
PASKUTINIS NUSILENKIMAS 


PRATARMĖ 


Pono Šerloko Holmso bičiuliams bus malonu išgirsti, kad jis 
dar tebegyvena ir jaučiasi gerai, nors kartkartėmis jį kamuoja 
reumato priepuoliai. Jau daugelį metų jis gyvena kreidinių kalvų 
rajone, penkios mylios nuo Istborno, nedidelėje fermoje, savo 
laiką skirdamas |ilosojijai ir žemės ūkiui. Per šį poilsio laikotarpį 
jis atsisakė puikiausių pasiūlymų tirti įvairias bylas, nusprendęs, 
jog išėjo į pensiją visam laikui. Tačiau besiartinantis Vokietijos 
karas paskatino jį savo intelektualinės ir praktinės veiklos gali- 
mybes skirti vyriausybei. Tos veiklos rezultatai aprašyti „„Pasku- 
tiniame nusilenkime“. Norint papildyti tomą, prie „Paskutinio 
nusilenkimo“ pridėta keletas ankstesnių atsitikimų, kurie jau 
seniai guli mano aplanke. 


Džonas H. Votsonas, 
medicinos daktaras 


VISTERIJŲ LODŽOJE 


I 


KEISTAS PONO DŽONO SKOTO EKLZO NUTIKIMAS 


Mano užrašuose pažymėta, kad tai atsitiko apniukusią ir vė- 
juotą 1892 metų kovo mėnesio dieną. Mudviem bepusryčiaujant, 
Holmsas gavo telegramą ir tučtuojau parašė atsakymą. Jis nieko 
nepasakė, bet tai, matyt, neiškrito jam iš galvos, nes po to su- 
simąstęs stovėjo priešais židinį rūkydamas pypkę ir vis žvilg- 
čiodamas į telegramą. Staiga jis atsigręžė į mane, vylingai žyb- 
čiodamas akimis. 

— Manau, Votsonai, kad jus galima laikyti literatu,— pra- 
šneko jis.— Kaip jūs paaiškintumėte Žodį „groteskiškas“? 

— Keistas, nepaprastas, — pasiūliau. 

Jis papurtė galvą. 

— Jis reiškia dar ir daugiau,— pasakė Holmsas.— Jame glūdi 
kažko baisaus, netgi tragiško užuomina. Prisiminkite kai kuriuos 
apsakymus, kuriais bandote skaitytojų kantrybę, ir pats pama- 
tysite, jog groteskas dažnai slepia nusikaltimą. Na, kad ir ta 
raudonplaukių byla. Iš pradžių atrodė, jog tai kažkas groteskiška, 
o paaiškėjo, kad tai įžūliausias apiplėšimas. Arba ta keista byla 
su penkiomis apelsino sėklelėmis, kuri, kaip paaiškėjo, buvo 
žmogžudžių sąmokslas. Tas žodis man neduoda ramybės. 

— Ar jis yra telegramoje? — paklausiau. 

Holmsas perskaitė garsiai: 


Ką tik mane ištiko tiesiog neįtikėtinas groteskiškas dalykas. 
Ar negalėčiau su jumis pasitarti? 


Skotas Eklzas 
Čering Krosas, paštas 


— Vyras ar moteris? — paklausiau. 

— Žinoma, vyras. Moteris niekada nebūtų siuntusi telegramos 
su apmokėtu atsakymu. Ji pati būtų atvažiavusi. 

— Ar priimsite jį? 


— Mielasis Votsonai, juk jūs žinote, kaip aš nuobodžiauju 
nuo to laiko, kai pasodinome už grotų pulkininką Keradersą. 
Mano smegenys tarsi perdegęs variklis plyšta į gabalus, jei ne- 
gauna darbo, kuriam jos sukurtos. Gyvenimas — tiesiog nuobo- 
dybė, laikraščiai neįdomūs, drąsa ir romantika tarsi visiems 
laikams dingo iš nusikaltėlių pasaulio. O jūs dar klausiate, ar 
aš sutinku stvertis naujo uždavinio, nors jis atrodytų ir visiškai 
banalus! Bet, jei neklystu, štai ir mūsų klientas. | 

Ant laiptų pasigirdo ritmingi žingsniai, ir po valandėlės į 
kambarį įžengė stambus, aukštas, žilais ūsais, orus ir garbus 
ponas. Griežti veido bruožai, išdidi laikysena bylojo apie jo nu- 
eitą gyvenimo kelią. Viskas — pradedant getrais ir baigiant auk- 
siniais akinių rėmeliais — liudijo, kad prieš mus konservatorius, 
tikras bažnyčios sūnus, doras pilietis, ligi kaulų smegenų ištiki- 
mas įsigalėjusioms nuostatoms ir tradicijoms. Tačiau kažkoks 
nepaprastas įvykis sutrikdė jam būdingą rimtį, ir tatai buvo ma- 
tyti iš pasišiaušusių plaukų, įraudusio ir pikto veido bei ne- 
ramios, nervingos laikysenos. Nieko nelaukdamas, jis puolė prie 
reikalo. | 

— Mane ištiko keistas ir labai nemalonus dalykas, pone Holm- 
sai,— prabilo jis.— Niekada per visą savo gyvenimą nebuvau 
pakliuvęs į tokią padėtį. Tokią nepadorią... tiesiog žeminančią. 
Aš turiu reikalauti kokio nors paaiškinimo, 

Jis švokštė ir pūkštė iš pykčio. 

— Prašom sėstis, pone Skotai Eklzai,— ramiu balsu tarė 
Holmsas.— Pirmiausia norėčiau paklausti, kodėl jūs apskritai 
kreipiatės į mane? 

— Matote, sere, man pasirodė, kad tai ne policijos reikalas, 
ir vis dėlto, sužinojęs faktus, jūs tikriausiai sutiksite, jog nega- 
lima visko palikti taip, kaip yra. Privatūs sekliai — tai tokia Žmo- 
nių kategorija, kuriai nejaučiu jokios simpatijos, tačiau visa, ką 
girdėjau apie jus... 

— Aišku. Bet, antra vertus, kodėl -jūs neatvykote pas mane 
iškart? | 

— Ką jūs norite tuo pasakyti? 

Holmsas žvilgtelėjo į laikrodį. 

— Dabar jau ketvirtis trečios, — pasakė jis.— Jūsų telegrama 
išsiųsta apie pirmą. Betgi, pažvelgęs į jūsų drabužius ir visą 
tualetą, kiekvienas pasakys, kad visi jūsų nemalonumai prasidėjo 
vos tik atsibudus. 

Mūsų klientas perbraukė ranka per nešukuotus plaukus, pa- 
dietė neskustą smakrą. 

— Jūs teisus, pone Holmsai. Aš nė nepagalvojau apie savo 
tualetą. Džiaugiausi ištrūkęs iš tokio namo. Bet, prieš atvykda- 
anas pas jus, dar laksčiau rinkdamas visokias žinias. Kreipiausi, 
anatote, į nekilnojamojo turto agentūrą, ir ten man buvo pasakyta, 
kad ponas Garsija tvarkingai moka rentą ir Visterijų Lodžos rei- 
kalai geri. 

— Atleiskite, sere! — nusijuokė Holmsas.— Jūs, kaip ir mano 
bičiulis daktaras Votsonas, turite nelemtą įprotį pasakoti savo 
istoriją ne iš to galo. Prašom susitelkti ir nuosekliai bei tiksliai 
aman išdėstyti, kokie įvykiai privertė jus, susivėlusį, nešvariais 
drabužiais, kreivai susagstytais getrais ir liemene, ieškoti pata- 
zimo ir pagalbos. 

Mūsų klientas suglumęs nužvelgė savo netvarkingą išvaizdą. 

— Iš tiesų, pone Holmsai, matyt, atrodau tikrai nekaip ir 
neprisimenu, jog kada nors gyvenime man būtų taip atsitikę. Bet 
papasakosiu visą šią absurdišką istoriją ir manau, kad, ją iš- 
girdęs, sutiksite, kad turiu pakankamai priežasčių pasiteisinti. 

Bet pasakojimas buvo nutrauktas nespėjus Eklzui nė išsižioti. 
Prieškambaryje pasigirdo žingsniai, ir ponia Hadson, pravėrusi 
duris, įleido du tvirtus uniformuotus vyriškius, iš kurių vienas 
buvo mums gerai pažįstamas inspektorius Gregsonas iš Skotlend 
Jardo, energingas, guvus, pagal savo galimybes gabus policijos 
darbuotojas. Jis pasisveikino su Holmsu ir supažindino su savo 
draugu inspektoriumi Beinzu iš Sario graiystės. 

— Mudu drauge sekame tomis pačiomis pėdomis, pone Holm- 
sai, ir jos atvedė čionai.— Jis pažvelgė savo buldogo akimis į 
mūsų svečią.— Ar jūs — ponas Džonas Skotas Eklzas iš Popem 
Hauzo, Li apygardoje? 

— Tas pats. 

— Mes jūsų ieškome nuo pat ryto. 

— Ir suradote, be abejo, pagal telegramą. 

- — Tikrai taip, pone Holmsai. Mes užtikome pėdas Čering Kro- 
so pašte ir atvykome čionai. 

— O kodėl jūs manęs ieškote? Ko jums reikia iš manęs? 

— Mes norime, pone Skotai Eklzai, kad papasakotumėte apie 
įvykius, dėl kurių praėjusią naktį žuvo ponas Aloizijus Garsija, 
gyvenantis Visterijų Lodžoje, netoli Ešero. 


Mūsų klientas sėdėjo išsproginęs akis, o jo apstulbęs veidas 
mirtinai išbalo. 

— Zuvo? Ar jūs sakote, jog žuvo? 

— Taip, sere, jis žuvo. 

— O kaip? Nelaimingas atsitikimas? 

— Zmogžudystė, be jokios abejonės, žmogžudystė. 

— Viešpatie Dieve! Tai siaubinga! Jūs norite pasakyti... ne- 
norite pasakyti, kad įtariamas aš? 

— Žuvusiojo kišenėje buvo rastas jūsų laiškas, ir iš jo suži- 
nojau, kad praėjusią naktį rengėtės praleisti jo namuose. 

— Aš taip ir padariau. 

— Aha! Taip ir padarėte, ar ne? 

Inspektorius išsitraukė tarnybinį bloknotą. 

— Luktelkite, Gregsonai,— įsiterpė Holmsas.— Jums tereikia 
vien parodymų, ar ne? 

— Ir mano pareiga perspėti poną Skotą Eklzą, kad jie gali 
būti panaudoti prieš jį. 

— Prieš jums įeinant, ponas Eklzas kaip tik ketino mums apie 
tai papasakoti. Man regis, Votsonai, kad konjakas su sodos van- 
deniu jam nepakenktų. O jums, sere, siūlyčiau nekreipti dėmesio; 
jog padaugėjo klausytojų, ir tęsti pasakojimą taip, lyg jūsų nie- 
kas nebūtų nutraukęs. 

Mūsų svečias vienu mauku išgėrė konjaką, ir jo veidas vėl 
atgavo spalvą. Įtariai žvilgtelėjęs į inspektoriaus bloknotą, jis 
tuoj pat pradėjo savo parodymus. 

— Esu viengungis,— pareiškė jis,— o kadangi mėgstu bend- 
rauti su žmonėmis, turiu begalę draugų. Tarp jų yra ir vieno į 
pensiją išėjusio aludario šeima, gyvenanti Kensingtone, Olbe- 
marlio sodyboje. Kaip tik tuose namuose prieš keletą savaičių 
aš ir sutikau jaunuolį, pavarde Garsija. Kaip supratau, jis buvo 
ispanų kilmės ir turėjo kažką bendra su ambasada. Puikiai kalbėjo 
angliškai, maloniai elgėsi ir buvo labai gražus — tokio gražuolio 
kaip gyvas nesu regėjęs. 

Mudu iškart susidraugavome, tas jaunuolis ir aš. Jis iš pat 
pradžių pamėgo mane ir jau antrą mūsų pažinties dieną apsi- 
lankė mano namuose Li. Apsilankė kartą, kitą, o galiausiai pa- 
kvietė mane praleisti keletą dienų .jo namuose Visterijų Lodžoje, 
esančioje tarp Ešero ir Oksšoto. Vakar vakare, atsiliepdamas į 
kvietimą, aš ir nuvykau į Ešerą. 

Prieš man atvykstant, jis buvo apibūdinęs savo namų tvarką. 
Gyvenąs jis su ištikimu tarnu, savo tėvynainiu, kuris viskuo pa- 
sirūpinąs. Tarnas mokąs angliškai ir tvarkąs visą namų ūkį. Be 
to, pasak jo, dar esąs nuostabus virėjas mulatas, kurį jis susirado 
bekeliaudamas ir kuris mokąs išvirti kuo puikiausius pietus. Pri- 
simenu, jis dar pridūrė, jog tokia namų tvarka, be to, dar Sario 
graiystėje, man pasirodysianti gan keista, ir aš sutikau, bet vis 
dėlto ji pasirodė dar keistesnė negu maniau. 

Taigi aš ir nuvažiavau į tą vietą — ji maždaug pora mylių į 
pietus nuo Ešero. Namas nemažas, stovi šiek tiek atokiau nuo 
plento, įvažiavimas — lenktas, iš abiejų pusių apsodintas visža- 
liais krūmais. Tai buvo senas, apgriuvęs, nežmoniškai apleistas 
namas. Kabrioletui sustojus ant žole apžėlusio įvažiavimo prie- 
šais aptaškytas, lietaus nublukintas duris, suabejojau, ar protin- 
gai elgiuosi lankydamasis pas žmogų, kurį taip mažai tepažįstu. 
Tačiau duris atidarė jis pats ir pasveikino mane išskėstomis ran- 
komis. Mane patikėjo tarnui, niūriam, tamsaus gymio individui, 
kuris, nešinas mano lagaminu, nuvedė į man skirtą miegamąjį. 
Viskas šiuose namuose buvo atgrasu. Pietavome dviese, ir nors 
šeimininkas iš visų jėgų stengėsi mane užimti, jaučiau, kad jo 
mintys kažkur klajoja, o kalbėjo jis taip miglotai ir padrikai, jog 
vos galėjau jį suprasti. Jis be perstojo barbeno pirštais į stalą, 
graužė nagus ir kitaip reiškė savo susijaudinimą bei nekantravi- 
mą. Pietūs buvo nekaip išvirti ir prastai serviruoti, o rūškanas ir 
nešnekus tarnas anaiptol nepakėlė mūsų nuotaikos. Drįstu tvir- 
tinti, kad visą vakarą stengiausi sugalvoti kokią nors dingstį 
grįžti į Li. 

Prisimenu vieną dalyką, galbūt susijusį su byla, kurią judu, 
džentelmenai, tiriate. Tuo metu aš jam neteikiau jokios reikšmės. 
Baigiant pietauti, tarnas atnešė raštelį. Pastebėjau, jog, perskai- 
tęs jį, šeimininkas pasidarė dar labiau išsiblaškęs ir dar keistes- 
nis. Jis net nebeapsimetė norįs kalbėtis toliau ir sėdėjo paskendęs 
savo mintyse, rūkydamas vieną cigaretę po kitos, tačiau nė žodžiu 
neprasitarė apie tą raštelį. Vienuoliktą valandą apsidžiaugiau 
galėdamas eiti gulti. Po kurio laiko duryse pasirodė Garsija — 
mano kambaryje tuomet jau buvo tamsu — ir paklausė, ar aš ne- 
skambinęs. Atsakiau, kad ne. Jis atsiprašė sutrukdęs mane tokiu 
vėlyvu laiku ir pridūrė, kad jau beveik pirma valanda. Po to aš 
tučtuojau užmigau ir kietai išmiegojau ligi pat ryto. 

Na, o dabar prasidės pati įdomiausia mano pasakojimo vieta. 
Pabudau jau visai prašvitus. Žvilgtelėjau į laikrodį — jau beveik 
devynios. Buvau primygtinai prašęs pažadinti mane aštuntą, to- 
dėl labai nusistebėjau tokiu užmaršumu. Šokęs iš lovos, paskambi- 
nau tarnui; tačiau jis nepasirodė. Skambinu dar ir dar kartą — 
jokio atgarsio. Tuomet nusprendžiau, jog varpelis sugedęs. Pa- 
skubomis apsirengiau ir baisiausiai pasipiktinęs nuskubėjau žemym: 
pareikalauti karšto vandens. Galite įsivaizduoti, kaip nustebau 
nieko ten neradęs. Ėmiau šaukti — jokio atsakymo. Tuomet pra- 
dėjau bėgti iš kambario į kambarį. Niekur nė gyvos dvasios. Iš 
vakaro šeimininkas buvo man parodęs savo miegamąjį, taigi 
pasibeldžiau į jo duris. Niekas neatsiliepė. Pasukau rankeną ir 
įėjau vidun. Kambarys buvo tuščias, lovoje, matyt, niekas ne- 
miegojęs. Jis dingo kartu su kitais. Per naktį prapuolė visi — 
svetimšalis šeimininkas, svetimšalis liokajus, svetimšalis virėjas? 
Taip baigėsi mano apsilankymas Visterijų Lodžoje. 

Šerlokas Holmsas trynė rankas ir krizeno dėdamas šitą nei 
šiokį, nei tokį atsitikimą į savo keistų istorijų rinkinį. 

— Kaip matau, jūs patyrėte tiesiog išskirtinį nuotykį,— tarė 
jis.— Ar galiu paklausti, ką veikėte paskui? 

— Buvau įsiutęs. Pirmiausia pamaniau, jog tapau kažkokio 
nelemto pokšto auka. Susikroviau savo daiktus, užtrenkiau duris 
ir su lagaminu rankoje iškeliavau į Ešerą. Užsukau pas ,„Brolius 
Alenus“ — pagrindinę nekilnojamojo turto agentūrą šiame mies- 
telyje — ir sužinojau, jog vila buvo išnuomota per šią firmą. Man 
dingtelėjo, kad visa šita išmonė vargu ar sumanyta norint pasi- 
tyčioti iš manęs, greičiau tai buvo pastangos išvengti nuomos 
mokesčio. Baigiasi kovo mėnuo, vadinas, jau greitai terminas 
mokėti už ketvirtį. Bet šis samprotavimas nepasitvirtino. Agentas 
padėkojo už perspėjimą, tačiau paaiškino man, kad nuoma su- 
mokėta iš anksto. Tuomet grįžau į Londoną ir apsilankiau Ispani- 
jos ambasadoje. Tenai šio žmogaus niekas nepažinojo. Paskui nu- 
važiavau pas Melvilį, kurio namuose susipažinau su Garsija, 
bet paaiškėjo, kad jis žino apie jį netgi mažiau negu aš. Ga- 
liausiai, sulaukęs jūsų atsakymo į savo telegramą, atvykstu čio- 
nai, manydamas jus esant kaip tik tą žmogų, kuris gali patarti 
sunkiais gyvenimo atvejais. Bet dabar, pone inspektoriau, iš to, 
ką pasakėte įėjęs į šitą kambarį, supratau, kad jūs galite pa- 
pasakoti šios istorijos tęsinį ir kad įvyko kažkokia tragedija. Ga- 
liu jums garantuoti, kad kiekvienas mano ištartas žodis — gryna 

tiesa ir, be to, ką pasakiau, aš daugiau ničnieko nežinau apie to 
žmogaus likimą. Vienintelis mano troškimas — kiek galima dau- 
giau padėti įstatymui. 

— Neabejoju, pone Skotai Eklzai, nė kiek neabejoju,— labai 
analoniu tonu pasakė inspektorius Gregsonas.— Turiu pripažinti, 
kad visa, ką jūs papasakojote, tiksliai atitinka mūsų nustatytus 
faktus. Antai per pietus jis tikrai gavo raštelį. Ar jūs kartais 
mepastebėjote, kur jis dingo? 

— Pastebėjau. Garsija suglamžė jį ir įmetė į židinį. 

— Ką jūs apie tai pasakysite, pone Beinzai. 

Kaimo seklys buvo stamantrus storulis, kurio raudonas veidas 
būtų atrodęs gan mužikiškai, jei ne itin blizgančios akys, lindin- 
šios plyšiuose tarp storų skruostų ir antakių. Iš lėto šypsodamas, 
jis ištraukė iš kišenės sulankstytą, apiblukusią popieriaus skiau- 
4elę. 

— Ten, židinyje, pone Holmsai, yra ardeliai, pritvirtinti prie 
pastovų. Jis numetė per toli, ir raštelis pro juos iškrito. Aš iš- 
kxrapščiau jį net neapdegusį. 

Holmsas pritariamai nusišypsojo. 

— Jums reikėjo itin nuodugniai apieškoti namą, norint rasti 
+ą vienintelį popieriaus gumulėlį. 

— Taip ir buvo, pone Holmsai. Visada taip darau. Ar perskai- 
tyti, pone Gregsonai? 

Inspektorius linktelėjo galva. 

— Rašyta ant paprasto gelsvo popieriaus be vandens ženklų. 
Ketvirtis lapo. Nukirpta dviem įkirpimais trumpomis žirklutėmis. 
Lapelis buvo sulankstytas trigubai ir paskubomis užantspauduo- 
tas tamsiai raudona smalka, prispaudus kažkokiu plokščiu ovaliu 
daiktu. Adresuotas ponui Garsijai, Visterijų Lodža. Jame parašyta: 


Mūsų spalvos — kaip visada: žalia ir balta. Zalia — atidaryta, 
balta — uždaryta. Paradiniai laiptai, antro aukšto pirmas korido- 
+ius, septintos dešinėje, žalia gelumbė. Tepadeda mums Dievas. D. 


Rašysena moters, brėžta aštria plunksna, tačiau adresas užra- 
Šytas arba kita plunksna, arba kieno nors kito. Kaip matote, čia 
raštas storesnis ir ryžtingesnis. 

— Labai įdomus raštelis,— pareiškė Holmsas, permetęs jį 
akimis.— Turiu jus pagirti, pone Beinzai, kad apžiūrėdamas at- 
kreipėte dėmesį į detales. Būtų galima pridėti nebent tik kai ku- 

rias smulkmenas. Ovalus antspaudas — tikriausiai paprasta ran- 
kogalių sąsaga,— kas daugiau būtų tokios formos? Zirklutės lenk- 
tos — nagams. Nors įkirpimai ir trumpi, abiejuose aiškiai matytš 
toks pat nedidelis išlinkimas. 

Kaimo seklys nusijuokė. 

— Maniau, jog viską iš jo išsunkiau, bet, pasirodo, šiek tiek 
dar liko,— tarė jis.— Turiu prisipažinti, tas raštelis man nieko 
nerodo, nebent tik tai, jog kažkas buvo sumanyta ir, kaip papras- 
tai, čia įsivėlusi moteris. 

Per visą šį pokalbį ponas Skotas Eklzas nenustygo savo 
krėsle. 

— Džiaugiuosi, kad radote tą raštelį, nes jis patvirtina mano 
pasakojimą,— įsiterpė jis.— Bet norėčiau priminti, kad kol kas 
dar nieko negirdėjau, kas atsitiko ponui Garsijai ir visiems jo 
šeimynykščiams. 

— Apie Garsiją,— tarė Gregsonas,— nesunku pasakyti. Šįryt 
jis buvo rastas negyvas Oksšoto Ganyklose, beveik už mylios nuo 
jo namų. Galva sutraiškyta — matyt, buvo mušamas kokiu sun- 
kiu smėlio maišu ar panašiu daiktu, kuris ne sužeidžia, o greičiau 
suknežina. Vietovė užkampi, aplinkui per kokį ketvirtį mylios nėra 
nė vieno namo. Matyt, pirmas smūgis, kirstas iš užpakalio, par- 
bloškė jį, bet paskui užpuolikas dar ilgai talžė jį jau negyvą. 
Užpulta buvo nežmoniškai nuožmiai. Pėdsakų — jokių, taip pat 
ir jokių įkalčių nusikaltėliams nustatyti. 

— Apiplėštas? 

— Ne. Ir jokių žymių, kad buvo bandyta apiplėšti. 

— Labai skaudu, skaudu ir siaubinga,— irzliu balsu prale- 
meno ponas Skotas Eklzas,— ir be galo nemalonu man! Aš juk 
niekuo dėtas, kad mano šeimininkas naktį kažkur iškeliavo ir jį 
ištiko toks liūdnas galas. Kaip galėčiau būti įveltas į šią istoriją? 

— Labai paprastai,— atsakė inspektorius Beinzas.— Vieninte- 
lis dokumentas, rastas žuvusiojo kišenėje, — jūsų laiškas, kuria- 
me pranešate, jog atvykstate viešnagėn kaip tik jo mirties naktį. 
Ant voko buvo užrašyta mirusiojo pavardė ir gyvenamoji vieta. 
Po devynių nusigavome į jo namus, bet ten neradome nei jūsų, 
nei ko nors kito. Nusiunčiau telegramą ponui Gregsonui, kad 
suieškotų jus Londone, o aš tuo: tarpu apžiūrėjau Visterijų Lo- 
džą. Paskui atvažiavau į miestą, susitikau poną Gregsoną — ir štai 
mes čia. 

— O dabar, man regis,— pareiškė Gregsonas atsistodamas,— 
šį dalyką reikia įforminti įstatymiškai. Jūs, pone Skotai Eklzai, 
„isite su mumis į nuovadą, ir ten mes užrašysime jūsų parody- 
nus. 

— Zinoma, tučtuojau einu. Bet jūsų paslaugų, pone Holmsai, 
„aš neatsisakau. Nesivaržykite dėl išlaidų ir nepagailėkite triūso 
išaiškinti tiesai. 

Mano bičiulis kreipėsi į kaimo inspektorių: 

— Tikiuosi, jūs neprieštarausite, kad bendradarbiausiu su ju- 
«mis, pone Beinzai? 

— Man tai bus didelė garbė, sere! 

— Man pasirodė, kad lig šiol jūs veikėte labai greitai ir 
sumaniai. Sakykite, ar yra kokių nors duomenų, leidžiančių nu- 
«statyti Žuvusiojo mirties valandą? 

— Pirmą valandą nelaimingasis jau gulėjo tenai. Apie tą laiką 
„pradėjo lyti, o mirtis jį užklupo dar prieš lietų. 

— Bet tai visiškai neįmanoma, pone Beinzai! — sušuko mūsų 
klientas.— Jo balso nesumaišysi su jokiu kitu balsu. Galėčiau 
-prisiekti, kad kaip tik tą valandą Garsija buvo atėjęs į mano mie- 
gamąjį ir kalbėjosi su manimi. 

— Įsidėmėtina, tačiau gali būti ir kitaip,— pasakė Holmsas. 

— Ar jau įspėjote mįslę? — paklausė Gregsonas. 

— Iš pirmo žvilgsnio tai nelabai painus atvejis, nors, žinoma, 
„ia yra kažkas naujo ir įdomaus. Reikia surinkti dar daugiau 
žaktų, kad išdrįsčiau pateikti galutinį ir tikslų atsakymą. Beje, 
pone Beinzai, gal radote dar ką nors įsidėmėtino apžiūrinėdamas 
namą? 

Seklys kažkaip ypatingai pažvelgė į mano bičiulį. 

— Ten yra,— pasakė jis,— net ir labai įsidėmėtinų dalykų. 
“Galbūt, kai susitvarkysiu policijos nuovadoje, jūs nuvažiuosite 
su manimi į tą vietą ir pasakysite, ką apie tai manote, 

— Pasirengęs jums patarnauti,— tarė Holmsas ir paskambi- 
no.— Prašom išlydėti tuos džentelmenus, ponia Hadson, ir pa- 
siųsti berniuką į paštą su šia telegrama. Tegul sumoka penkis 
šilingus už atsakymą. 

Svečiams išėjus, kurį laiką mudu sėdėjome tylėdami. Holmsas 
šbe perstojo rūkė suraukęs antakius virš savo skvarbių akių ir 
iškišęs galvą į priekį, kaip darydavo visada, kai įtemptai mąsty- 
davo. 

— Na, Votsonai,— paklausė jis, staiga atsisukdamas į mane, — 
ką jūs pasakysite? 

— O apie nusikaltimą? 

— Turėdamas omeny tai, kad dingo visi namo gyventojai, 
pasakyčiau, jog jie vienaip ar kitaip susiję su žmogžudyste ir 
pabėgo nuo teismo. | 

— Be abejo, taip manyti būtų galima. Tačiau, su tuo sutin- 
kant, atrodytų labai keista, kad abu tarnai būtų susimokę ir 
užpuolę savo šeimininką kaip tik tą vienintelę naktį, kai jis turėjo: 
svečią. Juk galėjo su juo susidoroti be jokių liudytojų bet kurią: 
kitą naktį. 

— Bet kodėl jie pabėgo? 

— Taigi. Kodėl jie pabėgo? Tai esminis faktas. Kitas esminis. 
faktas — įsidėmėtinas mūsų kliento Skoto Eklzo nutikimas. Ne- 
jaugi, mielasis Votsonai, žmogaus išradingumas toks ribotas, kad 
neatsiras paaiškinimo, kaip susieti abu šiuos esminius faktus? 
O jeigu šis paaiškinimas aprėptų dar ir tą paslaptingą raštelį, 
sudarytą iš labai keistų sakinių, tuomet jį būtų galima traktuotė 
kaip laikiną hipotezę. Jeigu nauji mūsų atrasti faktai tilptų į ta: 
schemą, tuomet mūsų hipotezė pamažu virstų sprendimu. 

— Bet kokia gi ta mūsų hipotezė? 

Holmsas prisimerkęs atsilošė krėsle. 

— Pripažinkite, mielasis Votsonai, kad apie ketinimą iškrėsti 
kokį nors pokštą negali būti nė kalbos. Kaip parodė tolesni įvy- 
kiai, buvo rengiamasi rimtiems dalykams, ir tai, kad Skotas Eklzas. 
buvo atviliotas į Visterijų Lodžą, glaudžiai su jais siejasi. 

— Kaip gali sietis? 

— Sudėstykim viską paeiliui. Jau iš pirmo žvilgsnio matyti, 
kad ta keista ir staigi jaunojo ispano ir Skoto Eklzo draugystė 
kažkokia nenatūrali. Iniciatorius buvo ispanas. Rytojaus dieną, 
iškart po pirmo susitikimo, jis atvažiuoja į kitą Londono galą pas 
Eklzą ir neišleidžia jo iš akių, kol neatsivilioja į Ešerą. Ko jis 
norėjo iš Eklzo? Ką jis galėjo ispanui duoti? Tas Žmogus visiškai: 
nepatrauklus. Ne itin protingas — kas galėjo būti bendra tarp jo 
ir guvaus lotyniško intelekto? Tai kodėl Garsija iš visų savo pa-- 
žįstamų išsirinko jį, kaip labiausiai tinkantį savo tikslui? Ar jis 
turi kokią nors išskirtinę savybę? Sakyčiau, jog turi. Jis įkūnija: 
tradicinį britų orumą, kaip tik toks žmogus, kuris, kaip liudyto-- 
jas, kitam britui galėtų padaryti įspūdį. Jūs gi pats matėte, kadi 

nė vienas iš inspektorių net nesuabejojo jo parodymais, nors jie 
ir buvo gana keisti. 

— O ką jis turėjo paliudyti? 

— Taip viskam apsivertus — nieko, o jeigu būtų buvę kitaip — 
viską. Štai kaip man atrodo. 

— Vadinas, jis būtų galėjęs patvirtinti alibi. 

— Visiška teisybė, mielasis Votsonai: būtų galėjęs patvir- 
tinti alibi. Įrodymo dėlei tarkim, kad Visterijų Lodžos šeimy- 
nykščiai yra kažkokio sąmokslo bendrininkai. Pasikėsinimas, kad 
ir koks jis būtų, tarkim, turėjo įvykti prieš pirmą valandą. Kažką 
padarę laikrodžiams, jie, galimas daiktas, nusiuntė Skotą Eklzą 
miegoti anksčiau negu jis manė. Šiaip ar taip, labai panašu, kad 
tuomet, kai Garsija tyčia užėjo pas jį ir pasakė, jog jau pirma va- 
landa, iš tikrųjų buvo tik dvylika. Jeigu Garsija būtų sėkmingai 
įvykdęs savo sumanymą ir grįžęs ligi pirmos valandos, jis tik- 
riausiai būtų galėjęs stipriai atsikirsti bet kokiems kaltinimams. 
Štai tada šis nepriekaištingas anglas būtų pasirengęs kiekviena- 
me teisme prisiekti, jog kaltinamasis visą laiką sėdėjo namuose. 
Net blogiausiu atveju tai būtų buvusi tam tikra garantija. 

— Taip, taip, suprantu. Bet kaip paaiškinti, kur dingo kiti? 

— Aš dar neturiu visų faktų, bet nemanau čia iškilsiant ne- 
nugalimų sunkumų. Ir vis dėlto klaidinga daryti išvadas ne- 
turint visų duomenų. Nė nenorėdamas pradedi juos taikyti prie 
savo teorijų. 

— O raštelis? 

— Kaip ten buvo parašyta? „Mūsų spalvos — kaip visada: 
žalia ir balta.“ Panašu į lenktynes. „Žalia — atidaryta, balta — 
uždaryta.“ Tai aiškiai signalas. ,,Paradiniai laiptai, antro aukšto 
pirmas koridorius, septintos dešinėje, žalia gelumbė.“ Tai susiti- 
kimo vieta. Galbūt po visu šituo slepiasi pavydus vyras. Šiaip 
ar taip, tai buvo pavojingas žygis. Kitaip ji nebūtų parašiusi: 
„Tepadeda mums Dievas“. ,D“ — tikriausiai orientyras. 

— Tas jaunuolis — ispanas. Manau, jog „D“ parašyta vietoį 
„Doloresa“,— tai labai paplitęs moters vardas Ispanijoje. 

— Puiku, Votsonai, labai puiku, bet visiškai nepriimtina. Is- 
panė rašytų ispanui tik ispaniškai. Nėra abejonės, laiškelį parašė 
anglė. Taigi mums belieka tiktai apsišarvuoti kantrybe ir laukti, 
kol sugrįš tas šaunusis inspektorius. O tuo tarpu E dėko 
palankiam likimui, išgelbėjusiam mus nga r aiT 
nuo nepakeliamos dykinėjimo naštos. 


Dar nespėjus sugrįžti Sario inspektoriui, atėjo atsakymas į 
Holmso telegramą. Perskaitęs Holmsas jau buvo bededąs ją į 
savo užrašų knygutę, bet susidūrė su klausiamu mano žvilgsniu 
ir juokdamasis padavė telegramą man. 

— Mudu sukamės aukštosiose sierose,— tarė jis. 

Telegramoje buvo pavardžių ir vardų sąrašas: „Lordas Haring- 
bis — Dinglas; seras Džordžas Foliotas — Oksšoto Tvirtovė; po- 
nas Hainsas Hainsas, taikos teisėjas, — Pardi Pleisas; ponas Džeim- 
sas Beikeris Viljamsas — Senieji Fortono Rūmai; ponas Henderso- 
nas — Aukštasis Bokštas; garbusis Džošuva Stounas — Žemutinis 
Volslingas“. 

— Tuo, matyt, ir apsiriboja mūsų veiklos laukas, — pareiškė 
Holmsas.— Neabejoju, kad metodiškai mąstantis Beinzas pasirinko 
maždaug tokį pat planą. 

— Nevisiškai suprantu. 

— Nagi, mielasis bičiuli, mudu jau padarėme išvadą, kad raš- 
telyje, kurį Garsija gavo per pietus, buvo paskirtas kažkoks pa- 
simatymas ar susitikimas. Taigi, jei šis aiškinimas teisingas ir 
jeigu į slapto suėjimo vietą reikia lipti paradiniais laiptais bei 
antro aukšto koridoriuje ieškoti septintų durų, visiškai aišku, kad 
namas labai didelis. Lygiai taip pat neabejotina, kad tas namas 
negali būti toliau kaip per mylią ar dvi nuo Oksšoto, nes Garsija 
keliavo tenai pėsčias ir tikėjosi, jei teisingai aiškinu faktus, grįžti 
į Visterijų Lodžą, kol galioja jo alibi, tai yra ligi pirmos valan- 
dos. Kadangi didelių namų netoliese Oksšoto neturėtų būti labai 
daug, aš pasinaudojau akivaizdžiausiu metodu ir telegrama pa- 
prašiau Skoto Eklzo minėtų agentų atsiųsti man tų namų sąrašą. 
Stai jie ir surašyti šioje telegramoje, ir antrasis mūsų susiraiz- 
giusios gijos galas veda į vieną iš jų. 


Buvo jau šešta valanda, kai lydimi inspektoriaus Beinzo at- 
vykome į jaukų Sario grafystės Ešero miestelį. 

Mudu su Holmsu buvome pasiėmę viską, ko reikia nakčiai, 
dr „Jaučio“ viešbutyje išsinuomojome patogius kambarius. Paga- 
liau kartu su sekliu išsirengėme į Visterijų Lodžą. Buvo šaltas, 
tamsus kovo vakaras, pūtė žvarbus vėjas, į veidus purškė smulkus 
lietus, ir visa tai derinosi su apleista ganykla, per kurią ėjo mūsų 
kelias, ir su liūdnu tikslu, į kurį jis vedė. 

II 


TIGRAS IS SAN PEDRO 


Po poros mylių kelio sužvarbę ir nelinksmi pasiekėme medinius 
vartus, už kurių buvo matyti niūri kaštonų alėja. Lenktas, dum- 
sus įvažiavimas atvedė mus prie žemo, tamsaus namo, juodo it 
derva pilkšvai melsvo dangaus fone. Priešakiniame lange, šiek 
tiek kairiau nuo durų, spingsojo menka švieselė. 

— Čia budi mūsų policininkas,— pasakė Beinzas.— Aš pabel- 
siu į langą.— Jis nužingsniavo tiesiai per veją ir pirštais pabar- 
beno į stiklą. Pro rasotą langą neaiškiai pastebėjau, kaip iš 
krėslo, stovinčio šalia židinio, pašoko kažkoks žmogus ir iš kam- 
bario pasigirdo smarkus riksmas. Po valandėlės duris pravėrė 
išblyškęs, sunkiai alsuodamas policininkas su virpančia žvakė 
drebančioje rankoje. 

— Kas atsitiko, Voltersai? — griežtai paklausė Beinzas. 

Policininkas nusišluostė kaktą nosine ir giliai su palengvėji- 
mu atsiduso. 

— Kaip gerai, kad atėjote, sere. Vakaras taip prailgo, o mano 
nervai, žinote, jau nebe tie kaip buvo. 

— Nervai, Voltersai? Aš nė nemaniau, kad tu juos turi. 

— Matote, sere, namas tuščias, visur tyku, ir dar tas keistas 
daiktas virtuvėje. Kai jūs pabarbenote į langą, pamaniau, kad 
jis vėl sugrįžo. 

— Kas toks? 

— Nežinau, man regis, tai buvo pats velnias. Jis stovėjo prie 
lango. 

— Kas stovėjo prie lango ir kada? 

— Prieš kokias dvi valandas. Pradėjo temti. Aš sėdėjau krės- 
le ir skaičiau. Nežinau, kas privertė mane pakelti galvą, bet pro 
apatinį lango stiklą į mane žvelgė kažkieno veidas. Viešpatie 
mano, sere, ir koks veidas! Visą gyvenimą jis man sapnuosis.. 

— Na, na, Voltersai! Policininkui nevalia taip šnekėti. 

— Zinau, sere, žinau. Bet mane nukrėtė šiurpas, nėra čia ko 
slėpti. Jis buvo nei juodas, sere, nei baltas, nei kokios kitos man 
žinomos spalvos, o kažkokio keisto atspalvio, tarytum molis, at- 
mieštas pienu. O koks stambus! — dukart didesnis už jūsų, sere. 
O koks žvilgsnis! — Dvi didžiulės, išsišovusios akys ir virtinė 


19 


baltų dantų, tarytum išbadėjusio žvėries. Sakau jums, sere, jog 
negalėjau nei piršto pakrutinti, nei atsikvėpti, kol jis šmurkšte- 
lėjo kažkur ir pradingo. Puoliau laukan į krūmus, bet, ačiū Die- 
"vui, nieko tenai nebuvo. | | 

— Jei nežinočiau, Voltersai, kad tu geras darbuotojas, už tai 
parašyčiau tau papeikimą. Nors tai ir pats velnias būtų buvęs, 
vykdantis pareigas policininkas neturi dėkoti Dievui, kad jo ne- 
sučiupo. Tikiuosi, tau nepasivaideno ir nervai nepakriko? 

— Šitai galima labai lengvai patikrinti,— įsiterpė Holmsas, 
įžiebdamas savo kišeninį žibintuvėlį.— Taip,— pranešė jis, greit 
apžiūrėjęs veją,— batų numeris, mano manymu,— dvyliktas. Jei- 
-gu ūgis atitinka pėdą, tai jis turėtų būti milžinas. 

— Kur jis dingo? 

— Matyt, nėrė per krūmus ir išbėgo į vieškelį. 

— Na,— prabilo inspektorius rimtu ir susimąsčiusiu veidu,— 
kas jis galėjo būti ir ko čia norėjo, tačiau dabar jo čia nėra, o 
mums reikia imtis tiesioginio darbo. Jei leisite, pone Holmsai, 
„dabar apžiūrėsime namą. 

Rūupestingai apžvelgus miegamuosius ir svetaines, pasak Bein- 
z0, nieko ypatingo nerasta. Atrodo, kad nuomininkai beveik nieko 
neatsivežė ir visus daiktus ligi pat menkiausių smulkmenų išsi- 
nuomojo. Buvo palikta daugybė drabužių su „Markso ir Ko“, Hai 
„Holbornas, etiketėmis. Telegrafiu jau buvo pasiteirauta, tačiau 
„Marksas nieko nežinojo, nebent tik tiek, kad pirkėjas jam visada 
laiku sumokėdavo. Iš asmeninių daiktų rasta keletas pypkių, vie:- 
mas kitas romanas — du iš jų ispanų kalba,— senoviškas revolve- 
+is, gitara ir keletas kitų niekniekių. 

— Nieko ypatingo,— kalbėjo Beinzas, su žvake rankoje žings- 
miuodamas iš kambario į kambarį — Bet dabar, pone Holmsai, 
prašyčiau atkreipti dėmesį į virtuvę. 

Tai buvo niūrus, aukštomis lubomis kambarys užpakalinėje 
namo pusėje. Viename kampe pakreikta šiaudų, matyt, tai buvęs 
virėjo patalas. Stalas apkrautas nesuvalgytais patiekalais ir 
nešvariomis lėkštėmis — vakarykščių pietų likučiai. 

— Pažvelkite čionai,— tarė Beinzas.— Kas, jūsų manymu, tai 
galėtų būti. 

Jis prinešė žvakę prie kažkokio nepaprasto daikto, atremto į 
"užpakalinę indaujos sieną. Jis buvo toks susiraukšlėjęs, susirai- 
tęs ir sudžiūvęs, kad sunku buvo pasakyti, kas tai. Buvo galima 
nebent tik pasakyti, jog jis juodas, aptrauktas oda ir šiek tiek 

panašus į mažyčio žmogučio kūnelį. Apžiūrėjęs iš pradžių pama- 
niau, kad tai negriuko mumija, paskui man pasirodė, jog tai labai 
susirietusi ir labai sena beždžionė. Galiausiai išvis ėmiau abe- 
joti, ar tai gyvulio, ar žmogaus kūnas. Per pusiaują jis buvo ap- 
juostas dviguba virtine baltų kriauklelių karolių. 

— Labai įdomu... išties labai įdomu! — pareiškė Holmsas, 
pažvelgęs į tuos kraupius palaikus.— Ar dar yra kas nors? 

Beinzas tylėdamas nuvedė mus prie kriauklės ir pakėlė virš jos 
žvakę. Joje gulėjo išmėtytos galūnės ir liemuo kažkokio didžiu- 
lio balto paukščio, kuris su visomis plunksnomis buvo žvėriškai 
sudraskytas į gabalus. Holmsas parodė pakarūklus ant nuplėštos 
galvos. 

— Baltas gaidys, — tarė jis.— Nepaprastai įdomu! Išties labai 
keistas atvejis. 

Bet kraupiausią dalyką Beinzas paliko pabaigai. Jis ištraukė 
iš po kriauklės pilną kraujo cinkuotą kibirą. Paskui paėmė nuo 
stalo didžiulę plokščią lėkštę, ant kurios gulėjo krūva sukapotų ir 
apdegusių kaulų. 

— Čia kažkas buvo užmuštas ir sudegintas. Visa šita mes 
išgraibėme iš krosnies. Šįryt buvo gydytojas. Jis sako, jog tai ne 
žmogaus kaulai. 

Holmsas nusišypsojo ir patrynė rankas. 

— Turiu jus pasveikinti, inspektoriau: jums teko doroti labai 
neįprastą ir pamokomą reikalą. Tikiuosi, neįsižeisite, jei pasaky- 
siu, jog jūsų sugebėjimai pranoksta jūsų galimybes. 

Inspektoriaus Beinzo mažos akutės sublizgo iš pasitenkinimo. 

— Jūs teisus, pone Holmsai. Čia, provincijoje, mes tiesiog 
dūstam iš sąstingio. Toks atvejis kaip šitas teikia galimybių, ir 
aš jomis pasinaudosiu. Ką jūs manote apie tuos kaulus? 

— Sakyčiau, jog tai ėriuko, o gal ožiuko kaulai. 

— O apie baltą gaidį? | 

— Įdomu, pone Beinzai, labai įdomu. Sakyčiau, tiesiog uni- 
kalu. 

— Taip, sere, šitame name gyventa labai keistų Žmonių, kurie 
labai keistai elgėsi. Vienas jau nebegyvas. Gal jo bendrai sekė 
iš paskos ir užmušė jį? Jeigu taip, mes juos sučiupsime, nes. 
visi uostai saugomi. Bet aš kitaip manau. Taip, sere, aš manau: 
visiškai kitaip. 

— Vadinas, jūs turite savo teoriją? 

— Ir pats ją patikrinsiu, pone Holmsai. Man bus garbė tai 
padaryti. Jūs jau įgijote gerą vardą, o man dar reikia jį pasiekti. 
Norėtųsi po to pasakyti, jog uždavinį išsprendžiau be jūsų pa- 
galbos. | 

Holmsas geraširdiškai nusijuokė. 

— Na, gerai, inspektoriau,-- pasakė jis.— Ženkite savo keliu, 
o aš eisiu savuoju. Jei ką nors pasieksiu, visada mielu noru jums 
pranešiu, kai tik paprašysite. Manau, jog šiuose namuose pama- 
čiau viską, ką norėjau, o dabar kur kas naudingiau praleisiu laiką 
kur nors kitur. Au revoir *, linkiu sėkmės! 

Iš daugybės smulkučių požymių, kurių kiti gal ir nepastebėjo, 
supratau Holmsą užtikus pėdsakus. Nors pašaliniam stebėtojui jis 
galėjo atrodyti ramus kaip visada, vis dėlto iš jo prašviesėjusio 
žvilgsnio ir guvesnės elgsenos buvo galima justi slopinamą troš- 
kimą veikti ir vidinę įtampą, kuri man rodė, jog varymas jau 
prasidėjo. Holmsas kaip visada nieko nekalbėjo, o aš — neklausi- 
nėjau. Man užteko, kad galiu dalyvauti šioje medžioklėje ir 
kukliai prisidėti prie jos rezultatų, be reikalo netrikdydamas 
įtemptai mąstančio proto. Atėjus laikui, man viskas paaiškės. 

Todėl aš laukiau, tačiau, vis didėjančiam savo nusivylimui, 
laukiau veltui. Slinko diena po dienos, o mano bičiulis nežengė 
nė žingsnio. Vieną rytą išvažiavo į Londoną, ir iš atsitiktinės 
užuominos sužinojau jį apsilankius Britų muziejuje. Išskyrus 
šitą vienintelę išvyką, visas kitas dienas jis ilgai ir dažniausiai 
vienas vaikštinėjo po apylinkes arba plepėdavo su vietinėmis kū- 
mutėmis, su kuriomis jau buvo susipažinęs. 

— Man regis, Votsonai, savaitė, praleista kaime, jums išeis 
į gera,— kartą pareiškė jis.— Juk labai malonu vėl pamatyti pir- 
muosius žalius gyvatvorės ūglius ir lazdynų žirginius. O su kaup- 
tuku, botanine skardine ir botanikos vadovėliu rankose galima 
ir daug ką išmokti. 

Jis ir pats su visa šita amunicija slampinėjo po apylinkę, ta- 
čiau vakarais parnešdavo tik menką žolelių rinkinį. 

Kartais bevaikščiodami susitikdavome inspektorių Beinzą. Kai 
sveikindavosi su mano bendrakeleiviu, jo putlus, raudonas veidas 
šypsote šypsodavo, mažos akutės blizgėdavo. Apie savo laimė- 
jimus mažai tekalbėdavo, bet iš to trupučio supratome, kad ir jis 
nepatenkintas įvykių eiga. Ir vis dėlto turiu prisipažinti, jog 


* Iki pasimatymo (pranc.). 

gerokai nustebau, kai, praėjus kokioms penkioms dienoms po 
nužudymo, atskleidęs rytinį laikraštį, išvydau didžiulėmis raidė- 
mis parašyta: 

OKSSOTO PASLAPTIS ATSKLEISTA 

ĮTARIAMAS ZUDIKAS SUIMTAS 

Man garsiai perskaičius pavadinimą, Holmsas kaip įgeltas pa- 
šoko iš krėslo. 

— Po perkūnais! — suriko jis.— Negi tai reiškia, kad Beinzas 
jį sučiupo? 

— Matyt, kad taip, — pasakiau peržvelgdamas šį reportažą. 


Ešerą ir jo apylinkes nepaprastai sukrėtė vakar vakare pa- 
sklidusi žinia apie areštą, įvykdytą ryšium su Oksšoto žmogžu- 
dyste. Reikia priminti, kad ponas Garsija iš Visterijų Lodžos buvo 
rastas negyvas Oksšoto Ganyklose su žiauraus smurto žymėmis; 
tą pačią naktį pabėgo jo tarnas ir virėjas, ir tai sukėlė įtarimą, 
kad jie dalyvavo žmogžudystėje. Manoma, nors tai ir neįrodyta, 
kad nužudytasis džentelmenas savo namuose turėjo brangenybių 
ir jas pagrobus buvo įvykdytas nusikaltimas. Inspektorius Beinzas, 
kuris tiria šią bylą, dėjo visas pastangas atskleisti pabėgėlių slėp- 
tuvę ir visiškai pagrįstai tikėjo, jog jie tūno kokioje nors iš anksto 
parengtoje užlandoje. Jau iškart buvo aišku, kad bėgliai vis tiek 
bus sugauti, nes virėjo išvaizda, pasak vieno kito prekeivio, pro- 
bėgšmais regėjusio jį pro langą, labai krintanti į akis — tai mil- 
žiniškas, bjaurios išvaizdos mulatas, gelsvo, aiškiai negrų rasės 
veido. Šis žmogus jau buvo pastebėtas po nusikaltimo: policinin- 
kas Voltersas dar tą patį vakarą matė jį ir net bandė vytis, kai 
tas išdrįso apsilankyti Visterijų Lodžoje. Inspektorius Beinzas 
spėjo tokį mulato apsilankymą turėjus tam tikrą tikslą ir, matyt, 
todėl tikėjosi dar kartą jį pasikartosiant, tad paliko namą tuščią, 
o krūmuose įrengė pasalą. Praėjusią naktį mulatas pateko į spąs- 
tus ir po grumtynių buvo sulaikytas, bet tas laukinis dar spėjo. 
žiauriai įkąsti policininkui Dauningui. Suprantama, po to, kai 
suimtasis bus apklaustas pareigūnų, policijai bus leista jį įkalinti, 
ir tada, reikia tikėtis, viskas išaiškės. 


— Reikia tučtuojau pasimatyti su Beinzu! — sušuko Holmsas, 
čiupdamas skrybėlę.— Mes jį dar rasime namie. 

Mudu nuskubėjome kaimo gatvele ir sutikome inspektorių kaip 
tik beišeinantį. 

— Ar skaitėte, pone Holmsai? — paklausė jis, ištiesdamas 
znums laikraštį. i 

— Taip, Beinzai, skaičiau. Neįsižeiskite, bet norėčiau jus 
«draugiškai perspėti. 

— Perspėti, pone Holmsai? 

— Aš taip pat įsigilinau į šitą bylą ir esu įsitikinęs, kad jūsų 
kelias neteisingas. Nenorėčiau, kad per daug toli nuklystumėte, 
kol pats tuo įsitikinsite. 

— Jūs labai malonus, pone Holmsai. 

— Tikinu jus, jog kalbu jūsų labui. 

Man pasirodė, kad ponas Beinzas vos vos mirktelėjo viena savo 
„akute. 

— Mes susitarėme, jog kiekvienas eisime savo keliu, pone 
Holmsai. Aš taip ir darau. 

— Na, labai gerai, — pasakė Holmsas.— Nepykite ant manęs. 

— Ne, sere. Juk jūs man linkite gera. Bet kiekvienas turi savo 
sistemą, pone Holmsai. Jūs turite savo, o aš galbūt — savo. 

— Daugiau apie tai nekalbėsime. 

— Aš mielai jums papasakosiu naujienas. Tas vaikinas —vi- 
siškas laukinis, stiprus kaip darbinis arklys ir piktas kaip velnias. 
Vos nenukando Dauningui nykščio, kol jį sutramdėme. Jis nemoka 
nė žodžio angliškai, ir nieko negalėjome iš jo išpešti. Tik niurz- 
gia, ir viskas. 

— Ir jūs manote, jog turite įrodymų jį nužudžius savo šeimi- 
ninką? 

— Aš to nesakau, pone Holmsai, nesakau. Mes kiekvienas 
geiname savo keleliu. Jūs bandykite eiti savuoju, o aš — savuoju. 
Juk taip susitarėme. 

Mudviem nueinant, Holmsas gūžtelėjo pečiais ir pasakė: 

— Neperkandu aš to žmogaus. Pats sau kasa duobę. Na, bet, 
kaip jis sako, bandysime kiekvienas eiti savo keliu ir žiūrėsime, 
kas iš to išeis. Ir vis dėlto inspektorius Beinzas ne toks papras- 
tas — aš čia kažko nesuprantu. 

— Sėskitės į tą krėslą, Votsonai,— paprašė Serlokas Holm- 
sas, mudviem grįžus į „Jaučio“ viešbutį. — Noriu, kad susipažin- 
tumėte su padėtimi, nes šįvakar man turbūt reikės jūsų pagalbos. 
Aš jums paaiškinsiu, kiek man pavyko nustatyti, šio įvykio eigą. 
Iš esmės jis lyg ir nesudėtingas, tačiau yra kai kurių netikėtų 
sunkumų norint suimti nusikaltėlius. Liko keletas spragų, kurias 
būtina užpildyti. 

Grįžkime prie raštelio, kurį Garsija gavo savo mirties dieną. 
“Galime atmesti Beinzo mintį, kad į šį reikalą buvo įsivėlę tarnai. 
Mat Garsija, norėdamas turėti alibi, pasirūpino, kad jo namuose 
būtų Skotas Eklzas. Vadinas, jis pats buvo sumanęs kažkokį žygį — 
ir, matyt, nusikalstamą žygį — tą naktį, kai jį ištiko mirtis. Sakau 
„Nusikalstamą“, nes tik nusikaltimą sumaniusiam žmogui reikia 
alibi. Taigi kas atėmė jam gyvybę? Be abejo, tas, prieš kurį buvo 
sumanytas nusikalstamas žygis. Ligi šitos vietos, man regis, sto- 
vime ant tvirto pagrindo. 

Dabar pasvarstykime, kodėl dingo Garsijos tarnai. Jie abu 
Žuvo šio nežinomo nusikaltimo sąmokslininkai. Jeigu jis, Garsi- 
jai sugrįžus, jau būtų buvęs įvykdytas, kiekvieną įtarimą paliudy- 
damas būtų pašalinęs anglas, ir tuomet viskas būtų baigęsi gerai. 
"Tačiau pasikėsinimas buvo pavojingas, ir jei Garsija laiku ne- 
grįžo, galimas daiktas, jis pats paaukojo savo gyvybę. Todėl buvo 
susitarta, kad tokiu atveju abu sąmokslininkai pasislėps iš anksto 
numatytoje vietoje ir taip išvengs tardymo, o vėliau pasikėsins 
«dar kartą. Tai lyg ir visiškai paaiškintų faktus, ar ne? 

Stai kaip buvo išpainiotas šis nesuprantamas raizginys. Kaip 
ar visada, stebėjausi, kodėl man tai anksčiau neatėjo į galvą. 

— Bet kodėl vienas iš tarnų grįžo? 

— Galima manyti, kad skubėdamas pabėgti jis paliko kokį 
nors jam labai brangų daiktą, su kuriuo negalėjo išsiskirti. Tai 
paaiškintų, kodėl jis taip atkakliai vėl ir vėl sugrįždavo, ar ne? 

—- Na, o kokia tolesnė grandis? 

— Tolesnė grandis — raštelis, kurį Garsija gavo per pietus. 
Jis nurodo, koks sąmokslininkas kitame siūlo gale. O kur tas 
galas? Aš jau sakiau, kad jis gali būti kokiame nors didžiuliame 
name, o tokių namų ne tiek jau daug. Per pirmuosius pasivaikš- 
<Žiojimus, kai apsigyvenome šiame kaime, greta botanikos studijų 
aš susipažinau su visais didžiuliais namais ir ištyriau jų gyven- 
tojų šeimų istorijas. Ir tik vienas, vienut vienas namas patraukė 
mano dėmesį. Tai Aukštasis Bokštas, garsioji Jokūbo I laikų 
pilis, stovinti per mylią nuo ano Oksšoto galo ir mažiau kaip 
pusmylis nuo tragedijos vietos. Kiti rūmai priklauso praktiškiems, 
garbiems žmonėms, kuriems nerūpi jokia romantika. O ponas 
Hendersonas iš Aukštojo Bokšto, pasak kalbų, esąs ypatingas 
Žmogus, kuriam galėtų atsitikti ypatingų dalykų. Todėl ir su- 
telkiau visą dėmesį į jį bei jo šeimynykščius. 

Keista šutvė, Votsonai, o iš visų keisčiausias — jis pats. Mar 
pasisekė jį pamatyti tinkama dingstimi, bet jo tamsiose, giliaž 
įdubusiose, skvarbiose akyse išskaičiau jį puikiai supratus tik- 
rąjį mano tikslą. Tai kokių penkiasdešimties metų vyras, stiprus, 
energingas, plieno spalvos plaukais, vešliais juodais antakiais, 
elnio eisena ir imperatoriaus povyza — žiaurus, valdingas žmo- 
gus, iš pažiūros šaltas it ledas, o viduje — karštas it įkaitinta 
geležis. Jis arba svetimšalis, arba ilgai gyvenęs tropikuose, nės. 
pageltęs ir išsekęs, bet stamantrus kaip bizūnas. Jo draugas ir 
sekretorius ponas Lukas — neabejotinai svetimšalis, rudas it šo- 
koladas, klastingas, lipšnus kaip katė, kalba meili, bet gelianti. 
Taigi, kaip matote, Votsonai, turime dvi svetimšalių grupes — 
viena Visterijų Lodžoje, kita paB>aj ae Bokšte,— ir mūsų spra- 
gos po truputį užsipildo. | 

Tiedu žmonės, susieti diiausysiės ir savitarpio pasitikėjimo, yra 
antrosios grupės šerdis. Bet ten gyvena dar vienas asmuo, galbūt 
dar svarbesnis dabartinėms mūsų paieškoms. Hendersonas turė 
du vaikus — vienuolikos ir trylikos metų mergaites. Jų guver- 
nantė — panelė Bernet, maždaug keturiasdešimties metų anglė. 
Yra dar ir patikimas liokajus. Šita grupelė — tai tikra šeima, nes 
visad keliauja kartu, o Hendersonas — didelis mėgėjas keliauti, 
jis visą laiką kur nors išvykęs. Ir tik prieš keletą savaičių jis 
grįžo į Aukštąjį Bokštą po metų išvykos. Dar galėčiau pridurti, 
jog jis neapsakomai turtingas ir lengvai gali patenkinti kiekvieną. 
savo įgeidį. Jo namai pilni rūmininkų, liokajų, kambarinių ir ki- 
tokių persivalgiusių, aptingusių tarnų, būdingų didžiuliams Ang- 
lijos kaimo rūmams. 

Visa tai sužinojau iš dalies iš kaimo liežuvautojų, iš dalies — 
pats stebėdamas. Tokiam tikslui nėra geresnio įrankio kaip atleisti 
nepatenkinti tarnai, ir man pasisekė vieną tokį rasti. Sakau „pa- 
sisekė“, bet toji sėkmė manęs nebūtų aplankiusi, jei nebūčiau jos- 
ieškojęs. Kaip sakė Beinzas, kiekvienas iš mūsų turime savo sis- 
temą. Taigi mano sistema man ir padėjo rasti Džoną Vornerį, 
buvusį Aukštojo Bokšto sodininką, kurį despotiškasis šeiminin- 
kas ant karštų dantų atleido. O jis savo ruožtu rūmuose turi 
tarnų, kurie visi lig vieno bijo ir nekenčia savo pono. Taigi aš 
gavau raktą, atvėrusį duris į šių namų paslaptis. 

Keisti žmonės, Votsonai! Nemanau, kad aš jau viską ten per- 
pratau, tačiau, šiaip ar taip, tai savotiški žmonės. Namas dviejų 
galų; viename gyvena tarnai, kitame — šeima. Tarp jų nėra jokio 

ryšio, išskyrus asmeninį Hendersono liokajų, patarnaujantį taip 
pat ir visai šeimai prie stalo. Viskas atnešama prie tam tikrų 
„durų, jungiančių abi puses. Guvernantė su mergaitėmis apskritai 
„beveik niekur neišeina, nebent tik į sodą. Hendersonas niekada 
nevaikšto vienas. Jį visur it šešėlis lydi ir tamsiaodis sekreto- 
rius. Tarnai tarpusavy šnibždasi, kad jų ponas kažko labai bijo. 
„„Sielą pardavė velniui už pinigus, — sako Vorneris,— ir laukia, 
kada skolintojas ateis pareikalauti savo dalies.“ Niekas nė nu- 
tuokti nenutuokia, kas jie tokie ir iš kur atsibastė. Jie labai tūž- 
mingi. Hendersonas dusyk sučaižė žmogų bizūnu, ir tik prikimšta 
„piniginė padėjo jam didele išpirka išvengti teismo. 

Dabar, Votsonai, apsvarstykime padėtį, remdamiesi šiomis 
naujomis žiniomis. Tarkim, laiškelį atsiuntė koks nors tarnas iš 
Šitų keistų namų ir kvietė Garsiją įvykdyti jau anksčiau supla- 
nuotą pasikėsinimą. Kas parašė raštelį? Kažkas iš citadelės gy- 
ventojų — ir, be to, moteris. Kas, jei ne panelė Bernet, guver- 
nantė? Visi mūsų samprotavimai veda pas ją. Siaip ar taip, mes 
galime laikyti tai hipoteze ir pažiūrėsime, kokie būtų jos pada- 
riniai. Galiu pridurti, kad panelės Bernet amžius ir jos reputa- 
„cija rodo, jog mano pirmutinė mintis apie kažkokius meilės mo- 
tyvus, susijusius su šia istorija, visiškai neturi pagrindo. 

Jeigu tą laiškelį parašė ji, tai, galimas daiktas, panelė Ber- 
net — Garsijos draugė ir sąmokslininkė. Kaip tuomet ji turėtų 
„elgtis išgirdusi apie jo mirtį? Jei jis gavo galą vykdydamas ne- 
„dorą sumanymą, ji turėtų tylėti užčiaupusi burną. Tačiau širdies 
gilumoje ji tikriausiai slėptų kartėlį ir neapykantą jo žudikams 
ir stengtųsi kiek įmanydama už jį atkeršyti. Tad gal mums ver- 
tėtų su ja susitikti ir pasinaudoti jos pagalba? Tokia mintis man 
„dingtelėjo pirmiausia. Bet čia iškyla nelemtas faktas. Po nužu- 
„dymo nakties panelės Bernet niekas niekur nėra matęs. Nuo to 
"vakaro ji dingo kaip į vandenį. Ar ji dar gyva? Galbūt ir ją mir- 
tis ištiko tą pačią naktį kaip ir draugą, kurį buvo pakvietusi? 
+<0 gal ji tik kalinė? Šitą dalyką mes dar turime ištirti. 

Tik pamanykite, Votsonai, kokia sunki padėtis. Mes neturime 
„kuo pasiremti norėdami kreiptis į teismą. Mūsų planas pasirodytų 
iantastiškas, jei išdėstytume jį teisėjui. Moters dingimas nieko 
nereiškia, bet kuris tokių keistų namų gyventojas gali ištisą sa- 
vaitę nesirodyti žmonėms į akis. O tuo tarpu jai galbūt kiekvieną 
„akimirką gresia mirtis. Aš daugiau nieko negaliu, tik stebėti 
imamą ir prie vartų pastatyti savo žmogų — Vornerį. Bet toliau 

taip tęstis nebegali. Jei įstatymas bejėgis, mes patys turime ri- 
zikuoti. 

— Ką siūlote daryti? 

— Aš žinau, kur yra jos kambarys. Į jį galima patekti nuo 
Ilygelio stogo. Siūlau mudviem šiąnakt nueiti ir smogti į pačią 
paslapties širdį. | 

Turiu prisipažinti, jog planas nebuvo labai viliojantis. Senas: 
namas, .atsiduodantis žmogžudyste, keisti ir kraupūs jo: gyvento- 
jai, nežinomi pavojai, kurie tyko artinantis, ir tai, kad mes patys. 
elgiamės neteisėtai, — visa, kartu paėmus, vėsino mano įkarštį. 
Bet šalti it ledas Holmso samprotavimai neleisdavo atsisakyti 
pačių rizikingiausių jo siūlomų žygių. Būdavo aišku, kad taip ir 
tiktai taip galima išspręsti užduotį. Tylėdamas paspaudžiau jam 
ranką, ir burtas buvo mestas. 

Bet mūsų tyrimui nebuvo lemta baigtis tokia avantiūra. Apie 
penktą valandą, kovo vakarui jau pradėjus skleisti šešėlius, p. 
mūsų kambarį įsiveržė kažkoks labai susijaudinęs kaimietis. 

— Jie išvažiavo, pone Holmsai. Išvyko paskutiniu traukiniu. 
Ledi ištrūko, ji mano kebe apačioje. 

— Puiku, Vorneri! — sušuko Holmsas, pašokdamas ant kojų.— 
Votsonai, kaip greitai pildosi spragos. 

Kebe sėdėjo nuo nervinio išsekimo beveik netekusi sąmonės 
moteris. Jos kumpanosiame, išvargusiame veide atsispindėjo ne- 
seniai įvykusios tragedijos pėdsakai. Galva buvo bejėgiškai nu- 
svirusi ant krūtinės, bet kai pakėlė ją ir abejingomis akimis pa- 
žvelgė į mus, pamačiau juodus vyzdžių taškus plačiose, pilkose 
rainelėse: ji buvo apsvaiginta opijaus. 

— Kaip ir jūs liepėte, pone Holmsai, aš laukiau prie vartų, — 
porino mūsų agentas, atleistasis sodininkas.— Karietai išvažiavus, 
nusekiau paskui ją į stotį. Ledi vaikščiojo po peroną kaip sapnė, 
bet, jiems pabandžius įgrūsti ją į traukinį, atgijo ir ėmė grumtis. 
Jie įstūmė ją į vagoną, bet ji vėl ištrūko. Tuomet stojau įjos pu- 
sėn, įsodinau į kebą, ir štai mes čia. Niekada neužmiršiu, kokiu 
veidu tas žmogus spoksojo į manę, kai nusivedžiau ledi šalin. 
Jei būtų galėjęs, čia pat būtų mane pribaigęs tas pageltusiu veidu, 
juodomis akimis įtūžęs velnias. 

Užnešėme ją aukštyn, paguldėme ant soios, ir pora puodukų 
stiprios kavos bemat išsklaidė jos sąmonėje narkotikų miglas. 
Holmsas iškvietė Beinzą ir trumpai paaiškino padėtį. 

— Ką gi, sere, jūs parūpinote tai, ko man kaip tik ir trūko, — 

kaltinimo liudytoją! — karštai sušuko inspektorius, paspausdamas 
mano bičiuliui ranką.— Aš iš pat pradžių ėjau tais pačiais pėd- 
:ssakais: kaip ir jūs. 

— Kaip? Įtarėte Hendersoną? 

— Kai jūs, pone Holmsai, landžiojote po krūmus Aukštajame 
Bokšte, aš tupėjau viename medyje sode ir mačiau jus ten apa- 
«ioje. Svarbiausia buvo, katras pirmiau gaus įrodymus. 

— Tai kodėl suėmėte tą mulatą? 

Beinzas prunkštelėjo. 

— Buvau įsitikinęs, kad tas Hendersonas, kaip jis save va- 
+dina, numano, jog yra įtariamas, ir kiurksos niekur nejudėdamas 
tol, kol jaus gresiantį pavojų. Taigi suėmiau ne tą žmogų — tegul 
mano, kad mes jo nebesekame. Žinojau, jog jis tikriausiai bandys 
„pasprukti ir suteiks mums galimybę pasimatyti su panele Bernet. 

Holmsas uždėjo ranką inspektoriui ant peties. 

— Jūs daug pasieksite savo profesijoje. Turite nuovoką ir 
dntuiciją, — pasakė jis. 

Beinzas paraudo iš pasitenkinimo. 

— Visą savaitę stotyje budėjo mūsų darbuotojas civiliais dra- 
-užiais. Saugojo, ar nebandys išvažiuoti kuris nors Aukštojo 
Bokšto gyventojas. Bet kai panelė Bernet ištrūko, jis, matyt, 
:pasimetė. Laimė, jūsų Žmogus ją pagavo, ir viskas baigėsi sėk- 
mingai. Mes, aišku, negalime jos suimti be parodymų, taigi kuo 
greičiau apklausime, tuo geriau. 

— Ji jau beveik atsipeikėjusi,— tarė Holmsas, pažvelgęs į 
-guvernantę.— Bet pasakykite man, Beinzai, kas per vienas tas 
Hendersonas? 


— Hendersonas,— atsakė inspektorius,— tai Don Muriljas, 
„kažkada pramintas San Pedro Tigru. 


San Pedro Tigras! Mano atminty bemat šmėstelėjo visa to 
:žmogaus istorija. Jis išgarsėjo kaip šlykščiausias, kraugeriškiau- 
sias tironas, kada nors valdęs šalį, pretenduojančią į civilizuotą 
valstybę. Stiprus, bebaimis, energingas — šių ypatybių užteko, 
kad priverstų įbaugintus žmones kęsti jo šlykščias ydas ištisus 
dešimt ar dvylika metų. Jo vardas kėlė siaubą visai Centrinei 
„Amerikai. To laikotarpio pabaigoje prasidėjo visuotinis sukilimas 
prieš jį. Bet jis buvo toks pat gudrus kaip ir žiaurus ir, vos tik 
;pajutęs artėjančius neramumus, slapta nugabeno savo turtus į 
laivą, kurio įgulą sudarė ištikimi jo šalininkai. Kitą dieną su- 
kilėliai įsiveržė į tuščius rūmus. Diktatorius, du jo vaikai, sekre- 

torius, lobiai — visa išsprūdo iš jų. Nuo tos valandos jis dingo iš- 
pasaulio, ir Europos spaudoje dažnai būdavo svarstomas klausimas- 
dėl jo tapatybės nustatymo. 

— Taip, sere, Don Muriljas — San Pedro Tigras, — tesė toliau. 
Beinzas.— Pasitikrinę pamatysite, jog San Pedro spalvos — žalia 
ir balta, kaip tame raštelyje, pone Holmsai. Nors jis pasivadino 
Hendersonu, bet aš jį atsekiau per Paryžių, Romą ir Madridą 
ligi Barselonos, kur atplaukė jo laivas aštuoniasdešimt šeštaisiais- 
metais. Visą tą laiką jie ieškojo jo norėdami atkeršyti, ir tik ne- 
seniai pavyko jį susekti. 

— Jis buvo rastas prieš metus, — įsiterpė panelė Bernet, kuri 
jau buvo atsisėdusi ir įdėmiai klausėsi pokalbio.— Sykį jau buvo 
kėsintasi į jo gyvybę, bet kažkokia pikta dvasia jį apsaugojo. 
Stai ir dabar — taurusis, riteriškasis Garsija Žuvo, o tas pabaisa: 
liko gyvas ir sveikas. Bet ateis kitas ar dar kitas kartas, ir vieną 
dieną teisingumas bus įvykdytas. Tas yra tikra, kaip ir tai, jog 
rytoj patekės saulė.— Ji sugniaužė savo liesas rankas, o iškamuo-- 
tas veidas išblyško apimtas baisios neapykantos. 

— Bet kaipgi jūs, panele Bernet, įsivėlėte į šį reikalą? —- 
paklausė Holmsas.— Kaip gali anglė ledi dalyvauti žudikų są-- 
moksle. 

— Aš dalyvauju jame todėl, kad nėra pasaulyje kito būdo at-- 
kurti teisingumui. Argi anglų įstatymams rūpi prieš daugelį metų: 
San Pedre pralietos kraujo marios arba laivas, pilnas turtų, ku- 
riuos pasivogė šis Žmogus? Juins tai atrodo tarsi kitoje planetoje- 
įvykdyti nusikaltimai. Bet mes žinome. Žinome tiesą, patirtą siel-- 
varte ir kančiose. Pragare nėra tokio velnio kaip Chuanas Muril-- 
jas, ir mes neturėsime ramybės žemėje, kol jo aukos dar šaukiasi 
keršto. 

— Be abejo, jis toks, kaip jūs sakote,— tarė Holmsas.— Gir;- 
dėjau, koks jis nuožmus. Bet kaip tai atsiliepė jums? 

— Viską papasakosiu. Šito niekšo veiklos taktika buvo tokia, 
kad jis viena ar kita dingstimi nužudydavo kiekvieną, kuris il- 
gainiui būtų galėjęs tapti jo pavojingu varžovu. Mano vyras — 
taip, tikroji mano pavardė yra sinjora Viktorija Durando — buvo> 
San Pedro pasiuntinys Londone. Čia mudu susipažinome ir susi-- 
tuokėme. Žemėje nebuvo tauresnio žmogaus už jį. Deja, Muriljas 
išgirdo apie jo sugebėjimus, kažkokia dingstimi atšaukė jį ir 
nuteisė sušaudyti. Visas jo turtas buvo konfiskuotas, o aš likausš 
viena su savo sielvartu ir beveik be jokio pragyvenimo šaltinio. 

Paskui tironas buvo nuverstas. Jis pabėgo, kaip ką tik papasa- 

ikojote. Bet daugelis iš tų, kurių gyvenimą jis sugriovė, kurių 
artimiausi ir brangiausi žmonės buvo jo kankinami arba nužu- 
dyti, nesusitaikė su tokia padėtimi. Jie susibūrė į sąjungą, kuri 
meiširs tol, kol neįvykdys savo užduoties. Kai tik išaiškinome, jog 
tariamasis Hendersonas yra nuverstasis despotas, man buvo pa- 
vesta įsitaisyti jo namuose ir pranešinėti kitiems apie jo išvykas. 
„Man pasisekė tai įvykdyti gavus jo šeimoje guvernantės vietą. 
„Jis nė nejtarė, jog kasdien po kelis kartus sėdasi prie stalo su 
moterimi, kurios vyrą vienu plunksnos brūkštelėjimu pasiuntė my- 
riop. Aš šypsojausi jam, auklėjau jo vaikus ir laukiau išmušant 
savo valandos. Sykį buvo pasikėsinta į jį Paryžiuje, bet nesėk- 
aningai. Mes bastėmės skersai ir išilgai Europos, norėdami su) 
klaidinti persekiotojus, ir galiausiai grįžome į šitą namą, kurį 
jis buvo išsinuomojęs, kai pirmąsyk atvyko į Angliją. 

Bet ir čia jo laukė teisingumo vykdytojai. Žinodamas, jog jis 
"būtinai čionai sugrįš, Garsija, kurio tėvas anksčiau San Pedre 
užėmė aukščiausią valstybinį postą, laukė jo su dviem neaukš- 
"tos kilmės ištikimais bendražygiais — visi trys kurstomi tokių pat 
ikkeršto motyvų. Dieną jis beveik nieko negalėjo padaryti, nes 
„Muriljas buvo labai atsargus ir iš namų išeidavo tik su savo 
bendražygiu Luku, arba Lopesu, kaip buvo vadinamas savo di- 
«dybės dienomis. Tačiau naktį jis miegodavo vienas, ir keršytojas 
galėjo jį užklupti. Tą vakarą, kaip iš anksto buvo susitarta, aš 
rengiausi nusiųsti savo draugui paskutinius nurodymus, nes Mu- 
riljas visada būdavo be galo budrus ir visąlaik keisdavo kam- 
barius. Man reikėjo pažiūrėti, kad nebūtų uždarytos laukujės du- 
rys ir kad lange priešais įvažiavimą degtų žalia arba balta šviesa, 
reiškianti, kad viskas gerai arba kad bandymą geriau atidėti. 

Bet viskas išėjo nei šiaip, nei taip. Aš kažkodėl sukėliau sek- 
retoriaus Lopeso įtarimą. Jis prisėlino iš užpakalio ir puolė ant 
manęs, kai buvau ką tik užbaigusi raštelį. Jie abu su šeimininku 
nutempė mane į mano kambarį ir surengė man, kaip įkalintai 
išdavikei, teismą. Per tą teismą jie būtų ne kartą suvarę į mane 
savo peilius, jei būtų žinoję, kaip išvengti atpildo už savo poelgį. 
Pagaliau, gerokai pasiginčiję, jie nusprendė, kad nužudyti mane 
per daug pavojinga. Bet nutarė visam laikui atsikratyti Garsijos. 
Jie užkimšo man burną, o Muriljas suko man ranką tol, kol pasa- 
kiau adresą. Prisiekiu, būčiau leidusi visai ją išsukti, jei būčiau 
Žinojusi, kas gresia Garsijai. Lopesas pats užrašė adresą ant mano 
zaštelio, užantspaudavo rankovės sąsaga ir išsiuntė jį per tarną 

Chosė. Nežinau, kaip jis buvo nužudytas, tik aišku, kad žuvo nuo 
Muriljo rankos, nes Lopesas buvo paliktas saugoti manęs. Manau, 
jog Muriljas tykojo prožirnių krūmuose, supančiuose taką, ir 
smogė jam einant pro šalį. Iš pradžių jie manė leisti Garsijai 
įeiti vidun ir tada jį nugalabyti kaip nusikaltimo vietoje sučiuptą 
plėšiką; bet paskui nusprendė, kad, įsivėlus į tardymą ir prasidė- 
jus apklausoms, paaiškėtų, kas jie tokie, ir tada gali būti naujų 
pasikėsinimų. O mirus Garsijai, persekiojimai gal ir visai liautųsi, 
nes šitokia mirtis atbaidytų kitus nuo tokių bandymų. 

Galbūt jiems viskas būtų ir gerai išėję, jeigu aš nebūčiau 
žinojusi, ką jie įvykdė. Neabejoju, jog mano gyvybė ne kartą ka- 
bojo ant plauko. Buvau užrakinta savo kambaryje, gąsdinama 
pačiais baisiausiais grasinimais, Žiauriai kankinama siekiant pa- 
laužti mano dvasią — pažvelkit į šitą peilio dūrį man ant peties 
ir mėlynes ant visų rankų,— o kai sykį mėginau sušukti pro langą, 
į burną man įgrūdo kamštį. Taip žiauriai jie mane kankino pen- 
kias dienas, beveik ir valgyt neduodami,— tik tiek, kad nemirčiau 
iš bado. Siandien vidurdieny man atnešė gerus priešpiečius, bet 
vos tik paragavusi supratau, kad juose kažko primaišyta. Lyg 
per sapną prisimenu, kaip mane pusiau nuvedė, pusiau nunešė į 
karietą ir tokios būsenos vežė į traukinį. Tik pajudėjus ratams, 
staiga susivokiau, jog mano laisvė yra mano pačios rankose. Iš- 
šokau lauk, jie bandė įtempti mane atgal, ir, jeigu man nebūtų 
padėjęs šis geras žmogus, kuris pasodino mane į savo kebą, jokiu 
būdu nebūčiau iš jų ištrūkusi. Dabar, ačiū Dievui, jie manęs jau 
niekada nebesučiups. 

Mes visi įdėmiai klausėmės šito nepaprasto pasakojimo. Tylą 
nutraukė Holmsas. 

— Mūsų sunkumai dar nesibaigė, — linguodamas galvą, pa- 
reiškė jis.— Policijai darbas baigtas, bet teismui — dar tik prasi- 
deda. 

— Tikra tiesa,— pridūriau aš.— Apsukrus advokatas tai pava- 
dins savigyna. Nors jie galbūt yra įvykdę šimtus nusikaltimų, 
bet teis juos tik už šitą. 

— Na, ne! — gyvai paprieštaravo Beinzas.— Manau, jog mūsų 
įstatymai ne tokie jau blogi. Savigyna — vienas dalykas, o sąmo- 
ningai privilioti žmogų siekiant jį nužudyti — visiškai kitas, nors 
iš to žmogaus jums ir grėstų pavojus. Ne, ne, mūsų niekas neap- 
kaltins, kai Aukštojo Bokšto gyventojai bus teisiami artimiausioje: 
Gildiordo teismo sesijoje. 

Tačiau istorija sako, kad San Pedro Tigras už savo nuopelnus 
gavo tik po šiek tiek laiko. Būdamas suktas ir drąsus, jis su savo 
sąmokslininku paspruko nuo persekiotojų įlįsdamas į kažkokį pen- 
sioną Edmontono gatvėje ir pro užpakalinius vartus išlįsdamas 
į Kerzono skverą. Nuo tos dienos niekas jo Anglijoje nebematė. 
O po kokio pusmečio Madride, „„Eskurijalo“ viešbutyje, savo kam- 
baryje, buvo nužudytas markizas Montalva ir jo sekretorius sin- 
joras Rulis. Nusikaltimas buvo priskirtas nihilistams, o nusikaltė- 
lių taip ir nepasisekė suimti. Inspektorius Beinzas aplankė mus 
Beikerio gatvėje ir parodė laikraštį, kur buvo aprašytas tamsus 
sekretoriaus veidas bei valdingi jo šeimininko bruožai, jo mag- 
netiškos akys ir vešlūs antakiai. Mes neabejojome, kad teisingumas, 
nors ir pavėlavus, pagaliau buvo įvykdytas. 

— Paini istorija, mielasis Votsonai,— pasakė Holmsas vieną 
pavakarę, rūkydamas įprastinę savo pypkę.— Vargu ar įstengsite 
pateikti ją tokia glausta forma, kuri taip miela jūsų širdžiai. Si 
istorija nusidriekia per du žemynus, apima dvi paslaptingų as- 
menų grupes, o be to, ją dar labiau komplikuoja mūsų didžiai 
gerbiamo Skoto Eklzo dalyvavimas. Tai, kad jis buvo įtrauktas, 
rodo, jog velionis Garsija sugebėjo regzti intrigą ir turėjo gerai 
išugdytą savisaugos instinktą. Čia nuostabu tik tai, kad šitose 
visokiausių galimybių džiunglėse, gerbiamo mūsų sąjungininko 
inspektoriaus Beinzo padedami, mes tvirtai stvėrėmės už svar: 
biausių dalykų, todėl teisingai žengėme kreivu ir vingiuotu taku. 
Ar jums dar kas nors neaišku? 

— Kodėl sugrįžo virėjas mulatas? 

— Manau, jog tai gali paaiškinti ta keista būtybė virtuvėje. 
Tas žmogus — primityvus laukinis iš San Pedro miškų gūdumos, 
ir tai jo -fetišas. Kai jis su draugu pabėgo į iš anksto numatytą 
slėptuvę, kur jau, be abejo, tūnojo koks nors iš jų sąmokslininkų, 
draugas įkalbėjo jį atsisakyti tokio didžiulio daikto, galinčio su- 
kelti įtarimą. Bet mulato širdis nenorėjo su juo skirtis, ir kitą 
dieną neiškentęs jis grįžo atgal, tačiau, pažvelgęs pro langą, pa- 
matė ten jau įsitaisiusį policininką Voltersą. Palaukė dar tris 
dienas, ir tada jo pamaldumas ar prietaringumas privertė jį ban- 
dyti dar kartą. Nors inspektorius Beinzas ir dėjosi prieš mane 
neskiriąs tam incidentui svarbos, bet, būdamas be galo įžvalgus, 
suprato jo reikšmę, paspendė spąstus, ir vargšas mulatas įkliuvo 
į juos. Ar dar kas nors neaišku, Votsonai? 

— Sudraskytas paukštis, kibiras su krauju, suanglėję kaulai — 
visa ta paslaptinga ir pilna kerų virtuvė? 

Holmsas nusišypsojo ir atsivertė įrašą savo užrašų knygutėje. 

— Aš praleidau visą rytmetį Britų muziejuje ir kai ką apie 
tai pasiskaičiau. Štai citata iš Ekermano knygos „Vuduizmas ir 
negrų religijos“: | 


Tikras vudu * išpažinėjas niekada nevykdys jokio svarbaus rei- 
kalo neatnašavęs tam tikros aukos savo nešvariems dievams, no- 
rėdamas jiems įsiteikti. Ypatingais atvejais atnašaujamos žmonių 
aukos, lydimos kanibalizmo. Bet paprastai aukojamas baltas gai- 
dys, gyvas sudraskytas į gabalus, arba juodas ožys, kuriam per- 
pjaunama gerklė, o kūnas sudeginamas. 


Kaip matote, mūsų laukinis draugas tiksliai vykdė savo tikė- 
jimo apeigas. Tai groteskas, Votsonai,— pridūrė Holmsas, užvers- 
damas užrašų knygutę, — bet, kaip aš jau minėjau, nuo grotesko 
iki siaubo — tik vienas žingsnis. 


KARTONINĖ DĖZUTE 


Parinkdamas būdingas bylas, rodančias nuostabias mano bičiu- 
lio Šerloko Holmso proto savybes, stengdavausi, kiek įmanoma, 
rasti tokių, kurios mažiau sensacingos, bet, kita vertus, leidžia 
kuo plačiau pasireikšti jo talentui. Deja, visiškai neįmanoma at- 
skirti tai, kas sensacinga, nuo to, kas nusikalstama, ir metraštinin- 
kui iškyla dilema: arba jis turi paaukoti smulkmenas, svarbias įo 
pasakojimui, ir todėl neteisingai pateikti ataskaitą, arba panaudoti 
medžiagą, kurią jam duoda ne pasirinkimas, o atsitiktinumas. Po 
šios trumpos įžangos pereisiu prie savo užrašų apie vieną keistą, 
nors itin siaubingą įvykių grandinę. 

Tai atsitiko vieną svilinamai karštą rugpjūčio dieną. Beikerio 
gatvė buvo įkaitusi it krosnis, ir akinanti saulės šviesa ant geltonų 
plytų namo kitoje kelio pusėje gildyte gildė akis. Sunku buvo 
patikėti, jog tai tos pačios sienos, kurios taip niūriai šmėkšodavo 
pro žiemos rūką. Mūsų langų užuolaidos buvo pusiau nuleistos, 
ir Holmsas gulėjo susirietęs ant sofos, jau kelintą kartą skaityda- 
mas laišką, gautą rytiniu paštu. O aš per savo tarnybos laiką In- 


* Vudu — iškreipta religijos forma, susidedanti iš burtų ir raganavimo, pa- 
plitusi tarp kai kurių Vakarų Indijos negrų. 

dijoje buvau labiau įpratęs pakęsti karštį nei šaltį, todėl trisde- 
šimt trys laipsniai aukščiau nulio ne per daug mane vargino. Bet 
rytiniuose laikraščiuose nieko įdomaus nebuvo. Parlamento sesija 
baigėsi. Visi išvyko iš miesto, ir aš ėmiau ilgėtis Niu Foresto 
laukymių bei akmenuoto Sautsio paplūdimio. Tačiau tuščia banko 
sąskaita privertė mane atidėti atostogas, o mano draugo nė tru- 
„pučiuko neviliojo nei kaimo aplinka, nei jūra. Jam patiko tūnoti 
tarp penkių milijonų žmonių, graibstant juos savo čiuptuvais ir 
jautriai reaguojant į kiekvieną gandelį apie neištirtą nusikaltimą. 
„Meilė gamtai nerado vietos tarp daugybės jo privalumų, ir vie- 
nintelė permaina jam buvo tuomet, kai, palikęs miesto piktadarį, 
jis imdavo sekti jo bendražygį, gyvenantį kaime. 

Matydamas, jog Holmsas pernelyg įsigilinęs į laišką ir ne- 
linkęs su manimi šnekėtis, nusviedžiau šalin nuobodų laikraštį ir, 
atsilošęs krėsle, paskendau mintyse. Staiga mano bičiulio balsas 
nutraukė jas. 

— Jūs teisus, Votsonai,— prabilo jis.— Man regis, jog tai pats 
absurdiškiausias būdas išspręsti ginčą. 

— Absurdiškiausias! — sušukau staiga suvokęs, jog jis atspėjo 
mano slapčiausias mintis, atsitiesiau ir, nežmoniškai nustebęs, 
įsistebeilijau į jį. 

— Kas tai, Holmsai? — surikau.— Aš tiesiog neįsivaizduoju, 
kaip tai galima. 

Jis skaniai nusijuokė iš mano suglumimo. 

— Prisimenat,— kalbėjo jis,— kai aš neseniai perskaičiau iš- 
trauką iš Po apsakymo, kuriame logiškai mąstantis stebėtojas seka 
neištartas savo pašnekovo mintis, jūs buvote linkęs tai traktuoti 
paprasčiausiai kaip autoriaus t0wur de force *. Kai pasakiau, jog 
ir aš nuolat darau tą patį, jūs nenorėjote patikėti. 

— O, ne! 

— Galbūt jūs ir neišreiškėte žodžiais, mielasis Votsonai, bet 
neabejotinai tai parodėte antakiais. Taigi pamatęs, kaip numetėte 
laikraštį ir apie kažką susimąstėte, apsidžiaugiau gavęs progą 
atspėti jūsų mintis ir galiausiai įsibrauti į jas, idant įrodyčiau, 
jog visąlaik bendravau su jumis. 

Bet aš vis dar nebuvau patenkintas. 

— Ištraukoje, kurią man perskaitėte,— pasakiau aš,— stebė- 
tojas daro išvadas remdamasis žmogaus, kurį stebi, veiksmais. 
Kiek prisimenu, jis parklupo ant akmenų krūvos, pažvelgė į 


"* Triukas, pokštas (pranc.). 

žvaigždes ir taip toliau. O aš ramiausiai sėdėjau sau krėsle, 
taigi kokius ženklus jums galėjau suteikti? 

— Jūs neteisus. Žmogui yra duoti veido bruožai, kuriais jis 
reiškia savo emocijas, o jūsiškiai kuo ištikimiausiai tai ir daro. 

— Nejaugi norite pasakyti, jog atspėjote mano mintis iš veido 
bruožų. 

— Iš veido ir ypač iš akių. Tikriausiai dabar nebegalite nė 
prisiminti, kuo prasidėjo jūsų apmąstymai? 

— Ne, negaliu. | 

— Tuomet aš jums pasakysiu. Numetęs laikraštį — tai ir buvo 
veiksmas, atkfeipęs mano dėmesį, — jūs valandėlę sėdėjote nieko 
negalvodamas. Po to jūsų žvilgsnis sustojo ties neseniai įrėmintu 
generolo Gordono * portretu, ir iš to, kaip pasikeitė jūsų veidas, 
supratau jus pradėjus mąstyti. Bet tai truko neilgai. Jūsų akys 
staiga nukrypo į neįrėmintą Henrio Vordo Bičerio ** portretą, 
stovintį ant jūsų knygų. Paskui pažvelgėte aukštyn į sieną, ir 
jūsų mintys tapo aiškios. Jūs pamanėte, kad įrėmintas portretas 
kaip tik užimtų tą tuščią erdvę ir derintųsi su ten kabančiu Gor- 
dono portretu. 

— Jūs nuostabiai atsekėte mano mintis! — sušukau. 

— Ligi šitos vietos vargu ar galėjau apsirikti. Bet štai jūsų 
mintys grįžo prie Bičerio, jūs pažvelgėte į jį labai įdėmiai, tarsi 
jo veido bruožuose norėdamas įžiūrėti jo charakterį. Paskui nu- 
stojote raukti antakius, bet ir toliau žiūrėjote į portretą, o veidas 
pasidarė mąslus. Jūs prisiminėte Bičerio karjeros epizodus. Aš 
puikiai supratau, jog tai darydamas jūs būtinai turėjote pagalvoti 
apie tą misiją, kurią jis vykdė šiauriečių labui Pilietinio karo 
metu, nes prisimenu jūsų nepasitenkinimą tuo, kaip jis buvo su- 
tiktas irzliausių mūsų tautiečių. Jūs buvote taip pasipiktinęs, kad, 
suprantama, mąstydamas apie Bičerį, turėjote prisiminti ir tai. Kai 
po valandėlės jūs nukreipėte žvilgsnį nuo portreto, pamaniau, jog 
jūsų mintys grįžo prie Pilietinio karo, o pamatęs kietai sučiaup- 
tas lūpas, žaižaruojančias akis ir sugniaužtus kumščius, buvau 
tvirtai įsitikinęs, kad jūs išties galvojate apie abiejų pusių nar- 


* Čarlzas Džordžas Gordonas (1833—1885) — anglų generolas. 1884 m. 
buvo nusiųstas malšinti mahdistų sukilimo Sudane, o 1885 m. pradžioje nužu- 
dytas Chartumą užėmusių sukilėlių. 

** Henris Vordas Bičeris (1813—1887) — amerikiečių dvasininkas, Harietos 
Bičer-Stou, romano „Dėdės Tomo trobelė“ autorės, brolis. Moterų lygybės ša- 
lininkas, vergijos priešininkas. 1863 m. lankėsi Anglijoje ir skaitė paskaitas 
apie negrų išlaisvinimą. 

sumą, parodytą šioje žūtbūtinėje kovoje. Bet paskui jūsų veidas 
tapo liūdnas, ir jūs palingavote galvą. Jūs mąstėte apie karo tei- 
kiamą sielvartą, jo baisumus ir beprasmiškas žmonių aukas. Jūsų 
ranka pasislinko prie senos žaizdos, o lūpose suvirpėjusi ironiška 
šypsenėlė rodė, jog jūs norom nenorom pamanėte, kaip absurdiška 
tarptautinius klausimus spręsti tokiais būdais. Čia aš sutikau su 
jumis, kad tai tikrai beprasmiška, ir man buvo malonu konstatuoti, 
jog mano išvados teisingos. 

— Visiškai — sušukau.— Bet ir dabar, kai jūs man viską pa- 
aiškinote, esu nustebęs kaip ir anksčiau. 

— Tikinu jus, mielasis Votsonai, jog tai buvo labai paviršu- 
tiniška. Nebūčiau drįsęs atkreipti į tai jūsų dėmesio, jei anądien 
nebūtumėt parodęs nepasitikėjimo. Bet štai mano rankose mažytė 
užduotis, kurią galbūt bus sunkiau išspręsti nei pabandyti per- 
skaityti jūsų mintis. Ar nepastebėjote laikraštyje trumpučio straips- 
nelio apie tai, koks nepaprastas turinys to siuntinėlio, kurį gavo 
paštu panelė Kušing, gyvenanti Kroso gatvėje, Kroidone? 

— Ne, nieko tokio nepastebėjau. 

— Na, tai, vadinas, jūs praleidote. Pamėtėkite man laikraštį. 
Štai kur jis, finansų skyriuje. Gal malonėtumėte perskaityti jį 
garsiai. 

Aš pakėliau laikraštį, kurį jis man atmetė atgal, ir perskaičiau 
nurodytą straipsnelį. Jis buvo pavadintas „„Kraupus siuntinys“: 


Panelė Siuzana Kušing, gyvenanti Kroso gatvėje, Kroidone, 
tapo auka itin pragaištingo pokšto, jeigu tik nepaaiškės, jog tas 
įvykis turi kur kas žiauresnę prasmę. Vakar, antrą valandą dienos, 
paštininkas jai įteikė įvyniotą į popierių siuntinėlį. Viduje buvo 
kartoninė dėžutė, pilna rupios druskos. Išpylusi ją, panelė Kušing, 
apimta siaubo, pamatė dvi, matyt, ką tik nupjautas žmogaus ausis. 
Dėžutė buvo išsiųsta banderole iš Belfasto vakarykštės dienos 
rytą. Siuntėjas nenurodytas, ir šis reikalas juolab paslaptingas, nes 
panelė Kušing, netekėjusi penkiasdešimtmetė moteris, gyvena vi- 
siškai atsiskyrusi nuo kitų žmonių ir turi taip mažai pažįstamų 
bei korespondentų, jog labai retai ką nors gauna paštu. Tačiau 
prieš keletą metų, gyvendama Pendže *, ji buvo išnuomojusi savo 
name kambarius trims studentams medikams, kurių turėjo nu) 
sikratyti, mat jie buvo labai triukšmingi ir netvarkingi. Policija 


* Londono priemiestis. 

mano, kad šį piktą akibrokštą galėjo iškrėsti tie jaunuoliai, kurie 
griežė dantį ant panelės Kušing ir tikėjosi ją išgąsdinsią nusiųs- 
dami jai šiuos anatomikumo suvenyrus. Šią versiją iš dalies pa- 
tvirtina faktas, kad vienas iš tų studentų buvo atvykęs iš Siaurės 
Airijos, ir kiek žinoma panelei Kušing,— iš Belfasto. Šiuo metu 
reikalas intensyviai tiriamas, o bylai vadovauja vienas geriausių 
mūsų policijos seklių ponas Lestreidas. 


— Taigi tiek iš „Deili kronikl“,— tarė Holmsas, man baigus 
skaityti. — O dabar paklausykime mūsų draugo Lestreido. Šįryt 
gavau iš jo laiškelį, kuriame parašyta: 


Manau, jog ši byla kaip tik Jūsų skoniui. Mes tikimės ją ištirti 
ligi galo, bet mums atsirado sunkumų, mat nėra į ką įsikabinti. 
Mes, žinoma, nusiuntėme telegramą į Belfasto paštą, bet tą dieną 
įteikta daugybė paketų, ir jie negali nieko pasakyti apie šitą siun- 
tinį ar atsiminti įo siuntėjo. Tai pusės svaro, dėžutė nuo melasa 
pasaldinto tabako, ir ji mums nieko nepadeda. Versija apie stu- 
dentą mediką man vis dar atrodo pati tikėtiniausia, bet jeigu Jūs 
turėtumėte nors keletą laisvų valandų, būčiau labai patenkintas 
galėdamas Jus pamatyti čia. Būsiu arba tame name, arba policijos 
nuovadoje. 


— Ką pasakysite, Votsonai? Ar jūs galėtumėte, nepaisydamas 
karščio, nuvažiuoti su manimi į Kroidoną, tikėdamasis dar vienos 
bylos savo metraščiui. 

— Aš kaip tik svarsčiau, ką čia reikėtų veikti. 

— Taigi dabar turėsite ką veikti. Paskambinkite, kad mums 
atneštų batus, ir pasiųskite ką nors užsakyti kebo. Aš po valan- 
dėlės grįšiu, tik nusivilksiu chalatą ir prisipildysiu portsigarą. 

Mums važiuojant traukiniu, nulijo lietaus šuoras, ir Kroidone 
karštis buvo nebe toks slogus kaip mieste. Holmsas prieš išva- 
žiuodamas nusiuntė telegramą, ir Lestreidas, kaip visada smagus, 
elegantiškas ir panašus į šešką, jau laukė mūsų stotyje. Po penkių 
minučių buvome Kroso gatvėje, kur gyveno panelė Kušing. 

Tai buvo ilga gatvė, apstatyta dviaukščiais švariais ir šiek 
tiek manieringais raudonų plytų namais su baltais akmeniniais 
laipteliais, prie durų šnekučiavosi grupelės moterų su prijuostėmis. 
Nuėjus pusę gatvės, Lestreidas sustojo ir pabeldė į duris, kurias 

atidarė nedidukė mergaitė — tarnaitė. Ji nuvedė mus į svetainę, 
kur sėdėjo panelė Kušing. Ji buvo romaus veido, didžiulėmis mei- 
liomis akimis ir žilstančiais, ant smilkinių sušukuotais plaukais. 
Ant kelių laikė siuvinėjamą staltiesėlę, o šalia ant kėdės stovėjo 
krepšelis su šilkiniais siūlais. 
— Tos šlykštynės ten, daržinėje,— Lestreidui įėjus, pasakė ji.— 

Būtų gerai, kad jas visiškai išsineštumėte. 

'— Taip ir padarysiu, panele Kušing. Aš jas čia laikiau tik dėl 
L“ mano draugas ponas Holmsas jas apžiūrėtų jūsų akivaiz- 
oje. 


ių 


1 


 — Kodėl mano akivaizdoje, sere? 

+ — Galbūt jis norės ko nors paklausti. 

„— Ko čia dar manęs klausti? Juk pasakiau, kad ničnieko apie 
tai nežinau. 

— Tikra teisybė, madam,— raminamai šnekėjo Holmsas.— 
Neabejoju, jog jums jau pernelyg įkyrėjo šitas reikalas. 

— Tikrai įkyrėjo, sere. Aš — ramus žmogus, gyvenu nuošaliai. 
Man neįprasta matyti savo pavardę laikraščiuose, o policiją — 
savo namuose. Aš neleisiu tų šlykštynių atnešti čionai, pone Le- 
streidai. Jei norite jas pamatyti, teks eiti į daržinę. 

Mažytė pašiūrė buvo siaurame sodelyje už namo. Lestreidas 
įėjo vidun ir išnešė geltoną kartoninę dėžutę, lakštą vyniojamojo 
popieriaus ir virvutę. Takelio gale stovėjo suolas, mes susėdome 
ant jo, ir Holmsas ėmė apžiūrinėti visus daiktus, kuriuos jam pa- 
davinėjo Lestreidas. 

— Virvutė nepaprastai įdomi,— pareiškė jis, pakėlęs ją į 
šviesą ir apuostydamas.— Ką jūs pasakysite apie šitą virvutę, 
Lestreidai? 

— Ji dervuota. 

— Visiška teisybė. Galas dervuoto špagato. Jūs, be abejo, taip 
pat pastebėjote, kad panelė Kušing perkirpo virvutę žirklėmis — 
tai rodo du pjūviai abiejose pusėse. Tai labai svarbu. 

— Nieko svarbaus čia nematau,— paprieštaravo Lestreidas. 

— Svarbu, kad mazgas liko nepaliestas ir kad tai ypatingas 
mazgas. 

— Labai dailiai surištas. Aš jau pasižymėjau tai, — su pasiten- 
kinimu tarė Lestreidas. 

— Na, apie virvutę užteks,— šypsodamas pasakė Holmsas.— 
Dabar apie įpakavimą. Vyniojamasis popierius aiškiai kvepia ka- 
va. Kaip, ar jūs to nepastebėjote? Nėra jokios abejonės. Adresas 

užrašytas spausdintomis raidėmis, gana padrikai: „Panelei S. Ku- 
šing, Kroso gatvė, Kroidonas“. Rašyta plačiagale plunksna, galbūt 
„rondo“, ir labai prastu rašalu. Žodis „Kroidonas“ iš pradžių bu- 
vo parašytas su „j“, kuri paskui pakeista raide „i“. Taigi siunti- 
nėlis siųstas vyro — rašysena aiškiai vyriška, — menko išsilavinimo 
ir nežinančio Kroidono miesto. Kol kas tiek. Dėžutė geltona, nuo 
pusės svaro melasa pasaldinto tabako, nieko ypatingo nematyti, 
išskyrus du nykščio atspaudus kairiajame apatiniame kampe. Ji 
pripilta rupios druskos, vartojamos konservuoti odoms ir ei 
pramonėje naudojamoms žaliavoms. O į ją įkišti šitie gan sav 

tiški indėliai. / 

Taip kalbėdamas jis ištraukė abi ausis ir, pasidėjęs ant kelių 
lentą, ėmė kruopščiai jas apžiūrinėti, o mudu su Lestreidu, pasi- 
lenkę iš abiejų pusių, žvilgčiojome čia į tas šlykštynes, čia į rimtą 
ir susikaupusį mūsų bendražygio veidą. Galiausiai jis sudėjo jas 
atgal ir valandėlę sėdėjo didžiai susimąstęs. 

— Jūs, žinoma, pastebėjote,— pagaliau prabilo jis, — jog ausys 
neporinės. 

— Taip, aš pastebėjau. Bet jeigu tai kokių nors studentų me- 
dikų iš anatomikumo pokštas, tai jiems visai nesunku buvo at- 
siųsti ir neporines, ir porines ausis. 

— Teisybė. Bet tai ne pokštas. 

— Ar jūs tuo įsitikinęs? 

— Yra rimtas pagrindas taip manyti. Anatomikume lavonams 
suleidžiama konservuojamojo skysčio. Sitose ausyse jo nematyti. 
Be to, ausys šviežios. Jos buvo nupjautos atšipusiu instrumentu, 
o tai vargu ar būtų daręs studentas. Vėlgi, medikas konservavi- 
mui būtų pasirinkęs karbolį arba spiritą, o ne rupią druską. Taigi 
kartoju: čia ne pokštas, mums tenka tirti rimtą nusikaltimą. 

Lengvas šiurpulys perėjo man per visą kūną, išgirdus Holmso 
žodžius ir pamačius jo surimtėjusį bei paniurusį veidą. Už šitos 
šiurkščios įžangos slypėjo kažkoks keistas, nepaaiškinamas siau- 
bas. Tačiau Lestreidas papurtė galvą, tarsi būtų tik pusiau įti- 
kintas. 

— Žinoma, iš dalies galima nesutikti su versija, jog tai pokš- 
tas, — pareiškė jis,— bet prieš antrąją versiją yra kur kas stip; 
resnių argumentų. Mes žinome, kad ši moteris pastaruosius 
dvidešimt metų tiek Pendže, tiek ir čia gyveno labai ramiai ir 
padoriai. Per tą laiką ji beveik nebuvo išvykusi iš namų nors 

vienai dienai. Tai kuriam galui nusikaltėlis siųstų jai savo kaltės 
įrodymus, juolab kad ji — nebent būtų tobuliausia artistė — apie 
šitą reikalą tenutuokia taip mažai kaip ir mes? 

— Kaip tik šitą užduotį mes ir turime išspręsti, — atsakė 
Holmsas,— ir pradėsiu aš nuo to, kad mano samprotavimai tei- 
singi ir kad buvo įvykdytos dvi žmogžudystės. Viena ausis yra 
moters — mažytė, dailios formos, su skylute auskarui. Antroji — 
vyro, įdegusi nuo saulės, patamsėjusi ir taip pat perdurta įverti 
auskarui. Abu šitie žmonės, matyt, yra mirę, kitaip mes jau būtume 
išgirdę apie juos. Šiandien penktadienis. Siuntinėlis buvo išsiųstas 
ketvirtadienio rytą. Taigi tragedija įvyko trečiadienį arba antra- 
dienį, o gal ir anksčiau. Jeigu šitie abu Žmonės buvo nužudyti, tai 
kas gi kitas, jei ne jų žudikas galėjo atsiųsti panelei Kušing savo 
darbo įkalčius? Tarkim, kad paketo siuntėjas — tai žmogus, kurio 
mes ieškome. Bet jis privalėjo turėti rimtą priežastį siųsti panelei 
Kušing šitą paketą. Kokia tai priežastis? Galbūt norėta pasakyti, 
kad darbas įvykdytas, o gal trokšta suteikti jai sielvarto? Bet 
tokiu atveju ji turėtų Žinoti, kas tai yra. O ar ji žino? Abejoju. 
Jeigu žino, tai kam reikėjo kviesti policiją? Ji galėjo užkasti ausis, 
ir niekas nieko nebūtų sužinojęs. Taip ji būtų ir padariusi, jei 
būtų norėjusi nuslėpti nusikaltėlį. O jei nebūtų norėjusi nuslėpti, 
tai būtų pasakiusi jo vardą. Stai raizginys, kurį mums reikia iš- 
painioti. 

Jis kalbėjo pakeltu balsu, skubriai, bereikšmėmis akimis žvelg- 
damas virš sodo tvoros, paskui guviai pašoko ant kojų ir nužings- 
niavo prie namo. | 

— Man reikia pateikti panelei Kušing keletą klausimų,— pa- 
sakė jis. 

— Tuomet aš jus palieku,— tarė Lestreidas,— nes turiu čia 
dar vieną reikaliuką. Manau, jog nieko daugiau nebesužinosiu iš 
panelės Kušing. Jūs rasite mane policijos nuovadoje. 

— Mes užsuksime ten eidami į stotį, — atsiliepė Holmsas. 

Po valandėlės mes vėl buvome svetainėje, kur romioji ledi 
tyliai tebesiuvinėjo staltiesėlę. Mums įėjus, ji pasidėjo siuvinį ant 
kelių ir žvelgė į mus atviromis, skvarbiomis mėlynomis akimis. 

— Esu įsitikinusi, — prašneko ji,— jog tai klaida ir siuntinėlis 
skirtas visiškai ne man. Aš keletą kartų sakiau tam džentelmenui 
iš Skotlend Jardo, bet jis tik juokiasi iš manęs. Kiek žinau, aš 
neturiu nė vieno priešo pasaulyje, tai kodėl nei iš šio, nei iš to 
kažkas būtų sumanęs iškrėsti man tokį pokštą? 

— Aš irgi linkęs taip manyti, panele Kušing,— tarė Holmsas, 

atsisėsdamas šalia jos.— Man regis, labiau negu tikra... — Jis nu- 
tilo, ir aš, pažvelgęs jo link, su nuostaba pamačiau jį itin įdėmiai 
stebint jos profilį. Valandėlę jo energingame veide švystelėjo 
nuostaba ir pasitenkinimas, bet kai ji atsigręžė, norėdama pama- 
tyti, kodėl jis nutilo, Holmsas buvo jau visiškai susitvardęs. Da- 
bar ir aš įbedžiau žvilgsnį į jos lygiai sušukuotus žilstančius 
plaukus, tvarkingą kepuraitę, mažyčius paauksuotus auskarus, ra- 
mų veidą; bet nepamačiau nieko, kas būtų galėję paaiškinti aki- 
vaizdų mano bičiulio susijaudinimą. 

— Norėčiau jums pateikti keletą klausimų... 

— Ak, įkyrėjo man tie klausimai! — nekantriai sušuko panelė 
Kušing. 

— Man regis, jūs turite dvi seseris. 

— Iš kur jūs žinote? 

— Vos tik įžengęs į kambarį, pastebėjau ant židinio trijų 
moterų portretą. Viena iš jų, be abejo, jūs pati, o kitos dvi taip 
panašios į jus, kad giminystė nekelia jokių abejonių. 

— Taip, jūs visiškai teisus. Tai mano seserys Sara ir Merė. 

— O štai čia, prie mano alkūnės, kitas portretas, darytas Li- 
verpulyje,— jūsų jaunesniosios sesers ir kažkokio vyriškio, spren- 
džiant iš uniiormos, stiuardo. Matau, jog tuomet ji dar nebuvo 
ištekėjusi. 

— Jūs labai greit viską pastebite. 

— Tai mano profesija. 

— Na, ką gi, jūs visiškai teisus. Bet ji ištekėjo už pono Braur 
nerio po keleto dienų. Kai ši nuotrauka buvo padaryta, jis tarnavo 
Pietų Amerikos linijoje, bet jis taip mylėjo mano seserį, kad 
negalėjo ilgam su ja išsiskirti, todėl perėjo į laivus, plaukiojan- 
čius tarp Liverpulio ir Londono. 

— Ar kartais ne į „Nugalėtoją“? 

— Ne, kiek žinau, į „Gegužės dieną“. Džimas buvo sykį atvy- 
kęs manęs aplankyti. Tai buvo dar prieš jam sulaužant pažadą 
nebegerti; o paskui jis visąlaik gerdavo, kai būdavo krante, ir 
vos truputį išgėręs tapdavo visišku bepročiu. Taip! Nelemta toji 
diena, kai jis vėl paėmė stiklą į rankas. Pirmiausia jis susipyko 
su manimi, paskui susiginčijo su Sara, o dabar Merė mums ne- 
berašo, ir mes nieko nežinome, kaip jiems einasi. 

Ši tema, matyt, nepaprastai jaudino panelę Kušing. Kaip ir 
dauguma vienišų žmonių, iš pradžių ji varžėsi, bet galiausiai 
pasidarė be galo šneki. Ji papasakojo daugybę smulkmenų apie 


42 


savo svainį stiuardą, o paskui, peršokusi prie kitos temos,— apie 
studentus medikus, buvusius savo nuomininkus. Ji ilgai vardijo 
jų prasižengimus, pasakė jų pavardes ir ligonines, kuriose jie 
dirbo. Holmsas viską atidžiai išklausė, kartkartėmis kai ko pa- 
klausdamas. 

— Dabar apie antrąją seserį, Sarą,— pasakė jis.— Stebiuosi, 
kad jūs abi, būdamos netekėjusios, negyvenate kartu. 

— Ak! Jeigu jūs žinotumėte, koks jos charakteris, nesistebė- 
tumėte. Aš bandžiau, kai persikėliau į Kroidoną, ir mudvi kurį 
laiką gyvenome kartu — išsiskyrėm tik prieš du mėnesius. Ne- 
norėčiau tarti blogo žodžio apie tikrą savo seserį, bet ji, Sara, 
visada kiša nosį ne į savo reikalus ir labai įnoringa. 

— Sakote, kad ji susipyko su jūsų giminaičiais Liverpulyje? 

— Taip, nors vienu metu buvo geriausi draugai. Ji net apsil- 
gyveno tenai, kad būtų arti jų. O dabar nežino, kaip surasti kuo 
piktesnių žodžių Džimui Brauneriui. Per pastarąjį pusmetį, kai 
čia gyveno, vien tik ir tekalbėdavo apie jo girtavimą ir blogus 
įpročius. Jis tikriausiai pačiupo ją liežuvaujant, davė už tai pi- 
pirų — nuo to viskas ir prasidėjo. 

— Ačiū, panele Kušing,— tarė Holmsas atsistodamas ir nu- 
silenkdamas.— Jūs, regis, sakėte, kad jūsų sesuo gyvena Vo- 
lingtone, Niu gatvėje? Sudie, ir labai apgailestauju, kad teko įus 
sutrukdyti dėl reikalo, su kuriuo, kaip sakote, neturite nieko 
bendra. 

Kai mudu išėjome, pro šalį važiavo kebas, ir Holmsas -pašau- 
kė jį. 

— Ar toli ligi Volingtono? — paklausė jis. 

— Tik apie mylią, sere. 

— Puiku. Sėskitės, Votsonai. Reikia kalti geležį, kol karšta. 
Nors reikalas ir paprastas, bet su juo susijusios kai kurios labai 
pamokomos detalės. Vežėjau, stabtelėkite prie telegrafo, kai va- 
žiuosime pro šalį. 

Holmsas išsiuntė trumpą telegramą ir likusį kelią sėdėjo kebe 
atsilošęs ir užsitraukęs ant nosies skrybėlę, kad apsisaugotų nuo 
saulės. Mūsų vežikas sustojo prie namo, panašaus į tą, kurį ką 
tik buvome palikę. Mano bičiulis liepė jam palaukti. Vos tik 
Holmsas uždėjo ranką ant durų plaktuko, šios atsivėrė, ir ant 
slenksčio pasirodė rimtas jaunas juodai apsitaisęs džentelmenas 
su labai blizgančiu cilindru. 

— Ar panelė Kušing namie? — paklausė Holmsas. 

— Panelė Sara Kušing labai sunkiai serga,— atsakė jis.— 
Vakar pasirodė pavojingos smegenų ligos požymiai. Kaip jos 
gydytojas, negaliu imtis atsakomybės ir leisti kam nors ją ap- 
lankyti. Patarčiau jums užeiti pas ją po dešimties dienų. | 

Jis užsimovė pirštines, uždarė duris ir nužingsniavo gatve. 

— Na, ką gi, negalima, vadinas, negalima,— išdrožė Holmsas. 

— Galbūt ji negalėtų, o gal ir nenorėtų jums daug ką pasa: 
kyti. 

— Aš ir nenoriu, kad ji man ką nors pasakytų. Aš tik norė- 
jau ją pamatyti. Tačiau, man regis, kad jau turiu viską, ko man 
reikia. Nuvežkite mus į kokį nors padorų viešbutį, kur galėtume 
pavalgyti priešpiečius, o paskui vyksime pas mūsų draugą Le- 
streidą į policijos nuovadą. 

Mes skaniai pavalgėme priešpiečius, o Holmsas per tą laiką 
šnekėjo tik apie smuikus ir labai pakiliai pasakojo, kaip iš vieno 
žydo, prekiaujančio vartotais daiktais, Totnem Kort Roude už 
penkiasdešimt penkis šilingus nusipirko Stradivarijaus smuiką, 
vertą mažų mažiausiai penkių šimtų ginėjų. Paskui jis perėjo prie 
Paganinio, ir mudu kokią valandą prasėdėjome gurkšnodami kla- 
retą, o Holmsas tuo tarpu porino vieną istoriją po kitos apie tą 
nepaprastą žmogų. Jau buvo gerokai po pusiaudienio ir spigi- 
nantis karštis virtęs malonia šiluma, kai atvykome į policijos nuo- 
vadą. Lestreidas mūsų laukė tarpdury. 

— Jums telegrama, pone Holmsai,— tarė jis. 

— Aha, tai atsakymas! — Jis atplėšė ją, peržvelgė ir įsikišo 
į kišenę. — Puiku,— pasakė jis. 

— Ar ką nors sužinojote? 

— Aš viską sužinojau! 

— K34? — Lestreidas nustebęs įbedė į jį akis.— Jūs juokau- 
jate. 

— Niekada per visą savo gyvenimą nebuvau toks rimtas. Įvyk- 
dytas stulbinantis nusikaltimas, ir, man regis, aš atskleidžiau 
visas jo smulkmenas. 

— O nusikaltėlis? 

Holmsas pakeverzojo keletą žodžių savo vizitinės kortelės ant- 
roje pusėje ir numetė Lestreidui. 

— Štai jo vardas, — tarė jis.— Suimti bus galima ne anksčiau 
kaip rytoj vakare. Prašyčiau mano vardo šioje byloje neminėti, 

nes noriu dalyvauti tik tais atvejais, kai tiriant nusikaltimą kyla 
tam tikrų sunkumų. Eime, Votsonai. 

Mudu nužingsniavome į stotį, o Lestreidas taip ir liko stovėti, 
nudžiugusiu veidu spoksodamas į Holmso jam numestą kortelę. 


— Šioje byloje,— pasakojo Šerlokas Holmsas, kai mudu, rū- 
kydami cigarus, tą vakarą šnekučiavome savo bute Beikerio gat- 
vėje,— kaip ir tuose tyrimuose, kuriuos jūs įtraukėte į savo kro- 
niką „Kraujo spalvos etiudo“ bei „Keturių ženklo“ pavadinimais, 
mes buvome priversti samprotauti atvirkštine tvarka, eidami nuo 
padarinių prie priežasčių. Aš parašiau Lestreidui pateikti mums 
trūkstamas smulkmenas, kurias jis sužinos tik suėmus nusikaltėlį. 
O čia galima juo visiškai pasitikėti, mat, nors proto ir ne kažin 
kokio, jis bus atkaklus kaip buldogas, jei supras, ką reikia daryti; 
beje, kaip tik atkaklumas ir padėjo jam įkopti į Skotlend Jardo 
viršūnę. 

— Vadinas, byla dar nebaigta tirti? 

— Dėl pagrindinių dalykų abejonių nekyla. Žinome, kas įvykdė 
šitą šlykštų nusikaltimą, nors viena auka mums dar nežinoma. 
Jūs, be abejo, jau padarėte kai kurias išvadas. | 

— Manau, kad įtariate tą Džimą Braunerį, Liverpulio laivo 
stiuar dą. 

— O! Tai daugiau negu įtarimas. 

— Priešingai, mano manymu, nieko aiškesnio negali būti. 
Nagi dar kartą peržvelkime pagrindinius mūsų tyrimo etapus. 
Kaip prisimenate, šią bylą pradėjome tirti neturėdami jokių iš- 
ankstinių nuostatų, o tai visada yra privalumas. Mes neturėjome 
iš anksto sukurtų teorijų. Atvykome paprasčiausiai stebėti ir iš 
savo stebėjimų daryti išvadų. Ką mes pamatėme pirmiausia? Labai 
romią ir garbią ledi, regis, neturinčią jokių paslapčių, ir nuotrau- 
ką, iš kurios paaiškėjo, jog ji turi dvi jaunesnes seseris. Tuomet 
man ir dingtelėjo, jog dėžutė galbūt buvo skirta vienai iš jų. 
Bet aš nustūmiau šitą mintį į šalį, manydamas, kad, progai pasi- 
taikius, ją bus galima atmesti arba patvirtinti. Paskui, kaip pri- 
simenate, mes nuėjome į sodą ir apžiūrėjome tą ypatingą gelto- 
nosios dėžutės turinį. 

Virvutė buvo tokia, kokia siuvamos burės, ir iškart mūsų ty- 
rimas padvelkė jūra. Pastebėjęs, kad ji surišta įprastiniu jūrininkų, 
mazgu, kad siuntinėlis buvo išsiųstas iš uosto ir kad vyriška. 

ausis perdurta įverti auskarui, o tai kur kas būdingiau jūreiviams 
nei sausumos žmonėms, nė kiek neabejojau, kad visų šios tra- 
gedijos veikėjų reikia ieškoti tarp laivybos darbuotojų. 

Apžiūrėjęs užrašą ant siuntinėlio, pamačiau, kad jis adresuotas 
panelei S. Kušing. Vyriausioji sesuo, žinoma, būtų tiesiog panelė 
Kušing, tad, nors jos vardas ir prasideda raide „S“, ja galėjo 
prasidėti ir kitos sesers vardas. Tokiu atveju tyrimą būtų tekę 
pradėti iš naujo ir visai kitokiu pagrindu. Taigi, norėdamas išsi- 
aiškinti šią aplinkybę, aš vėl grįžau į namą. Jau buvau beketinąs 
patikinti panelę Kušing, jog, mano manymu, čia įsivėlusi klaida, 
bet, kaip prisimenate, nutilau. Reikalas tas, kad staiga pamačiau 
kažką, kas mane nepaprastai nustebino ir, be to, labai susiaurino: 
mūsų tyrimo lauką. 

Kaip gydytojas, Votsonai, jūs žinote, kad nė viena žmogaus 
kūno dalis nėra tokia įvairi kaip ausis. Kiekviena ausis paprastai: 
yra visiškai savita ir skiriasi iš visų kitų. Praėjusių metų ,„An- 
tropologijos žurnale“ galite rasti du mano straipsnelius šiuo 
klausimu. Todėl ausis aš apžiūrėjau eksperto akimis ir gerai 
įsidėmėjau jų anatomines savybes. Įsivaizduokite, kaip nustebau, 
kai, pažvelgęs į panelę Kušing, supratau, kad jos ausis lygiai 
tokia pat kaip ką tik mano apžiūrėtoji moters ausis. Tai negalėjo 
būti sutapimas. Toks pat šiek tiek trumpesnis ausies kaušelis, 
toks pat platus viršutinės dalies išlenkimas, tokia pat vidinės 
kremzlės forma. Pagal visus svarbiausius požymius tai buvo tokia 
pat ausis. 

Aš, žinoma, iškart supratau didžiulę šio atradimo svarbą. 
Aišku, kad auka yra vieno kraujo su ja ir, matyt, labai artima 
giminaitė. Pradėjau kalbėtis su ja apie jos šeimą, ir jūs prisime- 
nate, jog ji iškart pateikė keletą itin vertingų smulkmenų. 

Pirmiausia tai, kad sesers vardas Sara ir kad jos adresas dar 
visai neseniai buvo tas pats, taigi aišku, kaip įvyko klaida ir 
kam buvo skirtas siuntinėlis. Paskui išgirdome apie tą stiuardą, 
kuris vedė trečiąją seserį, ir sužinojome, jog jis kažkada labai 
artimai draugavo su panele Sara ir toji netgi persikėlė į Liverpulį, 
norėdama būti arčiau Braunerių, bet po kiek laiko jie susikivirčijo. 
Dėl to kivirčo jie keletą mėnesių nepalaikė jokio ryšio, taigi, jei 
kartais Brauneris sumanė nusiųsti siuntinėlį panelei Sarai, jis, 
be abejo, užrašė senąjį adresą. 

Ir štai šis reikalas pradėjo nuostabiai aiškėti. Sužinojome apie 
tą stiuardą, žmogų be pusiausvyros, karštakraujį, — pamenate, kad 

jis metė, matyt, gana aukštą vietą, norėdamas būti arčiau žmo- 
nos,— be to, nepataisomą girtuoklį. Turėjome pagrindo manyti, 
kad jo žmona buvo nužudyta ir kad tuo pat metu nužudytas kaž- 
koks: vyras — tikriausiai jūreivis. Be abejo, peršasi mintis, jog 
nusikaltimo motyvas — pavyduliavimas. Bet kodėl šios. piktadarys- 
tės įkalčiai buvo nusiųsti panelei Sarai Kušing? Galbūt todėl, 
kad, gyvendama Liverpulyje, ji prisidėjo prie tų įvykių, dėl kurių 
įvyko ši tragedija. Atkreipkite dėmesį, kad šios linijos laivai 
sustoja Belfaste, Dubline ir Voterforde. Taigi, jei manysime, kad 
Brauneris įvykdė piktadarystę ir tuoj pat įsėdo į savo „Gegužės 
dienos“ garlaivį, Belfastas būtų pirmoji vieta, iš kurios jis galėjo 
išsiųsti tą siaubingą siuntinėlį. 

Sioje stadijoje galėjo būti ir kitas sprendimas, ir nors maniau 
jį esant visiškai neįtikėtiną, prieš Žengdamas toliau, ryžausi jį 
patikrinti. Galėjo gi koks nors nesėkmingas įsimylėjėlis nužudyti 
ponią ir poną Braunerius, ir vyriška ausis tuomet būtų sutuoktinio. 
Šiai teorijai galima rimtai paprieštarauti, bet ji įmanoma. Todėl 
nusiunčiau telegramą savo draugui Elgarui, dirbančiam Liver- 
pulio policijoje, ir paprašiau sužinoti, ar ponia Brauner namie 
ir ar Brauneris išplaukė „(Gegužės dienos“ laivu. Tada mes nu- 
vykome į Volingtoną pas panelę Sarą. 

Pirmiausia man buvo smalsu pamatyti, kiek jos ausis panaši 
į šeimos ausį. Be to, ji, žinoma, būtų galėjusi mums suteikti svar- 
bių žinių, bet aš nelabai tikėjausi, jog ji būtų tai padariusi. Ji 
tikriausiai jau buvo girdėjusi apie vakar dienos įvykį, nes visas 
Kroidonas apie tai skambėte skambėjo, ir tiktai ji galėjo su- 
prasti, kam skirtas siuntinėlis. Jei ji būtų norėjusi padėti tei- 
singumo organams, tikriausiai jau būtų susisiekusi su policija. 
Tačiau mes neabejotinai turėjome ją pamatyti, taigi ir nuvykome. 
Įsitikinome, jog žinia apie atėjusį siuntinėlį — jos liga kaip tik 
tuomet ir prasidėjo — taip ją paveikė, kad sukėlė smegenų už- 
degimą. Taigi galutinai paaiškėjo, jog ji visiškai suprato siunti- 
nėlio reikšmę, bet taip pat paaiškėjo, jog teks šiek tiek palaukti, 
kol ji galės mums kai kuo padėti. 

Tačiau mes, tiesą sakant, nepriklausėme nuo jos pagalbos. 
Atsakymai mūsų laukė nuovadoje, kur buvau nurodęs Elgarui 
juos atsiųsti. Nieko įtikinamesnio negalėjo būti. Ponios Brauner 
namas uždarytas jau daugiau kaip trys dienos, ir kaimynai maną, 
jog ji išvykusi į pietus, pas gimines. Laivų agentūroje buvo pa- 
tvirtinta, kad Brauneris išplaukęs „Gegužės dienos“ laivu ir, 

mano apskaičiavimais, rytoj vakare turėtų pasirodyti Temzėje. 
Atplaukusį jį pasitiks kvailokas, bet ryžtingas Lestreidas, ir ne- 
abejoju, kad sužinosime smulkmenas, kurių mums trūksta. 
Šerlokas Holmsas nenusivylė savo lūkesčiais. Po dviejų. dienų 
jis gavo storą voką, kuriame buvo trumpas raštelis iš seklio ir 
mašinėle spausdintas dokumentas, užimantis keletą didelio for- 
mato puslapių. | | 
— Lestreidas visai sėkmingai jį sučiupo,— tarė Holmsas, pa- 
žvelgęs į mane.— Galbūt jums įdomu išgirsti, ką jis rašo. 


Brangusis pone Holmsai! 


Pagal planą, kurį mes sudarėme norėdami patikrinti mūsų 
teorijas (šitas „mes“ tiesiog nuostabus, Votsonai, ar ne?), vakar 
šeštą valandą vakaro aš nusigavau į Albert Doką ir sėdau į 
„Gegužės dienos“ garlaivį, priklausantį Liverpulio, Dublino ir 
Londono pašto garlaivių kompanijai. Pasiteiraves sužinojau, jog 
laive yra stiuardas Džeimsas Brauneris, kuris kelionėje taip keistai 
elgėsi, kad kapitonas buvo priverstas atleisti jį iš pareigų. Nu- 
lipės žemyn, kur yra jo gultas, pamačiau jį sėdintį ant skrynios, 
galvą apkabinusį rankomis ir linguojantį nuo vieno šono ant kito. 
Tai aukštas, tvirtas, glotniai nusiskutęs labai tamsaus gymio vai- 
kinas, šiek tiek panašus į Oldridžą, kuris mums padėjo tariamos 
skalbyklos byloje. Išgirdęs, ko atėjau, jis pašoko jant kojų, ir aš 
pridėjau prie lūpų švilpuką, norėdamas pašaukti porą už kampo 
stovėjusių vyrų iš upių policijos, bet jis, rodos, buvo visiškai 
netekęs įėgų ir ramiai leido uždėti antrankius. Mes nugabenome 
jį į daboklę, kartu paimdami jo skrynią, nes manėme ten rasią 
kokių nors daiktinių įrodymų; tačiau, be didžiulio, aštraus peilio, 
kokius turi dauguma jūreivių, neradome daugiau nieko, kas būtų 
patenkinę mūsų pastangas. Šiaip ar taip, paaiškėjo, jog mums 
nebereikia jokių įrodymų, nes, kai nuvedėme jį pas inspektorių, 
jis paprašė leisti jam padaryti pareiškimą, kurį, žinoma, tiksliai 
užrašė mūsų stenograjistas. Reikalas, kaip ir maniau, pasirodė 
esąs visiškai paprastas, bet aš dėkingas Jums už paramą jį tiriant. 

Su nuoširdžiais linkėjimais, 
jūsų Dž. Lestreidas 


— Aha! Tyrimas iš tiesų buvo labai paprastas, — pareiškė 
Holmsas,— bet nemanau, kad toks jis pasirodė jam ir tuomet, kai 

pirmąsyk kreipėsi į mus. Tačiau pasižiūrėkime, ką gi pats Brau- 
neris sako apie save. Štai jo pareiškimas inspektoriui Montgo- 
meriui iš Sedvelo policijos nuovados, — laimė, jis stenografinis. 


Ar aš turiu ką pasakyti? Taip, aš noriu daug ką pasakyti. Noriu 
viską kaip ant delno išdėti. Galite mane pakarti ar paleisti. Man 
nusispjauti, kaip padarysite. Sakau, kad po to, kai tai padariau, 
nė bluosto nesudėjau ir, matyt, nesudėsiu, kol amžinai neužmigsiu. 
Kartais prieš mane iškyla jo veidas, bet dažniausiai — jos. Visą 
laiką — arba vienas, arba kitas. Jis žiūri rūsčiai, niūriai, o jos 
veidas kažkoks nustebęs. Ak, nekaltoji avytė, kaip jai nenustebti 
išvydus mirtį veide, kuris visada žvelgdavo į ją tik su meile. 

Bet dėl visko kalia Sara, ir tegul ant jos galvos krinta su- 
žiugdyto žmogaus prakeikimas, tegul kraujas sugenda jos gys- 
lose! Nemanykit, kad aš save teisinu. Žinoma, vėl pradėjau gerti, 
elgiausi kaip gyvulys. Bet ji būtų man aitleidusi, būtų glaudusis 
prie manęs kaip virvutė prie skridinio, jei toji moteris nebūtų 
peržengusi mūsų slenksčio. Juk Sara Kušing mylėjo mane — štai 
kur visko šaknys,— mylėjo, tol, kol jos meilė virto mirtina ne- 
apykanta sužinojus, kad mano žmonos pėda purve man reiškia 
daugiau negu visas jos kūnas ir siela. 

Jos buvo trys seserys. Vyriausioji buvo tiesiog gera moteris, 
antroji — velnias, o trečioji — angelas. Sara buvo trisdešimt trejų, 
o Merė — dvidešimt vienų, kai aš vedžiau. Kai įsikūrėme savo 
namuose, buvome laimingi kaip niekas kitas, ir visame Liverpulyje 
nebuvo geresnės moters už mano Merę. Tuomet pasikvietėme 
savaitei Sarą, o savaitė virto mėnesiu, ir taip be galo, kol ji 
lapo mūsų šeimos nare. 

Tuo metu aš buvau blaivininkas, mes po truputį taupėme pi- 
nigus, ir viskas ėjo kaip sviestu patepta. Dieve mano, kas būtų 
pamanęs, jog taip baigsis? Kam būtų tai prisisapnavę? 

Aš labai dažnai parvykdavau namo savaitgaliais, o kartais, 
kai laivas užtrukdavo, kol jį pakraudavo, išbūdavau ir visą savaitę, 
o tuomet gan dažnai matydavau savo svainę Sarą. Ji buvo aukš- 
ta, daili, juodaplaukė, greita ir ūmi, išdidžiai atmesta galva, o 
akys žaižaruodavo kaip žiežirbos nuo titnago. Bet kai mažoji 
Merė būdavo šalia, aš nė nepagalvodavau apie ją, prisiekiu ir 
tikiuosi, jog Dievas man atleis. 

Kartais. man pasirodydavo, jog jai patinka būti su manimi 
dviese arba išvilioti mane pasivaikščioti su ja, tačiau aš nekrei- 

piau į tai dėmesio. Bet vieną vakarą mano akys atsivėrė. Grįžęs 
iš laivo, pamačiau, jog žmonos nėra, o Sara sėdi namie. „Kur 
Merė?“ — paklausiau. „O, ji išėjo apmokėti kažkokios sąskaitos.“ 
Nekantraudamas ėmiau vaikščioti ten ir atgal po kambarį. „Džimai, 
nejaugi tu nė penkių minučių negali pabūti laimingas be Me- 
rės? — paklausė įji.— Nekokie mano reikalai, jei nenori nors 
trumpai pabūti su manimi drauge.“ — „Na, gerai, mergužėle“,— 
pasakiau švelniai ištiesdamas jai ranką, o ji bemat pagriebė ją 
abiem savo rankomis, kurios degte degė, tarsi ji būtų turėjusi 
karščio. Pažvelgiau jai į akis ir viską jose išskaičiau. Jai nerei- 
kėjo nieko kalbėti, ir man taip pat. Aš susiraukiau ir ištraukiau 
ranką. Ji tylėdama valandėlę pastovėjo prie manęs, paskui pa- 
kėlusi ranką patapšnojo man per petį. „Ištikimasis Džimas!“ — 
pasakė ji ir sarkastiškai nusijuokusi išbėgo iš kambario. 

Ir štai nuo to laiko Sara pradėjo manęs neapkęsti visa savo 
širdimi ir siela, o ji tokia moteris, kuri moka neapkęsti. Buvau 
kvailys, kad leidau jai pasilikti pas mus, nepataisomas kvailys, 
bet nė žodžio nesakiau Merei, nes žinojau, jog jai būtų buvę 
skaudu. Viskas klostėsi kaip ir anksčiau, bet po kurio laiko pa- 
stebėjau, kad Merė lyg ir pasikeitusi. Ji visada buvo tokia patikli 
ir atvira, o dabar pasidarė keista ir įtari, kamantinėdavo, kur aš 
buvęs ir ką veikęs, iš ko gaunu laiškus, kas mano kišenėse ir 
daugybę panašių kvailysčių. Diena iš dienos ji darėsi vis keis- 
tesnė ir irzlesnė, ir mudu be perstojo ginčydavomės dėl niekų. Aš 
tiesiog buvau suglumęs. Sara dabar manęs vengdavo, bei įiedvi su 
Mere buvo tiesiog neperskiriamos. Dabar aš matau, kaip ji kurstė, 
siundė ir pjudė mano žmoną prieš mane, bet tada nieko nesupra- 
tau, nes buvau aklas kaip kurmis. Po to sulaužiau blaivystės 
įžadą ir vėl pradėjau gerti, bet manau, to nebūčiau daręs, jei 
Merė būtų buvusi kaip ir anksčiau. Dabar įi turėjo pamato bjau- 
rėtis manimi, ir bedugnė tarp mūsų vis didėjo ir didėjo. O paskui 
įsimaišė tas Alekas Ferbernas, ir viskas nusirito velniop. 

Iš pradžių jis atėjo į mano namus, norėdamas pasimatyti su 
Sara, bet greit pradėjo vaikščioti pas mus, nes mokėjo Įsiteikti 
žmonėms ir visur, kur tik nueidavo, įsigydavo draugų. Šaunus 
buvo vaikinas, išsičiustijes, elegantiškas, garbanotas, apkeliavęs 
pusę pasaulio ir mokąs papasakoti apie tai, ką matęs. Nepaneigsiu, 
jog smagu buvo su juo bendrauti, ir, kaip jūrininkas, jis buvo 
nepaprastai mandagus; matyt, kažkada daugiau laiko yra pralei- 
des laivugalyje nei pirmagalyje. Ištisą mėnesį jis lankėsi pas 

mus, ir man nė nedingtelėjo, kad jo švelnumas ir meilumas pri- 
darys šitiek žalos. Pagaliau pradėjau kažką įtarti, ir nuo tos 
dienos baigėsi mano ramybė. 

Tai buvo menkniekis. Netikėtai įėjęs į svetainę, tarpdury pa- 
stebėjau džiugesį savo žmonos veide. Bet kai ji pamatė, kas 
ateina, linksmumas išnyko, ir nusivylimo apimta ji nusigręžė. 
To man užteko. Mano žingsnius ji galėjo palaikyti tik Aleko, Fer- 
berno žingsniais. Jei būčiau jį išvydęs tuomet, būčiau čia pat 
užmušęs, nes kai nebesusitvardau, visiškai prarandu protą. Merė 
pamatė velnišką ugnį mano akyse ir pribėgusi stvėrė už rankovės 
šaukdama: „Nereikia, Džimai, nereikia!“ —,Kur Sara?“ paklau- 
siau. „Virtuvėje“,— atsakė ji. „Sara,— pasakiau įeidamas virtu- 
vėn,— tas Ferbernas tegul niekada daugiau neperžengia mano 
namų slenksčio. „„Kodėl?“ — paklausė ji. „Nes aš taip įsakau!/ — 
„Štai kaip! — pareiškė ji.— Jeigu mano draugai netinka šiems 
namams, tai ir aš netinku.“— „Tu gali elgtis kaip nori, — pasa- 
kiau,— bet jeigu Ferbernas dar čia pasirodys, aš atsiųsiu tau 
įo ausį atminimui.“ Matyt, ji išsigando mano veido, nes nieko 
neatsakė ir dar tą patį vakarą paliko, mano namus. 

Nežinau, ar ta moteris tik iš pasiutimo taip elgėsi, ar tikėjosi 
supykdyti mane su žmona, skatindama ją sulaužyti ištikimybę. 
Šiaip ar taip, už dviejų gatvių nuo mūsų ji išsinuomojo namą 
ir ėmė laikyti įūrininkus. Ferbernas paprastai gyvendavo tenai, 
ir Merė nueidavo išgerti arbatos su savo seserimi ir su juo. Ar 
fi dažnai ten būdavo, ar ne, nežinau, bet vieną dieng aš suusekiau 
ją ir, kai laužiausi pro duris, Ferbernas kaip paskutinis bailys 
paspruko peršokęs sodo sieną. Aš prigrasinau žmoną, jog užmušiu 
ta, jei dar kartą pamatysiu drauge su juo, ir parsivedžiau namo, 
o ji kukčiojo ir drebėjo išblyškusi kaip popierius. Tarp mūsų jau 
nebebuvo nė krislelio meilės. Mačiau, jog ji nekenčia ir bijo manęs, 
ir kai pagalvojęs apie tai vėl pradėjau gerti, ji ėmė mane tiesiog 
niekinti. 

Tuo tarpu Sara pamatė, įog Liverpulyje neužsidirbs pragy- 
venimui, it grįžo, kaip supratau, pas savo seserį į Kroidoną, o 
mūsų namuose viskas liko po senovei. Pagaliau atėjo paskutinė 
savaitė, o kartu ir ta nelaimė ir pražūtis. 

Viskas atsitiko štai kaip. Mes išplaukėme „Gegužės diena“ 
į septynių dienų kelionę, bet atsikabino didžiulė statinė ir išklibi- 
no pertvarą, taigi turėjome dvylikai valandų grįžti į uostą. Aš 
išlipau į krantą ir patraukiau namo, manydamas, koks siurpri- 

zas tai bus žmonai, ir vildamasis, jog ji apsidžiaugs mane pama- 
čiusi. Su tokiomis mintimis pasukau į savo gatvę, ir tą akimirką 
pro mane pravažiavo, kebas, kuriame sėdėjo ji šalia Ferberno; 
juodu šnekučiavosi ir juokėsi nė negalvodami apie mane, sto- 
vintį ir stebintį juos nuo šaligatvio. 

Sakau jums ir duodu žodį, jog nuo tos valandėlės aš pasi- 
dariau kaip nesavas, ir dabar, kai žvelgiu atgal, man viskas 
atrodo tartum sapnas. Paskutiniu metu daug gėriau, ir nuo visko 
kartu man pasimaišė protas. Dar ir dabar man kažkas dunksi 
galvoje it dokininko kūjis, o tą rytą man atrodė, jog ausyse 
zvimbia ir šniokščia ištisa Niagara. 

Aš pasileidau bėgti paskui kebą. Rankoje turėjau sunkią gžuo- 
linę lazdą ir, kaip sakiau, iš pradžių buvau visai netekęs galvos; 
bet bebėgdamas pasidariau gudresnis ir šiek tiek atsilikau, kad 
galėčiau juos matyti, o jie manęs nepastebėtų. Greit jie sustojo 
prie geležinkelio stoties. Prie kasos didžiulė minia žmonių, taigi 
aš prislinkau visai arti, o jie manęs nematė. Jie nusipirko bilietus 
į Niu Braitoną. Aš — taip pat, fik įsėdau trimis vagonais toliau. 
Kai atvažiavome, jie nužingsniavo krantine, 0, aš — per kokį šimtą 
jardų jiems iš paskos. Pagaliau pamačiau, kaip jiedu išsinuomojo 
valtį ketindami pasiirstyti, nes diena buvo labai karšta ir jie, be 
abejo, manė, jog ant vandens bus vėsiau. 


Dabar jie tarsi pateko į mano rankas. Tuyrojo lengvas rūkas, 
ir matyti buvo galima ne toliau kaip per keletą šimtų jardų. Aš 
taip pat išsinuomojau valtį ir nusiyriau paskui juos. Priekyje 
mačiau šmėkšantį jų laivelį, bet jie irklavo beveik tokiu pat grei- 
čiu kaip ir aš ir spėjo nuplaukti nuo kranto per gerą mylią, kol 
juos pavijau. Rūkas supo mus tarsi užuolaida, o jos viduryje — 
mes trys. O Dieve, niekada neužmiršiu, kaip atrodė jų veidai 
pamačius, kas sėdi valtyje, priplaukusioje prie jų! Ji suklykė. 
Jis ėmė keiktis kaip beprotis ir badyti mane irklu, matyt, išvydo 
mirtį mano akyse. Aš išvengiau jo irklo ir taip smogiau lazda, 
kad sutraiškiau jam galvą it kiaušinį. Nors buvau netekęs proto, 
tačiau jos galbūt būčiau pasigailėjes, bet jinai apsikabino jį 
rankomis, pravirko ir sušuko: „„Alekail“ Aš smogiau dar kartą, ir 
ji nukrito šalia jo. Buvau it laukinis žvėris, užuodęs kraują. Jeigu 
Sara būtų buvusi tenai, prisiekiu Viešpačiu, ir ji būtų žuvusi 
kartu „su jais. Išsitraukiau peilį ir... na, užteks! Mane apėmė be- 
širdis džiaugsmas, pagalvojus, ką pajus Sara, gavusi įrodymą, 
prie ko privedė jos elgesys. Tuomet pririšau kūnus prie valties, 

įlaužiau lentą ir palaukiau, kol jie nuskendo. Buvau įsitikinęs, 
jog savininkas pamanys, kad jie pasiklydo rūke ir nuplūduriavo 
į jūrą. Aš susitvarkiau, nusiyriau prie kranto, grįžau į savo laivą, 
ir ničniekas neįtarė, kas įvyko. Naktį sutaisiau siuntinėlį Sarai 
Kušing, o kitą dieną išsiunčiau iš Belfasto. 

Dabar žinote visą teisybę. Galite mane pakarti arba padaryti 
man, ką tik norite, bet jūs manęs negalite nubausti taip, kaip 
esu nubaustas. Vos tik užmerkiu akis, tuoj pat išvystu tuos du 
veidus — jie žiūri į mane, kaip žiūrėjo tada, kai mano valtis 
išniro iš rūko. Aš juos nužudžiau greit, o jie mane žudo iš lėto; 
jei dar viena tokia naktis, tai ligi ryto arba išprotėsiu, arba nu- 
mirsiu. Juk jūs nepasodinsite manęs į vienutę? Maldauju, neda- 
rykite to, ir jūsų mirties dieną kiti tepasielgia su jumis taip, kaip 
jūs su manimi. 


— Ką tai reiškia, Votsonai? — niūriai paklausė Holmsas, pa- 
dėdamas popierių.— Kokia šito nelaimių, smurto ir siaubo rato 
prasmė? Turėtų būti kažkoks tikslas, nes kitaip išeitų, jog mūsų 
visatą valdo atsitiktinumas, o tai neįmanoma. Bet koks gi tas 
tikslas? Štai jis, tas amžinas klausimas, į kurį žmogaus protas 
kol kas dar negali atsakyti. 


RAUDONASIS RATAS 


I 


— Man regis, ponia Voren, jums nėra reikalo nerimauti, o 
be to, nesuprantu, kodėl aš, žmogus, kurio laikas šiek tiek verti- 
namas, turėčiau painiotis į šią istoriją. Tiesą sakant, turiu pakan- 
kamai kitų darbų. | 

Tai pasakęs Šerlokas Holmsas vėl ėmėsi savo iškarpų albumo, 
kuriame klijavo ir įrašinėjo į rodyklę kažkokią neseniai gautą 
medžiagą. 

Bet namo savininkė, atkakli ir vylinga kaip ir visos moterys, 
tvirtai laikėsi savo. 

— Praėjusiais metais jūs ištyrėte vieno mano nuomininko 
bylą,— porino ji. — Pono Ferdeilo Hobso. 


53 


— O taip... menkniekis. 

— Bet jis ligi šiol vis tebekalba apie tai... apie jūsų gerumą, 
sere, ir tai, kaip jūs tą tamsų reikalą iškėlėte. į dienos šviesą. Pri- 
siminiau jo žodžius, dabar pati, apimta abejonių ir klaidžiodama 
tamsoje. Žinau, jog rastumėte laiko, įei tik panorėtumėte. 

Holmsas negalėdavo atsispirti meilikavimui, o be to, reikia 
pripažinti, jis buvo geros širdies žmogus. Abi šios jėgos jį pa- 
veikė, ir atsidusęs jis nuolankiai padėjo teptuką klijams ir su 
visa kėde atsistūmė nuo stalo. 

— Na, ką gi, ponia Voren, papasakokite. Ar jums nepakenks, 
jei užsirūkysiu? Ačiū. Votsonai, degtukų! Kaip suprantu, jums 
neramu, kad naujasis jūsų nuomininkas sėdi užsidaręs savo kami- 
bariuose ir jūs niekada jo nematote. Bet atleiskite, ponia Voren, 
jei aš būčiau jūsų nuomininkas, jūs dažnai manęs ištisas savaites 
nematytumėte. 

— Teisybė, sere, bet čia visai kas kita. Man baisu, pone Holm- 
sai. Iš baimės negaliu miegoti. Klausytis, kaip jis nuo ankstaus 
ryto ligi vėlyvo vakaro vaikštinėja ten ir atgal, ir niekada jo 
nepamatyti — to tai jau man per daug. Mano vyras nervinasi 
kaip ir aš, bet jis visą dieną dirba, o aš neturiu kur dėtis. Kodėl 
jis slepiasi? Ką jis pridarė? Be tarnaitės, aš vienut viena na- 
muose st juo, ir šito mano nervai daugiau nebeišlaikys. 

Holmsas pasilenkė į priekį ir uždėjo ant kelių savo ilgus, plo- 
nus pirštus. Kai norėdavo, jis įgydavo beveik hipnotizuojančią 
galią nuraminti. Iš moters akių dingo išgąstis, o susijaudinęs 
veidas atgavo natūralią išvaizdą. Ji atsisėdo į Holmso nurodytą 
krėslą. 

— Jei aš imsiuosi šito reikalo, tai turiu žinoti visas smulkme- 
nas. Susikaupkite. Net menkiausia detalė gali tapti pačia svar- 
biausia. Sakote, kad tas vyriškis pasirodė prieš dešimt dienų ir 
užmokėjo už maistą bei butą dviem savaitėms? 

— Jis paklausė, kokios mano sąlygos, sere. Atsakiau — pen- 
kiasdešimt šilingų per savaitę. Viršutiniame aukšte yra nedidelė 
svetainė ir miegamasis — visiškai atskiras butelis. 

— O toliau? 

— Jis pasakė: ,„Mokėsiu dukart tiek — penkis svarus per sa- 
vaitę, jei sutiksite su mano sąlygomis“. Esu neturtinga, sere, 
ponas Vorenas uždirba mažai, tokie pinigai man didelė paspirtis. 
Jis išsitraukė dešimties svarų banknotą ir ištiesė man. „Jei lai- 
kysitės sąlygų, ilgą laiką kas dvi savaitės jūs gausite tokią pat 

sumą,— pridūrė jis,— jeigu ne — su jumis nebeturėsiu jokių rei- 
kalų.“ 

— Kokios buvo jo sąlygos? 

— Nagi, sere, jis norėjo turėti raktą nuo namo. Tai nieko 
blogo. Nuomininkai dažnai turi savo raktą. Be to, jis turįs būti 
vienut vienas, ir niekam jokiomis aplinkybėmis nevalia jo truk- 
dyti. 

— Tiesą sakant, čia nieko ypatingo. 

— Jei saikingai, sere, tikrai nieko, bet čia be jokio saiko. Jau 
dešimt dienų, kai jis gyvena pas mus, bet nei ponas Vorenas, nei 
aš, nei tarnaitė nė sykio jo nematėme. Girdime, kaip jis ten vaikš- 
tinėja ir vaikštinėja — ir naktį, ir rytą, ir dieną, bet iš namų buvo 
išėjęs tik pirmą vakarą. 

— O, vadinas, jis buvo išėjęs tik pirmą vakarą? 

— Taip, sere, ir grįžo labai vėlai — mes visi jau buvome atsi- 
gulę. Išsinuomojęs kambarius, jis perspėjo, kad grįšiąs vėlai, ir 
prašė neužsklęsti durų. Girdėjau, kaip jis lipo laiptais, tai buvo 
jau po vidurnakčio. 

— O kaip jis valgo? 

— Jis ypač perspėjo, kad valgį paliktume ant kėdės už jo 
durų, kai tik jis paskambinsiąs, Kai pavalgysiąs, vėl paskambin- 
siąs, ir mes paimsime indus nuo tos pačios kėdės. Jei pageidau- 
siąs dar ko nors, paliksiąs popieriaus skiautelę, ant kurios būsią 
užrašyta spausdintomis raidėmis. 

— Spausdintomis raidėmis? 

— Taip, sere, pieštuku. Tik vienas Žodis, ir daugiau nieko. 
Štai atnešiau parodyti: MUILAS. O čia kitas: DEGTUKAS. Šitą 
raštelį —,,DEILI GAZET“— jis paliko pirmą rytą. Aš padedu tą 
laikraštį kiekvieną rytą kartu su pusryčiais. 

— Dievaži, Votsonail — sušuko Holmsas, įdėmiai apžiūrinė- 
damas popieriaus skiauteles, kurias jam padavė namo savininkė.— 
Tai iš tiesų šiek tiek nepaprasta. Noras atsiskirti nuo Žmonių man 
suprantamas, bet kodėl spausdintos raidės? Rašyti spausdintomis 
raidėmis labai nepatogu. Kodėl jis nerašo paprastai? Ką tai rodo, 
Votsonai? 

— Kad jis nori nuslėpti savo rašyseną. 

— O kodėl? Ką jam reiškia, jei šeimininkė pamatys ką nors 
parašytą jo ranka? Beje, galbūt jūs ir teisus. Na, o kodėl raš- 
teliai tokie trumpi. 

— Nesuprantu. 

— Tai teikia puikių galimybių pasamprotauti. Žodžiai parašyti 
violetinės spalvos buku, visiškai paprastu pieštuku. Atkreipkite 
dėmesį, jog gabaliukas popieriaus nuplėštas po to, kai raidės jau 
buvo parašytos,— trūksta trupučiuko „M“ raidės žodyje „„MUI- 
LAS“. Ką tai rodo, Votsonai? 

— Atsargumo sumetimais? 

— Be abejo. Ant popieriaus, matyt, buvo kažkokia žymė, pirš- 
to atspaudas ar kas nors kita, kas galėjo padėti nustatyti jo 
asmenybę. Taigi jūs, ponia Voren, sakote, kad tas vyriškis vidu- 
“inio ūgio, tamsaus gymio ir su barzda. Kokio amžiaus jis galėtų 
būti? 

— Jaunas, sere, ne daugiau kaip trisdešimties. 

— Ką dar galėtumėte apie jį pasakyti? 

— Jis gerai kalba angliškai, sere, bet iš tarsenos man atrodo, 
jog jis svetimšalis. 

— Ir gražiai apsirengęs? 

— Labai dailiai, sere — tikras džentelmenas. Tamsi eilutė — 
niekas nekrito į akis. 

— Ar jis nepasisakė pavardės? 

— Ne, sere. 

— Negavo laiškų, ir niekas jo neaplankė? 

— Ne. 

— Bet tikriausiai jūs arba jūsų tarnaitė užeinate rytais į jo 
kambarį? 

— Ne, sere, jis pats viską susitvarko. 

— Dievaži! Tai iš tiesų nuostabu. O koks jo bagažas? 

— Vienas didelis rudas lagaminas — daugiau nieko. 

— Na, ką gi, regis, turime ne kažin kiek duomenų. Sakote, 
kad iš jo kambario nieko nebuvo išnešta — visiškai nieko? 

Namo savininkė ištraukė iš rankinuko voką ir iškratė iš jo 
ant stalo du apdegusius degtukus ir cigaretės nuorūką. 

— Šįryt jie buvo ant padėklo. Aš juos atnešiau, nes girdėjau 
jus sugebant iš smulkmenų padaryti svarbias išvadas. 

Holmsas gūžtelėjo pečiais. 

— Iš jų nepadarysi jokių išvadų,— pasakė jis.— Degtukai, be 
abejo, buvo panaudoti uždegti cigaretėms, nes nudegęs tik pats 
galiukas. Uždegant pypkę arba cigarą, nudegtų pusė degtuko. 
Bet, dievaži! Cigaretės nuorūka verta dėmesio. Tas džentelmenas, 
kaip sakėte, su barzda ir ūsais? 

— Taip, sere. 

— Tuomet nesuprantu. Mano manymu, tokią cigaretę galėjo 
rūkyti tik glotniai nusiskutęs vyras. Na, Votsonai, net jūsų kuklūs 
ūseliai būtų apsvilę. 

— O kandiklis? — priminiau aš. 

— Ne, ne: galiukas suplotas. O gal jūsų name gyvena du 
žmonės, ponia Voren? 

— Ne, sere. Jis valgo tiek mažai, jog kartais stebiuosi, kaip 
net vienam tiek užtenka. 

— Na, ką gi, teks palaukti daugiau duomenų. Šiaip ar taip, 
jums nėra ko skųstis. Nuomą gavote, jis ramus gyventojas, nors, 
žinoma, ir ne visai paprastas. Moka jums gerai, o jeigu jis nenori 
rodytis, tai iš esmės ne jūsų reikalas. Mes neturime teisės drumsti 
jo vienatvės, kol nėra pagrindo manyti už jos slypint nusikaltimą. 
Aš apsiėmiau tvarkyti šitą reikalą ir neišleisiu jo iš akių. Jei 
kas nors naujo paaiškėtų, praneškite man ir pasikliaukite mano 
pagalba, jei prireiks. 

— Šioje byloje iš tiesų yra šis tas įdomaus, Votsonai,— pa- 
reiškė jis, išėjus šeimininkei.— Žinoma, galbūt tai menkniekis — 
tas nuomininkas tiesiog keistuolis; o gal ir kur kas painesnis 
atvejis, negu atrodo iš pirmo žvilgsnio. Pirmiausia peršasi min- 
tis, jog galimas daiktas, kad ponios Voren kambariuose gyvena 
visiškai ne tas žmogus, kuris juos: išsinuomojo. 

— Kodėl jūs taip manote? 

— Taip manyti leidžia ne tik nuorūka, bet ir tai, kad nuo- 
mininkas buvo išėjęs tik vieną kartą, tuoj po to, kai išsinuomojo 
kambarius. Jis — arba kas nors kitas — grįžo tik tuomet, kai 
nebebuvo jokių liudytojų. Nėra jokių įrodymų, kad grįžo tas pats 
žmogus, kuris išėjo. Be to, žmogus, išsinuomojęs kambarius, 
gerai kalbėjo angliškai. O šitas spausdintomis raidėmis rašo 
„degtukas“, nors turėtų būti „degtukai“. Matyt, jis rado žodį 
žodyne, o ten daiktavardžių yra tik vienaskaita. Trumpai rašo 
tikriausiai dėl to, kad neparodytų nemokąs angliškai. Taigi, Votso- 
nai, yra pakankamai pamato įtarti, kad nuomininkai susikeitė. 

— Bet kuriam galui? 

— Štai šitą uždavinį ir turime išspręsti. Mes turim vieną 
gan akivaizdų tyrimo būdą.— Jis paėmė didžiulį albumą, kuria- 
me diena iš dienos klijuodavo skiltis su skelbimais apie dingusius 
žmones iš įvairių Londono laikraščių — Dievaži! — sušuko jis, 
versdamas puslapius.— Koks srautas aimanų, riksmų, raudų! Ko: 
kia rezgė neįtikimų įvykių! Tačiau tai pats vertingiausias rinkinys 

žmogui, ieškančiam neįprastų dalykų! Tas nuomininkas gyvena 
vienui vienas, ir jam negalima rašyti laiškų bijant, kad nebūtų 
atskleista paslaptis, kurią jis taip trokšta nuslėpti. Kaip jam 
pranešti, kas dedasi pasaulyje? Aišku, jog per laikraštį. Matyt, 
kad kito būdo nėra, ir, laimė, mes galime apsiriboti tik vienu laik- 
raščiu. Stai iškarpos iš pastarųjų dviejų savaičių „„Deili gazet“. 
„Dama juodu boa Princo čiuožimo klube“ — šitą galima praleisti. 
„Džimas tikrai neužduos širdies savo motinai“ — tas irgi nesusijęs 
su mūsų byla. „Jei moteris, netekusi sąmonės Brikstono omnibu- 
se...“— ji manęs nedomina. „Visąlaik mano širdis ilgisi tavęs...“ — 
rauda, Votsonai, tikrų tikriausia rauda! O šita dar labiau tinka. 
Paklausykite: „Kantrybės. Surasiu tinkamą būdą bendrauti. O 
kol kas šita skiltis. Dž.“ Išspausdinta praėjus dviem dienoms po 
to, kai atvyko ponios Voren nuomininkas. Visiškai įtikima, ar ne? 
Paslaptingasis gyventojas, matyt, skaito angliškai, nors ir nemoka 
rašyti. Na, pažiūrėkime, ar vėl užtiksime tą pėdsaką. Taip, štai 
jis — po trijų dienų. „„Sekasi neblogai. Kantrybės ir apdairumo. 
Debesys išsisklaidys. Dž.“ Po to visą savaitę nieko. O štai kai kas 
labiau apibrėžto. „Kelias laisvėja. Jei rasiu, kaip išsiųsti žinią, 
neužmiršk sutarto kodo —- vienas A, du B ir taip toliau. Greit 
sužinosi. Dž.“ Tai buvo vakarykščiame laikraštyje, o šiandien — 
nieko. Viskas labai tinka ponios: Voren nuomininkui. Dar truputį 
luktelėsime, Votsonai, ir manau, jog šis reikalas išaiškės. 

Taip ir pasitvirtino. Rytą radau savo bičiulį stovintį ant kili- 
mėlio prie židinio, nugara į liepsną, besišypsantį ir visiškai pa- 
tenkintą. 

— Na, ką jūs pasakysite, Votsonai! — sušuko jis, paimdamas 
laikraštį nuo stalo.—,,Aukštas raudonas namas su baltais akmeni- 
niais karnizais. Ketvirtas aukštas. Antras langas iš kairės. Su- 
temus. Dž.“ Tai jau pakankamai tikslu. Manau, jog po pusryčių 
mums reikėtų truputį pasižvalgyti po ponios Voren namo apy- 
linkes. Aha, ponia Voren| Kokios naujienos šįryt? 

Iš to, kaip energingai ir smarkiai mūsų klientė įsiveržė į kami 
barį, buvo galima spręsti įvykus kažką nauja ir netikėta. 

— Reikia pranešti policijai, pone Holmsai! — sušuko ji.— Man 
jau užtenka! Norėjau užlipti aukštyn ir tiesiai jam iškloti, kad su- 
sidėtų lagaminą ir išsikraustytų, bet pamaniau pirmiau pasitarti 
su jumis. Man jau pritrūko kantrybės, jei prieita prie to, kad 
buvo prikultas mano senukas... 

— Prikultas ponas Vorenas? 

— Siaip ar taip, su juo bjauriai pasielgta. 

— Bet kas su juo bjauriai pasielgė? 

— Stai šitą dalyką mes ir norime sužinoti! Tai įvyko šįryt, 
sere. Ponas Vorenas dirba tabelininku Mortono ir Veilaito bend- 
rovėje Totnem Kort Roude. Jis išeina iš namų prieš septynias. 
Taigi šįryt jis nenuėjo gal nė dešimties žingsnių gatve, kai iš 
užpakalio jį pasivijo du vyrai, užmetė ant galvos apsiaustą ir 
įgrūdo į kelkraštyje stovėjusį kebą. Pavežiojo kokią valandą, pas- 
kui atidarė duris ir išstūmė lauk. Jis gulėjo ant grindinio taip 
apdujęs iš baimės, kad nė nepastebėjo, kur pasidėjo kebas. Kai 
atsipeikėjo, pamatė besąs Hemsted Hite. Tuomet omnibusu par- 
važiavo namo ir dabar guli ant soios, o aš atidūmiau čionai 
papasakoti jums, kas atsitiko. 

— Be galo įdomu,— pareiškė Holmsas.— Ar jis nepastebėjo, 
kaip tie žmonės atrodė, ar negirdėjo, ką jie kalbėjo? 

— Ne, jis visiškai apstulbęs. Įsitikinęs, kad jį pakėlė tarsi 
kažkokia nežemiška jėga ir numetė taip pat tarsi kažkokia ne- 
žemiška jėga. Mažų mažiausiai jų buvo du, o gal net ir trys. 

— Ir jūs siejate šitą užpuolimą su jūsų nuomininku? 

— Be abejo. Mes gyvename čia jau penkiolika metų, ir nieko 
panašaus nebuvo atsitikę. Man jau pakaks. Pinigai — dar ne 
viskas. Šiandien pat aš įį išgrūsiu. 

— Trupučiuką palaukite, ponia Voren. Nieko nedarykite pa- 
skubom. Man regis, šis įvykis kur kas svarbesnis, negu atrodo 
iš pirmo žvilgsnio. Dabar aišku, kad jūsų nuomininkui gresia kaž- 
koks pavojus. Lygiai taip pat aišku, kad ūkanotą rytą jo priešai, 
tykodami prie durų, palaikė juo jūsų vyrą. Pamatę, jog apsiriko, 
paleido jį. Mes galime tik spėlioti, kaip jie būtų pasielgę, jei 
nebūtų apsirikę. | 

— Na, tai ką man daryti, pone Holmsai? 

— Aš labai geisčiau pamatyti tą jūsų nuomininką, ponia 
Voren. 

— Neišmanau, kaip tai padaryti, nebent išlaužtumėte duris. 
Palikusi padėklą ir lipdama laiptais žemyn, visada girdžiu, kaip 
jis atrakina duris. 


— Jam reikia pasiimti padėklą. Ar nebūtų galima kur nors 
pasislėpti ir stebėti jį? 

Šeimininkė valandėlę susimąstė. 

— Taip, sere, priešais yra sandėliukas. Galėčiau ten pastatyti 
veidrodį, ir jeigu jūs pasislėptumėte už durų... 

— Puiku! — sušuko Holmsas.— Kada jis valgo poS-BIečIMa? 

— Apie pirmą, sere. 

— Taigi mudu su daktaru Votsonu tuo laiku ir sė 0 
dabar, ponia Voren, sudie. 

Pusė pirmos mes jau stovėjome prie ponios Voren namo. Tai 
buvo aukštas, siauras geltonų plytų namas Greit Ormo gatvėje, 
siaurame skersgatvyje į šiaurės rytus nuo Britų muziejaus. Kal- 
dangi tai kampinis namas, nuo jo į Hau gatvę atsiveria reginys 
su puošnesniais namais. Nusijuokęs Holmsas parodė į vieną iš 
jų — didžiulį daugiabutį, kuris išsiskyrė iš kitų, todėl buvo ne- 
sunku jį pastebėti. 

— Pažvelk, Votsonai! — pasakė jis.—,,Aukštas raudonas na- 
mas su baltais akmeniniais karnizais.“ Štai ir langas, pro kurį 
bus duotas ženklas. Žinom vietą ir žinom kodą, vadinas, mūsų 
užduotis nebus sunki. Tame lange skelbimas: „Išnuomojama“. 
Tikriausiai tai tuščias butas, kuriuo sąmokslininkas gali pasinau- 
doti. Na, ponia Voren, kaip reikalai? 

— Aš viską jums parengiau. Nusiaukite batus apačioje, lip- 
kite į viršų, ir aš jus tenai įkurdinsiu. 

Jinai įrengė tikrai puikią slėptuvę. Veidrodis buvo ip pa- 
dėtas, kad sėdėdami tamsoje mes aiškiai matėme priešais esan- 
čias duris. Vos tik mudu įsitaisėme ir ponia Voren mus paliko, 
tolimas dzinktelėjimas pranešė, kad mūsų paslaptingasis kaimy- 
nas paskambino. Tuoj pasirodė šeimininkė su padėklu, padėjo jį 
ant kėdės prie uždarų durų ir sunkiai žengdama nulipo žemyn. 
Susigūžę kampelyje už durų, mes įsistebeilijome į veidrodį. Vos 
tik nutilo šeimininkės žingsniai, tuoj pat trekštelėjo sukamas 
raktas, pakrypo rankena, ir dvi liesos rankos skubiai pakėlė pa- 
dėklą nuo kėdės. Po valandėlės jis buvo labai greit padėtas at- 
gal, ir aš tik probėgšmais pamačiau gražų juodbruvą veidą, 
baugščiai žvelgiantį į truputį pravertas sandėliuko duris. Po to 
durys trinktelėjo, raktas vėl pasisuko, ir viskas nutilo. Holmsas 
timptelėjo mane už rankovės, ir mudu nusėlinome laiptais žemyn. 

— Vakare aš vėl ateisiu,— pasakė Holmsas laukiančiai šeimi- 
ninkei.— Manau, Votsonai, mes viską geriau aptarsime savo na- 
muose. 

— Kaip matai, mano spėliojimai pasitvirtino, — prabilo jis, 
patogiai įsitaisęs savo krėsle.— Nuomininkai susikeitė. Aš tiktai 
nesitikėjau, kad pamatysime moterį, ir neeilinę moterį, Votso- 
nai. 

— Ji mus pamatė. 

— Ji pamatė kažką, kas išgąsdino ją. Tai tikras dalykas. Ap'- 
skritai įvykių seka gana aiški, ar ne? Porelė ieško prieglobsčio 
Londone, gelbėdamasi nuo baisaus jiems gresiančio pavojaus. 
Griežtos atsargumo priemonės rodo, koks didelis tas pavojus. Vy- 
ras, kuris turi kažką įvykdyti, trokšta, kad per tą laiką moteris 
būtų visiškai saugi. Tai nelengvas uždavinys, bet jis išsprendė 
jį gana savotiškai ir taip sėkmingai, kad apie jos buvimą namuose 
nežino net šeimininkė, atnešanti jai valgį. Dabar aišku, kodėl ji 
rašė spausdintomis raidėmis: nenorėjo, jog iš rašysenos atpažintų, 
kad ji — moteris. Vyras negali pas ją lankytis, nes atves čionai 
jos priešus. Kadangi negali su ja pasimatyti, praneša jai per 
skelbimų skiltį laikraštyje. Taigi kol kas viskas aišku. 

— Bet kokios to priežastys? 

— Ak, Votsonai, jūs kaip visada be galo praktiškas! Kokios 
to priežastys? Keista ponios Voren problema pasunkėjo ir tampa 
vis grėsmingesnė ir grėsmingesnė. Galima pasakyti tik tiek, kad 
tai ne nuvalkiotas (meilės nuotykis. Matėte, koks buvo tos moters 
veidas pajutus pavojų. Taip pat girdėjome, kad buvo užpultas 
šeimininkas, kurį tikriausiai palaikė nuomininku. Tas susirūpi- 
nimas ir žūtbūtinės pastangos išlaikyti paslaptį rodo, kad tai 
gyvenimo ar mirties klausimas. O pono Voreno užpuolimas byloja 
priešus, kad ir kas jie būtų, nežinant, jog nuomininkas vyras 
susikeitė su moterimi. Labai įdomu ir painu, Votsonai. 

— Tai kam jums gilintis į tą reikalą? Kokia iš to nauda? 

— Iš tiesų — kokia nauda? Tai menas menui, Votsonai. Juk 
jūs taip pat, kai buvote praktikuojantis gydytojas, tikriausiai kar- 
tais gydydavote negalvodamas apie užmokestį? 

— Norėdamas labiau išsilavinti, Holmsai. 

— Mokytis niekada nevėlu, Votsonai. Mokymasis — tai ištisa 
grandinė pamokų, kurių pati svarbiausia — paskutinė. Tai pamo- 
komas atvejis. Jis nesuteiks nei pinigų, nei šlovės, bet vis dėlto 
norisi jį išpainioti. Sutemus mudu žengsime dar vieną žingsnį. 

Kai atėjome į ponios Voren butą, Londono žiemos vakaro su- 
temos sutirštėjo ir virto ištisu pilku, niūriu šydu, kurį skrodė tik- 
tai ryškiai apibrėžti geltoni langų kvadratai ir migloti dujinių 
lempų apskritimai. Zvelgdami iš užtemdytos svetainės, pamatėme 
dar vieną neaiškią šviesą, mirksinčią aukštai tamsybėse. 

— Tame kambaryje kažkas vaikšto,— sušnibždėjo Holmsas, 
prikišęs savo liesą smalsų veidą prie lango stiklo.— Taip, aš 

matau jo šešėlį. Štai jis vėl pasirodė. Rankoje laiko žvakę. Dabar 
jis žiūri į mūsų pusę. Nori įsitikinti, ar ji stebi. Pradeda duoti 
signalus. Jūs, Votsonai, taip pat priimkite, kad galėtume patiks- 
linti duomenis. Vienas blykstelėjimas — vadinas, „A“. Na, o dabar. 
Kiek suskaičiavote? Dvidešimt. Ir aš taip pat. Turėtų būti „T“. 
AT — visiškai suprantama! Vėl „T“. Tikriausiai tai kito žodžio 
pradžia. Taigi — TENTA. Baigta. Nejaugi tai viskas, Votsonai? 
ATTENTA — neturi jokios prasmės. Neturi prasmės ir suskirsčius 
į tris žodžius — AT, TEN, TA, nebent T. A. būtų kokio nors žmo- 
gaus inicialai. Vėl prasidėjo! Kas gi čia? ATTE — nagi, kartoja tą 
patį. Keista, Votsonai, labai keista! Vėl viskas iš pradžių. AT — 
juk jis kartoja jau trečią sykį. Tris sykius — ATTENTA! Kiek 
sykių jis kartos? Ne, rodos, baigė. Pasitraukė nuo lango. Kaip 
paaiškinsite, Votsonai? 

— Šifruotas pranešimas, Holmsai. 

Mano bičiulis sukikeno, tarsi kažką supratęs. 

— O šifras ne toks jau ir painus, Votsonai,— tarė jis.— Juk 
tai itališkai! „A“ žodžio gale rodo, jog kreipiamasi į moterį. 
„Saugokis! Saugokis! Saugokis!“ Kaip atrodo, Votsonai? 

— Man regis, jūs pataikėte. 

— Be abejo. Tai labai svarbus pranešimas, todėl pakartotas 
tris kartus. Tačiau ko saugotis? Palaukite, jis vėl priėjo prie 
lango. 

Vėl pamatėme neryškų sulinkusio žmogaus siluetą ir lieps- 
nelės žybtelėjimą lange, kai buvo pradėta signalizuoti. -Dabar 
signalai buvo greitesni, tokie greiti, kad vos spėjome juos sekti. 

— PERICOLO — pericolo — o ką tai reiškia, Votsonai? Pavo- 
jus, ar ne? Taip, dievaži, tai pavojaus signalas. Vėl pradėjo! PER! 
Oi, oi, oi! Kas gi čia dabar... 

Staiga šviesa užgeso, mirksintis kvadratas dingo, ir ketvirtas 
aukštas juodu kaspinu apjuosė aukštąjį pastatą su eilėmis švie- 
čiančių langų. Paskutinis perspėjimo šauksmas staiga buvo nu- 
trauktas. Kaip ir kieno? Mums abiem kartu dingtelėjo ta pati min- 
tis. Holmsas atšoko nuo lango. 

— Tai ne juokai, Votsonai! — suriko jis.— Ten vyksta kaž- 
kokia velniava! Kodėl toks svarbus pranešimas staiga nutrūko? 
Reikėtų pranešti apie tai Skotlend Jardui, bet, kita vertus, mes 
negalime išeiti. 

— (Gal man nueiti į policiją? 

— Geriau reikia sužinoti, kas ten yra. Galbūt nieko baisaus 
neįvyko. Eime, Votsonai, tenai ir pažiūrėsime patys. 

Kai mudu skubėjome Hau gatve, aš žvilgtelėjau atgal į mūsų 
ką tik paliktą namą. Ten, viršutinio aukšto lange, šmėžavo še- 
šėlis — šešėlis moters, kuri įtemptai ir tvirtai žvelgė į naktį ir 
sulaikiusi kvapą laukė, kada vėl prasidės nutrūkę signalai. Prie 
Hau gatvės daugiabučio namo, pasirėmęs ant turėklų, apsimutu- 
riavęs galvą, stirksojo žmogus ilgu paltu. Jis krūptelėjo, kai 
šviesa, sklindanti iš prieškambario, apšvietė mūsų veidus. 

— Holmsas! — sušuko jis. 

— Taip, tai aš, Gregsonai! — atsišaukė mano bičiulis, pasi- 
sveikindamas su Skotlend Jardo sekliu.— Mylimieji vėl susitiko. 
Kas jus čionai atvedė? | 

— Matyt, tas pats, kas ir jus, — pareiškė Gregsonas.— Bet ne- 
sumetu, kaip jūs apie šitą reikalą sužinojote. 

— Mane ir jus atvedė skirtingi to paties raizginio siūlai. Aš 
priėmiau signalus. 

— Signalus? 

— Taip, iš ano lango. Jie nutrūko įpusėję. Mudu atėjome iš- 
siaiškinti kodėl. Tačiau kadangi reikalas jau patikimose rankose, 
man nėra pamato toliau jį tirti. 

— Luktelkit! — karštai sušuko Gregsonas.— Prisipažinsiu, po- 
ne Holmsai, dar nebuvo tokio atvejo, kad nesijausčiau tvirčiau, 
kai jūs mane palaikote. Šitame name yra tiktai vienos durys, 
taigi mes jį sučiupsime. 

— Kas jis toks? 

— Na, pagaliau, šįsyk mes pranašesni, pone Holmsai. Jums 
teks su tuo sutikti.— Jis smarkiai trinktelėjo lazda į grindinį, ir 
gatvės gale su savo karieta stovėjęs vežikas, laikydamas rankoje 
botagą, neskubėdamas privažiavo prie mūsų.— Leiskite jus supa- 
žindinti su ponu Šerloku Holmsu, — pasakė Gregsonas. — Tai 
ponas Levertonas iš Amerikos Pinkertono agentūros. 

— Long Ailendo olos paslapties herojus? — paklausė Holm- 
sas.— Malonu jus matyti, serc. 

Amerikietis — rimtas, sumanus, griežtų bruožų, pailgu glotniai 
nuskustu veidu jaunuolis — paraudo išgirdęs tokį pagyrimą. 

— Nuo šito reikalo priklausys visas mano gyvenimas, pone 
Holmsai,— pasakė jis.— Jeigu man pasiseks sučiupti Džordžaną... 

— Ką? Džordžanas iš „Raudonojo rato“? 


63 


— O, jis jau išgarsėjo ir Europoje, ar ne? Na, ką gi, Ame- 
rikoje mes viską apie jį žinome. Žinome, jog jis kaltas dėl pen- 
kiasdešimties žmogžudysčių, tačiau neturime įkalčių ir negalime 
jo suimti. Aš lipau jam ant kulnų nuo pat Niujorko, ir jau savaitė, 
kai seku jį Londone, laukdamas progos sučiupti už pakarpos. Mudu 
su ponu Gregsonu susekėme, jog jis šitame daugiabučiame name, 
kuriame tik vienos durys, — taigi jis nepaspruks. Nuo to laiko, 
kai jis įėjo į vidų, iš ten išėjo trys žmonės, bet, prisiekiu, tarp 
jų Džordžano nebuvo. 

— Ponas Holmsas kalba apie signalus,— įsiterpė Gregsonas.— 
Tikiuosi, kad jis, kaip ir paprastai, žino daug daugiau negu mes. 

Holmsas trumpai ir suprantamai paaiškino, kaip mums visa 
tai atrodo. Amerikietis susirūpinęs sugniaužė rankas. 

— Jis suprato, jog mes čia! — sušuko šis. | 

— Kodėl jūs taip manote? 

— Nagi, štai kaip yra. Čia, iš šito namo, jis siunčia ženklus 
savo bendrininkui — Londone yra keletas žmonių iš jo gaujos. 
Kaip kad jūs papasakojote, jam pranešinėjant apie gresiantį pa- 
vojų, signalai staiga nutrūksta. O tai ir reiškia, kad jis pamatė 
mus pro langą arba kažkaip susigodojo, jog pavojus visiškai čia 
pat ir, norint jo išvengti, reikia veikti nedelsiant. Ką jūs pasiūlyt- 
tumėte, pone Holmsai? 

— Užlipti į viršų ir sužinoti, kas ten įvyko. 

— Bet mes neturime orderio jam suimti. 

— Jis yra tuščiame bute įtartinomis aplinkybėmis,— pareiškė 
Gregsonas.— Šiuo metu to visiškai pakanka. Kai pasodinsime jį 
už grotų, galbūt Niujorkas padės mums jį tenai užlaikyti. Aš pri- 
siimu atsakomybę dėl jo suėmimo. 

Mūsų sekliams profesionalams gal kartais pritrūksta smegenų, 
bet drąsos — niekada. Gregsonas kopė į viršų suimti šito užkie- 
tėjusio žudiko taip ramiai ir pasitikėdamas savimi, tarsi būtų 
lipęs paradiniais Skotlend Jardo laiptais. Pinkertono agentas 
bandė jį aplenkti, bet Gregsonas ryžtingai atstūmė jį atgal. Lon- 
dono pavojai — Londono policijos privilegija. 

Ketvirto aukšto buto, esančio kairėje, durys buvo praviros. 
Gregsonas atidarė jas. Viduje tvyrojo visiška tyla ir tamsa. Aš 
brūkštelėjau degtuką ir uždegiau seklio žibintuvėlį. Kai ugnis įsi- 
liepsnojo, mes visi aiktelėjome iš nuostabos. Ant plikų pušinių 
lentų grindų buvo nusidriekę šviežio kraujo pėdsakai. 

Raudoni pėdsakai vedė į mūsų pusę iš kito kambario, kurio 
durys buvo uždarytos. Gregsonas atlapojo jas ir iškėlė dabar 
jau įsiliepsnojusį žibintą prieš save, o mes visi, įtempę akis, žiū- 
rėjome pro jo pečius. 

Tuščiojo kambario viduryje ant grindų susirietęs gulėjo milži- 
niško sudėjimo žmogus. Juodbruvas, glotniai nuskustas veidas 
buvo siaubingai persikreipęs, galva, apjuosta kraupaus tamsiai 
raudono kraujo vainiko, gulėjo ant šviesaus parketo išsiliejusio 
kraujo klane. Keliai buvo sulenkti, rankos skausmingai atmestos 
į šalis, o plačiame, rudame kakle stirksojo ligi pat kriaunų suva- 
ryto peilio kotas. Nors jis ir buvo milžinas, bet, matyt, nuo bai- 
saus smūgio krito kaip mėsininko paskerstas jautis. Salia dešinės 
rankos ant grindų gulėjo didžiulis dviašmenis durklas ragine 
rankena, o prie jo — odinė pirštinė. 

— Dievaži! Juk tai Juodasis Džordžanas! — suriko amerikietis 
seklys.— Sįsyk kažkas mus aplenkė. 

— Antai ir žvakė ant palangės, pone Holmsai,— tarė Gregso- 
nas.— Bet ką gi jūs ten veikiate? 

Holmsas jau stovėjo prie lango ir, uždegęs žvakę, mosikavo 
priešais stiklą. Po to įsižiūrėjo į tamsą, užpūtė žvakę ir numetė 
ją ant grindų. 

— Manau, tai mums padės,— pasakė jis. Tada grįžo atgal ir, 
didžiai susimąstęs, atsistojo šalia abiejų profesionalų, apžiūrinė- 
jančių kūną. 

— Sakote, jums belaukiant apačioje, iš namo išėjo trys žmo- 
nės,— pagaliau ištarė jis.— Ar gerai juos įsidėmėjote? 

— Taip, įsižiūrėjau. 

— Ar tarp jų nebuvo maždaug trisdešimties metų juodbruvo, 
barzdoto, vidutinio ūgio vyro? 

— Taip, jis praėjo pro mane paskutinis. 

— Manau, jog tai tas, kurio jums reikia. Galiu jį apibūdinti 
jums, o čia štai puikus jo pėdos atspaudas. Šito jums turėtų 
pakakti. 

— Ne taip jau daug, pone Holmsai, norint jį surasti tarp mi- 
lijonų londoniečių. 

— Galbūt. Todėl ir pamaniau, jog vertėtų pasikviesti į pa- 
galbą šią damą. 

Sulig tais žodžiais mes visi apsigręžėme. Tarpdury stovėjo 
aukšta, graži moteris — paslaptingoji ponios Voren nuomininkė, 
Ji iš lėto prisiartino, išblyškusiame jos veide spindėjo baimė ir 

susirūpinimas, įdėmus ir išgąstingas žvilgsnis įsmigo į tamsią 
tigūrą, gulinčią ant grindų. 

— Jūs nužudėte jį! — sumurmeno ji. — O Dio mio *, jūs nu- 
žudėte įį! | 

Paskui ji staiga giliai atsikvėpė ir, linksmai sušukusi, šok 
telėjo aukštyn. Plodama rankomis, ji sukosi ir sukosi po visą 
kambarį, jos tamsios akys spindėjo iš džiaugsmo ir nuostabos, 
o iš lūpų biro tūkstančiai gražių itališkų šūksnių. Buvo siaubinga 
ir nuostabu matyti šios moters džiaugsmo siautulį išvydus tokį 
reginį. Staiga ji stabtelėjo ir įsmeigė į mus klausiamą žvilgsnį. 

— Bet jūs, jūs — policija, ar ne? Jūs nužudėte Džuzepę Džor- 
džaną? Tiesa? 

— Mes — policija, madam. 

Ji apžvelgė tamsius kambario pakampius. 

— Bet kurgi Dženaras? — paklausė ji.— Mano vyras, Džena- 
ras Luka. Aš esu Emilija Luka, mudu iš Niujorko. Kur Dženaras? 
Jis ką tik pašaukė mane pro šitą langą, ir aš lėkte atlėkiau. 

— Pašaukiau tai aš,— tarė Holmsas. 

— Jūs? Kaip jūs sužinojote? 

— Jūsų šifras nesudėtingas, madam. Jūs čia reikalinga. Žino- 
jau, jog turiu tiktai duoti ženklą Vieni **, ir jūs tikrai ateisite. 

Gražioji italė su pagarba ir baime pažvelgė į mano bičiulį. 

— Nesuprantu, kaip jūs tai sužinojote,— prabilo ji. — Džuzepė 
Džordžanas... kaip jis..— Ji nutilo, ir staiga jos veidas nušvito 
iš džiaugsmo ir pasididžiavimo.— Dabar supratau! Mano Dže- 
naras! Tai padarė mano nuostabusis, gražusis Dženaras, tai jis 
išgelbėjo mane nuo visų pavojų, jis savo tvirta ranka nužudė šitą 
pabaisą! Ak, Dženarai, koks tu šaunus! Ar yra pasaulyje moteris, 
verta tokio vyro? 

— Taigi, ponia Luka,— pareiškė proziškasis Gregsonas, už- 
dėdamas ranką jai ant alkūnės taip šaltai ir abejingai, tarsi ji 
būtų Noting Hilo chuliganė.— Kol kas man ne visai aišku, kas 
jūs tokia ir kaip čia atsiradote, bet iš to, ką pasakėte, man aišku, 
kad Skotlend Jarde mes jumis pasidomėsime. 

— Valandėlę, Gregsonai,— įsiterpė Holmsas.— Manau, jog ši 
ledi taip trokšta suteikti mums kai kurių žinių, kaip mes norime 
jas išgirsti. Jūs suprantate, madam, kad jūsų vyras bus suimtas 
ir teisiamas už šito prieš mus gulinčio žmogaus nužudymą. Tai, 


* Dieve mano (ital.). 
** Ateik (ital.). 

ką jūs pasakėte, gali būti panaudota įrodyti jo kaltei. Bet jeigu 
manote, kad jis veikė ne nusikalstamų motyvų skatinamas ir pats 
norėtų mus su jais supažindinti, tai labiausiai jam padėtumėte 
viską mums papasakodama. 

— Dabar, kai Džordžanas nebegyvas, mes nieko nebebijome,— 
pasakė ledi.— Jis buvo velnias, pabaisa, ir joks pasaulio teisėjas 
nenubaus mano vyro, kad jį nužudė. 

— Tuomet,— tarė Holmsas, — aš siūlyčiau užrakinti duris, pa- 
likti viską, kaip radome, nueiti kartu su šia ledi į jos butą ir, kai 
ji viską mums papasakos, nuspręsti, kaip elgtis. 

Po pusvalandžio mes visi sėdėjome sinjoros Lukos svetainė- 
lėje ir klausėmės jos nuostabaus pasakojimo apie tuos kraupius 
įvykius, kurių atomazgos liudytojais mums teko būti. Angliškai 
ji šnekėjo greit ir sklandžiai, bet gana netaisyklingai, todėl aiš- 
kumo dėlei jos kalbą aš kiek pataisiau. 

— Gimiau Posilipe, netoli Neapolio,— pasakojo ji, — esu duktė 
Augusto Barelio, tos srities vyriausiojo juristo, taip pat ir depu- 
tato. Dženaras dirbo pas mano tėvą, ir aš jį pamilau, kaip būtų 
pamilusi kiekviena moteris. Jis neturėjo nei pinigų, nei padėties 
visuomenėje — nieko, tiktai buvo gražus, stiprus ir energingas, 
ir tėvas man neleido už jo tekėti. Mudu pabėgome, susituokėme 
Baryje, pardavėme mano brangenybes ir, gavę už jas pinigų, 
išvykome į Ameriką. Tai buvo prieš ketverius metus, ir nuo to 
laiko mes gyvenome Niujorke. 

Iš pradžių likimas buvo mums labai palankus. Dženaras pa- 
darė paslaugą vienam džentelmenui italui — išgelbėjo jį nuo už- 
puolikų vietoje, vadinamoje Baueriu, ir taip įsigijo įtakingą drau- 
gą. Jis vadinasi Titas Kastelotė ir yra vyresnysis partnefis Ži- 
nomos firmos „Kastelotė ir Zamba“, svarbiausios Niujorko vaisių 
tiekėjos. Sinjoras Zamba dažnai serga, taigi mūsų naujasis 
draugas Kastelotė tvarko visą firmą, kurioje dirba per tris šimtus 
žmonių. Jis priėmė tarnauti mano vyrą, pavedė jam vadovauti 
skyriui ir kaip galėdamas stengėsi jam padėti. Sinjoras Kastelo- 
tė — viengungis, ir, man regis, jis laikė Dženarą kone savo sū- 
numi, o aš ir mano vyras mylėjome jį kaip tėvą. Mes išsinuomo- 
jome ir apstatėme baldais nedidelį namelį Brukline, ir ateitis mums 
atrodė aprūpinta, bet staiga pasirodė juodas debesis ir greit už- 
temdė visą dangų. 

Sykį vakare Dženaras, grįždamas iš darbo, parsivedė vaikiną, 
savo tautietį. Vadinosi jis Džordžanas ir buvo kilęs taip pat iš 

Posilipo. Tai buvo labai augalotas vyras, kaip jūs galėjote patys 
įsitikinti, nes matėte jo lavoną. Ne tik kūnas jo buvo milžiniškas, 
bet ir kitos savybės buvo keistos, nenormalios ir siaubingos. Bal- 
sas aidėjo it griaustinis mažyčiame mūsų namelyje. Kai kalbėjo, 
vos užteko vietos jo didžiulėms mostaguojančioms rankoms. Min- 
tys, jausmai, aistros — viskas buvo perdėta ir pasibaisėtina. Jis 
kalbėjo, greičiau riaumojo, su tokiu įkarščiu, kad kiti tik sėdėjo 
ir klausėsi išgąsdinti galingo žodžių srauto. Jo akys žaižaruote 
žaižaravo, ir mes visiškai priklausėme nuo jo valios. Tai buvo 
baisus ir nepaprastas žmogus. Ačiū Dievui, kad jis nebegyvas! 

Jis ateidavo vis dažniau ir dažniau. Bet aš žinojau, jog Dže- 
naras, kaip ir aš, nesijautė laimingas jam esant. Vargšas mano 
vyras sėdėdavo išblyškęs ir apatiškas, klausydamasis nesibaigian- 
čių postringavimų apie politiką ir socialinius klausimus, nes tik 
apie tai mūsų svečias paprastai ir tekalbėdavo. Dženaras tylė- 
davo, bet aš, gerai jį pažindama, išskaičiau jo veide jausmą, 
kurio niekada anksčiau nepastebėjau. Iš pradžių pamaniau, jog 
tai nepalankumas. Bet paskui įsitikinau, kad tai daugiau negu 
nepalankumas. Tai buvo baimė, giliai paslėpta, nenugalima baimė. 
Tą naktį — naktį, kai išskaičiau jo veide siaubą,— aš apkabinau 
jį ir maldavau dėl jo meilės man, dėl visko, kas jam brangu, 
nieko neslėpti nuo manęs ir papasakoti, kodėl tas milžinas jį 
taip slegia. 

Jis man papasakojo, ir, beklausant jo žodžių, man širdis su- 
stingo it ledas. Vargšas mano Dženaras audringos ir karštos savo 
įaunystės dienomis, kai jam dingojosi, jog prieš jį visas pasau- 
lis, kai jį siutinte siutino gyvenimo neteisybės, įstojo į Neapolio 
„Raudonojo rato“ bendriją, kuri buvo giminiška seniesiems kar- 
bonarams. Šios brolijos priesaikos ir paslaptys buvo klaikios, o 
iš jos išstoti pagal taisykles nebuvo galima. Kai mudu pabėgome 
į Ameriką, Dženaras manė, jog galutinai visko nusikratė. Ir koks 
siaubas jį apėmė vieną pavakarę sutikus gatvėje milžiną Džor- 
džaną, tą patį Žmogų, kuris Neapolyje įtraukė jį į tą broliją ir 
kuris Pietų Italijoje buvo pramintas Mirtimi, nes jo rankos ligi 
alkūnių suteptos krauju! Jis atvyko į Ameriką, norėdamas pa- 
sprukti nuo italų policijos, ir savo naujojoje tėvynėje jau spėjo 
įsteigti šią siaubingą bendriją. Visa tai Dženaras man papasakojo 
ir parodė tą dieną gautą kvietimą, ant kurio buvo nupieštas rau- 
donas ratas; jame buvo pranešama, jog tokią ir tokią dieną šau- 
kiamas susirinkimas, kuriame jis būtinai privaląs dalyvauti. 

Tai buvo blogai, bet blogiausia dar turėjo įvykti ateityje. Jau 
kuris laikas pastebėjau, kad Džordžanas, atėjęs pas mus,— o atei- 
davo jis dabar beveik kas vakarą,— daugiausia kreipiasi į mane, 
ir net tuomet, kai jis ką nors sako mano vyrui, nenuleidžia nuo 
manęs savo baisių, žaižaruojančių, pašėlusių akių. Vieną vakarą 
jo paslaptis iškilo aikštėn. Aš pažadinau jame tai, ką jis vadino 
meile,— gyvulio, laukinio meilę. Kai jis atėjo, Dženaras dar ne- 
buvo grįžęs. Jis įsiveržė vidun, pačiupo mane galingomis ran- 
komis, suspaudė savo meškos glėbyje, apipylė bučiniais ir mal- 
davo eiti su juo. Aš gyniausi rėkdama ne savo balsu, tuo tarpu 
įėjo Dženaras ir puolė ant jo. Džordžanas taip smogė Dženarui, 
kad šis neteko sąmonės, o pats pabėgo iš mūsų namų, kur daugiau 
nebegalėjo pasirodyti. Tą vakarą mes įsigijome mirtiną priešą. 

Po keleto dienų įvyko susirinkimas. Kai Dženaras grįžo namo, 
iš jo veido supratau, jog atsitiko kažkas siaubingo. To mes net 
įsivaizduoti negalėjome. Bendrija kaupia lėšas šantažuodama 
turtingus italus ir grasindama smurtu, jeigu šie atsisakytų duoti 
pinigų. Šįsyk jie užsipuolė mūsų bičiulį ir geradarį Kastelotę. Jis 
nepakluso jo grasinimams ir pranešė apie tai policijai. Todėl bu- 
vo nutarta taip su juo susidoroti, kad kitos aukos nebenorėtų 
priešintis. Susirinkime buvo nuspręsta jį kartu su visu namu su- 
sprogdinti dinamitu. Jie metė burtus, kam teks įvykdyti šį nu- 
sikaltimą. Kišdamas ranką į maišelį, Dženaras pastebėjo šypseną 
žiauriame savo priešo veide. Be abejo, viskas buvo iš anksto su- 
tvarkyta, nes mano vyro delne gulėjo lemtingasis skridinėlis su 
raudonu ratu — įsakymas įvykdyti žmogžudystę. Jis privalėjo nu- 
žudyti savo geriausią bičiulį, o jeigu ne — draugai atkeršys ir jam, 
ir man. Šitoji velniška organizacija bausdavo tuos, kurių bijojo 
ir nekentė, kenkdama ne tik jiems patiems, bet ir jų artimiesiems. 
Suvokdamas, koks siaubas pakibo jam virš galvos, mano vargšas 
Dženaras ėjo iš proto. 

Visą naktį mudu sėdėjome apsikabinę, vienas kitą drąsindami 
mūsų laukiančių vargų akivaizdoje. Pasikėsinimas turėjo būti 
įvykdytas ateinantį vakarą. Pusiaudienį mudu su vyru jau buvome 
pakeliui į Londoną, bet prieš tai įspėjome savo geradarį apie 
pavojų ir pranešėme policijai viską, kas reikalinga, kad jo gyvybė 
ateityje būtų apsaugota. 

Visa kita, džentelmenai, jums žinoma. Mes nemanėme, kad 
pabėgsime nuo savo priešų, kaip negalima pabėgti nuo savo še- 
šėlio. Džordžanas turėjo asmeninių priežasčių kerštui, be to, mes 

žinojome, koks jis negailestingas, klastingas ir užsispyręs. Ir 
Italijoje, ir Amerikoje sklinda įvairiausios istorijos apie jo siau- 
bingą galybę. O kada, jeigu ne dabar, jis ją parodys. Kadangi 
mes keliomis dienomis juos aplenkėme, Dženaras spėjo taip mane 
įkurdinti, kad man negrėstų joks pavojus. O jis pats norėjo likti 
laisvas, kad galėtų palaikyti ryšį ir su Amerikos, ir su Italijos 
policija. Bet sykį, žvilgtelėjusi pro langą, pamačiau, jog namą 
stebi du italai, ir supratau, kad Džordžanas kažkaip atrado mūsų 
slėptuvę. Pagaliau Dženaras per laikraštį pranešė, jog signali- 
zuos man iš tam tikro lango, bet signalai tebuvo vien perspėja- 
mieji, o ir tie staiga nutrūko. Dabar man visiškai aišku, kad vyras 
žinojo Džordžaną sekant jo pėdomis ir, ačiū Dievui, buvo pasiruo- 
šęs su juo susitikti. O dabar, džentelmenai, pasakykite, ar mums 
reikia bijoti įstatymų, ar nors vienas pasaulio teisėjas nuteistų 
Dženarą už tai, ką jis padarė. 

— Nagi, pone Gregsonai,— prabilo amerikietis, pažvelgęs į 
anglų pareigūną, — nežinau, koks jūsų, britų, požiūris, bet manau, 
jog Niujorke daugumas padėkotų. šios ledi vyrui. 

— Jai teks vykti su manimi pas viršininką,— atsakė Gregso- 
nas.— Jeigu jos Žodžiai pasitvirtins, tuomet, manau, nei jai, nei 
jos vyrui neteks ko nors bijoti. Bet aš niekaip nesusigaudau, 
kaip, po galais, į šį reikalą įsipainiojote jūs, pone Holmsai? 

— Išsilavinimas, Gregsonai, išsilavinimas. Vis dar tebesimo- 
kau universitete. Na, Votsonai, štai dar vienas tragedijos ir gro- 
tesko pavyzdys jūsų kolekcijai. Beje, dar nėra aštuonių valandų, 
o Kovent Gardene eina Vagnerio opera. Jei paskubėsime, dar 
spėsime į antrąjį veiksmą. 


BRIUSO IR PARTINGTONO BRĖŽINIAI 


1895 metų lapkričio trečiąją savaitę Londoną apgaubė tirštas 
geltonas rūkas. Nuo pirmadienio ligi ketvirtadienio pro mūsų 
kambario langus Beikerio gatvėje beveik nebuvo galima matyti 
priešingoje pusėje esančių namų kontūrų. Pirmąją dieną Holmsas 
tvarkė savo storojo žinyno nuorodas ir rodyklę. Antroji ir trečioji 
dienos buvo skirtos objektui, neseniai tapusiam jo hobiu,— vidur- 
amžių muzikai. Bet kai ketvirtą dieną atstūmę kėdes nuo pusryčių 
stalo pamatėme, kad vis dar tebesrūva gliti ir tanki rusva migla 

ir riebaluotais lašais krinta ant stiklų, nekantri ir veikli mano 
draugo prigimtis atsisakė toliau taip nuobodžiai stumti dienas. 
Jis žingsniavo po svetainę karštligiškai tramdydamas savo ener- 
giją, kramtydamas nagus, pirštais pabarbendamas į baldus ir 
niršdamas ant dyko buvimo. 

— Ar laikraščiuose nieko įdomaus, Votsonai? — paklausė jis. 

Žinojau, įog sakydamas „įdomaus“ Holmsas turėjo omeny kri- 
minalinio pasaulio įdomybes. Laikraščiuose buvo pranešimai apie 
revoliuciją, galimą karą ir būsimą vyriausybės pasikeitimą, tačiau 
šitie dalykai mano kaimyno nedomino. Neradau nieko, nebent tik 
paprasčiausius ir nereikšmingus kriminalinių įvykių aprašymus. 
Holmsas sudejavo ir vėl ėmė neramiai klydinėti. 

— Londono nusikaltėlis — tikras bukagalvis,— tarė jis šaižiai, 
nelyginant medžiotojas, pražiopsojęs grobį. — Pažvelkit pro langą, 
Votsonai. Matote, kaip išnyra ir vėl paskęsta miglos debesyse 
neaiškios figūros? Tokią dieną vagis arba žudikas gali nematomas 
bastytis po Londoną it tigras džiunglėse. Tuomet jis strykteli, ir 
jį išvysta tik pati auka. 

— Užregistruota daugybė smulkių vagysčių, — tarstelėjau aš. 

Holmsas nepatenkintas prunkštelėjo. 

— Sioje didžiulėje, niūrioje scenoje dera vaidinti vertinges- 
nius dalykus,— pareiškė jis.— Londoniečių laimė, kad aš ne nu- 
sikaltėlis. 

— To dar betrūko! — sušukau aš jausmingai. 

— Tarkim, aš esu Bruksas ar Vudhauzas arba bet kuris iš tų 
pusšimčio vyrų, turinčių pakankamai priežasčių atimti man gyvybę. 
Ar ilgai aš išsilaikyčiau išvengęs savo paties persekiotojų? Ne- 
tikėtas skambutis, kvietimas susitikti — ir viskas baigta. Gerai, 
kad nėra ūkanotų dienų Lotynų Amerikoje, kur žudynės — įprastas 
dalykas. Dievaži! Štai kažkas tokio, kas nutrauks nebepakeliamą 
mūsų gyvenimo nuobodulį. 

Įėjo kambarinė su telegrama. Holmsas ją atplėšė ir nusikva- 
tojo. 

— Oho! Kas čia dabar? — sušuko jis.— Atvyksta mano brolis 
Maikrottas. 

— O kodėl negali atvykti? — paklausiau. 

— Kodėl negali atvykti? Tai tas pat, jei tramvajus staiga nu- 
suktų nuo bėgių ir imtų važiuoti lauko keliuku. Maikroftas visą- 
laik suka tuo pačiu ratu: butas Pel Mele, Diogeno klubas, Vait- 

holas — štai jo maršrutas. Čia jis buvo užėjęs vienut vienintelį 
kartą. Koks sukrėtimas privertė jį nusukti nuo bėgių? / 
— Ar jis nepaaiškina? į 
Holmsas padavė man brolio telegramą. 


Reikia pasimatyti dėl Kedogeno Vesto. Tučtuojau atuykstu. 
Maikrojtas 


— Kedogenas Vestas? Kažkur girdėtas vardas. 

— Man jis nieko nesako. Bet kad Maikroftas iškrėstų tokį 
pokštą! Lengviau planeta išklystų iš savo orbitos. Beje, ar žinote,- 
kas yra Maikroftas? 

Miglotai prisiminiau, kad Holmsas man buvo pasakojęs apie 
jį tais laikais, kai tyrėme atsitikimą graikui vertėjui. 

— Jūs, regis, sakėte, kad jis užima kažkokias nedideles pa- 
reigas Britanijos vyriausybėje. 

Holmsas sukrizeno. 

— Tais laikais aš jūsų dar taip gerai nepažinojau. Kalbant 
apie svarbius valstybinius reikalus, reikia būti atsargiam. Jūs tei- 
cingai manote, kad jis tarnauja Britanijos vyriausybėje. Jūs bū- 
tumėte iš dalies teisus sakydamas, jog jis retkarčiais ir yra pati 
Britanijos vyriausybė. 

— Bet, mielasis Holmsai! 

— Aš ir tikėjausi, kad jūs nustebsite. Maikroftas gauna ke- 
turis šimtus penkiasdešimt svarų per metus, yra valdinys, ne- 
trokšta nė krislelio garbės, atsisako apdovanojimų ir titulų ir 
vis dėlto yra pats nepakeičiamiausias žmogus Anglijoje. 

— O kaip? 

— Na, jo padėtis ypatinga, ir ją susikūrė jis pats. Tokių pa- 
reigų ligi šiol nebuvo ir niekada nebus ateityje. Jis yra puikaus, 
nepaprastai tiksliai veikiančio proto, apdovanotas negirdėtu su- 
gebėjimu kaupti faktus. Tą didžiulę energiją, kurią aš skiriu at- 
skleisti nusikaltimams, jis panaudoja valstybės tikslams. Jam 
įteikiamos kiekvieno departamento išvados, o jis yra tas centras, 
tie apskaitos rūmai, kur suvedamas balansas. Visi kiti yra tam 
tikros srities specialistai, jo specialybė — žinoti viską. Tarkim, 
kokiam nors ministrui reikia žinių apie laivyną, Indiją, Kanadą 
ir bimetalizmą. Jis gali gauti duomenų apie kiekvieną jų iš 
atitinkamų departamentų, bet tik Maikroftas gali juos tinkamai 
apibendrinti ir nurodyti jų tarpusavio sąveiką. Iš pradžių jį pasi- 

telkdavo kaip trumpiausią kelią į tikslą, tam tikrą patogumą, o 
dabar jis jau tapo svarbiausia figūra. Jo talpiose smegenyse 
viskas sudėliota į lentynėles ir gali būti pateikta kiekvieną aki- 
amirką. Jo Žodis ne kartą lėmė valstybės politiką. Jis gyvena ja, 
vien tik ir galvoja apie ją. Tik retkarčiais, kai aš kreipiuosi į 
jį patarimo, kaip išspręsti kokią nors nedidelę mano problemą, jis 
teikiasi tai padaryti manydamas, jog tai tam tikra proto mankšta. 
Bet štai šiandien Jupiteris nusileidžia iš Olimpo. Ką tai galėtų 
reikšti? Kas yra tas Kedogenas Vestas ir kokie jo ryšiai su Maik- 
roitu? 

— Prisiminiau! — sušukau ir ėmiau naršyti po krūvą laikraš- 
čių, sumestų ant soios.— Taip, taip, štai kur jis! Kedogenas Ves- 
tas — tai tas jaunuolis, kuris antradienio rytą buvo rastas negyvas 
metropolitene. 


Holmsas atsitiesė krėsle ir sukluso. Ranka su pypke taip ir 
sustingo pusiaukelėje, nepasiekusi burnos. 


— Čia atsitiko kažkas svarbaus, Votsonai. Mirtis, privertusi 
mano brolį pakeisti savo įpročius, negali būti paprasta. Kas, po 
galais, sieja Maikroftą su ja? Kiek prisimenu, tas įvykis niekuo 
ypatingu nepasižymėjo. Jaunuolis, matyt, iškrito iš vagono ir 
užsimušė. Niekas jo neapiplėšė, įtarti, kad buvo įvykdytas smur- 
tas, taip pat nėra pagrindo. Argi ne taip? 


— Po kvotos išaiškėjo nemaža naujų faktų,— pasakiau aš.— 
Pažvelgus iš arčiau, atrodo, jog tai gana keistas atsitikimas. 

— Sprendžiant iš to, kaip jis paveikė mano brolį, galima 
sakyti, jog tai itin nepaprastas įvykis.— Jis vėl patogiai atsisėdo 
krėsle.— Nagi, Votsonai, išdėstykite faktus. 

— Jaunuolio pilnas vardas ir pavardė — Artūras Kedogenas 
Vestas. Dvidešimt septynerių metų, viengungis, Vulidžo Arsenalo 
klerkas. 

— Valstybės tarnautojas. Štai kas jį sieja su mano broliu 
Maikroftu! 

— Pirmadienio vakarą jis staiga išvyko iš Vulidžo. Paskutinė 
jį matė jo sužadėtinė panelė Violeta Vestberi, kurią jis apie pusę 
aštuonių netikėtai paliko gatvėje, rūke. Jiedu nesusiginčijo, todėl 
mergina negali paaiškinti, kodėl jis taip pasielgė. Tolesnė intor- 
macija buvo gauta po to, kai kelio darbininkas Meisonas rado 
jo lavoną netoli nuo Londono metropoliteno Oldgeito stoties. 

— Kada? 

— Lavonas buvo rastas antradienį, šeštą valandą ryto. Jis 
gulėjo beveik prie pat stotelės, ten, kur bėgiai išlenda iš tunelio, 
kairėje jų pusėje važiuojant iš rytų į vakarus. Galva smarkiai 
apdaužyta, matyt, tai įvyko krintant iš traukinio. Tik šitaip kūnas 
galėjo atsirasti prie metropoliteno linijos. Atnešti jį iš kokios nors 
gretimos gatvės neįmanoma, nes reikia praeiti pro šlagbaumą, 
o ten visada stovi kontrolierius. Taigi šis klausimas nekelia abe- 
jonių. 

— Puiku. Atvejis visiškai paprastas. Žmogus, gyvas arba 
miręs, iškrito arba buvo išmestas iš traukinio. Kol kas man viskas 
aišku. Tęskite. 

— Geležinkelio linija, prie kurios rastas lavonas, eina iš va- 
karų į rytus. Čia važiuoja ir metro, ir priemiestiniai traukiniai iš 
Vilsdeno bei kitų tolimesnių vietovių. Galima tikrai pasakyti, kad 
jaunuolis prieš žūdamas šita kryptimi važiavo gana vėlyvu metu, 
tačiau kur jis įsėdo į traukinį, sunku nustatyti. 

— Betgi tai galima sužinoti iš bilieto. 

— Bilieto jo kišenėse nebuvo. 

— Nebuvo bilieto! Dievaži, Votsonai, tai išties labai keista. 
Kiek žinau, patekti į metropoliteno peroną neparodžius bilieto 
negalima. Todėl reikia manyti, kad jaunuolis turėjo bilietą. Gal 
jį kažkas paėmė norėdamas nuslėpti stotį, kurioje jis įlipo? Taip 
galėjo būti. O gal jis išmetė bilietą vagone? Ir taip galėjo būti. 
Bet pats faktas be galo įdomus. Kaip suprantu, vaikinas api- 
plėštas? 

— Matyt, ne. Laikraščiuose išvardyta viskas, ką jis turėjo. 
Piniginėje buvo du svarai ir penkiolika šilingų. Jis taip pat turė- 
jo vieno stambaus banko Vulidžo skyriaus čekių knygutę. Pagal ją 
ir buvo nustatyta žuvusiojo asmenybė. Be to, dar rasti du bilietai 
į Vulidžo teatro amfiteatrą tam pačiam vakarui. Ir nedidelis 
pluoštelis kažkokių techninių dokumentų. 

Holmsas patenkintas šūktelėjo. 

— Na, štai viskas ir paaiškėjo, Votsonai! Britanijos vyriausy- 
bė — Vulidžas, Arsenalas,— techniniai dokumentai — brolis Mai- 
kroftas. Visa grandinė užbaigta. Bet, jei neklystu, jau ateina ir 
Maikroitas, jis pats mums viską papasakos. 

Netrukus mūsų kambaryje pasirodė augalota, solidi Maikrofto 
Holmso figūra. Sunkaus sudėjimo, netgi dramblotas, jis atrodė 
tarsi šiurkščios fizinės jėgos įsikūnijimas, tačiau ant šito grioz- 
diško kūno pūpsojo galva su tokia tobula mąstytojo kakta, tokiomis 

budriomis, giliai įdubusiomis plieno spalvos akimis, tokiomis 
griežtai apibrėžtomis lūpomis ir tokia žaisminga veido išraiška, 
kad vos tik pažvelgęs užmiršti nerangų kūną ir jauti vien do- 
minuojantį jame intelektą. 

Jam pavymui įslinko liesas ir asketiškas mūsų senasis drau- 
gas Lestreidas iš Skotlend Jardo. Abiejų susirūpinę veidai bylojo, 
jog pokalbis bus rimtas. Seklys, netardamas nė žodžio, paspaudė 
mums rankas. Maikroftas Holmsas nusivilko apsiaustą ir iš lėto 
atsisėdo į krėslą. 

— Labai nemaloni istorija, Šerlokai,— prabilo jis.— Aš be 
galo nemėgstu keisti savo įpročių, bet valdžios vyrai nė girdėti 
nenori apie mano atsisakymą. Turint omeny dabartinį koniliktą 
Siame, tiesiog nepatogu, jei manęs nebus ministerijoje. Bet pa- 
dėtis tikrai kritiška. Niekada nesu matęs ministro pirmininko taip 
susirūpinusio. O admiralitetas dūzgia it apverstas bičių avilys. 
Ar susipažinai su tuo įvykiu? 

— Mes ką tik tai ir padarėme. Kokie techniniai dokumentai 
ten buvo rasti? 

— A, čia ir slypi visa esmė! Laimė, jog tai dar neišėjo aikštėn. 
Tuomet spauda būtų pasiutusi. Dokumentai, kuriuos kišenėje tu- 
rėjo tas nelaimingas jaunuolis,— tai Briuso ir Partingtono po- 
vandeninio laivo brėžiniai. 

Maikroftas Holmsas kalbėjo taip iškilmingai, kad iškart tapo 
aišku, kokią svarbą jis teikia tam įvykiui. Mudu su bičiuliu sė- 
dėjome laukdami, ką jis dar pasakys. 

— Jūs tikriausiai girdėjote apie tą laivą? Manau, kad visi apie 
jį Žino. 

— Tik iš nuogirdų. 

— Jo svarbos neįmanoma perdėti. Tai rūpestingiausiai saugo- 
ma valstybinė paslaptis. Galite patikėti mano žodžiu, jog Briuso 
ir Partingtono laivo spindulio zonoje negalimi jokie jūrų karo veiks- 
mai. Prieš dvejus metus už šio išradimo monopoliją iš biudžeto 
buvo išmokėta didžiulė suma. Viskas buvo daroma siekiant iš- 
laikyti paslaptį. Brėžiniai itin sudėtingi, juos sudaro apie tris- 
dešimt atskirų patentų, kurių kiekvienas būtinas tam, kad veiktų 
visa konstrukcija. Jie saugomi gerai įrengtame seife, prie Arsa- 
nalo esančioje slaptoje patalpoje su neišlaužiamomis durimis 1r 
langais. Išnešti brėžinių nebuvo galima jokia dingstimi. Net jeigu 
vyriausiasis laivyno konstruktorius norėdavo pagal juos pasitik- 
rinti, privalėdavo pats.vykti į Vulidžą. Ir staiga juos randame 

mirusio jaunesniojo klerko kišenėje, pačiame Londono centre? 
Politiniu požiūriu tai tiesiog baisu. 

— Bet jūs atgavote brėžinius? 

— Ne, Serlokai, ne! Tas ir yra, kad ne. Iš Vulidžo buvo paimta 
dešimt brėžinių, o Kedogeno Vesto kišenėje rasti tik septyni. Trijų 
pačių svarbiausių nebėra — jie pavogti, dingę. Mesk viską, Šer- 
lokai, užmiršk savo kasdienius, menkus policijos galvosūkius. Tau 
teks spręsti gyvybinės reikšmės tarptautinę problemą. Kodėl Ke- 
dogenas Vestas paėmė dokumentus? Kur yra dingusieji? Kaip jis 
žuvo ir kaip jo kūnas atsidūrė ten, kur buvo rastas? Kaip ištaisyti 
padarytą blogį? Atsakyk į visus šiuos klausimus ir tu padarysi 
savo šaliai didelę paslaugą. 

— O kodėl tu pats nesiimi į juos atsakyti, Maikroftai? Tu 
toks pat įžvalgus kaip ir aš. 

— Galimas daiktas, Serlokai. Bet čia reikės atskleisti dau- 
gybę smulkmenų. Duok man tas smulkmenas, ir aš, sėdėdamas 
krėsle, pateiksiu tau tikslias eksperto išvadas. Tačiau lakstyti šen 
ir ten, apklausinėti geležinkelio tarnautojus, gulėti ant pilvo ir 
žiūrėti pro linzę,— tai ne mano metier *. Tu esi vienintelis žmo- 
gus, galintis ištirti šitą reikalą. Jei tu trokšti išvysti savo vardą 
būsimų apdovanotųjų sąraše... 

Mano bičiulis nusišypsojo ir papurtė galvą. | 

— Aš lošiu dėl paties lošimo, — pasakė jis.— Bet šis reikalas 
iš tiesų kai kuriais atžvilgiais įdomus, ir aš su malonumu jį iš- 
tirsiu. Prašom duoti man dar daugiau faktų. 

— Šiame popieriaus lape aš trumpai surašiau pagrindinius 
dalykus ir pridėjau keletą adresų, kurie tau pravers. Oficialiai 
atsakingas už dokumentus yra garsusis vyriausybės ekspertas 
seras Džeimsas Volteris, kurio garbės vardai ir titulai informa- 
cijos leidinyje užima dvi eilutes. Jis pražilo dirbdamas šį darbą, 
yra tikras anglų bajoras, garbingas daugelio iškilių namų svečias 
ir, kas svarbiausia, jo patriotizmas nekelia jokių abejonių. Jis — 
vienas iš dviejų, turinčių seilo raktą. Galiu dar pridurti, kad pir- 
madienį darbo metu dokumentai, be abejo, dar tebebuvo savo 
vietoje, ir seras Džeimsas išvyko į Londoną apie trečią valandą, 
pasiėmęs raktą su savimi. Visą vakarą, kai atsitiko šis incidentas, 
jis praleido admirolo Sinklerio namuose, Barkiio skvere. 

— Ar šis faktas patikrintas? 


* Amatas, užsiėmimas (pranc.). 

— Taip. Jo brolis pulkininkas Valentinas Volteris paliudijo, 
kada jis išvyko iš Vulidžo, o admirolas Sinkleris — kada atvyko 
4 Londoną. Taigi seras Džeimsas tiesiogiai nėra susijęs su šiuo 
svykiu. 

— O kas turi antrą raktą? 

— Vyresnysis klerkas ir braižytojas ponas Sidnis Džonsonas. 
Jam keturiasdešimt metų, vedęs, turi penkis vaikus. Tai nešnekus, 
paniuręs žmogus, tačiau apskritai, kaip valdininkas, turi gerą 
vardą. Kolegos jo nemėgsta, bet darbuotojas jis puikus. Jo paties 
parodymais, kuriuos paliudijo tiktai jo žmona, pirmadienį po darbo 
jis visą vakarą buvo namuose, ir raktas visą laiką kabojo savo 
įprastoje vietoje, ant laikrodžio grandinėlės. 

— Papasakok mums apie Kedogeną Vestą. 

— Tarnavo pas mūs dešimt metų, dirbo gerai. Žinomas kaip 
karštagalvis, impulsyvus, bet doras ir sąžiningas žmogus. Nieko 
blogo apie jį negalime pasakyti. Dirbo vadovaujamas Sidnio 
Džonsono. Pagal savo pareigas jis kasdien asmeniškai turėdavo 
reikalų su tais brėžiniais. Niekas kitas negalėjo jų imti į rankas. 

— Kas tą vakarą užrakino brėžinius? 

— Vyresnysis klerkas ponas Sidnis Džonsonas. 

— Taigi visiškai aišku, kas paėmė dokumentus. Jie buvo rasti 
jaunesniojo klerko Kedogeno Vesto kišenėje. Atrodo, tai yra ne- 
ginčijama, ar ne? 

— Taip, Šerlokai, bet vis dėlto daug kas lieka neaišku. Pir- 
zniausia, kodėl jis juos paėmė? 

— Manau, dėl to, kad jie turi tam tikrą vertę. 

— Jis labai lengvai būtų gavęs už juos keletą tūkstančių. 

— Ar, be ketinimo parduoti, galėtum nurodyti dar kokius nors 
motyvus, dėl kurių jis pasiėmė dokumentus į Londoną? 

— Negalėčiau. 

— Tuomet tebūnie tai mūsų darbo hipotezė. Jaunasis Vestas 
paėmė dokumentus. O tai jis galėjo padaryti tik turėdamas pa- 
dirbtą raktą... 

— Keletą padirbtų raktų. Jis turėjo atsirakinti pastatą, paskui — 
kambarį. 

— Taigi jis turėjo kelis padirbtus raktus. Išsivežė dokumentus 
4 Londoną, norėdamas parduoti valstybinę paslaptį, ir, be abejo, 
kitą rytą ketino juos grąžinti į seilą, kol niekas jų nepasigedo. O 
Londone, vykdydamas šitą išdavikišką darbą, jis gavo galą. 

— Kaip tai atsitiko? 

— Tarkim, jog tuomet, kai grįžo į Vulidžą, buvo nužudytas ir 
išmestas iš vagono. 

— Oldgeitas, kur rastas kūnas, gerokai toliau nei Londono 
tilto stotis, kur jis turėjo išlipti, jei būtų vykęs į Vulidžą. 

— Galima nurodyti keletą aplinkybių, dėl kurių jis prava- 
žiavo Londono tiltą. Pavyzdžiui, jis buvo įsigilinęs į pokalbį su 
kuo nors. Tas pokalbis baigėsi karštu ginču, ir jaunuolis buvo 
nužudytas. Galbūt jis bandė išlipti iš vagono, nukrito ant bėgių 
ir užsimušė. O jo pašnekovas uždarė duris. Buvo tokia tiršta 
migla, kad niekas nieko negalėjo pamatyti. 

— Kol neturime geresnio paaiškinimo, pasitenkinsime tavuo- 
ju. Bet pagalvok, Serlokai, jog daug kas dar lieka nežinoma. 
Tarkim, kad jaunasis Kedogenas Vestas tikrai ketino nuvežti tuos 
dokumentus į Londoną. Taigi jis turėjo būti susitaręs su užsie- 
nio agentu ir tą vakarą privalėjo būti laisvas. O tuo tarpu jis 
nusiperka du bilietus į teatrą, vyksta tenai su savo sužadėtine 
ir pusiaukelėje staiga pradingsta. 

— Akims apdumti,— įsiterpė Lestreidas, kuris nekantrauda- 
mas klausėsi pokalbio. 

— Gana įdomus būdas. Tai pirmas prieštaravimas. Dabar 
antras prieštaravimas. Tarkim, jis atvyksta į Londoną ir susitinka 
su užsienio agentu. Ligi ryto jam žūtbūt reikia grąžinti dokumen- 
tus atgal, kol niekas jų nepasigedo. Jis pasiėmė dešimt. Jo ki- 
šenėje rasti tik septyni. Kur kiti trys? Tikriausiai jis geruoju jų 
neatidavė. O kur pinigai, gauti už paslapties išdavimą? Galima 
buvo tikėtis jo kišenėje rasti nemažą sumą. 

— Man regis, čia viskas absoliučiai aišku, — tarė Lestreidas.— 
Aš manau, viskas įvyko taip. Jis paėmė dokumentus, norėdamas 
juos parduoti. Susitiko su agentu. Jiedu nesutarė dėl kainos. Jis 
grįžo namo, bet ir agentas kartu su juo. Traukinyje agentas jį 
nužudė, pasiėmė svarbesnius dokumentus ir išmetė lavoną iš va- 
gono. Viskas sutinka, ar ne? 

— Kodėl jis neturėjo bilieto? 

— Bilietas būtų parodęs, kuri stotis arčiausiai agento namų. 
Todėl jis ištraukė jį iš nužudytojo kišenės. 

— Puiku, Lestreidai, labai puiku,— pasakė Holmsas.— Jūsų 
teorija pagrįsta. Tačiau jei taip iš tikrųjų yra, tuomet reikalas 
baigtas. Viena vertus, išdavikas jau miręs, kita vertus, Briuso 
ir Partingtono povandeninio laivo brėžiniai tikriausiai jau Že- 
myne. Kas gi mums belieka daryti? 

— Veikti, Serlokai, veikti! — sušuko Maikroftas, pašokdamas 
ant kojų. — Aš instinktyviai nesutinku su tokiu aiškinimu. Įtempk 
visas savo jėgas! Nuvyk į nusikaltimo vietą! Pasimatyk su žmo- 
nėmis, kurie čia įsipainioję. Viską išbandyk! Tau dar niekada 
nebuvo tokios puikios progos pasitarnauti tėvynei. 

— Na, gerai,— tarė Holmsas, gūžtelėjęs pečiais.— Eime, Vot- 
sonai. O jūs, Lestreidai, ar nesiteiktumėte vieną kitą valandą 
pabendrauti su mumis? Tyrimą pradėsime nuo Oldgeito stoties. 
Sudie, Maikrottai. Dar ligi vakaro pranešiu apie įvykių eigą, 
bet perspėju, daug ko nesitikėk. 

Po valandos Holmsas, Lestreidas ir aš jau stovėjome metro 
kaip tik ten, kur traukinys, išniręs iš tunelio, priartėja prie Old- 
geito stotelės. Geležinkelio kompanijai atstovavo mandagus. rau- 
donskruostis džentelmenas. 

— Jaunuolio kūnas gulėjo štai čia,— kalbėjo jis, rodydamas 
4 vietą per kokias tris pėdas nuo bėgių.— Iš viršaus jis negalėjo 
nukristi, nes visur, kaip matote, aklinos sienos. Taigi jis išvirto 
iš traukinio, o tas traukinys, kaip rodo visi duomenys, turėjo 
pravažiuoti pirmadienį apie vidurnaktį. 

— Ar vagonuose nepastebėjote jokių smurto pėdsakų? 

— Jokių. Ir bilieto nerasta. 

— Ir niekas nepastebėjo kur nors atidarytų vagono durų? 

— Ne. 

— Šįryt mes gavome naujų žinių, — tarė Lestreidas.— Keleivis, 
važiavęs metro traukiniu pro Oldgeitą apie vienuoliktą valandą 
keturiasdešimt minučių, girdėjęs, kad dar neprivažiavus stotelės 
kažkas, tarytum žmogaus kūnas, sunkiai bumptelėjo ant kelio. 
Tačiau dėl tiršto rūko jis nieko negalėjęs pamatyti. Tuomet jis 
niekam apie tai nepranešė. Bet kas gi čia atsitiko ponui Holm- 
sui? 

Mano bičiulis, įtempęs veido raumenis, spoksojo į tą vietą, 
kur bėgiai išsilenkdami išnyra iš tunelio. Oldgeitas — mazginė 
stotis, todėl čia yra geležinkelio bėgių tinklas. Į jį ir buvo nu- 
kreiptas jo smalsus, tiriamas Žvilgsnis, ir jo mąsliame, budriame 
veide aš mačiau taip gerai man pažįstamą išraišką: kietai su- 
čiauptas lūpas, virpančias šnerves, surauktus vešlius antakius. 

— Geležinkelio mazgas,— sumurmėjo jis.— Mazgas... 

— Ką tai reiškia? Ką jūs norite pasakyti? 

— Manau, kad šiame kelyje ne taip daug tokių mazgų? 

— Visiškai nedaug. 

— Ir posūkis. Mazgas ir posūkis. Dievaži! Jei iš tikrųjų 
būtų taip. 

— Kas yra, pone Holmsai? Ar jums kilo kokia nors idėja? 

— Kol kas — tik spėliojimas, užuomina, daugiau nieko. Bet 
reikalas tampa vis įdomesnis. Nepaprasta, tiesiog nepaprasta... 
Bet kodėl gi ne? Aš niekur nematau kraujo žymių. 

— Jų beveik ir nebuvo. 

— Bet, regis, žaizda buvo gana didelė? 

— Kaukolė pramušta, bet išoriškai galva nelabai sužėis ia: 

— Bet vis tiek turėjo kiek nors kraujuoti. Ar nebūtų galima 
man apžiūrėti traukinį, kuriuo važiavo keleivis, girdėjęs kažkokį 
bumptelėjimą rūke. 

— Bijau, kad ne, pone Holmsai. Tas traukinys dabar išfor- 
muotas, ir vagonai pateko į kitus sąstatus. 

— Galiu jums garantuoti, pone Holmsai,— įsiterpė Lestrei- 
das,— kad visi vagonai buvo rūpestingai apžiūrėti. Aš pats da- 
lyvavau. 

Viena labiausiai į akis krintančių mano bičiulio silpnybių 
buvo ta, kad jis negalėjo pakęsti žmonių, nepasižyminčių tokiu 
proto guvumu kaip jis. 

— Taip ir atrodo,— pareiškė jis nusigręždamas.— Bet aš, 
beje, norėjau apžiūrėti ne vagonus. Votsonai, mudviem čia ne- 
bėra ko veikti. Daugiau jūsų nebevarginsime, pone Lestreidai. 
Dabar mums reikia vykti į Vulidžą. 

Londono tilto stotyje Holmsas parašė telegramą broliui ir 
prieš išsiųsdamas parodė ją man. Ten buvo parašyta: 


Tamsoje pasirodė šviesa, bet ji gali užgesti. Kai grįšime į 
Beikerio gatvę, per pasiuntinį atsiųsk visą užsienio šnipų ir tarp- 
tautinių agentų sąrašą su jų smulkiais adresais. 


Šerlokas 


— Mums tai pravers, Votsonai,— pareiškė Holmsas, kai įsė- 
dome į Vulidžo traukinį. — Mes iš tiesų turime būti dėkingi Mai- 
kroitui, kad jis mums pasiūlė tirti bylą, kuri žada būti labaž 
įdomi. 

Jo smalsiame veide vis dar atsispindėjo įtemptas dėmesys 
bei energija, ir aš supratau, kad kažkokia nauja ir daug žadanti 
aplinkybė paskatino intensyviai veikti jo protą. Įsivaizduokite 
skaliką, drybsantį šunidėje nulėpusiomis ausimis ir nuleista uo- 

dega, ir tą patį skaliką, užuodus kvapą, lekiantį blizgančiomis 
akimis ir įsitempusiais raumenimis, — štai kaip nuo ryto pasikeitė 
Holmsas. Koks nepanašus jis buvo į tą suglebusią, ištižusią žmo- 
gystą pelės spalvos chalatu, kuri vos prieš kelias valandas nera- 
miai slampinėjo po rūko apsuptą kambarį. 

— Čia įdomi medžiaga. Plati veiklos sritis,— kalbėjo jis.— 
Aš buvau bukaprotis, iš pradžių nesupratęs atsiveriančių gali- 
mybių. 

— Man ir dabar jos dar miglotos. 

— Pabaiga miglota ir man, bet turiu vieną idėją, kuri gali toli 
nuvesti. Tas jaunuolis buvo nužudytas kitur, o jo kūnas gulėjo 
ne viduje, bet ant vagono stogo. 

— Ant stogo? 

— Neįtikėtina, ar ne? Bet pergalvokime faktus. Argi čia 
atsitiktinumas, kad lavonas rastas kaip tik toje vietoje, kur trau- 
kinys, važiuodamas pro mazgą, trukteli ir susvyruoja? Ar ne 
čia galėjo nukristi ant stogo gulintis daiktas? Mazgas negalėjo 
turėti įtakos vagone esantiems daiktams. Arba lavonas nukrito 
nuo stogo, arba įvyko labai keistas sutapimas. O dabar pagalvo- 
kime apie kraują. Aišku, kad ant bėgių kraujo nebuvo, nes kūnas 
nukraujavo kitoje vietoje. Kiekvienas iš tų faktų daug ką pasako, 
o visi drauge yra įrodymų sankaupa. 

“ — Ir dar bilietas! — sušukau. 

— Tikrai taip. Mes negalėtume paaiškinti, kodėl nebuvo bi- 
lieto. O mano hipotezė paaiškina. Viskas atitinka. 

— Tarkim, jog taip ir yra. Bet vis tiek mes dar toli gražu 
negalime išpainioti jaunuolio mirties paslapties. Tiesą sakant, 
byla tapo ne paprastesnė, o dar sudėtingesnė. | 

— Galbūt, — susimąstęs tarė Holmsas,— galbūt... 

Jis nutilo ir sėdėjo paskendęs mintyse, kol traukinys pagaliau 
įšliaužė į Vulidžo stotį. Ten mes sėdome į kebą, ir Holmsas 
išsitraukė iš kišenės Maikrofto raštelį. 

— Šiandien mums teks padaryti keletą vizitų,— pasakė jis.— 
Manau, jog pirmiausia mūsų dėmesio nusipelno seras Džeimsas 
Volteris. 

Šio žymaus valstybės veikėjo namas buvo puošni vila su Ža- 
lia veja, nusidriekusia ligi pat Temzės. Mums besiartinant prie 
jos, rūkas ėmė sklaidytis, ir pro jį skverbėsi silpni, skysti saulės 
spinduliai. Paskambinus išėjo liokajus. 


6. Užsak. Nr. 2249, 8 


— Seras Džeimsas! — pratarė jis iškilminga veido mina.— 
Seras Džeimsas šįryt mirė. 

— O Viešpatie! — nustebęs sušuko Holmsas.— Kaip jis mirė? 

— Galbūt, sere, jūs teiktumėtės užeiti ir pasimatyti su jo broliu 
pulkininku Valentinu. 

— Geriausia ir būtų taip padaryti. 

Mes buvome nuvesti į silpnai apšviestą svetainę, o po valan- 
<čėlės čionai atėjo labai aukštas, gražus kokių penkiasdešimties 
metų vyriškis su šviesia barzda — jaunesnysis mirusiojo moks- 
lininko brolis. Jo sumišęs žvilgsnis, nuo ašarų sudrėkę skruostai 
ir išsitaršę plaukai bylojo, koks sunkus smūgis krito ant visos 
šeimos. Pasakodamas, kas atsitiko, jis vos ištarė žodžius. 

— Viskas dėl to siaubingo skandalo,— kalbėjo jis.— Mano 
brolis seras Džeimsas, būdamas labai jautrios savigarbos, ne- 
galėjo pakelti tokios gėdos. Tai sugniuždė jį. Jis visada didžia- 
vosi savo departamento gera veikla, ir staiga toks triuškinantis 
smugis. 

— Mes tikėjomės gauti iš jo kai kurių paaiškinimų, kurie būtų 
padėję mums atskleisti šį reikalą. 

— Garantuoju, kad visa tai buvo jam paslaptis, kaip ir jums, 
ir mums visiems. Viską, ką žinojo, jis jau pranešė policijai. Su- 
prantama, jis neabejojo Kedogeno Vesto kalte. Visa kita — nejsi- 
vaizduojama. 

— O jūs ar negalėtumėte dar ko nors pridurti? 

— Aš žinau tik tai, ką skaičiau laikraščiuose arba girdėjau iš 
kitų Žmonių. Nenorėčiau pasirodyti nemandagus, pone Holmsai, 
bet jūs supraskite, kaip mes dabar esame sukrėsti, ir turiu jus 
paprašyti kuo skubiau baigti šį pokalbį. 

— Iš tikrųjų kaip netikėtai pakrypo įvykiai, — pasakė mano 
bičiulis, kai vėl įsėdome į kebą.— Kyla klausimas, ar vargšas 
senukas mirė savo mirtimi, ar nusižudė? Jeigu nusižudė, tuomet 
ar tai nerodo jį pajutus sąžinės graužimą dėl neįvykdytos pa- 
reigos tėvynei? Na, bet palikime šį klausimą ateičiai. Dabar rei- 
kia vykti į Kedogeno Vesto namus. 

Sūnaus netekusi motina gyveno užmiestyje, mažame, bet gra- 
žiai sutvarkytame namelyje. Senoji ledi buvo taip priblokšta 
sielvarto, kad nieko mums negalėjo padėti, bet šalia jos buvo 
jaunutė, išblyškusiu veidu mergina, kuri prisistatė kaip panelė 
Violeta Vestberi, žuvusiojo sužadėtinė ir paskutinė mačiusi jį tą 
lemtingą vakarą. 

— Nieko negaliu paaiškinti, pone Holmsai,— tarė ji — Nuo 
to laiko, kai įvyko ši tragedija, nesumerkiau akių ir dieną naktį 
galvojau ir galvojau, kur glūdi tiesa. Artūras buvo be galo do- 
ras, taurus žmogus, tikras patriotas. Jis geriau būtų nusikirtęs 
ranką, negu pardavęs jam patikėtą saugoti valstybės paslaptį. 
Visiems, kurie jį pažinojo, tai atrodo absurdiška, neįmanoma, ne- 
pagrįsta. 

— Bet faktai, panele Vestberi? 

— Taip, taip. Prisipažįstu, jog negaliu jų paaiškinti. 

— Ar jam netrūkdavo pinigų? 

— Ne. Jo poreikiai labai kuklūs, o atlyginimas gana nemažas. 
Jis jau buvo susitaupęs keletą šimtų, ir mudu ketinome per Nau- 
juosius metus susituokti. 

— Ar nepastebėjote kokio nors susijaudinimo? Būkite mums. 
visiškai atvira, panele Vestberi. 

— Taip,— pagaliau prabilo ji.— Jaučiau, jog kažkas guli jam 
ant širdies. 

— Ar seniai pajutote? 

— Tik paskutinę savaitę. Kartais jis būdavo kažko susimąs- 
tes, susirūpinęs. Sykį prispyriau pasakyti, kas yra. Jis prisipažino: 
turįs rūpestį, susijusį su tarnybos reikalais. „Tai labai rimtas 
reikalas, kurio net ir tau negaliu pasakyti“, — prisipažino jis. Dau- 
giau iš jo nieko negalėjau išgauti. 

Holmso veidas surimtėjo. 

— Tęskite, panele Vestberi. Net jeigu jūsų parodymai būtų 
nukreipti prieš jį, tęskite. Niekada negali žinoti, kur tai nuves. 

— Iš tiesų daugiau nebeturiu ką pasakyti. Vieną kitą kartą 
man pasirodė jį norint man kažką pasakyti. Sykį vakare jis pra- 
sitarė, kokie svarbūs yra slaptieji dokumentai, ir, regis, dar pri- 
dūrė, kad užsienio šnipai, matyt, gerai už juos užmokėtų. 

Mano bičiulio veidas dar labiau surimtėjo. 

— O daugiau nieko nebepasakė? 

— Dar pasakė, kad mes labai nerūpestingai saugome tokius 
dokumentus ir kokiam nors išdavikui būtų nesunku paimti brėži- 
nius. 

— Ar tik pastaruoju metu jis apie tai prasitardavo? 

— Taip, tik paskutinėmis dienomis. 

— O dabar papasakokite apie tą paskutinį vakarą. 

— Mudu ketinome eiti į teatrą. Rūkas tvyrojo toks tirštas, 
jog važiuoti kebu buvo beprasmiška. Mudu ėjome pėsti. Mūsų. 

kelias vedė pro Arsenalą. Staiga jis atšoko nuo.manęs ir nėre 
stačiai į rūką. 

— Netaręs nė Žodžio? 

— Kažką sušuko, ir viskas. Aš dar palaukiau, bet jis negrįžo. 
"Tuomet parėjau namo. Kitą rytą, prasidėjus darbui, iš departa- 
mento atėjo čionai pasiteirauti apie jį. Apie dvyliktą išgirdome 
baisiąją žinią. Ak, pone Holmsai! Kad jūs galėtumėte išgelbėti 
nors jo gerą vardą. Jis taip brangino jį! 

Holmsas liūdnai palingavo galvą. 

— Eime, Votsonai,— tarė jis,— mums reikia keliauti kitur. 
Dabar vyksime į tą vietą, iš kurios dokumentai buvo pavogti. 

— Jau ir anksčiau buvo daug įkalčių prieš tą jaunuolį, 0 po 
mūsų apklausos jų dar padaugėjo, — pareiškė jis, kebui pajudėjus 
iš vietos.— Būsimos vedybos — pakankamas motyvas nusikaltimui. 
Kedogenui Vestui tikrai reikėjo pinigų. Mintis pavogti dokumen- 
tus sukosi jo galvoje. Užsimindamas apie savo planus, jis vos 
nepadarė merginos savo bendrininke. Viskas labai blogai. 

— Bet, Holmsai, argi Žmogaus reputacija nieko nereiškia? 
Be to, ar reikėjo palikti merginą gatvėje ir galvotrūkčiais pulti 
vykdyti nusikaltimo? 

— Gerai sakai. Iš tikrųjų galima paprieštarauti. 

Vyresnysis klerkas ponas Sidnis Džonsonas sutiko mus su 
tokia pagarba, kokią paprastai visada sukeldavo mano bičiulio 
vizitinė kortelė. Jis buvo liesas, paniuręs viduramžis vyriškis su 
akiniais; nuo nervinės įtampos, kurią teko patirti, jo skruostai 
įdubo, rankos ėmė virpėti. 

— Blogai, pone Holmsai, labai blogai! Ar girdėjote apie šefo 
mirtį? 

— Mes ką tik iš jo namų. 

— Pas mus tikra suirutė. Šefas mirė, Kedogenas Vestas mirė, 
dokumentai pavogti. O juk pirmadienį, kai užrakinome patalpas, 
buvome toks pat tvarkingas departamentas kaip ir kiti. Dieve 
mano, baisu net pagalvoti apie tai! Kad toks kaip Vestas galėtų 
šitaip padaryti. 

— Vadinas, jūs įsitikinęs, kad jis kaltas? 

— Nieko kito įtarti HES Ir vis dėlto aš juo pasitikėjau 
kaip pats savimi. 

— Kelintą valandą iadioni patalpos buvo užrakintos? 

— Penktą. 

— Ar jūs užrakinote? 

— Aš visada išeinu paskutinis. 

— Kur buvo brėžiniai? 

— Tame seife. Aš pats juos ten padėjau. 

— Ar pastatas saugomas? 

— Sargas yra, bet jis saugo ir kitus departamentus. Tai senas 
kareivis ir visiškai patikimas žmogus. Jis tą vakarą nieko nematė. 
Nors, beje, buvo labai tirštas rūkas. 

— Tarkim, Kedogenas Vestas norėjo įeiti į patalpas po darbo 
valandų. Jam būtų reikėję trijų raktų norint pasiekti dokumentus, 
ar ne? 

— Tikrai taip. Rakto nuo išorinių durų, rakto nuo šitų patalpų 
ir rakto nuo seiio. 

— Raktus turėjote tiktai jūs ir seras Džeimsas Volteris? 

— Nuo durų rakto aš neturėjau. Tik nuo seifo. 

— Ar seras Džeimsas buvo tvarkingas žmogus? 

— Manau, jog taip. Žinau tik tiek, kad visus tris raktus jis 
laikydavo ant vieno žiedo. Dažnai juos ten matydavau. 

— Ir tą žiedą jis išsiveždavo į Londoną? 

— Sakydavo, jog raktai visada pas jį. 

— O jūs niekada nesiskiriate su raktu? 

— Niekada. 

— Tuomet Vestas, jei jis tikrai nusikaltėlis, turėjo padirbtus 
raktus. Bet pas jį nerasta jokių raktų. Kita vertus, jei koks nors. 
klerkas, dirbantis šioje įstaigoje, būtų norėjęs parduoti brėžinius, 
tai ar nebūtų buvę paprasčiau nusikopijuoti juos nei pavogti ori- 
ginalus, kaip kad buvo padaryta? 

— Norint juos tinkamai nukopijuoti, reikia daug techninių 
žinių. 

— Bet manau, kad ir seras Džeimsas, ir jūs, ir Vestas tech- 
ninių žinių turėjote. 

— Be abejo. Bet prašyčiau nepainioti manęs į šį reikalą, 
pone Holmsai. Kokia nauda iš tokių spėliojimų, jei brėžiniai iš- 
tiesų buvo rasti Vesto kišenėje? 

— Tačiau iš tikrųjų keista, kad jis rizikavo paimti originalus, 
užuot ramių ramiausiai juos nusikopijavęs. To būtų visiškai 
užtekę jo tikslams. 

— Be abejo, keista... Bet jis paėmė originalus. 

— Kiekviena nauja apklausa dar labiau komplikuoja šią bylą. 
Beje, juk trijų brėžinių dar trūksta. Kiek suprantu, jie ir yra 
patys svarbiausi. 

— Taip, iš tiesų. | 

— Ar tai reiškia, kad tas, į kurio rankas pateko tie trys brė- 
žiniai, gali sukonstruoti Briuso ir Partingtono povandeninį laivą 
be anų septynių brėžinių? 

— Aš kaip tik ir pranešiau apie tai Admiralitetui. Bet šiandien 
vėl peržiūrėjau brėžinius ir suabejojau. Viename iš sugrąžintų 
dokumentų yra nubraižyti dvigubi vožtuvai ir automatinės sklen- 
dės. Kol tie užsieniečiai patys jų nesukonstruos, negalės. pastatyti 
Jaivo. Žinoma, jie greit įveiks šitą sunkumą. 

— Bet tie brėžiniai, kurių trūksta, tikrai patys svarbiausi? 

— Be abejonės. 

— Jei leistute, dabar norėčiau apžiūrėti patalpas. Daugiau 
neturiu ko paklausti. 

Jis apžiūrėjo seifo spyną, kambario duris ir galiausiai geleži- 
nes langines. Bet tik tuomet, kai mes atsidūrėme lauke, pieve- 
Tėje, jo susidomėjimas vėl atgijo. Po langu augo lauro krūmas, — 
kelios jo šakelės buvo nulenktos arba nulaužtos. Jis rūpestingai 
galiau, paprašęs vyresnįjį klerką užverti langinės, jis man paro- 
dė, kad jos per vidurį beveik nesusieina ir iš lauko pusės galima 
matyti, kas dedasi viduje. 

— Be abejo, pėdsakai beveik išnyko, nes jau praėjo trys die- 
nos. Jie gali kai ką reikšti, bet gali neturėti ir jokios reikšmės. 
Na, Votsonai, manau, kad Vulidže mums nebėra kas veikti. Der- 
lius ne kažin koks. Pažiūrėsime, gal Londone geriau pasiseks. 

Ir vis dėlto, prieš išvykdami iš Vulidžo, prie savo derliaus 
mes pridėjome dar vieną pėdą. Stoties kasininkas tvirtai įsitiki- 
nęs pasakė, kad Kedogenas Vestas, kurį jis iš matymo gerai pa- 
žįstąs, išvyko į Londoną traukiniu, išeinančiu aštuonios valandos 
penkiolika minučių. Jis buvo vienas ir nusipirko trečios klasės 
bilietą ligi Londono tilto stoties. Kasininkui krito į akis, kad jis 
atrodė susijaudinęs ir susinervinęs. Jis taip drebėjo, jog negalėjo 
sugraibyti grąžos, ir kasininkas jam padėjęs. Pasitikrinę traukinių 
tvarkaraštyje, nustatėme, jog aštuonios penkiolika buvo pirmasis 
traukinys, kuriuo Vestas galėjo išvykti į Londoną palikęs savo 
sužadėtinę. 

— Pabandykime atkurti įvykius, Votsonai,— prabilo. Holm- 
sas, patylėjęs kokį pusvalandį. — Nežinau, ar mums reikėjo tirti 
kada nors sunkesnę bylą negu ši. Po kiekvieno naujo žingsnio 

susiduriame su nauja povandenine uola. Ir vis dėlto mes gerokai 
žengtelėjome pirmyn. 

Mūsų apklausos Vulidže rezultatai iš esmės kalba prieš Ke- 
dogeną Vestą, bet žymės po langu leidžia kurti jam palankesnę 
hipotezę. Tarkim, pavyzdžiui, kad į jį kreipėsi užsienio agentas. 
Jis galėjo būti supančiotas tokiais pažadais, kurie vertė jį tylėti. 
Bet toji mintis jį paveikė, ir tai parodo jo užuominos sužadėtinei. 
Puiku. Tarkim, kad, eidamas su ta mergina į teatrą, jis staiga 
pro rūką pamatė tą patį agentą, einantį Arsenalo link. Vestas 
buvo impulsyvus, veikdavo negalvodamas. Pareiga jam buvo 
svarbiau už viską. Jis nusekė paskui agentą, atsistojo prie lango, 
matė, kaip tas pagrobė dokumentus, ir puolė jį vytis. Taip galima 
paaiškinti, kodėl buvo paimti dokumentai, o ne padarytos kopijos. 
Pašalinis žmogus turėjo gauti originalus. Taigi viskas lyg ir 
atitinka. 

— O toliau? 

— Čia atsiranda sunkumų. Regis, tokiu atveju jaunasis Ke- 
dogenas Vestas pirmiausia turėjo sučiupti niekšą ir pakelti triukš- 
mą. Kodėl jis taip nepadarė? Galbūt koks nors jo viršininkas 
buvo pagrobęs dokumentus? Tai paaiškintų Vesto poelgį. Arba 
gal tas viršininkas paspruko pasinaudodamas rūku, ir Vestas, 
norėdamas užkirsti jam kelią, iškart dūmė į Londoną prie jo 
namų, aišku, jei žinojo jo adresą. Reikalas, matyt, buvo toks. 
skubus, kad jis, nieko nepasakęs, paliko merginą vieną, stovinčią 
gatvėje rūke. Čia pėdsakai nutrūksta, ir ligi tol, kai Vesto kūnas 
su septyniais dokumentais jo kišenėje atsidūrė ant vagono stogo, 
atsiveria didžiulė bedugnė. Dabar reikia pradėti paieškas iš kito. 
galo. Jei Maikroftas davė mums adresų sąrašą, tai galbūt čia 
rasime mums reikiamą žmogų ir iškart seksime dviem pėdsakais. 

Grįžę į Beikerio gatvę, jau radome raštelį, kurį nedelsdamas 
buvo atnešęs vyriausybės kurjeris. Holmsas peržvelgė jį ir pa- 
davė man. 


Yra daugybė smulkių sukčių, bet maža tokių, kurie imtųsi 
šitokios didelės avantiūros. Vieninteliai verti dėmesio šie: Adol- 
fas Mejeris — Greit Džordžo gatvė, 13, Vestminsteris; Luji la 
Rotjė — Kemden Menšens, Noting Hilas; Hugas Oberšteinas — 
Kolfild Gardenso 15, Kensingtonas. Yra žinoma, jog pastarasis 
pirmadienį buvo mieste, bet naujausiais pranešimais — išvyko. 
Malonu girdėti, kad matyti šiokia tokia šviesa. Ministrų kabine- 

tas, didžiai susirūpinęs, laukia Tavo paskutinio pranešimo. Gauta 
nurodymų iš aukščiausių sferų. Jei prireiks, tau padės visa šalies 
policija. 


Maikrojtas 


— Bijau, kad nei visi karalienės raiteliai, nei visa karalienės 
kariauna man nepadės šiame reikale,— pasakė Holmsas šypsoda- 
mas. Jis išskleidė didžiulį Londono žemėlapį ir įniko į į; — Aha! — 
netrukus patenkintas sušuko.— Rodos, viskas krypsta mums pa- 
lankia linkme. Na, Votsonai, nuoširdžiai tikiu, kad pagaliau mes 
šią bylą sėkmingai pabaigsime.— Staiga apimtas džiugesio, jis 
pliaukštelėjo man per petį. — Dabar vykstu žvalgybon. Nieko rim- 
to nesiimsiu, kol šalia nebus mano ištikimo draugo ir biografo. 
Likite čia, ir, galimas daiktas, po valandos kitos aš grįšiu. Jei 
nusibos, štai popierius ir plunksna — pradėkite rašyti, kaip mudu 
išgelbėjome valstybę. 

Mane taip pat šiek tiek užkrėtė pakili Holmso nuotaika, nes 
gerai žinojau, kad niekada neatsisakytų jam būdingo santūrumo, 
jeigu nebūtų svarios priežasties džiūgauti. Visą ilgą lapkričio 
vakarą nekantraudamas laukiau jo grįžtant. Pagaliau šiek tiek po 
devintos kurjeris atnešė raštelį: 


Pietauju Goldinio restorane, Gloster Roude, Kensingtone. Pra- 
šau jus tučtuojau ateiti čionai. Pasiimkite laužtuvėlį, uždarą ži- 
bintą, kaltą ir revolverį. 


Š. H. 


Iš tiesų gražu garbingam piliečiui tempti su savimi tokią amu- 
niciją tamsiomis, ūkanotomis gatvėmis! Aš sukaišiojau visus tuos 
daiktus į savo apsiausto kišenes ir nuvažiavau Holmso nurodytu 
adresu. Mano bičiulis sėdėjo prie apvalaus staliuko netoli durų 
prašmatniame italų restorane. 


— Ar jūs ką nors užkandote? Tuomet išgerkite su manimi 
kavos su kiurasao *. Pabandykite šios užeigos savininko cigarą, 
jis ne toks jau bjaurus, kaip buvo galima tikėtis. Ar pasiėmėte 
įrankius? 

— Jie mano apsiauste. 


* Likeris, gaminamas Karibų jūroje esančioje Kiurasao saloje. 


88 


— Puiku! Aš jums trumpai išdėstysiu, ką padariau ir ką 
snums reikės padaryti. Jūs turbūt suprantate, Votsonai, kad to 
jaunuolio kūnas buvo padėtas ant vagono stogo. Man tai paaiškėjo 
nustačius, jog jis krito ne iš vagono, o nuo jo stogo. 

— Ar negalėjo jo numesti ten nuo kokio nors tilto? 

— Man regis, tai neįmanoma. Vagonų stogai šiek tiek nuo- 
laidūs, ir aplink juos nėra bortų. Todėl visiškai galima tvirtinti, 
jog jaunojo Kedogeno Vesto kūnas buvo ten padėtas. 

— O kaip jį ten padėjo? 

— Tai klausimas, į kurį mums reikia atsakyti. Galimas tik 
vienas būdas. Jūs žinote, kad keliose Vest Endo vietose metro 
išlenda iš tunelio. Aš miglotai prisimenu, kad pro ten važiuoda- 
1mas kartais virš savo galvos matydavau langus. Tarkim, trau- 
kinys stabteli ties vienu tokiu langu. Ar sunku būtų padėti kūną 
ant stogo? 

— Manau, kad neįmanoma. 

— Prisiminkite seną aksiomą: kai visos galimybės, išskyrus 
vieną, atmetamos, tai ši pastaroji, nors atrodytų ir labai neįtikė- 
tina, yra teisingiausia. Mes kitas galimybes atmetame. Kai suži- 
nojau, jog stambus tarptautinis agentas, ką tik išvykęs iš Lon- 
dono, gyvena viename iš namų, esančių prie pat metro, aš taip 
apsidžiaugiau, kad jūs net nusistebėjote mano lengvabūdišku 
elgesiu. 

— Ak, štai koks reikalas! 


— Taigi toks! Ponas Hugas Oberšteinas, gyvenęs Kolitild 
Gardenso 13, tapo mano taikiniu. Pradėjau nuo Gloster Roudo 
stoties. Labai paslaugus pareigūnas ėjo kartu su manimi gele- 
žinkelio bėgiais ir leido man įsitikinti, kad Koliild Gardenso 
gatvės namų užpakaliniai langai tikrai išeina į šią liniją, o 
metro traukinys dažnai kelioms minutėms šioje vietoje stabteli. 

— Nuostabu, Holmsai! Jūs vis dėlto ištyrėte! 

— Ne visai, Votsonai, ne visai. Mes. judame į priekį, bet 
tikslas dar toli. Taigi, patikrinęs namo Koliild Gardense užpa- 
kalinę sieną, apžiūrėjau priekinę ir įsitikinau, kad paukštelis 
tikrai išskrido. Namas didžiulis, viršutinių aukštų butai neapsta- 
tyti baldais. Oberšteinas čia gyveno su vieninteliu tarnu, kuris 
tikriausiai buvo jo bendrininkas ir patikėtinis. Reikia manyti, 
kad Oberšteinas išvyko į žemyną atsikratyti grobio, bet ne ke- 
tindamas pabėgti,— jam nebuvo priežasčių bijoti arešto. O mintis, 

jog kažkoks privatus seklys gali padaryti jo bute kratą, jam ir 
į galvą neateitų. Bet mudu kaip tik tai ir padarysime. 

— Ar negalėtume gauti orderio kratai ir viską įteisinti? 

— Remdamiesi surinktais duomenimis, vargu. 

— Ko mes galime tikėtis iš tos kratos? 

— Galbūt rastume kokios nors korespondencijos. 

— Man tai nepatinka, Holmsai. 

— Mielasis, jums tereikės pastovėti gatvėje ir pasaugoti. Visą 
nusikalstamą veiklą atliksiu aš. Dabar ne laikas gaišti dėl 
smulkmenų. Pagalvokite apie Maikroito raštelį, apie Admiralitetą, 
ministrų kabinetą, aukštąją personą, laukiančią iš mūsų naujienų. 
Mes privalome tai padaryti. 

Užuot atsakęs, aš pakilau nuo stalo. 

— Jūs teisus, Holmsai, mes privalome tai padaryti. 

Jis pašoko ir paspaudė man ranką. 

— Žinojau, kad nepasitrauksite paskutinę akimirką,— tarė 
Holmsas, ir jo akyse pamačiau kažką lyg ir panašaus į švelnumą. 
Bet tučtuojau jis vėl tapo pats savimi — valdingas ir praktiškas. 

— Ligi ten beveik pusė mylios, bet nėra ko skubėti. Eime 
pėsti, — pasiūlė jis.— Prašyčiau tik nepamesti įrankių. Jeigu jus 
suimtų kaip įtariamąjį, viskas taptų be galo komplikuota. 

Koliild Gardensas — tai eilė namų su lygiais fasadais, kolo- 
nomis ir portikais, taip būdingas Londono Vest Endui Viktorijos 
epochos vidurio produktas. Kaimyniniame bute, matyt, vyko vaikųę 
pobūvis, nes iš ten nakties tyloje aidėjo linksmas jaunų balsų 
klegesys ir pianino tarškėjimas. Rūkas tebetvyrojo ir gaubė mus 
draugiška skraiste. Holmsas įžiebė žibintuvą ir nukreipė jo šviesą 
į sunkias duris. 

— Čia rimtas įtaisas,— tarė jis.— Durys, matyt, ne tik užra- 
kintos, bet ir užsklęstos. Pabandysim pro rūsio duris. Jeigu pa- 
sirodytų koks itin uolus policininkas, ten apačioje yra puiki niša 
pasislėpti. Duok man ranką, Votsonai, o aš paskui padėsiu tau. 

Po minutės mudu jau buvome prie rūsio durų. Vos tik pa- 
sislėpėme tamsiame šešėlyje, virš mūsų pro rūką pasigirdo poli- 
cininko žingsniai. Kai jų duslus ritmas nutilo, Holmsas ėmėsž 
atidaryti duris. Mačiau, kaip jis pasilenkė, išsitempė, ir jos, gar- 
siai pokštelėdamos, atsilapojo. Mudu įšokome į tamsų prieškam- 
barį ir užvėrėme paskui save duris. Holmsas lipo pirma įvijais, 
plikais laiptais. Gelsva jo žibintuvėlio šviesa krito ant žemo lan- 
go. 

— Štai jis, Votsonai. Turėtų būti kaip tik tas. 

Holmsas atidarė langą, ir tučtuojau pasigirdo pratisas ūužesys, 
iuris tolydžio stiprėjo ir galiausiai virto tiesiog riaumojimu, kai 
tamsoje pro mus. pradūmė traukinys. Holmsas žibintuvėliu ap- 
švietė visą palangę. Ji buvo tirštai nuklota suodžiais, krintančiais 
iš garvežių kaminų, bet vienur kitur jie buvo nutrinti ar nu- 
braukti. 

— Iš to ir matyti, kad čia gulėjo kūnas. Oho, Votsonai! Kas 
gi čia? Be abejo, tai kraujas.— Jis parodė į neryškias, išblukusias 
dėmes ant apatinio rėmo.— Antai matyti ir ant akmeninių laiptų. 
Viskas aišku. Luktelėkim, kol čia sustos traukinys. 

Ilgai laukti neteko. Kitas traukinys taip pat riaumodamas iš- 
Tindo iš tunelio, bet tuoj sumažino greitį ir, sugirgždėjęs stab- 
džiais, sustojo tiesiai po mūsų langu. Nuo palangės ligi vagono 
stogo buvo ne daugiau kaip keturios pėdos. Holmsas tyliai uždarė 
langą. 

— Taigi viskas pasitvirtino,— pratarė jis.— Ką jūs manote, 
Votsonai? 

— Genialu! Tokio lygio jūs dar niekada nebuvote pasiekęs. 

— Nenorėčiau su jumis sutikti. Kai tik suvokiau, jog kūnas 
gulėjo ant vagono stogo, o tai ne toks jau sudėtingas atradimas, 
visa kita išplaukė savaime. Jeigu čia nebūtų įpainioti svarbūs 
valstybės interesai, tai ši istorija ligi šio momento būtų gana pa- 
prasta. Sunkumai dar prieš akis. Bet galbūt mudu rasime čia 
mums naudingų įrodymų. 

Mes užlipome užpakaliniais laiptais ir atsidūrėme antro aukšto 
bute. Paprastai apstatytame valgomajame neradome nieko mums 
įdomaus. Miegamajame taip pat nieko gero nebuvo. Trečiasis 
kambarys žadėjo daugiau, todėl mano bičiulis ėmėsi nuodugniai 
jį apžiūrinėti. Visur mėtėsi popieriai ir knygos — matyt, tai buvo 
kabinetas. Holmsas greit ir sistemingai pervertė visus rašomojo 
stalo stalčius, vieną po kitos visas lentynas, tačiau jo rūsčiame 
xeide nenušvito sėkmės spindulys. Praėjo valanda, o jis nė kiek 
nepasistūmėjo į priekį. 

— Gudrioji lapė užglaistė visus pėdsakus,— prašneko jis.— 
Nepaliko jokių įkalčių. Kompromituojančią korespondenciją arba 
sunaikino, arba išvežė. Stai paskutinis mūsų šansas. 

Jis paėmė nuo rašomojo stalo nedidelę metalinę dėžutę ir 
atidarė ją kaltu. Joje buvo keletas rulonėlių popieriaus lapų, pri- 
zašytų skaitmenų ir apskaičiavimų, tačiau kam jie skirti — buvo 

neaišku. Tik pakartoti žodžiai „vandens slėgis“, „slėgis į kvad- 
ratinį colį“ leido manyti, jog visa tai galbūt susiję su povandeni- 
niu laivu. Holmsas nekantriai numetė juos šalin. Beliko tik vokas 
su kažkokiomis iškarpėlėmis iš laikraščių. Holmsas iškratė jas 
ant stalo, ir iš jo susidomėjusio veido supratau, jog atsirado vil- 
tis. | 

— Kas čia, Votsonai? Oho! Kas čia? Ištisa skelbimų serija 
iš laikraščio. Sprendžiant iš šrifto ir popieriaus, tai „Deili tele- 
graf“ skelbimų apie dingusius artimuosius skiltis. Dešinės pusės 
viršutinis kampas. Datų nėra, bet skelbimus galima sudėti iš 
eilės. Štai pirmasis: 


Tikėjausi išgirsti anksčiau. Dėl sąlygų susitarta. Rašykite 
išsamiai kortelėje nurodytu adresu. 


Piero 
Antrasis: 


Per daug sunku aprašyti. Reikia išsamios ataskaitos. Atlygi- 
nimas įteikus prekes. 


Piero 
Trečiasis: 


Paskubėkite. Pasiūlymas bus atšauktas, jei sutartis nebus 
įvykdyta. Laišku nurodykite susitikimo datą. Patvirtinsime skel- 
bimu. 


Piero 
Ir paskutinis: 
Pirmadienio naktį, po devynių. Belsti du kartus. Būsime vieni. 


Nebūkite toks įtarus. Atlyginimas grynais pinigais įteikus pre- 
Res. 


Piero 


Kuo išsamiausia įvykių eigos ataskaita, Votsonai| Dabar rei- 
kia surasti žmogų, kuriam tai adresuota. 

Holmsas sėdėjo susimąstęs, pirštais barbendamas į stalą. Stai- 
ga jis pašoko ant kojų. 

— Šiaip ar taip, tas ne taip jau sunku, Votsonai. Manau, jog 
nuvyksime į „Deili telegrai“ redakciją ir tuo baigsime sėkmingą 
visos dienos darbą. 


Maikroftas Holmsas ir Lestreidas, kaip buvo susitarta, atvyko 
rytojaus dieną, ir Šerlokas Holmsas papasakojo jiems apie mūsų 
vakarykštės dienos veiklą. Oficialusis seklys papurtė galvą, iš- 
girdęs mūsų išpažintį apie įsilaužimą. 

— Mes, Skotlend Jardo darbuotojai, tokių dalykų daryti ne- 
galime, pone Holmsai. Štai kodėl jūsų rezultatai pranoksta mū- 
siškius. Bet vieną gražią dieną jūs perviršysite saiką ir abu su 
savo bičiuliu pateksite į bėdą. 

— Žūsime „už Angliją, gimtus namus ir grožį“ *, ar ne, Vot- 
sonai? Kankiniai, padėję galvas ant tėvynės altoriaus. O ką tu 
1manai, Maikroitai? 

— Puiku, Šerlokai! Nuostabu! Bet kokia iš to nauda? 

Holmsas paėmė ant stalo gulintį „Deili telegraif“. 

— Ar matei šiandieninį Pjero pranešimą? 

— Ką? Dar vienas? 

— Taip. Štai jis: 


Šiandien vakare. Tą pačią valandą, toje pačioje vietoje. Belsti 
du kartus. Itin svarbus reikalas. Jums gresia pavojus. 


Piero 


— Po šimts pypkių! — sušuko Lestreidas.— Jeigu jis atsakys, 
anes jį sučiupsime! 

— Tuo tikslu aš ir nusiunčiau tą pranešimą. Jeigu jums būtų 
nesunku apie aštuntą valandą ateiti į Koliild Gardensą, tai mums 
galbūt pasisektų greičiau išspręsti šitą problemą. 

Viena nuostabiausių Serloko Holmso ypatybių buvo jo su- 
gebėjimas pristabdyti proto veiklą ir nukreipti visas savo mintis 
į lengvesnius dalykus tuomet, kai įsitikindavo, jog nebegali sėk- 
mingai tęsti darbo. Prisimenu, kad visą tą atmintiną dieną jis 
skyrė jau anksčiau sumanytai monograifijai ,„Polifoniniai La- 


* Priežodžiu tapusi dainos „Nelsono mirtis“ eilutė. 

so * motetai“. Tuo tarpu aš nesugebėjau taip atsipalaiduoti, ir mam 
atrodė, jog diena tęsiasi be galo. Mūsų tyrimo rezultatų milži- 
niška valstybinė svarba, įtemptas laukimas aukštosiose sferose, 
būsimas pavojingas eksperimentas — visa mane nervino. Apsi- 
raminau tik tuomet, kai lengvai papietavę mudu išsirengėme į 
ekspediciją. Lestreidas ir Maikroftas, kaip buvome sutarę, pasitiko 
mus prie Gloster Roudo stoties. Namo, kuriame gyveno Oberštei- 
nas, užpakalinės durys buvo paliktos atdaros iš vakar vakaro, 
tačiau kadangi Maikroftas Holmsas griežtai atsisakė lipti per 
aptvarą, man teko įeiti vidun ir atidaryti priekines duris. Devintą: 
valandą mes visi keturi jau sėdėjome kabinete ir kantriai laukėme 
mums reikiamo žmogaus. 

Praėjo viena valanda ir antra. Kai išmušė vienuoliktą, ritmingi 
didžiojo bažnyčios laikrodžio dūžiai mums nuskambėjo kaip mūsų 
vilčių gedulo gausmas. Lestreidas ir Maikroitas nenustygo ant 
kėdžių ir kas minutė žvilgčiojo į laikrodžius. Holmsas sėdėjo ra- 
miai ir susikaupęs, pusiau primerkęs akis, bet vidujai neramus. 
Staiga jis kilstelėjo galvą. 

— Ateina,— prabilo jis. 

Kažkas pritykino prie laukųjų durų, praėjo, o paskui vėl grįžo 
atgal. Pasigirdo kojų šiūravimas, ir dusyk smarkiai trinktelėjo 
durų plaktukas. Holmsas atsistojo, bet mums liepė sėdėti. Dujų 
ragelis prieškambaryje vos vos švietė. Holmsas atidarė laukujes 
duris ir, kai tamsi figūra praslinko pro jį, uždaręs užrakino jas. 

— Prašom čionai,— išgirdome jo balsą, ir po valandėlės tas, 
kurio laukėme, stovėjo prieš mus. 

Holmsas sekė jam pavymui ir, kai žmogus iš nuostabos ir 
išgąsčio surikęs apsigręžė, stvėrė jį už pakarpos ir įstūmė atgaB 
į kambarį. Mūsų belaisviui dar nespėjus atgauti pusiausvyros, 
durys jau buvo uždarytos, ir Holmsas stovėjo nugara į jas. Žmo- 
gus išgąstingai apsižvalgė, susvyravo ir krito be sąmonės ant 
grindų. Krintant plačiakraštė skrybėlė nuriedėjo nuo galvos, kak- 
lajuostė, dengusi veidą, nuslydo, ir mes išvydome ilgą, šviesią 
barzdą bei švelnius, dailius pulkininko Valentino Volterio veido 
bruožus. 

Holmsas švilptelėjo iš nuostabos. 

— Šįsyk galite užrašyti, Votsonai, kad aš tikras asilas, — 
tarė jis.— Tai ne tas paukštelis, kurio aš ieškojau. 


* Orlandas di Lasas (1532—1594) — prancūzų ir flamandų kompozitorius. 

— Kas jis? — smalsiai pasiteiravo Maikroftas. 

— Jaunesnysis velionio Džeimso Volterio brolis, povandeninių 
laivų departamento viršininkas. Taip, taip, dabar matau, kaip iš- 
sidėstė kortos. Pulkininkas peikėjasi. Prašyčiau leisti man jį iš- 
tardyti. 

Mes paguldėme bejėgį kūną ant sofos. Ir štai mūsų belaisvis 
atsisėdo, apsižvalgė siaubo apimtu veidu ir perbraukė ranka per 
kaktą, tarsi netikėdamas savo akimis. 

— Ką tai reiškia? — paklausė jis.— Aš atėjau pas poną Ober- 
šteiną. 

— Viskas atskleista, pulkininke Volteri,— pareiškė Holmsas.— 
Man galvoje netelpa, kaip galėjo anglų bajoras šitaip pasielgti. 
Bet mums žinomas visas jūsų susirašinėjimas ir santykiai su 
Oberšteinu. Taip pat žinomos ir jaunojo Kedogeno Vesto nužu- 
dymo aplinkybės. Patarčiau jums nuoširdžiai viską prisipažinti 
4r tuo palengvinti savo kaltę. Kai kurias smulkmenas mes galime 
ašgirsti tik iš jūsų lūpų. 

Pulkininkas sudejavo ir nunarino galvą ant rankų. Mes lau- 
ėme, bet jis tylėjo. 

— Patikėkite,— prabilo Holmsas,— svarbiausi dalykai mums 
žinomi. Mes žinome, jog turėjote piniginių sunkumų, jog pasida- 
zėte raktų, kuriuos turėjo jūsų brolis, kopijas ir pradėjote susi- 
zašinėti su Oberšteinu, kuris atsakydavo į jūsų laiškus „Deili 
telegrai“ skelbimų skyriuje. Mes žinome, kad tą ūkanotą pirma- 
«dienio vakarą prasmukote į patalpą, kur yra seifas, bet jus pa- 
stebėjo ir sekė jaunasis Kedogenas Vestas, kuris, matyt, jau anks- 
čiau jus įtarė. Jis matė, kaip pavogėte brėžinius, bet negalėjo 
sukelti pavojaus triukšmo, nes manė, kad jūs galbūt vežate do- 
kumentus savo broliui į Londoną. Palikęs savo asmeninius rei- 
kalus, jis, kaip tikras savo krašto pilietis, sekė jums iš paskos, 
pridengtas rūko ir neatstojo nuo jūsų ligi pat šito namo. Čia jis 
norėjo jums sutrukdyti, ir jūs, pulkininke Volteri, prie išdavystės 
pridėjote dar baiscsnį nusikaltimą — žmogžudystę. 

— Ne! Ne! Prisiekiu Dievu, aš nežudžiau! — suriko nelai- 
aningasis belaisvis. 

— Tuomet papasakokile, kaip žuvo Kedogenas Vestas, kas 
įvyko ligi tol, kol paguldėte jo kiną ant vagono stogo. 

— Papasakosiu. Prisiekiu, papasakosiu. Visa kita buvo taip, 
kaip jūs sakėte, prisipažįstu. Aš prasiskolinau lošdamas biržoje. 
Man žūtbūtinai reikėjo pinigų. Oberšteinas pasiūlė penkis tūkstan- 

čius. Tai galėjo išgelbėti mane nuo pražūties. Bet žudyti aš 
nežudžiau, čia aš visiškai nekaltas. 

— Tai kas gi tuomet įvyko? 

— Jis jau įtarė mane anksčiau ir sekė mane,— taip, kaip jūs 
sakėte. Man tatai paaiškėjo tik priėjus prie pat durų. Rūkas buvo 
toks tirštas, jog per tris metrus nieko nebuvo matyti. Aš dukart 
pabeldžiau, ir Oberšteinas atidarė man duris. Jaunuolis įsiveržė 
vidun ir pareikalavo, kad mes pasakytume, kam mums reikalingi 
tie brėžiniai. Oberšteinas visada su savimi turi trumpą švininį 
blakštą. Kai Vestas paskui mus brovėsi į vidų, Oberšteinas smogė 
jam per galvą. Smūgis buvo lemtingas. Vestas mirė per penkias 
minutes. Jis gulėjo prieškambaryje, o mes, visiškai sutrikę, ne-- 
žinojome, ką daryti. Tuomet Oberšteinui dingtelėjo mintis apie 
traukinį, kuris sustoja prie užpakalinių laiptų lango. Bet pirmiausia 
jis peržiūrėjo mano atneštus brėžinius. Atrinko tris svarbiausius. 
ir pareiškė paimsiąs juos. 

„Jūs negalite jų paimti, — pasakiau aš.— Jeigu aš jų negrą- 
žinsiu, Vulidže kils didžiulis skandalas.“— ,,„Aš turiu juos pasi- 
imti, — pareiškė jis.— Jie tokie sudėtingi, kad ligi ryto nespėsiu 
nusikopijuoti.“ —,,Tuomet aš tučtuojau vežu juos atgal.“ Jis va- 
landėlę pagalvojo, o paskui sušuko: „Tris aš pasilieku sau, o kitus 
mes įkišime tam jaunuoliui į kišenę. Kai jis bus rastas, visa kaltė 
klius jam“. Nematydamas kitos išeities, aš sutikau, ir mes pada- 
rėme, kaip jis siūlė. Pusvalandį palaukėme, kol traukinys sustojo 
ties langu. Rūkas buvo toks tirštas, kad niekas mūsų nematė, ir 
mes be jokio vargo nuleidome Vesto kūną ant vagono stogo. Štai 
tiek aš žinau apie visą šį reikalą. 

— O jūsų brolis? 

— Jis nieko nesakė, bet sykį jau buvo sučiupęs mane su jo 
raktais, ir manau, jog įtarė mane. Iš jo akių supratau įtarus. 
Kaip žinote, jis daugiau nebeišdrįso pakelti galvos... 

Stojo tyla. Ją nutraukė Maikroitas Holmsas. 

— Ar norite nors kiek palengvinti savo kaltę? Tai šiek tiek 
nuramintų jūsų sąžinę ir sumažintų bausmę. 

— Kaip galėčiau ją palengvinti? 

— Kur dabar Oberšteinas su pagrobtaisiais dokumentais? 

— Nežinau. 

— Ar jis nedavė savo adreso? 

— Tiktai pasakė, kad laiškai vienaip ar kitaip pasiektų jį Pa- 
ryžiuje, „Luvro“ viešbutyje. 

— Vadinas, jūs dar galite palengvinti savo kaltę, — tarė Šer- 
lokas Holmsas. 

— Padarysiu viską, ką galėsiu. Nejaučiu tam tipui jokio pa- 
lankumo. Jis sužlugdė ir pražudė mane. 

— Stai popieriaus ir plunksna. Sėskitės prie stalo ir rašykite, 
ką aš-padiktuosiu. Ant voko užrašykite nurodytąjį adresą. Gerai. 
Dabar laiškas: 


Brangusis sere! 


Rašau dėl mūsų sandėrio. Jūs, be abejo, pastebėjote, jog 
trūksta vienos svarbios detalės. Aš gavau reikiamą kopiją. Tam 
prireikė daug pastangų, todėl norėčiau paprašyti papildomai dar 
penkių šimtų svarų. Paštu pasikliauti negalime. Be to, priimsiu 
tiktai auksu arba banknotais. Galėčiau atvykti pas Jus, bet jei 
dabar išvažiuočiau iš Anglijos, sukelčiau įtarimą. Todėl tikiuosi 
susitikti su Jumis „Čering Kroso“ viešbučio rūkomajame šešta- 
dienį, dvyliktą valandą. Įsidėmėkite, jog priimsiu tik anglų bank- 
notais arba auksu. 


— Taip bus gerai. Labai nustebčiau, jei jis neatsilieptų į šį 
laišką. 

Ir jis atsiliepė! Dabar jau visa tai priklauso istorijai, tiems 
slaptiems tautos metraščiams, kurie dažnai malonesni ir įdomesni 
negu oficialiosios kronikos. Oberšteinas, trokšdamas užbaigti sėk- 
mingiausią savo gyvenimo aferą, pateko į žabangas ir buvo sau- 
giai patupdytas penkiolikai metų į Britanijos kalėjimą. Jo laga- 
mine buvo rasti neįkainojamieji Briuso ir Partingtono brėžiniai, 
kuriuos jis pasiūlė parduoti iš varžytinių visuose Europos karo 
laivyno centruose. 

Pulkininkas Volteris mirė kalėjime baigiantis antriesiems me- 
tams po nuteisimo. O Holmsas atsigavęs vėl sėdo prie savo mo- 
nografijos ,„Polifoniniai Laso motetai“, kuri vėliau buvo išspaus- 
dinta nedideliam skaitytojų būreliui ir specialistų įvertinta kaip 
paskutinis mokslo žodis tuo klausimu. Po keleto savaičių aš at- 
sitiktinai sužinojau, kad mano bičiulis praleido vieną dieną Vin- 
dzoro rūmuose, iš kur grįžo su nuostabiai gražiu smaragdo seg- 
tai dovana vienos labai maloningos damos, kuriai jis turėjo lai- 
mės padaryti nedidelę paslaugą. Daugiau jis nieko nepasakė, bet 

man regis, jog atspėjau tos kilmingos damos vardą, ir beveik 
neabejoju, kad smaragdo segtukas visada mano bičiuliui primins 
pavogtų Briuso ir Partingtono brėžinių istoriją. 


SERLOKAS HOLMSAS MARINAMAS 


Serloko Holmso buto šeimininkė ponia Hadson buvo tikra kan- 
kinė. Negana to, kad jos antro aukšto butą bet kuriuo laiku už- 
plūsdavo visokiausi keisti, o dažnai ir nemalonūs tipai, bet ir jos 
garsusis nuomininkas savo ekscentrišku bei netvarkingu elgesiu 
negailestingai bandė jos kantrybę. Dėl nežmoniško nevalyvumo, 
įpročio muzikuoti visiškai netinkamomis valandomis, šaudymo iš 
revolverio kambaryje, paslaptingų ir dažnai nemalonų kvapą 
skleidžiančių mokslinių bandymų ir jį supančios nusikaltimų bei 
pavojaus atmosferos jis buvo pats blogiausias nuomininkas Lon- 
done. Bet, kita vertus, mokėjo jis karališkai. Aš neabejoju, kad 
už tuos pinigus, kuriuos Holmsas sumokėjo už butą per tuos 
metus, kai mudu kartu gyvenome, buvo galima nupirkti visą 
namą. 

Ji didžiai gerbė Holmsą, bijojo jo ir niekada nedrįsdavo jam 
priekaištauti, nepaisant visų jo išsišokimų. Be to, Holmsas jai 
patiko, nes jis nepaprastai maloniai ir mandagiai elgėsi su mo- 
terimis. Jis nemėgo moterų ir nepasitikėjo jomis, bet jo poelgiai 
būdavo riteriški. Žinodamas, kaip nuoširdžiai ji gerbia Holmsą, 
aš atidžiai ją išklausiau, kai antraisiais mano vedybų metais at- 
bėgusi pas mane ji pranešė, kad mano bičiulis sunkiai susirgo. 

— Jis miršta, daktare Votsonai,— kalbėjo ji.— Jau trys dienos, 
kai jis silpsta ir silpsta ir vargu ar išgyvens ligi rytojaus. Jis 
neleidžia man iškviesti gydytojo. Sįryt pamačiusi, kaip išsišovę 
jo žandikauliai ir kaip blizga jo didžiulės akys, aš nebeištvėriau. 
„Ar jūs sutinkate, ar ne, bet aš tučtuojau einu pakviesti gydytojo, 
pone Holmsai“,— pasakiau. „Tuomet pakvieskite Votsoną“,— su- 
tiko jis. Nedelskite nė valandėlės, sere, kitaip jūs galite neberasti 
įo gyvo. 

Aš buvau apstulbęs, nes nieko nebuvau girdėjęs apie jo ligą. 
Nereikia nė sakyti, jog tučtuojau čiupau apsiaustą ir skrybėlę. 
Pakeliui klausinėjau ponią Hadson smulkiau. 

— Mažai ką galiu jums pasakyti, sere. Jis tyrė vieną bylą 
Roderhaite, kažkokioje gatvelėje netoli upės, ir, matyt, ten užsi- 

krėtė. Atgulė į lovą trečiadienį po pietų ir ligi šiol nesikelia. Per 
visas šias tris dienas nieko neėmė į burną — nei valgė, nei gėrė, 

— Dieve mano! Kodėl nepakvietėte gydytojo? 

— Jis neleido, sere. Juk žinote, koks jis valdingas. Nedrįsau 
jam prieštarauti. Bet jūs iškart pamatysite, kad nebedaug jam 
liko gyventi šiame pasaulyje. | 

Iš tiesų. graudu buvo žiūrėti į Holmsą. Rūškanoje ūkanotos 
lapkričio dienos šviesoje jo miegamasis atrodė gana niūrus, bet, 
išvydus gulinčiojo lovoje sulysusį, išsekusį veidą, mane tiesiog 
pagavo šiurpas. Akys karštligiškai spindėjo, skruostai degė li- 
guistu raudoniu, ant lūpų buvo prikepusi tamsi plutelė. Liesos 
rankos be paliovos trūkčiojo ant antklodės, balsas buvo užkimęs 
ir lūžinėjo. Man įėjus į kambarį, jis bejėgiškai gulėjo, bet, kai 
pamatė mane, jo akys blykstelėjo,— jis atpažino mane. 

— Na, Votsonai, matyt, atėjo paskutinioji — prašneko jis silp- 
nu balsu, bet vis dėlto buvo galima justi jo ankstesnę žaismingą 
gaidelę. 

— Mielasis bičiuli!) — surikau artindamasis. 

— Sustokite! Nesiartinkite! — tarė jis griežtu ir įsakmiu tonu, 
koks pasigirsdavo jo balse tik įtemptomis valandėlėmis.— Jei pri- 
siartinsite, Votsonai, paliepsiu tučtuojau išeiti. 

— Bet kodėl? 

— Todėl, kad aš to noriu. Ar to neužtenka? 

Taip, ponia Hadson buvo teisi. Dabar jis pasidarė dar valdin- 
gesnis. Tačiau graudu buvo matyti, koks jis išsekęs. 

— Aš tik norėjau padėti, — paaiškinau:. 

— Teisybė. Jei norite padėti, tai darykite, kas jums sakoma. 

— Gerai, Holmsai. 

Jo griežtumas šiek tiek sušvelnėjo. 

— Ar jūs nepykstate? — paklausė jis, gaudydamas kvapą. 

Vargšelis! Kaip aš galėjau pykti matydamas, kokia sunki jo 
būklė? 

— Tai dėl jūsų paties,— sušvokštė jis. 

— Dėl manęs? 

— Žinau, kas man atsitiko. Tai kulių * liga, kilusi iš Sumatros. 
Olandai apie ją žino dauglau negu mes, bet ir jie dar nelabai 
ją ištyrė. Aišku tik viena: tal mirštama ir nežmoniškai užkrečiama 
liga. 

* Kuliai — nekvalifikuoti darbininkai (nešikai, krovikai, rikšos) Azijos 
šalyse. 

Jis kalbėjo su karštligiška energija, o jo ilgos rankos mėšlun- 
giškai trūkčiojo, tarsi jis būtų stengęsis mane nustumti tolyn. 

— Užsikrečiama prisilietus, Votsonai, būtent prisilietus. Ne- 
prieikite per arti, ir viskas bus gerai. 

— Dievaži, Holmsai. Nejaugi jūs manote, kad tokie sampro- 
tavimai galėtų nors kiek mane paveikti? Aš jų nepaisyčiau, net 
jeigu tai būtų visai nepažįstamas žmogus. Tad nejaugi tai galėtų 
sukliudyti man atlikti savo pareigą senam bičiuliui? 

Aš vėl žengiau į priekį, bet jis atstūmė mane pašėlusiai piktu 
žvilgsniu. 

— Kalbėsiu su jumis tik tada, jei stovėsite tenai. Jei neklausy- 
site, tuomet geriau išeikite. 

Aš nepaprastai gerbiau nuostabius Holmso sugebėjimus ir 
visada paklusdavau jo norams, net jeigu visiškai jų nesjuprasda- 
vau. Bet dabar pasipriešino mano profesinė pareiga. Kitais atve- 
jais tegul jis vadovauja, bet ligonio kambaryje vadovausiu aš. 

— Holmsai,— tariau aš,— jūs nekontroliuojate savęs. Ligo- 
nis — tas pat, kas ir vaikas, ir taip aš į jus žiūriu. Norite ar ne- 
norite, bet aš jus apžiūrėsiu ir imsiuosi gydyti. 

Jis apmaudingai pažvelgė į mane. 

— Jeigu man prievarta bruka daktarą, tai norėčiau, kad būtų 
žmogus, kuriuo galiu pasitikėti. 

— Vadinas, manimi nepasitikite? 

— Jūsų draugyste iš tiesų tikiu. Bet faktai tokie, Votsonai, 
jog jūs, šiaip ar taip, esate tik bendrosios praktikos gydytojas, 
turintis mažai patyrimo ir ne kažin kokią kvalifikaciją. Man ne- 
malonu taip kalbėti, bet kitokio pasirinkimo neturiu. 

Aš buvau skaudžiai įžeistas. 

— Tokie žodžiai neteikia jums garbės, Holmsai. Jie rodo, kaip 
sukrėsti jūsų nervai. Bet jeigu jūs nepasitikite manimi, aš ne- 
piršiu savo paslaugų. Leiskite man atvežti serą Džasperą Miką 
arba Penrozą Fišerį, arba kurį kitą geriausią Londono gydytoją. 
Bet kas nors turi jus apžiūrėti, ir tai paskutinis mano žodis. Jeigu 
manote, kad aš čia stovėsiu ir žiūrėsiu, kaip jūs mirštate, nei pats 
padėdamas, nei pakviesdamas ką nors kitą jums padėti, tai labai 
apsirinkate. 

— Jūs norite man padėti, Votsonai,— pralemeno ligonis pu- 
siau raudodamas, pusiau dejuodamas.— Tai gal man įrodyti, koks 
jus neimokša? Prašom pasakyti, ką žinote apie Tapanulio karšt- 
ligų arba apie juodąją Formozos žaizdą? 

— Niekada apie tokias negirdėjau. 

— Rytuose, Votsonai, daug neištirtų ligų, daug keistų nukry- 
pimų nuo normos.— Po kiekvieno sakinio Holmsas nutildavo no- 
rėdamas sukaupti silpstančias jėgas.— Aš daug ką sužinojau iš 
pastarųjų tyrimų, kurie buvo medicininio ir kriminalinio pobūdžio. 
„Matyt, per tuos tyrimus ir užsikrėčiau šia liga. Jūs man nieko 
negalite padėti. 

— Galbūt ir ne. Bet atsitiktinai sužinojau, kad šiuo metu Lon- 
done yra geriausias tropinių ligų specialistas daktaras Einstris. 
Prieštarauti beprasmiška, Holmsai. Aš tučtuojau vykstu jo atvežti. 

Aš ryžtingai pasukau durų link. 

Niekada nebuvau taip sukrėstas! Mirštantysis akimirksniu stryk- 
telėjo it tigras ir užkirto man kelią. Išgirdau skardų sukamo rakto 
spragtelėjimą. Kitą minutę Holmsas nusvirduliavęs krito į lovą, 
dusdamas ir gaudydamas orą po tokio nežmoniško energijos pro- 
trūkio. 

— Jėga jūs neatimsite rakto iš manęs, Votsonai. Stai ir su- 
čiupau jus, mano bičiuli. Jūs būsite čia, kol aš jus išleisiu. Bet 
nusiraminkite! — Jis kalbėjo su pertrūkiais, nepaprastai sunkiai 
gaudydamas kvapą.— Jūs iš visos širdies trokštate man padėti. 
Aš tai gerai žinau. Tegul bus taip, kaip norite, tik leiskite man 
sukaupti jėgas. Kol kas ne, Votsonai, kol kas ne. Dabar ketvirta 
valanda. Šeštą galėsite eiti. 

— Bet tai beprotybė, Holmsai! 

— Tik dvi valandos. Prižadu, jog šeštą išeisite. Nejaugi ne- 
galite palaukti. 

— Aš neturiu pasirinkimo. 

— Iš tiesų neturite, Votsonai. Ačiū, aš pats pasitaisysiu ant- 
klodę. O jūs stovėkite atokiau nuo manęs. Ir dar viena sąlyga, 
Votsonai. Jūs atvešite ne tą gydytoją, kurį minėjote, bet tą, kurį 
pats pasirinksiu. 

— Sutinku. 

— Štai pirmas protingas žodis, kurį ištarėte po to, kai įėjote 
į šitą kambarį, Votsonai. Pavartykite ana va ten gulinčias kny- 
gas. Aš truputį pavargau... Įdomu, kaip jaučiasi elektros baterija, 
kai bando perleisti srovę per nelaidžią medžiagą? Šeštą valandą, 
Votsonai, mudu tęsime pokalbį. 

Bet pokalbiui buvo lemta tęstis gerokai anksčiau nurodytos 
valandos ir tokiomis aplinkybėmis, kurios mane sukrėtė labiau 
negu jo šuolis prie durų. Keletą minučių aš stovėjau žiūrėdamas 

į lovoje gulinčią nebylią figūrą. Holmso veidas buvo beveik už- 
dengtas antklode, ir atrodė, jog jis užmigo. Paskui, negalėdamas 
nieko skaityti, ėmiau vaikščioti po kambarį apžiūrinėdamas garsių 
kriminalistų fotograiijas, kuriomis buvo nukabinėtos visos sienos. 
Taip beprasmiškai vaikštinėdamas, galiausiai priėjau prie židinio. 
Ant jo atbrailos mėtėsi pypkės, tabako maišeliai, dūdelės, lenk- 
tiniai peiliukai, revolverio patronai ir kitokie menkniekiai. Tarp 
jų gulėjo nedidelė balta dramblio kaulo dėžutė su juodais papuo- 
šimais ir įstumiamu dangteliu. Dėžutė buvo labai graži, ir aš iš- 
tiesiau ranką, norėdamas geriau apžiūrėti, bet čia... 

Holmsas taip siaubingai suklykė, tiesiog sustaugė, kad jo 
balsą tikriausiai išgirdo kitame gatvės gale. Nuo tokio baisaus 
riksmo man pašiurpo oda ir plaukai atsistojo piestu. Apsigręžęs 
išvydau iškreiptą Holmso veidą ir susidūriau su jo beprotišku 
žvilgsniu. Aš sustingau laikydamas dėžutę rankoje. 

— Padėkite ją! Tučtuojau padėkite, Votsonai, tučtuojau, sa- 
kiau jums! 

Kai padėjau dėžutę ant židinio atbrailos, su palengvėjimu 
atsidusęs, jis vėl nuleido galvą ant pagalvės. | 

— Nepakenčiu, kai kas nors liečia mano daiktus, Votsonai. 
Jūs žinote, jog nepakenčiu. Ir tas jūsų tripinėjimas tiesiog ne- 
pakeliamas. Jūs, gydytojas, galite išvaryti pacientą iš proto. Sės- 
kitės ir leiskite man pailsėti. 

Šis incidentas padarė man itin nemalonų įspūdį. Pašėlęs ir 
nepagrįstas dirglumas, grubi kalba, taip nebūdinga paprastai san- 
tūriam Holmsui, rodė, kaip stipriai buvo sukrėsta jo nervų sis- 
tema. Kas gali būti apgailėtiniau už taurios sielos pragaištį? 
Visiškai nusiminęs, aš sėdėjau tylėdamas, kol praėjo nustatytas 
laikas. Holmsas, matyt, kaip ir aš, stebėjo laikrodį, nes, vos tik 
suėjus šešioms valandoms, prabilo su tokiu pat karštligišku dirg- 
Iumu kaip anksčiau. 

— Votsonai,— tarė jis,— ar turite kišenėje smulkių? 

— Taip. 

— Sidabrinių? 

— Taip, pakankamai. 

— Kiek po pusę kronos? 

— Penkias. 

— Ak, per mažai! Per mažai! Kaip gaila, Votsonail Na, bet 
vis tiek perdėkite jas į laikrodžio kišenėlę. O likusius pinigus — 

į kairę kelnių kišenę. Ačiū. Tai jums šiek tiek padės išlaikyti 
pusiausvyrą. | 

Tai jau buvo visiškas pamišimas. Holmsas nusipurtė ir vėl 
lyg tai sukosėjo, lyg sudejavo. 

— Dabar uždekite dujas, Votsonai. Tik labai atsargiai — 
dujas reikia atsukti jokiu būdu ne daugiau kaip per pusę. Meldžiu, 
būkite atsargus, Votsonai. Ačiū, labai gerai. Ne, užuolaidų ne- 
užtraukite. Dabar malonėkite padėti ant stalo kai kuriuos laiškus 
ir popierius, kad galėčiau juos pasiekti. Ačiū. Dabar paduokite 
kai ką nuo židinio atbrailos. Puiku, Votsonai! Ar matote ten 
cukraus žnyples? Atsargiai jomis paimkite tą dramblio kaulo 
dėžutę ir padėkite ją tarp tų popierių. Gerai! O dabar eikite ir 
atvežkite poną Kalvertoną Smitą iš Louver Berko gatvės, Nr. 13. 

Tiesą sakant, mano troškimas atvežti gydytoją šiek tiek atvėso, 
nes vargšas Holmsas aiškių aiškiausiai kliedėjo, ir aš bijojau pa- 
likti jį vieną. Tačiau dabar jis reikalavo atvežti minėtąjį asmenį 
taip atkakliai, kaip anksčiau atsisakinėjo bet kokios pagalbos. 

— Ta pavardė man visai negirdėta,— pasakiau. 

— Labai galimas daiktas, mielasis Votsonai. Ir galbūt nu- 
stebsite, kad geriausias pasaulyje šios ligos specialistas yra ne 
gydytojas, o plantatorius. Ponas Kalvertonas Smitas gyvena Su- 
matroje ir yra ten gerai žinomas, o šiuo metu lankosi Londone. 
Prasidėjus šiai ligai jo plantacijoje, kuri yra toli nuo medicinos 
įstaigų, jis turėjo pats ją ištirti ir pasiekė neblogų rezultatų. Jis 
labai tvarkingas žmogus, ir nenorėjau, kad eitumėte prieš šešias, 
nes gerai žinojau, jog nebūtumėte radęs jo namie. Jei prikalbėtu- 
mėte jį atvykti čionai ir jis sutiktų pritaikyti savo unikalias Žinias 
apie šią ligą, kurios tyrinėjimas buvo jo mėgstamiausias užsi- 
ėmimas, jis, be abejonės, man padėtų. 

Aš perteikiu Holmso žodžius rišlia kalba, nors iš tikrųjų ją 
nuolat pertraukdavo dusulys ir mėšlungiškas rankų trūkčiojimas. 
Visa tai rodė, kokius skausmus jis kentėjo. Per tas kelias valan- 
das, kurias praleidau su juo, jo išvaizda pablogėjo. Karštligiškas 
raudonis dar smarkiau išryškėjo, akys dar labiau spindėjo iš 
pajuodavusių akiduobių, kaktą išmušė šaltas prakaitas. Bet, ne- 
paisant to, jis vis dar sugebėjo kalbėti žaisiningai ir galantiškai. 
Ligi paskutinio atodūsio jis lieka pats savimi. 

— Jūs papasakokite jam tiksliai apie mano būseną,— šnekėjo 
jis.— Apibūdinkite, kaip aš jums atrodžiau, pasakykite, jog aš 
prie mirties, prie mirties ir klejoju. Tiesiog nesuprantu, kodėl 

visas vandenyno dugnas nėra vientisa austrių masė,— juk jos to- 
kios vislios. O, aš vėl kažką paistau! Keista, kaip smegenys pačios 
save kontroliuoja! Apie ką aš kalbėjau, Votsonai? 

— Jūs davėte nurodymus dėl pono Kalvertono Smito. 

— Aha, prisimenu. Mano gyvybė priklauso nuo jo. Įtikinkite 
jį, Votsonai. Mūsų santykiai prasti. Jo sūnėnas mirė, Votsonai... 
Aš įtariau nedorą elgesį, ir jis tai pajuto. Berniukas mirė baisiose 
kančiose. Smitas griežia ant manęs dantį. Pasistenkite jį sušvel- 
ninti, Votsonai. Prašykite jį, melskite, žūtbūt atvežkite jį čionai. 
Tik jis gali mane išgelbėti, tik jis! 

— Atvešiu jį kebu, net jeigu man tektų jį atnešti į kebą ant 
rankų. 

— Ne, šito nedarykite. Tik įtikinkite, kad jis ateitų. O pats 
grįžkite anksčiau. Sugalvokite kokią nors dingstį, bet nevažiuo- 
kite kartu. Neužmirškite, Votsonai. Neapvilkite manęs, juk jūs 
niekada neapvylėte. Be abejo, esama kažkokių gamtinių priešų, 
kurie trukdo joms daugintis. Mudu abu, Votsonai, savo darbą 
padarėme. Nejaugi visą pasaulį užplūs austrės? Ne, ne, tai siau- 
binga! Perduokite savo įspūdžius kiek galima tiksliau. 

Išėjau, o mano sąmonėje liko vaizdas šito didingo intelekto 
žmogaus, vapaliojančio it paikas vaikutis. Jis padavė raktą, ir 
man dingtelėjo laiminga mintis pasiimti jį su savimi, kad Holm- 
sas neužsirakintų iš vidaus. Prieškambaryje laukė drebanti ir ap- 
siašarojusi ponia Hadson. Išeidamas girdėjau, kaip Holmsas 
aukštu, plonu balsu traukia kažkokią klaikią melodiją. Gatvėje 
man bešaukiant kebą, iš rūko prisiartino kažkoks žmogus. 

— Kaip jaučiasi ponas Holmsas, sere? — paklausė jis. 

Tai buvo senas pažįstamas inspektorius Mortonas iš Skotlend 
Jardo, apsirengęs civiliais drabužiais. 

— Labai blogai,— atsakiau. 

Jis kažkaip keistai pažvelgė į mane. Jei tai nebūtų, buvę per- 
nelyg žiauru, būčiau pamanęs, kad pro durų langelį krintančioje 
šviesoje jo veide išskaičiau pasitenkinimą. 

— Kažką girdėjau apie tai, — pasakė jis. 

Kebas nuvažiavo, ir aš jį palikau. 

Louver Berko gatvė — tai ištisa eilė gražių namų tarp Noting 
Hilo ir Kensingtono. O tas, prie kurio sustojo kebas, atrodė puošnus 
ir solidus — su senoviška geležine tvora, masyviomis dvipusėmis 
durimis ir blizgančiomis vario rankenomis. Prie visko derėjo iš- 

kilmingas liokajus, pasirodęs tarpdury rožinėje elektros lempos 
šviesoje. 

— Taip, ponas Kalvertonas Smitas namie. Daktaras Votsonas? 
Gerai, sere, aš nunešiu jūsų vizitinę kortelę. 

Mano kuklus vardas ir titulas ponui Kalvertonui Smitui, matyt, 
nepadarė įspūdžio. Pro praviraš duris išgirdau aukštą, irzlų, raižų 
balsą. 

— Kas tas žmogus? Ko jam reikia? Ak, Steiplsai, kiek kartų 
aš tau sakiau, kad niekas manęs netrukdytų, kai dirbu! 

Pasigirdo tykus ir raminantis liokajaus paaiškinimas. 

— Ne, aš jo nepriimsiu, Steiplsai. Nepakenčiu, kai man trukdo 
dirbti. Pasakyk, jog manęs nėra namie. Jeigu jam iš tikrųjų ma- 
nęs reikia, tegul ateina rytoj. 

Aš prisiminiau Holmsą, kaip jis blaškosi ligos patale ir galbūt 
skaičiuoja minutes laukdamas pagalbos. Dabar ne laikas ceremo- 
nijoms. Jo gyvybė priklauso nuo mano sugebėjimo greit ir tiksliai 
veikti. Nelaukdamas, kol mandagusis liokajus man atneš atsaky- 
mą, aš prasiveržiau pro jį ir įėjau į kambarį. 

Žmogus, sėdėjęs krėsle prie židinio, piktai suspiegęs, pašoko 
ant kojų. Išvydau stambų, geltoną, bjaurių bruožų veidą su storu 
pagurkliu ir paniurusiomis pilkomis akimis, kurios grėsmingai 
dėbsojo į mane iš po tankių, rusvų antakių. Ant nuplikusios raus- 
vos galvos buvo uždėta nedidelė aksominė kepuraitė, koketiškai 
pakreipta ant šono. Kaukolė buvo didžiulės apimties, tačiau, pa- 
Žžvelgęs žemyn, nustebęs išvydau, kad jo kūnas mažutis ir smul- 
kutis, ties pečiais ir nugara persikreipęs, matyt, vaikystėje persirgo 
rachitu. 

— Kas čia dabar? — šaukė jis aukštu, spigiu balsu.— Ką reiš- 
kia šis įsibrovimas? Juk aš liepiau pasakyti jums, kad ateitumėte 
Tytoj rytą. 

— Atleiskite,— tariau aš,— bet šito reikalo negalima atidėti. 
Ponas Šerlokas Holmsas... 

Mano bičiulio vardas padarė tam žmogiukui didžiulį įspūdį. 
Pyktis bemat išnyko iš veido. Jis įsitempė ir sukluso. 

— Ar jūs iš Holmso? — paklausė jis. 

— Ką tik iš jo. 

— Kaip Holmsas? Kaip jis jaučiasi? 

— Jis labai sunkiai serga. Todėl aš ir atėjau. 

Vyriškis parodė man kėdę ir pats apsigręžė atsisėsti. Tuo 
zmetu veidrodyje virš židinio šmėstelėjo jo veidas. Galėčiau pri- 

siekti, kad jame pasirodė pagiežinga, šlykšti šypsena. Bet aš 
įtikinau save, jog tai nuostabos sukeltas nervinis spazmas; kai 
jis po akimirkos atsigręžė į mane, jo veide spindėjo nuoširdus 
susirūpinimas. 

— Man skaudu tai girdėti, — prašneko jis.— Man teko susi- 
durti su ponu Holmsu tik komerciniais reikalais, bet aš jį labai 
gerbiu dėl jo talento ir dėl asmeninių savybių. Jis — mėgėjas kri- 
minalistas, taip kaip aš — mėgėjas gydytojas. Jis užsiima nusi- 
kaltėliais, aš — mikrobais. Štai mano kaliniai, — tęsė jis, rody- 
damas į sustatytą ant stalo butelių ir stiklainių eilę.— Šiose Že- 
latinos terpėse dabar atlieka bausmę didžiausi pasaulio nusikal- 
tėliai. 

— Holmsas kaip tik ir nori jus pamatyti dėl jūsų specialių 
žinių. Jis itin gerai jus vertina ir mano, kad jūs — vienintelis 
žmogus Londone, galintis jam padėti. 

Zmogutis krūptelėjo, ir jo prašmatni kepuraitė nuslydo ant 
grindų. 

— Kodėl? — paklausė jis.— Kodėl ponas Holmsas mano, jog 
aš galiu jam padėti? 

— Todėl, kad jūs nusimanote apie Rytų kraštų ligas. 

— O kodėl jis mano, kad liga, kuria jis užsikrėtė, yra rytie- 
tiška? 

— Todėl, kad jam pagal savo profesiją teko dirbti dokuose, 
tarp kinų jūrininkų. 

Ponas Kalvertonas Smitas maloniai nusišypsojo ir pakėlė savo 
kepuraitę. 

— Ak šit kaip,— pasakė jis.— Viliuosi, reikalas ne toks pavo- 
jingas, kaip manote. Kiek laiko jis serga? 

— Apie tris dienas. 

— Ar jis klejoja? 

— Kartkartėmis. 
 — Aha! Tai blogiau. Būtų nehumaniška atmesti jo prašymą. 
Aš tiesiog nepakenčiu, kai kas nors pertraukia mano darbą, dak- 
tare Votsonai, bet čia, be abejo, išskirtinis atvejis. Tuoj pat vykstu 
su jumis. 

Aš prisiminiau Holmso nurodymą. 

— Man reikėtų nuvykti dar į vieną vietą. 

— Gerai, aš važiuosiu vienas. Pono Holmso adresą turiu už- 
sirašęs. Galite būti ramus, po pusvalandžio jau būsiu tenai. 

Drebančia širdimi įžengiau į Holmso miegamąjį. Siaip ar taip, 
žinojau, jog tuo metu, kai manęs nebuvo, galėjo atsitikti blogiau- 
sias dalykas. Tačiau kaip palengvėjo širdžiai pamačius, jog per 
tą laiką jis gerokai pasitaisė. Tiesa, jis tebebuvo mirtinai išblyš- 
kęs, tačiau kliedesio jau neliko nė pėdsako, ir nors kalbėjo tyliai, 
bet dar aiškiau ir gyviau negu visada. 

— Na, Votsonai, ar matėte jį? 

— Taip, jis atvyks. 

— Nuostabu, Votsonai! Nuostabu! Jūs — geriausias pasiunti- 
nys. 

— Jis norėjo važiuoti su manimi. 

— Tai būtų buvę negerai, Votsonai. Tai būtų buvę visiškai 
neįmanoma. Ar jis klausinėjo apie mano ligos priežastis? 

— Aš jam kažką pasakiau apie kinų jūrininkus Ist Ende. 

— Puiku! Votsonai, jūs padarėte viską, ką galėjo padaryti 
tikras draugas. Dabar jūs galite dingti nuo scenos. 

— Aš privalau palaukti ir išgirsti jo nuomonę, Holmsai. 

— Žinoma, privalote. Bet turiu pagrindo manyti, kad jo nuo- 
monė bus atviresnė ir vertingesnė, jei jis bus įsitikinęs, jog mes 
su juo vienu du. Už mano lovos galvūgalio jums kaip tik užteks 
vietos, Votsonai. 

— Mielasis Holmsai! 

— Bijau, kad jums nėra pasirinkimo, Votsonai. Kambaryje nė- 
ra kur pasislėpti, o tai ir gerai, nes jam nekils įtarimo. Bet ten, 
Votsonai, ten, man regis, mes niekuo nerizikuojame.— Staiga jis 
atsisėdo. Jo išsekęs veidas buvo pilnas ryžto.— Jau girdėti ratų 
bildesys, Votsonai. Paskubėkite, jei mylite mane. Ir nejudėkite, 
kad ir kas būtų. Kad ir kas būtų, girdite? Nekalbėkite! Nejudėkite! 
Tik klausykite ištempęs ausis. 

Staiga netikėtas jėgų antplūdis paliko jį, ir jo valdinga, 10- 

giška kalba virto tykiu, neaiškiu pusiau kliedinčio žmogaus mur- 
mesiu. 
„ Iš savo slėptuvės, kurioje taip skubiai ir netikėtai atsidūriau, 
išgirdau kažką lipant laiptais, atidarant ir uždarant miegamojo 
duris. Paskui, mano nuostabai, stojo ilga tyla, pertraukiama tik 
sunkaus dūstančio ligonio kvėpavimo. Įsivaizdavau, jog mūsų sve- 
čias stovi prie lovos ir žiūri į kankinį. Pagaliau keistoji tyla nu- 
trūko. 

— Holmsai! — suriko jis įsakmiu balsu, tarsi žadintų mie- 
gantįjį. — Holmsai! Ar girdite mane? 

Pasigirdo šnarėjimas, tarsi jis būtų šiurkščiai papurtęs ligoniui 
petį. 

— Ar čia jūs, pone Smitai? — sušnabždėjo Holmsas.— Beveik 
nedrįsau tikėtis jus ateisiant. 

Smitas nusijuokė. 

— Žinoma, ne,— tarė jis.— O vis dėlto, kaip matote, aš čia. 
Atsilyginu geru už bloga, Holmsai, geru už bloga. | 

— Tai labai gražu, labai kilnu. Aš labai vertinu jūsų Ži- 
nias. 

Svečias sukikeno. 

— Jūs vertinate. Jūs, laimė, vienintelis visame Londone su- 
gebate jas įvertinti. Ar žinote, kas jus ištiko? 

— Tas pat,— pasakė Holmsas. 

— Aha! Jūs pažįstate simptomus? 

— Labai gerai. 

— Ką gi, nenustebčiau, Holmsai, nenustebčiau, jei tai būtų 
tas pat. Jeigu taip, tai jūsų reikalai prasti. Vargšas Viktoras mirė 
ketvirtą dieną, o juk jis buvo jaunas, stiprus ir tvirtas. Kaip sa- 
kėte, jums tuomet pasirodė keista, kad jis užsikrėtė ta labai reta 
Azijos liga pačioje Londono širdyje. Tą ligą aš specialiai tiriu. 
Keistas sutapimas, Holmsai, Jūs taikliai pastebėjote, bet buvo 
nelabai kilniadvasiška teigti, jog čia galima įžiūrėti priežastį ir 
padarinį. 

— Aš žinojau, jog tai padarėte jūs. 

— Ak, jūs žinojote, ar ne? Bet įrodyti negalėjote. O kaip 
jums atrodo: ar gražu pirma skleisti apie mane visokiausias pa- 
skalas, o paskui, kai jau patį ištinka bėda, gretintis prie manęs 
prašant padėti? Kas čia per gudrybė? A? 

Išgirdau kimų, pasunkėjusį ligonio kvėpavimą. 

— Paduokite man vandens,— dusdamas sušnabždėjo jis. 

— Netrukus jums jau galas, drauguži. Bet, prieš jums iške- 
liaujant, aš dar norėčiau su jumis šnektelėti. Todėl ir paduosiu 
jums vandens. Atsargiai, neapsilaistykite! Gerai. Ar suprantate, 
ką jums sakau? 

Holmsas sudejavo. 

— Padėkite man, kiek galėdamas. Kas buvo, tas pražuvo,— 
sušnabždėjo jis.— Aš viską išmesiu iš galvos... prisiekiu, išmesiu. 
Tik išgydykite, ir aš viską užmiršiu. 

— Ką užmiršite? 

— Kaip mirė Viktoras Sevedžas. Ką tik prisipažinote, kad jūs 
tai padarėte. Aš tai užmiršiu. 

— Galite užmiršti, galite atsiminti, kaip jums patinka. Jūsų 
aš nematau tarp liudytojų. Jūs būsite visiškai kitoje vietoje, mie- 
lasis Holmsai, garantuoju jums. Man nesvarbu, kad jūs žinote, 
kaip mirė mano sūnėnas. Dabar mes kalbame ne apie jį, o apie 
jus. 

— Taip, taip. 

— Tas vyriškis, kuris atėjo manęs pakviesti, — užmiršau jo 
pavardę,— sakė, kad užsikrėtėte šia liga Ist Ende nuo jūrininkų. 

— Aš tik taip galėčiau paaiškinti. 

— Jūs didžiuojatės savo protu, Holmsai, ar ne? Manote esąs 
labai sumanus, ar ne? Bet atsirado dar sumanesnis už jus. Pa- 
galvokite gerai, Holmsai. Ar jūs nemanote, kad galėjote užsikrėsti 
ir kitaip? 

— Aš negaliu galvoti. Protas nebeveikia. Dėl Dievo meilės, 
padėkite! 

— Gerai, aš jums padėsiu, padėsiu susivokti, kas ir kaip įvy- 
ko. Norėčiau, kad sužinotumėte tai prieš mirdamas. 

— Duokite man ką nors skausmui numalšinti. 

— Jau skauda, ar ne? Taip, tie kuliai spiegte spiegdavo prieš 
galą. Toks jausmas, lyg mėšlungis tąsytų. 

— Taip, taip, mėšlungis. 

— Nieko, juk jūs girdite, ką aš sakau. Klausykite! Ar neprisi- 
menate kokio nors neįprasto savo gyvenimo įvykio maždaug tuo 
metu, kai liga prasidėjo. 

— Ne, ne, nieko. 

— Gerai pagalvokite. 

— Aš per sunkiai sergu, kad galėčiau galvoti. 

— Na, tuomet aš jums padėsiu. Ar jūs nieko negavote paštu? 

— Paštu? 

— Pavyzdžiui, dėžutės? 

— Man silpna, aš mirštu! 

— Klausykite, Holmsai! — Man pasigirdo, kad jis purto ligonį, 
ir aš vos ištvėriau savo slėptuvėje.— Jūs turite girdėti mane. Jūs 
girdite. Ar prisimenate dėžutę... dramblio kaulo dėžutę? Jūs ga- 
vote ją trečiadienį. Atidarėle... ar prisimenate? 

— Taip, taip, aš ją atidariau. Joje buvo tampri spyruoklė. 
Kažkoks pokštas... 

— Tai nebuvo pokštas, kaip jūs netrukus įsitikinsite. Kvailys, 
gavote tai, ko norėjote. Kam atsistojote man skersai kelio? Jei 
nebūtumėte manęs užkliudęs, nebūčiau jums kenkęs. 

— Prisimenu! — dusdamas ištarė Holmsas.— Spyruoklė! Ji 
mane sužeidė. Štai ta dėžutė... ten ant stalo.. 

— Ta pati, po šimts pypkių! Dabar ji atsidurs mano kišenėje. 
Taigi jums nebeliks jokio įkalčio. Bet dabar, Holmsai, jūs žinote 
tiesą ir galite mirti suprasdamas, jog aš jus nužudžiau. Jūs per 
daug žinojote apie Viktoro Sevedžo mirtį, todėl ir pasiunčiau jums 
tokį patį likimą. Jūs: labai greit mirsite, Holmsai. Aš pasėdėsiu 
čia ir pasižiūrėsiu, kaip jūs mirsite. 

Holmso balsas pritilo ir virto vos begirdimu šnabždesiu. 

— Ką? — paklausė Smitas.— Pasukti dujas? Jau pasirodė še- 
šėliai, ar ne? Gerai, aš pasuksiu, kad galėčiau geriau jus: matyti.— 
Jis perėjo skersai kambarį, ir staiga pasidarė šviesiau.— Ar galė- 
čiau jums dar kuo nors pasitarnauti, drauguži? 

— Degtukų ir cigaretę. 

Aš vos nesušukau iš džiaugsmo ir nuostabos. Holmsas šnekėjo 
natūraliu balsu, gal kiek silpnesniu, bet tuo pačiu, kurį taip gerai 
pažinojau. Paskui ėjo ilga pauzė, ir aš pajutau, kad Kalvertonas 
Smitas nustebęs tylėdamas žiūri į Holmsą. 

— Ką tai reiškia? — paklausė jis sausu, gaižiu balsu. 

— Geriausias būdas sėkmingai suvaidinti vaidmenį — tai į jį 
įsigyventi,— pareiškė Holmsas.— Duodu žodį, ištisas tris dienas 
ničnieko nevalgiau ir negėriau, kol jūs nesiteikėte man paduoti 
stiklinės vandens. Bet sunkiausia buvo nerūkyti. Aha, štai ir ci- 
garetės.— Išgirdau degtuko čirkštelėjimą. — Na, dabar kur kas ge- 
riau. Aha, regis, girdžiu draugo žingsnius. 

Iš lauko pusės pasigirdo žingsniai, prasivėrė durys, ir pasirodė 
inspektorius Mortonas. 

— Viskas gerai. Šis žmogus priklauso jums,— pasakė Holmsas. 

Inspektorius ištarė įprastinius įspėjimus. 

— Jūs areštuojamas kaip kaltinamas nužudžius Viktorą Seve- 
džą,— pareiškė jis. 

— Ir galite pridurti: „Už pasikėsinimą nužudyti Serloką Holm- 
są“,— pasakė mano bičiulis nusijuokdamas.— Nenorėdamas var- 
ginti ligonio, inspektoriau, ponas Kalvertonas Smitas teikėsi pats 
duoti jums signalą, atsukdamas ligi galo dujas. Beje, suimtojo 
švarko dešinėje kišenėje yra nedidelė dėžutė, kurią reikėtų išimti 

Ačiū. Tik vertėtų su ja elgtis kiek galima atsargiau. Padėkite ją 
čionai. Ji pravers teisme. 

Pasigirdo staigus puolimas, imtynės, o po to — geležies žlegė- 
jimas ir skausmo riksmas. 

— Jūs tik susižeisite,— perspėjo inspektorius.— Stovėkite ra- 
miai! — Pagaliau antrankiai spragtelėdami užsisklendė. 

— Ak šitaip! Spąstai! — suriko aukštas, spigus balsas.— Šitai, 
Holmsai, atves jus, o ne mane į kaltinamųjų suolą. Jis paprašė 
mane atvažiuoti jo gydyti. Aš pasigailėjau jo ir atvažiavau. O 
dabar jis, žinoma, dėsis, jog aš pasakiau kažkokią nesąmonę, ku- 
rią jis pats sugalvojo norėdamas patvirtinti savo beprotiškus 
įtarimus. Galite meluoti, kiek norite, Holmsai. Mano žodžiai tokie 
pat svarbūs kaip ir jūsų. 

— O Viešpatie! — sušuko Holmsas.— Aš visiškai jį užmiršau. 
Mielasis Votsonai, tūkstantį kartų atsiprašau. Tik pamanykite, 
visiškai iškrito iš galvos, kad jūs čia. Man nėra reikalo jums 
pristatyti poną Kalvertoną Smitą, nes, kiek suprantu, jau matėtės 
su juo šiandien. Ar jūs turite kebą, inspektoriau? Aš vykstu 
tuojau pat, kai tik apsirengsiu, nes policijoje manęs tikriausiai 
prireiks. 

— Niekada nevalgiau ir negėriau su tokiu pasitenkinimu,— 
kalbėjo Holmsas, gerdamas klaretą ir užsikąsdamas biskvitais.— 
Beje, kaip žinote, mano įpročiai ne itin tvarkingi, ir tokie žyg- 
darbiai man sekasi lengviau negu kitiems. Svarbiausia man buvo 
įtikinti ponią Hadson, jog aš iš tikrųjų sergu, nes ji turėjo duoti 
žinią jums apie mano ligą, o jūs savo ruožtu pranešti Smitui. Ar 
jūs neįsižeidėte, Votsonai? Prisipažinkite, jog sugebėjimas apsi- 
mesti nepriklauso gausybei jūsų talentų. Jeigu jūs būtumėte ži- 
nojęs mano paslaptį, nebūtumėte galėjęs įtikinti Smito, jog jam 
būtina atvykti, o tai ir buvo esminis mano plano punktas. Žino- 
damas jo kerštingumą, buvau įsitikinęs, kad jis atvyks pasižiūrėti 
savo darbo vaisių. | 

— Bet jūsų išvaizda, Ilolmsai... jūsų mirtinai išblyškęs vei- 
das? 

— Trys dienos pasninko žmogaus nepagražina, Votsonai. O 
visa kita gali pataisyti kempinė. Vazelinu pasitepus kaktą, į akis 
įsilašinus beladonos, pasirausvinus skruostus ir užsidėjus vaško 
plutelę ant lūpų, galima sukelti visiškai neblogą efektą. Apsime- 
timas sergančiu — tai tema, kuria aš ketinu parašyti monogra- 

ftiją. O tas šnekalas apie puskrones, austres ir kitus pašalinius 
dalykus sukūrė neblogą kliedesio įspūdį. | 

— Bet kodėl jūs neleidote man prieiti arčiau, jeigu nebuvo 
jokios infekcijos? 

— Ir jūs dar klausiate, mielasis Votsonai? Nejaugi jūs ma- 
note, kad aš nevertinu jūsų medicinos žinių? Argi galėjau tikėtis, 
jog jūsų patyręs žvilgsnis nepastebės, kad mirštantysis visiškai 
neturi karščio ir jo pulsas nė kiek nepakitęs. Per penkis metrus 
aš dar galėjau jus apgauti. O jei man nebūtų pasisekę tai pa- 
daryti, kas man būtų pristatęs Smitą? Ne, Votsonai, nelieskite 
tos dėžutės. Pažvelgęs iš šono, pastebėsite, kad, ją atidarius, iš- 
šoks aštri it gyvatės geluonis spyruoklė. Neabejoju, kad panašiu 
įrenginiu buvo nužudytas vargšas Sevedžas, kuris stovėjo tarp 
šio pabaisos ir palikimo. Aš, kaip žinote, gaunu labai įvairios ko- 
respondencijos ir gan apdairiai elgiuosi su visais siuntinėliais, 
kurie mane pasiekia. Man buvo aišku, kad, įtikinęs Smitą, jog jo 
užmačios pavyko, galėsiu išvilioti iš jo prisipažinimą. Sitą spek- 
taklį aš suvaidinau taip tiksliai kaip tikras aktorius. 

Dėkoju jums, Votsonai, o dabar padėkite man apsivilkti ap- 
siaustą. Manau, kad, baigus reikalus policijos nuovadoje, ne pro 
šalį būtų pasistiprinti pas Simpsoną. 


LEDI FRENSIS KARFEKS DINGIMAS 


— Kodėl turkiški? — paklausė ponas Serlokas Holmsas, ati- 
džiai apžiūrėdamas mano batus. Aš tuo metu sėdėjau atsilošęs. 
pintiniame krėsle, ir mano ištiestos kojos atkreipė į save visada 
aktyvų jo dėmesį. 

— Angliški, — nustebęs atsiliepiau.— Pirkau juos Latimero 
parduotuvėje, Oksfordo gatvėje. 

Holmsas nekantriai nusišypsojo. 

— Pirtis! Pirtis turkiška, o ne batai! — sušuko jis.— Kodėl ra- 
minanti ir tokia brangi turkiška pirtis, o ne gaivinanti vonia 
namie? 

— Todėl, kad pastarosiomis dienomis paūmėjo reumatas ir pa- 
sijutau esąs visiškai senas. Turkiška pirtis, kaip mes, medikai, 
sakome, skatina medžiagų apykaitą — išvalo organizmą ir su- 
teikia šviežių jėgų. Beje, Holmsai,— tęsiau aš,— logiškai mąs- 

tančiam Žmogui ryšys tarp mano batų ir turkiškos pirties yra 
visiškai akivaizdus, bet vis dėlto būčiau dėkingas, jei jūs man 
jį atskleistumėte. 

— Samprotavimų eiga ne tokia jau miglota, Votsonai,— pa- 
sakė Holmsas, išdykėliškai sumirksėdamas.— Tai paprasčiausias 
dedukcijos. atvejis, kurį galėčiau pailiustruoti paklausdamas: kas 
šįryt su jumis važiavo kebu. 

— Nemanau, kad dar viena iliustracija jau yra paaiškini- 
mas,— gana kandžiai tariau aš. 

— Puiku, Votsonai! Pagirtinas ir logiškas prieštaravimas. Pa- 
žiūrėkime, nuo ko mes pradėjome. Pirmiausia panagrinėkime 
antrąjį — kebą. Antai jūsų apsiausto kairioji rankovė ir petys 
aptaškyti. Jei būtumėte sėdėjęs vidury sėdynės, jūs, ko gero, 
būtumėte visai neaptaškytas arba aptaškytas vienodai iš abiejų 
šonų. Taigi aišku, jog sėdėjote prie krašto. Vadinasi, važiavote 
ne vienas. 

— Visiškai pagrįsta. 

— Juokingai paprasta, ar ne? 

— O batai ir pirtis? 

— Lygiai taip pat nesudėtinga. Jūs visada surišate savo batų 
raištelius vienodai. O šį kartą matau prašmatnų dvigubą mazgą — 
jūs. taip niekada nerišate. Vadinasi, buvote juos nusiavęs. Kas. 
juos užrišo? Arba batsiuvys, arba pirties patarnautojas. Batsiuvys 
negalėjo, nes batai beveik nauji. Kas lieka? Pirtis. Paprasčiau ir 
būti negali, ar ne? Bet, šiaip ar taip, Votsonai, turkiška pirtis 
atliko savo paskirtį. 

— Kaip? 

— Sakėte, jog buvote tenai, nes jums reikia permainos. Leis- 
kite man ją pasiūlyti. Kaip jūs vertintumėte kelionę į Lozaną, 
mielasis Votsonai,— pirmos klasės bilietai ir visos išlaidos ap- 
mokamos karališkai? 

— Nuostabu! Bet kodėl? 

Holmsas atsilošė į krėslo atkaltę ir išsitraukė iš kišenės užrašų 
knygutę. 

— Pats pavojingiausias žmonių giminės atstovas,— pradėjo 
jis, — vieniša, nežinanti ko nusitverti moteris. Si nekalčiausia ir 
galbūt net- naudingiausia būtybė nuolatos skatina kitus vykdyti: 
nusikaltimus. Toji bejėgė moteris be paliovos keliauja. Ji turi 
pakankamai lėšų ir bastosi iš vienos šalies; į kitą, iš viešbučio 
į viešbutį. Ir štai kokiame nors įtartiname pensione ar nakvynės 

namuose jos pėdsakai dingsta. Ji — tarsi viščiukas, paklydęs lapių 
pasaulyje. Jeigu ją prarytų, niekas nė nepasigestų: Bijau, kad 
ledi Frensis Karfeks ištiko bėda. | 

Man širdis atlėgo išgirdus, kaip jis staiga nuo bendrų sam- 
protavimų perėjo prie konkrečių dalykų. Holmsas pavartė užrašų 
knygutę. 

— Ledi Frensis,— tęsė jis,— vienintelė tiesioginė velionio 
graio Raftono palikuonė. Žemę jų šeimoje, kaip galbūt prisime- 
nate, visada paveldėdavo sūnūs. Jai atiteko nelabai dideli turtai, 
bet ji gavo nuostabias senoviškas ispanų darbo brangenybes — 
dailiai nušlifuotus ir aptaisytus sidabru briliantus, kuriuos ji taip 
mėgo, kad nenorėjo palikti savo bankininkui ir visada vežiodavosi 
su savimi. Ledi Frensis asmenybė kelia graudžias mintis: ši dar 
vidutinio amžiaus graži moteris dėl keistų likimo užmačių liko 
paskutinė dar prieš kokius dvidešimt metų našiai žaliavusio 
medžio atžala. 

— Tai kas gi jai atsitiko? 

— Kas atsitiko ledi Frensis? Ar ji dar gyva, ar ne? Kaip tik 
tai mes ir turime sužinoti. Jos įpročiai labai griežti: jau ketveri 
metai, kai ji nuolat kas dvi savaitės rašo laiškus panelei Dobni, 
savo senajai guvernantei, kuri seniai nebedirba ir gyvena Kember- 
velyje. Toji panelė Dobni ir kreipėsi į mane. Jau beveik penkios 
savaitės, kai iš jos — nė žodžio. Paskutinis laiškas siųstas iš 
Lozanos viešbučio „Nacional“. Ledi Frensis iš ten išvyko nepa- 
likusi adreso. Giminės susirūpinę, o kadangi jie nepaprastai tur- 
tingi, nepagailės jokių išlaidų, jei mes padėsime ištirti, kas įvyko. 

— Ar panelė Dobni -- vienintelis informacijos šaltinis? Tik- 
riausiai ji turėjo ir daugiau korespondentų? 

— Yra dar vienas korespondentas, Votsonai,— tikras žinių šal- 
tinis. Tai bankas. Vienišos moterys taip pat turi gyventi, ir jų 
banko sąskaita — glaustas dienoraštis. Ledi Frensis pinigai 
padėti Silvesterio banke. Aš susipažinau su jos sąskaita. Prieš- 
paskutinį kartą ji paėmė pinigų apsimokėti už viešbutį Lozanoje, 
ir tai buvo didelė suma, taigi jai dar liko grynųjų. Po to buvo 
išrašytas tik vienas čekis. 

— Kam ir kur? | 

— Panelei Mari Devin. Tačiau kur jis buvo išrašytas — nežino- 
ma. Jį apmokėjo Liono kredito bankas Monpeljė mieste maždaug 
prieš tris savaites. Suma — penkiasdešimt svarų. 


114 


O kas ta panelė Mari Devin? Tai man taip pat pasisekė sužinoti. 
Panelė Mari Devin buvo ledi Frensis Karfeks kambarinė. Tačiau 
kodėl ledi Frensis išrašė jai tą čekį, dar neįspėjau. Betgi ne- 
abejoju, kad jūsų paieškos netrukus atskleis šitą reikalą. 

— Mano paieškos? 

— Taip — juk jūs vyksite atsigaivinti į Lozaną. Kaip žinote, 
aš negaliu išvažiuoti iš Londono, kol senojo Abrahamso gyvybei 
gresia toks pavojus. Be to, ir kitais sumetimais man geriau likti 
Anglijoje. Skotlend Jardas nuobodžiauja be manęs, o kriminali- 
niame pasaulyje prasideda nesveikas bruzdėjimas. Taigi važiuo- 
kite, mielasis Votsonai, ir jeigu du pensai už mano kuklaus pa- 
tarimo žodį jums nepasirodys per brangu, aš visą parą pasiren- 
gęs jums padėti žemyno telefono linijoje. 


Po dviejų dienų aš jau buvau Lozanos viešbutyje ,„Nacional“, 
kur mane be galo maloniai priėmė garsusis valdytojas ponas 
Mozeras. Pasak jo, ledi Frensis čia pagyvenusi keletą savaičių. 
Visi buvę ja sužavėti. Jai ne daugiau kaip keturiasdešimt metų. 
Ji ir dabar dar labai gerai atrodanti, o jaunystėje, matyt, buvusi 
tikra gražuolė. Apie vertingas brangenybes ponas Mozeras nieko 
nežinąs, bet tarnai pastebėję, kad sunkus lagaminas ledi Frensis 
miegamajame esąs visada užrakintas. Kambarinė Mari Devin taip 
pat visiems labai patikusi. Ji net buvo susižadėjusi su vienu iš 
vyresniųjų viešbučio padavėjų, tad sužinoti jos adresą buvo ne- 
sunku. „Trajano gatvė, 11, Monpeljė“, — užsirašiau savo knygu- 
tėje ir pamaniau, jog net pats Holmsas nebūtų mikliau surinkęs 
šių žinių. 

Tik vienas klausimas liko paslaptyje, ir aš nesugebėjau į jį 
atsakyti: kodėl ledi Frensis taip staiga išvyko? Juk labai patiko 
gyventi Lozanoje. Buvo pagrindo manyti, jog ji praleis visą se- 
zoną tuose ištaiginguose kambariuose, kurių langai išeina tiesiai 
į ežerą. Ir štai vieną dieną ji išvažiuoja prarasdama iš anksto 
sumokėtą savaitės nuomą. Ką nors nuspėti galėjo tik Žiulis Vi- 
baras, kambarinės sužadėtinis. Jo manymu, staigų ledi Frensis 
išvykimą galima sieti su tuo, kad prieš kokias dvi dienas vieš- 
butyje pasirodęs ir pas ją apsilankęs aukštas, tamsaus gymio, 
barzdotas vyriškis. „Un sauvage— un vėritable sauvage!“ * — 
sušuko Žiulis Vibaras, Jis buvo apsigyvenęs kažkur mieste. Žmo- 


> Laukinis, tikras laukinis (pranc.). 

nės matė, kaip sykį ežero krantinėje, priėjęs prie madam, jis 
kažką susijaudinęs kalbėjo. Paskui jis atėjęs į viešbutį, bet ma- 
dam atsisakiusi jį priimti. Jis buvęs anglas, bet jo vardo niekas 
nežinojęs. Madam po to tučtuojau išvykusi. Ir Žiulis Vibaras, 
ir,— o tai dar svarbiau,— jo sužadėtinė mananti, kad šitas ap- 
silankymas buvusi priežastis, o madam išvykimas — padarinys. 
Tik vieną dalyką Žiulis atsisakė paaiškinti — kodėl Mari paliko 
savo ponią. To jis arba negalėjo, arba nenorėjo sakyti. Jeigu aš 
norįs sužinoti, turįs nuvažiuoti į Monpeljė ir paklausti jos. 

Taip baigėsi pirmasis mano tyrimų ratas. Dabar reikėjo su- 
žinoti, kur apsistojo ledi Frensis Karteks, išvažiavusi iš Lozanos. 
Sitą aplinkybę ji nuslėpė, o tai patvirtina spėliojimą, jog ji iš- 
vyko norėdama sumėtyti pėdas. Kaip kitaip būtų galima paaiš- 
kinti, kad ant jos bagažo nebuvo kortelės su užrašu „„Badenas“? 
Ir ji, ir bagažas pasiekė šį Reino kurortą aplinkiniais keliais. 
Tai sužinojau iš vietinio Kuko agentūros skyriaus. Taigi į Ba- 
deną išvykau išsiuntęs Holmsui savo veiklos ataskaitą, o iš jo 
gavau pusiau geraširdišką, pusiau humoristinę telegramą. 

Badene nesunkiai suradau dingusius pėdsakus. Ledi Frensis 
dvi savaites buvo apsistojusi „Anglų sodybos“ viešbutyje. Čia 
ji susipažino su misionieriumi iš Pietų Amerikos daktaru Šlezin- 
geriu ir jo žmona. Kaip ir daugelis vienišų moterų, ledi Frensis 
ieškojo paguodos religijoje ir skyrė jai daug laiko. Ją didžiai 
paveikė įspūdinga daktaro Šlezingerio asmenybė, jo karštas tikė- 
jimas ir tai, kad jis kamavosi nuo ligos, kurią gavo vykdydamas 
savo apaštališką misiją. Ji padėdavo poniai Šlezinger slaugyti 
sveikstantį šventąjį. Jis, pasak viešbučio valdytojo, visas dienas 
čios. Jis sudarinėjąs Šventosios Žemės žemėlapį, ypač kreipdamas 
dėmesį į midianitus, apie kuriuos rašąs monogratiją. Pagaliau 
pagerėjus sveikatai, daktaras su žmona grįžo į Londoną, o ledi 
Frensis išvažiavusi kartu su jais. Tai buvo prieš tris savaites, ir 
nuo tol valdytojas nieko nebegirdėjęs. Tuo tarpu kambarinė Mari, 
apsipylusi ašaromis, išvyko trim dienom anksčiau, pasakiusi ki- 
toms viešbučio merginoms, jog daugiau nebetarnausianti. Dak- 
taras Šlezingeris prieš išvažiuodamas apmokėjęs ir savo, ir ledi 
Frensis sąskaitas. 

— Beje,— pasakė baigdamas šeimininkas, — jūs — ne vienin- 
telis ledi Frensis Karfeks. draugas, kuris jos ieškote. Maždaug 
prieš savaitę kažkoks vyriškis teiravosi to paties. 

— Ar jis nepasisakė savo pavardės? — paklausiau. 

— Ne. Jis anglas, nors ir nevisiškai panašus į anglą. 

— Gal panašus į laukinį? — paklausiau, savo garsiojo bičiu- 
lio metodu sugretinęs man žinomus faktus. 

— Kaip tik į laukinį! Tas žodis jam labai tinka. Augalotas, 
barzdotas, įdegęs nuo saulės, jam labiau pritiktų sukiotis kaimo 
smuklėje, o ne prašmatniame viešbutyje. Ūmus ir piktas kažkoks. 
Tokio nemėginčiau užkabinti. 

Na, štai ir pradėjo ryškėti paslaptis, kaip ryškėja žmonių fi- 
gūros sklaidantis rūkui. Patiklią ir dievotą moterį persekioja ir 
iš vienos vietos į kitą gainioja žiaurus ir negailestingas padaras. 
Ji bijo jo, kitaip nebūtų bėgusi iš Lozanos. Jis vejasi toliau. Anks- 
čiau ar vėliau jis pasivys ją. O gal jau pasivijo? Ar ne dėl to 
ji taip ilgai tyli? Galbūt tie geri žmonės, su kuriais ji susibičiu- 
liavo, negalėjo jos apsaugoti nuo grasinimų ir gąsdinimų? Koks 
siaubingas tikslas, koks nesuprantamas kėslas verčia jį taip ilgai 
persekioti ledi Frensis? Į šiuos klausimus man reikėjo atsakyti. 

Su pasitenkinimu parašiau Holmsui, kaip greit ir garantuotai 
aš prisikasiau prie šito reikalo šaknų. Atsakydamas man, jis pa- 
prašė aprašyti, kaip atrodo daktaro Šlezingerio kairioji ausis. 
Holmso humoro jausmas gana savotiškas, o kartais net užgaulus, 
todėl aš nekreipiau dėmesio į jo nevykusį pokštą, juolab kad 
žinia iš jo atėjo į Monpeljė miestą, kur buvau nuvykęs pasimatyti 
su ledi Frensis kambarine Mari. 

Aš nesunkiai suradau buvusią kambarinę ir išgavau iš jos 
viską, ką ji žinojo. Ji labai mylėjusi savo šeimininkę ir palikusi 
ją tik todėl, kad buvo įsitikinusi tąją radus gerų draugų, ir dar 
todėl, kad pati rengėsi ištekėti ir joms vis tiek, būtų tekę išsiskirti. 
Ji su širdgėla prisipažino, jog, joms gyvenant Badene, ponia daž- 
nai ant jos pykdavusi, o sykį net apklausė, tarsi abejodama jos 
sąžiningumu. Dėl to kambarinė lengviau pakėlusi išsiskyrimą, 
negu tai būtų buvę kitokiomis aplinkybėmis. Kaip vestuvių do- 
vaną, ledi Frensis davusi jai penkiasdešimt svarų. Kaip ir man, 
kambarinei didžiulį nepasitenkinimą sukėlė nepažįstamasis, kuris 
privertė jos ponią išvykti iš I.ozanos. Ji savo akimis matė, kaip 
tasai visų akivaizdoje paežerėje šiurkščiai griebęs jai už rankos. 
Tai pašėlęs ir baisus žmogus. Matyt, ledi Frensis, pabūgusi jo, 
ir išvažiavo kartu su Šlezingeriais į Londoną. Ji niekada nekal- 
bėjusi su Mari apie tą žmogų, bet iš daugelio požymių kambarinė 
supratusi, kad ponią nuolat kamuoja baimė. 

Taip bepasakodama ji staiga pašoko ant kojų, o jos veide 
pasirodė nuostaba ir išgąstis. 

— Stai jis! — sušuko ji.— Tas nevidonas tebepersekioja ją! 
"Tai tas pats vyriškis, apie kurį šnekėjau. 

Pro atvirą svetainės langą pamačiau augalotą tamsiaveidį 
vyrą susivėlusia juoda barzda. Jis. lėtai žingsniavo gatve, akylai 
žiūrėdamas į namų numerius. Be abejo, jis, kaip ir aš, ieškojo 
kambarinės. Nieko negalvodamas, puoliau laukan ir užkalbinau 
JI 

— Ar jūs anglas? — paklausiau. 

— Na ir kas, jei anglas? — piktai atrėžė jis. 

— Leiskite paklausti, kaip jūs vadinatės? 

— Ne, neleisiu,— atšovė jis. 

Padėtis buvo kebli, bet, kaip žinoma, tiesiausias kelias esti 
pats geriausias. 

— Kur yra ledi Frensis Karfeks? — paklausiau. 

Jis apstulbęs įsispoksojo į mane. 

— Ką jūs jai padarėte? Kodėl ją persekiojate? Aš reikalauju 
atsakyti! — griežtai pasakiau. 

Įnirtingai suriaumojęs, vyriškis puolė ant manęs tarytum tig- 
ras. Esu ne kartą nugalėjęs grumtynėse, bet šis Žmogus, įsiutęs 
it laukinis, sugriebė mane savo geležiniais gnybtais. Jo ranka 
suspaudė man gerklę, ir aš ėmiau prarasti sąmonę, bet čia iš 
priešais esančio kabareto iššoko kažkoks nesiskutęs darbininkas 
mėlynais marškiniais ir taip drožė vėzdu per petį mano užpuoli- 
kui, kad šis turėjo mane paleisti. Valandėlę jis pastovėjo puto- 
damas iš įsiūčio ir dvejodamas, ar nereikėtų pulti dar kartą, bet 
paskui piktai suurzgęs nužingsniavo prie namo, iš kurio ką tik 
buvau išėjęs. Aš apsigręžiau norėdamas padėkoti savo gelbėtojui, 
vis dar tebestovinčiam šalia manęs ant grindinio. 

— Na ir privirei košės, Votsonai! — prašneko jis.— Geriau va- 
žiuotum su manim atgal į Londoną naktiniu ekspresu. 

Po valandos Šerlokas Holmsas, apsirengęs kaip visada ele- 
gantiškai, sėdėjo mano kambaryje viešbutyje. Jis visiškai papras- 
tai paaiškino, kodėl taip staiga ir pačiu laiku pasirodė: patyręs, 
jog gali išvykti iš Londono, jis nusprendė užbėgti man už akių 
toje vietoje, kur, jo manymu, aš tuo metu turėjęs būti. Apsirengęs 
darbininko drabužiais, jis įsitaisė kabarete laukdamas, kol aš 
pasirodysiu. 


118 


— O juk jūs veikėte itin nuosekliai, mielasis Votsonai,— kal- 
bėjo jis.— Negalėčiau nurodyti nė vienos klaidos, kurios nebū- 
tumėte praleidęs. Jūsų tyrimų režultatas tas, kad visur, kur tik 
pasirodėte, sukėlėte daug triukšmo, bet niekur nieko neišsiaiški- 
note. 

— Galbūt ir jūs ne ką daugiau būtumėte nuveikęs, — įsižeidęs 
atsakiau. 

— Jokių „galbūt“ negali būti. Aš daugiau nuveikiau. Štai 
ir garbusis Filipas Grinas, jūsų kaimynas šiame viešbutyje. Jis, 
ko gero, padės mums sėkmingiau tirti šią bylą. 

Liokajus atnešė ant padėklo vizitinę kortelę, o įkandin pasi- 
rodė tas pats barzdočius, ką tik mane užpuolęs gatvėje. Pamatęs 
mane, jis krūptelėjo. 

* — Kas čia dabar, pone Holmsai? — paklausė jis.— Gavęs jūsų 
raštelį, aš atėjau. Bet ko čia reikia tam Žmogui? 

— Tas žmogus — mano senas bičiulis ir bendradarbis daktaras 
Votsonas, jis padeda tirti šitą bylą. 

Nepažįstamasis ištiesė man didžiulę, nuo saulės įdegusią ran- 
ką ir ėmė atsiprašinėti: 

— Viliuosi, kad nepadariau jums nieko blogo. Kai mane ap- 
kaltinote kažkuo jai nusikaltus, aš nebesusivaldžiau. Iš tiesų pas- 
kutiniu metu esu lyg apdujęs. Nervai nebeišlaiko. Bet šito jau 
per daug. Pirmiausia, pone Holmsai, pasakykite, kaip, po galais, 
jūs apskritai sužinojote mane egzistuojant. 

— Aš kalbėjausi su ledi Frensis kambarine panele Dobni. 

— Ak, ta senutė Siuzana Dobni su savo kyku! Gerai ją pri- 
simenu. 

— Ji taip pat jus prisimena. Tokį, koks buvote anksčiau, dar 
prieš išvykdamas į Pietų Afriką. 

— Vadinas, jūs viską apie mane žinote! Man nieko nebereikia 
nuo jūsų. slėpti. Prisiekiu, pone Holmsai, kad šiame pasaulyje 
nebuvo žmogaus, kuris būtų mylėjęs stipriau, nei aš mylėjau 
Frensis. Žinoma, jaunystėje buvau padūkėlis, kaip ir kiti mano 
aplinkos jaunuoliai. O jos siela buvo švari kaip sniegas. Ji ne- 
pakentė jokio šiurkštumo. Kai ji iš kažkur sužinojo apie mano 
poelgius, atsisakė su manimi matytis. O ji juk mylėjo mane — 
štai kas nuostabu! — taip mylėjo, kad tik dėl manęs tarytum 
šventoji visą gyvenimą liko viena. Praėjus daugeliui metų, kai 
aš užsidirbau Barbertone pinigų, ryžausi susirasti ją ir palenkti 
jos širdį į save. Žinojau, kad ji taip ir neištekėjo. Susiradau ją 

Lozanoje ir meldžiau atleisti man. Man regis, širdis jos atsileido, 
bet valia buvo nepalenkiama, ir kai kitą rytą atėjau, ji jau buvo 
išvykusi. Suradau jos pėdsakus Badene, o po kiek laiko sužino- 
jau, jog čia gyvena jos kambarinė. Esu storžievis, visąlaik 
gyvenau tarp prasčiokų, ir kai daktaras Votsonas taip mane už- 
kalbino, nebesusivaldžiau. Bet, dėl Dievo meilės, pasakykite, kas 
nutiko ledi Frensis? 

— Tai mes ir turime sužinoti, — nepaprastai rimtai atsakė 
„Holmsas.— Kur jūs Londone apsistojote? 

— „Lenhemo“ viešbutyje. 

— Tuomet prašyčiau tuoj pat grįžti tenai ir visada būti pasi- 
xengus, jei tik man jūsų prisireiktų. Nenorėčiau teikti jums ap- 
gaulingų vilčių, bet patikėkite, kad ledi Frensis labui bus pa- 
«daryta visa, kas įmanoma. Dabar nieko daugiau negaliu pasakyti. 
Stai mano vizitinė kortelė, palaikykite su manimi nuolatinį ryšį. 
40 dabar, Votsonai, susikraukite lagaminą, o aš išsiųsiu poniai 
Hadson telegramą, prašydamas rytoj rytą, pusę aštuonių, paro- 
«dyti geriausius savo sugebėjimus dviem išalkusiems keliaunin- 
kams. 


Grįžę į savo būstą Beikerio gatvėje, radome telegramą. Holm- 
sas, iš smalsumo šūktelėjęs, tuoj pat ją perskaitė ir ištiesė man. 
Telegramoje buvo parašyta: „Įkirpta arba perplėšta“ ir išsiuntimo 
vieta — Badenas. 

— Kas čia dabar? — paklausiau. 

— Čia viskas,— atsakė Holmsas.— Jūs tikriausiai prisimenate 
amnano prašymą —iš pirmo žvilgsnio gal ir nei šiokį, nei tokį — 
apibūdinti to garbaus misionieriaus kairiąją ausį. Jūs nieko ne- 
atsakėte. 

— Aš tuo metu jau nebebuvau Badene ir negalėjau patikrinti. 

— Teisybė. Todėl kitą tokią pat telegramą nusiunčiau „Anglų 
sodybos“ valdytojui. Štai jo atsakymas. 

— Kaip jį suprasti? 

— Suprasti taip, kad mes susidūrėme su ypač gudriu ir pavo- 
jingu žmogumi. Garbusis misionierius iš Pietų Amerikos yra ne 
kas kitas kaip šventeiva Pitersas, vienas labiausiai užkietėjusių 
nusikaltėlių, išaugintų Australijoje, o ši jauna šalis jau išleido 
į pasaulį nemaža tobulų šios rūšies egzempliorių. Piterso spe- 
cialybė — įtraukti vienišas moteris į savo pinkles pasinaudojant 
jų religiniais jausmais, o tariamoji žmona, anglė, pavarde Frei- 

zer,— jo verta padėjėja. Šlezingerio taktika padėjo man nustatyti 
jo asmenybę, o šita fizinė ypatybė — vienose smuklės peštynėse 
Adelaidėje 1889 metais jam buvo perkąsta ausis — patvirtino 
mano įtarimą. Vargšė ledi Frensis, Votsonai, pateko į rankas 
tokios velniškos porelės, kuri nieko nepaisys. Labai galimas daik- 
tas, kad ji jau nebegyva. O jeigu dar gyva, tai taip įkalinta, 
jog negali parašyti nei panelei Dobni, nei kam nors kitam. Labai 
galimas daiktas, kad ji net nepasiekė Londono, bet vargu: žinant, 
kokia registravimo sistema, žemyno policijos svetimšaliams ne- 
pasisektų apmulkinti; arba gal ji nuvažiavo tolyn, bet ir tai ne- 
panašu, nes tie niekšai nerastų kitos tokios vietos, kur galėtų 
paslėpti žmogų nesukeldami įtarimo. Nuojauta man sako, kad 
ji Londone, tačiau kol kas nežinome, kur jos ieškoti. Todėl be- 
lieka tik apsišarvuoti kantrybe ir veikti paprastai. Dabar papie- 
tausime, o vėliau vakare aš nukaksiu į Skotlend Jardą ir pasi- 
šnekėsiu su mūsų bičiuliu Lestreidu. 

Bet nei policija, nei paties Holmso nedidelė, bet gerai orga- 
nizuota informacijos tarnyba nesugebėjo atskleisti paslapties. 
Trys mūsų ieškomi žmonės daugiamilijoniame Londone dingo 
kaip vandenyje. Bandėme dėti skelbimus į laikraščius, bet veltui. 
Kiti būdai paslapčiai atskleisti taip pat nieko nedavė. Be reikalo 
išnaršėme visas landynes, kur galėjo apsilankyti Šlezingeris. 
Sekėme jo senus bendrininkus, bet šie vengė su juo susitikti. Ir 
štai po savaitės bergždžių paieškų ir nežinomybės staiga suspindo 
šviesa. Bevingtono lombarde, Vestminster Roude, buvo užstaty- 
tas sidabrinis pakabutis su briliantu. Jį atnešė stambus, glotniai 
nusiskutęs vyras, iš pažiūros panašus į dvasininką. Pavardė ir 
adresas aiškiai buvo netikri. Jo ausies Bevingtonas neįjsižiūrėjo, 
bet, sprendžiant iš išvaizdos, tai tikrai buvo Šlezingeris. 

Tris kartus mūsų barzdotasis draugas iš „Lenhemo“ viešbučio 
apsilankė pas mus, trečiąsyk — nepraėjus nė valandai po to, kai 
buvom gavę žinią apie pakabutį. Drabužiai karojo ant didžiulio 
sulysusio kūno, sielvartas pasendino jį keleriais metais. „Kad aš 
nors kuo galėčiau jums padėtil“— be paliovos aimanavo jis. 
Pagaliau Holmsas turėjo ką jam pasiūlyti. 

— Jis pradėjo užstatyli brangenybes. Dabar mes jį sučiup- 
sim. 

— Bet juk tai rodo, kad ledi Frensis atsitiko kažkas negera? 

Holmsas liūdnai palingavo galvą. 

— Tarkim, kad tie žmonės ligi šiol ją laikė užrakinę. Išleisti 
ją — reikštų pražudyti save. Mes turime būti pasirengę blogiau- 
siam atvejui. 

— Ką aš turėčiau veikti? | 

— Ar tie žmonės jūsų nepažįsta? 

— Ne. 

— Galimas daiktas, dabar jis eis pas kitą juvelyrą. Tuomet 
reikėtų pradėti viską iš naujo. Kita vertus, Bevingtonas jam 
gerai užmokėjo ir ničnieko neklausinėjo, taigi jei jam“ prireiks 
pinigų, jis veikiausiai vėl eis tenai. Aš parašysiu raštelį Beving- 
tonui, kad leistų jums visą laiką būti jo krautuvėje. Jei Pitersas 
ateitų, sekite jį ligi namų. Bet jokio neatsargaus žingsnio ir juo 
labiau jokio smurto. Duokite žodį, kad nieko neveiksite be mano 
žinios ir sutikimo. 

Dvi dienas garbusis Filipas Grinas (beje, jis buvo garsaus 
admirolo, vadovavusio mūsų Azovo jūros laivynui per Krymo 
karą, sūnus) mums nieko nepranešė. Trečios dienos vakarą jis 
įpuolė į mūsų svetainę Beikerio gatvėje išblyškęs, iš susijaudini- 
mo virpėdamas visu savo galingu kūnu. 

— Sučiupom! Sučiupom! — šaukė jis. 

Jaudulys neleido jam suregzti nė kelių žodžių. Holmsas nu- 
ramino jį ir pasodino į fotelį. 

— Nagi, papasakokite apie viską iš eilės, — pasakė jis. 

— Ji atėjo tiktai prieš valandą. Sį sykį žmona atnešė lygiai 
tokį pat pakabutį. Aukšta, išblyškusi moteriškė, akys kaip šeško. 

— Tai ji,— patvirtino Holmsas. 

— Kai ji išėjo, nusekiau iš-paskos. Ji pasuko Kenington Roudu, 
ir aš neatsilikau. Staiga ji įžengė į kažkokią krautuvę. Pone 
Holmsai, tai buvo grabdirbio krautuvėlė. 

Mano bičiulis krūptelėjo. 

— O toliau! — Jo balsas virpėjo išduodamas liepsningą sielą, 
slypinčią po šaltu suakmenėjusiu veidu. | 

— Aš taip pat įėjau. Ji šnekėjosi su moterimi, stovinčia už 
prekystalio. „Taip ilgail“— nugirdau lyg ir tokius žodžius. Mote- 
ris atsiprašinėjo: „Viskas bus tučtuojau pristatyta nurodytu adre- 
su,— teisinosi ji — Užtruko ilgiau, nes reikėjo padaryti pagal 
ypatingą užsakymą“. Čia jos pamatė mane ir nutilo. Aš kažko 
paklausiau ir išėjau. 

— Labai gerai pasielgėte. Kas įvyko po to? 

— Moteris taip pat išėjo, o aš buvau pasislėpęs kito namo 
tarpdury. Man regis, kad ji kažką įtarė, nes apsižvalgė aplink. 
Paskui pašaukė kebą ir sėdo į jį. Man pasisekė pagriebti kitą 
kebą ir nusekiau pavymui. Pagaliau ji išlipo Brikstone, Poltnio 
skvere, prie namo Nr. 36. Aš nuvažiavau tolyn, kebą paleidau už 
skvero kampo ir ėmiau stebėti namą. 

— Ar ką nors pamatėte? 

— Šviesa degė tik viename pirmo aukšto kambaryje, bet užuo- 
laida buvo nuleista, ir nieko negalėjau matyti. Aš stovėjau svars- 
tydamas, ką man dabar veikti, tik staiga prie namo privažiavo 
dengtas vežimas. Išlipo du vyrai ir, ištraukę kažką iš vežimo, už- 
nešė laipteliais prie laukujų durų. Pone Holmsai, tai buvo karstas. 

— Štai kaip! 

— Aš vos ištvėriau nenudūmęs tenai. Durys atsidarė įleisti 
tiems vyrams su jų nešuliu. Tarpdury pamačiau tą pačią moterį, 
bet ir ji mane pastebėjo ir, matyt, pažino. Krūptelėjusi ji skubiai 
užtrenkė duris. Aš prisiminiau jums duotą pažadą ir atlėkiau 
čionai. 

— Jūs nuveikėte didelį darbą,— pasakė Holmsas ir, pagriebęs 
skiautę popieriaus, kažką parašė.— Be orderio mes neturime teisės 
ką nors veikti. Geriausia būtų, kad nuneštumėte šitą raštelį į 
policiją ir gautumėte orderį. Galbūt bus sunkumų, bet manyčiau, 
jog brangenybių pardavimas — pakankama priežastis. Smulkme- 
nomis pasirūpins Lestreidas. 

— Bet per tą laiką jie gali ją nužudyti! Ką reiškia tas karstas 
ir kam skirtas, jeigu ne jai? 

— Mes padarysime viską, kas galima, pone Grinai. Nedelsim 
nė minutės. Pasikliaukite mumis. Na štai, Votsonai,— pridūrė jis, 
išskubėjus mūsų klientui,— jis išjudins veikti teisėsaugos orga- 
nus, o mudu, kaip paprastai, veiksim neteisėtai pagal savo planą. 
Padėtis tokia beviltiška, kad galima pateisinti pačias griežčiau- 
sias priemones. Nedelsdami maunam į Poltnio skverą. 

— Pabandykime atkurti visą vaizdą,— tęsė jis, mums važiuo- 
jant pro Parlamento rūmus ir Vestminsterio tiltu.— Tie niekšai 
atsiviliojo tą nelaimingą ledi į ILondoną, pirmiausia atskyrę ją 
nuo ištikimosios kambarinės. Jei ji ir rašė kam nors tuo metu, 
jos laiškai būdavo sulaikomi. Koks nors Piterso bendrininkas 
išnuomojo jiems apstatytą namą. Peržengusi to namo slenkstį, 
ji tapo jų belaisve, ir brangenybės, kurių jie iš pat pradžių gvie- 
šėsi, buvo nusavintos. Jie jau pradėjo jas pardavinėti, nes nemato 

sau jokio pavojaus, įsitikinę, jog ledi likimas niekam nerūpi. Jei- 
gu ją paleistų, ji, be abejo, juos išduotų. Todėl jie niekada jos 
nepaleis. Bet laikyti ją visą gyvenimą užrakintą taip pat negali- 
ma. Taigi vienintelė išeitis — ją nužudyti. 

— Tai visiškai aišku. 

— O dabar apsvarstykime kitokį variantą. Kai dvi skirtingos 
minties raidos linijos susikryžiuoja, tuomet, Votsonai, jų susikir- 
timo taške galime priartėti prie tiesos. Dabar pradėsime ne nuo 
ledi Frensis, bet nuo karsto ir eisime atgal. Bijau, kad šis faktas 
rodo, jog ledi tikrai mirusi. Jis taip pat reiškia, kad laidotuvės 
bus oficialios, pateikus gydytojo liudijimą ir policijos leidimą. 
Jei ledi būtų buvusi nužudyta, jie būtų ją užkasę kur nors sode. 
Bet čia viskas daroma viešai ir pagal taisykles. Ką tai reiškia? 
Ogi tai, kad ji buvo numarinta taip, jog net gydytojas neįtarė 
nenatūralios mirties,— galbūt buvo kaip nors nunuodyta. Ir vis 
dėlto keista, kad jie leido gydytojui ją apžiūrėti, nebent jis buvo 
jų sąmokslininkas, tačiau tai beveik neįtikima. 

— Ar jie negalėjo suklastoti liudijimo? 

— Tai pavojinga, Votsonai, labai pavojinga. Nemanau, kad 
būtų tam ryžęsi. Ei, vežėjau, sustokite! Čia turėtų būti grabdirbio 
krautuvė, nes ką tik pravažiavome lombardą. Užeikite jūs, Vot- 
sonai, nes jūsų išvaizda kelia pasitikėjimą. Paklauskite, kada 
rytoj įvyks kliento iš Poltnio skvero laidotuvės. 

Krautuvėje esanti moteris nė nedvejodama atsakė, kad laido- 
tuvės bus aštuntą valandą ryto. 

— Matote, Votsonai, jokių paslapčių, viskas kaip ant delno! 
Jie kažkokiu būdu tai sutvarkė teisiškai ir mano, jog nėra ko 
bijotis. Mums nieko kito nelieka, kaip laužtė įsilaužti. Ar turite 
kokį nors ginklą? 

— Tiktai lazdą. 

— Nieko, nieko, kaip nors prasiveršime. ,Teisuolis — triskart 
apginkluotas“ *. Mes tiesiog negalime laukti policijos arba griež- 
tai laikytis įstatymo raidės. Galite važiuoti sau, vežėjau. O mes, 
Votsonai, bandysime laimę dviese, juk mums tekdavo veikti kartu 
ir anksčiau. 

Jis energingai truktelėjo skambutį prie didžiulio tamsaus namo 
durų pačiame Poltnio skvero centre. Durys bemat atsidarė, ir 
silpnai apšviestame prieškambaryje išvydome aukštą moters fi- 
gurą. 

* Sekspyras V. Henrikas VI.—D, IE— V, IIL— Sc. 2. 

— Ko jums reikia? — griežtai paklausė ji, stengdamasi įsižiū- 
rėti į mus tamsoje. 

— Norėčiau pasišnekėti su daktaru Šlezingeriu,— tarė Holm- 
sas. 

— Čia negyvena joks Šlezingeris,— atrėžė ji ir bandė už- 
trenkti duris, bet Holmsas sulaikė jas batu. 

— Tuomet norėčiau pamatyti tą žmogų, kuris čia gyvena, kad 
ir kaip jis vadintųsi,— tvirtai pareiškė Holmsas. 

Ji sudvejojo, bet vis dėlto atvėrė duris. 

— Na, užeikite,— nusileido ji. — Mano vyras nieko nebijo. 

Ji uždarė laukujes duris ir nuvedė mus į svetainę dešinėje 
prieškambario pusėje. Išeidama uždegė šviesą ir pasakė: 

— Ponas Pitersas tuojau ateis. 

Kaip ji pasakė, taip ir buvo: nespėjome mudu apsidairyti po 
kambarį, apstatytą dulkinais ir kandžių suėstais baldais, kai staiga 
atsidarė durys ir į svetainę lengvu žingsniu įslinko augalotas, 
glotniai nusiskutęs, praplikęs vyriškis. Jo platus, raudonas nudri- 
busiais skruostais veidas spinduliavo išoriniu geraširdiškumu, su 
kuriuo visiškai nesiderino žiauri ir pikta burnos išraiška. 

— Čia, matyt, kažkoks nesusipratimas, džentelmenai! — atsai- 
niai, lyg niekur nieko, kreipėsi jis į mus.— Manyčiau, jums davė 
ne tą adresą. Jei paėjėtumėte tolėliau... 

— Užteks, mes neturime laiko,— kaip kirviu nukirto mano bi- 
čiulis.— Jūs esate Henris Pitersas iš Adelaidės, o pastaruoju me- 
tu — garbusis daktaras Šlezingeris iš Badeno ir Pietų Amerikos. 
Aš esu tuo taip tikras, kaip ir tuo, jog pats vadinuosi Šerlokas 
Holmsas. 

Pitersas,-- taip dabar jį vadinsiu,— krūptelėjo ir įsistebeilijo 
į savo grėsmingą priešą. 

— Nemanykite, pone Holmsai, kad jūsų pavardė mane išgąs- 
dino,— ramiai tarė jis.— Kai žmogaus sąžinė švari, jam nėra ko 
bijoti. Ko jums reikia mano namuose? 

— Sužinoti, ką jūs padarėte ledi Frensis Karfeks, kurią atsi- 
vežėte su savimi iš Badeno. 

— Būčiau labai dėkingas, jei pasakytumėte, kur ji dabar yra,— 
ramiai pareiškė jis.— Ji pasiskolino iš manęs beveik šimtą svarų, 
palikusi užstato porą niekam vertų pakabučių, į kuriuos lombarde 
nė žiūrėti nenori. Ledi Frensis prikibo prie ponios Piters ir manęs 
Badene,— tiesa, tuo metu ten gyvenau kita pavarde — ir neatstojo 
nuo mūsų ligi pat Londono. Aš apmokėjau jos sąskaitą viešbutyje 

ir už bilietą. O Londone ji dingo palikusi už skolą tuos, kaip sa- 
kiau, senamadiškus papuošalus. Jei surasite ją, pone Holmsai, 
būsiu jums labai dėkingas. 

— Būtinai surasiu,— pasakė Šerlokas Holmsas.— Apieškosiu 
visą šitą namą ir surasiu. 

— Kur jūsų orderis? 

Holmsas parodė revolverį ir vėl įsikišo į kišenę. 

— Kol kas užteks ir šito! 

— Ak šit kaip, jūs tiesiog banditas! 

— Tebūnie taip,— nusijuokė Holmsas.— Mano palydovas — 
taip pat pavojingas galvažudys. Mudu abu apieškosime jūsų 
namą. 

Mūsų priešininkas atidarė duris į prieškambarį. 

— Bėk į policiją, Eni! — sušuko jis. 

Ant laiptų sušlamėjo sijonai, laukujės durys atsidarė ir vėl 
užsidarė. 

— Laiko mums nedaug, Votsonai,— tarė Holmsas.— Jei bandy- 
site mums trukdyti, galite nukentėti. Kur karstas, kurį šiandien 
jums atvežė? 

— Kam jums tas karstas? Jis užimtas. Jame numirėlė. 

— Aš turiu ją pamatyti. 

— Niekada! Aš neleisiu! 

— Apsieisiu be jūsų leidimo. 

Holmsas staigiai pastūmė Pitersą į šalį ir išėjo į prieškambarį. 
Tiesiai prieš mus buvo pusiau praviros durys. Mes įėjome. Silp- 
nai apšviestame valgomajame ant stalo stovėjo karstas. Holmsas 
pasuko dujas ir pakėlė dangtį. Gilaus karsto dugne gulėjo išse- 
kusi būtybė. Ryški šviesa krito ant seno, raukšlių išvagoto veido. 
Nei žiaurūs kankinimai, nei badas, nei liga negalėjo paversti 
vis dar tebebuvusios gražios ledi Frensis šita nukaršusia palie- 
gėle. Holmso veide atsispindėjo nuostaba, bet kartu ir palengvė- 
jimas. 

— Ačiū Dievui! — sumurmėjo jis.— Tai ne ji. 

— Šį kartą jūs žiauriai apsirikote, pone Serlokai Holmsai,— 
pareiškė Pitersas, atsekęs paskui mus-į valgomąjį. 

— Kas ši numirėlė? | 

— Galiu pasakyti, jei tikrai norite žinoti. Tai mano žmonos 
senoji auklė Roza Spender, kurią suradome Brikstono prieglaudo- 
je. Mes ją parsigabenome čionai, pasikvietėme daktarą Horsomą, 
kuris gyvena Ferbenk Vile, Nr. 13,— nepamirškite užsirašyti jo 

adreso, pone Holmsai,— ir rūpestingai ją slaugėme, kaip mums 
liepė krikščioniška pareiga. Trečią dieną ji mirė. Mirties liudijime 
nurodyta —,,senatvinis marazmas“, bet tokia tiktai daktaro nuo- 
monė,— jūs, be abejo, geriau žinote jos mirties priežastį. Mes 
užsakėme laidotuves Stimsono ir Ko firmoje Kenington Roude, jos 
įvyks rytoj rytą, aštuntą valandą. Pabandykite prie ko nors pri- 
kibti, pone Holmsai! Prisipažinkite, jog padarėte nepataisomą 
kvailystę. Kažin ką būčiau davęs, jei kas nors būtų jus nufotogra- 
tavęs, kai pakėlęs dangtį vėpsojote įbedęs akis, nes pamatėte ne 
ledi Frensis Karfeks, o varganą devyniasdešimtmetę senutę! 

Holmsas su jam būdingu ramumu išklausė savo priešininko pa- 
tyčias, ir tik kietai sugniaužti kumščiai rodė, kaip stipriai jis 
susierzinęs. 

— Aš apieškosiu jūsų namą,— pasakė jis. 

— Nejaugi! — suriko Pitersas, o tuo metu prieškambaryje nu- 
aidėjo moteriškas balsas ir sunkūs žingsniai.— Mes dar pažiūrė- 
sime! Prašom čionai, ponai policininkai! Šitie žmonės įsibrovė 
į mano namus, ir aš negaliu jų išprašyti. Padėkite man jų atsi- 
kratyti! 

Tarpdury pasirodė seržantas ir konsteblis. Holmsas išsitraukė 
vizitinę kortelę. 

— Štai mano pavardė ir adresas. O čia mano draugas daktaras 
Votsonas. 

— Dievaži, sere, mes jus gerai pažįstame,— tarė seržantas, — 
tačiau be orderio jums čia negalima pasilikti. 

— Žinoma. Suprantu, jog negalima. 

— Suimkite jį! — šaukė Pitersas. 

— Jeigu reikės, mes žinome, kur rasti šį džentelmeną,— iškil- 
mingai pareiškė seržantas.— Bet visgi jums teks išeiti, pone 
Holmsai. 

— Taip, Votsonai, mums reikės išeiti. 

Po valandėlės mudu vėl buvome gatvėje. Holmsas atrodė ra- 
mus kaip ir visada, bet aš degte degiau iš pykčio ir pažeminimo. 
Seržantas išėjo kartu su mumis. 

— Atleiskite, pone Holmsai. Nieko nepadarysi — toks įstaty- 
mas. 

— Teisybė, seržante, jūs negalėjote pasielgti kitaip. 

— Manau, jūs ten atėjote ne be reikalo. Jei galėčiau kuo 
nors padėti... 


—- 

— Dingo moteris, seržante, ir mes įtariame ją esant tame 
name. Tuojau turėtų man atnešti orderį. 

— Aš nenuleisiu nuo jo akių, pone Holmsai. Jeigu kas, tuč- 
tuojau jums pranešiu. 

Buvo dar tik devinta valanda, ir mudu, nedelsdami nė minutės, 
toliau teęsėme savo paieškas. Pirmiausia nuvažiavome į Brikstono 
prieglaudą ir sužinojome, jog prieš keletą dienų tikrai buvo atė- 
jusi viena labdaringa pora ir pareiškė, kad nori pasiimti kažkada 
pas juos tarnavusią suvaikėjusią senutę. Gavę leidimą, jie išisi- 
vežė tą senutę namo. Niekas nenustebo, kai pasakėme, kad ji jau 
mirė. 

Tada apsilankėme pas gydytoją. Jis buvęs iškviestas, radęs 
moterėlę mirštančią grynai dėl senatvės, pats matęs, kaip ji išlei- 
dusi paskutinį kvapą, ir pats parašęs atitinkamą liudijimą. 

— Garantuoju, kad moteriškė mirė sava mirtimi ir nėra jokio 
pagrindo įtarti ką nors negera,— baigė jis. 

Nieko įtartino tuose namuose jis nepastebėjęs, tik galbūt pasi- 
rodę šiek tiek keista, kad tokios padėties žmonės gyveną be tar- 
naitės. Daugiau iš daktaro Horsomo nieko nesužinojome. 

Pagaliau atkakome į Skotlend Jardą. Pasirodė, jog įformi- 
nant orderį atsirado šiokių tokių sunkumų ir reikalas užtruko — 
teisėjo parašą būsią galima gauti tik kitą rytą. Jei ponas Holmsas 
užeitų apie devintą valandą, galėtų vykti su Lestreidu ir daly- 
vauti suimant Pitersą. Tą dieną daugiau nieko nebesužinojome, 
tik apie vidurnaktį apsilankė mūsų bičiulis seržantas ir papasa- 
kojo, jog didžiojo tamsaus namo languose vienur kitur sumirk- 
sėdavo kažkokia šviesa, tačiau niekas iš jo neišėjo ir neįėjo vidun. 
Taigi mums beliko apsišarvuoti kantrybe ir laukti rytojaus. 

Šerlokas Holmsas buvo per daug suirzęs, kad galėtų šnekėtis, 
ir pernelyg susijaudinęs, kad galėtų miegoti. Palikau jį berūkantį 
krėsle surauktais vešliais, tamsiais antakiais ir ilgais pirštais 
nervingai barbenantį į jo ranktūrius: mintimis jis perkratinėjo 
visus galimus būdus šiai paslapčiai atskleisti. Girdėjau, kaip naktį 
jis buvo keletą kartų išėjęs paslampinėti į lauką. Pagaliau rytą, 
vos tik man atsikėlus, jis atskubėjo į mano kambarį. Buvo su 
chalatu, bet jo išblyškęs, įdubusiomis akimis veidas bylojo, kad 
jis praleido bemiegę naktį. 

— Kada laidotuvės? Regis, aštuntą? — nekantriai paklausė- 
jis.— O dabar dvidešimt minučių aštuntos. Dievaži, Votsonai, 
kur išgaravo smegenys, kurias man davė Dievas? Greičiau, Vot- 

sonai, greičiau! Iškilęs gyvybės ir mirties klausimas: šimtas šansų 
mirčiai ir tik vienas — gyvybei. Jei pavėluosiu, niekada sau ne- 
atleisiu. 

Nepraėjo nė penkios minutės, o mes jau dūmėme kebu Beike- 
rio gatve. Bet kai važiavome pro Big Beną, buvo be dvidešimt 
penkių minučių aštuonios, o kai pasukome į Brikston Roudą, 
išmušė aštuonias. Bet kiti taip pat vėlavo. Dešimt minučių po 
aštuonių prie namų durų vis dar tebestovėjo katafalkas, o kai 
vežikas sustabdė putotą arklį, tarpdury pasirodė trijų vyrų neša- 
mas karstas. Holmsas puolė pirmyn ir užstojo jam kelią. 

— Neškite atgal! — sušuko jis, įrėmęs delną į pirmojo nešiko 
krūtinę.— Tučtuojau neškite atgal! 

— Kokių velnių jums čia reikia? Dar kartą klausiu: kur jūsų 
orderis? — klykė įsiutęs Pitersas, kurio platus, įraudęs veidas pa- 
sirodė kitame karsto gale. 

— Orderis jau pakeliui. Kol jį pristatys, karstas pasiliks name. 

Valdingas Holmso balsas paveikė nešikus. Pitersas šmurkšte- 
lėjo gilyn: į namą, o jie įnešė karstą atgal. 

— Greičiau, Votsonai, greičiau! Stai atsuktuvas| — sušuko jis, 
kai karstas buvo padėtas ant stalo.— Jūs taip pat paimkite atsuk- 
tuvą. Jei per minutę atplėšite dangtį, gausite sovereną. Ne klau- 
sinėkit, o dirbkit! Dar vieną! Dar! Dabar visus kartu! Jau juda, 
juda! Pagaliau! 

Bendromis pastangomis atplėšėme dangtį. Tuo pat metu iš 
vidaus pliūptelėjo smarkus svaiginantis chloroformo kvapas. Nu- 
mirėlės burna buvo uždengta narkotikų prisodrinta vata. Holmsas 
numetė ją, ir mes pamatėme nuostabiai gražų, dvasingą vidutinio 
amžiaus moters veidą. Holmsas apkabino ją per pečius ir pasodino. 

— Ar ji dar gyva, Votsonai? Ar yra nors kibirkštėlė vilties? 
Nejaugi mes pavėlavome? 

Pusvalandį atrodė, jog iš tikrųjų viskas baigta. Atrodė, kad 
uždusinta ir chloroformo garų apnuodyta ledi Frensis peržengė 
paskutinį gyvybės laiptelį. Mes darėme dirbtinį kvėpavimą, su- 
leidome eterio, išbandėme pačius naujausius medicinos laimėji- 
mus, ir pagaliau vos vos suvirpėjo akių vokai, vos vos aprasojo 
prie lūpų pridėtas veidrodis — gyvybė pamažu grįžo! 

Prie durų privažiavo kebas. Holmsas praskleidė užuolaidą ir 
pažvelgė pro langą. 

— Štai ir Lestreidas su orderiu,— pasakė jis,—ltik jo paukš- 
teliai jau išskrido... O štai, — pridūrė jis, išgirdęs skubius Žžings- 

nius prieškambaryje,— ir tas, kuris geriau negu mes prižiūrės 
ledi Frensis. Labas rytas, pone Grinai! Kuo greičiau iš čia išve- 
šime ledi Frensis, tuo geriau. O laidotuvės tegul vyksta toliau, ir 
vargšė senutė, tebegulinti karste, tegul sau viena keliauja į am- 
žinojo poilsio vietą. 


— Jei norite įdėti šią istoriją į savo metraštį, mielasis Vot- 
sonai,— šnekėjo vakare Holmsas,— pateikite ją kaip pavyzdį lai- 
kino užtemimo, kuris gali ištikti net patį blaiviausią protą. Nuo 
tokių klaidų neapsaugotas nė vienas mirtingasis, tačiau vertas 
pagarbos tas, kuris sugeba jas pastebėti ir ištaisyti. Man regis, 
prie tokių Žmonių galėčiau priskirti ir save. Sią naktį mane per- 
sekiojo mintis, jog turi būti kokia nors detalė — koks keistas 
sakinys, neįprasta pastaba,— kuriai aš nesuteikiau reikiamos svar- 
bos ir praleidau pro šalį. Ir staiga švintant aš prisiminiau. Tai 
buvo grabdirbio žmonos žodžiai, kuriuos persakė Filipas Grinas. 
Jis pasakė: „Viskas bus tučtuojau pristatyta nurodytu adresu. 
Užtruko ilgiau, nes reikėjo padaryti pagal ypatingą užsakymą“. 
Ji kalbėjo apie karstą. Jis turėjo būti padarytas pagal ypatingą 
užsakymą. Vadinas, jis turėjo būti ypatingų matmenų. Bet kodėl? 
Kodėl? Tuomet staiga prisiminiau aukštas karsto sienas ir pačiame 
dugne gulinčią mažytę varganą figūrėlę. Kodėl tokiam mažam 
kūnui toks didelis karstas? Tam, kad liktų vietos dar vienam! 
Abu palaidos su vienu liudijimu. Viskas iškart tapo aišku, tik 
mano akys tuomet aptemo. Aštuntą valandą ledi Frensis turėjo 
būti palaidota. Vienintelė galimybė mums buvo — neleisti karsto 
išnešti iš namo. 

Tas beviltiškas tikėjimas rasti ją gyvą, kaip pasirodė, ir buvo 
tikroji galimybė. Kiek Žinau, šitie žmonės niekada nežudydavo. 
Spėjau, kad ir šį kartą jie susilaikys nuo smurto. Jie palaidos ją 
nepalikdami jokių pėdsakų, kurie padėtų sužinoti ledi Frensis 
mirties priežastį net ir tuo atveju, jeigu kada nors jos kūnas būtų 
ekshumuotas. Vyliausi, jog jie vadovausis tokiais samprotavimais. 
Kas įvyko toliau, jūs ir pats prisimenate. Juk matėte viršuje tą 
siaubingą palėpę, kurioje taip ilgai buvo laikoma vargšelė. Šįryt 
jie įsibrovė pas ją, apipylė chloroformu, nunešė žemyn, į karstą 
įdėjo dar daugiau chloroformo, kad ji nepabustų, ir prisuko dangtį. 
Gudrus kėslas, Votsonai, ar ne? Nieko panašaus mano nusikalti- 
mų istorijoje nepasitaikė. Jei mūsų draugai eksmisionieriai nepa- 
klius į Lestreido nagus, tikiuosi, ateityje jie išgarsės dar puikes- 
niais žygdarbiais. 

VELNIO KOJA 


Pasakodamas apie keistus atsitikimus ir įdomius įvykius, ku- 
riuos patyriau ilgai ir artimai bendraudamas su ponu Šerloku 
Holmsu, aš nuolatos susidurdavau su sunkumais dėl to, kad jis 
buvo griežtai nusistatęs prieš viešumą. Šis paniuręs skeptikas 
visada bjaurėdavosi publikos pagyrimais ir baigdamas sėkmingą 
tyrimą mielai perleisdavo galutinius rezultatus kokiam nors pa- 
reigūnui iš Skotlend Jardo, o pats pašaipiai klausydavosi skam- 
baus sveikinimo choro ne tuo adresu. Kaip tik toks mano bičiulio 
elgesys, 0 ne įdomios medžiagos stygius paakino mane pastarai- 
siais metais retai kada publikuoti naujus prisiminimus. Daly- 
vauti kai kuriuose jo nuotykiuose buvo man garbės reikalas, o 
tam reikėjo būti atsargiam ir santūriam. 


Todėl gerokai nustebau antradienį gavęs iš Holmso telegramą 
(jis niekada nerašydavo laiškų, jei užtekdavo telegramos), kurioje 
buvo parašyta: 


Kodėl nepapasakojus apie Kornvalio siaubą — keisčiausią ma- 
no tirtą atsitikimą. 


Visiškai nesuprantu, kas prikėlė iš atminties jo sąmonėje šį 
įvykį ir kas paskatino jo norą, kad aš papasakočiau apie jį, tačiau 
bijodamas, kad jis nepersigalvotų, susiieškojau užrašus, kuriuose 
viskas buvo tiksliai pažymėta, ir skubu pateikti skaitytojams savo 
pasakojimą. 

1897 metų pavasarį geležinė Holmso sveikata kiek pašlijo dėl 
nepaliaujamo sunkaus ir įtempto darbo, o dar labiau galbūt dėl 
to, kad jos visiškai nesaugojo. Kovo mėnesį daktaras Muras Ei- 
garas iš Harlio gatvės (apie tai, kokiomis dramatiškomis aplin- 
kybėmis jis susipažino su Holmsu, aš papasakosiu vėliau) kate- 
goriškai pareiškė, jog garsusis privatus seklys privaląs atidėti 
į šalį visus darbus ir kaip reikiant pailsėti, jei nenorįs galutinai 
pakirsti sveikatos. Holmsas visiškai nesidomėjo savo sveikata, 
nes jo proto veikla visai nepriklausė nuo fizinės būklės, bet, gy- 
dytojui prigrasinus, jog jis apskritai nebegalėsiąs dirbti, sutiko 
pakeisti vietą ir aplinką. Taigi ankstyvą tų metų pavasarį mudu 
apsigyvenome nedideliame namelyje prie Poldu įlankos, pačiame 
Kornvalio pusiasalio gale. 

Ta nepaprastai savita vietovė ypač gerai derinosi su mano pa- 
ciento rūškana nuotaika. Pro mūsų balinto namelio, pastatyto ant 
žalio kyšulio, langus atsiskleidė visas nelemtos Mauntso įlankos 
pusrutulis, iš senų laikų žinomas kaip burlaiviams mirtį nešantys 
spąstai: jo juodos uolos ir povandeniniai rifai pražudė nesuskai- 
čiuojamą daugybę jūrininkų. 

Pučiant šiaurės vėjui, įlanka atrodo rami, apsaugota nuo vėjų, 
ir kviečia užsukti į ją audrų blaškomus laivus, žadėdama poilsį 
ir globą. 

Bet staiga vėjas saus iš pietvakarių atūžia uraganas, in- 

karas nutrūksta, ir pavėjo krante prasideda žūtbūtinė kova su pu- 
tojančiomis vilnimis. Prityrę jūrininkai vengia šios pražūtingos 
vietovės. 
„ Sausumos pusėje mūsų apylinkės buvo tokios pat niūrios kaip 
ir juros. Tenai plytėjo pelkėta lyguma, nyki ir apleista, tik vienur 
kitur kyšojo bažnyčios bokštas, primindamas, jog ten glūdi koks 
senas kaimelis. Visur buvo matyti kažkokios kadaise gyvenusios, 
bet seniai išmirusios genties pėdsakai. Ją priminė tik keisti ak- 
meniniai paminklai, šen ir ten išsimėtę pilkapiai, kur palaidoti 
sudegintų mirusiųjų pelenai, savotiški pylimai, menantys prieš- 
istorines kovas. Šios paslaptingos vietovės kerai, kraupūs užmirštų 
genčių šešėliai žadino mano bičiulio vaizduotę, ir jis, pasinėręs 
į apmąstymus, ilgai klaidžiojo po pelkę. Susidomėjo jis taip pat 
ir senąja kornų kalba ir, kiek prisimenu, įsikalė sau į galvą, kad 
ji artima chaldėjų kalbai ir daugiausia perimta iš finikiečių pirk- 
lių, kurie čionai atvykdavo alavo. Jis gavo siuntą filologijos kny- 
gų ir jau ketino išdėstyti savo teoriją, bet staiga, mano didžiam 
nusiminimui ir jo neslepiamam džiaugsmui, mes net ir šioje vi- 
zijų šalyje įsivėlėme į tokią istoriją, kuri pasirodė esanti drama- 
tiškesnė, labiau intriguojanti ir kur kas paslaptingesnė už tas, 
dėl kurių išvykome iš Londono. Mūsų kuklus gyvenimas, ramus 
ir sveikas poilsis buvo žiauriai sutrikdyti, ir mes buvome įtraukti 
į sūkurį tokių įvykių, kurie sukrėtė ne tik Kornvalį, bet ir visą 
Vakarų Angliją. Daugelis skaitytojų turbūt prisimena Kornvalio 
siaubą, kaip jis tuomet buvo vadinamas, nors, reikia pasakyti, 
Londone spauda pateikė gana neišsamų šios istorijos aprašymą. 
Dabar, praėjus trylikai metų, aš paskelbsiu jums visas šito nejsi- 
vaizduojamo įvykio smulkmenas. 

Jau sakiau, kad šen ten kyšantys bokštai rodė tas vietas, kur 
šioje Kornvalio dalyje buvo išsimėtę kaimai. Mums artimiausias 

buvo Tridenik Voleso kaimelis, kuriame kokių poros šimtų gyven- 
tojų trobelės. buvo susispietusios aplink seną, apsamanojusią baž- 
nyčią. Parapijos klebonas ponas Raundhėjus domėjosi archeolo- 
gija, todėl Holmsas pasistengė su juo susipažinti. Tai buvo 
solidžios išvaizdos, malonus viduramžis vyriškis, gan gerai su- 
sipažinęs su šia vietove. Sykį, jo pakviesti, mes vaišinomės kle- 
bonijoje arbata ir čia susipažinome su pasiturinčiu džentelmenu 
ponu Mortimeriu Tridženisu, kuris papildė menkas kunigo paja- 
mas išsinuomodamas keletą kambarių jo didžiuliame, netvarkin- 
game name. Viengungis klebonas buvo tuo patenkintas, tačiau 
mažai bendravo su savo nuomininku — liesu, juodbruvu vyriškiu 
su akiniais, taip sulinkusiu, jog atrodė, lyg būtų su kupra. Pri- 
simenu, kad tos trumpos viešnagės metu klebonas mums pasirodė 
itin plepus, o jo nuomininkas — be galo nešnekus, liūdnas ir 
uždaras; jis sėdėjo nukreipęs žvilgsnį į vieną tašką, matyt, pa- 
skendęs mintyse apie savo paties reikalus. 

Ir štai antradienį, kovo šešioliktą dieną, kai po pusryčių mes 
užsirūkėme rengdamiesi kasdieniniam pasivaikščiojimui po pelkę, 
į nedidukę mūsų svetainę įžengė šitie abu vyrai. 

— Pone Holmsai,— dusdamas prabilo klebonas,— šią naktį 
įvyko baisi tragedija! Tiesiog negirdėtas dalykas! Tikriausiai pati 
Apvaizda atvedė jus čionai kaip tik laiku, nes visoje Anglijoje 
nėra kito žmogaus, galinčio mums padėti. 

Aš nedraugiškai žvilgtelėjau į įkyrųjį kleboną, bet Holmsas 
išsitraukė iš burnos pypkę ir įsitaisė krėsle it skalikas, laukiantis 
medžiotojo šūksnio. Jis mostelėjo ranka į sofą, ir mūsų įsijaud- 
rinęs svečias kartu su savo palydovu atsisėdo ant jos. Ponas 
Mortimeris Tridženisas tvardėsi labiau negu pastorius, bet iš 
nervingai trūkčiojančių liesų rankų ir blizgančių tamsių akių buvo 
matyti, jog jis nė kiek ne mažiau jaudinasi. 

— Katras pasakosime — jūs ar aš? — paklausė jis kleboną. 

— Matyt, kad jūs pirmas kažką atradote, o klebonas apie tai 
sužinojo iš jusų, taigi jūs ir pasakokite,— pareiškė Holmsas. 

Aš žvilgtelėjau į paskubomis apsivilkusį pastorių bei šalia 
sėdintį tvarkingai apsitaisiusį jo nuomininką ir širdyje pasidžiau- 
giau tuo, kokią nuostabą Jų veiduose sukėlė paprasčiausia Holmso 
išvada. 

— Leiskite pirmiausia man tarti keletą žodžių,— pradėjo kle- 
bonas, — o tuomet jūs nuspręsite, ar išklausyti smulkesnį pono 
Tridženiso pasakojimą, ar geriau nedelsiant skubėti į šito pa- 

slaptingo įvykio vietą. Taigi norėčiau pasakyti, jog mūsų draugas 
vakar vakare svečiavosi pas savo brolius Oveną ir Džordžą bei 
seserį Brendą jų namuose Tridenik Vortoje, pelkėje, netoli nuo 
seno akmeninio kryžiaus. Tuoj po dešimtos jis išėjo, o prieš tai 
jie lošė kortomis valgomajame, visi buvo sveiki ir gerai nusiteikę. 
Šįryt dar prieš pusryčius mūsų draugas — jis visada keliasi anks- 
ti — išėjo pasivaikščioti savo giminaičių namų link, ir: ten jį 
pasivijo daktaro Ričardso kabrioletas. Daktaras pasakė esąs sku- 
biai iškviestas į Tridenik Vortą ir, žinoma, ponas Mortimeris Tri- 
dženisas nuvažiavo kartu su juo. Atvykę tenai, jie pamatė kažką 
neįtikėtina. Sesuo ir broliai tebesėdėjo aplink stalą taip, kaip ir 
jam išeinant, kortos gulėjo priešais juos, o žvakės buvo sudegu- 
sios ligi pat galo. Sesuo buvo sukniubusi krėsle negyva, o iš 
abiejų pusių sėdėjo broliai. Ir mirusios moters, ir abiejų išpro- 
tėjusių vyrų veidai buvo apimti nežmoniško išgąsčio, iškreipti 
siaubo, į juos žiūrint, darėsi kraupu. Neatrodė, kad kas nors pa- 
šalinis būtų buvęs name, išskyrus jų seną virėją ir ekonomę ponią 
Porter, kuri sakė naktį kietai miegojusi ir nieko negirdėjusi. Nie- 
ko nebuvo pavogta, niekas neišgriozta, tiesiog nesuprantama, ko 
jie taip išsigando, kad moteris neteko gyvybės, o du tvirti vyrai — 
proto. Trumpai tariant, tai ir viskas, pone Holmsai, ir jeigu jūs 
padėsite mums visa tai išpainioti, atliksite didžiulį darbą. 

Aš dar tikėjausi įkalbėti savo bičiulį grįžti į poilsį, dėl kurio 
čionai atvykome, bet, vos tik žvilgtelėjęs į jo susikaupusį veidą 
ir surauktus antakius, supratau, kokie tušti mano lūkesčiai. Jis 
valandėlę tylėjo užvaldytas dramos, sutrikdžiusios mūsų poilsį. 

— Aš tirsiu šį reikalą— pagaliau tarė jis.— Net iš pirmo 
žvilgsnio atrodo, jog tai ypatingas atvejis. O jūs pats ar buvote 
tenai, pone Raundhėjau? 

— Ne, pone Holmsai. Ponas Tridženisas apie viską papasakojo 
grįžęs į kleboniją, ir mudu tučtuojau atskubėjome pas jus pasi- 
tarti. 

— Ar toli nuo čia tas namas, kuriame įvyko ši nepaprasta tra- 
gedija? 

— Maždaug už mylios. 

— Tuomet visi kartu nueisime pėstute. Bet pirmiau dar norė- 
čiau kai ko paklausti poną Mortimerį Tridženisą. 

Jis visą tą laiką neištarė nė žodžio, bet aš pastebėjau, jog 
viduje jaudinosi daug labiau už įkyrųjį pastorių. Jo veidas buvo 
išblyškęs, persikreipęs, susirūpinęs žvilgsnis įsmeigtas į Holmsą, 

o liesos rankos tai susigniauždavo, tai vėl atsigniauždavo. Kai 
pastorius pasakojo apie šią siaubingą nelaimę, ištikusią Tridženi- 
so šeimą, jo išblyškusios lūpos virpėjo, ir tamsiose akyse, regis, 
atsispindėjo šis baisus vaizdas. 

— Klauskite, ko jums reikia, pone Holmsai,— palankiai tarė 
jis.— Nors ir sunku apie tai kalbėti, bet aš jums viską pasaky- 
siu. 

— Papasakokite apie vakarykštį vakarą. 

— Taigi, pone Holmsai, kaip jau pasakojo pastorius, mes 
pavakarieniavome, ir po to mano vyresnysis brolis pasiūlė sulošti 
vistą. Sėdome lošti apie devintą. Penkiolika po dešimtos aš iš- 
siruošiau namo; Palikau juos sėdinčius prie stalo sveikus ir gyvus. 

— Kas jus išlydėjo? 

— Ponia Porter jau miegojo, taigi niekas neišlydėjo. Aš pats 
uždariau laukujes duris. Kambario, kuriame jie sėdėjo, langas 
buvo užvertas, bet užuolaida nenuleista. Šįryt ir durys, ir langas 
buvo taip pat uždaryti, vadinasi, nėra pamato manyti, kad į namą 
buvo užėjęs kas nors svetimas. Ir vis dėlto iš siaubo pasimaišė 
jiems protas, iš išgąsčio mirė Brenda... jos galva guli ant krėslo 
ranktūrio. Ligi pat mirties neužmiršiu to kambario vaizdo. 

— Tai, ką jūs papasakojote, tiesiog neįtikima,— pareiškė Holm- 
sas.— Kaip suprantu, jūs neturite jokių idėjų, kodėl ir kaip tai 
atsitiko. | 

— Tai velnio darbas, pone Holmsai, velnio! — suriko Morti- 
meris Tridženisas.— Tai ne šio pasaulio jėgos! Kažkas įsibrauna 
į kambarį ir atima žmonėms protą. Argi žmogus galėtų tai pa- 
daryti? 

— Jeigu žmogui neįmanoma,— pasakė Holmsas,— bijau, jog 
ir man bus neįmanoma. Bet, prieš priimdami jūsų teoriją, turime 
išbandyti visas realias priemones. O jūs, pone Tridženisai, jūs, 
kaip supratau, kažko nesutarėte su savo šeima, juk gyvenote at- 
skirai, ar ne? 

— Tikrai taip, pone Holmsai, nors tai ir praeities reikalas. 
Mūsų šeimai priklausė alavo kasyklos Redrute, bet vėliau mes 
pardavėme jas vienai kompanijai ir, apsirūpinę pragyvenimu, iš- 
vykome iš tenai. Neslėpsiu, jog, dalydamiesi pinigus, mes šiek 
tiek apsipykome ir kuriam laikui išsiskyrėme, bet kas buvo, tas 
pražuvo, ir mes vėl tapome geriausiais draugais. 

— Tačiau grįžkime prie vakarykščių įvykių. Ar neprisimena- 
te nieko, kas galėtų, nors ir netiesiogiai, šiek tiek paaiškinti šią 

tragediją? Pagalvokite gerai, pone Tridženisai, mums gali padėti 
kad ir menkiausia užuomina. 

— Ne, sere, ničnieko negaliu prisiminti. 

— Ar jūsų giminaičiai buvo gerai nusiteikę, kaip ir visada? 

— Net geriau. 

— Ar jie ne nervingi žmonės? Ar nesimatė, jog jie nujaučia 
besiartinančią nelaimę? 

— Nieko panašaus. 

— Vadinas, daugiau jūs niekuo negalite man padėti? 

Mortimeris Tridženisas valandėlę susimąstė. 

— Štai ką prisiminiau,— pagaliau tarė jis.— Kai mes lošėme 
kortomis, aš sėdėjau nugara į langą, o brolis Džordžas, mano 
partneris,— veidu. Staiga pastebėjau, kad jis įdėmiai žiūri pro 
mano petį, taigi ir aš apsigręžęs pažvelgiau. Langas buvo už- 
vertas, bet užuolaida nenuleista, ir aš įžiūrėjau krūmus pievoje, 
man pasirodė, kad juose kažkas juda. Nesupratau, ar tai žmogus, 
ar koks gyvūnas, bet pamaniau, jog ten tikrai kas nors yra. Kai 
paklausiau brolio, į.ką jis žiūri, jis pasakė, jog ir jam kažkas 
pasirodę. Tai ir viskas, ką galiu pasakyti. 

— Ar jūs nepasidomėjote, kas tai? 

— Ne, pamaniau, jog tai menkniekis. 

— Ar nenujautėte ko blogo, kai išėjote? 

— Ničnieko. 

— Man ne visai aišku, kaip jūs taip anksti sužinojote apie 
nelaimę. 

— Aš paprastai keliuosi anksti ir prieš pusryčius einu pasi- 
vaikščioti. Šįryt, vos tik išėjusį, mane pasivijo daktaro kabriole- 
tas. Jis pasakė, kad senoji ponia Porter atsiuntė pas jį berniuką, 
prašydama kuo greičiau atvykti. Aš įšokau į kabrioletą, ir mes 
nuvažiavome. Ten puolėme į tą kraupųjį kambarį. Žvakės ir Ži- 
dinys jau seniai buvo užgesę, ir jie sėdėjo tamsoje ligi prašvin- 
tant. Daktaras pareiškė, kad Brenda mirusi jau prieš kokias šešias 
valandas. Jokių smurto žymių nebuvo matyti. Ji gulėjo pasvirusi 
ant krėslo ranktūrio, veidas apimtas išgąsčio, Džordžas ir Ovenas 
nesavais balsais kažką dainavo ir vapaliojo it du orangutangai. 
O, buvo tiesiog kraupu žiūrėti! Aš vos ištvėriau, o daktaras iš- 
blyško kaip popierius. Jam pasidarė negera, ir jis susmuko į 
krėslą,— gerai dar, kad mums neteko jo prižiūrėti. 

— Neįtikėtina... tiesiog neįtikėtina! — sušuko Holmsas, atsi- 
stodamas ir paimdamas skrybėlę.— Man regis, dabar nedelsiant 

reikėtų vykti į Tridenik Vortą. Prisipažįstu, retai pasitaikydavo 
tokių bylų, kurios iš pirmo žvilgsnio pasirodytų tokios painios. 


Tą rytą mūsų veiksmai mažai teprisidėjo prie tyrimo eigos. 
Užtat jau iš pat pradžių vienas atsitikimas padarė man itin slogų 
įspūdį. Į tą vietą, kurioje įvyko tragedija, ėjo siauras, vingiuotas 
kaimo keliukas. Išgirdę atidardančią karietą, mes pasitraukėme 
į pašalį, kad ją praleistume. Prasilenkiant pro uždarą langą 
Tos sustingusios akys, sukąsti dantys pralėkė kaip kraupus re- 
gėjimas. 

— Broliai! — sušuko Mortimeris Tridženisas, visas išbalęs.— 
Juos veža į Helstoną. 

Siaubo apimti, mes nusekėme akimis tolyn nulinguojančią 
juodą karietą. Paskui vėl nukreipėme žvilgsnius į pragaištingąjį 
namą, kur juos ištiko toks keistas likimas. 

Namas buvo didelis ir šviesus, greičiau vila, o ne vasarnamis, 
su dideliu sodu, kuriame, esant palankiam Kornvalio orui, jau 
mirgėjo pavasario gėlės. Į šį sodą ir vėrėsi svetainės langas, pro 
kurį, pasak Mortimerio Tridženiso, įsibrovė piktoji dvasia ir taip 
išgąsdino, kad jiems susimaišė protas. Dar mums neužlipus ant 
priebučio, Holmsas lėtai ir susimąstęs pavaikščiojo takeliu tarp 
gėlių lysvių. Prisimenu, kad jis buvo taip paskendęs mintyse, jog 
užkliuvo už laistytuvo ir tas, apvirtęs ant tako, apliejo mums 
kojas. Viduje mus pasitiko ponia Porter, senyva ekonomė, kuri 
kartu su jaunute tarnaite tvarkė šeimos ūkį. Ji mielai atsakinėjo 
į visus Holmso klausimus. Naktį ji nieko negirdėjusi. Šeimininkai 
pastaruoju metu buvę puikiai nusiteikę, niekada nematydavusi 
jų tokių linksmų ir patenkintų. Ji iš siaubo nualpusi, kai atėjusi 
rytą išvydo tą kraupią draugiją, sėdinčią aplink stalą. Atsitokė- 
jusi ji pravėrė langą, norėdama įleisti šviežio oro, o paskui puolė 
į kelią ir pašaukė berniuką iš fermos prašydama, kad jis nubėgtų 
pakviesti daktaro. Jeigu norėtume pamatyti, tai ponia gulinti vir- 
šuje, savo miegamajame. Keturi žaliūkai sanitarai vos įsodinę 
brolius į beprotnamio karietą. Ji pati nė dienos nebepasiliksianti 
šiuose namuose ir tuoj pat vyksiantį į Sent Aivsą pas giminai- 
čius. 

Mes užlipome į viršų Ir apžiūrėjome lavoną. Panelė Brenda 
Tridženis jaunystėje, matyt, buvo labai graži, nes ir dabar, su- 
laukusi viduramžio, dar gana gerai atrodė. Net ir po mirties iš- 

liko dailūs jos juodbruvo veido bruožai, nors juose tebetvyrojo 
siaubas — paskutinis jos išgyvenimas prieš mirtį. Iš jos miega- 
mojo nulipome į svetainę, kur įvyko ši neįsivaizduojama tragedi- 
ja. Zidinyje teberuseno pelenai. Ant stalo stovėjo keturios nuvar- 
vėjusios ir sudegusios žvakės, gulėjo išmėtytos kortos. Krėslai 
buvo nustumti prie sienų, bet visa kita liko. nepaliesta. Holmsas 
lengvai ir greitai apvaikščiojo kambarį, pasėdėjo ant krėslų, pri- 
traukė ir sustatė juos taip, kaip buvo išvakarėse. Išbandė, kaip 
matyti sodas iš įvairių vietų. Apžiūrėjo grindis, lubas ir židinį. 
Bet nė karto nepastebėjau, kad būtų sublizgėjusios jo akys, susi- 
čiaupusios lūpos ir aš būčiau supratęs, jog jis išvydo šviesos 
blykstelėjimą šioje neįžvelgiamoje tamsoje. 

— Kodėl degė židinys? — sykį paklausė jis.— Nejaugi tokia- 
me mažame kambaryje jie net pavasarį jį kūrendavo. 

Mortimeris Tridženisas paaiškino, kad vakaras buvęs šaltas 
ir drėgnas. Todėl, kai jis atėjęs, ir buvęs užkurtas židinys. 

— Ką numatote daryti, pone Holmsai? — paklausė jis. 

Mano bičiulis nusišypsojęs uždėjo ranką man ant peties. 

— Man regis, Votsonai, teks vėl griebtis pypkės, už ką jūs 
man taip dažnai ir teisėtai priekaištaudavote,—pasakė jis.— Jums 
leidus, džentelmenai, mudu grįšime namo, nes nemanau, kad čia 
dar būtų galima rasti ką nors naujo. Aš išnagrinėsiu visus faktus, 
pone Tridženisai, ir jeigu man kas nors ateis į galvą, tučtuojau 
pranešiu jums ir klebonui. O kol kas likite sveiki. 

Mudviem grįžus į savo namelį prie Poldu įlankos, Holmsas 
dar ilgai ir atkakliai tylėjo. Jis sėdėjo susirangęs krėsle, jo liesas 
ir asketiškas veidas buvo paskendęs melsvuose tabako dūmuose, 
antakiai suraukti, kakta išvagota raukšlių, akys nukreiptos kažkur 
į tolumą. Galiausiai jis padėjo pypkę ir pašoko ant kojų. 

— Nieko neišeina, Votsonai! — nusijuokė jis.— Eime geriau 
pasivaikščioti po uolas ir paieškoti titnago strėlių. Greičiau rasime 
jų, negu išspręsime šitą galvosūkį. Priversti protą veikti nesant 
pakankamai medžiagos — tas pat, ką perdeginti variklį. Subyrės 
į šipulius. Mums reikia jūros oro, saulės šviesos ir kantrybės, Vot- 
sonai,— visa kita savaime ateis. 

— Dabar ramiai apsvarstykime esamą padėtį, Votsonai,— tęsė 
jis, mums beeinant uolos pakraščiu. Reikia tvirtai perprasti nors 
tai, ką žinome, kad gautus naujus faktus pastatytume į tinkamą 
vietą. Pirmiausia reikia nusistatyti, jog čia nebuvo jokių velnio 
pinklių. Išmeskime tai iš galvos. Gerai. Vadinas, tris asmenis są- 

moningai ar nesąmoningai mirtinai išgąsdino kažkoks žmogus. 
Nuo to ir reikia pradėti. Toliau: kada tai įvyko? Jeigu tikėsime 
pono Mortimerio. Tridženiso pasakojimu, matyt, tuoj po to, kai jis 
išėjo. Tai labai svarbu. Tikriausiai vos po keleto minučių. Kortos 
tebėra ant stalo. Paprastai tuo metu šeimininkai jau miegodavo. 
O jie dar tebesėdi prie stalo, net neatstūmę kėdžių. Taigi kartoju: 
tai atsitiko tuojau jam išėjus ir jokiu būdu ne vėliau kaip vienuo- 
liktą valandą. 

Dabar nustatykime, kiek įmanoma, ką veikė Mortimeris Tri- 
dženisas, išėjęs iš kambario. Tai visiškai nesunku, ir jis tarsi 
„nekelia įtarimo. Jūs gerai žinote mano metodus ir, be abejo, at- 
spėjote, jog to šiek tiek negrabaus triuko su laistytuvu prireikė 
tam, kad gaučiau ryškesnį jo pėdos atspaudą. Šlapiame smėlyje 
ji kuo puikiausiai įsispaudė. Vakar vakare, kaip prisimenate, taip 
pat buvo drėgna ir, turint pėdos pavyzdį, buvo visai nesunku 
nustatyti, kuria kryptimi jis nuėjo. Iš visko atrodo, kad jis nu- 
skubėjo klebonijos link. 

Taigi, jei Mortimeris Tridženisas pasišalina nuo scenos ir 10- 
šėjams pasirodo kas nors kitas, kyla klausimas, kas tas asmuo 
buvo ir kaip jis sukėlė tokį siaubą. Ponia Porter atkrinta. Ji, be 
abejo, nekalta. Ar galima įrodyti, kad kažkas prisėlino prie lango 
ir sukėlė tokį kraupų įspūdį, jog juos mirtinai išgąsdino? Vienin- 
telė užuomina apie tai yra paties Mortimerio Tridženiso žodžiuo- 
se, jog jo brolis pastebėjo kažką šmėkščiojant sode. Tai gana keis- 
ta, nes vakaras buvo tamsus ir apsiniaukęs, lijo lietus. Tas, kuris 
ketino įbauginti tuos žmones, privalėjo tiesiog prisiploti prie 
stiklo, kad jį pamatytų. O palangėje — kokių trijų pėdų gėlių 
lysvė, bet jokių pėdų nematyti. Taigi sunku įsivaizduoti, kad pra- 
šalietis būtų galėjęs padaryti tokį siaubingą įspūdį; be to, nėra 
motyvų, dėl kurių jis būtų ryžęsis tokiam keistam ir nepaaiški- 
namam poelgiui. Ar jūs suvokiate mūsų sunkumus, Votsonai? 

Be abejonės! — įtikinamai atsakiau. 

— Ir vis dėlto, jei gautume naujos medžiagos, mes įveiktume 
tuos sunkumus,-—- pareiškė Holmsas.— Manau, kad savo neišse- 
miamuose archyvuose, Votsonai, rastumėte ne mažiau miglotų 
atvejų. O tuo tarpu atidėsime šitą bylą į šalį, kol gausime tiks- 
lesnių duomenų, ir baigsime rytmečio pasivaikščiojimą ieškodami 
neolito Žmogaus. 

Regis, jau esu kalbėjęs apie savo bičiulio gebėjimą atsiriboti 
nuo kokios nors problemos, bet niekada nesistebėjau juo labiau 

kaip tą pavasario rytą Kornvalyje, kai ištisas dvi valandas jis 
šnekėjo apie keltus, iečių smaigalius ir šukes taip nerūpestingai, 
tarsi jam nė nebūtų reikėję atskleisti šitos nelemtos paslapties. 
Ir tik po pietų sugrįžę namo, pamatėme, jog mūsų laukia intere- 
santas, tučtuojau grąžinęs mus į tikrovę. Jam nebuvo reikalo mums 
prisistatyti. Milžiniškas stotas, gruoblėtas veidas, piktas žvilgsnis 
ir kumpa nosis, žilsvi plaukai, kurie beveik šlavė lubas, .jau žils- 
tanti aukso spalvos barzda, pageltusi nuo nepakeičiamo cigaro,— 
visi šitie bruožai, gerai pažįstami ir Londone, ir Afrikoje, galėjo 
priklausyti tik vienam asmeniui — daktarui Leonui Sterndeilui, 
garsiajam liūtų medžiotojui ir tyrinėtojui. 

Mes buvome girdėję jį gyvenant kažkur šiose apylinkėse ir 
keletą kartų esame pastebėję jo augalotą figūrą pelkių takeliuoše. 
Tačiau jis neparodė noro su mumis susipažinti, o ir mums ne- 
dingtelėjo tokia mintis, nes žinojome, kad jis mėgo vienatvę ir 
todėl didesnę laiko dalį tarp savo kelionių praleisdavo nedidelėje 
trobelėje, glūdinčioje Bičem Erajanso girioje. Čia jis ir gyveno 
visiškai vienas tarp savo knygų ir žemėlapių, pats viskuo pasirū- 
pindamas ir nekreipdamas dėmesio į kaimynų reikalus. Todėl 
gerokai nustebau, kai jis smalsiai paklausė Holmso, ar jam pasi- 
sekė ką nors sužinoti šioje paslaptingoje istorijoje. 

— Apygardos policija visiškai pasimetusi,— kalbėjo jis,— bet 
galbūt jūsų didžiulė patirtis pakišo kokį nors įmanomą paaiški- 
nimą? Prašyčiau jus pasitikėti manimi, nes, dažnai lankydamasis 
šiuose kraštuose, aš labai gerai susipažinau su Tridženisų šei- 
ma — iš šiuose kraštuose gimusios mano motinos pusės jie man 
netgi giminaičiai — ir, suprantama, keistas jų likimas mane labai 
sukrėtė. Turiu pasakyti, jog pakeliui į Afriką jau buvau nuvykęs 
į Plimutą, bet, šįryt gavęs žinią apie šį įvykį, grįžau atgal, no- 
rėdamas padėti tyrimui. 

Holmsas pakėlė antakius. 

— Ir dėl to praleidote garlaivį? 

— Išvyksiu kitu. 

— Dievaži, štai kur tikra draugystė! | 

— Aš juk sakiau, kad jie man giminaičiai. 

— Tiesa, tiesa... iš motinos pusės. Ar jūsų bagažas jau laive? 

— Ne visas, didesnė dalis viešbutyje. 

— Štai kaip. Bet juk ši žinia negalėjo patekti į rytinius Pli- 
muto laikraščius? 

— Ne, sere. Aš gavau telegramą. 

— Ar galėčiau sužinoti, iš ko? 

" Liesu tyrinėtojo veidu praslinko šešėlis. 

— Jūs labai smalsus, pone Holmsai. 

— Tokia mano profesija. 

Daktaras Sterndeilas nelengvai atgavo sudrumstą ramybę. 

— Nematau reikalo slėpti nuo jūsų,— tarė jis.— Telegramą 
atsiuntė ponas Raundhėjus, klebonas. 

— Ačiū! — atsiliepė Holmsas.— Atsakydamas į jūsų klausimą, 
galiu pareikšti, kad man dar ne visai aiški šios bylos esmė, bet 
tvirtai tikiu, jog padarysiu išvadas. Kol kas per anksti pasakyti 
ką nors daugiau. 

— Ar negalėčiau sužinoti, kur krypsta jūsų įtarimai? 

— Ne, į tai negaliu atsakyti. 

— Tuomet aš veltui atėjau ir daugiau jūsų nebetrukdysiu. 

Žymusis keliautojas, gerokai nepatenkintas, išstypčiojo iš mūsų 
namelio, o po kokių penkių minučių ir Holmsas išsekė paskui jį. 
Jis nepasirodė ligi pat vakaro ir grįžo vos vilkdamas kojas, iš- 
sikamavęs, ir aš supratau, kad jis ne kažin ką tenuveikė. Per- 
Žžvelgęs jam atsiųstą telegramą, įmetė ją į židinį. 

— Tai iš Plimuto, Votsonai, iš viešbučio,— paaiškino jis.— 
Aš sužinojau iš klebono jo pavadinimą ir telegrafavau tenai, no- 
rėdamas patikrinti, ar daktaras Leonas Sterndeilas sakė tiesą. 
Jis iš tikrųjų ten nakvojo, ir dalis jo bagažo iš tiesų išsiųsta į 
Afriką, o jis pats grįžo norėdamas dalyvauti tyrime. Ką tai reiš- 
kia, Votsonai? 

— Matyt, ta byla jį labai domina. 

— Taip, labai domina. Štai siūlas, kurio mes dar nepačiupo- 
me ir kuris galėtų mus išvesti iš labirinto. Linksmiau, Votsonai, 
manau, jog mes dar daug ko nežinome. Kai sužinosime daugiau, 
visi sunkumai liks praeityje. 

Aš nė neįjtariau, kad Holmso žodžiai taip greit išsipildys, ir 
nemaniau, kad tas naujas atradimas, pakreipęs tyrimą visiškai 
kita kryptimi, bus toks keistas ir kraupus. Rytą besiskusdamas 
išgirdau kanopų bildesį ir pakėlęs akis išvydau keliu atidardantį 
vežimą, iš kurio iššoko klebonas ir dumte atidūmė sodo takeliu. 
Holmsas jau buvo apsivilkęs, ir mudu nuskubėjome jo pasitikti. 

Mūsų svečias buvo taip susijaudinęs, kad beveik negalėjo nė 
žodžio ištarti, bet pagaliau dusdamas ir užsikirsdamas jis rėkte 
išrėkė: 

— Mes velnio valdžioje, pone Holmsai| Mano nelaimingoji 
parapija velnio valdžioje! Pats šėtonas joje karaliauja! Dabar 
mes jo rankose! — Iš susijaudinimo jis trypčiojo vietoje, ir būtų 
buvę labai juokinga, jei ne papilkėjęs veidas ir apstulbusios akys. 
Pagaliau jis išpyškino siaubingąją naujieną:— Šiąnakt mirė po- 
nas Mortimeris Tridženisas — lygiai taip pat kaip ir jo sesuo. 

Atgavęs energiją, Holmsas akimirksniu pašoko ant kojų. 

— Ar mes tilpsime į jūsų vežimą? 

— Taip! | 

— Tuomet, Votsonai, papusryčiausime vėliau! Pone Raundhė- 
jau, mes pasiruošę! Greičiau, greičiau, kol ten niekas nepaliesta! 

Mortimeris Tridženisas nuomojo klebonijoje du atskirai įreng- 
tus kampinius kambarius vieną virš kito. Apačioj buvo didelė 
svetainė, viršuje — miegamasis. Po pat langais buvo kroketo aikš- 
telė. Mes atvykome anksčiau nei daktaras ar policija, taigi niekas 
nebuvo paliesta. Leiskite man tiksliai aprašyti reginį, kurį iš- 
vydome tą ūkanotą kovo rytą. Jo padarytas įspūdis niekada ne- 
išdils iš mano atminties. 

Kambaryje buvo labai tvanku ir slogu. Jei pirma mūsų įėjusi 
tarnaitė nebūtų atlapojusi lango, būtų buvę visiškai neįmanoma 
kvėpuoti. Iš dalies tai paaiškintina tuo, kad ant stalo vis dar 
tebesmilko lempa. Prie stalo sėdėjo numirėlis, atvirtęs į krėslo 
atlošą ir atkišęs savo retą barzdelę; akiniai buvo užsmaukti ant 
kaktos, o liesas, tamsus, į langą atsuktas veidas taip iškreiptas 
siaubo kaip ir velionės jo sesers. Iš mėšlungio sutrauktų rankų 
ir kojų bei išsukinėtų pirštų buvo matyti jį mirus nuo baimės 
priepuolio. Buvo apsirengęs, nors pastebėjome, jog vilkęsis, ma- 
tyt, paskubomis. Kadangi žinojome, kad iš vakaro jis atsigulė, 
tai galima buvo manyti, jog tragiškas galas jį ištiko anksti rytą. 

Pamačius, kaip Holmsas pasikeitė vos tik įžengęs į kambarį, 
galima buvo jausti, kiek kunkuliuojančios energijos slypi po jo 
flegmatiška išore. Akimirksniu jis įsitempė, sukluso, akys sublizgo, 
veidas sustingo, jis judėjo karštligiškai greit. Iššoko į pievelę, 
vėl įlindo atgal pro langą, aplakstė kambarį, užlėkė į miega- 
mąjį — tarsi eiklus skalikas, užuosdamas grobį. Skubiai apsidai- 
ręs po miegamąjį, atlapojo langą; čia, matyt, atsirado nauja 
priežastis audrintis, nes, persilenkęs per jį, garsiai šūkčiojo reikš- 
damas susidomėjimą ir džiugesį. Paskui nudūmė laiptais žemyn, 
iššoko pro atvirą langą, išsitiesė ant žolės, pašoko ir vėl puolė į 
kambarį — taip energingai kaip medžiotojas įkandin savo aukos. 

Iš pažiūros visiškai paprastą lempą jis itin kruopščiai apžiūrėjo 
ir išmatavo jos ropinę. Paskui su lupa ištyrė gaubtą, dengiantį 
lempos stiklo viršų, ir, nugramdęs trupučiuką suodžių nuo jo 
išorinio paviršiaus, supylė juos į voką ir įsidėjo į piniginę. Pa- 
galiau pasirodžius daktarui ir policijos pareigūnams, jis pamojo 
klebonui, ir mes visi trys išėjome į pievelę. 

— Malonu pripažinti, kad mano tyrimai neliko bevaisiai — 
pareiškė jis.— Aš nesirengiu aptarinėti šios bylos su policija, bet 
būčiau labai dėkingas, jei jūs, pone Raundhėjau, pareikštumėte 
inspektoriui mano pagarbą ir atkreiptumėte jo dėmesį į miega- 
mojo langą bei svetainės lempą. Ir viena, ir kita kelia tam tikrų 
spėliojimų, o kartu paėmus, leidžia daryti atitinkamas išvadas. 
Jei policijai reikėtų daugiau informacijos, man būtų malonu, kad 
kas nors ateitų į mūsų namus. O dabar, Votsonai, man regis, 
mums geriau išeiti. 

Galbūt inspektoriui nepatiko privataus seklio įsikišimas, o gal 
jis manė pats einąs teisinga kryptimi, tačiau, šiaip ar taip, porą 
dienų iš jo nieko nebuvo girdėti. Tuo metu Holmsas arba rūky- 
davo, arba snūduriavo namie, bet daugiausia laiko praleisdavo 
pats vienas vaikščiodamas po apylinkę ir grįžęs ničnieko neprasi- 
tardavo, kur buvęs. Tačiau vienas Holmso bandymas padėjo man 
suvokti jo tyrimų kryptį. Jis nusipirko lempą — lygiai tokią, kokia 
degė pono Mortimerio Tridženiso kambaryje tragedijos rytą. 
Pripylęs ją lygiai tokio pat žibalo, koks buvo panaudotas ir kle- 
bonijoje, jis kruopščiai apskaičiavo, per kiek laiko šis išdegs. 
Kitas jo bandymas buvo kur kas nemalonesnis, ir aš jo niekada 
nepamiršiu. 

— Jūs tikriausiai prisimenate, Votsonai,— vieną vakarą pra- 
bilo jis,— jog visuose parodymuose, kuriuos girdėjome, yra kai 
kas bendra. Turiu omeny tai, kaip kambario atmosfera paveikė 
tuos, kurie tenai įžengė pirmieji. Prisimenate, kad Mortimeris 
Tridženisas, pasakodamas apie paskutinį savo apsilankymą bro- 
lio namuose, parciškė, jog daktaras, įėjęs į kambarį, vos nenu- 
alpo? Užmiršote? O aš kuo puikiausiai prisimenu. Tai gal prisi- 
menate, kad ponia Porler, ckonomė, sakė, jog jai pasidarė bloga, 
kai įėjo į kambarį, ir ji atidarė langą? O antrą sykį, kai mirė 
Mortimeris Tridženisas, jis negalėjote užmiršti, kaip baisiai tvan- 
ku buvo kambaryje, nors tarnaitė jau buvo atlapojusi langą. Vė- 
liau sužinojau, kad jai pasidarę taip bloga, jog turėjusi atsigulti. 
Sutikite, Votsonai, tai labai įtartina. Abiem atvejais tas pat — 

užnuodyta atmosfera. Abiem atvejais kambariuose kas nors degė, 
Pirmuoju atveju židinys, antruoju — lempa. Ugnis židinyje buvo 
reikalinga, bet lempa buvo uždegta jau visiškai prašvitus — tai 
rodo likusio žibalo kiekis. Kodėl? Ogi todėl, kad yra ryšys tarp 
šių trijų dalykų: degimo, troškaus oro ir galiausiai tų nelaimin- 
gųjų išprotėjimo arba mirties. Aišku, ar ne? 

— Lyg ir aišku. 

— Šiaip ar taip, laikykime tai darbo hipoteze. Tuomet galime 
manyti, jog abiem atvejais buvo deginama medžiaga, nuodijanti 
orą. Puiku. Pirmuoju atveju — Tridženisų namuose — tos medžia- 
gos buvo įmesta į židinį. Nors langas buvo uždarytas, bet, sa- 
vaime aišku, dalis nuodingų garų išėjo pro kaminą. Todėl nuodai 
veikė silpniau nei antruoju atveju, kai jie negalėjo išgaruoti. To- 
kią išvadą galima padaryti dėl to, kad pirmuoju atveju mirė tiktai 
moteris, kurios organizmas, matyt, jautresnis. O vyrams laikinai 
arba negrįžtamai pasimaišė protas, ir tai, be abejonės, pirmoji 
apsinuodijimo stadija. Antruoju atveju buvo pasiektas galutinis 
rezultatas. Taigi faktai patvirtina teoriją, jog buvo apsinuodyta 
kažkokia degia medžiaga. 

Taip samprotaudamas aš, savaime suprantama, ėmiau ieškoti 
Mortimerio Tridženiso kambaryje tos medžiagos likučių. Labiau- 
siai buvo galima tikėtis jų rasti ant lempos gaubto. Ir iš tikrųjų 
ten pamačiau suodžių dribsnių, o pakraščiuose — ruoželį nespė- 
jusių sudegti rusvų miltelių. Pusę tų miltelių, kaip matėte, aš 
nugramdžiau ir susipyliau į voką. 

— Kodėl pusę, Holmsai? 

— Užkirsti kelią policijai, mielasis Votsonai, ne mano veiklos 
metodas. Aš palikau jiems visus įkalčius, kuriuos pats radau. 
Ant gaubto dar tebėra nuodų, jei tiktai jie susiprotės juos rasti. 
O dabar, Votsonai, uždegsime savo lempą, tačiau atsargumo dėlei 
atversime langą, kad pirma laiko nežūtų du garbingi visuomenės 
nariai. Sėskitės į šitą krėslą prie atviro lango, nebent, žinoma, 
kaip protingas žmogus, jūs nuspręstumėte nedalyvauti šiame ban- 
dyme. O, matau, jog ryžotės pasilikti! Ne veltui jumis tikėjau, 
mielasis Votsonai! Aš atsisėsiu priešais, veidu į jus, ir mudu abu 
būsime vienodu nuotoliu nuo lempos. Duris paliksime praviras. 
Dabar mes galėsime stebėti vienas kitą, ir jeigu simptomai pasi- 
darytų grėsmingi, bandymą reikės tučtuojau nutraukti. Aišku? 
Taigi aš išimu iš voko miltelius arba veikiau jų likučius ir dedu 

ant degančios lempos. Taip! Dabar, Votsonai, sėskimės ir laukime, 
kas bus. 

Laukti ilgai neteko. Vos tik atsisėdau, pajutau koktų, šleikštų 
ir pykinantį kvapą. Vien pirmąsyk įkvėpus, man susidrumstė pro- 
tas, ir aš praradau savitvardą. Prieš akis ėmė sūkuriuoti tankus 
juodas debesis, ir kažkas man pakuždėjo, jog jame tūno visa, kas 
tik yra pasaulyje siaubinga, baisu, nežmoniškai bjauru, ir ta ne- 
matoma jėga tučtuojau puls mane ir galutinai sunaikins. Tame 
baisiame debesyje plūduriavo kažkokie migloti pavidalai, gra- 
sindami ir perspėdami, jog netrukus pasirodys kažkokia būtybė, 
kuri vienu mostu mane pribaigs. Aš sustingau iš siaubo. Plaukai 
pasišiaušė, akys išsprogo, burna plačiai išsižiojo, liežuvis suak- 
menėjo. Galvoje taip ūžė, jog atrodė, kad ji štai sprogs. Bandžiau 
rėkti, bet išgirdau tiktai kimų kvarksėjimą, sklindantį iš kažkur 
toli nuo manęs, o juk tai buvo mano paties balsas. Tą akimirką 
milžiniškomis pastangomis aš prasiskverbiau pro tą nevilties de- 
besį ir pamačiau prieš save išblyškusį, sustingusį, siaubo iškreiptą 
Holmso veidą — lygiai tokią išraišką mačiau ir mirusiųjų veiduo- 
se. Šis reginys valandėlę sugrąžino man sąmonę ir jėgas. Aš 
šokau iš krėslo, apkabinau Holmsą, ir mudu abu išsvirduliavome 
laukan, atsigulėme ant žolės jausdami, kaip skaisčios saulės spin- 
duliai sklaido mus supusį pragarišką siaubo debesį. Jis lėtai 
nyko iš mūsų sielų, it rytmečio migla virš pievų, ir pagaliau mums 
grįžo ramybė ir protas. Mes sėdėjome ant žolės, braukdami nuo 
kaktos šaltą prakaitą, ir susirūpinę stebėjome vienas kito veide 
paskutinius mūsų pavojingo eksperimento pėdsakus. 

— Garbės žodis, Votsonai! — pagaliau virpančiu balsu ištarė 
Holmsas.— Esu jums labai dėkingas ir prašau man atleisti. Buvo 
nedovanotina vykdyti tokį bandymą ir dvigubai nedovanotina 
įvelti į jį draugą. Aš nuoširdžiai apgailestauju. 

— Jūs juk žinote,— atsakiau sujaudintas tokio man niekada 
neregėto Holmso nuoširdumo,— kad jums padėti — man didžiau- 
sias džiaugsmas ir garbė. 

Jis tuoj pat vėl prakalbo savo įprastiniu pusiau humoristiniu, 
pusiau skeptišku tonu: 

— Vis dėlto, mielasis Votsonal, toks pavojingas poelgis visiš- 
kai nereikalingas. Pašalinis stebėtojas būtų pareiškęs, jog mes 
buvome pakvaišę dar prieš pradėdami vykdyti šitą beprotišką 
bandymą. Prisipažinsiu, nemaniau, kad poveikis bus toks staigus 
ir stiprus.— Holmsas puolė į vidų, išnešė degančią lempą iš- 

tiesta ranka ir sviedė ją į gervuogių krūmus.— Tegul kambarys 
išsivėdina. Dabar, Votsonai, man regis, jūs nė trupučio neabejo- 
jate, kaip įvyko abi šios tragedijos. 

— Nė truputėlio. 

— Bet priežastis lieka tokia pat neaiški kaip ir anksčiau. Ei- 
ane į pavėsinę ir tenai viską aptarsime. Ta bjaurybė man vis dar 
tebegraužia gerklę. Manau, jog visi faktai rodo, kad pirmuoju 
atveju nusikaltėlis buvo Mortimeris Tridženisas, nors antruoju 
jis pats tapo auka. Pirmiausia reikia neužmiršti, jog eina šnekos, 
kad šeimoje būta ginčų, bet paskui atėjo susitaikymas. Nežinome, 
ar tie ginčai buvo pikti, o susitaikymas — nuoširdus. Man regis, 
tas Mortimeris Tridženisas lapės veidu ir mažutėmis, suktomis 
pro akinius blizgančiomis akutėmis — ne iš tų, kurie atrodytų 
esą itin atlaidūs. Antra vertus, nepamirškite, kad iš jo išgirdome, 
jog kažkas buvo sode,— ta žinia laikinai atitraukė mūsų dėmesį 
nuo tikrosios tragedijos priežasties. Jis kažkodėl norėjo mus su- 
klaidinti. Pagaliau jeigu ne jis įmetė tuos miltelius į židinį, išei- 
damas iš kambario, tai kas gi kitas? Juk viskas prasidėjo vos tik 
jam išėjus. Jei būtų kas nors atėjęs, šeima būtų pakilusi nuo 
stalo. Be to, ramiame Kornvalyje į svečius neinama po dešimtos 
vakaro. Taigi visi faktai rodo, jog nusikaltėlis — Mortimeris Tri- 
dženisas. | 

— Vadinas, jis nusižudė! 

— Taip, Votsonai, sprendžiant iš paviršiaus, tokia išvada per- 
šasi. Žmogus, kurio sielą slegia kaltė dėl pražudytos savo paties 
šeimos, sąžinės graužiamas, galėtų pakelti prieš save ranką. Ta- 
čiau yra svarių argumentų, prieštaraujančių tokiai prielaidai. 
Laimė, Anglijoje gyvena žmogus, kuris viską apie tai žino, ir aš 
pasirūpinau, kad jau šiandien mes viską išgirstume iš jo paties 
lūpų. Aha! Štai jis jau čia. Prašom čionai, daktare Sterndeilai. 
Mes darėme cheminį bandymą viduje, ir dabar mūsų kambarėlis 
nebetinka sutikti tokiam garbingam svečiui. 

Trinktelėjo sodo varteliai, ir ant takelio pasirodė didinga gar: 
siojo Afrikos tyrinėtojo figūra. Siek tiek nustebęs, jis pasuko į 
pavėsinę, kurioje mes sėdėjome. | 

— Ar jūs kvietėte mane, pone Holmsai? Maždaug prieš va- 
landą gavau iš jūsų laiškelį, tad ir atėjau, nors nežinau, kodėl 
turėčiau paklusti jūsų reikalavimams. 

— Tikiuosi, jog viską išsiaiškinsime prieš išsiskirdami,— at- 
sakė Holmsas.— O kol kas esu labai dėkingas, kad teikėtės ateiti. 

Atleiskite, kad priimame jus lauke, bet mudu su bičiuliu vos ne- 
papildėme nauju skyriumi Kornvalio siaubo, kaip šis įvykis va- 
dinamas laikraščiuose, todėl dabar norėtume pabūti gryname ore. 
Galbūt čia šnekėtis netgi geriau, nes mūsų slapta niekas nesi- 
klausys, juolab kad kalba bus apie dalykus, tiesiogiai susijusius 
su jumis. | 

Tyrinėtojas išsitraukė iš burnos cigarą ir rūsčiai pažvelgė į 
mano bičiulį. 

— Visiškai nesuprantu,— tarė jis,— apie kokius tiesiogiai su 
manimi susijusius dalykus jūs ketinate kalbėti? 

— Apie Mortimerio Tridženiso nužudymą,— atsakė Holmsas. 

Tą akimirką apgailestavau, kad neturiu ginklo. Sterndeilo 
veidas iš pykčio pritvinko tamsaus raudonio, akys sužaižaravo, 
ant kaktos išsipūtė gyslos, ir, sugniaužęs kumščius, jis šoko ant 
mano bičiulio. Bet tučtuojau sustojo ir milžiniškomis pastangomis 
vėl atgavo ledinę ramybę, kuri, ko gero, buvo pavojingesnė nei 
tas karštakošiškas išpuolis. 

— Aš taip ilgai gyvenau tarp laukinių, be jokių įstatymų, — 
pareiškė jis,— kad pats susikūriau sau įstatymus. Neužmirškite 
to, pone Holmsai, aš visiškai nenorėjau jūsų sužeisti. 

— Ir aš nenorėjau jūsų įžeisti, daktare Sterndeilai. Papras- 
čiausias to įrodymas — kad žinodamas, ką žinau, aš iškviečiau jus, 
o ne policiją. 

Sunkiai kvėpuodamas, Sterndeilas atsisėdo, turbūt pirmąsyk 
per savo nuotykingą gyvenimą pajutęs pagarbą ir baimę. Neįma- 
noma buvo atsilaikyti prieš Holmso šaltakraujiškumą ir pasitikėji- 
mą savimi. Mūsų svečias kažką sumiksėjo, iš susijaudinimo 
gniauždamas savo didžiules rankas, ir pagaliau paklausė: 

— Ką jūs turite omenyje? Jeigu tai šantažas, pone Holmsai, 
tai jūs ne čia pataikėte. Nevedžiokite manęs už nosies. Ką jūs 
turite omenyje? 

— Tuojau pasakysiu,— atsakė Holmsas,— ir pasakysiu todėl, 
kad tikiuosi, jog į atvirumą atsakysite atvirumu. Mano tolesnis 
žingsnis visiškai priklausys nuo to, kaip jūs teisinsitės. 

— Teisinsiuosi? 

— Taip, sere. 

— Kodėl? 

— Todėl, kad nužudėte Mortimerį Tridženisą. 

Sterndeilas nusišluostė kaktą nosine. 

— (Garbės žodis, jūs ir toliau tvirtinate tą patį! — pasipiktinęs 
sušuko jis.— Nejaugi visa jūsų sėkmė remiasi tokiu meistrišku 
sugebėjimu šantažuoti? 

— Santažuojate jūs, daktare Leonai Sterndeilai, o ne aš,— 
atkirto Holmsas.— Aš jums pateiksiu faktus, kuriais paremtos 
mano išvados. Kai grįžote iš Plimuto, nors didelė jūsų bagažo 
dalis išplaukė į Afriką, pirmiausia man dingtelėjo mintis, kad 
į jus reikia atkreipti ypatingą dėmesį tiriant šią tragediją... 

— Aš grįžau tam... 

— Girdėjau jūsų paaiškinimus ir manau, kad jie neįtikinami 
ir nepakankami. Bet palikime tai. Paskui jūs atėjote čionai, norė- 
damas sužinoti, ką aš įtariu. Aš neatsakiau jums. Tuomet jūs 
nuėjote prie klebonijos, palūkuriavote lauke ir grįžote namo. 

— Iš kur jūs žinote? 

— Aš sekiau jus. 

— Aš nieko nemačiau. 

— Kitaip ir negalėjo būti. Naktį jūs nemiegojote, kūrėte pla- 
nus, kuriuos anksti rytą ryžotės įgyvendinti. Vos vos švintant 
išėjote iš namų, įsipylęs į kišenę rausvo žvyro, supilto prie jūsų 
vartų. 

Sterndeilas smarkiai krūptelėjo ir nustebęs pažvelgė į Holmsą. 

— Po to jūs nuskubėjote. į kleboniją, esančią per mylią nuo 
jūsų namų. Beje, jūs avėjote tais pačiais rifliuotapadžiais teniso 
bateliais kaip ir dabar. Ten perėjote skersai sodą, perlipote per 
gyvatvorę ir atsidūrėte tiesiai po Tridženiso langu. Buvo jau 
visiškai šviesu, bet namuose dar visi tebemiegojo. Ištraukęs iš 
kišenės trupučiuką Žvyro, sviedėte tiesiai į viršutinį langą. 

Sterndeilas pašoko ant kojų. 

— Jūs tikras velnias! — suriko jis. 

Holmsas, išgirdęs tokį komplimentą, nusišypsojo. 

— Teko mesti kokias tris saujas, kol Tridženisas priėjo prie 
lango. Jūs pamojote, kad nuliptų žemyn. Jis paskubom apsirengė 
ir nulipo į svetainę. Jūs įlindote pro langą. Įvyko trumpas pokal- 
bis, jums žingsniuojant po kambarį ten ir atgal. Tada išlipote pro 
langą laukan, uždarėte jį ir, rūkydamas cigarą, stovėjote ir lau- 
kėte, kas dėsis toliau. Kai Tridženisas mirė, tuo pačiu keliu grį- 
žote namo. Taigi, daktare Sterndeilai, kaip paaiškinsite tokį el- 
gesį ir kokios jūsų poelgio priežastys? Jei imsite išsisukinėti ir 
norėsite mane pergudrauti, tuomet, garantuoju, šita byla pateks 
į kitas rankas. 

Klausantis Holmso kaltinamosios kalbos, mūsų svečio veidas 
pasidarė pilkas it pelenai. Valandėlę jis sėdėjo paskendęs mintyse, 
rankomis susiėmęs galvą. Paskui staigiu mostu iš vidinės kišenės 
ištraukė fotografiją ir metė ją ant neobliuoto stalo. 

— Štai dėl ko aš tai padariau,— pasakė jis. 

Tai buvo labai gražios moters portretas. Holmsas atidžiai pa- 
sižiūrėjo. 

— Brenda Tridženis,— tarė jis. 

— Taip. Brenda Tridženis,— pakartojo mūsų svečias.— Mylė- 
jau ją daugelį metų. Daugelį metų ji mylėjo mane. Štai kur glūdi 
Kornvalio vienatvės paslaptis, kuri taip stebina žmones. Tik čia 
aš galėjau būti šalia vienintelės man brangios būtybės. Man ne- 
buvo galima jos vesti, nes turėjau žmoną, kuri mane paliko jau 
prieš daugelį metų, tačiau absurdiški Anglijos įstatymai man ne- 
leidžia išsiskirti. Metų metus laukė Brenda. Metų metus laukiau 
aš. Štai ko mes sulaukėme! — Didžiulis Sterndeilo kūnas sudre- 
bėjo, ir jis suėmė ranka gerklę, stengdamasis nuslopinti raudą. 
Paskui vargais negalais susitvardė ir tęsė toliau: — Klebonas žinojo 
tai. Mes jam patikėjome savo paslaptį. Jis galėtų pasakyti jums, 
kad ji buvo tikras žemės angelas. Štai kodėl jis man telegraiavo, 
ir aš sugrįžau. Ar man galėjo rūpėti bagažas ir Afrika sužinojus, 
kas ištiko mano mylimiausiąją? Stai kur slypi mano poelgio prie- 
žastis, pone Holmsai. 

— Teęskite,— paprašė mano bičiulis. 

Daktaras Sterndeilas išsitraukė iš kišenės popierinį paketėlį 
ir padėjo ant stalo. Išorinėje pusėje buvo užrašyta: Radix pedis 
diaboli, o apačioje ant raudonos etiketės pažymėta: „Nuodai“. Jis 
pastūmė maišelį man. 

— Jūs, regis, gydytojas, sere. Ar žinote tokį preparatą? 

— Velnio kojos šaknis? Ne, niekada nesu apie jį girdėjęs. 

— Tai nė kiek nesumenkina jūsų profesinių žinių, — pareiškė 
jis, — nes tai vienintelis Europoje esantis jo egzempliorius, o ki- 
tas — Budos laboratorijoje. Jis dar nežinomas nei farmakopėjoje, 
nei toksikologijos literatūroje. Savo forma ši šaknis panaši 
lyg į žmogaus, lyg į ožio koją — štai kodėl misionierius botanikas 
davė jai tokį pavadinim4. Kai kuriose Vakarų Afrikos srityse ją 
savo tikslams vartoja Žiniuoniai ir laiko tai paslaptyje. Šitą eg- 
zempliorių labai neįprastomis aplinkybėmis gavau Ubangyje.— 
Sulig tais žodžiais jis atvyniojo paketėlį, ir mes pamatėme krū- 
velę rausvai rudų miltelių, panašių į uostomąjį tabaką. 

— Toliau, sere,— griežtai tarė Holmsas. 

— Aš papasakosiu jums, pone Holmsai, nes jau tiek daug 
žinote, jog man naudingiau iškloti jums viską ligi galo. Jau mi- 
nėjau apie savo giminystę su Tridženisų šeima. Dėl sesers palai- 
kiau draugystę ir su broliais. Šeimoje buvo kilę nesutarimų dėl 
pinigų, ir tuomet tas Mortimeris apsigyveno atskirai, bet vėliau, 
regis, viskas nurimo, ir aš susitikdavau su juo kaip ir su kitais. 
Jis buvo gudrus, klastingas intrigantas, ir aš dėl kai kurių dalykų 
juo nepasitikėjau, tačiau susiginčyti priežasčių nebuvo. | 

Maždaug prieš porą savaičių jis užėjo pas mane, ir aš paro- 
džiau jam savo airikietiškas įdomybes. Tarp jų buvo ir tie mil- 
teliai, ir aš papasakojau jam, kaip jie veikia smegenų centrus, 
kontroliuojančius baimės jausmą, ir kaip nelaimingieji čiabuviai, 
kuriems genties žynys paskiria šį išmėginimą, arba miršta, arba 
išprotėja. Taip pat papasakojau, kad Europos mokslas nepajėgia 
ištirti jų veikimo. Negaliu suprasti, kada jis jų pasiėmė, nes ne- 
buvau išėjęs iš kambario, tačiau veikiausiai velnio kojos šaknies 
jis nusigvelbė tuomet, kai darinėjau spintas ir rausiausi dėžėse. 
Gerai prisimenu, kaip jis mane kamantinėjo, kiek tų miltelių ir 
kiek laiko reikia, kad jie paveiktų, bet man nė į galvą netoptelėjo, 
kokių tikslų jis siekia taip klausinėdamas. 

Susigaudžiau tik tuomet, kai gavau Plimute klebono telegra- 
mą. Tas niekšas manė, kad aš išplauksiu nesulaukęs žinių ir pra- 
dingsiu Afrikoje daugeliui metų. Bet aš tučtuojau sugrįžau. Vos 
tik išgirdęs smulkmenas, supratau jį pasinaudojus mano nuodais. 
Tuomet atėjau pas jus sužinoti, ar nėra kitokio aiškinimo. Bet 
kitokio negalėjo būti. Neabejojau, kad žudikas — Mortimeris Tri- 
dženisas; geisdamas pinigų ir manydamas, kad, kitiems šeimos 
nariams netekus proto, liks vienintelis viso turto valdytojas, jis 
panaudojo velnio kojos miltelius, atimdamas dviem savo broliams 
protą ir nužudydamas seserį Brendą — vienintelę būtybę, kurią 
aš mylėjau ir kuri mylėjo mane. Štai koks jo nusikaltimas, o ko- 
kia turėtų būti bausmė? 

Kreiptis į teismą? Kokie mano įrodymai? Žinojau, kad faktai 
tikri, bet ar vietiniai prisiekusieji patikės tokia fantastiška isto- 
rija? Gal patikės, o gal ir ne. Rizikuoti negalėjau. Mano siela 
šaukėsi keršto. Aš jau sakiau jums, pone Holmsai, kad beveik 
visą savo gyvenimą praleidau už įstatymo ribų ir galiausiai pats 
susikūriau įstatymus. Taip ir dabar. Nusprendžiau, kad Mortime- 
rio likimas turi būti toks kaip ir jo artimųjų. Jei tai nepavyktų, 

aš susidoročiau su juo savo paties rankomis. Visoje Anglijoje 
nėra kito žmogaus, kuris mažiau nei aš vertintų savo gyvybę. 

Aš papasakojau viską. Likusią dalį jūs pats- pridūrėte. Kaip 
sakėte, po bemiegės nakties ankstų rytą išėjau iš namų. Žino- 
damas, kad pažadinti Mortimerą bus nelengva, pasisėmiau tru- 
putį žvyro iš krūvelės, kurią minėjote, ir mėčiau jį į langą. Jis 
nulipo žemyn ir įleido mane į svetainę pro langą. Aš išdėsčiau 
kaltinimą ir pasakiau, jog atėjau kaip teisėjas ir kaip budelis, 
Pamatęs revolverį, niekšas susmuko į krėslą. Aš uždegiau lempą; 
užbėriau ant gaubto miltelių ir išlipęs pro langą pastovėjau lauk- 
damas, ar nereikės jo nušauti, jei bandytų pabėgti. Po penkių 
minučių jis mirė. Viešpatie, kaip jis kankinosi! Bet mano širdis 
suakmenėjo, nes žinojau, kiek dėl jo iškentėjo mano nekalta 
mylimoji. Štai ir viskas, pone Holmsai. Galbūt ir jūs, jeigu my- 
lėtumėte, padarytumėte tą patį. Šiaip ar taip, aš jūsų rankose. 
Elkitės, kaip jums atrodo tinkama. Jau sakiau, kad niekas taip 
menkai nevertina savo gyvybės kaip aš. 

Holmsas valandėlę patylėjo. 

— Ką ketinate veikti toliau? — pagaliau paklausė jis. 

— Norėčiau visam laikui pasilikti Centrinėje Afrikoje. Mano 
darbas tik įpusėtas. 

— Važiuokite ir baikite jį — pasakė Holmsas.— Aš tikrai jums 
netrukdysiu. 

Daktaras Sterndeilas išsitiesė visu savo milžinišku ūgiu, oriai 
nusilenkė ir išėjo iš pavėsinės. Holmsas užsirūkė pypkę ir padavė 
kapšelį man. 

— Šitie nenuodingi dūmai bus kur kas maloniau,— tarė jis.— 
Manau, Votsonai, sutiksite, kad mudviem nėra ko kištis į šitą 
reikalą. Mes, atlikome privatų tyrimą ir toliau galime veikti taip 
pat. Juk jūs nekaltinate to Žmogaus? 

— Žinoma, ne,— atsakiau. 

— Aš niekada nemylėjau, Votsonai, bet jei būčiau mylėjęs ir 
mano mylimąją būtų ištikęs toks likimas, tikriausiai būčiau pasi- 
elgęs taip, kaip pasielgė šis liūtų medžiotojas, nepaisantis įsta- 
tymų. Kas žino? Na, Votsonai, nenoriu jūsų įžeisti aiškindamas 
tai, kas ir taip akivaizdu. Mano tyrimo išeities taškas, be abejo, 
žvyras ant palangės. Klebonijos sode tokio nebuvo. Tik susido- 
mėjęs daktaru Sterndeilu ir jo namu, suradau, iš kur jis paimtas. 
Vidury baltos dienos deganti lempa ir miltelių likučiai ant gaub- 
to buvo grandys visiškai aiškios grandinės. O dabar, mielasis 

Votsonai, išmeskime šitą bylą iš galvos ir švaria sąžine imkime 
toliau nagrinėti chaldėjų žodžių šaknis, kurių pėdsakų tikrai 
galima rasti didžiosios: keltų kalbos kornų atšakoje. 


L PASKUTINIS NUSILENKIMAS 


SERLOKO HOLMSO EPILOGAS 


, Buvo rugpjūčio antrosios dienos devinta valanda vakaro — 
paties baisiausio rugpjūčio visoje pasaulio istorijoje. Rodės, jog 
virš nusikaltusios žmonijos pakibo sunkus Dievo prakeiksmas — 
tvankiame ir nejudančiame ore tvyrojo kažkokia baugi tyluma ir 
neaiškaus laukimo jausmas. Saulė jau buvo nusileidusi, bet toli 
toli vakaruose, prie pat horizonto, it atvira žaizda raudonavo 
kraujo spalvos pjūvis. Viršuje skaisčiai mirgėjo žvaigždės, apa- 
čioje, įlankoje, žybčiojo laivų ugnys. Ant sodo takelio, prie tvoros, 
stovėjo du gerai žinomi vokiečiai, o už jų matėsi namas su dau- 
gybe frontonų; vokiečiai žiūrėjo į plačią paplūdimio juostą pa- 
pėdėje didingos kreidos uolos, ant kurios prieš ketverius metus 
it pralekiantis erelis buvo nusileidęs ponas fon Borkas, vienas iš 
pašnekovų. Jie stovėjo suglaudę galvas ir apie kažką tyliai pa- 
slapčia šnekučiavosi. Degantys jų cigarų galiukai iš apačios ga- 
lėjo atrodyti kaip kažkokio piktojo demono akys, žvelgiančios iš 
tamsos. 

Nuostabus žmogus tas fon Borkas. Kito tokio nerasi tarp visų 
kaizeriui atsidavusių agentų. Tik dėl jo talento jam buvo patikėta 
vadinamoji anglų misija, pati atsakingiausia misija, ir vos tik 
pradėjus ją vykdyti, tas talentas dar labiau atsiskleidė bent 
penkiems tą reikalą išmanantiems žmonėms. Vienas jų buvo da- 
bartinis jo pašnekovas baronas fon Herlingas, pirmasis pasiunti- 
nybės sekretorius; jo didžiulis šimto arklio jėgų „Bencas“, už- 
stojęs visą kaimo keliuką, laukė, kada reikės nuskraidinti savi- 
ninką atgal į Londoną. 

— Sprendžiant iš to, kaip klostosi įvykiai, jūs tikriausiai sa- 
vaitės pabaigoje jau būsite Berlyne,— pareiškė sekretorius.— 
Manau, kad priėmimas, kuris rengiamas jums, mielasis fon Bor- 
kai, jus tiesiog nustebins. Man žinoma, kaip vertinama jūsų 
veikla šios šalies aukščiausiose sferose. 

Sekretorius buvo stambus vyras, aukštas, tvirtas, plačiapetis, 
kalbėjo iš lėto, svariai, o tai ir buvo jo didžiausias privalumas 
politinėje karjeroje. 

Fon Borkas nusijuokė. 

-— Juos ne taip jau sunku apgauti, — pasakė jis.— Neįmanoma 
įsivaizduoti nuolaidesnių ir patiklesnių žmonių. 

— Šito aš nežinau,— susimąstęs ištarė pašnekovas.— Yra tam 
tikra riba, kurios jie negali peržengti, ir šitą reikia atsiminti. 
Kaip tik tas išorinis patiklumas ir tampa svetimšaliui spąstais. 
Pirmas įspūdis toks, kad jie labai meilūs. Bet paskui staiga pa- 
junti atkaklumą, vadinas, buvo pasiekta riba, toliau nevalia, ir 
į tą faktą reikia atsižvelgti. Pavyzdžiui, jie turi tam tikrų, tik 
jiems būdingų tradicijų, prie kurių reikia prisiderinti. 

— Jūs turite omeny „gerą toną“ ir kitus panašius dalykus? 

Fon Borkas atsiduso kaip žmogus, dėl to daug nukentėjęs. 

— Turiu omeny britų prietarus, pasireiškiančius keisčiausio- 
mis formomis. Kaip pavyzdį galiu pateikti vieną savo paties pa- 
darytą baisų liapsusą. Aš galiu leisti sau kalbėti apie savo klai- 
das, nes jūs gerai susipažinęs su mano darbu ir žinote, koks jis 
sėkmingas. Tai atsitiko man pirmąsyk atvykus čionai. Buvau pa- 
kviestas praleisti savaitgalį ministrų kabineto nario užmiesčio 
viloje. Snekos buvo labai neatsargios. 

Fon Borkas linktelėjo. 

— Man teko būti tenai,— tarė jis šaltai. 

— Aišku. Aš, žinoma, gautos informacijos reziumė nusiunčiau 
į Berlyną. Deja, mūsų mielasis kancleris panašiais atvejais ne 
visada tinkamai pasielgia. Jis metė pastabą, iš kurios galėjai 
suprasti, jog jam žinoma, apie ką ten buvo kalbama. Nustatyti 
informacijos šaltinį, be abejo, buvo nesunku. Jūs neįsivaizduoja- 
te, kaip man tatai pakenkė. Iš tiesų šiuo atveju britų šeimininkai 
anaiptol nebuvo meilūs. Praėjo net dveji metai, kol viską vėl 
atitaisiau. O štai jūs, vaizduodamasis. esąs sportininkas... 

— Ne, ne, aš nesivaizduoju. Vaizdavimasis — tai kažkas ne- 
tikra. O čia viskas natūralu, aš — sportininkas iš prigimties. 
Sportas man teikia malonumą. 

— Na, ką gi, dėl to jūsų veikla bus dar efektyvesnė. Jūs 
kartu su jais dalyvaujate burlaivių sporte, medžiojate, žaidžiate 
polą — niekur neatsiliekate nuo Jų. Vadelėdamas ketvertu laimite 
Olimpijos * prizą. Girdėjau netgi, kad jūs boksuojatės su jaunais 


* Didžiulis Londono paviljonas, kur vyksta sporto varžybos, rengiamos 
parodos ir kt. 

anglų karininkais. Ir kas iš to? Ogi tas, kad niekas į jus nežiūri 
rimtai. Jūs esate „šaunus vyrukas“, „kaip vokietis — visai pado- 
rus vaikinas“, stipriai pageriantis, naktinių klubų lankytojas — 
smagus, nerūpestingas pramuštgalvis. Kas pamanytų, jog ta 
rami jūsų užmiesčio vila — visų Anglijos negandų centras, o tas 
sportiškas dvarininkas — gudriausias ir įžvalgiausias slaptasis 
agentas visoje Europoje? Jūs — genijus, mielasis fon Borkai, ge- 
nijus! | 

— Jūs man pataikaujate, barone. Bet aš iš tikrųjų galiu 
pasigirti, jog ne veltui praleidau tuos ketverius metus Anglijoje. 
Aš niekada nerodžiau jums savo mažutės slėptuvėlės. Ar neužei- 
tumėte valandėlei pasižiūrėti? 

Kabineto durys vėrėsi tiesiai į terasą. Fon Borkas stumtelėjo 
jas ir įeidamas pirma spragtelėjo elektros mygtuką. Paskui, įėjus 
stambiai fon Herlingo figūrai, uždarė jas ir rūpestingai užtraukė 
sunkias užuolaidas ant grotuotų langų. Tik kai šios atsargumo 
priemonės buvo atliktos, jis atgręžė į svečią savo įdegusį, ere- 
liškų bruožų veidą. 

— Kai kurie mano dokumentai jau išsiųsti, — tarė jis.— Ne 
tokius svarbius išsivežė žmona, kuri vakar su visais šeimynykš- 
čiais išvyko į Flisingeną. O kitus, tikiuosi, apsiims saugoti am- 
basada. 

—" Jūsų pavardė jau įtraukta į asmeninės palydos sąrašą. Nei 
jums, nei jūsų bagažui jokių sunkumų nebus. Žinoma, galbūt 
mums ir nereikės išvažiuoti, jei Anglija paliks Prancūziją likimo 
valiai. Mes tikrai žinome, kad tarpusavio įsipareigojimų sutarties 
tarp jų nėra. 

— O su Belgija? 

— Ir su Belgija taip pat. 

Fon Borkas papurtė galvą. 

— Kažin? Su ja tikrai yra sutartis. Nuo tokio pažeminimo 
Anglija niekada neatsigautų. 

— Bet ji nors laikinai turėtų ramybę. 

— O krašto garbė? 

— Ak, mielasis, mes gyvename utilitariniame amžiuje. Gar- 
bė — viduramžių sąvoka. Be to, Anglija nepasirengusi. Tiesiog 
neįmanoma įsivaizduoti, bet negi mūsų specialus penkiasdešim- 
ties milijonų karinis apmokestinimas, kurio tikslas, regis, toks 
aiškus, tarsi būtume apie jį paskelbę pirmajame „Taims“ pus- 
lapyje, nepažadino jų iš apsnūdimo. Kartkartėmis tenka išgirsti 

klausimą. Aš privalau atsakyti. Kartkartėmis pareiškiamas ne- 
pasitenkinimas. Aš privalau nuraminti, paaiškinti. Bet tikinu jus, 
kad svarbiausi dalykai — amunicijos atsargos, priemonės prieš 
povandeninių laivų užpuolimą, sprogmenų gamybą — visiškai ne- 
paruošti. Taigi kaip gali Anglija įsikišti, ypač dabar, kai mes 
užkūrėme jai tokį pragarą dėl Airijos pilietinio karo, langus dau- 
žančių furijų * ir dar, dievaži, ko, kad ji būtų užsiėmusi tik savo 
vidaus reikalais? 

— Ji turėtų galvoti apie savo ateitį. 

— A, tai kitas reikalas. Manau, jog mes turime savo ir labai 
apibrėžtus planus dėl Anglijos ateities — tuomet jūsų informacija 
bus mums gyvybiškai svarbi. Ponas Džonas Bulis ** gali rinktis — 
arba šiandien, arba rytoj. Jei nori, kad tai būtų šiandien, — mes 
visiškai pasirengę. Jei rytoj — būsim dar labiau pasirengę. Many- 
čiau, kad protingiau būtų jiems kautis su sąjungininkais, bet tai 
jau jų reikalas. Ši savaitė nulems Anglijos likimą. Bet jūs kal- 
bėjote apie savo slėptuvę. 

Baronas, ramiai papsėdamas cigarą, atsisėdo į fotelį. Šviesa 
krito tiesiai ant jo plataus, nuplikusio viršugalvio. 

Didžiulio ąžuolo lentelėmis apkalto ir knygų lentynomis apsta- 
tyto kambario tolimajame gale kabėjo užuolaida. Ją atitraukus, 
pasimatė didžiulis variu apkaustytas seifas. Fon Borkas nusegė 
nuo laikrodžio grandinėlės mažutį raktelį ir, gerokai pasukinėjęs 
spynoje, atlapojo sunkias duris. 

— Pažvelkite! — pasakė jis, pasitraukdamas į šalį ir mostelė- 
damas ranka. 

Šviesa nuplieskė atidarytą seifą, ir ambasados sekretorius 
smalsiai sužiro į kimšte prikimštus skyrelius. Ant kiekvieno sky- 
relio buvo kortelė su užrašu. Peržvelgęs jas paeiliui, fon Her- 
lingas perskaitė tokius pavadinimus: „Brastos“, ,„Uostų apsauga“, 
„Aeroplanai“, „Airija“, „Egiptas“, ,,Portsmuto tortai“, ,„Lamanšas“, 
„Rozaitas“ ir dešimtis kitų. Kiekvienoje sekcijoje buvo daugybė 
dokumentų ir brėžinių. 

— Grandioziška! — nusistebėjo sekretorius. Padėjęs cigarą, 
jis tyliai paplojo raumeningais delnais. 

— Ir visa tai per ketverius metus, barone. Ne taip mažai 
gėrovui ir medžiokliui dvarininkui. Bet mano kolekcijos perlo čia 

* Turima omeny sufražisčių sąjūdis. 

**Anglų rašytojo Dž. Arbatnoto pamtletų serijos „Džono Bulio Istorija“ 
(1712) veikėjas. Jo paveikslas tapo Anglijos simboliu. 

dar nėra — jis pakeliui, ir jam jau paskirtas įtvaras.— Jis parodė 
į sekciją su užrašu ,,„Karo laivyno signalai“. 

— Bet jūs čia turite gana solidų dosjė. 

— Paseno, tušti popieriai. Admiralitetas iš kažkur gavo įspė- 
jimą, ir buvo pakeisti visi kodai. Tai buvo smūgis, barone,— di- 
džiausias akibrokštas per visą mano veiklą. Bet, padedant mano 
čekių knygelei ir šauniajam Oltemontui, šįvakar viskas bus su- 
tvarkyta. | 

Baronas pažvelgė į savo laikrodį ir kažkokiu gomuriniu garsu 
išreiškė nusivylimą. 

— Deja, daugiau laukti nebegaliu. Įsivaizduojate, kaip dabar 
viskas virte verda Karlton Terase *,— mes visi turime būti savo 
postuose. Tikėjausi nuvežti naujienų apie paskutinį jūsų laimikį. 
Ar Oltemontas nenurodė valandos, kada atvyks? 

Fon Borkas padavė telegramą: 


Būtinai atvyksiu šįvakar ir atvešiu naujų Žvakių. 


Oltemontas 


— Zvakių? 

— Mat jis dedasi mechaniku, o aš turiu tikrą garažą. Pagal 
mūsų kodą viskas vadinama automobilių detalių vardais. Jeigu 
rašo apie radiatorių, tai reiškia linijinį laivą, tepalo siurblys — 
kreiserį ir taip toliau. Žvakės reiškia jūrų laivyno signalizaciją. 

— Išsiųsta iš Portsmuto vidurdienį, — pareiškė sekretorius, 
apžiūrinėdamas telegramą.— Beje, o kiek jam mokate? 

— Vien tik už šitą užduotį gaus penkis šimtus svarų. Be to, 
jam mokamas reguliarus atlyginimas. 

— Tai plėšikas. Jie reikalingi, tie tėvynės išdavikai, bet tiesiog 
apmaudu šitiek mokėti už niekšystę. 

— Oltemontui man nieko negaila. Jis dirba puikiai. Aš jam 
daug moku, bet jis, pasak jo paties žodžių, teikia kaip tik tai, 
kas reikalinga. Be to, jis visai ne išdavikas. Patikėkite, jog Ang- 
lijos atžvilgiu mūsų provokiškas junkeris yra tik švelnus balan- 
dėlis palyginti su airių kilmės amerikiečiu. 

— Ak šitaip! Jis — airių kilmės amerikietis? 

— Išgirdęs, kaip jis kalba, jūs nebeabejotumėte. Kartais, pa- 
tikėkite, sunku jį suprasti. Tarytum būtų paskelbęs karą ne tik 


* Karlton Teraso Nr. 9 — vokiečių atstovybės namas, 

Anglijai, bet ir anglų kalbai. Ar jūs tikrai turite eiti? Jis kiek- 
vieną akimirką gali pasirodyti. 

— Ne. Apgailestauju, bet aš ir taip jau užtrukau. Lauksime 
jūsų rytoj anksti rytą. Ir jeigu jums pasiseks pranešti segtuvą 
su signalizacijos kodais pro tas dureles prie pat Jorko hercogo 
paminklo *, galite manyti, jog jūsų veikla Anglijoje yra šlovin- 
gai apvainikuota. Oho! Tokajus! — Jis parodė į gerai užlakuotą, 
apdulkėjusį butelį, stovintį ant padėklo kartu su dviem aukštomis 
taurėmis. 

— Leiskite pasiūlyti jums taurę prieš išeinant. 

— Ne, ačiū. Matyt, rengiatės išgertuvėms. 

— Oltemontas puikiai nusimano apie vynus, ir jam labai pa- 
tiko mano tokajus. Jis labai įžeidus, todėl turiu jam prisigerinti. 
Patikėkite, jį reikia labai gerai pažinti. 

Jiedu vėl išėjo į terasą ir nužingsniavo į jos tolesnį galą, 
o čia, vos tik prisilietus vairuotojui, sudrebėjo ir suūžė didžiulis 
barono automobilis. 

— Ten, matyt, Haridžo šviesos,— pasakė sekretorius, užsi- 
vilkdamas apsiaustą nuo dulkių.— Kaip viskas atrodo ramu ir 
taikinga. O po savaitės čia galbūt užsiliepsnos kitokios ugnys, ir 
Anglijos pakrantė nebebus tokia tyki vietelė. Taip pat ir dangus 
nebebus toks ramus, jei mūsų šaunusis Cepelinas ištesės savo 
pažadą. Beje, o kas gi ten? 

Tik viename namo lange degė šviesa; ten ant stalo stovėjo 
lempa, o prie jo sėdėjo meili raudonskruostė senutė su kaimie- 
tišku kyku. Ji buvo palinkusi prie mezginio ir kartkartėmis nu- 
stodavo dirbusi, kad paglostytų didelę juodą katę, tupinčią ant 
taburetės šalia jos. 

— Tai Marta, vienintelė tarnaitė, kurią pasilikau. 

Sekretorius sukikeno. 

— Ji — tarsi Britanijos įsikūnijimas,— tarė jis,— visiškai už- 
siėmusi savimi ir apimta malonaus snaudulio. Na, fon Borkai, 
au revoir **! 


da ranka, jis įšoko į automobilį, ir po akimirkos du 
| ss limuzino pagalves taip paskendęs mintyse apie Eu- 
ropai gresiančią tragediją, kad nepastebėjo, kaip jo automobills, 


* Jorko hercogo (Jurgio IV brolio) paminklas yra prie pat vokiečių ain- 
basados. 
** Sudie (pranc.). 

įsukdamas į kaimo gatvę, vos nepartrenkė mažučio „Fordo“, at- 
važiuojančio iš priekio. 

Kai paskutiniai mašinos žibintų mirksniai dingo tolumoje, fon 
Borkas lėtai grįžo į kabinetą. Eidamas jis pastebėjo, kad senoji 
tarnaitė jau buvo užgesinusi šviesą ir nuėjusi miegoti. Didžiu- 
liame name įsiviešpatavusi tyla ir tamsa buvo neįprasta fon Bor- 
kui, nes jo šeima su visais šeimynykščiais buvo didelė. Tačiau 
jis palengvėjusia širdimi pamanė, kad visi jie yra saugioje vie- 
toje ir, išskyrus senutę, kuri ruošiasi virtuvėje, jis dabar vienut 
vienas visame name. Dar reikėjo daug ką sutvarkyti kabinete, ir 
jis darbavosi tol, kol jo gražus, energingas veidas paraudo nuo 
degančių popierių liepsnos. Šalia stalo stovėjo odinis sakvojažas, 
ir fon Borkas ėmė tvarkingai ir sistemingai dėti į jį neįkainoja- 
mąjį seifo turinį. Bet vos tik ėmėsi darbo, jo budri ausis išgirdo 
tolumoje burzgiantį automobilį. Jis patenkintas šūktelėjo, suveržė 
sakvojažo diržus, uždarė ir užrakino seifą ir išskubėjo į terasą. 
Kaip tik tuo metu prie vartelių sumirksėjęs žibintais sustojo ne- 
didelis automobilis. Iš jo iššokęs keleivis nuskubėjo prie barono, 
o vairuotojas, stambus pagyvenęs vyras, įsitaisė patogiau, matyt, 
nujausdamas, jog ilgokai teks laukti. 

— Na kaip? — smalsiai pasiteiravo fon Borkas, bėgte bėgda- 
mas prie svečio. 

Užuot atsakęs, vyriškis pergalingai pamosavo virš galvos ne- 
dideliu rusvo popieriaus ryšulėliu. 

— Na, šiandien, pone, jūs būsite patenkintas,— šaukė įis.— 
Pagaliau išdegė. 

— Signalai? 

— Taip, kaip rašiau telegramoje. Visi sulig paskutiniu — sig- 
nalizavimas vėliavėlėmis, signalai lempomis, markoni — savaime 
aišku, kopijos, ne originalai. Būtų buvę per daug pavojinga. Bet 
kaip tik tai, kas reikalinga, galite būti ramus. 

Jis gan grubiai ir familiariai paplojo vokiečiui per petį. Tas 
susigūžė. 

— Eime į vidų,— tarė jis,— aš vienui vienas namuose. Kaip 
tik ir laukiau jūsų. Žinoma, kopija geriau nei originalas. Jei pa- 
sigestų originalo, tučtuojau pakeistų visą sistemą. Kaip manote, 
ar tos kopijos geros? 

Įėjęs į kabinetą, airių kilmės amerikietis atsisėdo į krėslą 
ir ištiesė savo ilgas kojas. Jis buvo aukštas, liesas, gal kokių še- 
šiasdešimties metų, griežtų veido bruožų, su nedidele smailia 

barzdele, kuri teikė jam panašumo į dėdės Semo karikatūrą. Lūpų 
kampe karojo pusiau surūkytas . užgesęs cigaras. Atsisėdęs jis 
vėl užsidegė jį. 

— Pasirengęs sprukti? — paklausė jis apsižvalgęs.— Pasakykit 
zmman, pone,— pridūrė metęs žvilgsnį į seiią, kuris dabar nebuvo 
uždengtas užuolaidos, — nejaugi ten jūs laikote visus savo doku- 
inentus? 

— O kodėl ne? 

— Še kad nori — tokioje sukiužusioje dėžėje? O dar laikomas 
pasižymėjusiu šnipu. Kiekvienas jankis vagišius jį atplėštų su 
konservų atidarytuvu. Jei būčiau žinojęs, kad mano laiškai mėtosi 
tokioj skrynpalaikėj, nebūčiau kaip paskutinis mulkis rašęs jums 
jokių laiškų. 

— Nė vienas vagišius nesusidorotų su šiuo seifu,— pareiškė 
žon Borkas.— Jo metalo neįveiktų joks įrankis. 

— Betgi spyna? 

— O, tai dvigubos kombinacijos spyna. Zinote, ką tai reiškia? 

— Iš kur man žinoti? 

— Norint atidaryti tokį seilą, reikia žinoti tam tikrą žodį ir 
tam tikrus skaičius.— Fon Borkas atsistojo ir parodė dvigubą 
diską aplink rakto skylutę.— Išorinis diskas — raidėms, o vidir 
nis — skaičiams. 

— Na, ką gi, tai bent įtaisymas! 

— Taigi ne taip paprasta, kaip manėte. Aš pasidirbdinau jį 
prieš ketverius metus ir, žinote, kokį žodį ir kokius skaičius pa- 
sirinkau? 

— Neturiu supratimo. 

— Taigi žodis, kurį pasirinkau,—,„rugpjūtis“, o skaičiai — 
„1914“, suprantate? 

Amerikono veide pasirodė nuostaba ir susižavėjimas. 

— Garbės žodis, tai šaunu! Jau tuomet pataikėte? 

— Taip, kai kas iš mūsų dar tada atspėjo tikslią datą. Štai 
dabar atėjo laikas, ir rytoj rytą aš pabaigsiu visus reikalus. 

— Tikiuosi, kad ir mane iš čia ištrauksite. Aš nepasiliksiu 
pats vienas toj prakeiktoj šaly. Po kokios savaitės, o gal ir anks- 
čiau Džonas Bulis atsistos ant užpakalinių kojų ir ims šėlti. Mau 
būtų geriau jį stebėti iš anapus, vandenyno. 

— Bet jūs — Amerikos pilietis! 

— Na, ir kas? Juk ir Džekas Džeimsas Amerikos pilietis, o 
dabar turi atsėdėti -Portlendo kalėjime. Anglų policininkas nesu 

minkštės, jei pasakysi, kad esi Amerikos pilietis. „Čia galioja 
Britanijos įstatymai“, — štai ką jis paporins. Beje, pone, jeigu jau 
užsiminėme apie Džeką Džeimsą, tai, manding, jūs nelabai tau- 
sojate žmones, kurie jums dirba. 

— Ką tuo norite pasakyti? — griežtai paklausė fon Borkas. 

— Juk jūs esate kaip ir jų darbdavys, ar ne? Taigi turėtumėte 
žiūrėti, kad jie nepakliūtų. Bet jie pakliūva, o jūs ar nors vieną 
ištraukėte? Na, kad ir Džeimsą... 

— Kaltas pats Džeimsas. Jūs gi žinote. Jis per daug savava- 
liavo dirbdamas tokį darbą. 

— Džeimsas — maišu trenktas, sutinku. Betgi Holis? 

— Tas buvo nenormalus. 

— Tiesa, į pabaigą jam kiek pasimaišė makaulė. Bet kiekvie- 
nas gali išprotėti, kai nuo ryto ligi vakaro reikia vaidinti, o ap- 
link zuja šimtai visokių seklių, stengdamiesi įduoti tave policinin- 
kams. Na, o Steineris... 

Fon Borkas stipriai krūptelėjo, jo rausvas veidas vos vos pa- 
blyško. 

— Kas atsitiko Steineriui? 

— Ogi jį taip pat sučiupo. Vakar vakare jo krautuvėje buvo 
padaryta krata, ir jis pats su visais savo popieriais atsidūrė 
Portsmuto kalėjime. Jūs paspruksite, o jam teks išsrėbti visą 
putrą, ir gerai dar, jei išneš kudašių. Stai kodėl aš noriu persi- 
gauti per vandenyną tuo pat metu, kai jūs išdumsite. 

Fon Borkas buvo tvirto charakterio, santūrus žmogus, bet 
nesunku buvo pastebėti, jog ši Žinia jį sukrėtė. 

— Kaip, jie pričiupo Steinerį? — sumurmėjo jis.— Tai pats 
didžiausias smūgis. 

— Gali būti ir dar didesnis — manau, jie lipa ir man ant kulnų. 

— Negali būti. 

— Tikras dalykas. Fretono kelyje, kur aš gyvenu, kažkas tei- 
ravosi apie mane šeimininkės. Tai sužinojęs nusprendžiau, jog 
laikas man išnykti. Bet galva neišneša, kaip tie policijos sekliai 
suuodžia tokius dalykus? Nuo to laiko, kai aš jums parsisamdžiau, 
Steineris jau penktas, kurį praradote, ir žinau, kas bus šeštasis, 
jei nesileisiu į kojas. Kaip tai paaiškinsite? Be to, ar jums ne 
gėda išduoti saviškius? 

Fon Borko veidą nuplieskė raudonis. 

— Kaip drįstate su manimi taip kalbėti? 

— Jeigu nebūčiau drąsus, pone, tai nebūčiau apsiėmęs jums 
dirbti. Bet aš išdėsiu viską, ką manau. Esu girdėjęs, jog po to, 
kai agentas įvykdo savo darbą, jūs, vokiečių politikieriai, nė kiek 
nesigailite, jeigu jis sudorojamas. 

Fon Borkas pašoko ant kojų. 

— Kaip jūs drįstate sakyti, kad aš išduodu savo agentus? 

— To aš nesakiau, pone, bet, matyt, atsirado kažkoks skundi- 
kas arbai toks, kuris dirba ir jiems, ir mums. Jūsų reikalas išknisti, 
kas jis toks. Šiaip ar taip, aš daugiau neberizikuosiu. Permeskit 
mane į Olandiją, ir kuo greičiau, tuo geriau. 

Fon Borkas sutramdė pyktį. 

— Mes per ilgai buvome sąjungininkai, kad susipyktume atėjus 
pergalės valandai,— pasakė jis.— Jūs dirbote puikiai, daug rizi- 
kavote, ir aš to neužmiršiu. Kaip nors nusigaukite į Olandiją, 
o ten galėsite sėsti į garlaivį, plaukiantį iš Roterdamo į Niujorką. 
Visos kitos linijos po savaitės nebebus saugios. Taigi aš paimu 
šitą aplanką ir padėsiu jį prie kitų dokumentų. 

Amerikonas ir toliau laikė ryšulėlį rankoje, nė nemanydamas 
su juo skirtis. 

— O kur perkamieji? 

— Kas? 

— Kyšis. Atlygis. Mano penki šimtai svarų. Tas, kuris viską 
sumedžiojo, galų gale taip užsiožiavo, kad teko pridurti dar šim- 
tą dolerių. Kitaip ir. aš, ir jūs būtume nieko nepešę. „Nieko ne- 
išeis“, — tvirtina jis, ir matau, jog nejuokauja. Bet kai pridėjau 
dar šimtą, išėjo. Taigi viskas man kainavo du šimtus, ir kol ne- 
gausiu savo grynųjų, dokumentų neatiduosiu. 

Fon Borkas ne be kartėlio nusišypsojo. 

— Jūs, matyt, nelabai. geros nuomonės apie mano padorumą,— 
tarė jis.— Norėtumėte, kad pirma SUELE Bu pinigus, o paskui 
gaučiau dokumentus. 

— O kaipgi, pone, juk čia komercinis sandėris. 

— Gerai, tebūnie, kaip norite.— Jis atsisėdo prie stalo, užpildė 
čekį, išplėšė -jį iš knygutės, bet kol kas jo neatidavė savo bend- 
rininkui.—-- Jeigu mes, pone Oltemontai, perėjome į tokius santy- 
kius, — pareiškė jis,— tai nesuprantu, kodėl aš turėčiau pasitikėti 
jumis labiau negu jūs maniini. Ar jūs suprantate mane? — pridūrė 
pažvelgęs per petį į amerikoną.— Stai padedu čekį ant stalo. Aš 
turiu teisę reikalauti, kad leistumėte man pažvelgti į ryšulėlio 
turinį ir tik-po to paimtumėte čekį. 

Nieko netaręs, amerikonas padavė ryšulėlį. Fon Borkas atrišo 
virvutę ir atvyniojo du sluoksnius popieriaus. Akimirką jis nu- 
stebęs spoksojo į nedidelę mėlyną knygelę, gulinčią prieš jį. Jos 
viršelyje auksinėmis. raidėmis buvo užrašyta: „Praktinis bitinin- 
kystės vadovas“. Bet neilgai šnipų šnipas apžiūrinėjo tą nieko 
bendra su jo veikla neturintį užrašą. Tuoj pat už pakarpos jį 
stvėrė geležinis gniaužtas, ir prie išsiviepusio veido kažkas pri- 
spaudė chloroiormu suvilgytą kempinę. 


— Dar vieną taurę, Votsonai! — sušuko ponas Šerlokas Holm- 
sas, ištiesdamas butelį karališkojo tokajaus. 

Kresnasis vairuotojas, kuris dabar jau sėdėjo prie stalo, mie- 
lai pastūmėjo savo taurę. 

— Geras vynas, Holmsai. 

— Nuostabus vynas, Votsonai. Mūsų draugužis, kuris dabar 
tyso ant sotos, tikino mane, jog jis iš asmeninio Pranciškaus 
Juozapo Šėnbrūno rūmų rūsio. Gal galėčiau paprašyti, kad ati 
darytumėte langą, nes čhloroformo garai nepadeda pajusti sko- 
nio. 

Seifas buvo atlapotas, ir Holmsas traukė iš jo vieną dosjė po 
kito, skubriai juos peržiūrėdamas ir tvarkingai dėliodamas į fon 
Borko sakvojažą. Vokietis sunkiai knarkdamas miegojo ant sofos 
diržais suveržtomis rankomis ir kojomis. 

-— Mums nėra ko skubėti, Votsonai. Mums niekas nesukliudys. 
Malonėkite paspausti skambučio mygtuką. Namuose nieko nėra, 
tik senoji Marta, — ji pasigėrėtinai suvaidino savo vaidmenį. Aš 
čia ją įtaisiau, kai tik apsiėmiau tirti šią bylą. Ak, Marta! Tau 
bus malonu išgirsti, kad viskas gerai. 

Tarpdury pasirodė garbioji senutė. Ji šypsodama tūptelėjo 
prieš Holmsą, bet šiek tiek išgąstingai pažvelgė į gulinčią ant 
sofos figūrą. 

— Viskas gerai, Marta. Jam nieko blogo neatsitiko. 

— Labai malonu, pone Holmsai. Pagal savo išgales jis buvo 
neblogas šeimininkas. Netgi norėjo, kad su jo žmona važiuočiau 
Į Vokietiją, bet tai būtų prieštaravę jūsų planams, sere, ar ne? 

-—— Zinoma. Kol jūs čia, aš buvau visiškai ramus. Sįvakar mes 
turėjome šiek tiek palaukti jūsų signalo. 

Tai dėl sekretoriaus, sere. 
Zinau. Mes susitikome jo automobilį. 
Muniau, jog jis niekada neišvažiuos. Žinojau, kad tai prieš- 

tarautų jūsų planams,-jei rastumėte jį čia. 

— Žinoma. Mes palaukėme gal tik kokį pusvalandį, tai nieko 
nereiškia. Kai pamačiau, kad jūsų lempa užgeso, supratau, jog 
krantas tuščias. Rytoj, Marta, galite užsukti pas mane į ,Kle- 
ridžo“ viešbutį. 

— (Gerai, sere. 

— Manau, kad jūs pasirengusi išvykti? 

— Taip, sere. Siandien jis išsiuntė septynis laiškus. Aš nusi- 
rašiau adresus, kaip ir visuomet. | 

— Puiku, Marta. Rytoj juos peržiūrėsiu. Labanakt. Šitie do- 
kumentai,— tęsė jis, senutei išėjus,— didelės svarbos neturi, nes 
juose esanti informacija, be abejo, jau seniai išsiųsta Vokietijos 
vyriausybei. Tai vis originalai, kuriuos ne taip lengva išvežti į 
užsienį. 

— Vadinas, jie niekam nebereikalingi? 

— To nesakyčiau, Votsonai. Siaip ar taip, pagal juos bus 
galima patikrinti, kas vokiečiams žinoma ir kas ne. Reikia pasakyti, 
kad dauguma tų dokumentų perėjo per mano rankas ir, supran- 
tama, jie niekam vertas daiktas. Man būtų malonu gyvenimo sauk 
lėlydyje pamatyti, kaip vokiečių kreiseris plaukia Solento są- 
siauriu, vadovaudamasis mano sudaryta užminavimo schema. Bet 
jūs, Votsonai! — jis metė dirbęs ir sugriebė senąjį bičiulį už pe- 
čių. — Aš jūsų nemačiau šviesoje. Ką jums padarė metai? Atrodote 
toks pat smagus jaunuolis, koks buvote visada. 

— Jaučiuosi dvidešimčia metų jaunesnis. Niekada nebuvau 
toks laimingas, kaip gavęs telegramą, kviečiančią atvykti auto- 
mobiliu į Haridžą susitikti su jumis. Ir jūs, Holmsai, labai mažai 
tepasikeitėte... Nebent tik ta siaubinga barzdelė. 

— Tėvynė reikalauja aukų, Votsonai,— paaiškino Holmsas, 
timptelėjęs už plaukų kuokštelio pasmakrėje.— Rytoj iš jos liks 
tik sunkus prisiminimas. Nusiskutęs barzdą ir dar kai ką šiek 
tiek pakeitęs, rytoj „,„Kleridže“ pasirodysiu toks, koks buvau prieš 
šitą amerikonišką triuką. Atsiprašau, Votsonai, aš, rodos, nebe- 
moku gražiai kalbėti angliškai — norėjau pasakyti prieš tai, kai 
ėmiausi amerikiečio vaidmens, 

— Bet jūs gi nebedirbate, Holmsai. Teko girdėti, jog gyve- 
nate kaip atsiskyrėlis su savo bitėmis ir knygomis nedidelėje fer- 
moje Saut Daune. 

— Teisybė, Votsonai. O čia — mano laisvalaikio vaisius, pas- 
tarųjų metų magnum opus *.— Jis paėmė nuo stalo knygelę ir 
perskaitė visą pavadinimą: „Praktinis bitininkystės „vadovas ir 
keletas pastabų, kaip atskirti bičių motiną“.—,,Aš vienas pats!“ ** 
Pažvelkite į naktų apmąstymus ir dienų triūsą, kai aš darbščią- 
sias biteles tyriau taip, kaip kadaise Londono nusikaltėlių pa- 
saulį. 

— O kaip jūs vėl ėmėtės darbo? 

— Aš ir pats stebiuosi, kaip tai atsitiko. Vien tik užsienio 
reikalų ministrui būčiau atsispyręs, bet kai: mano kuklų būstą 
teikėsi aplankyti pats premjeras... Reikalas tas, Votsonai, kad tas 
ant sofos gulintis džentelmenas pasirodė esąs per kietas riešutas 
mūsiškiams. Jis iš tiesų aukščiausios klasės specialistas. Reikalai 
visiškai pašlijo, ir niekas negalėjo suprasti kodėl. Vienas kitas 
įtartinas agentas buvo sučiuptas, bet pasidarė aišku, kad jiems 
slapta vadovauja kažkokia stipri jėga. Būtinai. reikėjo ją iškelti 
į dienos šviesą. Buvau spauste spaudžiamas ištirti šitą -reikalą. 
Tam sugaišau dvejus metus, Votsonai, ir reikia pasakyti, kad jie 
suteikė man malonių išgyvenimų. Jei papasakosiu, jog pirmiausia 
nuvykau į Čikagą, baigiau slaptos airių bendruomenės „mokyklą 
Bufalo mieste, sukėliau nemaža rūpesčių Skiberino *** policijai 
ir galų gale kritau į akį vienam antraeiliam fon Borko agentui, 
kuris ir rekomendavo mane savo šetui kaip tinkamą Žmogų, tuo- 
met suprasite, kokį sudėtingą darbą nuveikiau. Ir štai aš tapau 
pagerbtas fon Borko pasitikėjimo, nors dauguma jo planų kaž- 
kodėl žlugdavo ir penki geriausi jo agentai. buvo pasodinti į 
kalėjimą. Aš juos sekiau, Votsonai, ir nuskindavau, kai tik jie 
prinokdavo. Na, sere, manau, jaučiatės ne per blogiausiai? 

Paskutinė pastaba buvo skirta pačiam fon Borkui, kuris iš 
pradžių dusdamas gaudė orą ir be perstojo mirksėjo, o paskui 
gulėjo ramiai, klausydamasis Holmso pasakojimo. Pagaliau jis 
prapliupo vokiškais keiksmais, o veidas išsiviepė iš pykčio. Kol 
belaisvis burnojo ir velniavosi, Holmsas toliau peržiūrinėjo do- 
kumentus. 

— Nors vokiečių kalba ir nemuzikali, bet išraiškingiausia iš 
visų kitų kalbų,— pasakė jis, kai fon Borkas, matyt, išsisėmęs 
ntitilo.— Oho! Oho! — sušuko Holmsas, įdėmiai žiūrinėdamas kaž- 

* Svarbiausias veikalas (10t.). 


+ Sekspyras V. Koriolanas.— V. 5.— Sc. 6. 
*** Dielų Airijos miestas. 

kokio brėžinio kopiją.— Dar vienas paukštelis paklius į narvą! 
Niekada nemaniau, kad iždininkas toks niekšas, nors jau seniai 
nenuleidžiu nuo. jo akių. Pone fon Borkai, jums už daug ką teks 
atsakyti. 

Belaisvis vargais negalais pasikėlė ir su nuostaba, keistai su- 
mišusia su neapykanta, įbedė akis į savo priešą. 

— Aš su jumis atsiskaitysiu, Oltemontai,— prašneko jis, ap- 
galvodamas žodžius.— Atsiskaitysiu, nors man prireiktų viso 
gyvenimo. | | | 

— Sena dainelė,— pasakė Holmsas.— Kaip dažnai ją girdėda- 
vau praėjusiais laikais. Mėgstamiausias amžino atminimo profte- 
soriaus Moriarčio motyvas. Pulkininkas Sebastianas Moranas, kiek 
žinau, taip pat ją čiulbėdavo. O aš tebesu gyvas ir po šiai dienai 
ir veisiu sau bites Saut Daune. 

— Būk prakeiktas, dvigubas išdavike! — suriko vokietis, steng- 
damasis išsivaduoti iš diržų ir įtūžusiomis akimis svaidydamas 
žaibus. 

— Ne, ne, ne taip blogai, kaip manote,— nusišypsojo Holm- 
sas.— Kaip rodo mano kalba, pono Oltemonto iš Čikagos iš tiesų 
niekada ir nebuvo. Aš juo pasinaudojau, ir jis išnyko. 

— Tai kas gi jūs esate? 

— Apskritai tai nesvarbu, bet jeigu jums įdomu, pone fon 
Borkai, galiu pasakyti, kad šita — ne pirmoji mano pažintis su 
jūsų šeima. Praeityje tvarkiau nemaža reikalų Vokietijoje, ir mano 
pavardė jums galbūt žinoma. 

— Norėčiau .ją Žinoti,— niūriai suburbėjo prūsas. 

— Kaip tik -aš prisidėjau prie to, kad suirtų Airinos Adler 
ir velionio. Bohemijos karaliaus sąjunga, kai jūsų pusbrolis Hen- 
rikas buvo pasiuntinys. Kaip tik aš išgelbėjau grafą fon Grafen- 
šteiną, jūsų motinos vyresnįjį brolį, kai jam grėsė mirtis nuo 
nihilisto Klopmano rankos. Aš... 

— Yra tik vienas Žmogus,—- suriko jis. 

— Tikrai taip,— tarė Holmsas. 

Fon Borkas stutdejavo ir vėl nuvirto ant sotos. 

— Ir beveik visa informacija buvo gauta iš jūsų, — sušuko 
jis.— Ko ji verta? Ką aš padariau? Esu galutinai sužlugdytas. 

— Žinoma, informacija šiek tick nepatikima, — pritarė Holm- 
sas.— Ją reikėtų patikrinti, bet tam jūs turite per maža laiko. 
Jūsų admirolas pamatys, kad naujosios patrankos šiek tiek di- 
desnės, o kreiseriai truputį greitesni, negu jis tikėjosi. 

Iš nevilties ton Borkas griebėsi už gerklės. 

— Laikui bėgant, be abejo, paaiškės ir daugiau smulkmenų. 
Bet jūs turite vieną ypatybę, retai būdingą vokiečiams, 
pone Borkai: jūs — sportininkas ir nelinkėsite man bloga, kai 
suprasite, jog, apgavęs šitiek žmonių, pagaliau pats esate 
apgautas. Šiaip ar taip, jūs, kiek įmanydamas, stengėtės dėl savo 
krašto, o aš — dėl savo. Kas gali būti natūraliau? Be to,— pri- 
dūrė jis visiškai nepiktai, uždėjęs ranką ant gulinčiojo peties,— 
geriau žūti nuo garbingo priešo. Dokumentai sutvarkyti, Votsonai. 
Jei padėtute man pakelti belaisvį, manau, tuoj pat reikėtų vykti 
į Londoną. 

Pajudinti fon Borką buvo nelengva, nes jis buvo stiprus ir 
pasiryžęs bet-kam. Pagaliau, laikydami iš abiejų pusių už rankų, 
abu draugai lėtai ištempė įį sodo takeliu, kuriuo jis taip išdidžiai 
ir su pasitikėjimu prieš keletą valandų žingsniavo klausydamasis 
įžymaus diplomato pagyrų. Po trumpų grumtynių, vis dar suriš- 
tomis rankomis ir kojomis, jis buvo pasodintas ant tuščios nedi- 
delio. automobilio sėdynės. Jo brangusis sakvojažas buvo įspraus- 
tas šalia jo. 

— Manau, kiek leidžia aplinkybės, jaučiatės patogiai, — pasakė 
Holmsas, kai viskas buvo sutvarkyta.— Tikiuosi, neapkaltinsite 
manęs savavaliavimu, jei uždegsiu cigarą ir įsprausiu jums į 
burną? 

Bet visi pamaloninimai įsiutusiam vokiečiui nepadarė jokio 
įspūdžio. 

— Manau, jog suprantate, pone Šerlokai Holmsai,— pareiškė 
jis, — kad jeigu jūsų vyriausybė pateisins jūsų elgesį su manimi, 
karas bus neišvengiamas? 

— O kaip jūsų vyriausybė ir jos elgesys? — paklausė Holm- 
sas, patapšnodamas per sakvojažą. 

— Jūs — privatus asmuo. Jūs neturite orderio suimti mane. 
Jūsų veiksmai visiškai neteisėti ir akiplėšiški. 

— Visiškai, — sutiko Holmsas. 

— Pagrobėte Vokietijos pilietį. 

— Ir pavogėte jo asmeninius dokumentus. 

— Šiaip ar taip, jūs suprantate, kokia jūsų padėtis, jūsų ir 
jūsų bendro. Jei aš imčiau šauktis pagalbos, kai važiuosime per 
kaimą... 

— Mielasis sere, jei sumanytumėte iškrėsti tokią kvailystę, 
tai tikriausiai paįvairintumėte vieninteles dvi mūsų kaimo smuk- 

lių iškabas, pridėdamas dar vieną: „Kabaliojantis prūsas“. Ang- 
las — kantrus padaras, bet šiuo metu jis šiek tiek įsikarščiavęs, 
ir geriau jo neerzinti. Bet, pone fon Borkai, jūs tykiai ir ramiai 
su mumis nuvyksite į Skotlend Jardą, o iš ten galėsite kreiptis 
į savo bičiulį baroną fon. Herlingą ir pasiteirauti, gal ir dabar dar 
galėtumėte užimti jums skirtą vietą ambasados palydoje. O jūs, 
Votsonai, kaip suprantu, grįžtate į karo tarnybą, taigi Londonas 
bus kaip tik pakeliui. Dar pastovėkime terasoje — galbūt tai bus 
paskutinis ramus pokalbis mūsų gyvenime. 

Keletą minučių abu bičiuliai nuoširdžiai šnektelėjo prisimin- 
dami praeities laikus, o jų belaisvis veltui stengėsi išsivaduoti 
iš savo pančių. Kai jiedu grįžo prie automobilio, Holmsas parodė 
į mėnulio nutviekstą jūrą ir susimąstęs papurtė galvą. 

— Greit ims pūsti rytys, Votsonai. 

— Nemanau, Holmsai. Labai šilta. 

— Ak, drauguži Votsonai! Tik jūs vienas nesikeičiate šiame 
permainingame amžiuje. Šiaip ar taip, greit pakils toks rytys, 
koks dar niekada nepūtė į Angliją. Bus šalta ir žvarbu, Votsonai, 
ir galbūt daugelis iš mūsų neatlaikys jo gūsių. Bet vis dėlto tai 
Dievo siųstas vėjas, ir kai audra nutils, švaresnė, geresnė ir stip- 
resnė šalis ilsėsis saulės atokaitoje. Ijunk variklį, Votsonai, laikas 
važiuoti. Aš turiu penkių šimtų svarų čekį, kurį reikia pateikti kaip 
galima anksčiau, nes tas, kuris man jį išrašė, gali, ko gero, dar 
sustabdyti jo apmokėjimą. 


ŠERLOKO HOLMSO ARCHYVAS 


PRATARMĖ 


Bijau Šerloką Holmsą galint pasidaryti panašų į tuos popu- 
liarius tenorus, kurie, savą atidainavę, niekaip negali nueiti nuo 
scenos ir atsispirti pagundai dar ir dar kartą pasirodyti ir nusi- 
lenkti savo kantriems gerbėjams. Taip piktnaudžiauti žmonių kant- 
rybe nevalia: turi gi kada nors išmušti paskutinioji ir realiai eg- 
zistuojančiam žmogui, ir pramanytam. Smagu manyti kažkokią 
fantastinę aureolę supant tavo vaizduotės vaisius, juos gyvenant 
keistoje, nesuvokiamoje vietoje, kur: Fildingo dabitos tebemergina 
Ričardsono gražuoles, išdidžiai švaistosi Skoto riteriai, visus juo- 
kina smagūs Dikenso koknio žmoneliai, kur vis dar tebesirūpina 
savo, menkais žemiškais reikalais Tekerėjaus pasauliečiai. Galbūt 
tokioje išėjusiųjų anapus buveinėje susiras kuriam laikui kuklų 
kampelį ir Serlokas su savo Votsonu, o jų paliktą vietą užims 
koks nors gudresnis seklys su dar nenuovokesniu draugu. 


Šerloko Holmso karjera truko ilgai, nors kai kas ją dar pra- 
tesia; todėl, kai koks sukriošęs džentelmenas, priėjęs prie manęs, 
pareiškia paauglystėje skaitęs tik jo nuotykius, nesulaukia tokio 
atsakymo, kokio, atrodo, tikėjosi. Nelabai smagu, kai tavo gyve- 
nimo datas taip nežmoniškai painioja. Iš tiesų Holmsas debiutavo 
tarp 1887 ir 1869 metų — tuo laikotarpiu išėjo dvi nedidelės 
knygelės: „Kraujo spalvos etiudas“ ir „Keturių ženklas“. O 1891 
metais Žurnale „„Strend megezin“ pasirodė pirmasis apsakymas 
„Skandalas Bohemijoje“, davęs pradžią ilgoms apsakymų seri- 
joms. Skaitytojai, regis, palankiai sutiko tuos kūrinius ir laukė 
daugiau; taigi nuo to laiko per trisdešimt devynerius metus su- 
kūriau jiems viso labo penkiasdešimt šešis apsakymus, išleistus, 
tiesa, su pertrūkiais, serijomis, pavadintomis „Šerloko Holmso 
nuotykiai“, „Prisiminimai“, „Sugrįžimas“, „Paskutinis nusilenki- 
mas“. Ir štai liko šie dvylika apsakymų, išspausdintų per pasta- 
ruosius belerius metus, kuriuos pavadinau „Serloko Holmso. ar- 
chyvu“. 

Serlokas Holmsas savo veiklą pradėjo paskutinio karalienės 
Viktorijos valdymo laikotarpio pačiame viduryje, ją tesė per 
trumpą karaliaus Edvardo viešpatavimą ir sugebėjo išsilaikyti 
net šiomis nerimo kupinomis dienomis. Taigi nesuklysiu pasakęs, 
kad pirmųjų Holmso nuotykių skaitytojų dabar jau suaugę vaikai 
skaito tuos pačius apsakymus tuose pačiuose žurnaluose. Tiesiog 
stebinantis britų visuomenės kantrybės ir ištikimybės pavyzdys! 

Baigdamas „Prisiminimus“, buvau tvirtai nutaręs numarinti 
Holmsą, nes jutau visą savo literatūrinę veiklą per daug nukry- 
pus viena linkme. Tas išblyškęs, ryškių veido bruožų, miklių rankų 
ir kojų personažas reikalavo iš mano vaizduotės per didelės duok- 
lės. Kaip tariau, taip ir padariau, bet, laimei, neatsirado teisėjo, 
lai mano kūrybai pasmerkti, todėl po ilgos pertraukos man nebuvo 
sunku pasiduoti savimeilę glostantiems reikalavimams ir atsiža- 
dėti savo neapgalvoto žingsnio. Ir to niekad nesigailėjau, nes 
praktiškai pamačiau tuos lengvesnio žanro apsakymus man ne- 
kliudžius gilintis į kitas literatūros sritis — istorinį romaną, pod- 
ziją, dramaturgiją, studijuoti psichologiją, istoriją ir Ųsitikinti 
savo ribotumu. Jei Holmsas išvis nebūtų egzistavęs, aš nebūčiau 
daugiau nuveikęs, nors gal jis šiek tiek ir nustelbė mano rimtes- 
nius literatūros darbus. 

Taigi, skaitytojau, atsisveikink su Šerloku Holmsu! Dėkoju tau 
už ištikimybę ir tikiuosi, kad, trumpam sugrįžęs į senas 
vėžes, išsklaidysiu tavo gyvenimo rūpesčius bei suteiksiu min- 
Žims sparnus — juk šitai gali patirti tik nuostabiame knygų pa- 
saulyje. | 


KILMINGASIS KLIENTAS 


— Dabar tai jau niekam nepadarys žalos,— atsiliepė ponas 
Šerlokas Holmsas, kai kokį dešimtą kartą per maždaug tiek pat 
metų vėl paprašiau leidimo spausdinti šio įvykio atpasakojimą. 
Pagaliau Holmsas atrišo man rankas ir leido atskleisti kai ku- 
riais atžvilgiais svarbiausią jo karjeros įvykį. 

Turkiška pirtis buvo mudviejų su Holmsu silpnybė. Kai jau, 
maloniai apgeibę, rūkydavome poilsio kambaryje, čia jis tapdavo 
daug atviresnis bei žmoniškesnis nei kur kitur. Nortumberlendo 
alėjos pirties viršutiniame aukšte buvo nuošalus kampas su dviem 
kušetėmis greta viena kitos, ant kurių mes ir gulėjome 1902 metų 
rugsėjo 3 dieną, kada ir prasideda šis pasakojimas. Paklaustas, 
ar kas nors kelia jam nerimą, Holmsas, užuot atsakęs, iškišo savo 
ilgą, liesą, nervingą plaštaką iš po paklodžių, į kurias buvo susi- 
supęs, ir ištraukė iš čia pat kabančio švarko vidinės kišenės voką. 

— Gal praskydo koks pasipūtęs kvailys, o gal tai mirtinai svar- 
bus reikalas,— pasakė tiesdamas man raštelį — Nieko daugiau, 
negu čia pasakyta, nežinau. 

Rašyta buvo Karlstono klube vakar vakare. Štai ką aš perskai- 
čiau: 


Seras Džeimsas Demeris siunčia linkėjimų ponui Serlokui 
Holmsui ir aplankys jį rytoj puse penktos. Seras Džeimsas prašo 
pranešti, kad norimas apsvarstyti su ponu Holmsu dalykas ne tik 
labai subtilus, bet ir didžiai svarbus. Todėl jis tikisi poną Holmsą 
pasistengsiant jį priimti ir pranešiant apie tai telefonu į Karlstono 
klubą. 


— Nereikia nė sakyti, kad aš jau paskambinau ten,— pasakė 
Holmsas, man grąžinus lapelį. — Ar ką nors esate girdėjęs apie 
tą Demerį? 

— Tik tiek, kad tas vardas gerai žinomas visuomenėje. 

— Na, tai aš galiu šiek tiek daugiau pasakyti. Jis garsėja 
savo gebėjimu tvarkyti delikačius, slėptinus nuo spaudos reika- 
dus. Turbūt atmenate jo derybas su seru Džordžu Liujisu dėl 
Hameriordo Vilo bylos? Jis daug ko matęs žmogus, diplomatas 
iš prigimties. Todėl esu linkęs manyti, kad čia ne koks muilo bur- 
bulas ir jam tikrai reikia mūsų pagalbos. 

— Mūsų? 

— Na taip, jei būsite toks malonus, Votsonai. 

— Man tai būtų didelė garbė. 

— Tada įsidėmėkite valandą — pusė penkių. O dabar galime 
tą dalyką išmesti iš galvos. 

Tuo metu gyvenau Karalienės Onos gatvėje ir atėjau pas 
Holmsą anksčiau nustatyto laiko. Lygiai pusę penktos atvyko pul- 
kininkas Džeimsas Demeris. Kažin ar verta jį aprašinėti, nes 
daugelis turbūt dar prisimena tą stambų, dorą, tiesmuką žmogų, 
jo platų, rūpestingai nuskustą veidą ir, svarbiausia, malonų, sodrų 
balsą. Iš jo pilkų airiškų akių spinduliavo nuoširdumas, o judrios, 
besišypsančios lūpos bylojo apie gerą jo širdį. Zvilgantis cilind- 
ras, tamsus surdutas, dievaži, kiekviena detalė — nuo perlinio 
smeigtuko juodo šilko kaklaraištyje iki šviesiai violetinių getrų 
virš lakinių batelių — liudijo skrupulingą rūpestingumą pasiren- 
kant aprangą, kurios elegantiškumu buvo pagarsėjęs. Stambus, 
pasitikintis savimi aristokratas užpildė visą mažą kambarį. 

— Aš taip ir maniau sutiksiąs čia daktarą Votsoną,— man 
dagiai nusilenkdamas, pasakė man.— Gali labai prireikti jūsų 
pagalbos, nes šį kartą, pone Holmsai, susidūrėme su žmogumi, 
nevengiančiu smurto ir visiškai, tikra šio žodžio prasme, nieko 
nepaisančiu. Sakyčiau, nėra Europoje pavojingesnio už jį žmo- 
gaus. 

— Esu turėjęs keletą priešininkų, kuriems tas savimeilę glos- 
tantis apibūdinimas buvo taikomas,— šypsodamasis atsakė Holm- 
sas.— Nerūkote? Tada atleiskite man, kad užsidegsiu pypkę. Jei 
jūsiškis yra pavojingesnis už velionį profesorių Moriartį ar dar 
tebegyvenantį pulkininką Sebastijaną Moraną, tai išties verta su 
juo susipažinti. O kuo jis vardu? 

— Ar girdėjote kada apie baroną Griunerį? 

— Turit galvoj tą Austrijos žudiką? 

Pulkininkas Demeris juokdainasis pakėlė pirštinėtas rankas. 

— Na, jūsų, pone Holmsai, už juostos neužkiši. Nuostabu! 
Tai jūs jau nutarėte jį esant žudiką? 

— Tokia jau mano profesija, kad turiu domėtis ir Europos 
nusikaltimais. Kam teko skaityti Prahos įvykių ataskaitą, tas 
negali abejoti to žmogaus kalte. Jį išgelbėjo juridinė kazuistika 
bei įtartina liudytojo mirtis. Esu įsitikinęs jį užmušus savo žmoną 
per tariamą nelaimingą įvykį Špliugeno skersgatvyje, tarsi bū- 
čiau tai matęs savo akimis. Taip pat žinau jį atvykus į Angliją 
ir nujaučiau, kad 'anksčiau ar vėliau parūpins jis man šiokio tokio 
darbelio. Na, tai ką dabar iškirto baronas Griuneris? Ar tik ne 
ta senoji tragedija vėl iškilo į paviršių? 

— Ne, reikalas daug rimtesnis. Svarbu nubausti už nusikal- 
timą, bet dar svarbiau neleisti jam įvykti. Baisus dalykas, pone 
Holmsai, stebėti tau prieš akis vykstant šiurpų dalyką, aiškiai 
suvokti, kuo jis baigsis, ir justi savo (bejėgiškumą tai sukliudyti. 
Ar gali žmogus patekti į dar sunkesnę padėtį? 

— Ko gero, ne. 

— Tada jūs atjausite klientą, kuriam aš atstovauju. 

— Nemaniau, kad jūs tik tarpininkas. Tai kas gi toks mano 
būsimas klientas? | 

— Pone Holmsai, labai prašyčiau neversti manęs atsakyti į 
šį klausimą. Itin svarbu, kad aš galėčiau jam laiduoti jo gar- 
bingą vardą nebūsiant siejamą su tuo reikalu. Jis veikia pačių 
garbingiausių, riteriškiausių paskatų vedamas, bet bemeilija būti 
nežinomas. Be abejo, jūsų honoraras garantuotas, ir jums duo- 
dama visiška veiksmų laisvė. Tikrai nėra būtina žinoti jūsų 
kliento vardą. 

— Turiu jūsų atsiprašyti, — atsakė Holmsas.— Esu pripratęs 
atskleisti atsakovo paslaptį, bet jei prisideda ir kita, ieškovo, pa- 
slaptis... bus per daug keblu man dirbti. Bijau, sere Džeimsai, 
teks atsisakyti tos užduoties. 

Mūsų svečias labai sutriko. Jo stambus veidas net patamsėjo 
nuo apėmusio nusivylimo. 

— Jūs, pone Holmsai, turbūt nė neįsivaizduojate tokio savo 
sprendimo padarinių, — pasakė jis.— Aš visiškai pasimečiau; mat 
csu įsitikinęs, kad mielai irmtumėtės tos užduoties, jei galėčiau 
atskleisti jums visus faktus, tačiau pažadas neleidžia to daryti. 
Nebent papasakosiu tai, kas man neuždrausta. 

— T.abai prašom, jei tarsime, kad tai manęs niekuo neįparei- 
goja. 

-- Zinoma, žinoma. Visų pirma jūs, be abejo, esate girdėję 
hple generolą de Mervilį? 

. — De Mervilį, pagarsėjusį prie Kaiberio perėjos? Taip, gir- 
dėjau. 

— Jis turi dukterį Violetą de Mervil — jauną, labai -gražią, 
turtingą, išsilavinusią, žodžiu, visais atžvilgiais ji puiki mergina. 
Tai va, mes dedame visas pastangas išvaduoti iš piktadario nagų 
tą jo dukterį — malonią, nekaltą mergaitę. 

— Tai ji pateko į Griunerio gniaužtus? 

— Į pačius tvirčiausius, kokiais tik galima moterį pačiupti,— 
ji beprotiškai įsimylėjo. Tas Žmogus, gal esate girdėję, yra labai 
dailus, puikiausių manierų, švelnaus balso, jį supa romantikos 
ir paslapties aureolė, kuri tiek daug reiškia moteriai. Žmonės kalba 
jį gebant pavergti kiekvieną gražiosios lyties atstovę ir. ta galia 
labai dažnai naudojantis. 

— Bet kaip baronas susipažino su tokia tauria dama kaip 
panelė Violeta de Mervil? 

— Per pasiplaukiojimą jachta po Viduržemio jūrą. Visa kom- 
panija, nors ir rinktinė, mokėjo už kelionę. Be abejo, jos orga- 
nizatoriai nė sapnuote nesapnavo, kas per paukštis tasai baronas, 
o paskui jau buvo per vėlu. Niekšas prisvilo prie damos ir susuko 
jai galvą, o vėliau ir visiškai užkariavo jos širdį. Jei teigčiau ją 
mylint baroną, beveik nieko nepasakyčiau. Ji tiesiog eina iš proto 
dėl jo, kliedi tuo baronu. Pasaulyje, be jo, jai nieko daugiau nėra. 
Neleidžia nė vieno blogo žodžio apie jį pasakyti. Ko tik nedarėme 
stengdamiesi išgydyti ją nuo tos beprotybės, bet viskas veltui. Na, 
trumpai drūtai kalbant, kitą mėnesį ji ketina už jo ištekėti. Ji 
yra pilnametė ir nepalenkiamos valios, tad tiesiog nežinome, kaip 
tai sukliudyti. | 

— Ar ji žino apie įvykius Austrijoje? 

— Tas šėtonas nupasakojo kiekvieną savo viešą nepadorų 
skandalą taip gudriai, kad nutapė save nekaltu kankiniu. Ji visiš- 
kai tiki juo, o kitų nė klausyti neklauso. 

— Viešpatie! Bet ar tik jūs netyčia neatskleidėte savo kliento 
vardo? Be abejo, tai generolas de Mervilis? 

— Galėčiau jus, pone Holmsai, apgauti sakydamas jus atspė- 
jus tiesą, bet taip nėra. De Mervilis — palūžęs žmogus. Šis įvykis 
visiškai sugniuždė tvirtą karį. Jis galutinai pasimetė, ko niekad 
nėra jam atsitikę kovos lauke. Dabar generolas yra bejėgis, su- 
vaikėjęs senis; tai kur ten jam galynėtis su tokiu ratinuotu, ga- 
lingu niekšu kaip tas austras? Mano klientas yra senas generolo 
draugas, artimai pažinojęs jį daugelį metų ir tėviškai mylėjęs 

mergaitę nuo pat jos vaikystės. Jis negali ramiai Žiūrėti į tokią 
tragišką baigtį ir nemėginti mergaitės gelbėti. Skotlend Jardas 
čia nieko nepadės. Jis pats pasiūlė kreiptis į jus su sąlyga, kad 
jo vardas nebūtų įveltas į tą reikalą. Pone Holmsai, nė kiek ne- 
abejoju, kad jūs, tokių nepaprastų gabumų Žmogus, lengvai galite 
atskleisti mano klientą, bet aš prašau, apeliuodamas į jūsų garbę, 
nedaryti to, ir telieka nežinoma jo pavardė. 

Holmsas ironiškai šyptelėjo. 

— Ką ką, o šitai galiu tvirtai pažadėti, — pasakė jis.— Pri- 
dursiu, kad jūsų problema mane sudomino ir aš, ko gero, jos. 
imsiuos. Kaip man susisiekti su jumis? 

— Karlstono klubas suras mane. Esant labai skubiam reikalui, 
skambinkite tokiu telefonu: XX 31. 

Holmsas užsirašė numerį ir vis šypsodamasis sėdėjo pasidėjęs 
ant kelių užrašų knygelę. 

— Prašom nurodyti dabartinį barono adresą. 

— Vernono vila netoli Kingstono. Jam nusisekė kelios gana 
įtartinos machinacijos, tad dabar jis — turtingas žmogus ir dėl 
to, žinoma, dar pavojingesnis priešininkas. 

— Ar dabar jis neišvažiavęs? 

— Ne. | 

— Be to, ką jau sakėte, ką dar galite pridurti apie tą žmogų? 

— Turi brangiai atsieinančių potraukių. Mėgsta arklius. Kurį 
laiką žaidė Herlingeme polą, bet kada iškilo aikštėn tas Prahos 
skandalas, turėjo išeiti. Kolekcionuoja knygas ir paveikslus. Tas 
žmogus iš prigimties linkęs į meną. Jis, regis, yra pripažintas 
kinų keramikos autoritetas ir apie ją parašė knygą. 

— Visokeriopi gabumai,— pasakė Holmsas.— Jais apdovanoti 
visi didieji nusikaltėliai. Mano senas draugužis Čarlis Pisas vir- 
tuoziškai griežė smuiku. Veinraitas buvo geras dailininkas... Galė- 
čiau išvardyti aibę tokių talentų. Gerai, sere Džeimsai, praneškite 
savo klientui, kad pradedu domėtis baronu Griuneriu. Kol kas 
nieko daugiau negaliu pasakyti. Aš turiu savų informacijos šal- 
tinių ir tikiuosi rasiąs būdų tam reikalui išjudinti. 

Mūsų svečiui išėjus, Holmsas taip ilgai sėdėjo paskendęs savo 
mintyse, kad man pasirodė jį užmiršus mane čia esant. Galų gale 
jis vis dėlto atsikvošėjo. 

— Na, Votsonai, ką jūs apie tai manote? — paklausė jis. 

— Mano galva, jums reikėtų aplankyti tą jaunąją damą. 

— Brangusis Votsonai, jei jos nejaudina seno, širdgėlos pa- 
laužto tėvo žodžiai, tai kaip galėčiau aš, svetimas Žmogus, ją 
paveikti? Tačiau jei kitkas neišdegs, gal ir vertėtų apie tai pa- 
galvoti. Bet, man regis, turėtume pradėti iš kito galo. Tikiuosi 
Šinvelą Džonsoną galėsiant man padėti. 

Aš dar neturėjau progos užsiminti apie Šinvelą Džonsoną, 
nes, rašydamas memuarus, retai naudojausi pastaruoju metu 
Holmso tirtais įvykiais. Pirmaisiais šio šimtmečio metais Šinve: 
las tapo labai naudingu Holmso padėjėju. Kad ir kaip nesmagu, 
bet turiu pasakyti, jog pirmiau jis garsėjo kaip labai pavojingas 
nusikaltėlis. Du kartus savo atsėdėjo Parhersto kalėjime. Galų 
gale ėmė atgailauti, susidėjo su Holmsu ir tapo jo agentu milži- 
niškame Londono nusikaltėlių pasaulyje, teikė jam informaciją, 
kuri dažnai pasirodydavo esanti labai svarbi. Jei Džonsonas šni- 
pinėtų policijai, jo veikla būtų greitai atskleista, bet kai jis 
šniukštinėdavo nusikaltimus, niekad tuoj pat nepatenkančius į 
teismą, jo bendrai net neįtardavo savo draugelio. Jam, apsuptam 
dviejų teismo nuosprendžių aureole, atsiverdavo visi naktiniai 
klubai, nakvynės namai bei azartinių žaidimų landynės. O ka- 
dangi buvo pastabus ir guvaus proto, tai iš jo išėjo puikiausias 
agentas. Tai va, į jį dabar Šerlokas Holmsas ir ketino kreiptis 
pagalbos. 

Tuo metu turėjau neatidėliotinų savų reikalų ir negalėjau 
tiesiogiai stebėti Holmso veiklos, tad nutarėme susitikti tą vakarą 
pas Simpsoną, kur, sėdėdamas prie mažo stalelio arti lango ir 
žiūrėdamas į judrų gatvės srautą, jis papasakojo, ką nuveikęs tą 
dieną. 

— Džonsonas, pastatęs ausis, jau šmirinėja po tamsiausius 
užkaborius, — pasakė jis,— nes tik ten, kur rezgami baisiausi nu- 
sikaltimai, reikia ieškoti to žmogaus paslapčių. 

— Bet jei panelė nekreipia dėmesio į jau žinomus faktus, 
tai kodėl jūsų iškasti nauji duomenys galėtų sutrukdyti jos ke- 
tinimus? 

— Ką gali žinoti, Votsonai? Moters širdis ir protas yra vyrui 
neįkandama mįslė. Zmogžudysię galima atleisti ar pateisinti, ta- 
čiau kai kurie menkesni nusikaltimai, žiūrėk, ima ir sukelia 
pragarą. Baronas Griuneris prasitarė man... 

— Prasitarė jums?.. 

— A, tiesa, aš dar nepapasakojau savo planų. Žinote, Vot- 
sonai, aš mėgstu susitikti akis į akį su savo priešininku ir kak- 


175 


tomuša su juo susiremti. Tada pamatai, iš kokio molio jis drėbtas. 
Davęs Džonsonui nurodymus, sėdau į kebą ir nuvažiavau į Kings- 
toną aplankyti barono, kurį radau labai gerai nusiteikusį. 

— Ar jis atpažino jus? | 

— Na, dėl to jis vargo neturėjo, nes nusiunčiau vizitinę kor- 
telę. Jis — puikus priešininkas: šaltas kaip ledas, lipšnus, kalba 
šilkiniu balsu, nelyginant koks jūsų madingas daktaras konsul- 
tantas, bet nuodingas it kobra. Jis grynos veislės — tikras nusi- 
kalstamo pasaulio aristokratas: gali žaismingai pakviesti jus 
popiečio arbatos, o po tuo žaismingumu slypės kraują stingdantis 
žiaurumas. O taip, esu labai patenkintas gavęs progą pasidomėti 
baronu Adelbertu Griuneriu. 

— Sakote, jis malonus pakalbėti? 
. — Murkia kaip katinas, iš anksto besigardžiuojantis patek- 
siančia į nagus pele. Kai kurių Žmonių lipšnumas yra baisesnis 
už -kokio pasturlako smurtą. Atkreipkite dėmesį į jo pasisveikini- 
mą. „Taip ir maniau, pone Holmsai, kad anksčiau ar vėliau teks 
su jumis susidurti, — pasakė jis.— Be abejo, generolas de Mer- 
vilis paprašė jūsų kaip nors suardyti mano santuoką su jo duk- 
terimi Violeta. Juk taip?“ Aš patvirtinau. „Vaikine, jūs tik su- 
žlugdysite savo pelnytai užsitarnautą reputaciją,— pasakė jis.— 
Tai ne toks atvejis, su kuriuo galėtumėte susidoroti. Perniek nu- 
eis visas jūsų triūsas, o ką jau kalbėti apie gresiantį pavojų. Iš 
visos širdies patariu nesivelti į šį reikalą.“ —,,Keista, — atsakiau, — 
aš kaip tik tokį pat patarimą ketinau jums duoti. Gerbiu jūsų 
protą, barone, ir mūsų .trumpa pažintis nė kiek nesumažino mano 
pagarbos jums. Kaip vyras vyrui štai ką pasakysiu: niekas nenori 
raustis jūsų praeityje ir be būtino reikalo daryti jums kokių ne- 
malonumų. Kas buvo, tas pražuvo, dabar jums niekas ant. kulnų 
nelipa, bet jei užsimesite tų vedybų, pakelsite spiečių tokių ga- 
lingų priešų, kurie tol nenurims, kol -neims degti Anglijos Žemė 
po.jūsų padais. Ar verta šokti į vandenį dėl vienos žuvies? Zinoma, 
jums užteks proto palikti damą ramybėje. Argi būtų jums smagu, 
jei ji sužinotų kai kuriuos jūsų praeities faktus?“ 
Baronas turi panosėje nedidelius, nuo tepalo styrančius ūse- 
lius, primenančius vabzdžio čiupiklius. Baronui besiklausant, jie 
ėmė tirtėti, kol pagaliau jis pasileido tyliai kikenti. 

„Pone Holmsai, prašom atleisti už tokį mano linksmumą,— 
pasakė jis,-- bet tikrai ima juokas matant, kaip jūs blefuojate 
neturėdamas rankose nė vieno kozirio. Dievaži, niekas geriau ne- 

sugebėtų tai daryti, bet vis tiek jūsų pastangos graudžiai juo- 
kingos. Jokios svaresnės kortos, pone Holmsai, neturite, tik smul- 
kmių smulkmė jūsų rankose.“ —,,Tai jūs taip manote“, — pasakiau. 
„Aš žinau, ką sakau. Šiek tiek nušviesiu jums padėtį, nes jau- 
čiuosi taip tvintai, kad galiu sau leisti tą malonumą. Likimas man 
buvo toks palankus, kad sugebėjau visiškai laimėti tos damos 
širdį, nors smulkiai papasakojau visus nelemtus savo gyvenimo 
įvykius. Taip pat pasakiau, kad rasis blogų, klastingų žmonių 
(manau, atpažįstate save?), kurie ateis pas ją ir ims pasakoti apie 
tuos dalykus, tad aš įspėjau ją, kaip su jais elgtis. Jūs, pone 
Holmsai, tikiuosi, esate girdėjęs apie hipnozės įtaigą? Tai va, 
turėsite progos pamatyti, kaip ji veikia, nes tvirta asmenybė gali 
užhipnotizuoti žmogų be jokių vulgarių rankų judesių ar kitokių 
kvailiojimų. Taigi ji paruošta vizitams, todėl nė kiek neabejoju 
tą damą priimsiant jus — juk ji tokia paklusni tėvo valiai, žinoma, 
išskyrus vieną atvejį...“ 

Daugiau, Votsonai, nebeturėjau ką sakyti, todėl, sukaupęs visą 
savo orumą, išdidžiai pasukau į duris, bet, paėmus jų rankeną, 
jis sustabdė mane. „Beje, pone Holmsai,— prabilo jis,— ar paži- 
nojote prancūzų seklį Le Bruną?“ Aš patvirtinau. „Ar Žinote, kas 
jam nutiko?“ —,,Girdėjau jį buvus chuliganų taip sumuštą Mon- 
martre, kad liko luošas visam gyvenimui.“—,,Gryna tiesa, pone 
Holmsai. Ir koks sutapimas! Vos prieš savaitę jis buvo pradėjęs 
domėtis mano reikalais. Nedarykite to, pone Holmsai, tai neišeis. 
į gera. Kai kas tuo jau įsitikino. Mano paskutinis žodis jums būtų 
toks: eikite savo keliu, o man leiskite eiti savuoju. Sudieu!“ 

Tai va, Votsonai, kokie reikalai. Dabar jūs žinote viską. 

— Atrodo, tas tipas pavojingas. 

— Dar ir kaip! Aš nekreipiu dėmesio į pagyrūnus, bet jis iš 
tų, kurie daugiau veikia negu kalba. 

— Ar tikrai verta jums kištis? Didelė čia bėda, jei jis ves 
tą merginą? 

— Turint galvoje, kad jis, tuo neabejoju, nužudė savo pasku- 
tinę žmoną, tai būtų labai didelė bėda. Be to, yra kliento. pra- 
šymas. Gerai, gerai, nesiginčykime dėl to. Kai baigsite gerti kavą, 
eime pas mane, nes ten jau laukia tas mūsų išdykėlis Šinvelas 
su žiniomis. 

Mes tikrai radome jį — didžiulį, netašytą berną plytiniu veidu, 
kraujuojančiomis dantenomis, žvitriomis tamsiomis akimis, ku- 
rios vienintelės bylojo jį esant ne iš kelmo spirtą. Atrodo, kad 


12. Užsak. Nr. 2249, 177 


į savo patamsių karalystę buvo paniręs ne veltui, nes iš ten. at- 
sigabeno kitą jos diegą — jauną, smulkutę, raudonplaukę moterį 
išbalusiu, aistriu veidu, kuriame nuodėmė ir liūdesys paliko 
labai ryškius it raupsų žymės pėdsakus, liudijančius audringai 
išgyventus metus. 

— Čia panelė Kitė Vinter,— mostelėjo putnia letena. Šinvelas 
Džonsonas į šalia jo ant minkštasuolio sėdinčią moterį.— Ko ji 
tik nežino... a, tiek to, tegul pati kalba. Gavęs jūsų nurodymus, 
pone Holmsai, atkasiau įą per valandą, pataikiau kaip pirštu 
į akį. 

— Manęs ieškodamas nuo koto nenusivarysi,— atsiliepė jau- 
noji moteris.— Tame Londono pragare yisada mane užtiksi. Druč- 
kio Sinvelo irgi toks pat adresas. Mudu su Dručkiu nuo seno iš 
vieno einam. Bet, velniai rautų, jei yra šiame pasaulyje bent 
kruopelė tiesos, anas šunsnukis turėtų staugti dar baisesnėje negu 
mums skirta pragaro ugnyje. Tai tas pats tipas, ant kurio jūs, 
pone Holmsai, galandate dantį. 

Holmsas šyptelėjo. 

-- Kiek supratau, jūs, panele Vinter, linkite mums visokerio- 
pos sėkmės? 

-—- O kaipgi! Ir kiek valiosiu, tiek pati padėsiu, reiks — pas- 
kutinį kvapą išleisiu, kad tik jis patektų ten, kur užsitarnavo,— 
karštai išdrožė mūsų viešnia. Iš jos išblyškusio, ryžtingo veido, 
degančių akių sklido tokia baisi neapykanta, kokią retai sugeba 
išsiugdyti moteris, o vyras — niekada.— Jums, pone Holmsai, nė- 
ra ko raustis po mano praeitį, ji jūsų nei šildo, nei šaldo. Bet 
žinokite: tokią, kokia dabar esu, padarė mane Adelbertas Griune- 
ris. Kad galėčiau, į skutus jį suplėšyčiau! — Ji nuožmiai sugniaužė 
iškeltus kumščius.— Ak, kaip norėčiau įstumti jį į duobę, kurion 
jis tiek daug kitų nuspyrė! 

— Jūs žinote, ko mums reikia? 

— Dručkis Sinvelas sakė. Jis vėl nusižiūrėjo kažkokią vargšę 
kvailutę, bet šįkart užsikepė ją vesti. Jūs norite tas vestuves 
išardyti. Nagi jūs ganėtinai: žinote apie tą šėtoną, kad galėtumėte 
kiekvienai padoriai, sveiko proto mergaitei išmušti norą su juo 
skurlius sumesti. 

--- Ji nėra sveiko proto. Ji beprotiškai įsimylėjusi. Jai buvo 
viskas apie jį papasakota. Bet ji neima į galvą. 

— Tr apie žmogžudystę pasakėte? 

- Talp. 

— Viešpatie Dieve! Nieko sau panelė! 

— Ji laiko visa, ką jai pasakoja apie baroną, šmeižtu. 

—, Negi negalite tai mulkei pakišti po nosim įrodymų? 

— O jūs galėtumėte mums padėti? 

— Ogi aš pati ar ne įrodymas? Jei nueičiau pas ją ir papasa- 
kočiau, ką jis su manim išdarinėjo... 

— Ar nueitumėte? 

— Dar ir kaip! Kodėl gi man nenueiti? 

— Gal ir vertėtų pamėginti. Tačiau jis daugelį savo nuodėmių 
yra jai prisipažinęs, ir ji jam atleidusi, tad, kiek suprantu, gali 
ir nepanorėti vėl apie tai kalbėti. 

— Dedu galvą, kad visko jis nepapasakojo jai, — pasakė pane- 
lė Vinter.— Žinau apie vieną kitą žmogžudystę ir be tos, kuri 
sukėlė tokį triukšmą. Jis, būdavo, ims burkuoti savo aksominiu 
balsu apie kokį žmogų, paskui pažiūrės į mane plieniniu žvilgs- 
niu ir sako: tas po mėnesio mirs. Ir tai nebūdavo kokie muilo 
burbulai. Bet tada aš nekreipiau į tokias kalbas dėmesio — pati 
buvau iki ausų į jį įklimpusi. Ką jis darė, viskas man buvo gerai, 
taip, kaip ir tai vargšei kvailelei dabartės. Bet vienas dalykas 
dėjo man kaip maišu per galvą, velniai jį rautų! Jei ne tas jo 
klastingas, medum teptas liežuvis — juk jis viską išverčia kitaip 
ir nuglosto,— būčiau jį palikus tą pačią naktį. Mat turi jis tokią 
knygą rudos odos viršeliu su užraktu ir auksiniu jo herbu ant 
viršaus. Ko gero, tą vakarą jis buvo mažumėlę įkaušęs, kitaip 
nebūtų man jos rodęs. 

— Tai kas ten per knyga? 


— Tuoj pasakysiu, pone Holmsai. Tas žmogus kolekcionuoja 
moteris ir puikuojasi ta savo kolekcija, na, žinote, kaip kiti renka 
drugelius. Visos jo turėtos moterys sudėtos į tą knygą. Nuotrau- 
kos, pavardės, visokios nešvankios smulkmenos apie jas. Baisiai 
šlykšti knyga, su tokia joks tikras vyras, tegul ir iš padugnių, 
neprasidėtų. O Adelbertas Griuneris giriasi tokiu daiktu. Jis ga- 
lėtų ant savo knygos taip užrašyti: „Mano pražudytos sielos“. 
Bet ko aš čia įsivariau. Didelio čia daikto jums ta knyga, nieko 
juk ji nepadės, o jei ir praverstų, kaip ją paimtumėte? 

— Kur ji yra? 

. — O ką aš galiu žinoti, kur ji dabartės? Juk palikau jį dau- 
giau kaip prieš metus. Kur tada knygą laikė, žinau. Jis iš tų 
smulkmeniškai tvarkingųjų veislės, tai gal, sakau, knyga tebėra 

užpakaliniame kabinete, senojo rašomojo stalo stalčiuje, kur lai- 
komi dokumentai. Ar jūs susipažinę su jo namu? 

— Buvau kabinete,— atsakė Holmsas. 

— Jau spėjote? Tai nesnaudžiate, jei tik šįryt ėmėtės darbo. 
Sakau, gal brangutis Adelbertas sutiko sau lygų? Priekiniame 
kabinete, tarp dviejų langų, stovi didelė stiklinė spinta su gra- 
žiais kiniškais niekučiais. O už rašomojo stalo yra durys į už- 
pakalinį kabinetą, nedidelį kambarį, kuriame laiko visokius do- 
kumentus ir popierius. 

— Ar jis nebijo vagių? 

— Adelbertas — ne bailys. Net didžiausias jo priešas nesigin: 
čys dėl to. Ir apsiginti sugeba. Naktį name įjungiama signaliza- 
cija. Be to, ką ten vagis ras, nebent tuos išgražintus kiniškus 
indelius. 

— Dėl tokių niekniekių neverta nė piršto judinti, — žinovo 
balsu atsiliepė Sinvelas Džonsonas.— Joks vogtų daiktų supir- 
kėjas neims tokio niekalo: nei jį sulydysi, nei parduosi. 

— Taigi,— sutiko Holmsas.— Na, panele Vinter, jei jūs užei- 
tumėte pas mus rytoj, penktą valandą, tada aš jau būčiau apsvaIs- 
tęs jūsų pasiūlymą aplankyti tą damą. Nepaprastai dėkingas už 
bendradarbiavimą. Nėra ko ir sakyti, kad mano klientai dosniai 
ALSiNE NS, 

Sito nereikia, pone Lieisišali >= 5išiio jaunoji .moteris.— 
Ne dėl pinigų čia atėjau. Bus su kaupu atlyginta, kai tas niekšas 
bus įmurkdytas į purvą, kai galėsiu po kulnim paminti jo pra- 
keiktą snukį... Tokio atlygio noriu. Aš būsiu pas jus rytoj ir bet 
kurią kitą dieną, kol suriesite jį į ožio ragą. Va, Dručkis visada 
pasakys, kur mane surasti. 

Pamačiau Holmsą tik kitą vakarą, kai vėl susitikome pietauti 
mūsų krantinės restorane. Paklaustas, kaip sekėsi šnekinti damą, 
jis tik gūžtelėjo pečiais, bet paskui išklojo savo įspūdžius, kuriuos 
dabar perpasakosiu. Mat jo sausi, lakoniški sakiniai prašosi šiek 
tiek patvarkomi, kad tas jo pasakojimas gyviau ir tikroviškiau 
skambėtų. 

— Susitarti dėl vizito nebuvo sunku, — pradėjo Holmsas, — nes 
mergina pasididžiuodama rodo savo klusnumą visais antraeilės 
svarbos atvejais, stengiasi sušvelninti pasibaisėtiną tėvo valios 
nepaisymą dėl savo sužadėtuvių. Generolas paskambino telefonu 
tr pranešė, kad viskas sutvarkyta. Sutartu laiku, atėjus nuožmia- 
Jni panelei Vinter, sėdome į kebą, ir jis nuvežė mus į Berklio skve- 


| 80) 


rą, kur gyvena senasis karys, prie namo, pažymėto 104 numeriu. 
Tai vienas tų bjaurių, pilkų Londono rūmų, šalia kurių bažnyčia 
atrodo žaismingas pastatas. Liokajus nuvedė mus į didžiulę gel- 
tonomis užuolaidomis svetainę, kurioje svečių jau laukė išblyškusi, 
šalta, romi dama, tokia nepasiekiama ir tolima kaip sniegas kalnų 
viršūnėse. Tiesiog nesugebėsiu jos, Votsonai, jums apibūdinti. 
Gal, kol baigsime tą reikalą, teks ir jums su ja susipažinti, tada 
galėsite pasinaudoti savo gražbylyste jai aprašyti. Ji graži, bet 
tas jos grožis kažkoks nežemiškas, ne šio pasaulio; tai grožis 
fanatiko, kurio mintys sklando padebesiais. Panašius veidus ma- 
čiau viduramžių senųjų meistrų drobėse. Kaip tokia dangiška 
būtybė galėjo patekti į baisias to žvėries letenas, neišneša mano 
galva. Tikriausiai esate pastebėjęs, kad priešingybės — dvasingu- 
mas ir gyvuliškumas, urvinė žmogysta ir angelas — traukia viena 
kitą, bet šis atvejis — pats didžiausias gyvenimo akibrokštas. 

Be abejo, ji žinojo, ko mes atėjome,— tas niekšas nesnaudė ir 
atitinkamai parengė ją. Panelės Vinter pasirodymas sukėlė, man 
regis, šeimininkės nuostabą, tačiau ji, nelyginant garbioji vie- 
nuolyno viršininkė, priimdama du raupsuotus elgetas, tik mos- 
telėjo sėstis į mums skirtas kėdes. Jei jums, Votsonai, užeis noras 
keltis į puikybę, pasimokykite to meno iš panelės Violetos de 
Mervil. 

„Gerbiamasis pone,— jos balsas padvelkė ledkalnio vėsa,— 
jūsų pavardė man žinoma. Jūs atvykote, kaip suprantu, šmeižti 
mano sužadėtinio barono Griunerio. Tik tėvo prašoma sutikau 
jus priimti, bet iš anksto įspėju jūsų žodžius, kad ir ką besaky- 
tumėte, neturėsiant man nė mažiausio poveikio.“ 

Man jos pagailo, Votsonai. Akimirką kitą aš žiūrėjau į ją kaip 
į savo dukterį. Retai griebiuosi gražbylystės. Labiau pasikliauju 
galva nei širdimi. Bet tą kartą aš tikrai su įkarščiu, kiek tik jo 
turėjau, maldavau ją atsipeikėti. Kalbėjau jai apie baisią dalią 
moters, kuri tikrąją vyro prigimtį patiria tik tapusi jo Žmona, kai 
privalo pasiduoti jo kruvinų rankų glamonėms ir gašlioms lū- 
poms. Nieko nenuslėpiau, kas jos laukia: gėda, baimė, pažemini- 
mas, kančia, visos padėties beviltiškumas... Tačiau nuo karštų 
mano žodžių nė trupulėlio neparaudo jos blyškūs skruostai, joks 
žiburėlis neįsižiebė bejatismėse akyse. Prisiminiau, ką tas niek- 
šas porino apie hipnozės įtaigą. Tikrai buvo galima pamanyti ją, 
apimtą ekstazės, plevenant virš žemės. Tačiau jos atsako anaiptol 
nepavadintum miglotu. 

„Pone Holmsai, aš labai kantriai klausiausi jūsų,— prabilo 
j1i.— Kaip ir maniau, jūsų žodžiai man nepadarė jokio įspūdžio. 
Aš žinau, kad mano sužadėtinis Adelbertas gyveno audringą gy- 
venimą, patyrė daug kartėlio, neapykantos, užsitraukė niekuo ne- 
pagrįstų šmeižtų. Jūs esate tik paskutinis iš tos virtinės Žmonių, 
kurie ėjo pas mane su apkalbomis. Gal tai darote ir iš geros valios, 
bet žinau jus esant apmokamą agentą, kuris lygiai taip gali dirbti 
ir barono naudai, kaip ir jo nenaudai. Šiaip ar taip, norėčiau, kad 
jūs suprastumėte mane dabar ir visiems laikams: aš myliu baroną, 
jis myli mane, ir viso pasaulio nuomonė man reiškia ne daugiau 
kaip tų paukštelių už lango čirškimas. O jei jo tauri asmenybė, 
tarkim, akimirką suklupo, tai, matyt, man iš aukštybių skirta pa: 
kelti jį iki jo kilniai prigimčiai įprasto lygmens. Man ne visai 
aišku, — čia ji pasuko akis į mano bendrakelėivę,— kas yra ši jau- 
na dama?“ 

Aš buvau beatsakąs, bet mergina pati pratrūko kaip uraganas. 
Ar galite įsivaizduoti susidūrus liepsną su ledu? Taip man atrodė 
tiedvi moterys. | 

„Aš pasakysiu tau, kas aš esu,— pašokdama iš krėslo, sušuko 
ji aistros iškreiptu veidu.— Aš esu jo paskutinė meilužė. Esu viena 
iš šimto merginų, kurias jis šuvedžiojo, išnaudojo, sužlugdė ir 
išmetė į šiukšlyną; tą patį jis padarys ir su tavim. Tik atrodo, 
kad, patekus į savąją atmatų duobę, rasi ten kapą, bet tau taip 
bus net geriau. Sakau tau, pakvaišusi moterie, ištekėjusi už jo, 
tu mikliai gausi galą. Gal nusibaigsi nuo nepakeliamo širdies 
skausmo, o gal jis šiaip nusuks tau sprandą, bet vienaip ar kitaip 
jis tave sudoros. Ne iš meilės tau šitai sakau. Man nusispjaut, ar 
tu gyvensi, ar mirsi. Aš jo mirtinai nekenčiu, gatava jį pasmaugti 
už tai, ką jis man padarė. Nežiūrėk taip į mane, gražioji 
panelyte, nes gali kristi dar žemiau negu aš, kai jis perleis tave 
per savo rankas!“ 

„Bemeilyčiau nediskutuoti tokių dalykų,— šaltai atsiliepė pa- 
nelė de Mervil.— Leiskite dar kartą jums priminti, kad man ži- 
nomi trys mano sužadėtinio gyvenimo epizodai, kai jis įkliuvo 
į tam tikrų moterų paspęstus jam spąstus, bet aš tikiu jo nuošir- 
džia atgaila už jo galbūt padarytą blogį.“ —,,Kokia kvaiša! Kokia 
neapsakoma kvailė! Trys epizodai!“ — sušuko mano bendrakeleivė. 
„Pone Holmsai, labai prašyčiau baigti mūsų pokalbį,— pasigirdo 
ledinis balsas.— Aš paklusau tėvo norui susitikti su jumis, bet 
neverskite manęs klausytis šios žmogystos svaičiojimų.“ 

Su keiksmu lūpose panelė Vinter šoko į priekį ir, jei nebūčiau 
nutvėręs jai už rankos, būtų įsikibusi ją siutinančiai moteriai į 
plaukus. Aš išsitempiau panelę Vinter pro duris ir, išvengęs di- 
desnio skandalo, sėkmingai įgrūdau ją į kebą, nors buvo tiesiog 
padūkusi iš pykčio. Giliai viduje aš taip pat kunkuliavau, nes, 
dievaži, Votsonai, tos moters, kurią stengėmės išgelbėti, šaltas 
abejingumas ir pabrėžta puikybė neapsakomai erzino. Tai va, Vot- 
sonai, viską išdėjau kaip ant delno, dabar reikia galvoti apie 
naują ėjimą, nes šis neišdegė. Aš palaikysiu su jumis ryšį, nes 
jau dabar matyti, kad šiame žaidime ir jums teks vaidmuo, nors, 
ko gero, kitą ėjimą jie patys gali pradėti. 

Taip ir buvo. Jie netruko kirsti, veikiau — kirto jis, nes niekad 
nepatikėčiau jaunąją damą prie to prisidėjus. Man regis, galėčiau 
parodyti ir tą grindinio akmenį, ant kurio stovėjau, kai mano akys 
užkliuvo už laikraščio antraštės ir širdis nukrito į kulnus. Tai 
atsitiko pora dienų po mūsų pokalbio, tarp Grand Hotelio ir Če- 
ring Kroso stoties, kur vienakojis laikraščių pardavėjas turėjo iš- 
sidėliojęs vakarinius laikraščius. Štai kas juodu ant balto buvo 
išspausdinta: 


UZPULTAS IR MIRTINAI SUZEISTAS 
SERLOKAS HOLMSAS 


Kiek laiko stovėjau visiškai apmiręs. Paskui, menu kaip per 
miglą, griebiau laikraštį, o žmogus, kuriam nesumokėjau, ėmė 
šaukti; galop, regis, atsidūriau kažkokios vaistinės tarpduryje, 
kur įknibau į tą lemtingą straipsnį. Štai kas ten buvo parašyta: 


Apgailestaudami pranešame, kad šį rytą buvo užpultas ir sun- 
kiai sužeistas pagarsėjęs privatus seklys ponas Serlokas Holmsas. 
Tikslių užpuolimo smulkmenų dar nežinome, bet atrodo tai įvykus 
apie dvyliktą valandą Ridžento gatvėje, priešais Rojalio kavinę. 
Du vyrai, apsiginklavę lazdomis, sumušė ponui Holmsui galvą 
ir visą kūną. Gydytojai teigia aukos būklę esant labai sunkią. 
Ponas Holmsas buvo nugabentas į Cering Kroso ligoninę ir tik 
paskui nuvežtas į savo bulą Beikerio gatvėje. Piktadariai, už- 
puolę poną Holmsą, buvo padoriai apsirengę ir paspruko nuo 
įvykio liudytojų per kavinę į Glashauzo gatvę. Be abejo, jie iš 
tos kriminalistų brolijos, taip dažnai turinčios pagrindo skųstis 
sumuštojo seklio aktyvumu bei sumanumu. 

Nereikia nė sakyti, kad, prarijęs akimis žinią, šokau į kebą 
ir nulėkiau į Beikerio gatvę. Ten, prie namo, stovėjo garsaus 
chirurgo pono Leslio Oukšoto karieta, o jį patį užtikau prieš- 
kambaryje. | 

— Didelio pavojaus nėra,— pasakė jis.— Dvi plėštinės žaizdos 
galvoje ir keletas rimtų sumušimų. Kelias žaizdas teko susiūti. 
Suleidau moriijaus, būtina ramybė, bet jei šnektelėsite keletą 
minučių, nieko blogo neatsitiks. | 

Gavęs tokį leidimą, įsėlinau į pritemdytą kambarį. Mano nu- 
kentėjęs draugas nemiegojo, ir aš įšgirdau prikimusiu balsu jį 
tyliai tariant mano vardą. Tris ketvirtadalius lango dengė nu- 
leista užuolaida, bet saulės spindulys prasigavo pro jos apačią 
ir nušvietė sumuštojo galvą. Pro baltus lininius tvarsčius buvo 
prasisunkusi kraujo dėmė. Aš atsisėdau šalia lovos ir pasilenkiau 
prie jo. 

— Viskas gerai, Votsonai. Nesibaimink,— murmėjo jis labai 
silpnu balsu.— Ne taip jau man blogai, kaip atrodo. 

— Ačiū Dievui! 

— Kaip žinai, aš šiek tiek išmanau fechtavimosi dvikovę. Daž- 
niausiai nenaudėliams nepasisekdavo manęs į ožio ragą suriesti. 
Dabar jie paguldė mane ant menčių tik todėl, kad puolė dviese. 

— Kuo galiu jums padėti, Holmsai? Aišku, kad juos užsiundė 
tas velnio išpera. Tik tarkit žodį, ir aš nuėjęs jam kailį nulupsiu! 

— Mano gerasis, senasis drauge! Ne, nieko nereikia daryti, 
nebent policija sučiuptų tuos vyrukus. Bet jie bus gerai apgalvoję, 
kaip sumėtyti pėdas. Galim tuo neabejoti. Žinot ką? Aš jau turiu 
planą. Pirmiausia reikia labai išpūsti mano sužalojimą. Reporte- 
riai ateis pas jus teirautis. Sutirštinkite spalvas, Votsonai. Sa- 
kykite: gerai, jei išsilaikys kokią savaitę, — smegenų sukrėtimas... 
kliedi... žodžiu, ką tik norite, vis tiek nepersūdysite. 

— Betgi yra daktaras Leslis Oukšotas! 

— Na ir kas? Aš jau pasistengsiu jo akyse būti sunkiausias 
ligonis. 

— Ką dar? 

— A, taip. Pasakykite Šinvelui Džonsonui, kad jis paslėptų 
nuo akių tą merginą. Dabar tie brangučiai imsis jos. Zino ją ėjus 
su manim. Jeigu mane jie taip sudorojo, tai neatrodo, kad ją 
paliktų ramybėje. Ir čia skubu. Sutvarkykite tą reikalą šį vakarą. 

— Einu. Ką dar padaryti? 

— Padėkite mano pypkę ir kurpaitę su tabaku ant stalo. Ačiū! 
Ateikite kas rytą aptarti mūsų veiklos. 

Sutarėme su Džonsonu tą patį vakarą nugabenti panelę Vinter 
į ramų užmiestį ir prisakėme ten tūnoti, kol praeis pavojus. 

Per kitas šešias dienas visuomenei buvo įteigta, kad 
Holmsas vaduojasi mirtimi. Pranešimai apie jo sveikatą buvo 
labai slogūs ir nieko gero nežadantys. Bet aš, nuolat pas jį 
lankydamasis, mačiau, kad mano draugo būklė nėra jau tokia blo- 
ga. Jo iš prigimties tvirta sveikata ir geležinė valia darė ste- 
buklus. Holmsas sparčiai taisėsi, ir kartais man kildavo įtarimas 
jį jaučiantis daug geriau, negu net man vaizduoja. Dėl jam bū- 
dingo keisto paslaptingumo kildavo daug dramatiškų efektų, ir 
net aš, artimiausias draugas, dažnai spėliodavau, kokį velnią jis 
bus vėl sumanęs. Holmsas atkakliai laikosi teiginio, kad tik tas 
gali būti saugus dėl savo planų, kuris planuoja vienas. Todėl 
net aš, jo geriausias bičiulis, visad jutau tarp mūsų tam tikrą 
atstunią. 

Septintą dieną siūlai buvo ištraukti, tačiau vakariniuose laik- 
raščiuose pasirodė žinia apie prasidėjusią nekrozinę rožę. Tuose 
pačiuose laikraščiuose buvo ir kitas pranešimas, kurį privalėjau 
parodyti savo draugui, sveikam ar ligoniui. Jis skelbė, kad penk- 
tadienį iš Liverpulio išplaukia Kunardo laivas „Ruritanija“, tarp 
kurio keleivių buvo ir ponas Adelbertas Griuneris, vykstantis į 
Valstijas sutvarkyti svarbių finansinių reikalų prieš vestuves su 
panele Violeta de Mervil, vienturte dukra ir t.t. Holmsas klau- 
sėsi žinios išblyškusiu veidu, šaltu, sutelktu žvilgsniu, bylojančiu 
man, kad žinia jį sukrėtė. 

— Penktadienį! — sušuko jis.— Liko tik trys dienos veikti. 
Aišku, niekšas nori pasprukti nuo pavojaus. Bet jam nepavyks, 
Votsonai! Dievas mato, nepavyks! Zinote, Votsonai, noriu, kad 
dabar kai ką man padarytumėte. 

— Esu pasirengęs, Holmsai. 

— Gerai. Tada nuo šios valandos visą parą intensyviai stu- 
dijuokite kinų keramiką. 

Jis nieko neaiškino, 0 aš neklausinėjau. Didelė patirtis išmokė 
mane, kad išmintingiausia jam paklusti. Bet, palikęs Holmsą, 
eidamas Beikerio gatve, vis laužiau galvą, kaip, po šimts, reikės 
man įvykdyti tokį keistą pavedimą. Galop nuvažiavau į Londono 
biblioteką Sent Džeimso skvere, išdėjau visą reikalą savo draugui 

tomu po pažastimi. 

Sakoma, kad advokatas, pasiruošęs bylai taip rūpestingai, jog 
gali apklausinėti liudytoją ekspertą pirmadienį, iki šeštadienio 
jau užmiršta tas staigiai sukauptas žinias. Aišku, dabar aš ne- 
noriu dėtis puikiai nusimanąs apie keramiką. Tačiau visą tą va- 
karą, naktį (tik trumpai numigęs) ir visą rytą tiesiog ryte rijau 
ir dėjausi į galvą su ja susijusius dalykus. Susipažinau su di- 
džiųjų taikomojo meno dailininkų spaudais, ciklinių periodų pa- 
slaptimi, Hang-vu ir Jang-lo epochų stiliais bei grožybėmis, 
Tang-jingo traktatais bei Sungų ir Juanų primityviojo periodo 
puikybe. Kai kitą vakarą atėjau pas Holmsą, mano galva buvo 
prikimšta visų šitų žinių. Jis jau nebegulėjo lovoje, ko niekad 
nepamanytum pasiskaitęs laikraščius, o sėdėjo savo mėgstamame 
krėsle, ranka parėmęs storai aptvarstytą galvą. 

— Žinote, Holmsai, jei tikėtum laikraščiais, tai jūs jau viena 
koja karste. 

— Kaip tik tokio įspūdžio aš ir siekiau. Na, Votsonai, išmokote 
pamoką? 

— Bent stengiausi. 

— Tai gerai. Ar galėsite kalbėti ir nenusikalbėti šia te- 
ma? 

— Tikiuosi nenusipaistyti. 

— Tada paduokite tą dėžutę nuo židinio atbrailos. 

Jis atidarė ją ir išėmė mažą daiktelį, rūpestingai susuktą 
į puikų rytietišką šilką. Išvyniojęs parodė mažytę, gražią, nuosta- 
bios mėlynos spalvos lėkštutę. 

— Reikia labai atsargiai su ja elgtis. Tai tikras, ploniausias 
Mingų dinastijos porcelianas. Į Krisčio rankas nebuvo patekęs gra- 
žesnis daiktelis. Pilnas jų rinkinys kainuotų gražią sumelę, nors, 
tiesą sakant, labai abejoju, ar kur yra visas komplektas, išskyrus 
imperatoriaus rūmus Pekine. Tikras žinovas, išvydęs šią lėkštelę, 
iš karto pamestų galvą. 

— Tai ką man su ja daryti? | 

Holmsas padavė man kortelę su įrašu: „Dr. Hilas Bartonas, 
369, Halfimuno gatvė“. 

— Toks bus jūsų vardas ir pavardė šį vakarą, Votsonai. Jūs 
aplankysite baroną Griunerį. Aš šiek tiek susipažinau su jo įpro- 
čiais, tad žinau jį būsiant laisvą pusę devynių. Apie ketinimą ap- 
silankyti pranešite iš anksto rašteliu. Pasakysite atnešęs jam 

unikalų Mingų dinastijos porceliano pavyzdį. Galite pasisakyti 
esąs medikas, nes tą vaidmenį atliksite visai natūraliai. Esate 
kolekcionierius, jums pateko ši lėkštutė, girdėjote baroną domintis 
porcelianu ir galėtumėte ją parduoti už gerą kainą. 

— Už kiek? 

— Gerai, kad paklausėte, Votsonai. O tai būtumėte bjauriai 
susimovęs paaiškėjus, kad nežinote savo prekės vertės. Tą lėkš- 
tutę man gavo seras Džeimsas, o ji, kiek suprantu, iš jo kliento 
kolekcijos. Jūs anaiptol neperdėsite pasakęs, kad vargu ar dar ką 
nors panašaus būtų galima užtikti pasaulyje. 

— Tai gal pasiūlyti tą porcelianą žinovui įvertinti? 

— Puiku, Votsonai! Jūs šiandien tikras Saliamonas! Pasiūly- 
kite Kristį arba Sotebį. Jūsų delikatumas neleidžia jums pačiam 
nustatyti kainą. 

— O jei jis nenorės manęs priimti? 

— Nebijokit, dar ir kaip priims. Juk jis turi didžiausią maniją 
kolekcionuoti, ypač keramiką, ir yra pripažintas šios srities au- 
toritetas. Sėskitės, Votsonai, padiktuosiu jums laiškelį. Atsakymo 
nereikia. Jūs tik pranešate apie savo vizitą. ir jo tikslą. 

Tekstas išėjo puikus: trumpas, mandagus ir žadinantis žinovo 
smalsumą. Rajono pasiuntinys įteiks jį laiku. Tad tą patį vakarą 
su neįkainojamąja lėkštute rankoje ir dr. Hilo Bartono vizitine 
kortele kišenėje leidausi į tą rizikingą žygį. 

Prašmatnus namas ir jo aplinka bylojo baroną Griunerį esant, 
kaip seras Džeimsas sakė, turtingą žmogų. Ilgas, vingiuotas 
kelias, iš abiejų pusių apsodintas retais krūmais, ėjo į didelę, 
žvyruotą aikštelę, papuoštą statulomis. Tą buveinę buvo sau 
įsirengęs Pietų Afrikos aukso karalius didžiojo ekonominio paki- 
limo metu; ištįsęs, neaukštas namas su bokšteliais kertėse archt- 
tektūriniu požiūriu buvo košmaras, tačiau darė įspūdį pastato 
dydis bei masyvumas. [leidęs vyresnysis liokajus, kuris būtų 
papuošęs ir vyskupų sostą, mane perdavė aksomu apsitaisiusiam 
liokajui, o tas nuvedė pas baroną. 

Jis stovėjo price didžiulės spintos tarp dviejų langų, kurioje 
buvo išdėliota jo kinų porceliano kolekcijos dalis. Man įėjus, jis 
atsigręžė laikydamas rankoje mažų rudą vazelę. 

— Prašom sėstis, daktarc,--- prašneko jis.— Apžiūrinėju savo 
paties turtus ir svarstau, ar tikrai galėčiau sau leisti dar ką nors 
įsigyti. Sis mažytis septintojo šimtmečio Tangų pavyzdėlis, ko 
gero, jus sudomintų. Esu įsitikinęs niekad jus nemačius subtiles- 

nio darbo ar sodresnės glazūros. Ar atsinešėte minėtąją Mingų 
lėkštutę? 

Atsargiai išvyniojęs, padaviau ją baronui. Jis atsisėdo prie 
stalo, prisitraukė lempą, nęs jau temo, ir ėmė ją apžiūrinėti. Jam 
įsiknibus į lėkštelę, aš nevaržomas galėjau stebėti jo veidą, gel- 
tonos šviesos apšviestą. 

Jis buvo iš tiesų nuostabiai gražus vyras. Po visą Europą pa- 
sklidusi jo, kaip gražuolio, reputacija buvo visiškai užtarnauta. 
Vidutinio ūgio, tikrai ne aukštesnis, bet puikiai sudėtas, liaunas, 
grakštus. Tamsaus gymio, beveik rytietiško tipo veidas, didelės, 
juodos, kerimai svajingos akys, kurių žavesiui, matyt, moterys ir 
negali atsispirti. It derva juodi plaukai ir ūseliai — nedideli, į 
galus smailėjantys ir rūpestingai ištepti tepalu. Veidas taisyklin- 
gų ir malonių bruožų, išskyrus tiesų, siaurą lūpų brūkšnį. Saky- 
čiau, tai būdingiausia žudiko burna — baisus, tvirtas rėžis, liudi- 
jantis nepermaldaujamą jo žiaurumą. Jam prastai patarė ūsų 
nešioseną; jie neuždengė lūpų — gamtos duoto perspėjimo barono 
aukoms. O koks patrauklus balsas, kokios rafinuotos manieros! 
Metų būčiau jam davęs apie trisdešimt, nors paskui mačiau do- 
kumentus, rodančius jį turėjus keturiasdešimt dvejus. 

— Puiki, tikrai nuostabi,— galop ištarė— Tai sakote turįs 
šešias tokias lėkštutes? Mane stebina, kad.nesu girdėjęs apie šių 
neapsakomo grožio daiktelių komplektą. Žinau tik vieną tokią 
lėkštutę esant Anglijoje, bet ji vargiai galėtų patekti į rinką. Ar 
būtų labai nekuklu, jei paklausčiau jūsų, daktare Bartonai, kaip 
įsigijote tą lėkštutę? | 

— Argi tai tikrai svarbu? — paklausiau tokiu nerūpestingu 
balsu, kokį tik begalėjau nutaisyti. — Juk matote daiktą tikrą 
esant. Kainą tegul nustato ekspertas, aš visiškai neprieštarausiu 
jo įvertinimui. 

— Viskas labai paslaptinga,— tarė jis, o jo tamsiose akyse 
šmėkštelėjo įtarimas.— Pirkdamas tokį brangų daiktą, žmogus, 
savaime suprantama, nori viską žinoti apie sandorio objektą. 
Kad daiktas tikras, aišku. Dėl to man nekyla jokių abejonių. 
Tačiau aš privalau numatyti visokius atvejus, tarkim, kad ir šį: 
vėliau paaiškėja jus neturėjus teisės parduoti tokią vertybę. 

— Aš garantuoju tokio pobūdžio problemų tikrai nebūsiant. 

— Tokiu atveju kyla klausimas: kiek galima pasikliauti jūsų 
garantija? 

— Tai paaiškintų mano bankininkai. 

— Suprantama. Ir vis dėlto tas sandoris man atrodo gana 
keistas. 

— Valia jūsų. Norite — pirkite, nenorite — nepirkite,— pasakiau 
abejingu balsu.— Jums aš pasiūliau pirmiausia todėl, kad tariu 
jus esant žinovą, bet nemanau turėsiąs sunkumų parduoti daiktelį 
ir kitur. 

— Kas jums sakė, kad aš — žinovas? 

— Aš žinau jus parašius knygą šia tema. 

— Ar skaitėte ją? 

— Ne. 

—.Ką ir besakyti, darosi vis sunkiau ir sunkiau suprasti šį 
reikalą. Jūs esate žinovas, kolekcionierius, turite labai vertingą 
daiktą savo kolekcijoje, tačiau nė karto nepasivarginote žvilgte- 
lėti į tą knygą, iš kurios būtumėte sužinojęs tikrą jo vertę kera- 
mikos istorijoje bei rinkoje. Kaip visa tai galėtumėte paaiškinti? 

— Esu labai užsiėmęs žmogus. Aš — praktikuojantis gydy- 
tojas. 

— Tai ne atsakymas. Jei žmogus turi pomėgį, jis puoselėja jį 
nepaisydamas kitų savo darbų. Laiškelyje minėjote esąs kinų ke- 
ramikos žinovas? 

— Esu! 

— Ar galėčiau jūsų šio bei to paklausti, idant galėčiau tuo 
įsitikinti? Turiu pasakyti, daktare, jei išvis esate daktaras, kad 
šis reikalas darosi vis įtartinesnis. Įdomu, kas jums žinoma apie 
imperatorių Šomu ir kaip jis siejasi su Šoso:in kapaviete prie 
Naros? Viešpatie, nejau suglumote? Papasakokite truputėlį apie 
Šiaurinę Vėjaus dinastiją ir jos vaidmenį keramikos istorijoje. 

Apsimesdamas įpykęs, pašokau nuo krėslo. 

— To jau per daug, pone! — pasakiau.— Aš atėjau čia da- 
rydamas jums paslaugą, o ne laikyti kaip koks mokinukas egza- 
mino. Gal mano šios srities žinios ir neprilygsta jūsiškėms, bet, 
dievaži, aš neatsakinėsiu į tokiu įžeidžiamu būdu užduodamus 
klausimus! 

Jis įsmeigė į mane įdėmų žvilgsnį. Iš jo akių dingo kerintis 
svajingumas. Staiga jos sužaibavo. Tarp žiaurių lūpų blykstelėjo 
dantys. 

— Ką jūs čia vaidinat? Jūs — šnipas| Jus pasiuntė Holmsas. 
Norite mane apkvailinti. Girdėjau tą tipą mirštant, tai siunčia 
savo parankinį apsiuostyti. Įsiveržėte čia nekviestas ir, Dievas 
mato, bus jums sunkiau išciti negu įeiti! 

Jis pašoko ant kojų, aš kiek atsitraukiau, kad geriau atrem- 
čiau puolimą, nes baronas virte virė iš pykčio. Matyt, iš pat pra- 
džių sukėliau jam įtarimą, o tas tardymas atskleidė mano kortas. 
Žinoma, jį apgauti aš ir tikėtis hegalėjau. Jis grybštelėjo šoninį 
stalčių ir ėmė jame įnirtingai naršyti. Staiga kažką išgirdo, nes 
įdėmiai sukluso. 

— A! Štai kas! — sušuko ir nėrė į kambarį už nugaros. 

Žengiau porą žingsnių prie atvirų durų ir, ką išvydau tame 
kambaryje, kol gyvas nepamiršiu. Langas į sodą buvo plačiai 
atlapotas. Prie jo stovėjo išblyškusiu, sukritusiu veidu, kruvinais 
tvarsčiais apvyturiuota galva į šmėklą panašus Šerlokas Holm- 
sas. Kitą akimirksnį jis jau movė pro langą, ir iš lauko pasigirdo 
traškant lauro krūmus, į kuriuos smuko mano draugas. Iš pykčio 
subliuvęs namų šeimininkas šoko prie atviro lango. Ir tada štai 
kas Žaibiškai įvyko, bet aš viską kuo puikiausiai mačiau. Iš la- 
pijos kyštelėjo moters ranka, ir baronas šiurpiai suklykė — tas 
riksmas visad skambės man galvoje. Jis griebėsi už veido ir ėmė 
suktis po kambarį, vis atsitrenkdamas į sienas. Paskui parkrito 
ant kilimo ir kad pradės kočiotis, raičiotis klykdamas ne savo 
balsu, veriančiu visą namą. 

— Vandens, dėl Dievo, vandens! — šaukė jis. 

Čiupęs nuo šoninio stalelio grafiną, puoliau jam padėti. At- 
bėgo vyresnysis liokajus ir keletas tarnų iš prieškambario. Pa- 
menu, vienas jų net apalpo, kai, priklaupęs prie barono, pakrei- 
piau jo baisiai sumaitotą veidą į lempos šviesą. Išėdusi veidą 
sieros rūgštis tebevarvėjo nuo ausų ir smakro. Viena akis jau 
buvo balta it stiklinė. Antroji raudonavo nuo uždegimo. Veidas, 
kuriuo prieš keletą minučių grožėjausi, dabar atrodė siaubingai: 
tarsi dailininkas puikų paveikslą būtų perbraukęs šlapia, purvina 
kempine. Jis buvo sudarkytas, pajuodęs, nežmoniškas, kėlė siaubą. 

Trumpai paaiškinau tarnams, kas atsitiko, žinoma, tik tą epi- 
zodą, kai buvo šliukštelėta sieros rūgšties. Keli jų iššoko pro 
langą, kiti nubėgo į pievelę, bet jau buvo sutemę ir pradėjo lyti. 
Klykdamas baronas prakeiksmais keikė keršytoją. „Tai ji, toji 
pragaro išpera Kitė Vinter! — rėkė jis.— Ooo! Ta prakeiktoji, vel- 
nio mergšė! O Viešpatie Dieve! Ilgiau neištversiu tokio skaus- 
mo|“ 

Aš patepiau veidą alyva, aptvarsčiau atviras žaizdas ir sulei- 
dau mortijaus. Nuo patirto šoko išgaravo jo įtarumas, jis įsikibo 
man į rankas, tarsi aš būčiau galėjęs atgaivinti tas nugeibusios 

žuvies akis, išsprogintas į mane. Ko gero, būčiau raudojęs dėl 
tokio suniokoto veido, jei nebūčiau žinojęs jo nedoro gyvenimo, 
privedusio prie tokios baisios atomazgos. Man kėlė pasibjaurėji- 
mą karštos barono plaštakos, gniaužiančios man rankas, ir leng- 
viau atsidusau išvydęs šeimos gydytoją su specialistu, kurie pa- 
keitė mane. Policijos inspektorius taip pat pasirodė; jam įteikiau 
savo tikrąją vizitinę kortelę. Kitaip pasielgti būtų buvę bepras- 
miška, tiesiog kvaila, nes Skotlend Jarde mane iš matymo taip 
pat gerai pažinojo kaip ir patį Holmsą. O paskui išėjau iš to 
slogaus, pasibaisėtino namo. Po valandos buvau Beikerio gatvėje. 

Holmsas sėdėjo. savo krėsle, buvo labai pavargęs ir išblyškęs. 
Sio vakaro įvykiai sukrėtė net jo plieninius, tiesa, nuo patirtų 
smūgių kiek pakrikusius nervus: jis pasibaisėdamas klausėsi mane 
pasakojant, kas atsitiko baronui. 

— Dangaus kerštas, Votsonai, dangaus kerštas, — pasakė jis.— 
Anksčiau ar vėliau reikia atsakyti už nuodėmes. O jis, Dievas 
mato, ganėtinai jų turėjo,— pridūrė imdamas rudą tomelį. nuo 
stalo.— Čia toji knyga, apie kurią pasakojo panelė Vinter. Jei 
ir ji neišardys vestuvių, tada niekas pasaulyje nepajėgs įų su- 
žlugdyti. Bet tokie užrašėliai turėtų tai padaryti. Privalėtų! Nė 
viena save gerbianti moteris šito nepakęstų. 

— Tai jo meilės nuotykių dienoraštis? 

— Greičiau jo gašlumo dienoraštis. Vadinkit kaip norit. Kai 
tik toji moteris pasakė apie užrašus, iškart suvokiau, koks tai 
būtų galingas ginklas, atsidūręs mūsų rankose. Tuomet savo nuo- 
monės nepasakiau, nes panelė Vinter galėjo prasitarti. Bet aš 
daug apie tai galvojau. Paskui tas jų užpuolimas davė man gali- 
mybę įteigti baronui mintį, kad manęs jau nebereikia saugotis. 
Taigi viskas išėjo į gera. Būčiau dar palaukęs, bet jo kelionė į 
Ameriką paskatino manė veikti. Jis gi niekad nebūtų palikęs 
namuose tokių kompromituojančių popierių. Todėl veikti reikėjo 
neatidėliojant. Įsibrauti į jo namus naktį neįmanoma — jie gerai 
esant kuo rimtai užsiėmus. Stai kodėl pasitelkiau jus ir mėlynąją 
lėkštutę. Bet reikėjo tiksliai Žinoti, kur toji knyga yra, nes turėjau 
maža laiko, kurį ribojo jusų kuklios kinų keramikos žinios. Todėl 
paskutinę akimirką pasikviečiau tą merginą. Iš kur aš galėjau 
žinoti, kas ten per daiktas, taip atsargiai jos nešamas po apsiaus- 
tu? Maniau, padės man atlikti užduotį, o ji, pasirodo, turėjusi ir 
savų planų. 

— Jis suprato, kad atėjau jūsų siųstas. 

— Taip ir numaniau jį atspėsiant. Bet jūs užlaikėte jį ganė- 
tinai ilgai. Spėjau pagriebti knygą, pritrūko tik laiko pasprukti 
nepastebėtam. Sere Džeimsai, kaip malonu, kad atėjote! 

Mūsų galantiškasis draugas atvyko gavęs anksčiau siųstą kvie- 
timą. Jis labai atidžiai klausėsi Holmso pasakojimo apie jo nu- 
veiktą darbą. | 

— Jūs padarėte stebuklą, tikrą stebuklą! — viską .-išklausęs, 
sušuko mūsų svečias.— Bet jei baronas taip baisiai sužalotas, 
kaip nupasakojo daktaras Votsonas, tai mūsų tikslas — išardyti 
vestuves — lyg ir pasiektas; gal galėtume apsieiti ir be tos bjau- 
rios knygos? 

Holmsas papurtė galvą. 

— Violetos de Mervil tipo moterys taip nesielgia. Ji dar labiau 
mylės baroną, taip suluošintą kankinį. Ne! Ne fiziškai, bet mo- 
raliai turime jį sunaikinti. Tik ta knyga gali sugrąžinti ją į žemę, 
daugiau niekas. Juk visa ta bjaurastis jo ranka parašyta. Ji ne- 
galės į tai nekreipti dėmesio. 

Seras Džeimsas išsinešė ir knygą, ir brangiąją lėkštutę. Ka- 
dangi aš pats skubėjau, tai į gatvę išėjau drauge su juo. Ten jo 
laukė karieta. Jis įšoko į įą, davė nurodymus kokarda pasipuo- 
šusiam vežėjui, ir važiuoklė greitai nudardėjo. Prieš tai jis švys- 
telėjo pusę savo apsiausto pro langą, norėdamas pridengti ant 
durelių esantį herbą, blykstelėjusį iš namo krintančioje šviesoje, 
tačiau aš vis dėlto spėjau jį pamatyti. Taip ir išsižiojau iš nuo- 
stabos, paskui apsigręžiau ir pasileidau laiptais aukštyn į Holmso 
kambarį. 

— Aš žinau, kas yra mūsų klientas! — pratrūkau nepajėgdamas 
išlaikyti tokią didelę naujieną.— Holmsai, juk tai... 

— Tai ištikimas bičiulis ir galantiškas džentelmenas, — iškelta 
ranka tramdydamas mano įkarštį, pasakė Holmsas.— To mums ir 
pakaks žinoti. 

Man niekas nepasakė, kaip toji kompromituojanti knyga buvo 
panaudota. Gal seras Džeimsas kaip nors apsisuko. O greičiausiai 
tokia subtili misija buvo patikėta tėvui. Siaip ar taip, trokštamas 
tikslas buvo pasiektas. Po trijų dienų „Morning post“ laikraštyje 
pasirodė žinutė, kad barono Adelberto Griunerio ir panelės Viole- 
tos de Mervil santuoka neįvyks. Tas pat dienraštis išspausdino 
reportažą iš policijos teismo posėdžio, kuriame panelė Kitė Vinter 
buvo kaltinama sunkiai sužalojusi žmogų sieros rūgštimi. Per jos 

teismą iškilo tiek kaltę švelninančių aplinkybių, kad bausmė už 
tokį nusikaltimą, kaip visi mena, buvo paskirta pati mažiausia. 
Šerlokui Holmsui grėsė kaltinimas už įsilaužimą, bet kai nusi- 
kalstama gerais tikslais, o klientas pakankamai įtakingas, net 
griežti britų įstatymai tampa humaniškesni ir lankstesni. Žodžiu, 
mano draugas dar nepateko į kaltinamųjų suolą. 


NUBLYSKES KAREIVIS 


Nors mano draugui Votsonui retai kyla kokių idėjų, bet, taip atsi- 
tikus, jis nepaprastai atkakliai jų laikosi. Jau nuo kažin kada jis 
nedavė man ramybės ir ragino patį aprašyti savo nuotykius. Ko 
gero, aš pats užsitraukiau ant savo galvos tą bėdą, nes dažnai 
rasdavau dingstį prikišti jo pasakojimams paviršutiniškumą, kal- 
tindavau jį pataikaujant pigiam publikos skoniui, užuot griežtai 
laikiusis vien tik faktų ir skaičių. „Rašykite pats, Holmsai!“— 
atšaudavo jis, ir turiu prisipažinti, kad, paėmęs plunksną į ran; 
kas, ėmiau suprasti, jog, pateikiant įvykį, būtina sudominti skai- 
tytoją. Vargu ar toji istorija, kurią dabar ketinu papasakoti, gali 
nepatraukti dėmesio, nes tai vienas keisčiausių mano praktikos 
įvykių, nors taip jau atsitiko, kad Votsonas neturi jo užsirašęs. 
Kartą užsiminęs apie savo seną draugą ir biograią, naudodama- 
sis proga, paaiškinsiu, kodėl aš apsisunkinu imdamas į įvykio 
vietą kompanioną. Tai darau ne iš kokių sentimentų ar kaprizų, 
bet todėl, kad Votsonas turi puikių charakterio bruožų, į kuriuos 
dėl savo kuklumo mažai kreipia dėmesio, visą jį sutelkdamas mano 
žygiams aukštinti. Numatantis tavo planus ir veiksmų kryptį 
bendražygis visad yra pavojingas, tačiau toks, kurį nuolat ste- 
bina kiekvienas raidos posūkis, kuriam ateitis visad yra užversta 
knyga, — idealus padėjėjas. 

Iš mano užrašų knygelės matyti, kad 1903 metais, sausio mė- 
nesį, tik pasibaigus Burų karui, pas mane apsilankė ponas Džeim- 
sas M. Dodas, aukštas, skaistaveidis, saule nudegęs garbingas 
britas. Tuo metu gerasis Votsonas buvo manc palikęs dėl žmo- 
nos — vienintelis jo savanaudiškas poelgis, kiek menu, per visą 
mūsų bendravimą. Tada aš buvau vienas. 

Turiu įprotį sėdėti nugara į langą, o savo lankytojus sodinti 
priešais, kad šviesa kristų aut jų. Ponas Džeimsas M. Dodas at- 

rodė pasimetęs ir nežinąs, kaip pradėti kalbą. Aš nepuoliau į 
pagalbą, nes, klientui tylint, turiu daugiau laiko stebėti jį. Įsi- 
tikinau, kad visad išeina į- naudą apstulbinti klientą savo suge- 
bėjimais,- tad pareiškiau jam kelias pastabas. 

— Tai neseniai grįžote iš Pietų Afrikos? 

— Taip, pone,— atsakė kiek nustebęs. 

— Tikriausiai tarnavote Karališkajame savanorių kavaleristų 
pulke? 

— Teisybė. 

— Be abejo, iš Midlsekso dalinio? 

— Tikra tiesa! Pone Holmšai, jūs — tikras aiškiaregys! 

Aš nusišypsojau iš jo apstulbusio veido. 

— Kai įeina į mano kambarį vyriškas džentelmenas, stipriai 
nudegęs — Anglijoje niekad taip neparuduosi — ir įsikišęs nosinę 
ne į kišenę, o į rankovę, tai visai nesunku nuspėti, kas jis. Jūsų 
trumpa barzdelė byloja, kad esate ne kadrinis karys. Turite rai- 
telio išvaizdą, o Midlsekso dalinį nurodė jūsų vizitinė kortelė — 
jūs biržos brokeris iš Trogmortono gatvės. Tai į kokį kitą, jei ne 
į tą dalinį jūs galėjote stoti? 

— Kiaurai viską matote. . 

— Matau ne daugiau už jus, bet aš įsigudrinau dar ir paste- 
bėti tai, į ką Žiūriu. Tačiau, pone Dodai, jūs greičiausiai atėjote 
ne mano pastabumo privalumų aptarti? Tai kas gi nutiko sena 
jame Taksberio parke? 

— Pone Holmsai!.. 

-— Gerbiamasis pone, čia nėra jokio slėpinio. Pradėdamas ra- 
šyti laišką, jūs užrašėte tos vietovės pavadinimą, o kadangi pra- 
šėtės priimamas labai skubiai, tai aišku, jog ką tik įvyko kažkas 
svarbaus. 

— Taip, tai tiesa. Bet tą laišką aš rašiau po vidudienio, o 
nuo to laiko dar daug kas atsitiko. Jei pulkininkas Emsvortas 
nebūtų išmetęs manęs lauk... 

— Išmetęs lauk? 

— Taigi. Matote, iki ko buvo prieita! Pats pulkininkas Ems- 
vortas kietas kaip titnagas. Armijoje jis buvo žiaurios disciplinos 
šalininkas, tada ir su žodžiais ten niekas nesiskaitė. Aš nesitaiks- 
tyčiau su tokiu pulkininko elgesiu, jei man nerūpėtų Godtris. 

Aš užsidegiau pypkę ir atsilošiau krėsle. 

— Gal jūs paaiškintumėte, apie ką kalbate? 

— Aš jau buvau bepradedąs manyti jus viską žinant ir be 
jokių paaiškinimų,— pasakė jis.— Gerai, išdėsiu jums faktus ir 
meldžiu Dievą, kad galėtumėte man pasakyti, ką jie reiškia. Aš 
visą naktį laužiau galvą ir kuo daugiau galvoju, tuo nejtikėti- 
nesni jie atrodo. 

Kai aš 1901-ųjų sausio mėnesį — kaip tik prieš dvejus metus — 
įstojau savanoriu į pulką, jaunasis Godiris Emsvortas irgi įsirašė 
į tą patį kavalerijos padalinį. Pulkininko Emsvorto, Krymo karo 
dalyvio, apdovanoto Viktorijos kryžiaus ordinu, vienintelis sūnus, 
tokios -pat kaip ir tėvo kovingos dvasios, tad nenuostabu jį išėjus 
savanoriu į karą. Pulke nebuvo už jį puikesnio vaikino. Mudu 
labai susidraugavome; taip galima susibičiuliauti tik kartu gyve- 
nant ir dalijantis tais pačiais džiaugsmais bei vargais. Turėti 
armijoje šalia draugą — labai didelis dalykas. Ištisus sunkaus 
karo metus mudu kovojome petys į petį, drauge išgyvenome ir 
šilta, ir šalta. Tačiau kartą jį sužeidė iš didelio kalibro ginklo 
už Pretorijos, prie Deimantų kalvos. Aš tegavau vieną laišką iš 
Keiptauno ligoninės ir vieną iš Sautamptono. Ir nuo to laiko — 
nė žodžio, pone Holmsai, va, jau daugiau kaip šeši mėnesiai 
mano geriausias draugas sakytum kiaurai žemę prasmegęs. 

Kai karui pasibaigus mes visi sugrįžome, aš parašiau jo tėvui 
ir paklausiau, kur Godifris. Jokio atsako negavau. Kiek palū- 
kuriavęs, vėl parašiau. Šįkart sulaukiau trumpo ir atžaraus laiš- 
kučio: Godiris išvykęs į kelionę aplink pasaulį ir, matyt, joje 
užtruksiąs apie metus. Toks atsakymas manęs nepatenkino. Visas 
reikalas man atrodė velniškai nenatūraliai. Jis buvo padorus 
žmogus, ir ne jam taip pamesti draugą.- Tai nepanašu į jį. Ir dar: 
Atsitiktinai žinojau Godirį esant daugybės pinigų paveldėtoją 
ir kad juodu su tėvu ne visada rasdavo bendrą kalbą. Kartais se- 
nis imdavo ieškoti priekabių, o jaunasis Godiris buvo per karštas 
su tuo taikstytis. Ne, manęs toks atsakymas netenkino, ir aš nu- 
tariau iš panagių ištirti tą dalyką. Bet taip susidėjo aplinkybės, 
kad mano paties reikalai po dviejų metų nebuvimo prašyte pra- 
šėsi tvarkomi ir tik šią savaitę galėjau imtis Godfrio mįslės. Kartą 
pradėjęs, aš viską mesiu į šalį, kol sužinosiu, kur čia šuo pa- 
kastas. 

Ponas Džeimsas M. Dodas man pasirodė toks žinogus, su kuriuo 
geriau draugauti negu pyktis. Apie tai bylojo ir jo melsvos, griež- 
tos. akys, ir tvirtas, keturkampis smakras stipriai sučiauptomis 
lūpomis. 

— O ką jūs jau nuveikėte? — paklausiau. 

— Pirmiausia nutariau nuvykti į jo namųs, į senąjį Teksberio 
parką netoli Bedtordo, ir pasižvalgyti. Todėl šį kartą parašiau 
jo motinai — man jau buvo gana to stačioko tėvo — ir tiesiai iš- 
dėjau: Godiris — mano draugas, mudu esame drauge patyrę daug 
įdomių dalykų, apie kuriuos galėčiau papasakoti, ir, jei būčiau 
tuose kraštuose, ar ponia leistų man užsukti ir t. t. Iš jos gavau 
visai malonų atsakymą ir kvietimą paviešėti dieną kitą. Tuo kvie- 
timu ir pasinaudojau pirmadienį. 

Teksberis sunkiai pasiekiamas — penkios mylios ir nuo stoties, 
ir nuo gretimų gyvenviečių. Stotyje nebuvo jokios važiuoklės, 
todėl turėjau eiti pėstute ir dar tempti lagaminą. Jau beveik temo, 
kai pasiekiau Teksberį. Masyvus gyvenamasis namas stovėjo tarsi 
pasimetęs didžiuliame parke. Iš pažiūros jis buvo įvairių epochų 
ir stilių mišinys: pradedant Elžbietos laikų rąstų bei plytų pa- 
grindu ir baigiant Viktorijos laikų portiku. Viduje sienos buvo 
tai medžiu apkaltos, tai apmuštos gobelenu, apkabinėtos senais, 
nublukusiais portretais; namuose slypėjo šešėliai ir paslaptys. 
Senasis 'Ralias, vyriausiasis liokajus, atrodė tokio pat amžiaus 
kaip ir namas, o jo žmona — net senesnė. Ji augino Godirį, ir ne 
sykį girdėjau jį pasakojant apie savo auklę, už kurią tik motina 
jam brangesnė. Todėl iškart pajutau tai keistos išvaizdos senutei 
simpatiją. Patiko ir motina — nedidukė, švelni it balta pelytė mo- 
teriškutė. Tik pats pulkininkas man buvo atkarus. 

Mudu iš karto truputį susikirtome, ir būčiau tuoj pat grįžęs 
į stotį, bet man toptelėjo jį tiesiog norint mane šitaip išprašyti 
lauk. Nuvestas į kabinetą, radau prie netvarkingai apkrauto stalo 
sėdintį aukštą, gunktelėjusį, dulsva veido oda ir netvarkinga 
žila barzda senį. Raudonomis kraujagyslėmis išmarginta kumpa 
it grifo snapas nosis, gauruoti antakiai, sužėlę virš nuožmių akių. 
Dabar supratau, kodėl Godiris retai užsimindavo apie tėvą. 

— Na, pone,— prabilo gergždžiančiu balsu,— būtų įdomu su- 
žinoti tikrą šio vizito tikslą. 

Atsakiau tai paaiškinęs savo laiške jo žmonai. 

— Taip, taip, jūs rašėte.pažinojęs Godfrį Afrikoje. Bet tai tik 
jūs teigiate. 

— Kišenėje aš turiu jo laiškus. 

— Malonėkite juos parodyti. 

Jis užmetė akį į paduotus laiškus ir švystelėjo juos atgal. 

Tai ką pasakysite? — burbtelėjo. 

— Esi labai prisirišęs prie Godfrio. Mus daug kas sieja, ypač 
prisiminimai. Man skaudu, kad jis nei iš šio, nei iš to staiga taip 
nutilo, ir aš norėčiau sužinoti, kas jam nutiko. 

— Gerbiamasis pone, aš menu mūs jau susirašinėjus šia tema 
ir aš jums pranešiau, kas jam nutiko. Jis išvyko į kelionę aplink 
pasaulį. Grįžus iš Afrikos, jo sveikata buvo nekokia, tad mudu 
su Žmona. nutarėme jam reikiant visiško poilsio, pakeisti aplinką. 
Malonėkite tai perduoti ir visiems kitiems draugams, kuriems šau- 
tų į galvą domėtis mano sūnumi. 

— Būtinai, — pažadėjau.— Bet gal būtumėte toks malonus ir 
pasakytumėte garlaivio pavadinimą bei kryptį, kuria jis išplaukė, 
taip pat ir datą. Tada galėčiau nusiųsti jam laišką. | 

Mano prašymas, regis, ir nustebino, ir suerzino šeimininką. 
Jo dideli antakiai nusileido ant akių, o pats ėmė nekantriai bar- 
benti pirštais į stalą. Galop jis dėbtelėjo į mane kaip į savo prie- 
šininką, padariusį pavojingą šachmatų ėjimą, į kurį jau ir pats 
turėjo atkirtį. 

— Pone Dodai,— tarė jis,— daug kas užsigautų dėl jūsų vel- 
niško atkaklumo, už tokį įkyrumą laikytų jus tiesiog akiplėša. 

— Gerbiamasis pone, pažvelkite į tai kaip į mano tikros mei- 
lės jūsų sūnui išraišką. 

— Tik taip. Dėl to aš ir padariau jums daug nuolaidų. Visgi 
turiu jus paprašyti baigti tuos klausinėjimus. Kiekvienoje - šei- 
moje savos vidinės nuostatos, savi elgesio motyvai, ir ne višada 
gali viską paaiškinti pašaliniams, nors jie ir būtų kupini ge- 
riausių ketinimų. Mano žmona norėtų išgirsti ką nors iš Godfrio 
praeities, apie kurią galite jai papasakoti, bet labai prašyčiau 
neliesti dabarties ir ateities. Tie klausinėjimai, pone, nieko gero 
neduos, tik pridarys mums nemalonumų bei keblumų. 

— Taigi, pone Holmsai, priėjau liepto galą. Nei bėgti, nei 
rėkti. Galėjau tik apsimėsti priimąs jo žaidimo taisykles, bet sau 
prisiekiau nenurimti, kol nesužinošiu savo draugo likimo. 

Vakaras buvo nejaukus.' Mes trise tykiai pietavome nykiame, 
išblukusiame, sename valgomajame. Ponia labai domėjosi pasa- 
kojimais apie sunų, bet senasis pulkininkas buvo paniuręs ir pri- 
slėgtas. Mane taip slogino patirti įspudžiai, kad aš greitai, kaip 
tik leido mandagumas, alsiprašiau ir nuėjau į savo kambarį. Jis 
buvo pirmame aukšte, didžiulis, menkai apstatytas, toks pat ny- 
kus kaip ir visas namas; bet kas metus miegojo Pietų Afrikos 
tyrlaukiuose ant plikos žemės, tas nelabai suks galvą dėl mie, 

gamojo jaukumo! Praskleidžiau užuolaidas ir pažvelgiau į sodą: 
knygą, atsisėdau prie pleškančio židinio; ant stalo degė lempa, 
ir aš, norėdamas nuvyti įkyrias mintis, ėmiau skaityti. Mano pa- 
stangas nutraukė senasis Raltas, vyresnysis liokajus, atnešęs dau- 
giau anglių. 

— Pamaniau, pone, kad galite naktį pritrūkti anglių. Oras 
žvarbus, o šitie kambariai šalti. 

Išeiti jis lyg ir delsė, tad, kai pakėliau į jį akis, raukšlėtame 
senojo tarno veide slypėjo, sakyčiau, koks troškimas. 

— Labai atsiprašau, pone, bet aš negalėjau negirdėti, ką jūs 
pasakojėte per pietus apie jaunąjį ponaitį Godfrį. Zinote, pone, 
mano žmona buvo jo žindyvė, tai aš, galima sakyti, esu jo įtėvis. 
Kaipgi mums juo nesidomėti? Tai, sakote, jis buvo geras karei- 
vis? 

— Visame pulke nebuvo už jį drąsesnio. Kartą jis mane iš- 
traukė iš būrų šautuvų ugnies. Taigi, kad ko, galėjo manęs čia 
ir nebūti. 

Senasis tarnas patrynė kaulėtas rankas. 

— Taip, pone, taip, čia tikras ponaitis Godiris, kaip nuluptas. 
Jis visad buvo drąsus. Nėra parke medžio, pone, į kurį jis nebūtų 
įsikoręs. Niekas nevaliojo jo užlaikyti. Buvo puikus vaikas, pone, 
buvo ir puikus vyras, Dievas mato! | 

Aš pašokau ant kojų. 

— Klausykit! Kaip man suprasti?! —:sušukau.— Jūs sakote, 
jis buvo. Taip. kalbate, tarsi jo gyvo nebūtų! Kas čia per paslaptis? 
Kas nutiko Godtriui Emsvortui? — Aš griebiau senį už peties, bet 
jis išsisuko. 

— Aš, pone, nieko nežinau apie ponaitį Godirį. Klauskite šei- 
mininko. Jis žino. Ne mano darbas kištis į ponų reikalus. 

Buvo jau beeinąs, bet aš nustvėriau jį už rankos. 

— Klausykit,— prašvokščiau aš,— tegu laikysiu jus čia visą 
naktį, bet jūs atsakysite man į vieną klausimą. Ar Godfris miręs? 

Jis nepajėgė žiūrėti man į akis. Buvo „lyg užhipnotizuotas. 
Plėšte išplėšiau jam iš lūpų tokį baisų. ir netikėtą atsakymą. 

-- Dieve mano, kad jis būtų miręs! — sušuko senis ir, ištrūkęs 
man iš rankų, puolė pro duris iš kambario. 

(ialite įsivaizduoti, pone Holmsai, kad sugrįžau į savo 
krėslų visai priblokštas. Senio žodžius, manding, buvo galima tik 

sikaltimą ar bent nedorą sandėrį ir paniekino šeimos garbę. Griež- 
tas senasis pulkininkas kažkur išsiuntė sūnų ir taip paslėpė jį 
nuo pasaulio, kad nekiltų skandalas. Godiris buvo beprotiškai 
drąsus, staigus, daug negalvojantis vaikinas, lengvai pasiduodavo 
kitų įtakai. Gal jo pakliūta į piktas rankas, kurios ir nuvedė jį į 
pražūtį? Kaip liūdna, jei jį ištiko tokia nelaimė! Bet tada tuo 
labiau turiu jį surasti ir, susipažinęs su padėtimi, nuspręsti, ar 
galiu jam kuo padėti. Taip aš susigraužęs svarsčiau tą dalyką, 
o kai pakėliau akis, prieš mane stovėjo Godiris Emsvortas. 

Didžiai susijaudinęs, mano klientas nutilo. 

— Prašom tęsti, — paraginau.— Jūsų problema kai kuriais at- 
žvilgiais tikrai keista. 

— Jis buvo už lango, pone Holmsai, priglaudęs veidą prie 
stiklo. Jau sakiau, kad aš buvau praskleidęs užuolaidas, kai Žžiū- 
rėjau į sodą. Taip ir palikau jas, iki galo neužtrauktas. Kaip tik 
tame tarpe tarp užuolaidų ir pamačiau jį visą kaip stovi — langas 
buvo iki žemės. Bet mano dėmesį patraukė jo veidas. Jis buvo 
mirtinai išblyškęs — kaip gyvas nesu matęs tokio balto veido. Taip 
gali atrodyti tik vaiduokliai, bet mūsų žvilgsniai susidūrė, ir tai 
buvo gyvo žmogaus akys. Pamatęs mane žiūrint į jį, jis atšoko 
nuo lango ir dingo tamsoje. 

Vaikino išvaizda, pone Holmsai, pribloškė mane. Ne tik jo 
šiurpiai baltas kaip sūris veidas tamsoje. Buvo dar kažko subti- 
lesnio ir baisesnio už tą švytintį blyškumą — kažkokia slapukiška 
veido išraiška, kažkoks kaltės pojūtis... Kaip visa tai nepanašu 
į mano atvirą, vyrišką draugą, kurį pažinojau. Mane apėmė siau- 
bas. 

Kai pakariauji porą metelių, ir dar su broliu būru, tai išmoksti 
mikliai susivokti ir veikti. Nespėjo Godiris dingti man iš akių, 
aš jau buvau prie lango, bet jo skląstis ėmė ir užsikirto, tad prai- 
ėjo kiek laiko, kol jį išjudinau. Iššokęs į sodą, pasileidau taku, 
kuriuo, manding, jis galėjo pasiduoti. Takas buvo ilgas, naktis — 
ne iš šviesiųjų, bet man atrodė priekyje kažką šmėkščiojant. Bėg- 
damas šaukiau jį vardu, bet nesulaukiau jokio atsako. Pagaliau 
pasiekiau vietą, kur takas šakojosi skirtingomis kryptimis į įvai- 
rius namelius bei ūkinius trobesius. Dvejodamas sustojau ir tada 
išgirdau trinktelint duris. Ir jas uždarė ne užpakalyje manęs, 
didžiajame name, o priekyje, kažkur tamsoje. Tai, pone Holmsai, 
galutinai įtikino mane, kad regėtas pro langą veidas nebuvo ma- 
no vaizduotės vaisius. Godiris bėgo nuo manęs ir dabar uždarė 

duris. Tuo nė kiek neabejojau. Daugiau ten nebuvo kas veikti, ir. 
aš, grįžęs į savo kambarį, praleidau sunkią naktį, visą laiką lau- 
žydamas galvą,— bandžiau sugalvoti versiją, kuri paaiškintų tuos 
Iaktus. Kitą dieną pulkininkas buvo lyg ir mažiau pasišiaušęs, o 
jo Žmona, užsiminusi apie kelias įdomias vietas kaimynystėje, 
davė man dingstį pasiklausti, ar dar viena mano nakvynė Teks- 
beryje nelabai juos apsunkintų. Pulkininkui pro dantis iškošus 
sutikimą, gavau visą dieną pasižvalgyti. Aš jau buvau įsitikinęs 
Godfrį slepiantis kažkur netoliese, bet man reikėjo sužinoti, kur 
ir kodėl jis tai: daro. 

Teksberio namas buvo toks didelis, taip į šonus išsidriekęs, 
kad galėjai jame visą pulką paslėpti ir niekas jo nepastebėtų. Jei 
čia glūdėtų tas slėpinys, man būtų sunku jį apčiuopti. Bet durys, 
kurias girdėjau uždarant, tikrai buvo ne šiuose namuose. Reikia 
pasidairyti parke, gal ten ką užeisiu. Tai daryti man niekas ne- 
kliudė, nes senieji šeimininkai buvo kiekvienas savaip užsiėmęs 
ir davė man valią. 

Netoliese mačiau keletą. trobesių, o sodo pakraštyje, atokiau, 
stovėjo namas, ganėtinai . didelis sodininko ar eigulio šeimai 
gyventi. Ar jo duris girdėjau trinksint? Neva be tikslo žioplinė- 
damas po parką, nerūpestingai prisiartinau prie namo. Tuoj pro 
duris išėjo nedidukas, barzdotas žmogelis juodu paltu ir katiliuku 
ant galvos. Anaiptol nepanašus į sodininką. Didžiausiai mano 
nuostabai, jis užrakino duris ir įsidėjo raktą į kišenę. Tada pa- 
žvelgė į mane ir kiek nustebo. 

— Ar jūs čia svečiuojatės? — paklausė jis. 

Patvirtinau tai ir pasisakiau esąs Godirio draugas. 

— Kaip gaila, kad jis išvykęs į tą kelionę, nes jam būtų labai 
smagu mane pamatyti, — tęsiau aš. 

“ — Tikrai, tikrai labai gaila,— atsakė jis lyg ir nesmagiai.— 
Tikiuosi jus vėl apsilankysiant tinkamesniu laiku. 

Jis praėjo pro mane, bet apsisukęs pastebėjau jį atokiau pu- 
siau pasislėpus už laurų krūmo ir stebint mane. Apeidamas na- 
melį, gerai jį nužvelgiau: langai uždengti tankiomis užuolaido:- 
mis, ir iš pažiūros tuščias. Jei per daug drąsiai -imčiau jį apžiū- 
rinėti, galėčiau sugadinti savo žaidimą ir net būti išprašytas iš 
čia, nes jaučiau esąs sekamas. Todėl nužingsniavau į namus ir 
laukiau vakaro; tada vėl griebiausi savo. Visai sutemus ir. namams 
nutilus, išlipau pro langą ir kiek galėdamas tykiau. nusliūkinau 
pric paslaptingojo namelio.. 

Aš jau sakiau apie aklinai uždangstytus langus, o dabar jie 
buvo dar ir langinėmis sandariai uždarinėti. Tačiau pro vieną 
švytėjo plyšelis, tad ir prigludau prie jo. Man pasisekė, nes užuo- 
laida buvo ne iki galo užtraukta. Išvydau gana jaukų kambarį, 
šviesią lempą ir židinyje degančią ugnį. Priešais sėdėjo tas nedi- 
dukas žmogelis, matytas rytą. Jis rūkė pypkę ir skaitė laikraštį. 

— Kokį laikraštį? — paklausiau. | 

Man nutraukus pasakojimą, klientas suirzo. 

— Argi tai svarbu? 

— Labai svarbu. 

— Tikrai neatkreipiau dėmesio. 

— Tai gal bent pastebėjote, ar lapai buvo didelio formato, ar 
mažesnio, kaip savaitraščių? 

— Kai dabar užsiminėte apie tai, galiu pasakyti lapus buvus 
nedidelius. Galėjo būti ,„Spekteitor“. Tačiau man ne galvoje buvo 
tokios. detalės, nes pamačiau kitą Žmogų, sėdintį nugara į langą, 
ir galiu prisiekti tai buvus Godirį. Aš nemačiau jo veido, bet kaip 
gerai pažinojau tą pečių liniją! Jis sėdėjo palinkęs į ugnį, pasirė- 
męs alkūne, ir iš visos jo pozos dvelkė didžiulis liūdesys. Kol 
dvejojau, ką daryti, kažkas taukštelėjo man per petį — šalia sto- 
vėjo pulkininkas Emsvortas. 

— Prašom eiti čia, pone! — sušnypštė jis ir tylėdamas pasuko 
į namus, o aš nusekiau jam įkandin, ir taip iki savo miegamojo. 
Prieškambaryje jis paėmė traukinių tvarkaraštį. 

— Traukinys į Londoną išeina aštuntą valandą trisdešimt 
minučių, — pasakė jis.— Aštuntą prie durų jūsų lauks važiuoklė. 
Iš įsiūčio jis buvo net perbalęs, o aš jaučiausi taip nėsmagiai, 
kad, bandydamas atsiprašyti, vos įstengiau pralementi kelis pad- 
rikus sakinius apie savo nenumaldomą rūpestį dėl draugo. 

— Prašyčiau apie tai net nekalbėti, — nutraukė jis mane.— 
Jūs pačiu bjauriausiu būdu įsibrovėte į privačius mūsų šeimos 
reikalus. Mes priėmėme jus kaip svečią, o pasirodo, esate šnipas. 
Daugiau neturiu ko jums pasakyti, nebent tai, kad niekad kaip 
gyvas nenoriu jusų matyti. 

Tada, pone Holimsai, aš pritrūkau kantrybės ir įsikarščiavęs 
pasakiau: 

— Aš mačiau jūsų sunų ir esu įsitikinęs jus dėl kažkokių savo 
sumetimų slepiant jį nuo pasaulio. Aš nesuprantu, kas skatina 
jus taip elgtis, bet neabejoju jį esant nelaisvą žmogų. Perspėju 
jus, pulkininke Emsvortai, kad, kol neįsitikinsiu savo draugo sau- 

gumu ir gerove, aš nesiliausiu stengęsis atskleisti tos paslapties 
esmę ir, Djevas mato, tikrai nesileisiu įbauginamas jūsų žodžių 
ar veiksmų. 

Senasis pulkininkas ko nesprogo iš pykčio, ir tikrai maniau jį 
pulsiant mane. Jau sakiau senį esant nuožmų, ilgą kaip balkis 
milžiną, ir nors nesu iš silpnųjų, man būtų buvę sunku prieš jį 
atsilaikyti. Tačiau pulkininkas, pažaibavęs į mane pilnomis įniršio 
akimis, apsisuko ant kulno ir išėjo iš kambario. O aš iš ryto sėdau 
į nurodytą traukinį, tvirtai nutaręs eiti tiesiog pas jus ir prašyti 
patarimo bei pagalbos, nes jums buvau jau rašęs prašydamas 
leidimo užeiti. 

Tai tokią problemą iškėlė man svečias. Nuovokus skaitytojas 
jau nutuokia, kad, narpliojant šį įvykį, daug keblumų nekils, nes 
pati jo esmė nesiūlo kažin kiek sprendimų. Nors ir nepainus at- 
vejis, tačiau turi įdomių ir dar man nepasitaikiusių detalių, dėl ko 
jį ir užrašiau. Dabar tęsiu pasakojimą ir imsiuos man įprasto 
loginės analizės metodo, kad sumažinčiau galimų išvadų skaičių. 

— Kiek namuose yra tarnų? — paklausiau. 

— Man rodos, ten yra tik senasis Ralfas ir jo žmona. Pulki- 
ninkas su žmona gyvena labai paprastai. 

— Tame atskirame namelyje tarnas yra? 

— Ne, nebent būtų tas mažas, barzdotas žmogelis, bet jis vi- 
siškai į tarną nepanašus. 

— Tai jau duoda minčiai daug peno. Ar pastebėjote nešiojant 
maistą iš vieno namo į kitą? 

— Kai pasakėte, tai tikrai prisimenu matęs senį Ralią nešant 
krepšį sodo taku to namelio link. Bet tuomet man nė į galvą ne- 
šovė, kad jis neša maistą. 

— Ar klausinėjote vietos žmones? 

— Taip, klausinėjau. Kalbėjausi su stotelės viršininku ir kai- 
mo viešbučio šeimininku. Tiesiog paklausiau, ar jie ką nors žiną 
apie mano seną draugą Godirį Emsvortą. Abu tvirtai atsakė jį 
išvykus į kelionę aplink pasaulį. Jis buvęs trumpam grįžęs namo, 
bet tuoj pat vėl iškeliavęs. Matyt, ta versija visi tiki. 

— Ar nieko nesakėte apie savo įtarimus? 

— Nieko. 

— Labai išmintingai pasielgėte. Tą istoriją tikrai reikia ištirti. 
Važiuoju su jumis į Teksberį. 

— Šiandien? 

Bet taip atsitiko, kad tuo metu tyriau bylą, mano draugo Vot- 
sono aprašytą „Vienuolyno mokykloje“, į kurią buvo taip bjauriai 
įsivėlęs Greiminsterio hercogas. Taip pat Turkijos sultonas buvo 
įprašęs nedelsiant griebtis tam tikrų veiksmų, kurių atidėliojimas 
galėjo sukelti pačių rimčiausių politinių padarinių. Todėl tik kitą 
savaitę, kaip rodo mano užrašai, galėjau važiuoti su ponu Džeim- 
su M. Dodu į Bedforšyrą. Atvažiavę į Justoną, mes dar pasiėmėme 
tylų, santūrų, solidų plieninio žvilgsnio džentelmeną, su kuriuo 
buvau susitaręs anksčiau. 

— Tai mano senas draugas,— pasakiau Dodui.— Galimas da- 
Aykas, mums neprireiks jo, bet, kita vertus, gali taip atsitikti, jog 
be to žmogaus jokiu būdu neapsieisime. Šiuo metu nėra reikalo 
plačiau apie tai kalbėti. 

Iš Votsono pasakojimų skaitytojai tikriausiai žino mane ne- 
mėgstant daug kalbėti, pasakoti apie savo planus, jei įvykis dar 
tiriamas. Dodas, atrodo, nustebo, bet nieko neklausinėjo, ir mes 
trise tesėme kelionę. Traukinyje aš uždaviau Dodui keletą klau- 
simų, nes norėjau, kad apie tą dalyką pasiklausytų mūsų bendra- 
keleivis. 

— Jūs sakėte savo draugo veidą visai aiškiai matęs lange, 
taip aiškiai, jog neabejojate jo tapatybe? 

— Nė per nago juodymą. Jis buvo prispaudęs nosį prie stik- 
lo. Lempa labai gerai apšvietė jį. 

— O negalėjo tai būti kas nors į jį panašus? 

— Ne, tai buvo jis. 

— Bet jūs sakėte jį atrodžius labai pasikeitusį? 

— Tik veido spalva buvo nežmoniška. Kaip čia ją nusakius?.. 
Na, jo veidas buvo kažkaip keistai nubalęs — kaip žuvies pilvas. 

— Ar visas veidas buvo vienodai baltas? 

— Ne, nepasakyčiau. Labiausiai nubalusi buvo kakta, kurią, 
priglaustą prie lango, labai aiškiai mačiau. 

— Ar šaukėte jį? 

— Iš pradžių buvau per daug apstulbęs ir pasibaisėjęs. Pas- 
kui puoliau jį vytis, bet, kaip sakiau, nieko nelaimėjau. 

Toji istorija man jau buvo aiški, trūko tik vieno mažo daly- 
kėlio jai visai pabaigti. Gerokai pavažiavę karieta, atvykome prie 
mano kliento nupasakoto seno, keisto, ištįsusio, išdrikusio namo, 
kurio duris atidarė vyrėsnysis liokajus Ralfas, mažo ūgio, vienų 
raukšlių senukas, apsitaisęs įprastu liokajams apdaru — juodu 
švarku ir dryžuotomis pilkšvomis kelnėmis, bet turėjo vieną keistą 

priedą — buvo apsimovęs rudomis odinėmis pirštinėmis, kurias, 
mus pamatęs, tuojau nusimovė ir praeidamas padėjo ant stalelio 
prieškambaryje. Kaip mano draugas Votsonas jau minėjo, turiu 
labai jautrią uoslę ir tuoj pajutau silpną, bet aitrų kvapą. Atrodo, 
jis sklido nuo stalelio prieškambaryje. Apsigręžęs aš, dėdamas 
ant jo kepurę, numečiau ją ant žemės, pasilenkiau pakelti ir per 
pėdą prikišau nosį prie pirštinių. Taip, be jokios abejonės, nuo jų 
dvelkė aitrus dervos kvapas. Įžengiau į pulkininko kabinetą jau 
visiškai išgvildenęs šį atvejį. Gal ir nevertėtų taip imti ir at- 
skleisti visas kortas, kai aprašinėju savo darbą. Kai kurias įvykio 
raidos grandis Votsonas nutyli ir todėl paskui gali sukurpti savo, 
tarkim, įspūdingus finalus. | | 

Kambaryje pulkininko Emsvorto nebuvo, bet, Raliui pranešus, 
įis netruko pasirodyti. Greitai koridoriuje išgirdome jo sparčius, 
sunkius žingsnius. Atplėšęs duris, jis šovė vidun pasišiaušusia 
barzda ir. persikreipusiu veidu — tokio baisaus senio kaip gyvas 
nebuvau matęs. Jis laikė rankoje mūsų vizitines korteles, kurias 
dabar suplėšė ir ėmė trypti jų skiautes. 

— Ar aš jums nesakiau, prakeiktas pragaro išpera, kad ne- 
kištumėte daugiau čia savo nosies?! Kad nedrįstumėte daugiau 
čia kojos kelti?! Jei dar lįsite į mano valdas be leidimo, aš su 
jumis susidorosiu! Aš turiu teisę! Aš jus, gerbiamasis pone, nu- 
šausiu! Dievas mato, nušausiu! O juš, pone,— jis pasisuko į ma- 
ne,— aš taip pat perspėju. Man žinoma jūsų daug garbės netei- 
kianti profesija, bet pataupykite savo išliaupsintus talentus ki- 
tiems dalykams! Čia nėra kur jiems pasireikšti! 

— Aš neišeisiu iš čia,— tvirtai tarė mano klientas,— kol ne- 
išgirsiu iš paties Godfrio lūpų, kad jis nėra prievartaujamas. 

Priverstas priimti nepageidaujamus svečius, šeimininkas pa- 
skambino varpeliu. 

— Ralfai,— paliepė jis,— telefonuok policijai ir paprašyk ins- 
pektoriaus atsiųsti du policininkus. Pasakyk, kad į namus įsibrovė 
vagys. 

— Minutėlę,— įsiterpiau,— pone Dodai, privalote žinoti pulki- 
ninką Emsvortą turint teisę tokius kaip mes svečius išprašyti, o 
mus — negalint čia likti be jo sutikimo. Kita vertus, jis turi su- 
prasti, kad jūs taip elgiatės tik rūpindamasis jo sūnumi. Jei būtų 
man leista penkias minutes pasikalbėti su pulkininku Emsvortu, 
drįstu tikėti, kad tikrai galėčiau pakeisti jo nuomonę šiuo klausi- 
mu. 

— Aš taip greitai nesikeičiu,— atrėžė senasis karys.— Raliai, 
daryk, kas pasakyta! Kokio velnio dar lauki! Skambink policijai! 

— Niekur jis neskambins,— pasakiau užstodamas nugara du- 
ris.— Jei policija įsikiš, įvyks katastrofa, kuri jums kelia tokį 
siaubą.— Aš išsitraukiau užrašų knygelę ir brūkštelėjau vieną 
žodį.— Štai dėl ko,— pasakiau aš, duodamas išplėštą lapelį pull- 
kininkui Emsvortui,— mes atvykome. 

Jis įbedė akis į raštelį, ir iš jo veido dingo visi iki šiol virę 
jausmai, liko tik begalinė nuostaba. 

— Kaip sužinojote? — paklausė dusdamas ir sunkiai susmuko 
į krėslą. 

— Tokia jau mano profesija — sužinoti visa, kas reikia. 

Pulkininkas sėdėjo didžiai susimąstęs, liesais pirštais pešioda- 
mas barzdą. Paskui mostelėjo ranka — atseit pasidavė likimui. 

— Gerai, norite pamatyti Godirį, pamatysite jį. Tai ne mano 
užmačia, jūs privertėte mane žengti šį žingsnį. Raliai, pasakyk 
ponui Godfriui ir ponui Kentui, kad po penkių minučių mes juos 
aplankysime. 

Po tiek laiko mes jau drožėmę sodo taku, kurį nuėję atsidū- 
rėme prie paslaptingojo namelio. Nedidukas, barzdotas žmogus 
stovėjo apstulbęs tarpduryje. | 

— Visa tai taip netikėta, pulkininke Emsvortai. Tai griauna 
mūsų planus. 

— Pone Kentai, aš nieko negalėjau padaryti. Buvau priremtas 
prie sienos. Ar ponas Godiris susitiks su mumis? 

— Taip, jis laukia viduje.-- Žmogus apsigręžė ir įvedė mus 
į didelį, paprastai apstatytą kambarį. Nugara į pleškantį židinį 
stovėjo vyriškis, kurį išvydęs mano klientas ištiestomis rankomis 
šoko pirmyn. 

— (Godiri, senasis drauguži, kaip gera tave vėl matyti! 

Bet Godfris mostelėjo jam trauktis. 

— Neliesk manęs, Džimai. Neik artyn! Taip, žiūrėti gali iki 
soties. Nelabai panašus į šaunųjį grandinį Emsvortą iš B es- 
kadrono, tiesa? 

Jis tikrai atrodė nei šiaip, nei taip. Aiškiai matyti jį buvus 
dailų vyrą — gražūs veido bruožai, nudegęs nuo saulės, bet. da- 
bar išmargintas keistais balzganais lopais, išbalinusiais jo odą. 

— Stai kodėl aš nepriimu svečių, — pasakė jis.— Dėl tavęs, 
Džimai, aš nesijaudinu, bet tikrai apsieičiau be tavo draugo.. Na, 

bet tarkim, kad turėjai svarbią priežastį jį atsivesti, tik jūs mane 
taip netikėtai užklupote! 

— Aš tik norėjau įsitikinti, kad tu nesi skriaudžiamas, Godiri. 
Kai pamačiau tave žiūrint pro langą tą vakarą, niekaip negalėjau 
nurimti neišsiaiškinęs dalyko. 

— Senasis Ralfas pasakė man, kad tu čia, ir aš negalėjau at- 
sispirti pagundai žvilgtelėti į tave. Tikėjausi, kad manęs nepa- 
matysi, bet turėjau bėgti“"į savo landynę, išgirdęs tave .atidarant 
langą. 

— Bet, dėl Dievo, ką visa tai reiškia? 

— Na, čia trumpa istorija,— atsakė jis, degdamas cigaretę.— 
Prisimeni tą rytinį mūšį prie Baielspruito? Netoli Pretorijos, prie 
Rytų geležinkelio? Girdėjai, kad ten mane sužeidė? 

— Girdėti girdėjau, bet smulkiau taip nieko ir nesužinojau. 

— Mus tris atkirto nuo kitų. Atmeni, ten labai kalvotas kraš- 
tas. Buvo Simsonas, tas, kurį vadindavome Plikiu, Andersonas 
ir aš. Mes šukavomeę brolius būrus iš tos vietovės, bet jie mus 
patykojo ir paguldė ant menčių. Tuos du užmušė. Mane buvo 
sužeidę į petį, bet dar laikiausi ant arklio; jis nušuoliavo keletą 
mylių, kol aš apalpau ir nusiritau nuo balno. Kai atsitokėjau, buvo 
naktis, ir pasikėlęs pasijutau labai silpnas — visiškas ligonis. Ma- 
no nuostabai, visai čia pat buvo gana didelis namas plačia 
stoep * ir daugybe langų. Buvo velniškai šalta. Manau, dar atsi- 
meni tą stingdančią žvarbą, tokią nepanašią į sveiką, gaivų mūsų 
šaltuką? Aš buvau sustipęs iki kaulų smegenų, ir man. atrodė, kad 
vienintelis mano išsigelbėjimas — tie namai. Svyruodamas šiaip 
taip atsistojau ir, beveik nesuvokdamas, ką darąs, nusivilkau prie 
tų namų. Prisimenu tarsi per sapną, kaip lėtai, koja už kojos, 
kopiau laiptais, įėjau pro plačiai atvertas duris ir patekau į didelį 
kambarį su keletu lovų. Lengviau atsidusęs, kritau į vieną iš jų. 
Visos jos buvo atklotos, sujauktos, bet manęs tai nejaudino. Užsi- 
traukiau apklotą ant savo drebančio kūno ir bemat užmigau kietu 
miegu. 

Buvo rytas, kai pabudau, ir man pasirodė, kad, užuot grįžęs 
į normalų pasaulį, patekau į neapsakomą košmarą. Pro didžiulius 
be užuolaidų langus tvino Afrikos saulė, ir kiekvienas erdvios, 
neapstatytos patalpos daiktas buvo gerai matomas. Prieš mane 
stovėjo mažiukas it nykštukas žmogelis didele, svogūno pavidalo 

galva ir kažką susijaudinęs olandiškai burbuliavo mosikuodamas 
baisiomis, į rudą kempinę panašiomis rankomis, Už jo stovėjo 
būrelis Žmonių, kuriuos tai labai linksmino. Kai atidžiau į juos 
įsižiūrėjau, mane nukrėtė šiurpas. Visi jie buvo nenormalūs žmo- 
nės. Kiekvienas savaip susuktas, ištinęs ar kaip kitaip deformuotas. 
Nuo tų žmogystų kikenimo man pasidarė baisu. 

Niekas iš jų nemokėjo angliškai, o reikėjo nedelsiant kažką 
daryti, nes didžiagalvis padaras vis labiau tūžo ir, jau rėkdamas 
laukinio žvėries balsu, griebė mane savo sudarkytomis rankomis 
ir ėmė traukti iš lovos. Atsivėrė žaizda, ir pasipylė kraujas. Mažąl- 
sis pabaisa buvo stiprus it jautis, ir nežinau, ką jis būtų su manim 
padaręs, jei, išgirdęs klegesį, nėbūtų atėjęs į kambarį vyresnio 
amžiaus žmogus, matyt, turėjęs ten valdžią. Jis griežtai pasakė 
kelis žodžius olandiškai, ir mano kankintojas paleido mane. Tada 
nepaprastai nustebęs paklausė: | 

— Kaip, po galais, jūs čia patekote? Palūkėkit! Matau jus 
esant visiškai išsekusį, ir būtina apžiūrėti jūsų sužeistą petį. Aš 
esti gydytojas ir tuoj jį sutvarstysiu. Bet, Dieve mano! Čia jums 
gresia daug didesnis pavojus negu mūšio lauke. Jūs esate lepro- 
zoriume ir miegojote raupsuotojo lovoje. 

Ar verta daugiau pasakoti, Džimai? Artėjant frontui, visus 
tuos vargšus evakavo dieną anksčiau. O kai atėjo britai, jie buvo 
sugrąžinti. Jų daktaras sakė, kad, nors jis ir tikisi turįs imunitetą 
tai ligai, vis dėlto niekad nedrįstų miegoti raupsuotojo lovoje. 
Jis paguldė mane į atskirą palatą, maloniai gydė, ir po savaitės 
buvau perkeltas į Pretorijos bendrąją ligoninę. 

Stai dabar tu žinai mano tragediją. Aš taip tikėjausi baisią 
nelaimę praeisiant pro šalį, bet veltui: grįžus namo atsiradusios 
baisios žymės, kurias matote ant veido, bylojo ją neaplenkus ma- 
nęs. Ką man reikėjo daryti? Gyvename atokiai nuo žmonių. Tu- 
rime du tarnus, kuriais galime visiškai pasitikėti. Yra kur atskirai 
gyventi. Ponas Kentas, gydytojas, prisiekęs saugoti paslaptį, sutiko 
slaugyti mane. Šiuo požiūriu, atrodo, viskas gerai susiklostė. O 
kitas kelias būtų buvęs siaubingas: visam gyvenimui atskirtas 
nuo pasaulio ir uždarytas tarp svetimųjų bc jokios vilties atgauti 
laisvę. Todėl turėjome labai saugoti paslaptį, kitaip net tokiame 
tykiame krašte būtų kilęs sąmyšis, aš būčiau išplėštas iš namų 
ir atiduotas savo šiurpiai lemčiai. Net ir tu, Džimai, neturėjai 
nieko žinoti. Negaliu suprasti, kodėl tėvas jums nusileido. 

Pulkininkas Emsvortas parodė į mane. 


207 


— Tai šis džentelmenas prirėmė mane prie sienos.— Jis iš- 
skleidė lapelį, kuriame buvau parašęs vieną žodį — „raupsai“.— 
Jei jis sužinojo tiek, tai man pasirodė būsiant saugiau jam viską 
atskleisti. 
 — Kas ir buvo padaryta,— pasakiau.— Ką gali žinoti, gal iš 
tų šiaudų bus ir grūdų? Kaip supratau, tik daktaras Kentas žiū- 
rėjo ligonį. Ar galiu, daktare, paklausti apie jūsų patirtį gydant 
tokias, sakyčiau, tropikų ar pusiau tropikų ligas? 0 

— Patirtis tokia, kaip ir visų mūsų krašto diplomuotų gydy- 
tojų,— kiek pasišiaušęs atsakė ponas Kentas. 

— Aš neabejoju, daktare, jūsų kompetencija, bet esu įsitikinęs 
jus sutiksiant, kad, susidūrus su tokia reta pas mus liga, labai 
praverstų ir kito specialisto nuomonė. Jūs neieškojote jos iš baimės, 
kaip suprantu, kad nebūtų daromas spaudimas izoliuoti jūsų pa- 
cientą? | 

— Teisybė,— pasakė pulkininkas Emsvortas. 

— Aš numačiau tokią padėtį, — paaiškinau,— ir todėl atsive- 
žiau savo draugą, kuriuo galima visiškai pasikliauti. Kartą suge- 
bėjau padaryti jam profesinę paslaugą, ir dabar jis pasirengęs 
mums patarti greičiau kaip bičiulis negu specialistas. Tai seras 
Džeimsas Sondersas. 

Ką tik iškeptas karininkas nebūtų labiau susijaudinęs ir apsi- 
džiaugęs proga pasikalbėti su lordu Robertsu *, negu dabar nu- 
švito ponas Kentas. | 

— Man būtų didelė garbė, — sumurmėjo jis. 

— Tada aš pakviesiu serą Džeimsą čionai. Dabar jis yra kar 
rietoje, pastatytoje prie namo. Tuo tarpu, pulkininke Emsvortai, 
gal mes galėtume susirinkti jūsų kabinete, kur aš paaiškinčiau 
visa, kas jus domina. 

Va čia aš ir pasigendu savo Votsono. Gudriais klausimais ir 
nuostabos šūksniais jis moka mano paprastą veiklą, kuri remiasi 
tik susistemintu sveiku protu, paversti stebuklu. Kai aš pats per- 
pasakoju įvykį, tokios paspirties neturiu. Tad dabar ir atskleisiu 
savo mąstymo eigą taip, kaip ją nušviečiau pulkininko kabinete 
mažam būreliui klausytojų, tarp kurių buvo ir Godirio motina. 

Sio darbo ėmiausi remdamasis, kaip ir visada, prielaida, jog, 
atmetus neįmanoma, visa kita, kad ir kaip neįtikėtina, turi būti 
tiesa. Kartais gali likti keletas variantų; tada reikia juos vieną 
po kito tikrinti, kol lieka pats įtikimiausias. Pritaikykime šį prin- 


i Lordas Frederikas Slejus Robertsas (1832—1914) — britų feldmaršalas. 

cipą mūsų atvejui. Išklausęs kliento pasakojimą, tariau esant tris 
galimas jo draugo izoliavimo ar įkalinimo tame parko namelyje 
priežastis: jis slepiamas dėl įvykdyto nusikaltimo; jis išprotėjo, 
ir tėvai nenori jo uždaryti į beprotnamį; jis susirgo liga, dėl kurios 
ligonį būtina izoliuoti. Daugiau nieko tinkamo tai situacijai ne- 
galėjat prigalvoti. Visus tuos spėjimus reikėjo apsvarstyti. Krimi- 
nalinio nusikaltimo variantas kaipmat supliuško. Iš to rajono ne- 
gauta pranešimų apie neatskleistus nusikaltimus. Buvau tuo įsi- 
tikinęs. O jei koks jo nusikaltimas dar neiškilo aikštėn, tai pati 
šeima būtų suinteresuota kuo greičiau atsikratyti nusikaltėlio, 
išsiųstų jį kur nors į užsienį, o nelaikytų paslėpusi namie. Taigi 
čia ne tas atvejis. 

Panašesnis į tiesą buvo pamišimo variantas. Drauge su juo 
damas užrakino duris, palaikė tą versiją, bet piršo dar ir kitą — 
įkalinimo galimybę. Tačiau tas įkalinimas negalėjo būti labai 
griežtas — kitaip jis nelakstytų po parką ir neateitų pasižiūrėti 
į savo draugą. Atmenate, pone Dodai, kaip prisispyręs jus klausi- 
nėjau, kokį laikraštį skaitė ponas Kentas. Jei „Lancetą“ ar ,Britiš 
medikal džiornal“, man iškart daug kas būtų paaiškėję. Įstatymai 
namuose, tik apie tokį ligonį turi būti pranešta atitinkamoms. 
įstaigoms. Tai kam tada toks baisus noras viską nuslėpti? Ir vėl 
teorija neatitiko faktų. 

Liko trečia versija, kad ir labai keista, bet ji galėjo paaiškinti 
visus faktus. Pietų Afrikoje raupsai — dažna liga. Kokiomis nors 
ypatingomis aplinkybėmis jaunuolis galėjo ja užsikrėsti. Tada jo: 
šeima patenka į baisią būklę, nes trokšta žūtbūt išgelbėti jį nuo 
izoliacijos. Reikia viską baisiai slėpti, kad apylinkėje nekiltų kal- 
bų, kurios galėtų išprovokuoti ir valdžios įsikišimą. Jei gerai mo- 
kėsi, nestunkiai rasi mediką, kuris apsiims ligonį slaugyti. Nėra 
jokio reikalo sutemus jam drausti pasivaikščioti po parką. Odos 
pabalimas yra tos ligos būdingas požymis. Šitoji versija pasirodė 
man tokia įtikima, kad nutariau taip veikti, tarsi ji būtų buvusi 
jau įrodytas faktas. Kal čia atvykęs pastebėjau Ralią, paprastai 
nešiojantį maistą, mūvint persismelkusias dezinfekcija pirštines, 
paskutinės mano dvejonės išsisklaidė. Vienintelis žodis parodė 
jums, gerbiamasis pone, paslaptį esant atskleistą, o aš, norėdamas 
įrodyti savo diskretiškumą, tai parašiau, užuot pasakęs. 

Buvau jau bebaigiąs šio atvejo kuklutę analizę, kai atsidarė 
durys ir į kambarį įžengė asketiškos išvaizdos didysis dermato- 
logas. Bet šįkart jo nebylus it stinkso veidas buvo atsipalaidavęs, 
ir iš akių spinduliavo žmogiška šiluma. Jis priėjo prie pulkininko 
Emsvorto ir paspaudė jam ranką. 

— Man lemta pranešti dažniau blogas negu geras: žinias, — 
pasakė jis.— Šis atvejis — vienas maloniausių. Tai ne raupsai... 

— Ką? | 

— Ryškus psetudoraupsų, arba ichtiozės, atvejis, kai oda pleis- 
kanoja stambiais žvynais. Tai bjauri pažiūrėti, sunkiai gydoma, 
bet vis dėlto pagydoma ir tikrai neužkrečiama liga. Taip, pone 
Holmsai, čia stebinantis sutapimas. Bet ar tai sutapimas? Ar čia 
nėra subtilių procesų, apie kuriuos tiek mažai žinome, raiška? Ar 
mes įsitikinę, kad baimė, nuo kurios tas jaunuolis tiek prisikentėjo 
po kontakto su infekcija, negali sukelti požymių, panašių į tuos, 
kurių taip baisimasi? Šiaip ar taip, aš garantuoju savo profesine 
reputacija... O, ponia apalpo! Gal tegu daktaras Kentas pabūva 
prie jos, kol ji atsitokės nuo tokio džiaugsmingo sukrėtimo. 


MAZARINIO BRANGAKMENIS 


Daktarui Votsonui buvo smagu vėl atsidūrus Beikerio gatvėje, 
netvarkingame antro aukšto kambaryje, kuriame užsimezgė tiek 
nuostabių nuotykių. Jis apsidairė aplink: ant sienų kabo diagra- 
mos bei schemos, rūgštimis išdeginta chemikalų lentyna, kampe — 
smuiko futliaras, anglims kibirėlis, kuriame būdavo senos pypkės 
bei tabakas. Galop jo žvilgsnis, apsukęs ratą, įsmigo į skaistaveidį 
besišypsantį Bilą, jauną, bet itin nuovokų ir taktišką tarną, kuris 
nemažai padėjo nuo visų atsiribojusiam didžiajam sekliui pakelti 
niūrią vienatvę. | 

— Regis, Bilai, čia niekas nepasikeitė. Tu —irgi toks pat, koks 
buvai. Tikiuosi ir tavo šeimininką nepakitus? 

Bilas kiek susirūpinęs žvilgtelėjo į uždaras miegamojo duris. 

— Atrodo, kad jis atsigulė ir miega,— pasakė Bilas. 

Buvo graži vasaros diena, tik septinta valanda vakaro, bet 
daktaras Votsonas, gerai žinojęs savo senojo draugo polinkį ne- 
paisyti jokių dienotvarkių, nė kiek dėl to nenustebo. 

— Vadinasi, turi kokį darbelį? 

— Taip, pone, ir labai karštai jo imasi. Net bijau dėl jo svei- 
katos. Jis eina vis liesyn, išblyško, nieko nevalgo. „Kada malonė- 
site pietauti, pone Holmsai?“— klausia ponia Hadson, o jis atsako: 
„Užporyt, pusę aštuonių!“ Jūs gi žinote, kaip esti, kai ponas užsike- 
pa užraukti bylą. 

— Žinau, Bilai, žinau... 

— Jis kažką seka. Vakar išėjo apsitaisęs kaip darbo ieškantis 
darbininkas. Šiandien persirengė sukriošusia sene. Net mane ap- 
mulkino, nors, tiek metų čia tarnaudamas, turėčiau kiaurai per- 
matyti jo išmones.— Išsišiepęs Bilas parodė visiškai nušiurusį 
skėtį, atremtą į sofą: — Va, tas iš senutės garderobo,— paaiškino. 

— Bet dėl ko, Bilai, jis taip neriasi iš kailio? 

Bilas atsakė daug tylesniu balsu, tarsi kalbėtų apie valstybinę 
paslaptį. 

— Kaip jums tai pasakysiu, bet daugiau niekas neturi apie 
tai žinoti. Tai Karalystės deimanto byla! 

— Ką? Pagrobtas šimto tūkstančių svarų vertės brangakme- 
nis? 

— Taigi, pone. Jie trūks plyš turi jį susigrąžinti, pone. Mi- 
nistras pirmininkas ir vidaus reikalų ministras sėdėjo abu, va, 
ant šitos pačios sofos. Ponas Holmsas buvo labai malonus su 
"svečiais, todėl jie greit nustojo varžytis. Ponas Holmsas paža- 
dėjo padaryti viską, ką tik galėsiąs. Tada pasirodė lordas Kant- 
limiras... 

— O 

— Taip, pone. Jūs gi žinote, ką tai reiškia. O koks jis pasi- 
pūtęs! Šventa teisybė, pone. Žinote, aš galėčiau gerai sutarti su 
ministru pirmininku, nieko neturiu prieš vidaus reikalų ministrą, 
kuris, sakyčiau, yra išauklėtas ir paslaugus žmogus, bet jau to 
lordo tai negaliu pakęsti! Nevirškina jo ir ponas Holmsas. Įsi- 
vaizduokit — jis netiki ponu Holmsu ir nenorėjo jo samdyti! Jam 
būtų smagiau, jei ponui Holmsui nieko neišdegtų. 

— O ponas Holmsas tai žino? 

— Ponas Holmsas visada žino viską, ką reikia Žinoti! 

— Na, tikėkimės, kad jam viskas išdegs ir jis nušluostys 
lordui Kantlimirui nosį. O čia kas, Bilai? Kam atitvėrėte lango 
nišą užuolaida? 

— Ponas Holmsas pakabino ją prieš tris dienas. Kai kas įdo- 
maus yra už jos. 

Bilas priėjo ir atitraukė užuolaidą, dengiančią nišą su iš- 
gaubtu langu. | " 

Daktaras Votsonas šūktelėjo iš nuostabos: giliai į krėslą 
buvo įsodintas jo senojo draugo muliažas, aprengtas chalatu ir 
viskuo, ko reikia. Veidas pasuktas į langą, truputį palenktas — 
kaip skaitančio žmogaus. Bilas nuėmė galvą. 

— Mes vis ją pakreipiame tai vienaip, tai kitaip, kad būtų 
panašiau į gyvą poną Holmsą. Aš nedrįsčiau jos nė pirštu pa- 
liesti, jei nebūtų, užtrauktos naktinės užuolaidos, nes toji lėlė 
matyti iš gatvės. | 

— Kartą mes irgi buvome pasinaudoję tokia figūra. 

— Tai dar prieš mane,— pasakė Bilas. Jis praskleidė užuo- 
laidas į šalis ir pažvelgė į gatvę.— Iš namo priešais mus seka. 
Va, dabartės tas žmogynas prie lango. Norite pažiūrėti? 

Votsonui žengiant prie lango, atsidarė miegamojo durys, ir 
į kambarį įžirkliavo ištįsęs kaip kartis Holmsas išblyškusiu, 
sukritusiu veidu, bet kaip visad pilnas energijos. Staiga jis vie- 
nu šuoliu dryktelėjo prie lango ir vėl užtraukė užuolaidas. | 

— To jau per daug, Bilai! — šūktelėjo jis.— Juk tau, vaikine, 
ką tik grėsė mirtinas pavojus, o dabar aš be tavęs — kaip be 
rankų! Kaip malonu, Votsonai, jus vėl matyti mūsų senojoje lin- 
dynėje! Bet atėjote kritišku momentu. 

— Tai jau matau... | 

— Gali sau eiti, Bilai. Tas vaikinas — man tikras galvosūkis. 
Kiek galiu sau leisti velti jį į pavojų? 

— Į kokį pavojų, Holmsai? 

— Staigios mirties pavojų. Kažkas panašaus gresia šį vakarą. 

— Gresia kas? 

— Mirtis nuo žudiko rankos, Votsonai. 

— Na, ką jūs, Holmsai! Juokaujate ar ką? 

— Kad ir menką turiu humoro jausmą, vis tiek būčiau ką 
nors tithkamesnio pajuokauti sumanęs. Bet kol kas mudu galime 
ir smagiai pasibūti. Alkoholį tebevartojate? Sifonas ir cigarai 
senojoje vietoje. Leiskite man dar kartą pamatyti jus įprastame 
krėsle. Tikiuosi, dar nepradėjote niekinti mano pypkės ir nelemto 
tabako? Šiomis dienomis jis man atstoja maistą. 

— Bet kodėl gi nevalgote? 

— Pabadavus protas pasidaro aštresnis. Beje, jūs, brangu- 
sis Votsonai, kaip daktaras, turėtumėte pripažinti, kad kiek virš- 
kindamas skrandis gauna kraujo, tiek smegenys jo netenka. 

Dabar aš, Votsonai, esu vien smegenys. Visa kita organizme — 
nereikšmingas priedas. Taigi su smegenimis turiu ir skaitytis. 

— O kas tas žudikas, Holmsai? 

— A, tiesa! Jei jis mane užpultų, būtų jums ne pro šalį 
įsidėti į galvą žudiko pavardę ir adresą. Paskui galėtumėte tai 
perduoti Skotlend Jardui su nuoširdžiais mano linkėjimais ir 
paskutiniu palaiminimu. Jis vardu Silvijus, grafas Negretas 
Silvijus. Užsirašykite, žmogau, būtinai užsirašykite! Mursaid Gar- 
densas, 136, Š. V. Jau? 

Doras Votsono veidas iš susijaudinimo ėmė trūkčioti. Jis pui- 
kiai suvokė, kaip baisiai rizikuoja Holmsas, nes pavojų jis grei- 
čiau sumenkins negu išpūs. Votsonas buvo visad pasirengęs 
veikti, tad ir dabar liko sau ištikimas. 

— Holmsai, jūs galite pasikliauti mano pagalba. Dieną kitą 
visai neturiu ką veikti. 

— Votsonai, jūs nė per plauką nepasidarėte sąžiningėsnis. 
Atvirkščiai -- prie visų senų savo ydų pridėjote dar vieną: ėmėte 
dumti akis. Gi iš karto matyti jus esant labai užsiėmusį, pacientų 
apgultą daktarą. 

— Tai vis nesunkūs ligoniai. Bet ar negalima pakviesti po- 
liciją tam vyrukui suimti? 

— Galima, Votsonai. Dėl to jis yra gerokai susirūpinęs. 

— Tai kodėl nekviečiate? 

— Todėl, kad nežinau, kur yra deimantas. 

— A! Bilas sakė — pražuvusi Karalystės brangenybė. 

— Taigi, didžiulis geltonas Mazarinio deimantas. Aš užme- 
čiau tinklą ir jau turiu žuvų, bet neturiu akmens: tai kokia bus 
nauda iš jų arešio? Na, pasaulyje būtų truputį lengviau gyventi, 
jei uždarytume juos į belangę. Bet mane ne tam pasamdė. Man 
reikia deimanto. 

— Tai tas grafas Silvijus iš jūsų žuvelių? 

— Taip, ir tai didelis ryklys. Jis kanda. Kitas — Semas Mer- 
tonas, boksininkas. Semas — neblogas vaikinas, bet grafas nau- 
dojasi juo savo tikslams. Semas — ne ryklys. Jis — stambus, di- 
džiagalvis, žioplas gružlys. Tačiau vis tiek spurda mano tinkle. 

— O kur yra gralas Silvijus? 

— Visą rytą lipau jam ant kulnų. Jus, Volsonai, matėte mane, 
persirengusį sene? Šį kartą man ypač sekėsi ją vaidinti. Jis net 
pakėlė man iš rankų iškrilusį skėtį. „Gerbiamoji ponia, leiskite 
jums pasitarnauti...“ Zinole, jis pusiau italas ir turi pietiečiams 

įgimto galantiškumo, aišku, kai gerai nusiteikęs. O šiaip — pats 
tikriausias šėtono įsikūnijimas. Ko tik nepasitaiko gyvenime, Vot- 
sonai! 

— Bet tas susitikimas galėjo baigtis ir tragiškai. 

— Gal ir galėjo. Aš sekiau jį iki senojo Štraubenzės dirbtu- 
vės Minorize. Straubenzė padarė jam pneumatinį ginklą — man- 
ding, labai gražus darbelis, ir, spėju, dabar jis yra už lango 
kitoje gatvės pusėje. Ar matėte manekeną? Aišku, Bilas rodė 
jums. Na, tai jo puikią galvelę gali kiekvieną momentą perverti 
kulka. E, Bilai, kas tai? 

Vaikinas įėjo į kambarį nešinas padėklu su vizitine kortele. 
Holmso antakiai, žvilgtelėjus į kortelę, pakilo, ir jis linksmai 
vyptelėjo. 

— Teikėsi pats atvykti. Sito tai jau nesitikėjau. Na ir įžū- 
lumas žmogaus! Gal esate girdėjęs apie jo, kaip stambių žvėrių 
medžiotojo, šlovę? Jis tikrai nuostabiai užbaigtų savo sportinę 
karjerą, jei prie kitų laimikių pridėtų ir mane. Tai įrodymas, kad 
jaučia mane lipant jam ant kulnų. 

— Iškvieskite policiją. 

— Ko gero, reiks. Bet tik ne dabar. Atsargiai pažvelkite pro 
langą, Votsonai, ar kas nesišlaisto gatvėje. 

Votsonas viena akimi pažvelgė pro užuolaidos kraštą. 

— Matau tokį rioglą netoli durų. 

— A, tai bus Semas Mertonas, atsidavęs savo ponui, bet ne 
iš gudriųjų. O kur tas džentelmenas, Bilai? 

— Laukiamajame, pone. 

— Kai paskambinsiu, atvesk jį. 

— Klausau, pone. 

— Jei manęs ir nebūtų kambaryje, vis tiek vesk vidun. 

— Klausau, pone. 

Votsonas palaukė, kol užsidarė durys, ir tada susirūpinusiu 
veidu pasisuko į bičiulį. 

— Holmsai, na ką jūs darote! Jis yra užspeistas žvėris, todėl 
«dabar jam niekas nesvarbu. Gal jis atėjo nužudyti jūsų! 

— Nesistebėčiau. 

— Aš būtinai liksiu su jumis! 

— Jūs labai kliudytumėte. 

— Kam?! Jam? 

— Ne, brangusis drauge, man. 

— Sakykit, ką norit, bet aš negaliu jūsų palikti! 

— Dar ir kaip galit, Votsonai. Ir paliksite, nes niekad nesate 
pakišęs man kojos. Nė kiek neabejoju, kad ir šįkart dirbsime 
ranka rankon. Tas žmogus atėjo savais tikslais, o, kad ko, pasi- 
tarnaus man.— Holmsas išsiėmė užrašų knygelę ir brūkštelėjo 
keletą eilučių.— Paimkite kebą, važiuokite į Skotlend Jardą ir 
atiduokite Jokeliui iš kriminalinio skyriaus. Grįžkite su policija. 
Tada ir bus areštuotas grafas. 

— Su malonumu tai padarysiu. 

— Gal, kol jūs grįšite, man pasiseks sužinoti, kur yra dei- 
mantas.— Jis paskambino varpeliu— Eiva pro miegamąjį. Ant- 
ros durys dažnai labai praverčia. Labai norėčiau pamatyti tą 
savo ryklį, jam to nejaučiant; turbūt atsimenat, kad sugebu tai 
padaryti. 

Po minutės Bilas įvedė graią Silvijų jau į tuščią kambarį. 
Pagarsėjęs medžiotojas, sportininkas, lėbautojas buvo aukštas, 
tamsaus gymio vyras grėsmingais tamsiais ūsais, dengiančiais 
žiaurią siauralūpę burną, virš kurios kūprinosi lenkta it erelio 
snapas nosis. Gražiai apsirengęs, tačiau jo puikiausias kakla- 
raištis, spindintis smeigtukas, žėrintys žiedai darė perdėto puoš- 
numo įspūdį. Kai durys jam už nugaros užsivėrė, jis apvedė kam: 
barį nuožmiomis, įtariomis akimis, kaip žmogus, kuriam visur 
vaidenasi spąstai. Gerokai kryptelėjo išvydęs prie lango ramią, 
iš chalato apykaklės kyšančią galvą virš krėslo atkaltės. Iš pra- 
džių jo veide pasirodė didžiulė nuostaba. Paskui jo tamsiose žu- 
diko akyse blykstelėjo siaubinga viltis. Dar kartą apsidairęs, ar 
tikrai nėra liudytojų, iškėlė drūtą lazdą ir ėmė pirštų galais sėlinti 
prie tylinčios figūros. Kiek susigūžė — jau šoks paskutinį žingsnį 
ir trenks mirtiną smūgį, kai pasigirdo ramus, pašaipus balsas iš 
miegamojo tarpdurio: 

— Ak, graie, neverta jo laužyti! Tikrai neverta! 

Žudikas žengtelėjo atgal nustebusiu, iš pykčio perkreiptu 
veidu. Jis vėl kilstelėjo savo švino pripildytą lazdą, tarsi ketintų 
savo įtūužį šįkart išlieti originalui, bet tvirtos pilkos akys ir 
pašaipi šypsena privertė jį lazdą nuleisti. 

— Žiūrėkite, koks dailus daiktelis,— tarė Holmsas, priėjęs 
prie savo muliažo.— Prancūzų meistro Tevernjė darbas. Jis taip 
pat gerai daro vaškinės ligiiras kaip Jūsų draugas Štraubenzė — 
pneumatinius ginklus. 

— Pneumatinius ginklus? Ką jus, pone, norite tuo pasakyti? 

— Padėkite skrybėlę ir lazdą ant to stalelio. Ačiū! Prašom 

sėstis. O gal ir revolverį malonėtumėte pridėti? Ne? Na, ką gi, 
nedėkite, jei bemeilijate sėdėti ant jo. Jūsų vizitas pačiu laiku, 
nes ir aš labai norėčiau su jumis truputį šnektelėti. 

Grafas piktai suraukė vešlius antakius. 

— Aš taip pat trokštu persimesti su jumis žodžiu kitu. Todėl 
ir atėjau čia. Neneigsiu, kad dabar ketinau jus užpulti. 

Holmsas prisėdo ant stalo kampo. 

— Man lyg ir pasirodė jus kažką panašaus sumanius,— pa- 
sakė jis.— Bet kam tokie asmeniškumai? 

— Todėl, kad jūs per daug sau leidžiate erzinti mane. Todėl, 
kad jūsų parankiniai lipa man ant kulnų. 

— Parankiniai? Garantuoju, jų nėra. 

— Ką jūs čia man niekus kalbat! Jie sekioja mane. Na, bet, 
Holmsai, dar pažiūrėsim, kai dugną dėsim. 

— Tai, žinoma, smulkmena, grafe Silvijau, bet aš labai 
prašyčiau, kad, kalbėdamasis su manim, nepamirštumėt prie ma- 
no pavardės pridėti įprastą kreipinį. Jūs, aišku, suprantate, kad 
dėl savo darbo specifikos pažįstu pusę policijos archyvuose už- 
registruotų nusikaltėlių, tad niekam negaliu daryti išimčių, ke- 
liančių pasidygėjimą. 

— Na, gerai tebūnie ponas Holmsas. 

— Puiku! Bet dar kartą tvirtinu jus klystant dėl mano ta- 
riamų agentų. 

Grafas Silvijus niekinamai nusijuokė. 

— Nemanykite, kad tik jūs vienas turite kaktoje akis. Vakar 
mane sekiojo kažkoks nusenęs, bet dar guvus seniokas, šian- 
dien — pagyvenusi moteriškė. Visą dieną jie neišleido manęs iš 
akių. 

— Tikrai, pone, jūs liaupsinate mane! Senasis baronas Dau- 
sonas dieną prieš jį pakariant pasakė, kad, man pasirinkus seklio 
profesiją, teisingumas tiek laimėjo, kiek prarado scena. O dabar 
jūs taip nuoširdžiai giriate kuklius mano vaidmenėlius. 

— Negi tai buvote jūs, jūs pats? 

Holmsas gūžtelėjo pečiais. 

— Štai kampe skėtis, kurį, dar nieko neįtardamas, taip ga- 
lantiškai man padavėte Minorize. 

— Jei būčiau žinojęs, jūs niekad... 

— Daugiau nebūčiau išvydęs savo kuklių namelių. Šitai aš 
suvokiau. Mumš visiems pasitaiko praleisti gražių progų, dėl ko 

vėliau graužiamės alkūnes. Kadangi manęs nepažinote, - tai va 
dabar ir susitinkame. | 

Grafo -suraukti antakiai višai susimezgė virš grėsmingų 
akių. 

— Savo aiškinimais jūs tik pilate alyvos: į ugnį. Vadinasi, 
ne jūsų agentai, o jūs pats vaidinate, kaišiojate visur nosį. Tai 
prisipažįstate mane sekiojęs? Kodėl taip darėte? 

— Tai dabar ir gana, graie! Jūs medžiojote Alžyre liūtus? 

— Na ir kas? 

— O kodėl? 

— Kaip kodėl? Tai juk sportas, stiprūs išgyvenimai, "jaudi- 
nantys pavojai... 

— Ir, be abejo, noras išvaduoti kraštą nuo tos Dievo rykštės? 

— Zinoma! 

— Tai va, trumpai drūtai išsakėte ir mano motyvus. 

Graias pašoko ant kojų, o jo ranka nejučiomis nuslinko prie 
užpakalinės kišenės. 

— Sėskitės, pone, sėskitės! Yra dar ir kita, daug konkretesnė 
priežastis. Aš noriu to geltonojo deimanto. 

Grafas Silvijus atsilošė krėsle, o jo lūpas iškreipė pikta 
šypsenėlė. | | 

— Šit kaip? — pašaipiai nustebo jis. 

— Ir jūs puikiai žinote, kad persekioju jus tik dėl jo. Ir šį 
vakarą jūs atėjote pas mane apsiuostyti, ką aš žinau ir ar būtina 
mane pašalinti. Na, žvelgdamas į visą padėtį jūsų akimis, sakyr- 
čiau, kad būtina, nes aš žinau viską, išskyrus vieną dalyką, kurį 
jūs atskleisite man. 

— Tikrai? Tai gal malonėtumėte pasakyti, ko jūs nežinote? 

— Kur yra Karalystės deimantas? 

Grafas įsmeigė veriantį žvilgsnį į savo pašnekovą. 

— Sakote norįs tai sužinoti? Bet kaip, po šimts, aš galiu 
įums pasakyti, kur jis yra? 

— Galite ir pasakysite| 

— Kurgi ne! 

— Nemuilinkite man akių, grafe Silvijau! — Holmso vyzdžiai, 
jam žvelgiant į graią, susitraukė, akys pašviesėjo — pasidarė du 
grėsmingi plieno skrituliai. -- Aš permatau jus kaip stiklinį, skai- 
tau visas slapčiausias jūsų mintis. 

— Tada įums ir taip aišku, kur yra deimantas. 

Holmsas linksmai suplojo rankomis ir pašaipiai nukreipė į 
graią pirštą. 

— Aha, vadinasi, žinote ir pripažįstate tai. 

— Aš nieko nepripažįstu! 

— Graie, jei elgsitės išmintingai, galėsime susitarti. Jei ne, 
žiauriai nukentėsite! 

— Ir dar jūs kalbate apie akių muilinimą! — prikišo jis. 

Holmsas pažvelgė į jį didžiai susimąstęs, it šachmatų did- 
meistris, svarstydamas lemiamą ėjimą. Paskui atidarė stalo stal- 
čių ir išėmė mažą, storą užrašų knygelę. 

— Ar žinote, kas toje knygelėje? 

— Ne, pone, nežinau. 

— Jūs! 

— Aš? 

— Taip, pone, jūs! Čia surašyti visi jūsų nedoro ir grasaus 
gyvenimo nusikaltimai. 

— Trauk jus velniai, Holmsai! — sužaibavęs akimis, sušuko 
graias.— Mano kantrybė irgi turi ribas! 

— Viskas čia yra, graie. Kaip iš tikrųjų mirė senoji ponia 
Harold ir paliko jums Blaimerio dvarą, kurį jūs taip mikliai 
pralošėte kortomis. 

— Sapnuojate! 

— Ir visa panelės Minės Vorender gyvenimo istorija. 

— Na, na! Čia jūs nieko nepešite! 

— Ir daugybė dar visokių dalykų, grafe. Kaip buvo apiplėštas 
Rivjeros de-luxe traukinys 1892 metų vasario 13 dieną. Tais pa- 
čiais metais Liono kredito banko suklastoto čekio istorija. 

— Ne! Čia tai jau klystate! 

— Vadinasi, kitais atvejais neklystu. Graie, juk jūs — kor- 
tuotojas, o jei partneris turi visus kozirius, ar ne verčiau, taupant 
laiką, mesti kortas ant stalo? 

— Ką bendro visos tos jūsų kalbos turi su minėtuoju brangak- 
meniu? 

— Kantrybės, grafe. Pažabokite savo smalsumą. Leiskite man 
išdėstyti reikalą savaip, kaip esu pratęs: su visomis smulkme- 
nomis, iš panagių. Visa tai yra įkalčiai prieš jus; be to, turiu 
pakankamai įrodymų iškelti jums ir tam jūsų mušeikai bylą dėl 
Karalystės deimanto pagrobimo. 

— Tik pamanykit! 

— Turiu jus atvežusio prie Vaitholo vežiko parodymus ir kito, 
jau po viskam pavėžinusio, liudijimus. Susipažinau su durininku, 
mačiusiu jus šlaistantis prie vitrinos. Suradau Aikį Sandersą, 
kuris, jūsų paprašytas supjaustyti akmenį, atsisakė tai padaryti 
ir dar pakišo liežuvį. Žodžiu, priėjote liepto galą. 

Ant grafo kaktos išsprogo venos. Stengdamasis susitvardyti, 
jis konvulsiškai sugniaužė tamsias, apžėlusias rankas. Mėgino 
kalbėti, bet negalėjo apversti liežuvio. 

— Štai tokios mano kortos,— tęsė Holmsas.— Visas atiden- 
giau jums. Tačiau vienos, sakyčiau, kozirių tūzo, trūksta — aš 
nežinau, kur yra deimantas. 

— Ir niekada nesužinosite! 

— Nesužinosiu? Na, grafe, turėkite proto! Apgalvokite padė- 
tį. Jus uždarys į kalėjimą dvidešimčiai metų. Semą Mertoną irgi. 
Kokia nauda bus jums iš to deimanto? Nė mažiausios! Bet jei 
prąžintumėte jį, aš nepatraukčiau jūsų į teismą. Man nereika- 
lingas nei jūs, nei Semas. Mums reikia deimanto. Grąžinkite jį 
ir dėl manęs galite eiti sau, kur tik norite, tik, žinoma, daugiau 
nekrėskite šunybių. Mat jei dar sykį suklupsite, tada jau sveikas 
dingęs. Šįkart man pavesta surasti brangakmenį, bet ne jus. 

— O jei aš atsisakysiu! 

— Tada, deja, vietoj akmens reikės imti jus. 

Holmsas paskambino, ir į kambarį įėjo Bilas. 

— Man regis, grafe, būtų gerai į šį pasitarimą pasikviesti jūsų 
bičiulį Semą. Šiaip ar taip, į jo interesus taip pat turėtume atsi: 
žvelgti. Bilai, prie priekinių durų šlaistosi stambus, ne itin dai- 
Tios išvaizdos džentelmenas. Pakviesk jį užeiti pas mus. 

— O jei jis nesutiks? 

— Jokios prievartos, Bilai. Elkis mandagiai! Pasakyk, kad 
grafas Silvijus jo pageidauja, ir jis tikrai ateis. 

Bilui išėjus, grafas paklausė: 

— Tai ką ketinate dabar daryti? 

— Ką tik čia buvo mano draugas Votsonas. Aš jam sakiau, 
kad į mano tinklą įkliuvo ryklys ir gružlys; tai dabar aš trauksiu 
tą tinklą su laimikiu iš vandens. 

Grafas pakilo iš krėslo, laikydamas ranką už nugaros. O 
Holmsas turėjo kažką atsikišusio chalato kišenėje. 

— Jūs, Holmsai, nemirsite lovoje savo mirtimi, 

— Ir man dažnai ateina tokia mintis. Bet argi tai jau taip 
svarbu? Beje, grafe, atrodo, kad, ko gero, ir jūs atsisveikinsite su 

šiuo pasauliu stovėdamas, o ne gulėdamas. Bet kam mums tos 
niūrios ateities pranašystės? Kodėl gi mums nepasidžiaugti šia 
diena? 

Piktadarysčių meistro tamsios, grėsmingos akys užsidegė it 
laukinio žvėries. Aukšta Holmso figūra nuc įtampos ir ryžto 
tarsi dar labiau išaugo. 

— Neverta, drauguži, graibytis revolverio, — pasakė jis ramiu 
balsu.— Puikiai žinote, kad neišdrįsite juo pasinaudoti, net jei 
ir duočiau laiko išsitraukti. Ak, grafe, tie revolveriai — bjaurūs, 
triukšmingi daikteliai. Jau geriau lazda ar pneumatinis ginklas. 
O! Regis, girdžiu jūsų godotino partnerio grakštų žingsnį. Laba 
diena, pone Mertonai. Gatvėje gana nuobodu, ar ne? 

Profesionalus boksininkas, jaunas, kresnas vyrukas buku, už- 
sispyrusiu kvadratiniu veidu, negrabiai stabtelėjo tarpduryje ir 
suglumęs ėmė dairytis po kambarį. Jį apstulbino geraširdiškas 
Holmso sutikimas, ir nors jautė jį esant priešišką, nesumetė, kaip 
elgtis. Tad pasisuko į savo gudresnį bendrą pagalbos. 

— Kas per fokusai, grafe? Kas čia dedasi? Ko šitam reikia 
iš manęs? — Jo balsas buvo prikimęs ir šiurkštus. 

Grafas gūžtelėjo pečiais, ir į klausimą atsakė Holmsas. 

— Trumpai drūtai kalbant, pone Mertonai, priėjote liepto 
galą. Zaidimas baigtas! 

Boksininkas vis neatstojo nuo savo bendrininko. 

-— Ar tas bandžius taiko juokus krėsti, ar ką? Man dabartės 
juokai visai ne galvoj. 

— Aš irgi taip manau,— atsiliepė Holmsas.— Ir galiu paža- 
dėti, kad į vakarą, ko gero, ir visai liūdna pasidarys. Grafe Sil- 
vijau, štai ką pasakysiu: esu žmogus užsiėmęs ir negaliu tuščiai 
leisti laiko. Dabar aš einu į tą kambarį. Man nesant, prašom 
jaustis čia kaip namie. Niekieno netrukdomas, paaiškinkite savo 
draugui, kaip susiklostė reikalai. O aš tuo tarpu pasmuikuosiu 
barkarolę iš „Hofmano pasakų“. Po penkių minučių aš grįšiu 
galutinio jūsų atsakymo. Tikiuosi, suprantate, kokį pasirinkimą 
turite? Arba deimantas, arba jūs. 

—Pasiėmęs iš kampo smuiką, Holmsas išėjo iš kambario. Po 
kelių minučių pro uždaras duris ėmė tykiai plaukti lėta, svajinga, 
taip dažnai visur skambanti melodija. 

— Kas čia dedasi? — susirūpinęs Mertonas paklausė grafo, 
šiam pasisukus į savo sėbrą.— Ar jis žino apic akmenį? 

: Jis žino velniškai daug. O gal, po galais, ir viską. 

— Viešpatie Dieve! — Blyškus Mertono veidas dar labiau 
pabalo. 

— Aikis Sandersas pakišo liežuvį. 

— Pakišo?! Aš jam, gyvatei, už tai sprandą nusuksiu, o pas- 
kui tegu pakaria mane! | 

— Ne ką iš to laimėtume. Dabar reikia nuspręsti, ką da- 
rysime. 

— Palūukėkit,— pasakė boksininkas, įtariai žvelgdamas į už- 
daras duris.— Tas tipas — gudri lapė, nuo jo negalima nuleisti 
akių. Sakau, gal anas klausosi mūsų? 

— Kaip jis gali klausytis grieždamas smuiku? 

— A, teisybė. O gal kas yra už užuolaidų? Čia tų skudurų 
gyvas velnias.— Apžvelgdamas kambarį, jis pirmą kartą pamatė 
figūrą prie lango ir iš nuostabos prarado amą. 

— Nieko, nieko. Čia tik manekenas,— paaiškino grafas. 

— A, vaškinė lėlė? Na ir panašumas, kaip iš akies luptas! 
Negi ponia Tiuso bus pirštus prikišusi? Kaip gyvas, ir chalatas, 
ir visa kas. Bet, graie, kiek tų užuolaidų! 

— Trauk velniai tas užuolaidas! Mes tik gaištam laiką, o jo 
nedaug turim. Jis gali mus areštuoti už tą deimantą. 

— Nė velnio! 

— Jis mus paleistų, jei pasakytume, kur yra grobis. 

— Ką? Atiduoti? Atiduoti šimtą tūkstančių svarų? 

— Kitos išeities nėra. 

Mertonas pasikasė trumpai kirptą pakaušį. 

— Jis čia vienas. Pribaikim jį. Jei jis užvers kanopas, mums 
nebus ko bijoti. 

Grafas papurtė galvą. 

— Jis ginkluotas ir viskam pasiruošęs. Jei nudėtume įį, vargu 
ar pabėgtume iš tokios kaip ši vietos. Be to, atrodo, kad policija 
žino apie jo surinktus įkalčius. Ei! O kas čia? 

Pasigirdo, matyt, pro langą neaiškus garsas. Abu vyrai pa- 
šoko, bet aplink buvo tylu. Be tos keistos figūros, sėdinčios krės- 
le, kambaryje daugiau nieko nebuvo. 

— Čia iš gatvės, pasakė Mertonas.— Va, ką aš pasakysiu, 


šefe: tu turi galvą, lu ir spręsk, ką daryti. Jei nugalabyti jo ne- 
išsimoka, tai kaip sumanysi, taip ir bus. 
— Ne tokius vyrus esu apinuilinęs,--- tarė gralas.— Deimantą 


turiu čia, savo slaptoje kišenėje. Nerizikuoju jo kur nors palikti. 
Gal šį vakarą pavyks išsiųsti jį į Amsterdamą, ir iki sekmadienio 

akmenį supjaustys mums į keturis gabalus. Jis nieko nežino apie 
Van Sedarą. 

— Maniau, kad Sedaras išplauks tik kitą savaitę. 

— Turėjo taip išplaukti. Bet dabar jam reikės sėsti į pirmą 
pasitaikiusį laivą. Vienas iš mūsų privalo prasmukti su akmeniu 
į Laimo gatvę ir perspėti jį. 

— Bet kad antras dugnas dar negatavas. 

— Ką padarysi, turės rizikuoti ir vežti be nieko. Nega- 
lima nė minutės prarasti.— Ir vėl su būdingu medžiotojui atsar:- 
gumu jis stabtelėjo ir įdėmiai pažvelgė į langą. Na, aišku, tas 
tylus garsas prasiskverbė iš gatvės.— O Holmsą mes gana leng- 
vai apmausime. Matykit, tas prakeiktas kvailys nesuims mūsų, jei 
gaus deimantą! Na, žinoma, mes pažadėsime jam tą akmenį, už- 
siundysime ant netikrų pėdų, ir, kol jis suvoks esąs už nosies ve- 
džiojamas, deimantas jau bus Olandijoje, o mūsų nė kvapo neliks 
Anglijoje. 

— Dabar eik pas tą olandą ir pasakyk, kad "mikliai suktųsi. 
O aš imsiuos to suskio ir su savo prisipažinimais užkalbėsiu jam 
dantį. Sakysiu, kad deimantas Liverpulyje. Velniai griebtų tą jo 
verkšlenantį čirpinimą — jau pradeda mane jis nervinti! O kai 
įsitikins, kad Liverpulyje deimanto nėra, akmuo bus jau suket- 
virčiuotas, 0 mes — žydrajame vandenyne. Eikš čia, užstok rakto 
skylutę. Štai tas deimantas. 

— Ir kaip tu nebijai jo nešiotis? 

— O kur aš saugiau galėčiau jį padėti? Mes sugebėjome nu- 
gvelbti jį iš Vaitholo, o jau iš mano buto bet kas be jokio vargo 
nukniauktų. 

— Duok pažiūrėti. 

Grafas Silvijus kreivai nužvelgė savo bendrą ir kažkaip ne- 
pastebėjo jo ištiestos nešvarios rankos. 

— Tai ką, manai, kad aš pačiupsiu tau tą akmenį? Žinai, 
ponuli, man jau mažumėlę pabodo tie tavo triukeliai. 

— Na, na, nėra čia ko pykti, Semai. Mums negalima dabar 
kivirčytis. Eime prie lango, jei jau taip nori pasigrožėti ta bran- 
genybe. Pakelk jį prieš šviesą. Va taip... 

— Ačiū! | 

Pašokęs iš manekeno krėslo, Holmsas čiupo deimantą. Dabar 
jį laikė vienoje rankoje, kita nukreipė revolverį į graio galvą. 

Visiškai apstulbę, du niekšai susverdėjo atatupstom. Jiems dar 
neatsitokėjus, Holmsas paspaudė elektrinio skambučio mygtuką. 

— Prašyčiau nesigriebti smurto, ponai! Prašom nesipriešinti, 
nelaužyti baldų! Juk aišku, kad jūsų būklė beviltiška. Apačioje 
laukia policija. 

Apstulbimas užgožė grafo siutą ir baimę. 

— Kaip, po šimts?.. — sušvokštė jis. 

— Jūsų nustebimas visai vietoje. Jūs gi nežinote, kad antros 
mano miegamojo durys išeina į šitą lango nišą, uždengtą užuo- 
laida. Man pasirodė jus išgirdus mane keliant manekeną iš krėslo, 
bet viskas baigėsi laimingai. Taigi turėjau galimybės pasiklausyti 
jūsų smagaus pokalbio, kuris nebūtų buvęs toks nuoširdus ir 
atviras, jei būtumėte žinoję mane čia sėdint. 

Grafas, jau pasidavęs likimui, skėstelėjo rankomis. 

— Šį kartą, Holmsai, surietėte mus į ragą. Imsiu tikėti jus 
esant patį velnią! 

— Gal tik jo trupinius surinkęs,— mandagiai šypsodamasis 
atsakė Holmsas. 

Semo Mertono vangus protas pamažu pradėjo suvokti, kas 
nutiko. O kai išgirdo sunkiai žengiant laiptais, prabilo. 

— Tai faraono gudrumas! — pasakė jis.— Bet tas smuikas 
vis tebečirpia! Girdėti gi... 

— Šventa teisybė,— atsakė Holmsas.— Tegu sau griežia. Tie 
madingi gramofonai — puikus išradimas. 

Į kambarį sugriuvo policija, ėmė skimbčioti antrankiai, ir nu- 
sikaltėliai buvo išvesti bei susodinti į gatvėje laukusį kebą. Vot- 
sonas pasiliko norėdamas pasveikinti Holmsą su nauju jo laurų 
vainiko lapeliu. Ir vėl jų šneką nutraukė nesutrikdomasis Bilas 
su savo vizitinių kortelių padėklu. 

— Lordas Kantlimiras, pone. 

— Vesk jį viršun, Bilai. Tai žymus peras, atstovaujantis pa- 
čių aukščiausių asmenų interesams,— paaiškino Holmsas.— Jis 
puikus ir atsidavęs valdinys, bet seno raugo persona. Gal suda- 
rykime jam truputėlį laisvesnę atmoslerą? Ar, bendraudami su 
juo, išdrįsime šiek tick atleisti savo vadeles? Jis, be abejo, nieko 
nežino, kas įvyko. 

Durys atsivėrė, ir į kambarį įžengė liesas, rūstus senis pailgo, 
aštrių bruožų veido, Viktorijos laikų nusvirusiais varno juodumo 
blizgančiais ūsais, kurie sunkiai derinosi su jo gunktelėjusia nu- 

gara ir netvirta eigastimi. Holmsas mandagiai žengė ' į 2 ir 
paspaudė bejausmę jo ranką. 

— Laba diena, lorde Kantlimirai. Tokiam laikui oras per šal- 
tas, bet viduje šilta. Gal galėčiau paimti jūsų apsiaustą? 

— Ne, ačiū. Aš neketinu nusivilkti. 

Įkalbinėdamas Holmsas ranka palietė jo rankovę. 

— Labai prašom leisti įums pasitarnauti. Mano draugas dak- 
taras Votsonas patvirtins, kad temperatūros permainos „labai pa- 
vojingos sveikatai. 

Jo šviesybė nekantriai nupurtė Holmso ranką. 

— Man ir taip gerai, pone. Man nėra reikalo čia užtrukti. Už- 
sūkau tik pasiteirauti, kaip sekasi vykdyti užduotį, kurią pats 
įsipiršote atlikti. 

— Sunkiai, labai sunkiai. 

— Aš ir bijojau, kad taip bus.— Senojo dvariškio žodžiuose 
bei laikysenoje glūdėjo aitri pašaipa.— Kiekvienas žmogus susi- 
duria su savo galimybių riba, pone Holmsai, bet tai mus bent 
gydo nuo pernelyg didelio pasitikėjimo savimi. 

— Taip, sere, esu visiškai suglumęs. 

— Abejoti netenka. 

— Ypač dėl vieno dalyko. Gal jūs galėtumėte man padėti? 

— Ar ne per vėlai prašote mano patarimo? Maniau jus pasi- 
kliaujant vien tik savais, visad veiksmingais metodais. Vis dėlto 
esu pasirengęs jums padėti. 

— Matote, lorde Kantlimirai, mes, be abejo, galime sudaryti 
bylą tikriems vagims. | 

— Kai sugausite juos. 

— Zinoma. Bet, va, klausimas: kaip pasielgti su vogtų daiktų 
slėpėju? 

— Ar ne per anksti tai spręsti? 

— Geriau, kai viską esi numatęs. Ką jūs laikytumėte pagrin- 
diniu įkalčiu, įrodančiu vogtų daiktų slėpėjo kaltę? 

— Pas jį rastą brangakmenį. 

— Tada areštuotumėte jį? 

— Žinoma! 

Holmsas retai kvatodavo, bet, pasak jo seno draugo Votsono, 
tą akimirką seklys vos laikėsi nesusijuokęs. 

— Tokiu atveju, sere, esu priverstas prašyti jus suimti. 

Lordas Kantlimiras nepaprastai supyko. Seniai užgesusi ugnis 
įsiplieskė jo pageltusiuose skruostuose. 

— Pone Holmsai, jūs per daug sau leidžiate. Per penkias- 
dešimt mano visuomeninio gyvenimo metų nebuvau patyręs tokio 
akibrokšto. Aš turiu daug darbo, pone, esu užsiėmęs svarbiais 
dalykais ir neturiu nei laiko, nei potraukio prie tokių kvailų juo- 
kelių. Galiu jums atvirai pasakyti, kad niekad netikėjau jūsų ne 
paprastais gabumais ir visad maniau būsiant daug geriau tą 
reikalą pavesti policijai. Jūsų elgesys patvirtino mano nuomonę. 
Turiu garbės, pone, atsisveikinti su jumis. 

Holmsas pašoko ir atsidūrė tarp pero ir durų. 

— Minutėlę, sere! — pasakė jis.— Išeiti su Mazarinio bran- 
gakmeniu — daug didesnis nusikaltimas negu laikinai jį priglaus- 
ti. 

— Pone, tai jau visai nebepakenčiama! Leiskite išeiti! 

— Įkiškite ranką į dešinę savo apsiausto kišenę. 

— Ką tai reiškia, pone? 

— Na, tik prašom įkišti, ir tiek. 

Po akimirkos apstulbęs peras stovėjo mirksėdamas, be žado, ir 
drebančioje rankoje laikė didžiulį gelsvą deimantą. 

— Kaip? Kaip čia yra, pone Holmsai? 

— Ko nepasitaiko gyvenime, lorde Kantlimirai, — atsakė Holm- 
sas.— Štai mano senas draugas paliudys mane turint velnišką 
įprotį krėsti visokius pokštus, niekaip negaliu atsispirti pagundai 
sudramatinti padėtį. Prisipažįstu, kad aš daug, tikrai labai daug 
sau leidau — aš įdėjau deimantą į jūsų kišenę vos tik pradėjus 
mums šnekėtis. 

Senasis peras pakėlė nuo deimanto akis ir įsmeigė jas į be- 
sišypsantį Holmso veidą. 

— Pone, aš visiškai apstulbęs. Juk čia... taip, čia tikrai Ma- 
zarinio deimantas. Mes jums labai dėkingi, pone Holmsai. Jūsų 
humoro jausmas, kaip leidote sau pažymėti, tikrai šiek tiek keis- 
tokas ir visiškai netinkamu laiku bei būdu parodytas, bet, šiaip 
ar taip, aš atsiimu savo samprotavimus apie jūsų, kaip profesio- 
nalo, sugebėjimus. Bet kaip... 

— Byla tik įpusėta, detales vėliau sužinosite. Be abejo, lorde 
Kantlimirai, malonumas, kurį patirsite pasakodamas rūmuose apie 
sėkmingą paieškų pabaigą, gal kick atpirks mano keistoką hu- 
morą. Bilai, išlydėk jo švilesybę ir pasakyk poniai Hadson, kad 
labai norėčiau kaip galima greičiau pietų dviem asmenims. 

„TRIJŲ FRONTONŲ“ VILA 


Kažin ar koks kitas mudviejų su ponu Šerloku Holmsu nuo- 
tykis prasidėjo taip staigiai, taip dramatiškai kaip tas, kurį aš 
sieju su „Trijų frontonų“ vila. Buvau nematęs Holmso kelias die- 
nas ir neturėjau jokio supratimo, kuo jis užsiėmęs. Tą rytą mano 
draugas buvo nusiteikęs paplepėti: pasodino mane į seną, įdubusį 
krėslą prie ugnies, pats, užsidegęs pypkę, irgi susirangė savaja- 
me, kai į kambarį įvirto mūsų svečias. Jei pasakyčiau, kad pas mus 
įsmuko įniršęs bulius, būtų lengviau įsivaizduoti, kas įvyko. 

Triukšmingai atplėšęs duris, vidun įlėkė didžiulis negras. Jei 
jo veidas nebūtų buvęs toks baisus, būčiau galėjęs svečią pava- 
tu kostiumu, pasirišęs ryškiai rožinį, plevėsuojantį kaklaraištį. 
Platūs skruostai su priplota nosim buvo išsišovę, o tulžingos 
juodos akys, liepsnojančios pykčiu, žaibavo tai į mane, tai į 
Holmsą. 

— Katras iš jūsų bus ponas Holmsas? — paklausė jis. 

Vangiai nusišypsojęs, Holmsas kilstelėjo pypkę. 

— A! Tai tu?! — sukriokė svečias ir, apėjęs stalo kampą, ėmė 
moklinti į mus.— Tu, ponuli, nekišk nosies į žmonių reikalus! 
Kaip kas išmano, taip save tegu ir gano. Supratai, ponuli Holm- 
sai? 

— Klokit, klokit toliau,— pasakė Holmsas.— Smagu klausy- 
tis: 

— Aa! Jam smagu klausytis! — suurzgė laukinis.— Nebus taip 
velniškai smagu, kai truputį pašukuosiu tau kailį! Man jau teko 
tokius kaip tu tvarkyti, ir, dievaži, mano pašukuoti, jie ne itin 
smagūs atrodydavo. Pauostyk šitą, ponuli Holmsai! 

Jis pakišo didžiulį, gumbuotą kumštį mano draugui panosėn. 
Holmsas labai įdėmiai jį apžiūrėjo. 

— Ar toks iš prigimties? — paklausė jis.— Ar po truputį ši- 
toks tapo? 

Gal nuo mano draugo ledinio ramumo, o gal barkštelėjus žars- 
tekliui, kurį pasiėmiau, mūsų svečias kiek atlyžo. 

— Aš tave gražiuoju perspėju,— pasakė jis.— Mano vienas 
draugas turi tokį reikalą Herou rajone. Tu žinai, ką turiu galvoje. 
Jam nepatiks, jei ten kiši nagus. Supratai? Tu nesi valdžia, aš 
irgi ne su valdžia einu, tai jei lįsi ten, gausi į ragus. Aišku? 

— Jau seniai norėjau susipažinti su tavim,— tarė Holmsas.— 
Neprašau sėstis, nes per daug šakojiesi, bet ar tik nebūsi boksi- 
ninkas Stivas Diksis? 

— O kaipgi! Tai mano vardas ir pavardė, pone Holmsai, ir, 
jei braukysi man per lūpas, pamatysi, kad aš šį tą nuraukiu apie 
boksą. 

— Bus tau geriau, jei apsieisi be to,— pasakė Holmsas, žvelg- 
damas į baisią svečio burną.— Bet kai buvo nužudytas jaunasis 
Perkinsas už Holborno baro... ką? Negi jau eini? 

Negras šoko atgal, jo veidas papilkėjo. 

— Nenoriu nė klausyti tokios kalbos, — pralemeno jis.— Ką aš 
turiu bendro su tuo Perkinsu? Aš treniravausi Birmingamo Bul- 
ringe, kai tas jauniklis įmerkė uodegą ir pakratė kinkas. 

— Žinoma, Sitivai, va, visa tai tu ir papasakosi teisėjui,— 
atsakė Holmsas.— Aš nenuleidau akių nuo tavęs ir Barnio Stok- 
deilo... 

— Apsaugok Viešpatie! Pone Holmsai... 

— Na, gana! Nešdinkis! Kai man reiks, aš susirasiu tave. 

— Sudie, pone Holmsai. Jau, sakau, gal neminėsite manęs 
bloguoju... 

— Neminėsiu, jei pasakysi, kas tave čia pasiuntė. 

— Kokia čia paslaptis, pone Holmsai. Tai tas džentelmenas, 
va, ką tik buvote apie jį užsiminęs. 

— O kas jį užsiundė ant manęs? 

— Iš kur man žinoti, pone Holmsai? Jis ėmė ir pasakė man: 
„Stivai, aplankyk poną Holmsą ir pasakyk, kad jo gyvybė pakibs 
ant plauko, kai tik jis pasiduos Herou pusėn“. Šventa teisybė, 
taip ir pasakė.— Daugiau nelaukdamas klausimų, mūsų svečias 
movė lauk taip veržliai, kaip ir buvo įėjęs. 

Kratydamas iš pypkės pelenus, Holmsas sukikeno. 

— Man labai smagu, Votsonai, kad jums neprireikė skaldyti 
jo garbanotos makaulės. Akies krašteliu aš stebėjau jūsų manev- 
rus žarstekliu. Bet jis tikrai nėra blogas vaikinas, tas griozdas, 
kvaišelis pagyrūnas, ir, kaip matėte, taip lengvai įbauginamas. Jis 
iš Spenserio Džono gaujos, prisidėjo prie kai kurių gan nešva- 
rių jų darbelių, kuriais, kai tik rasiu laiko, reikės pasidomėti. 
Jam tiesiogiai komanduoja Barnis, jau daug gudresnis tipas. Jie 
dideli specai apiplėšti, įsilaužti, šantažuoti, na ir panašiai veikti, 
Man rūpi, kas juos pasamdė šiai operacijai. 

— Bet kodėl jie nori jus įbauginti? 

— Tai dėl Herou Vildo klientės. Jei jie taip neriasi dėl jos 
problemos iš kailio, matyt, yra dėl ko vargti. Todėl būtina imtis 
to reikalo. 

— O kas tai per reikalas? 

— Ką tik ketinau jums papasakoti, bet mane nutraukė ta 
komiška scena. Va, ponios Meiberli laiškutis. Jei neatsisakysite 
važiuoti drauge, telegrafuojame jai ir tuoj pat išvykstame. 

Stai tas laiškutis: 


Gerb. pone Šerlokai Holmsai, 

Pastaruoju metu mano namuose vyksta keisti dalykai, todėl 
labai norėčiau jūsų patarimo. Rytoj visą dieną būsiu namie. Gy- 
venu netoli Vildo stotelės. Kiek menu, mano velionis vyras Mor- 
timeras Meiberlis buvo vienas pirmųjų jūsų klientų. 

Su pagarba, 
Merė Meiberli 


Adresas buvo duotas toks: „Trijų frontonų“ vila, Herou Vil- 
das. . 
— Tai tokios tokelės,— baigė Holmsas.— O dabar, Votsonai, jei 
galite paaukoti kiek laiko, važiuojame. 
Po trumpos kelionės traukiniu, dar trumpesnės — ratais mes 
atsidūrėme priešais namą, stovintį žolėmis apžėlusiame vieno 
akro sklype. Trys nedidelės plokštumos virš pastogės langų, ma- 
tyt, turėjo pateisinti vilos pavadinimą. Už namo augo jaunų, me- 
lancholiją keliančių pušaičių miškelis. Vieta atrodė nykiai ir darė 
slogų įspūdį. Tačiau viduje kambariai buvo gerai apstatyti; mus 
priėmė pagyvenusi ponia, labai maloni, subtili ir kultūringa. 

— Gerbiamoji ponia, aš gerai prisimenu jūsų vyrą,— prakal- 
bo Holmsas,— nors jau praėjo nemaža laiko, kai padariau jam 
nedidelę paslaugėlę. 

— Gal jums geriau žinomas mano sūnaus Daglo vardas? 

Didžiai susidomėjęs, Holmsas pažvelgė į ją. 

— Viešpatie! Nejau jūs Daglo Meiberlio motina? Aš truputį 
pažinojau jį. Bet visas Londonas jį žinojo. Koks puikus jaunuolis! 
Kur jis dabar? 

— Miręs, pone Holmsai, miręs. Jis buvo atašė Romoje ir pra- 
ėjusį mėnesį mirė nuo plaučių uždegimo. 

— Kaip baisu! Tiesiog negaliu įsivaizduoti tokį jaunuolį mi- 
rus! Gyvenime nebuvau matęs gyvybingesnio žmogaus. Sakytum 

kiekviena jo kūno dalelė džiaugėsi gyvenimu. 

— Deja, per daug džiaugėsi. Tai jį ir pražudė. Jūs atmenate 
Daglą buvus geraširdį, puikų vaikiną. Bet nematėte jo prislėgto, 
paniurusio, susigraužusio — toks jis buvo paskutiniu metu. Jis 
palūžo. Per mėnesį mano šaunusis berniukas tiesiog akyse virto 
nusidėvėjusiu ciniku. 

— Romanas? Moteris? 

— Greičiau šėtonas. Na, bet aš pasikviečiau jus, pone Holm- 
sai, ne apie savo vargšą sūnų pakalbėti. 

— Daktaras Votsonas ir aš pasirengę jums padėti! 

— Čia vyksta kažkokie keisti, nesuprantami dalykai. Šiame 
name gyvenu jau daugiau kaip metai. Mėgstu vienatvę, tad su 
kaimynais mažai bendrauju. Prieš tris dienas pas mane užėjo 
žmogus, pasivadinęs nekilnojamojo turto agentu. Jis sakė mano 
namą labai tinkant vienam jo klientui ir, jei aš jį parduočiau, dėl 
kainos nekiltų jokių problemų. Man tas pasiūlymas pasirodė labai 
keistas, nes apylinkėje yra parduodami keli tušti, nė kiek ne pras- 
tesni namai, bet jis mane sudomino. Todėl pasakiau kainą, pen- 
kiais šimtais svarų didesnę nei aš pati mokėjau. Jis tuoį pat su- 
tiko, bet pridūrė jo klientą norint pirkti ir baldus, tad paprašė ir 
juos įkainoti. Kai kas iš tų baldų yra iš mano senųjų namų, ir 
jie, kaip matote, labai geri, todėl užsiprašiau gana apvalią sumą. 
Ir šį kartą jis nė kiek neprieštaravo. Aš visad norėjau keliauti, 
o tas sandoris toks puikus, kad, ko gero, iki grabo lentos galėčiau 
gyventi taip, kaip panorėčiau. 

Vakar tas žmogus atėjo su sutartimi. Gerai, kad parodžiau ją 
savo advokatui ponui Satro, gyvenančiam Herou. Jis ir sako man: 
„Tai labai keistas dokumentas. Ar suvokiate, kad, jį pasirašiusi, 
jūs ničnieko negalėsite pasiimti iš namų, net savo asmeninių 
daiktų“. Kai vėl vakare atėjo tas agentas, aš jam apie tai užsi- 
miniau ir pasakiau ketinusi parduoti tik baldus. 

— Ne, ne, viską,— tarė jis. 

— Bet kaip bus su mano drabužiais? Brangenybėmis? 

— Na, kai kuriems jūsų asmeniniams daiktams gali būti pa- 
daryta išimtis. Bet, prleš išnešant iš namų, jie visi turės būti per- 
žiūrėti. Mano klientas — žmogus dosnus, bet jis turi savo užgaidų 
ir geidžia viską daryti savalp. Jam reikia arba visko, arba nie- 
ko. 

— Tada jis negaus nieko,— pasakiau aš.— Taip tas reikalas 
ir buvo paliktas, bet jis man, šiaip ar taip, pasirodė labai keistas, 
todėl pamaniau... 

Pašnekesį netikėtai nutraukė Holmsas. Jis pakėlė ranką, pra- 
šydamas tylos, ir, nusėlinęs per kambarį, staigiai atidarė duris. 
Už jų stovėjo aukšta, liesa moteris, kurią jis, griebęs už peties, 
įtraukė vidun. Šioji priešinosi nelyginant kudakuojanti višta, pa- 
čiupta vištidėje. 

— Paleiskite! Ką jūs čia darote! — rėkė ji. 

— Siuzana, ką visa tai reiškia? 

— Ponia, aš ėjau pasiklausti, ar svečiai pasiliks lančui, o tas 
žmogus kad griebs mane!.. | 

— Penkias minutes girdėjau ją už durų, tik nenorėjau nu- 
traukti tokio įdomaus jūsų pasakojimo. Truputį švilpia bronchai, 
ar ne, Siuzana? Per sunkiai kvėpuojat tokiam darbui. 

Siuzana pasuko susiraukusį, kartu ir nustebusį veidą į savo 
skriaudėją. 

— Kas jūs per vienas, kas davė jums teisę taip stumdyti žmo- 
nes? 

— Aš tik norėjau paklausti vieno dalyko jūsų akivaizdoje. Ar 
jūs, ponia Meiberli, minėjote kam nors ketinanti man rašyti ir 
klausti patarimo? 

— Ne, pone Holmsai, niekam. 

— Kas išsiuntė jūsų laišką? 

— Siuzana. 

— Taip ir maniau. Na, Siuzana, kam pranešėte, kad jūsų po- 
nia prašo mano patarimo? 

— Melas! Niekam aš nepranešiau! 

—- Siuzana, dusulingi žmonės, kaip žinote, kartais nelabai il- 
gai gyvena. O meluoti — nuodėmė. Kam pasakėte? 

— Siuzana! — sušuko ponia.— Jūs, pasirodo, esate nesąžinin- 
gas ir neištikimas žmogus. Dabar prisimenu mačiusi jus su kažkuo 
kalbantis per gyvatvorę. 

—-Tai mano reikalas! — piktai atšovė moteris. 

— Ar tik ne Barniui Stokdeilui, su kuriuo kalbėjote, prane- 
šėte? 

— Jei žinote, tai kam klausinėjate? 

— Nebuvau tikras, bet dabar įsitikinau. Na, Siuzana, gausite 
dešimtį svarų, jei pasakysite, kam dirba Barnis. 

— Zmogui, kuris galėtų tūkstančiu padengti kiekvieną jūsų 
dešimtuką, kiek tik jų iš viso turite. 

— Vadinasi, turtingas vyras? Ne? Jūs šypsotės, vadinasi, tur- 

tingą moteris? Kai jau taip toli pasivarėme, galite pasakyti ir jos 
pavardę bei uždirbti tą dešimtuką. 

— Pirmiau tu nusprogsi, negu aš pasakysiu! 

— Siuzana, kaip jūs kalbate! 

— Aš išeinu iš jūsų! Įgrisote man visi iki gyvo kaulo. Rytoj 
atsiųsiu ką nors paimti daiktų.— Ji metėsi pro duris. 

— Sudieu, Siuzana! Raminamųjų išgerkite!.. Dabar, — tęsė 
Holmsas, pereidamas iš žaismingo tono į rimtą, kai įsikarščiavusi 
bei įpykusi moteris užtrenkė duris,— toji gauja griebsis be juoko 
vykdyti savo užmačią. Tik pažiūrėkite, kaip darniai jie dirba. 
Jūsų laiško antspaudas rodo jį buvus išsiųstą dešimtą valandą 
vakaro. Siuzana praneša apie jį Barniui. Sis spėja nueiti pas savo 
darbdavį ir gauti nurodymų. Jis arba tikriau ji — taip linkęs ma- 
nyti po Siuzanos, tarusios mane susimovus, vypsnio — sudaro 
veiklos planą. Iškviečiamas juodasis Stivas, ir jau vienuoliktą 
valandą ryto jis perspėja mane. Matote, viskas ėjo kaip iš pypkės. 

— Bet ko gi jie nori? 

— Tai mes ir turime sužinoti. Kam namas priklausė anksčiau? 

— Savo atplaukiojusiam kapitonui, pavarde Fergusonas. 

— Ar jis kuo nors pasižymėjo? 

— Bent aš nieko apie jį nesu girdėjusi. 

— Pamaniau, gal jis bus ką nors čia paslėpęs? Nors, tiesą 
sakant, mūsų laikais žmonės brangenybes laiko banke. Bet visad 
atsiranda vienas kitas trenktas. Be jų pasaulis būtų baisiai nuo- 
bodus. Iš pradžių man šovė mintis apie paslėptą lobį. Bet kodėl 
jie užsimanė baldų? Gal kur nors yra užkištas koks Rafaelis ar 
pirmojo leidimo Šekspyro foliantas, o jūs to nežinote? 

— Ne, nemanau. Pats vertingiausias mano daiktas — porce- 
lianinis arbatos servizas. 

— Dėl jo nebūtų taip paslaptingai sukrutę. Tuo atveju jie ga- 
lėjo tiesiai pasakyti, ko nori. Jei būtų užsigeidę jūsų servizo, 
būtų pasiūlę gerą kainą, ir baigtas reikalas. Kam jiems tada. dar 
visa jūsų nauda bei manta? Ne, mano galva, namuose esama 
kažkokio jums nežinomo daikto, kurio šiaip neparduotumėte. 

— Man irgi taip atrodo,— palaikiau Holmsą. 

— Matote, ir daktaras Votsonas tos nuomonės. 

— Bet, pone Holmsai, kas tai galėtų būti? 

— Pamėginkime šiek tiek paanalizuoti padėtį, gal tai užves 
mus ant kelio. Šiuose namuose gyvenate metus? 

— Beveik dvejus. 

— Dar geriau. Tokį ilgą laiką niekas nieko iš jūsų nenofėjo. 
Dabar staiga per tris keturias dienas pasipylė pasiūlymai. Ką 
būtų galima išpešti iš šio fakto? 

— Kad juos dominantis daiktas pateko į namus visai nese- 
niai, — pasakiau aš. 

— Palaikau daktaro nuomonę,— parėmė mane Holmsas.— 
Taigi, ponia Meiberli, ar buvo koks daiktas neseniai atgabentas? 

— Ne, šiemet nieko nesu pirkusi. 

— Tikrai? Labai įdomu. Na, gerai, gal palikime dabar tą da- 
lyką savieigai, kol rasime aiškesnių duomenų. Ar tas jūsų advo- 
katas sumanus Žmogus? 

— Ponas Satro — labai patyręs teisininkas. 

— Ar, be puikiosios Siuzanos, ką tik trenkusios durimis, dar 
turite kokią tarnaite? 

— Turiu dar tokią jauną mergaičiukę. 

— Paprašykite poną Satro panakvoti naktį kitą jūsų namuo- 
se. Jums gali prireikti apsaugos. 

— Nuo ko? 

— Ką gali žmogus žinoti. Reikalas labai miglotas. Jei nega- 
lime nustatyti, ko jie gviešiasi, reikia eiti prie to dalyko iš kito 
galo. Ar davė tas nekilnojamojo turto agentas savo adresą? 

— Paliko vizitinę kortelę, kurioje tik jo pavardė ir užsiėmi- 
mas: „Heinsas Džonsonas. Aukcionierius ir įkainotojas“. 

— Nemanau, kad rastume jį telefono abonentų knygoje. O 
padorūs verslininkai neslepia savo darbo vietos. Praneškite, jei 
kas dar atsitiktų. Aš imuosi šito reikalo, ir galite manimi pasi- 
kliauti — atliksiu jį kaip reikiant. 

Mums einant per prieškambarį, Holmso akys, nuo kurių nie- 
kas nepasislėpdavo, užkliuvo už keleto dėžių ir lagaminų, su- 
statytų kampe. Ant jų švietė ryškios etiketės. 

— Milanas. Liucerna. Bagažas iš Italijos? 

— Tai mano vargšo Daglo daiktai. 

— Jūs dar neišpakavote jų? Kiek laiko jie jau čia? 

— Juos atgabeno praėjusią savaitę. 

— Bet jūs sakėte... O gal čia ir yra toji grandis, kurios mums 
taip trūksta. Iš kur žinote lagaminuose nesant nieko vertingo? 

— Kad negali būti, pone Holmsai. Vargšas Daglas gyveno tik 
iš algos ir nedidelės metinės rentos. Tai ką vertingo galėjo jis 
turėti? 

Holmsas susimąstė. 

— Ponia Meiberli, daugiau neatidėliokite,-—- pagaliau --pratarė 
jis.— Tegul suneša tuos daiktus viršun, į jūsų miegamąjį, o jūs 
labai atidžiai peržiūrėkite juos. Aš atvažiuosiu rytoj, ir jūs pa- 
pasakosite man, kas ten buvo. | 

Išėję iš karto pamatėme, kad „Trijų frontonų“ vila sekama. 
Už aukštos gyvatvorės kampo, akligatvio gale, šešėlyje stovėjo 
mūsų bokso čempionas negras Stivas. Mes užklupome jį staigiai, 
ir jis atrodė labai grėsmingas tokioje nuošalioje vietoje. Holmsas 
ėmė graibytis kišenėje. 

— Ginklo ieškote, pone Holmsai? 

— Ką tu, Stivai, kvepalų tlakonėlio. 

— Vis juokaujate, pone Holmsai. 

— Menki bus juokai, Stivai, kai suimsiu tave į nagą. Juk 
perspėjau tave kaip žmogų šį rytą. 

— Aš, pone Holmsai, viską savo makaulėje perkračiau, ką jūs 
sakėte, ir daugiau nenoriu jokios kalbos apie tą pono Perkinso 
nutikimą. Jei dabartės galėčiau jums, pone Holmsai, kaip norint 
pagelbėti, tai va, aš gatavas viską padaryti. 

— Na, gerai. Tada pasakyk, kas tos jūsų šutvės vadas? 

— Viešpatie Dieve! Pone Holmsai, aš juk sakiau, kad nežinau. 
Ką man Barnis liepia, tą dirbu, ir baigtas kriukis. 

— Turėk galvoje, Stivai, kad aš globoju ir šituos namus, ir 
jų šeimininkę. Nepamiršk! 

— Ne, pone Holmsai, nepamiršiu. 

— Aš taip įbauginau jį, kad dabar dėl savo kailio tirtėte tir- 
ta,— mums einant, kalbėjo Holmsas.— Neabejoju, kad jis išduotų 
savo šefą, jei tik žinotų, kas jis. Man pasisekė, kad buvau šiek 
tiek susipažinęs su Spenserio Džono gauja, o Stivas —iš jos. 
Zinote, Votsonai, šis mūsų atvejis kaip tik iš Langdeilo Paiko 
srities, tad dabar pas jį ir vykstu. Grįžęs, ko gero, daugiau ži- 
nosiu apie tą reikalą. 

Visą dieną nemačiau Holmso, bet puikiai numaniau, kaip jis 
leido laiką, nes Langdeilas Paikas yra išsamiausių žinių apie vi- 
suomeninius skandalus šaltinis. Sitas keistas, vangus Žmogus vi- 
sas nuo miego likusias valandas leisdavo Sent Džeimso klube, 
prie pusapvalio, į gatvę išsikišusio lango, kur buvo pagrindinė 
jo būstinė Londono paskaloms rinkti ir skleisti. Zmonės kalbėjo 
jį užsidirbant gerą pinigą už bendradarbiavimą geltonojoje spau- 
doje, kurią kas savaitė aprūpindavo smalsią publiką dominan- 
čiomis naujienomis, Kai Londono neramaus gyvenimo geimėse 

užvirdavo koks verpetas ar įsisukdavo sūkurys, tai paviršiuje vis- 
kas būdavo to žmogaus tiksliai, kaip automato, užfiksuota. Holm- 
sas diskrečiai pateikdavo Langdeilui žinių, o šis savo ruožtu pri- 
reikus padėdavo sekliui. 

Kitą rytą, pamatęs savo draugą, iš jo išvaizdos nusprendžiau 
viską einant kaip per sviestą, tačiau mūsų laukė nemaloni staig- 
mena. Ją pateikė telegrama: 


Prašom tuoj pat atvykti. Naktį užpultas klientės namas. Po- 
licija tiria įvykį. 
Satro 


Holmsas šyptelėjo. 

—-Drama pasiekė krizę greičiau, negu buvau numatęs. Di- 
džiulė varomoji jėga skatino to įvykio spartą, Votsonai; po vakar 
gautos iniormacijos tai manęs visai nestebina. Tas Satro, aišku, 
jos advokatas. Bijau padaręs klaidą, kad nepaprašiau jūsų šią 
naktį ten pernakvoti. Tas žmogus, matyt, sukta virvė. Nieko nepa- 
darysi, reikia vėl važiuoti į Herou Vildą. 

Šįkart „Trijų frontonų“ vilos publika buvo visai kitokia negu 
vakar. Saujėlė žioplių būriavosi prie sodo vartų, o pora polici- 
ninkų apžiūrinėjo langus ir snapučių lysves. Viduje mus pasitiko 
žilas, pagyvenęs džentelmenas, pasisakęs esąs advokatas, ir judrus, 
raudonveidis inspektorius, kuris pasveikino Holmsą kaip. seną 
draugą. 

— Na, pone Holmsai, jums čia nėra kas veikti. Pats papras- 
čiausias, eilinis, įsilaužimas, su kuriuo galės susidoroti ir vargšė 
vietinė policija. Čia specų tikrai nereikia. 

“ — Nė kiek neabejoju, kad byla gerose rankose, — pasakė 
Holmsas.— Tai sakote — paprasčiausias įsilaužimas? 

— Aha. Mes gerai žinome, kas įsivogė į namus ir kur ieškoti 
nusikaltėlių. Tai Barnio Stokdeilo šutvė, kurioje maišosi tas dič- 
kis negras. Žmonės matė juos čia šlaistantis. 

— Tai puiku! Ką jie išnešė? 

— Kažin ko neišnešė. Ponia Meiberli buvo užmigdyta chlo- 
roformu, o namą... O! Stai ir pati šeimininkė. 

Mūsų vakarykštė pažįstama, labai išblyškusi ir išsekusi, pa-. 
siramsčiuodama į nedidelės mergaičiukės petį, įėjo į kambarį. 

— Jūs davėte man gerą patarimą, pone Holmsai,— prakalbo 
ji, liūdnai šypsodamasi, — tik, deja, aš jo nepaklausiau. Nenorė- 
jau varginti poną Satro ir taip likau be apsaugos. 

— Aš tik šįryt sužinojau apie įvykį, — paaiškino advokatas. 

— Ponas Holmsas buvo pataręs pasikviesti kokį draugą į 
namus. Aš šito nepadariau ir buvau skaudžiai pamokyta. 

— Iš pažiūros ponia atrodote smarkiai negaluojanti,— pasakė 
Holmsas.— Turbūt jums bus sunku papasakoti, kas įvyko naktį? 

— Čia viskas užrašyta,— pasakė inspektorius, tapšnodamas 
per storą užrašų knygelę. 

— Vis dėlto, jei ponia nėra per daug išvargusi... 

— Nėra ko labai ir pasakoti. Esu įsitikinusi, kad ta nedorėlė 
Siuzana padėjo jiems įsibrauti į namus. Jie buvo puikiausiai 
susipažinę su namo planu. Kokią akimirką jutau chloroformuotą 
skudurą, prispaustą man prie burnos, bet, kiek laiko buvau be 
sąmonės, neturiu supratimo. Man atsitokėjus, vienas vyras sto- 
vėjo prie lovos, o kitas pakilo su paketėliu rankoje nuo praviro 
sūnaus lagamino, iš kurio daiktai buvo išmėtyti ant grindų. Aš 
šokau prie jo ir stvėriau jam už rankos. 

— Labai rizikavote, ponia,— pasakė inspektorius. 

— Aš tvirtai įsikibau į jį, bet vagis atstūmė mane, o kitas, 
matyt, bus trenkęs man, nes daugiau nieko nebeprisimenu. Tar- 
naitė Merė, išgirdusi triukšmą, atsidarė langą ir ėmė šaukti. Tada 
atvyko policija, bet nenaudėlių jau neberado. 

— Ką jie paėmė? 

— Na, ko nors vertingo aš nepasigendu. Esu įsitikinusi, kad 
jokių brangių daiktų sūnaus lagaminuose nebuvo. 

— Ar vagys nepaliko jokių įkalčių? 

— Liko popieriaus lapas, matyt, mano išplėštas iš žmogaus, 
4 kurį buvau įsikibus. Gulėjo visas suglamžytas ant grindų, pri- 
rašytas sūnaus ranka. 

— Vadinasi, neturi mums jokios reikšmės,— paaiškino ins- 
pektorius.— Jei jis būtų vagies... 

— Taigi,— nutraukė jį Holmsas.— Va, kur sveikas protas! Vis 
dėlto man labai knieti į jį pažiūrėti. 

— Kad ir koks nieknickis, visad atkreipiu į jį dėmesį, — ne 
be pasipūtimo pareiškė inspektorius.— Patariu ir jums, pone Holm- 
sai, sekti mano pavyzdžiu. Dvidešimt penkeri metai šio to žmo- 
gų išmoko. Visur gali pasitaikyti koks pirštų atspaudas ar maža 
dar kas! 

"Holmsas apžiūrėjo popieriaus lapą. 

— Kas, jūsų nuomone, inspektoriau, tai yra? 

— Manding, kažkokio keisto romano pabaiga. 

— Kad ko, tas puslapis tikrai atskleidžia kažkokios keistos 
istorijos pabaigą,— pasakė Holmsas.— Ar pastebėjote puslapio 
viršuje numerį? Du šimtai keturiasdešimt penktas? Kur yra kiti 
du šimtai keturiasdešimt keturi puslapiai? 

— Tikriausiai išsinešė vagys. Būta dėl ko vargti! Naudos — 
kaip iš ožiol 

— Keistas dalykas laužtis į namus vien dėl tokių popierių. 
Ar toks iaktas neperša jums kokios minties? 

— O kaipgi, pone. Per skubėjimą nenaudėliai griebė tai, kas 
pasitaikė po ranka. Tai džiaugsis geležėlę radę! 

— Bet kodėl jiems rūpėjo sūnaus daiktai? — paklausė ponia 
Meiberli. 

— Na, nieko vertingo neradę apačioje, pabandė laimę jūsų 
kambaryje. Bent man taip atrodo. O jums, pone Holmsai? 

— Man dar reikia pagalvoti, inspektoriau. Prieikite prie lan- 
go, Votsonai. 

Čia, mums stovint greta, jis ėmė skaityti tą puslapį. Jis pra- 
sidėjo nuo pusės sakinio: 


„„sumušto veido žaizdos smarkiai kraujavo, bet tai buvo nie- 
kis palyginti su širdgėla, kurią jautė žvuelgdamas į tą gražų 
veidą, veidą moters, dėl kurios buvo pasiruošęs paaukoti net savo 
gyvybę, į jos šypseną — o Dieve! — ji mėgavosi jo kančiomis, jo 
pažeminimu, ji, tas beširdis demonas, šypsojosi jam tiesiai į akis. 
Tą akimirką jo meilė mirė ir gimė neapykanta. Gyvendamas žmo- 
gus vis kažko siekia. Jei aš negaliu džiaugtis tavo meile, tai 
nuo šiol sieksiu tavo pražūties. Taip aš atkeršysiu už savo kan- 
čias. 


— Neįprastas įvardžių vartojimas,— grąžindamas lapą inspek- 
toriui, šyptelėjęs pasakė Holmsas.— Ar pastebėjote, kaip „jis“ 
staiga pereina į „aš“? Rašytojas taip įsijautė į savo pasakojimą, 
kad, priėjęs kulminaciją, pasijuto esąs tos istorijos herojus. 

— Visiškas niekalas,— tarė inspektorius, dėdamas lapą į už- 
rašų knygelę.— Ką? Jūs išeinate, pone Holmsai? 

— Kad man nėra kas čia veikti, kai byla tokiose patikimose 
rankose. Beje, ponia Meiberli, jūs, regis, sakėte norinti keliauti? 

— Visad apie tai svajojau, pone Holmsai. 

— O kur norėtumėte nuvykti? Į Kairą, Madeirą, Rivjerą? 

— Jei turėčiau pinigų, keliaučiau aplink pasaulį. 

— Štai kaip, aplink pasaulį... Na, sudieu. Gal ką sužinosiu 
iki vakaro, tai brūkštelėsiu jums porą eilučių. 

Praeidamas pro langą, pastebėjau inspektorių šyptelint ir 
linksint galvą. Jo veido išraiška sakyte sakė: „Tie gudruoliai 
visad truputį kvanktelėję“. 

— Na, Votsonai, priartėjome prie paskutinio mūsų mažytės 
kelionės etapo,— pasakė Holmsas, mums grįžus į centrinių Lon- 
dono gatvių triukšmą.— Manau, kad reikia iš karto griebti jautį 
už ragų, ir būtų gerai, jei palaikytumėte man kompaniją, nes 
visad saugiau turėti liudytoją, kai susitinki su tokia dama kaip 
Aisedora Klein. 


Pasiėmę kebą, skubėjome turimu adresu į Grosvenoro aikštę, 
Paskendęs savo mintyse, Holmsas staiga prašneko: 

— Tikiuosi, Votsonai, viską būsite perpratęs? 

— Negalėčiau šito tvirtinti: Tik sumečiau mus važiuojant pas 
damą, visų tų šunybių įkvėpėją. | 

— Žinoma! Bet ar Aisedoros Klein vardas nieko jums nesako? 
Juk. ji — pagarsėjusi gražuolė. Jokia moteris negali savo grožiu 
jai prilygti. Ji — gryna ispanė, kurios gyslomis teka nuožmiųjų 
konkistadorų kraujas. Jos šeimos ištisos kartos valdė Pernambu- 
ką. Ji ištekėjo už pagyvenusio vokiečio, cukraus karaliaus Kleino 
ir neseniai tapo turtingiausia bei gražiausia pasaulyje našle. Atėjo 
nuotykių metas: ji ėmė tenkinti visus savo įnorius. Turėjo kelis 
meilužius, ir Daglas Meiberlis, vienas puikiausių Londono jau- 
nuolių, buvo tarp jų. Kaip atrodo, jam tie ryšiai reiškė daugiau 
negu nuotykį. Jis nebuvo aukštuomenės plevėsa, bet tvirtas, iš- 
didus vyras, dėl meilės paaukojęs viską ir laukęs to paties, Bet 
ji — kaip to eilėraščio „Belle dame sans merci“ *. Patenkinusi 
savo įgeidžius, nusisuko nuo jo, o partneriui nepanorus suprasti 
jos Žodžio, griebėsi kitų priemonių meilužio aistrai atšaldyti. 
“ — Tai ten aprašyta Jo paties istorija... 

— A, jau pradedate susigaudyti. Girdėjau ją besirengiant 
tekėti už jaunojo Lomondo hercogo, kuris galėtų būti jai sūnus. 
Jo šviesybės motulė gal ir nepalsytų amžiaus skirtumo, bet tik 


* Gražuolė be gailesčio (pranc.). 

ne skandalo visuomenėje, todėl buvo taip svarbu... A! Štai ir at- 
važiavome. 

Sustojome prie vieno prašmatniausių Vest Endo namų. Į au- 
tomatą panašus liokajus paėmė mūsų vizitines korteles ir grįžęs 
pranešė, kad ponios nėra namie. | 

— Tada palauksime, kol ji grįš, — linksmai atsakė Holmsas. 

Automatas sugedo. 

— Atsakymas reiškia, kad tik jums ponios nėra namie,— iš- 
rėžė liokajus. 

— Gerai,— atsakė Holmsas,— vadinasi, mums nereikės ilgai 
laukti. Malonėkite perduoti poniai šį raštelį. 

"Jis brūkštelėjo kelis žodžius ant bloknoto lapelio, sulankstė jį 
ir įteikė tarnui. 

— Ką jūs parašėte, Holmsai? — pasiteiravau. 

— Aš tik paklausiau: „Ar jums geriau kalbėtis su policija?“ 
Manau, kad tas klausimas atvers mums duris. 

Ir atvėrė, netgi nepaprastai greitai. Po minutės mes jau bu- 
vome nuostabioje, tarsi tūkstančio ir vienos nakties svetainėje — 
didžiulėje, pritemdytoje: joje tik kur ne kur švietė elektros 1em- 
pos rožiniais gaubtais. Ponia jau buvo pasiekusi tokį amžių, kai 
ir labiausiai savimi pasitikinti gražuolė bemeilija prietemą. Mums 
įėjus, ji pakilo nuo minkštasuolio: aukšta, karališko stoto, puikios 
tigūros, nuostabaus grožio, sustingusio it kaukė veido, kuriame 
žavingos ispanės akys žaižaravo mirtina neapykanta mums. 

— Ką reiškia toks jūsų brovimasis? Ir tas įžūlus raštelis? — 
paklausė, rankoje laikydama lapelį. 

— Gerbiamoji ponia, argi reikia aiškinti? Aš per daug gerbiu 
jūsų protą, kad imčiau tai daryti, nors turiu pasakyti jį pasta- 
ruoju metu šiek tiek aptemus. 

— Kaip aptemus? 

— Mat tikėjotės jūsų samdytus mušeikas mane atbaidysiant 
nuo darbo. Joks žmogus tikrai nepasirinks mano profesijos, jei 
jo nevilios pavojai. Taigi jūs pati privertėte mane imtis jaunojo 
Meiberlio reikalo. 

— Neturiu supratimo, apie ką jūs kalbate. Ką aš galiu turėti 
bendro su samdytais mušeikomis? 

Holmsas nusisuko — jam tai ėmė įkyrėti. 

— Aš, matyt, būsiu pervertinęs jūsų gebėjimą logiškai mąs- 
tyti. Sudieu! 

— Palaukit! Kur jūs einate? 


238 


— Į Skotlend Jardą. 

Nenuėjome nė pusės atstumo iki durų, kai ji mus pasivijo ir 
ištiesė Holmsui ranką. Ką tik buvęs vilkas pasidarė šilkas. 

— Prisėskime, džentelmenai, ir ramiai aptarkime tą reikalą. 
Aš jaučiu, pone Holmsai, galinti būti atvira su jumis, juk jūs — 
tikras džentelmenas. Kaip greitai moteris savo intuicija tai suvo- 
kia. Aš laikysiu jus savo draugu! 

— Deja, ponia, negaliu iš anksto pažadėti atsimokėsiąs tuo 
pačiu. Aišku, aš ne įstatymo atstovas, bet, kiek leidžia mano kuk- 
Žios jėgos, stengiuosi ginti teisėtumą. Esu pasiruošęs jus išklau- 
syti ir po to pasakysiu, kaip ketinu veikti. 

— Be abejo, aš kvailai pasielgiau grasindama tokiam drąsiam, 
kaip jūs vyrui. 

— O dar kvailiau, gerbiamoji ponia, padarėte pasikliaudama 
ta nenaudėlių gauja, kuri gali jus šantažuoti ar išduoti. 

— O ne! Nesu jau aš tokia naivi. Kadangi pasižadėjau būti 
atvira, tai pasakysiu, kad niekas, išskyrus Barnį Stokdeilą ir jo 
žmoną -Siuzaną, neturi nė menkiausio supratimo, kam jie dirba. 
Na, o tie... ne pirmą kartą... — Žavingai nusišypsojusi, koketiškai 
linktelėjo: — Matote, kokia aš atvira... 

— Aišku. Jie jūsų jau išbandyti anksčiau. 

— Jie iš tų skalikų, kurie bėga tylėdami. 

— Anksčiau ar vėliau tokie skalikai prisitaiko įkąsti ir juos 
maitinančią ranką. .Jie bus suimti už įsibrovimą į svetimus na- 
mus ir vagystę. Policija jau ieško jų. 

— Ką gi, jie pasirengę priimti visus likimo smūgius. Tam jie 
ir pasamdyti. Mano vardas toje byloje netigūruos. 

— Jei aš neįtrauksiu jūsų į bylą. 

— Ne, jūs to nepadarysite! Jūs gi džentelmenas. Negi jūs 
atskleisite moters paslaptį? 

— Pirmiausia jūs turite grąžinti rankraštį. 

Ji prapliupo juoktis ir priėjo prie židinio. Paėmusi žarsteklį, 
ėmė sklaidyt! sudegusį gumulą. 

— Argi galiu jums tai sugrąžinti? — paklausė ji. 

Mus erzindama, ji šelmiškai šypsojosi ir atrodė tokia žavi, 
kad pajutau Holmsui tal galint būti viena sunkiausių dvikovų 
su nusikaltėliais. Vis dėlto jis liko atsparus moters kerams. 

— Tai nulėmė jūsų dalią,— šaltai pasakė jis.— Jūs, ponia, 
Žabai guviai tvarkote savo reikalus, bet šįkart šiek tiek persisten- 
gėte. 

Ji trenkė žemėn žarsteklį, ir tas triukšmingai nuriedėjo. 

— Koks jūs nesukalbamas! — sušuko ji.— Norite, aš papasa- 
kosiu jums visą tą istoriją? 

— Manau ir pats galįs ją jums iškloti. 

— Bet jūs turite pažvelgti į ją ir mano akimis, pone Holmsai. 
Įsivaizduokite būklę moters, kurios viso gyvenimo jau ranka pa- 
siekiamą svajonę kažkas nori sužlugdyti. Ar galima kaltinti mo- 
terį, jei ji nori apsiginti? 

— Bet juk jūs pirmoji nusidėjote. 

— Taip, taip, aš. Prisipažįstu. Daglas buvo puikus vaikinas, 
bet taip atsitiko, kad jam neatsirado vietos mano planuose. Jis 
norėjo vesti! Pone Holmsai, kaip aš galėjau tekėti už beturčio 
ir nekilmingo žmogaus? O kitokie santykiai jo netenkino. Jis 
ėmė darytis atžarus. Jei kartą jam nusileidau, jis, regis, manė 
mane privalant taip visad elgtis ir priklausyti tik jam vienam. 
Tai jau buvo nebepakenčiama. Galop turėjau jį pamokyti. 

— Ir pasamdėte mušeikas sudoroti jį po pat jūsų langais? 

— Jūs, atrodo, išties viską žinote. Taip, tai tiesa. Barnis su 
savo vaikinais jį, tiesą sakant, gal truputį ir per šiurkščiai nu- 
vijo. O ką jis paskui padarė? Kad man kada į galvą būtų atėjusi 
mintis džentelmeną galint taip pasielgti! Jis parašė knygą apie 
mūsų istoriją. Aš, aišku, vilkas, jis — ėriukas. Veikėjams, žinoma, 
duoti išgalvoti vardai, bet Londone kiekvienas atpažintų tikruo- 
sius herojus. Ką jūs į tai pasakysite, pone Holmsai? 

— Jis turėjo teisę rašyti knygą. 

— Sakytum Italijos oras įkvėpė jam vietinį žiauraus keršto 
troškulį. Jis parašė man ir atsiuntė vieną rankraščio egzemplio- 
rių, kad aš dar pasikankinčiau belaukdama knygos pasirodymo. 
Pasak jo, buvo du egzemplioriai — vienas man, kitas leidėjui. 

— Iš kur žinote, kad pastarasis egzempliorius nepasiekė lei- 
dėjo? 

— Man žinomas jo leidėjas. Šis gi ne pirmas jo romanas. Aš 
sužinojau jį negavus rankraščio iš Italijos. Tuo metu Daglas 
staiga miršta. Man tapo aišku, jog neturėsiu nė minutės ramybės, 
kol tas rankraštis bus pasaulyje. Sumečiau jį turint būti tarp 
Daglo daiktų, grąžintų motinai. Užsiundžiau veikti tą gaują. 
Viena iš jos parsisamdė į tuos namus tarnaite. Aš norėjau viską 
daryti sąžiningai. Dievas mato, taip ir dariau. Buvau pasišovusi 
nupirkti visą namą su visais jo daiktais. Kiek ji užsiprašė, tiek 
būčiau ir mokėjus. Aš griebiausi kito veiklos būdo tik tada, kai 

pirmasis planas žlugo. Sutinku, pone Holmsai, kad pasielgiau su 
Daglu žiauriai, ir dėl to tikrai gailiuosi, bet ką aš turėjau daryti, 
kai visa mano ateitis kabojo ant plauko? 

Šerlokas Holmsas gūžtelėjo pečiais. 

— Ką. gi, matau, kad ir vėl būsiu priverstas nuslėpti nuo 
teisingumo organų kriminalinį nusikaltimą. Kiek kainuoja kelionė 
aplink pasaulį pirmąja klase? 

Ponia iš nuostabos išvertė akis. 

— Penkių tūkstančių svarų pakaktų? 

— Manau, kad tiek užtektų. 

— Gerai. Gal išrašytumėte man tokiai sumai čekį, o aš pasi- 
stengsiu jį perduoti poniai Meiberli, kuriai labai išeitų į sveikatą 
pakeisti aplinką, o jūs esate gerokai jai skolinga. Jums, ponia,— 
jis pagrasino pirštu,— patarčiau elgtis atsargiau! Saugokitės! Su 
ugnimi žaisti pavojinga — anksčiau ar vėliau vis tiek nudegsite 
savo dailias rankeles. 


SASEKSO VAMPYRAS 


Holmsas atidžiai perskaitė laišką, gautą paskiausiu paštu. 
Prunkštelėjęs (nuoširdžiai juoktis jis nesugebėjo) mestelėjo jį 
man. 

— Štai jums šių dienų ir viduramžių, pragmatiškumo ir ne- 
žabotos fantazijos samplaikos viršūnė,— pasakė jis.— Kaip at- 
rodo tai jums, Votsonai? 

Stai ką aš perskaičiau: 


46, Old Džiueris, 
lapkričio 19 d. 
Dėl vampyrų 


Mūsų klientas ponas Robertas Fergusonas iš Fergusono ir 
Mijuerhedo firmos, prekiaujančios arbata Minsingo skersgatvyje, 
laiške, gautame anksčiau minėtą datą, klausė mus apie vam- 
pyrus. Kadangi mūsų [firmos prolilis yra mašinų atestavimas bei 
jų įkainojimas, šis dalykas vargu ar įeina į mūsų kompetenciją. 
Todėl mes patarėme ponui Fergusonui kreiptis į jus, nes dar 
nesame pamiršę jūsų sėkmingos veiklos „„Matildos Brigs“ byloje. 


Su pagarba, 
Morisonas, Morisonas ir Dodas 


16. Užsak. Nr. 2249. 24] 


— Nemanykite, Votsonai, kad Matilda Brigs yra kokia jauna 
moteris,— Holmsas pasinėrė į prisiminimus.— Taip vadinosi iai- 
vas, susijęs su milžiniška žiurke iš Sumatros; o tą istoriją papa- 
sakoti pasauliui dar neatėjo laikas. O ką mes žinome apie vam- 
pyrus? Ar jie mūsų kompetencija? Aišku, viskas gerai, kas nuveja 
nuobodybę, bet mes, atrodo, jau metamės į Brolių Grimų pasakų 
sritį. Ištieskite ranką, Votsonai, ir pažiūrėkime, ką rasime pa- 
rašyta prie V raidės. | 

Aš atsilošiau ir nukėliau didžiulę jo nurodytą kartoteką. Holm- 
sas pasidėjo ją ant kelių ir lėtai, mėgaudamasis, slinko akimis 
senų bylų sąrašu bei susieta su jomis informacija, kaupta per 
visą gyvenimą. 

-— „Glorijos Skot“ vojažas,— skaitė jis.— Su tuo laivu išėjo 
bjauri istorija. Kiek menu, jūs, Votsonai, remdamasis tuo įvykiu, 
parašėte apsakymą, kuris, deja, nesukėlė man noro pasveikinti 
jus su sėkme. Viktoras Linčas, parašų klastotojas. Varanas, arba 
driežas nuodadantis. Kokia nuostabi buvo istorija! Vitorija, cirko 
žvaigždė. Vanderbiltas ir gangsteriai. Vorai. Vijurkas, Hamer- 
smito stebuklas. Oi, oi! Puiki senoji kartoteka! Jai nėra lygių. 
Va, klausykitės, Votsonai! Vampyrai Vengrijoje. Ir vėl. Vampy- 
rai Transilvanijoje.— Jis godžiai įsisiurbė akimis į atsiverstą 
puslapį, bet veikiai, iš nusivylimo sugriežęs dantimis, numetė di- 
džiulį segtuvą nuo kelių.— Kokie niekai, Votsonai, tiesiog nesą- 
monės! Kas mums rūpi besišlaistantys lavonai, kuriuos galima 
išlaikyti kape tik persmeigus jų širdis kuolu? Tikras idiotizmas! 

— Bet palaukit! — pasakiau aš.— Juk vampyras nebūtinai turi 
būti numirėlis. Vampyriškų bruožų gali turėti ir gyvas žmogus. 
Esu skaitęs apie senius, siurbiančius jaunų žmonių kraują, kad 
atgautų jaunystę. 

— Teisybė, Votsonai. Čia minima legenda apie vieną tokių 
atvejų. Bet ar galima visa tai imti už gryną pinigą? Mūsų firma 
tvirtai stovi ant žemės, tokia ji ir liks. Mums visad pakaks ir 
konkretaus darbo pasaulyje, tad dėl šmėklų nėra ko į mus kreip- 
tis. Bijau, kad į poną Robertą Fergusoną negalėsime labai rimtai 
žiūrėti. Kad ko, tas laiškas yra jo: gal jį perskaičius paaiškės, 
kas kelia nerimą jo autoriui. 

Holmsas paėmė antrą laišką, kuris gulėjo iki šiol nepastebėtas 
ant stalo, nes mes buvome įknibę į pirmąjį. Jis pradėjo jį skai- 
tyti su smagia šypsena, kuri pamažu nyko, ir veidas tapo susi- 
kaupęs bei didžiai susidomėjęs. Baigęs skaityti, sėdėjo kiek laiko 

užsigalvojęs, siūbuodamas tarp pirštų suspaustą laišką. Galop 
krūptelėjęs pabudo iš susimąstymo. 

— Čizmeno sodyba, Lemberlis. Votsonai, kur yra Lemberlis? 

— Sasekse, į pietus nuo Horšemo. 

— Ne per toliausia, a? O Čizmenas? 

— Aš pažįstu tą kraštą, Holmsai. Jame pilna senų namų, 
vadinamų pavardėmis žmonių, pastačiusių juos prieš kelis šimt- 
mečius. Ten rasi Odlio, Harvio, Karitono sodybas; buvę savinin- 
kai seniai užmiršti, bet jų vardai išlikę su jų namais. 

— Taip ir yra,— šaltai pasakė Holmsas. Viena jo išdidžios, 
nepriklausomos prigimties keistenybių buvo ta, kad, sužinojęs 
kokį naują, negirdėtą dalyką, ramiai įsidėdavo jį į galvą, bet 
labai retai prisipažindavo to nežinojęs.— Atrodo, kad, užbaigę 
tą reikalą, būsime jau neblogai susipažinę su Čizmeno namu 
Lemberlyje. Laiškas, kaip ir maniau, Roberto Fergusono. Beje, 
jis tvirtina jus pažįstąs. 

— Mane? 

— Geriau perskaitykite laišką. 

Holmsas padavė man laišką, kurio pradžioje buvo užrašyta 
minėtoji vietovė. Štai jo turinys: 


Gerb. pone Holmsai, 


Savo juristo patartas, kreipiuosi į jus, bet reikalas toks sub- 
tilus, kad labai sunku jį svarstyti. Rašau jums dėl savo draugo. 
Prieš penkerius metus šis džentelmenas vedė peruietę, dukterį 
Peru pirklio, su kuriuo susipažino importuodamas mineralines 
trąšas. Dama labai graži, bet jos svetimšališka kilmė ir kita re- 
ligija visad keldavo vyro ir žmonos požiūrių bei jausmų nesutari- 
mą, kuris laikui bėgant gali ataušinti vyro meilę žmonai ir įteigti 
mintį jo santuoką buvus klaida. Draugas mato tokias žmonos 
charakterio ypalybes, kurių jis niekad nepajėgs suprasti. Visa 
tai kankina jį dar labiau todėl, kad žmona jį labai myli ir, iš 
visko sprendžiant, nepaprastai jam atsidavusi. 

Dabar pereinu prie dalyko, apie kurį daugiau paaiškinsiu, kai 
mes susitiksime, nes šiuo laišku noriu jums tik bendrais bruožais 
nupasakoti padėtį, kad galėtumėte suvokti, ar bus jums įdomu 
gilintis į tą reikalą. Mano draugo žmona ėmė labai keistai elgtis, 
ir la elgsena visai nesiderina su jos švelnia ir jautria prigimtimi. 
Džentelmenas buvo jau kartą vedęs ir iš pirmos santuokos turi 

sūnų. Berniukui penkiolika metų, tai labai žavus ir meilus jau- 
nuolis, nors vaikystėje per nelaimingą įvykį sužalotas. Žmona 
buvo du kartus nutverta puolant vargšą berniuką be jokios prie- 
žasties. Sykį ji taip trenkė jam lazda, kad ant rankos net liko 
rumbas. 

Tačiau tai ne toks svarbus dalykas, kai palygini jos elgesį 
su savo pačios kūdikiu, puikiu berniuku, neturinčiu nė metų. 
Maždaug prieš mėnesį auklė paliko tą kūdikėlį kelioms minu- 
tėms. Išgirdusi garsų it įgelto vaiko verksmą, atbėgusi auklė iš- 
vydo savo ponią klūpančią prie vaiko ir įsisiurbusią į jo kaklą, 
kuriame liko kraujuojanti žaizdelė. Pašiurpusi auklė norėjo tuč- 
tuojau pakviesti vyrą, bet ponia maldauusi nešaukti ir davusi jai 
penkis svarus, kad tylėtų. Daugiau jokių pasiaiškinimų nebuvo, 
ir tą sykį viskas praėjo tylomis. Tačiau auklei tas atsitikimas pa- 
darė baisų įspūdį. Nuo to laiko ji ėmė atidžiai sekti ponią ir dar 
labiau sergėti kūdikį, kurį labai myli. Auklė mananti, kad ir ponia 
stebi ją ir vis laukia progos, jai pasišalinus, griebti kūdikį. Dieną 
naktį auklė neišleidžia kūdikio iš akių, o pažiūrėti pritilusi mo- 
tina dieną naktį tyko savo vaiko it vilkas ėriuko. Gal jums tai 
pasirodys visiškai neįtikėtina, bet meldžiu jus pažvelgti į dalyką 
labai rimtai, nes nuo to gali pareiti ir kūdikio gyvybė, ir vyro 
psichinė būsena. 

Pagaliau atėjo baisi diena, kai daugiau jau nebebuvo galima 
nuslėpti nuo vyro faktų. Auklės nervai nebeišlaikė tokios įtampos, 
ir ji viską išpasakojo šeimininkui. Jam tai pasirodė klaikus pra- 
manas, kaip, ko gero, ir jums dabar. Mano draugas visad manė 
ją esant mylinčią žmoną ir motiną, nepaisant tų dviejų išpuolių 
prieš posūnį. Kodėl gi ji turėtų skriausti savo mylimą kūdikį? 
Jis pasakęs auklei; kad ši sapnuojanti, kad jos įtarimai — liguisto 
proto išdava ir kad tokių prasimanymų apie žmoną jis nepakę- 
sigs. Jiems bekalbant, staiga pasigirdo skausmingas kūdikio riks- 
mas. Auklė su šeimininku metėsi į vaikų kambarį. Įsivaizduokite, 
pone Holmsai, jo jausmus pamačius klūpančią prie lopšio žmoną 
ir kraują ant kūdikio kaklo bei apkloto. Iš siaubo sušukęs, jis 
atgrežė žmonos veidą į šviesą ir pamatė ant jos lūpų kraują. Tai 
ji, be jokios abejonės, ji siurbė vargšo kūdikio kraują. 

Tokia yra padėtis. Dabar žmona užsirakinusi savo kambaryje. 
Jokių pasiaiškinimų nebuvo. Vyras kone kraustosi iš proto. Ir 
jis, ir aš mažai ką žinome apie vampyrus, esame girdėję tik patį 
žodį. Manėme, kad tai — šiurpios svetimų šalių pasakos. Ir staiga 


244 


čia, pačioje Anglijos širdyje Sasekse... Apie visa tai horėčiau, jei 
galėtumėte, rytoj pakalbėti. Ar atvažiuosite pas mane? Ar, pasi- 
telkeęs savo didžiulius gabumus, padėsite nelaimingam žmogui? 
Jei taip, malonėkite telegrajuoti Fergusonui, Čizmenas, Lember- 
lis, ir rytoj, dešimtą valandą, aš būsiu pas jus. 


Su pagarba, 
Robertas Fergusonas 


P. S. Man rodos, kad su jūsų draugu Votsonu esame žaidę 
regbį: aš Blekhito komandoje, jis — Ričmondo. Bijau, kad tai bus 
vienintelė mano asmens rekomendacija. 


— Zinoma, kad prisimenu jį, — pasakiau aš, dėdamas ant sta- 
lo laišką.— Dičkis Bobis Fergusonas buvo geriausias trečių ket- 
virtųjų puolėjas, kokiu galėjo pasigirti Blekhito komanda. Visad 
būdavo toks geras, malonus. Tik tokie žmonės ir gali imti į širdį 
draugo bėdą. 

Holmsas pažvelgė įdėmiai į mane ir papurtė galvą. 

— Aš niekaip negaliu jūsų, Votsonai, perprasti iki galo,— 
prašneko jis.— Niekad nežinai, kas šaus jums į galvą. Būkite 
toks geras ir išsiųskite štai tokią telegramą: „Su malonumu imuo- 
si jūsų reikalo“. 

— Jūsų reikalo? 

— Tegul nemano, kad mūsų firma yra silpnapročių prieglau- 
da. Zinoma, kad čia jo istorija. Išsiųskite jam tą telegramą, ir 
lauksime ryto. 

Kitą dieną, lygiai dešimtą valandą, Fergusonas įžengė į mūl- 
sų kambarį. Aš prisiminiau jį buvus ištįsusį, liesą vaikiną ilgo- 
mis rankomis ir kojomis, greitą it vijurką, mikliai šmirinėjantį 
tarp varžovų komandos saugų. Kaip skaudu išvysti, ką 
laikas padaro su puikiu sportininku, kurį pažinojai pačiame 
jo gražume. Dabar jis buvo palinkęs ir suglebęs, šviesūs plaukai 
išretėję, nugara ir pečiai suapvalėję. Bijau, kad ir aš sukėliau 
jam panašius jausmus. 

— Sveikas, Votsonai,— pasisveikino jis. Jo balsas tebebuvo 
sodrus ir širdingas.— Nepasakysi, kad dabar atrodai kaip tas vai- 
kinas, kurį ištrenkiau per virvę Iš ringo į publiką senajame spor- 
to klube. Ko gero, ir aš truputėlį pasikeičiau. Ypač pastarosios 
kelios dienos mane pribaigė. Iš jūsų, pone Holmsai, telegramos 
supratau, kad neverta apsimesti kieno nors atstovu. 

— Visad geriau atvirai veikti, — pasakė Holmsas. 

— Sutinku. Bet supraskite, kaip sunku yra man kalbėti apie 
moterį, kurią ginti ir remti — mano šventa pareiga. Ką man dary- 
ti? Kaip galiu kreiptis į policiją tokiu reikalu? Ir apie vaikų ap- 
saugą reikia galvoti. Kas jai pasidarė, pone Holmsai? Ar tai 
koks pamišimas jai užėjo? Ar ji tokia apsigimė? Ar yra pasitaikę 
kas nors panašaus jūsų praktikoje? Dėl Dievo, patarkite, ką da- 
ryti, nes aš jau pamečiau galvą. 

— Visai suprantama, pone Fergusonai. Sėskitės štai čia, su- 
įmkite save į rankas ir išsamiai atsakykite į kelis mano klausimus. 
Aš pats dar nesu pametęs galvos ir neabejoju galėsiąs jums šiaip 
ar taip padėti. Visų pirma prašom pasakyti, kokių priemonių jūs 
ėmėtės? Ar jūsų žmona gali bendrauti su vaikais? 

— Tarp mūsų kilo baisi scena. Zmona labai nuoširdžiai myli 
mane, pone Holmsai. Jei gali moteris mylėti vyrą visa savo šir- 
dimi, visa savo esybe, tai kaip tik taip ji myli mane. Žmonos šir- 
dis plyšo iš skausmo, man sužinojus jos siaubingą, neįtikėtiną 
paslaptį. Ji net kalbėti nekalba. Ji neatsiliepė į mano priekaištus, 
tik pažvelgė į mane sakytum iš sielvarto paklaikusiomis akimis, 
o paskui nubėgo į savo kambarį ir užsirakino. Ji atsisakė net 
matytis su manimi. Žmona turi tarnaitę, gal greičiau draugę, 
vardu Doloresa, buvusią pas ją dar prieš vedybas. Tai ji nešioja 
savo poniai maistą. 

— Ar vaikui šiuo metu negresia pavojus? 

— Ponia Meison, žindyvė, prisiekė nepaliksianti jo be prie- 
žiūros nei dieną, nei naktį. Aš visiškai pasitikiu ja, Dabar ne- 
rTimauju dėl vargšelio Džeko, nes, kaip rašiau laiške, žmona buvo 
jį dukart užpuolusi. 

— Bet nesužeidė? 

— Ne, tačiau sušėrė tai smarkiai. Toks jos elgesys dar bai- 
sesnis todėl, kad vargšas berniukas yra luošas ir visiškai bejė- 
gis.— Nusikamavęs Fergusonas, prašnekęs apie sūnų, tarsi atsi- 
Teido.— Sakytum, vargšo vaikelio būklė galėtų sugraudinti kiek- 
vieno širdį. Vaikystėje jis krito ir susilaužė stuburą. O turi, pone 
Holmsai, auksinę, visus mylinčią širdį. 

Holmsas pasiėmė vakarykštį laišką ir ėmė jį vėl skaityti. 

— Kokie dar žmonės gyvena jūsų namuose, pone Fergusonai? 

— Dvi tarnaitės, tarnauja pas mus dar neilgai. Namuose 
miega arklininkas Maiklas, žmona, aš, sūnus Džekas, kūdikis, 
Doloresa ir ponia Meison. Va, ir visa šeimyna. 

— Kiek suprantu, vesdamas jūs nelabai gerai pažinojote savo 
žmoną? 

— Buvome pažįstami tik keletą savaičių. 

— Kiek laiko Doloresa buvo tarnavusi jūsų Žmonai? 

— Keletą metų. 

— Tai Doloresa pažįsta jūsų žmoną geriau negu jūs? 

— Tai jau taip. 

Holmsas kažką pasižymėjo. 

— Atrodo, kad iš manęs bus daugiau naudos Lemberlyje ne- 
gu čia,— pasakė jis.— Tai toks atvejis, kurį reikia tirti asmeniškai 
ir vietoje. Jei jūsų ponia neišeina iš kambario, tai mes nekelsime 
jai susierzinimo ir nesudarysime kokių nepatogumų. Žinoma, mes 
apsistosime užeigos namuose. 

Fergusonas lengviau atsiduso. 

— Pone Holmsai, aš kaip tik to ir tikėjausi. Iš Viktorijos 
stoties antrą valandą išeina labai patogus traukinys, jei juo 
galėtumėte važiuoti. 

— Aišku, kad galėsime. Dabar skubių darbų neturiu, tad ga- 
lėsiu visai. atsidėti jūsų rėikalui. Votsonas, žinoma, važiuos drau- 
ge. Bet, prieš pradėdamas darbą, labai norėčiau pasitikslinti kelis 
dalykus. Ta nelaimingoji moteris, kaip supratau, puolė abu vai- 
kus — savo kūdikį ir jūsų sūnų? 

Ž Taip. 

— Bet vieną — vienaip, kitą — kitaip? Ji mušė jūsų sūnų? 

— Kartą — su lazda, o kitą sykį — labai žiauriai rankomis. 

— Ar ji paaiškino, kodėl mušė berniuką? 

 — Ne, tik sakėsi nekenčianti jo. Ir tai pakartojo kelis kartus. 
g Pamotės neretai taip elgiasi. Įvardykime tai pomirtiniu 
pavydu. O pati ponia iš prigimties pavydi? 

— Labai pavydi; ji taip pavydi kaip ir myli — siautulingai, su 
pietietišku įkarščiu. 

— Bet berniukas (jam, regis, penkiolika) turbūt protiškai 1a- 
bai išsivystęs, nes fizinė jo veikla ribota. Ar jis nepaaiškino jums, 
už ką buvo muštas? 

— Ne, jis sakė tam nebuvus jokios priežasties. 

— O anksčiau jie draugavo? 

— Ne, jie visad šnairavo vienas į kitą. 

 — Bet jūs sakėte jį esant meilų vaiką? 

— Nerasite pasaulyje prieraišesnio sūnaus. Jis tiesiog gyvena 

mano gyvenimu, gaudo kiekvieną mano žodį, domisi viskuo, ką 
aš darau. 

Holmsas vėl kažką pasižymėjo ir kurį laiką sėdėjo užsigal- 
vojęs. 

— Be abejo, jūs su sūnumi labai draugavotė prieš vesdamas 
antrą kartą? Matyt, buvote vandeniu neperskiriami draugai? 

— Taip, labai draugavome. 

— Ir berniukas, toks meilus iš prigimties, tikriausiai labai gar- 
bina motinos atminimą? 

— Labai. 

— Iš pasakojimo jis atrodo tikrai įdomus jaunuolis. Dar no- 
rėčiau paklausti vieno dalyko dėt tų mušimų. Ar kūdikį ir ber- 
niuką taip keistai užpuolė tą pačią dieną? 

— Pirmą kartą taip ir buvo. Sakytum koks pasiutimas jai 
užėjo, ir ji išliejo savo tūžmastį ant jų abiejų. Antrą kartą nuken- 
tėjo tik Džekas. Tada ponia Meison dėl kūdikio nesiskundė. 

— E! Tai jau įneša painiavos į reikalą. 

— Nesuprantu jūsų, pone Holmsai? 

— Galimas daiktas. Žmogus kuri sau visokias teorijas ir lauki, 
kol laikas ar išsamesnė informacija sugriaus jas. Kvailas įprotis, 
pone Fergusonai, bet kas iš mūsų neturi silpnybių? Bijau, kad 
čia besėdįs jūsų senas draugas gerokai perdeda pasakodamas 
apie mano mokslinius tyrimo metodus. Siaip ar taip, šiuo metu 
galiu tik tiek pasakyti: jūsų problema man neatrodo neišspren- 
džiama. Tad laukite mūsų antrą valandą Viktorijos stotyje. 

Ūkanotą, apniūkusią lapkričio popietę, palikę bagažą Lem- 
berlio užeigos namuose, plūkėmės ilgu, vingiuotu keliu per Sase- 
kso molį, kol pagaliau privažiavome nuošalią, senovišką, kai- 
mišką Fergusono sodybą. Gyvenamasis buvo didžiulis, išdrikai 
priestatais apaugęs pastatas, kurio vidurys dvelkė žila senove — 
Horšemo pusrąsčiais dengtas, kerpėmis išmargintas, staigiai aukš- 
tyn siaurėjantis stogas su Tiudorų taikų kaminais, o šonai — visai 
naujos statybos. Laipteliai prie durų buvo numinti iki išduobų, o 
prieangis išgrįstas senoviškais kokliais, mįslingais simboliais 
atspindinčiais namo statytojo — sūrininko — verslą. Viduje — 
stambių ąžuolinių rąstų lubos, o nelygios grindys daug kur įsmu- 
kusios. Persmelkęs visą trūnijantį namą laikėsi šimtmečių bei 
dūlėsių kvapas. 

Fergusonas įvedė mus į erdvų centrinį kambarį. Čia, didelia- 
me, senoviškame židinyje su geležinėmis grotelėmis, ant kurių 

buvo iškalti 1670 metai, traškėdami liepsnojo rąstai: Apžvelgęs 
kambarį, pamačiau, kad čia sumišę įvairūs laikotarpiai bei kraštai 
su savo rakandais. Iki pusės ąžuolu muštos sienos, ko gero, buvo 
dar septynioliktojo amžiaus ir matė fermos įkūrėją, jomėną sū- 
rininką. Tačiau ant jų buvo pakabinta skoningai parinktų, moder- 
nių akvarelių eilė, o virš jų, jau ant geltono tinko, kabėjo puikūs 
Pietų Amerikos indų bei ginklų rinkiniai, be abejo, namų šeimi- 
ninkės, dabar užsirakinusios miegamajame, atsigabenti iš Peru. 
Staiga Holmsas pašoko — jo guvaus proto smalsumas neleido jam 
nusėdėti — ir ėmė atidžiai juos apžiūrinėti. Jis sugrįžo pas mus 
didžiai susimąstęs. 

— Ė! — sušuko jis.— O kas gi čia? 

Kampe, pintinėje, gulėjo spanielis. Dabar jis pakilo ir ėmė 
lėtai, sunkiai bei vargingai šliaužti pas šeimininką. Jam painio- 
josi užpakalinės kojos, žeme vilkosi uodega. Suo lyžtelėjo Fergu- 
sonui ranką. 

— Kas yra, pone Holmsai? 

— Kas nutiko šuniui? 

— Veterinaras ir pats nesusigaudo. Lyg kažkoks paralyžius. 
Spėja stuburo meningitą. Bet jau praeina. Greit būsi sveikas, 
Karlai, ar ne, šuneli? 

Nukarusi uodega suvirpėjo — šuo sutiko su šeimininku. Jo 
liūdnos akys žvelgė tai į mane, tai į Holmsą, tai į šeimininką — 
įautė mus kalbant apie jį. 

— Ar šuo susirgo staiga? 

— Per vieną naktį. 

— Ar seniai? 

— Gal prieš kokius keturis mėnesius. 

— Baisiai įdomu. Ir perša šiokią tokią išvadą. 

— Ką jūs čia įžiūrėjote? 

— Mano spėjimo patvirtinimą. 

— Dėl Dievo, ką jūs nuspėjote, pone Holmsai? Gal jums čia 
tik galvosūkis protui pamiklinti, bet man — tai gyvybės ir mirties 
klausimas! Žmona gal, neduok Dieve, žmogžudė, vaikui nuolat 
gresia pavojus, o jūs... Nežaiskite su manimi, pone Holmsai!| Tai 
siaubingai rimtas dalykas! 

Aukštasis regbio trečių ketvirtųjų puolėjas visas drebėjo it 
epušės lapas. Guosdamas Holmsas uždėjo jam ant peties ranką. 

— Pone Fergusonai, bijau, kad, ištyrus jūsų atvejį, šiokia ar 
kitokia išvada vis tiek jus įskaudins. Iš visų įėgų stengsiuos pa- 

lengvinti jūsų dalią. Tuo tarpu nieko daugiau negaliu pasakyti, 
bet tikiuosi, kad, palikdamas šiuos namus, galėsiu jums kai ką 
konkretaus pranešti. | 

— Dieve jums padėk! Dabar norėčiau jūsų, džentelmenai, at- 
siprašyti ir nueiti pas žmoną, gal rados kokių permainų, 

Jis užtruko keletą minučių, o Holmsas tuo metu vėl ėmė tirti 
suvenyrus ant sienos. Kai šeimininkas sugrįžo, iš jo ištįsusio 
veido buvo aišku, kad nieko gero nepešė. Jis atsivedė aukštą, lai- 
butę, tamsiaveidę merginą. | 

— Arbata gatava, Doloresa,— pasakė Fergusonas.— Ziūrėk, 
kad poniai nieko netrūktų. 

— Ji labai serga,— darkyta anglų kalba sušuko mergina, 
įsmeigusi pasipiktinusias akis į šeimininką.— Nieko nevalgo. La- 
bai serga. Reikia daktaro. Aš bijau būti su ja, jei neateis dak- 
taras. 

Fergusonas klausiamai pažvelgė į mane. 

— Su malonumu pasitarnaučiau. 

— Paklausk, ar ponia sutiktų priimti daktarą Votsoną. 

— Aš nuvesiu jj. Aš neklausiu jos. Jai reikia daktaro. 

— Tada tuoj pat ir einu su jumis. 

Aš sekiau paskui merginą, virpančią iš didelio susijaudinimo. 
Mes lipome laiptais viršun, ėjome senovišku koridoriumi: Jo gale 
buvo geležimi apkaltos masyvios durys. Man dingtelėjo: jei Fer- 
gusonas bandytų jėga įsiveržti pas žmoną, turėtų iš peties pasi- 
darbuoti. Mergina išsitraukė iš kišenės raktą, ir sunkių ąžuolinių 
durų seni vyriai sugirgždėjo. Aš įžengiau vidun, mergaitė — pas- 
kui mane ir užsklendė duris. 

Lovoje gulinti moteris, aiškiai buvo matyti, karščiavo. Ji bu- 
vo pusiau be sąmonės, bet, mums įėjus, pakėlė nuostabiai gražias, 
išsigandusias akis ir tūžmingai pažvelgė į mane. Išvydusi sveti- 
mą žmogų, ji lengviau atsiduso ir vėl nuleido galvą ant pagalvės. 
Priėjęs prie jos, tariau keletą raminamų žodžių ir, jai tykiai gu- 
lint, išmatavau temperatūrą, patikrinau pulsą. Temperatūra buvo 
aukšta, pulsas smarkiai plakė, ir man susidarė įspūdis ligą esant 
nervinio pobūdžio, o ne fizinį negalavimą. 

— Taip ji guli dieną, dvi dienas. Bijau, kad mirs,— pasakė 
mergina. 

Moteris pasuko savo liepsnojantį veidą į mane. 

— Kur mano vyras? 

— Apačioje. Norėtų pamatyti jus. 

— Aš nenoriu jo matyti, nenoriu jo matyti! — Paskui ji ėmė 
tarsi kliedėti:— Tas išgama! Išgama! O, ką man daryti su tuo 
velniu! 

— Gal galėčiau jums kuo padėti? 

— Ne. Niekas negali man padėti. Viskas baigta. Viskas Žuvo. 
Kad ir ką daryčiau, vis tiek viskas jau sugriauta! 

Toji moteris, matyt, buvo įsikalusi į galvą kažkokią apgaulin- 
gą mintį. Niekaip negalėjau įsivaizduoti dorybingąjį Bobą Fer- 
gusoną virtus išgama ar velniu. 

— Gerbiamoji ponia,— pradėjau aš,— jūsų vyras labai myli 
jus. Jis nepaprastai sielvartauja dėl to, kas įvyko. 

Ji vėl pakėlė į mane savo nuostabias akis. 

— Taip, jis myli mane. Bet argi aš jo nemyliu? Argi aš dėl 
meilės nepasiaukojau, kad jo širdis iš skausmo neplyštų? Štai 
kaip aš jį myliu. O jis gali apie mane taip manyti! Taip kal- 
bėti... 

— Jis labai dėl to graužiasi, nes niekaip negali suprasti. 

— Taip, jis šito negali suprasti. Bet jis turi tikėti manimi! 

— Tai gal jūs leisite jam ateiti? 

— Ne, ne! Aš negaliu pamiršti nei tų siaubingų žodžių, nei jo 
žvilgsnio. Ar nenoriu jo matyti. O dabar eikite. Jūs nieko ne- 
galite man padėti. Perduokite jam, kad aš noriu savo vaiko, kad 
aš turiu teisę į jį. Tai viskas, ką galiu jam pasakyti.— Ji nusi- 
suko į sieną ir daugiau nebeištarė nė žodžio. 

Aš sugrįžau į kambarį, kur prie ugnies tebesėdėjo Fergusonas 
su Holmsu. Fergusonas paniuręs klausėsi mano ataskaitos. 

— Kaip aš galiu duoti jai vaiką? — pasakė jis.— Ką gali ži- 
noti, kas jai šaus į galvą? Aš gi niekad nepamiršiu, kaip ji pakilo 
nuo lopšio kruvinomis lūpomis.— Tai prisiminęs jis net sudre- 
globoje. 

Madingai apsirengusi tarnaitė, vienintelis modernus akcentas 
šiuose namuose, atnešė mums arbatos. Jai bedengiant stalą, at- 
sivėrė durys, ir į kambarį įėjo gražaus veido paauglys. Išblyš- 
kęs, šviesiaplaukis, nerimastingomis žydromis akimis, kurios, iš- 
vydusios tėvą, užsidegė meile bei džiaugsmu. Jis metėsi prie jo 
ir, nelyginant įsimylėjusi mergelė, apsivijo rankomis tėvo kaklą. 

— O, tėveli! — sušuko jis.— Aš nežinojau, kad tu dabar par- 
vyksi. Būčiau pasitikęs tave. Kaip gerai, kad tu vėl namie. 

Kiek susidrovėjęs Fergusonas švelniai išsilaisvino iš sūnaus 
glėbio. 

— Sūneli, mielas mano drauguži,— labai švelniai paglostė jo 
lininę galvą,— parvažiavau anksčiau, nes įprašiau savo draugus 
poną Holmsą ir daktarą Votsoną važiuoti drauge ir paviešėti pas. 
mus. 

— O! Čia ponas Holmsas, tas seklys? 

— Taip. 

Jaunuolis pažvelgė į mus veriančiu ir, kaip man pasirodė, ne 
itin draugišku žvilgsniu. 

— O kur kitas jūsų sūnus, pone Fergusonai? — paklausė 
Holmsas.— Norėtume ir su juo susipažinti. 

— Paprašyk ponią Meison, kad atneštų vaikelį, — pasakė Fer- 
gusonas. 

Berniukas iškibilkščiavo iš kambario keista, nerangia eisena, 
kuri mano, mediko, akims bylojo apie sužalotą stuburą. Jis tuoj 
sugrįžo, o jam iš paskos žengė aukšta, liesa moteris, nešina ne- 
paprastai gražiu kūdikiu — tamsiaakiu, auksaplaukiu — puikiu 
anglosakso ir Lotynų Amerikos atstovės mišiniu. Fergusonas, ma- 
tyt, buvo prie to vaikelio labai prisirišęs: jis paėmė jį ant rankų 
ir labai švelniai glamonėjo. | 

— Neįsivaizduoju, kaip galima skriausti tokį kūdikėlį — mur- 
mėjo jis, žvelgdamas į mažytį, ryškiai raudoną randelį ant to 
angelėlio kaklo. 

Kaip tik tuo metu aš atsitiktinai pažvelgiau į Holmsą ir pa- 
mačiau didžiulę įtampą jo veide, tarsi iškaltame iš seno dramb- 
lio kaulo. Mano draugo akys, akimirką žvilgtelėjusios į tėvą ir 
sūnų, dabar buvo įdėmiai įsmeigtos į kažką kitoje kambario pu- 
sėje. Pasekęs jo žvilgsnį, pamačiau jį žiūrint pro langą į me- 
lancholišką, po lietaus dar kapsintį sodą. Tiesa, priverta langinė 
užstojo vaizdą, bet susikaupęs Holmsas tikrai buvo įbedęs žvilgs- 
nį į langą. Paskui jis nusišypsojo ir vėl pažvelgė į kūdikį, į jo 
putlų kakliuką, kur buvo tas mažytis randelis. Nieko nesakyda- 
mas, Holmsas atidžiai jį apžiūrėjo. Galop jis paspaudė mažuliui 
vieną kumštelį su duobukėmis — vaikelis mostagavo iškėlęs ran- 
keles. 

— Na, sudieu, vyruti. Keistai pradėjai savo gyvenimą. Aukle, 
norėčiau su jumis pasikalbėti akis į akį. 

Jis pavedėjo ją į šalį, ir keletą minučių jiedu rimtai kalbėjosi. 
Aš išgirdau tik paskutinius jo žodžius: „Tikiuosi, jūsų rūpesčiai 

greitai pasibaigs“. Moteris, iš pažiūros tyli, sugižusi būtybė, ne- 
šina vaiku, išėjo. 

— Kas per žmogus ta ponia Meison? — paklausė Holmsas. 

— Kaip matote, pažiūrėti ne itin patraukli, bet aukso širdies 
ir labai atsidavusi kūdikiui. 

— Ar tau ji patinka, Džekai? — Holmsas staiga pasisuko į 
berniuką. Jo gyvas, išraiškingas veidas apsiniaukė, jis papurtė 
galvą. 

— Džekui žmonės dvejopi — labai mylimi ir labai nemylimi, — 
pasakė Fergusonas, apkabindamas berniuką.— Laimė, kad esu iš 
pirmųjų. 

Berniukas kažką sumurkė ir priglaudė galvą tėvui prie krūti- 
nės. Fergusonas švelniai atstūmė jį nuo savęs. 

— Na, dabar eik sau, Džekai, drauguži mano,— pasakė jis 
ir pilnu meilės žvilgsniu išlydėjo berniuką iš kambario.— Žinote, 
pone Holmsai,— tęsė jis, kai sūnus išėjo,— tikrai jaučiuosi jus 
pasikvietęs vėjų plaštakomis gaudyti, nes ką gi galite daugiau 
padaryti kaip tik pareikšti man savo užuojautą? Juk jums visas 
dalykas atrodo per daug subtilus ir keblus? 

— Tikrai labai subtilus,— atsakė mano draugas šypsodama- 
sis,— bet kol kas man neatrodo, kad būtų labai keblus. Šį at- 
vejį sprendžiau abstrakčiai, dedukcijos būdu, ir kai prieitas išva- 
das vieną po kitos ėmė tvirtinti faktai, tada mano subjektyvi nuo- 
monė jau tapo objektyvia tiesa, ir galima pagrįstai teigti mūsų 
tikslą esant pasiektą. Tiesą sakant, aš į tą mįslę jau Beikerio 
gatvėje buvau atsakymą radęs, o čia beliko tik stebėti ir surinkti 
įrodymus. 

Fergusonas didele ranka perbraukė raukšlėmis išvagotą kak- 
tą. 

— Dėl Dievo, Holmsai,— kimiu balsu pratarė jis.— Jei jums 
tas dalykas jau aiškus, tai kodėl laikote mane nežinioje? Tai ką 
galų gale reiškia visa ta istorija? Ką man daryti? Kas man dar- 
bo, kaip jūs surinkote faktus. Man svarbi pati dalyko esmė! 

— Zinoma, aš privalau jums viską paaiškinti, ir tal bus pa- 
daryta. Bet leiskite man užbaigti tą reikalą saviškai, taip, kaip aš 
noriu. Votsonai, ar ponia galėtų mus priimti? 

— Ji serga, bet sąmonę turi. 

— Tai gerai. Tik jos akivaizdoje galėsime viską iki galo iš- 
siaiškinti. Eime pas ją. 

— Ji neįsileis manęs! — sušuko Fergusonas. 

— Dar ir kaip įsileis! — atsakė Holmsas. Jis brūkštelėjo ant 
popieriaus lapelio kelias eilutes.— Na, jums, Votsonai, įėjimas 
garantuotas. Tai gal būtumėte toks geras ir perduotumėte poniai 
raštelį? 

Aš vėl užlipau į viršų ir padaviau laiškelį Doloresai, atsargiai 
pravėrusiai duris. Po minutėlės išgirdau šūktelėjimą, kuriame 
buvo justi ir džiaugsmas, ir nuostaba. Doloresa iškišo pro duris 
galvą. 

— Ponia priims juos. Ponia išklausys juos,— pasakė ji. 

Man pašaukus, viršun užlipo Fergusonas ir Holmsas. Kai įžen- 
gėme į kambarį, Fergusonas buvo beeinąs prie žmonos, sėdinčios 
lovoje, bet ji ištiesė ranką jam sulaikyti. Tada jis susmuko į 
krėslą, Holmsas atsisėdo šalia jo, pirmiau nusilenkęs poniai, kuri 
žvelgė į jį išplėstomis iš nuostabos akimis. 

— Manau, galėtume Doloresą atleisti — tarė Holmsas.— O, 
gerai, jei ponia norite, kad ji liktų, aš neprieštarauju. Pone Fer- 
gusonai, esu Žmogus užsiėmęs, turiu daugybę darbų ir laikausi 
nuostatos kalbėti trumpai drūtai ir be užuolankų. Kuo greičiau 
padarai operaciją, tuo mažiau skauda. Leiskite pirmiausia jus 
nuraminti: jūsų žmona yra labai gera, labai mylinti ir labai ne- 
teisėtai apkaltinta moteris. 

Džiaugsmingai riktelėjęs, Fergusonas pašoko. 

— Įrodykite tai, pone Holmsai, ir būsiu jums dėkingas iki 
mirties. 

— Aš padarysiu tai, bet, deja, turėsiu jus kitu požiūriu labai 
įskaudinti. 

— Man niekas nesvarbu, jei tik įrodysite žmonos nekaltumą. 
Visa kita pasaulyje man nublanksta palyginti su tuo. 

— Tada leiskite nušviesti mano mąstymo eigą dar Beikerio 
gatvėje. Mintis apie vampyrą man absurdiška. Tokių dalykų ne- 
užfiksuota Anglijos kriminalistikos praktikoje. Tačiau jūs tiksliai 
nupasakojote, ką matęs: ponia pakilusi nuo kūdikio lopšio kruvi- 
nomis lūpomis. 

— Taip, aš tai mačiau. 

— Ar jums niekad neatėjo į galvą mintis, kad žaizda čiul- 
piama ir kitais sumetimais, ne vien tik geidžiant svetimo kraujo? 
Ar neprisimenate vienos Anglijos karalienės, kuri iš žaizdos 
čiulpė nuodus? 

-— Nuodus? 

— Čia daug daiktų iš Pietų Amerikos. Instinktyviai, dar ne- 
matęs, spėjau čia būsiant tokių ginklų kaip tie ant sienos. Ga- 
lėjo būti ir kitokių nuodų, bet pirmiausia man tai atėjo į galvą. 
Tuščia strėlinė šalia mažo lanko paukščiams medžioti tik patvir- 
tino mano spėjimus. Įdūrus tokia strėle, užnuodyta kurare ar 
kitais pragariškais nuodais, kūdikis mirtų, jei nuodai nebūtų iš- 
čiulpti. O šuo?! Prieš vartojant tokius nuodus, visad geriau pasi- 
tikrinti, ar jie tebėra veiksmingi. Aš nebuvau numatęs šuns, bet 
iškart atspėjau jo ligos pobūdį, tinkantį į mano išprotautą sche- 
mą. | 

Dabar jums aišku? Jūsų žmona visą laiką drebėjo dėl kūdikio, 
pamatė jį sužeistą ir išgelbėjo jam gyvybę, tačiau nesiryžo at- 
skleisti tiesos, nes žinojo, kaip mylite berniuką, ir bijojo, kad iš 
skausmo neplyštų jums širdis. 

— Džekas?! 

— Aš stebėjau jį, kai jūs neseniai glamonėjote kūdikį. Jo 
veidas aiškiai atsispindėjo lango stikle, kurio pusė buvo iš lauko 
priverta langine. „Mačiau -tokį pavydą, tokią neapykantą, kokią 
retai teišvysi žmogaus veide. 

— Mano Džekas!! 

— Jums teks tai pakelti, pone Fergusonai. Ir, kas baisiausia, 
į nusikaltimą berniuką pastūmėjo nesveika, iškrypusi maniako 
meilė jums ir, galimas daiktas, mirusiai motinai. Jį tiesiog smau- 
gia baisi neapykanta gražiam ir sveikam kūdikiui, šalia kurio 
ypač jaučia savo luošumą. 

— Viešpatie Dieve! Tai neįtikėtina! 

— Ar visa tai teisybė, ponia Ferguson? 

Moteris kūkčiojo paslėpusi veidą pagalviuose. Dabar ji pal- 
žvelgė į vyrą. 

— Kaip aš būčiau galėjusi tau, Bobai, visa tai papasakoti? 
Aš gi Žinojau, kaip tu dėl to būtum kankinęsis. Todėl nutariau 
būsiant geriau pačiai kentėti ir palaukti, kol sužinosi tiesą iš ko 
nors kito, o ne iš manęs. Taigi buvau labai laiminga gavusi to 
džentelmeno, kuris, atrodo, turi burtininko galią, raštelį, kad jam 
viskas žinoma. 

— Manau, kad ponaičiui Džekui labai išeitų į naudą kokius 
metus paplaukiojus jūrose,— pasakė Holmsas, kildamas iš krės- 
10.— Man tik neaiškus vienas dalykas, ponia. Galima puikiai su- 
prasti, kodėl jūs išvanojote ponaitį Džeką. Motinos kantrybė turi 
ribas. Bet kaip jūs išdrįsote palikti kūdikį vieną pastarąsias dvi 
dienas? 

— Aš viską papasakojau poniai Meison. 

— Taip ir maniau. 

Sunkiai gaudydamas kvapą, Fergusonas stovėjo prie lovos, 
ištiesęs drebančias rankas. | 

— O mums, Votsonai, pats laikas vykti, — sušnabždėjo Holm- 
sas.— Nagi imkite tą itin atsidavusią Doloresą už alkūnės, o aš 
stversiu už kitos. O dabar,— pasakė jis, uždaręs duris,— tegul 
jie patys baigia tvarkyti savo santykius. 

Turiu dar vieną raštą, susijusį su tuo įvykiu. Tai Holmso at- 
sakymas į laišką, kuriuo pradėjau šį pasakojimą. 


Beikerio gatvė, 
lapkričio 21 d. 


Dėl vampyrų 


Gerbiamasis pone, 


Atsakydamas į jūsų laišką, rašytą šio mėnesio 19 dieną, prane- 
šu, kad, atsižvelgęs į jūsų kliento pono Roberto Fergusono iš Fer- 
gusono ir Mjuerhedo firmos, prekiaujančios arbata Minsingo skers- 
gatvyje, pageidavimą, ėmiausi minėto dalyko, ir jo tyrimas davė 
patenkinamų rezultatų. Dėkoju už jūsų rekomendaciją. 


Su pagarba, 
Serlokas Holmsas 


TRYS GERIDEBAI 


Šią istoriją galėtum pavadinti ir komedija, ir tragedija. Per 
ją vienas žmogus neteko proto, kitas atsisėdo į kalėjimą, o man ji 
sugadino daug kraujo. Tačiau, šiaip ar taip, komizmo joje tikrai 
būta. Na bet spręskite patys. 

Tą dieną prisimenu labai gerai, nes tai atsitiko tą patį mė- 
nesį, kai Holmsas atsisakė baroneto titulo, suteikto už paslaugas, 
kurios gal kada nors ir bus aprašytos. Apie tai užsimenu tik tarp 
kitko, nes, kaip Holmso partneris ir patikėtinis, privalau būti itin 
atsargus ir diskretiškas. Tačiau dėl to, kartoju, ir prisimenu tą 

datą — 1902 metai, birželio pabaiga, ką tik pasibaigus Būrų ka- 
rui. Tada Holmsas keletą dienų nesikėlė iš lovos — retkarčiais 
turėjo tokį įprotį, — o tą rytą jis išėjo iš miegamojo nešinas ilgu 
popieriaus lapu. 

— Drauguži Votsonai, jums yra proga gerai užsidirbti,— 
pranešė Holmsas, o jo griežtose akyse blikstelėjo linksmos ki- 
birkštėlės.— Ar esate kada girdėjęs Geridebo pavardę? 

Prisipažinau niekad negirdėjęs. 

— Tai va, jei jums pasisektų išknisti kokį Geridebą,— iš karto 
jūsų rankose pinigai. 

— Kokiu būdu? 

— A, čia ilga istorija. Ir labai keista. Kažin ar, nagrinėdami 
sudėtingą žmogaus prigimtį, buvome ką nors panašaus aptikę. 
Tuoj čia ateis žmogus, kurį turėsime apklausti, tad nekalbėsiu 
apie tą dalyką, kol jis neateis. O dabar man rūpi ta pavardė. 

Šalia manęs ant stalo buvo telefono abonentų knyga; aš ėmiau 
ją vartyti, visai nesitikėdamas rasti joje tokią keistą pavardę. 
Bet, mano didžiausiam nustebimui, reikiamoje vietoje ji buvo 
įrašyta. Aš pergalingai šūktelėjau: 

— Holmsai, yra! Yra ta pavardė! 

Holmsas paėmė iš manęs knygą. 

— Geridebas N.,— skaitė jis,— Vest Endas, Litlraiderio gat- 
vė, 136. Deja, turiu jus nuvilti, brangusis Votsonai, bet tai pa- 
vardė žmogaus, kuris man parašė. Va, jo adresas ant voko. Mums 
reikia dar kito, jam į porą. 

Įėjo ponia Hadson, nešina padėklu su vizitine kortele. Paėmęs 
žvilgtelėjau į ją. 

— Štai jums ir kitas! — nustebęs sušukau.— Pirmoji vardo 
raidė jau ne tokia. Džonas Geridebas, advokatas, Murvilis, Kan- 
zasas, JAV. 

Pažvelgęs į kortelę, Holmsas nusišypsojo. 

— Bijau, Votsonai, kad dar reikės jums pavargti,— pasakė 
jis. — Šis ponas yra jau įsitraukęs į mūsų, žaidimą, nors, dievaži, 
tikrai nesitikėjau išvysti jį šį rytą. Tačiau jis gali mums šį bei 
tą papasakoti, ką aš norėčiau sužinoti. 

Netrukus jis jau buvo kambaryje. Ponas advokatas Džonas 
Geridebas buvo kresnas, tvirtas vyras apskritu, žydinčiu, rūpes- 
tingai nuskustu veidu, būdingu daugeliui amerikiečių verslinin- 
kų. Putni jo tizionomija bei plati šypsena priminė rubuilį vaiką, 
tad jis darė visai jauno žmogaus įspūdį. Tačiau akys kėlė nuo- 

stabą: taip aiškiai bylojančių apie įtemptą vidinį žmogaus gyve- 
nimą, tokių protingų, budrių, taip mikliai reaguojančių į kiek- 
vieną minties niuansą retai man teko matyti. Jis kalbėjo ameri- 
kiečių tarsena, tačiau be jokių leksikos ekscentriškumų. 

— Ponas Holmsas? — paklausė jis, žvilgtelėjęs nuo vieno į 
kitą.— A, žinoma! Nepasakysi, pone, kad jūs nepanašus į save 
nuotraukose, leiskite man tai pareikšti. Tikiuosi, gavote laišką 
iš mano bendrapavardžio pono Natano Geridebo? 

— Prašom sėstis,— pakvietė Holmsas.— Turime daug ką ap- 
tarti. — Jis paėmė kelis popieriaus lakštus.— Jūs, be abejo, esate 
šiame dokumente minimas Džonas Geridebas? Bet jau kuris laikas 
jūs gyvenate Anglijoje? 

— Kodėl taip manote, pone Holmsai? — Man pasirodė, kad jo 
akyse staiga blykstelėjo įtarimas. 

— Visa jūsų apranga angliška. 

Ponas Geridebas dirbtinai nusijuokė. 

— Esu skaitęs apie jūsų gudrybės, pone Holmsai, bet niekad 
nemaniau gausiąs tai patirti savo kailiu. Iš ko atspėjote? 

— Iš jūsų švarko pečių kirpimo, batų nosių — kas ims dėl to 
ginčytis? 

— Oho, man nė į galvą, kad atrodau kaip tikras britas. Tei- 
sybė, reikalų spiriamas, atvažiavau čionai prieš kiek laiko, todėl 
mano apranga, kaip jūs sakote, beveik visa pirkta Londone. Bet, 
man regis, jūsų laikas brangus, ir mes čia susirinkome anaiptol 
ne mano vidpadžio formos aptarti. Gal imkimės tų popierių, ku- 
riuos laikote rankoje? 

Holmsas, matyt, bus kažkaip paglostęs mūsų svečią prieš plau- 
ką, nes jo putlus veidas įgavo toli gražu ne pačią mieliausią iš- 
raišką. 

— Kantrybės! Kantrybės, pone Geridebai,— mano draugas 
ėmė raminti svečią.— Va, daktaras Votsonas paliudys, kad tie 
mažyčiai mano nukrypimai galų gale kartais pasirodo turį šiokį 
tokį ryšį su sprendžiama problema. Bet kodėl ponas Natanas 
Geridebas neatėjo su jumis? 

— Ir ko jis, po šimts, įtraukė jus į tą reikalą! — ūmai užsi- 
plieskė pykčiu mūsų svečias.— Ką, velniai rautų, bendro jūs tu- 
rite su juo? Du džentelmenai tvarko savo reikalus, ir vienam, 
matote, būtinai prireikė seklio! Aš buvau pas jį šį rytą, ir jis 
prisipažino iškirtęs man tą šunybę, ir todėl esu čia. Bet vis tiek 
man ne prie širdies toji jo užmačia! 

— Bet, pone Geridebai, jis neturi jums jokių priekaištų. Čia 
jį atvedė karštas noras kuo greičiausiai pasiekti bendrą tikslą, 
kuris, kaip supratau, jums abiem gyvybiškai svarbus. Jis žino 
mane gebant gauti visokią informaciją, todėl nieko nuostabaus, 
kad kreipėsi į mane. 

Įpykęs svečias pamažu atlėgo. 

— Tada kitas dalykas,— tarė jis.— Kai šį rytą nuėjęs pas jį 
sužinojau, kad prašėsi seklio pagalbos, iškart pasiklausiau jūsų 
adreso ir atidrožiau pas jus. Nenorėčiau, kad policija kaišiotų 
nosį į privatų reikalą. Bet jei imatės padėti mums surasti tą 
žmogų, ką gi, nematau nieko blogo. 

— Na tai va, dabar padėtis aiški, — pasakė Holmsas.— O kad 
jau atėjote, būtų gerai iš jūsų lūpų išgirsti apie tą reikalą. Stai 
mano draugas visai nežino jo smulkmenų. 

Ponas Geridebas ne itin draugiškai dėbtelėjo į mane. 

— O kam jam reikia žinoti? — paklausė jis. 

— Paprastai mes dirbame drauge. 

— Na, nėra jokio pamato man slapukauti. Pasistengsiu jums 
išdėti faktus trumpai drūtai. Jei būtumėte iš Kanzaso, man ne- 
reiktų aiškinti, kas buvo Aleksandras Hamiltonas Geridebas. Jis 
praturtėjo supirkdamas nekilnojamąjį turtą, bizniaudamas kvie- 
čiais Čikagos biržoje, o vėliau visus savo pinigus investavo į 
žemę ir prisipirko jos prie Arkanzaso upės bei į vakarus nuo 
Dodžo forto tiek, kad išeitų visa jūsų grafystė. Ten buvo ir ganyklų, 
ir miškų, ir ariamosios, taip pat rūdynų, žodžiu, įvairiausios že- 
mės, nešančios savininkui gryną pinigą. Jis neturėjo nei giminių, 
nei artimųjų, bent jau aš nesu apie juos girdėjęs. Gal dėl to 
senis pradėjo didžiuotis savo pavardės keistumu. Tai mus ir su- 
vedė. Tada aš dirbau Topykoje advokatu, ir vieną dieną, užėjęs 
pas mane, senis nudžiugo it arklį dovanotas, kad susipažino su 
žmogumi, tokia pačia pavarde kaip ir jis. Sakyčiau, buvo truputį 
kvanktelėjęs, mat užsikepė trūks plyš sužinoti, ar yra dar Geri- 
debų pasaulyje... „Suraskite man dar kokį Geridebą“,— prašė jis. 
Aš jam atsakiau, kad esu žmogus užimtas ir negaliu šmirinėti po 
pasaulį ieškodamas Geridebų. „(O vis dėlto jūs ieškosite jų, jei 
viskas išdegs taip, kalp mano numatyta.“ Tariau jį juokaujant, 
bet netrukau įsitikinti senį veltui burnos neaušinus. 

Nepraėjus nė metams po mūsų susitikimo, senis pasimirė ir 
paliko patį keisčiausią testamentą, kada nors užregistruotą Kan- 
zaso valstijoje. Jis padalijo savo turtą į tris dalis; vieną jų pa- 

veldėsiu aš su sąlyga, jei surasiu du Geridebus, kuriems tektų 
likęs labas. Kiekvienam išeitų nei daugiau, nei mažiau kaip' po 
penkis milijonus, bet negausime nė cento, kol nestovėsime visi 
trys krūvoje. 

Pagunda buvo tokia didelė, kad, palikęs advokatūrą, pasilei- 
dau ieškoti Geridebų. Jungtinėse Valstijose tokių nėra. Skersai 
išilgai išmaišiau šalį, iššukavau ją tankiausiomis šukomis, bet 
neužtikau nė vieno Geridebo. Tada ėmiausi paieškų Senajame 
pasaulyje. Teisybė, tokią pavardę tuojau suradau Londono te- 
lefono abonentų knygoje. Prieš dvi dienas nuėjau pas tąjį Geri- 
debą ir paaiškinau visą reikalą. Bet jis viengungis kaip ir aš, 
giminių turi, bet visos moterys, jokių vyrų, o testamente pasa- 
kyta — trys pilnamečiai vyrai. Taigi matote, mums trūksta dar 
vieno, ir jei padėtumėte jį surasti, mes pasiruošę atsilyginti už 
paslaugas. 

— Na, Votsonai, ar nesakiau, kad tai labai keistas atvejis, — 
šypsodamasis tarė Holmsas.— Manding, pone, paprasčiausia būtų 
įdėti skelbimą į laikraščių paieškų skyrių. 

— Buvau įdėjęs, pone Holmsai. Niekas neatsišaukė. 

— Še tai tau! Tikrai nieko sau dalykėlis. Laisvalaikiu reikės 
pasidomėti. Beje, koks keistas sutapimas, kad esate iš Topykos. 
Aš susirašinėjau su vienu žmogumi iš ten, dabar mirusiu, daktaru 
Laisendru Staru. 1890 metais jis buvo ten meras. 

— Puikus žmogus buvo, senasis daktaras Staras! — pasakė 
mūsų svečias.— Dar ir dabar gerbiamas jo atminimas. O kol kas, 
pone Holmsai, mes palaikysime su jumis ryšį ir informuosime 
vienas kitą, kaip mums sekasi. Po dienos kitos susižinosime.— Tai 
patikinęs mūsų amerikietis nusilenkė ir išėjo. 

Holmsas užsidegė pypkę ir papsėjo ją mįslingai šypsodamasis. 

— Na, tai ką? — galop neiškenčiau nepaklausęs. 

— Stebiuosi, Votsonai, tiesiog stebiuosi! 

— Kuo stebitės? 

Holmsas išsiėmė iš burnos pypkę. 

— Stebiuosi, Votsonai, kam tas žmogus pritauškė mums tiek 
nesąmonių. Jau norėjau pats tiesiog jo pasiklausti — kartais esti 
geriausia iš karto brutaliai pulti, — bet paskui persigalvojau: bus 
geriau, jei manys mums akis apmuilinęs. Ateina žmogus, apsi- 
rengęs Anglijoje siūtu švarku, nešiotu kokius metus, nes visos 
alkūnės nuzulintos, apsimovęs kelnėmis išduobtais keliais, bet 
tvirtina šiuo laišku bei žodžiu, ką tik atvykęs iš Amerikos pro- 

vincijos. Nebuvo jokių jo skelbimų paieškų skiltyse. Juk žinote, 
kad jos — mano mėgstamiausia tankynė medžioti, taigi niekad 
nebūčiau tokio fazano pražiopsojęs. Kaip gyvas nepažinojau jo- 
kio daktaro Staro iš Topykos. Bakstelk jį kur nori — visur netik- 
ras, apsimelavęs. Atrodo, kad vyrukas tikrai amerikietis, bet per 
keletą metų Londone praradęs savo tarseną. Tad kokį žaidimą jis 
sumanė ir koks šuva pakastas po ta absurdiška Geridebų paieška? 
Verta atkreipti į tai dėmesį, nes jei tariam jį esant sukčių, tai 
jis itin gudrus ir išradingas. Dabar turime nustatyti, ar kitas 
mūsų korespondentas taip pat apgavikas. Nagi paskambinkite jam, 
Votsonai. 

Ragelyje išgirdau menką, virpantį balselį. 

— Taip, taip, aš esu Natanas Geridebas. Ar čia ponas Holm- 
sas? Labai norėčiau pasikalbėti su ponu Holmsu. 

Mano bičiulis paėmė ragelį, ir pasigirdo dialogo telefonu nuo 
trupos: 

— Taip, jis čia buvo. Kiek supratau, jūs nepažįstate jo... 
Kiek?.. Tik porą dienų?.. Taip, žinoma, perspektyva labai vilio- 
janti. Ar būsite šį vakarą namuose? Tikiuosi, jūsų bendrapavar“ 
džio nebus?.. Labai gerai, tada mes užeisime, nes norėčiau su 
jumis šnektelėti... be jo... Su manim ateis daktaras Votsonas. Iš 
jūsų laiško supratau, kad retai išeinate?.. Būsime apie šeštą. Ne- 
vertėtų apie tai prasitarti advokatui iš Amerikos. Gerai. Sudieu! 

Buvo žavingas pavasario vakaras, ir net Litlraiderio gatvelė, 
viena mažiausių Elžveiro trakto atšakų, nors išlaikiusi netoliese 
stovėjusių gūdžių Taiberno kartuvių prisiminimą, atrodė nuosta- 
biai, paauksuota nuožulnių besileidžiančios saulės spindulių. 
Mes ėjome į didžiulį, senovišką karaliaus Jurgio epochos pastatą, 
kurio lygų fasadą paįvairino tik du stambūs pirmo aukšto erke- 
riai. Mūsų klientas kaip tik ir gyveno tame aukšte, o tie erkerio 
langai pasirodė esą jo erdvaus kambario, kuriame jis paprastai 
praleisdavo kiauras dienas. Mums einant pro duris, Holmsas pa- 
rodė mažą varinę lentelę su ta keista pavarde. 

— Jau keleri metai, kal prikalta,— pasakė rodydamas pažalia: 
vusį paviršių. — Turėkime galvoje, kad ko ko, o jo tai ši pavardė 
tikra. 

Namas turėjo bendrą talptinę, kurioje buvo surašyti kontorų 
bei privačių kambarių nuomininkai, Tai buvo ne šeimyninių butų 
namas, o greičiau bohemiškų viengungių buveinė. Duris atidarė 
pats mūsų klientas ir už tai atsiprašė paaiškindamąs tarnaitė 

išėjus ketvirtą valandą. Ponas Natanas Geridebas buvo labai 
aukštas, ilgomis rankomis ir kojomis, gunktelėjęs senis, persiritęs 
per šešiasdešimtį. Jo veidas panėšėjo į lavono — bespalvė, tarsi 
negyva oda bylojo jį niekad nevaikštinėjant lauke. Jo dideli, ap- 
skriti akiniai ir smailia, atsikišusi ožio barzdelė bei palinkusi į 
priekį laikysena piršo mintį jį esant smalsuolį, visur kaišiojantį 
nosį. Tačiau bendras įspūdis buvo malonaus, nors ekscentriško 
žmogaus. 

Kambarys buvo toks pat keistas kaip ir jo gyventojas. Atrodė 
nelyginant koks mažas muziejus. Sienos skersai išilgai apstatytos 
lentynomis ir spintomis, prigrūstomis mineralų bei vabzdžių. Abu 
pasieniai prie durų užkrauti peteliškių ir drugių kolekcijomis. 
Kambario viduryje didžiulis stalas, užverstas visokiausių uolienų 
pavyzdžiais, o virš jo kyšo galingas mikroskopas. Apsidairius ap- 
link, nustebino žmogaus interesų įvairovė. Čia senoviškų monetų 
rinkinys, ten išdėlioti titnago darbo įrankiai, už stalo didelėje 
spintoje išrikiuoti suakmenėję žmonių kaulai, o virš jų — gipsinės 
kaukolės su užrašais „Neandertalietis“, „,„Heidelbergietis“, ,„„Kro- 
manjoniečių rasė“. Buvo aišku jį studijuojant daugelį mokslo ša- 
kų. Dabar, stovėdamas prieš mus, ponas Geridebas dešinėje ran- 
koje laikė zomšos skiautę, kuria blizgino monetą. 

— Sirakūziška, geriausiojo periodo,— iškėlęs aiškino.— Į galą 
jie labai išsigimė. Tačiau geriausi jų pavyzdžiai tiesiog puikūs, 
nors kai kas atiduoda pirmenybę Aleksandrijos mokyklai. Va, 
ten kėdė, pone Holmsai. Leiskite man nuimti tuos kaulus. O jūs, 
pone... a, tiesa, daktaras Votsonas, gal malonėtumėte pastumti tą 
japonišką vazą į šalį. Tai čia, matote, visas mano gyvenimas. 
Daktaras mane bara, kad niekad neinu pasivaikščioti, bet kaip 
man eiti, kai namuose mane laiko tiek įdomių dalykų! Patikėkitė, 
vienos tų spintų eksponatų aprašymas užtruktų gerus tris mėnesius. 

Holmsas smalsiai apsižvalgė. 

— Tai sakote, niekad neišeinate iš namų? — paklausė Holm- 
sas. 

— Na, kartais nuvažiuoju į Satebio ar Krisčio aukcionus. O 
šiaip labai retai išeinu. Sveikata ne per geriausia. O moksliniam 
darbui reikia atiduoti visą savo dėmesį ir jėgas. Tad galite įsi- 
vaizduoti, pone Holmsai, kaip baisiai mane sukrėtė — maloniai, 
bet baisiai sukrėtė — žinia apie tą negirdėtą palikimą. Betgi turi 
būti dar koks Geridebas pasaulyje! Girdėjau jus susidorojant su 
keisčiausiais atsitikimais, todėl ir parašiau jums. Žinoma, tas 

džentelmenas iš Amerikos visai teisus sakydamas man reikėjus 
pirmiau su juo pasitarti, bet aš taip pasielgiau skatinamas ge- 
riausių norų. 

— Jūs pasielgėte labai išmintingai,— pasakė Holmsas.— Bet 
ar tikrai geidžiate tapti žemvaldžiu Amerikoje? 

— Jokiu būdu, pone. Nė už ką pasaulyje nesiskirčiau su savo 
kolekcijomis. Bet tas džentelmenas garantuoja išmokėsiąs mano 
dalį, kai tik mūsų teisės į palikimą bus patvirtintos. Jis minėjo 
penkių milijonų dolerių sumą. Šiuo metu kaip tik galima nusi- 
pirkti apie dešimtį puikių eksponatų ir užpildyti mano kolekcijos 
spragas. O šiaip tų daiktų niekad nepajėgčiau įsigyti, nes vis 
trūksta kelių šimtų svarų. Tik pamanykit, ką galėčiau padaryti 
turėdamas penkis milijonus dolerių! Mano kolekcijos taps nacio- 
nalinio muziejaus pagrindu. Būsiu mūsų laikų Hansas Slounas *I 

Jo akys žėrėjo už didelių akinių stiklų. Buvo aišku, kad ponas 
Natanas Geridebas nersis iš kailio ieškodamas bendrapavardžio. 

— Užėjau tik susipažinti su jumis ir jokiu būdu nenoriu ati- 
traukti jus nuo darbo,— pasakė Holmsas.— Aš visad linkęs pa- 
laikyti su klientais asmeninius ryšius. Noriu tik vieną kitą klau- 
simėlį jums užduoti, nes pakankamai išsamiai viską apsakėte, 
o kitką nušvietė tas amerikietis džentelmenas. Kiek supratau, 
iki šios savaitės jūs nė girdėti negirdėjote apie šį poną iš Ame- 
rikos? 

— Teisybė, aš jo visai nepažinojau. Jis užėjo praėjusį antra- 
dienį. 

— Ar jis sakėsi jums apie mūsų šios dienos pašnekesį? 

— Taip. Iš jūsų jis atėjo tiesiai pas mane. Labai pyko už 
laišką. 

— O ko jam pykti? 

— Gal pamanė mane abejojant jo padorumu. Bet kai antrą 
kartą užėjo, buvo vėl linksmas. 

— Ar siūlė jis kokį veiklos planą? 

— Ne, pone, jis nieko nesiūlė. 

— (Gal jis gavo ar prašė iš jūsų pinigų? 

— Ne, pone, niekad. 

— Gal pajutote jį turint kokių kitų, ypatingų, tikslų? 

— Ne, pone, tik tą, dėl kurio atvyko. 

— Ar pasakėte jam, kad mudu susitarėme telefonu susitikti? 


“Hansas Slounas (1660—1753) — anglų kolekcionierius, kurio knygų, pa- 
veikslų, rankraščių ir pan. rinkiniai davė pradžią Britų muziejui. 

— Taip, pasakiau. 

Holmsas susimąstė. Mačiau, kad jis suglumo. 

— Ar yra jūsų kolekcijoje brangių daiktų? 

:— Ne, pone. Aš nesu turtingas žmogus. Mano kolekcija gera, 
bet labai brangių daiktų joje nėra. 

— Ar nebijote vagių? 

— Nė truputėlio. 

— Ar seniai gyvenate šiame bute? 

— Beveik penkeri metai. 

Apklausą nutraukė įsakmus beldimas į duris. Tik spėjus mūsų 
šeimininkui jas atšauti, į kambarį įpuolė susijaudinęs advokatas 
iš Amerikos. | 

— Stai, žiūrėkit! — sušuko jis, mojuodamas sulankstytu laik- 
raščiu virš galvos.— Taip ir maniau jus dar užtiksiąs čia. Pone 
Natanai Geridebai, sveikinu jus! Pone, jūs jau turtuolis! Mūsų 
rūpesčiai jau sėkmingai baigėsi, viskas susitvarkė. O jums, pone 
Holmsai, mes galime išreikšti tik apgailestavimą suteikę bereika- 
lingo vargo. 

Jis padavė laikraštį mūsų klientui, kuris nustebęs išvertė akis 
į pažymėtą skelbimą. Mudu su Holmsu palinkome į priekį ir per 
jo petį perskaitėme štai ką: 


HOVARDAS GERIDEBAS, 
žemės ūkio mašinų konstruktorius 


Pėdų rišamosios mašinos, javapjovės, plūgai, sėjamosios, akė- 
čios, ūkiški vežimai, ĮJurgonai ir kitokie padargai. 

Artezinių šulinių gręžinių apskaita. 

Kreiptis: Grosvenoro konstravimo kontora, Astonas. 


— Nuostabu! — aiktelėjo mūsų šeimininkas.— Jau turime tre- 
čią žmogų! 

— Pradėjau paieškas Birmingame,— pasakojo amerikietis,— 
ir tenykštis mano agentas atsiuntė šitą vietinio laikraščio skelbi- 
mą. Turime nesnausti ir viską greitai tvarkyti. Aš jau parašiau 
tam Žmogui ir pranešiau, kad jūs užeisite rytoj, ketvirtą valandą 
po pietų, į jo kontorą. 

— Ar norite, kad aš užeičiau pas jį? 

- O kaip jūs manote, pone Holmsai? Ar neatrodo įums taip 
būslunt išmintingiau? Štai aš, atvykėlis iš Amerikos, ateinu ir 

imu sekti jam stebuklingą pasaką. Kodėl jis turėtų manimi pa- 
tikėti? Visai kas kita, jei jūs, pone Natanai Geridebai, solidus 
anglas, praneštumėte jam tą naujieną; į jūsų Žodžius jis tikrai 
įsiklausys. Aš važiuočiau drauge su jumis, jei panorėtumėte, bet 
rytoj, kaip tyčia, turiu labai daug darbo. Tačiau, jei kiltų kokių 
nesusipratimų, aš tuoj pat atvažiuočiau. 

— Kad aš jau kažin kiek metų nesileidau į tokią kelionę... 

— Anokia čia kelionė, pone Geridebai. Aš jau viską sumečiau. 
Išvažiuosite dvyliktą ir po dviejų būsite ten. Namo grįšite tą patį 
vakarą. Jums reikės tik pasimatyti su tuo žmogumi, paaiškinti jam 
visą reikalą ir paimti patvirtintą jo tapatybės pažymėjimą. Vieši 
patie Dieve! — įsikarščiavęs šūktelėjo jis.— Turint galvoje, kokį 
kelią aš sukoriau iš Vidurio Amerikos į Angliją, tai kas čia yra 
jums nuvažiuoti šimtą mylių ir pabaigti tą dalyką? 

— Teisybė,— atsiliepė Holmsas.— Manding, šis džentelmenas 
samprotauja logiškai. 

Sutrikęs ponas Natanas Geridebas gūžtelėjo pečiais. 

— Jeigu taip norite, tai važiuosiu,— sutiko jis.— Man tikrai 
sunku neatsižvelgti į jūsų norus — juk jūs nuskaidrinote mano 
gyvenimą tokia puikia Žinia! 

— Tada sutarta,— pasakė Holmsas.— Tikiuosi, kad, kai tik 
grįšite, pranešite man apie kelionės rezultatus. 

— Aš pats tuo pasirūpinsiu,— pažadėjo amerikietis. Zvilgte- 
lėjęs į laikrodį, jis pridūrė:— O dabar man laikas eiti. Pone Na- 
tanai, rytoj aš ateisiu palydėti jūsų į stotį. Ar mums pakeliui, 
pone Holmsai? Ne? Tada sudieu ir ryt vakare laukite iš mūsų 
gerų žinių. 

„ Išėjus amerikiečiui, mano draugo veidas nuskaidrėjo, ir buvu- 
sio glumo nė ženklo neliko. 

— Pone Geridebai, norėčiau apžiūrėti jūsų kolekciją, — pasakė 
jis.— Mano profesijos žmonėms visokiausios Žinios praverčia, o 
jūsų kambaryje tiek įdomybių! 

Mūsų klientas visas nušvito, už didelių stiklų sužibo jo akys. 

— Pone, ne kartą esu girdėjęs atsiliepiant apie jus kaip apie 
Iabai protingą žmogų,— tarė jis.— Galiu aprodyti jums viską ir 
dabar, jei turite laiko. 

— Deja, neturiu. Tačiau jūsų eksponatai taip gerai suklasiii- 
kuoti, kiekvienas kad ir trumpai, bet išsamiai aprašytas, tad pui- 
kiausiai apsieičiau ir be jūsų asmeninių paaiškinimų. Jei rasčiau 

laiko rytoj, ar galėčiau juos apžiūrėti? Tikiuosi, kad nepriešta- 
rautumėte. 

— Žinoma, ne! Labai prašom. Kambarys, aišku, bus užrakin- 
tas, bet iki ketvirtos apačioje rasite ponią Sanders, ir ji įleis ju 
savu raktu. 

— Kaip tik rytoj numatau laisvą popietę. Jei tartumėte žodelį 
poniai Sanders, viskas būtų gerai. Beje, kas jūsų namo valdy- 
tojas? 

Toks netikėtas klausimas nustebino mūsų klientą. 

— Holovėjus ir Stilas, kontora Edžveiro plente. Bet kodėl 
klausiate? 

— Matote, aš irgi esu šioks toks archeologas — domiuosi se- 
nais namais. Norėčiau pasitikslinti, ar jūsų namas priklauso ka- 
ralienės Onos, ar karaliaus Jurgio epochai. 

— Be abejo, kad Jurgio. 

— Argi? O aš manyčiau jį esant kiek anksčiau statytą. Na, 
bet tai galima nesunkiai patikrinti. Sudie, pone Geridebai. Telydi 
sėkmė jūsų kelionę į Birmingamą. 

Namo valdytojo kontora buvo jau uždaryta, todėl patraukėme 
į Beikerio gatvę. Ir tik po pietų grįžome prie to dalyko. 

— Tai ką, artėja mūsų problemėlės atomazga,— tarė jis.— 
Ko gero, jums jau aiški tos mūsų istorijos pabaiga? 

— Nei pradžia, nei pabaiga man aiški. Nieko aš čia nesusi- 
gaudau! 

— Na, pradžia jau ganėtinai numanoma, o pabaigą ryt pama- 
tysime. Ar nieko ypatingo nepastebėjote tame skelbime? 

— Žodis „plūgas“ išspausdintas amerikiečių rašyba. 

-— A, tai vis dėlto pastebėjote? Votsonai, jūs tobulėjate diena 
iš dienos. Aišku, anglas taip neparašytų, tik amerikietis. O raidžių 
rinkėjas surinko žodžius pagal duotą tekstą. Paskui furgonai. 
Amerikoje jais labiau naudojamasi. Ir arteziniai šuliniai ten daug 
dažniau gręežiami negu pas mus. Tai tipiškas amerikiečio skelbi- 
mas, o siekiama pavaizduoti, kad reklamuojasi anglų firma. Na, 
tai kokią išvadą darote, Votsonai? | 

— Ar ne pats amerikietis advokatas įdėjo tą skelbimą. Bet 
kokiu tikslu, mano galva neneša. 

— Galima visaip spėlioti. Siaip ar taip, viena aišku, kad jis 
nori mūsų mielą seneliuką išvilioti į Birmingamą. Būčiau ga- 
lėjęs jį perspėti, kad vyksta tik vėjo lauke gaudyti, bet pagal- 

vojęs nusprendžiau būsiant geriau turėti laisvą sceną. Tegul sau 
važiuoja. O rytdiena, Votsonai, rytdiena dar tars savo Žodį! 

Kitą dieną Holmsas anksti atsikėlė ir išėjo. Kai vidudienį su- 
grįžo, pastebėjau jo veidą esant apniukusį ir susirūpinusį. 

— Žinote, Votsonai, mūsų reikalas daug rimtesnis negu ma- 
niau,— pratarė jis.— Aš turiu jums tai pasakyti, nors žinau, kad 
mano žodžiai tik paakins jus Žaisti su ugnimi. Aš gi jus kaip 
nuluptą pažįstu. Bet vis tiek privalau perspėti apie gresiantį 
pavojų. 

— Holmsai, ar tai pirmas kartas mudviem rizikuoti? Tikiuosi, 
kad ir ne paskutinis. O kas ten tokio baisaus? 

— Tiesiog grėsmingas atvejis. Nustačiau mūsų advokato Džo- 
no Geridebo asmenybę. Tai ne kas kitas kaip Zudikas Evanšas, 
turintis baisiausią reputaciją. 

— Man vis tiek neaišku, kur čia gresia pavojus. 

— Jūsų profesijos žmonėms nebūtina galvoje turėti Niugeito 
kalėjimo klientų pavardes. Buvau nuėjęs pas draugužį Lestreidą 
į Skotlend Jardą. Gal ten jiems kartais ir stinga vaizduotės, in- 
tuicijos, bet dirba tie vaikinai itin nuodugniai ir nuosekliai. Man 
šovė į galvą, gal kartais jų kartotekose užtikčiau mūsų amerikie- 
čio pėdsakus. Ir neapsirikau — radau jo putnutį, meiliai man be- 
sišypsantį veiduką, po kuriuo buvo parašyta: Džeimsas Vinteris, 
taip pat Morkroftas, taip pat Zudikas Evansas.— Holmsas išsi- 
traukė iš kišenės voką.— Nusirašiau iš jo bylos kai kuriuos duo- 
menis: keturiasdešimt ketverių metų, gimęs Čikagoje, įvykdęs tris 
žmogžudystes JAV. Pabėgo iš kalėjimo padedamas įtakingų poli- 
tikų. Į Londoną atvyko 1893-iaisiais. Lošdamas kortomis Vaterlo 
plento naktiniame klube, 1895 metais šovė į žmogų. Žmogus mirė, 
bet įrodyta tąjį pirmą pradėjus kivirčą. Nustatyta, kad nušautasis 
— garsus Čikagos parašų bei pinigų padirbinėtojas. Iš kalėjimo 
Zudikas Evansas paleistas 1901 metais. Iki šiol yra policijos prie- 
žiūroje ir, turimais duomenimis, nusikalstama veikla neužsiima. 
Labai pavojingas nusikaltėlis, paprastai ginkluotas ir pasiruošęs 
naudotis ginklu. Stai koks tas mūsų paukštelis, Votsonai, ir su 
juo turėti reikalų — tai ne riešutus krimsti. 

— Bet ką jis čia rezga? 

— Po truputį pradeda aiškėti. Buvau pas namo valdytoją. 
Mūsų klientas, patvirtino jis, ten gyvena penkerius metus. Iki 
tol butas buvęs tuščias. Prieš tal gyvenusį nuomininką visi va- 
dinę Voldronu. Jo išvaizdą kantoroje gerai prisimena: aukštas, 

barzdotas, tamsaus gymio. O Skotlend Jardo duomenimis, Pre- 
skotas, kurį nušovė Zudikas Evansas, kaip tik taip ir atrodęs. 
Taigi galime susikurti tokią hipotezę: Amerikos nusikaltėlis Pre- 
skotas gyveno tame pačiame kambaryje, kuriame mūsų tyrasis 
draugas dabar yra įsitaisęs muziejų. Kaip matote, šiokį tokį ryšį 
radome. 

— O kas toliau? 

— Reikia ten eiti ir pasidairyti. 

Jis išėmė iš stalčiaus revolverį ir padavė man. 

— O aš imu savo senąjį, mėgstamąjį. Turime būti pasiruošę, 
jei kartais mūsų Laukinių Vakarų draugužis bandytų pateisinti 
savo pravardę. Duodu jums, Votsonai, valandą pailsėti, o tada 
bus pats laikas traukti į Raiderio gatvę nuotykių ieškoti. 

Buvo ketvirta valanda, kai atėjome į pono Natano Geridebo 
keistąjį būstą. Ponia Sanders, ateinanti valytoja, jau rengėsi 
namo, bet mus įleido nesvyruodama; Holmsas pažadėjo viską tvar- 
kingai palikti, ir automatinis durų užraktas užsitrenkė. Netrukus 
ir išorinės durys užsidarė, o valytojos skrybėlė sušmėžavo po 
langais. Likome vieni pirmame namo aukšte. Holmsas mikliai ap- 
žiūrėjo kambarį. Viename kampe stovėjo kiek atitraukta nuo sie- 
nos spinta. Holmsui pašnibždomis aiškinant savo ketinimus, mes 
užlindome už jos. 

— Jis norėjo trūks plyš iškrapštyti mūsų mieląjį draugą iš 
kambario, tai visai aišku, o kadangi kolekcionierius niekad ne- 
išeidavo, reikėjo ką nors sugalvoti. Kaip tik dėl to ir buvo su- 
kurpta visa ta Geridebų sakmė. Privalau pripažinti jį esant vel- 
niškai išradingą, nors keista nuomininko pavardė ir pakišo jam 
tą sumanymą, kurio šiaip iš piršto neišlauši. 

— Bet ko jis nori? 

— Tarn ir atėjome čia, kad sužinotumėme. Apgalvojęs padėtį, 
nutariau, kad jo kėslai neturi nieko bendro su mūsų klientu. Čia 
yra kažkoks ryšys su jo nušautu žmogumi — gal jis buvo jo nu- 
sikaltimų bendrininkas? Šiame kambaryje slypi kažkokia nelemta 
paslaptis. Štai kaip man viskas atrodo: iš pradžių tariau mūsų 
klientą turint kolekcijoje vertingų daiktų, daug vertingesnių, 
negu pats mano, kurie patraukę stambaus nusikaltėlio dėmesį. Bet 
faktas, kad nelabo atminimo Rodžeris Preskotas gyveno tame 
bute, byloja būsiant svaresnę priežastį. Siaip ar taip, pasisemki- 
me kantrybės ir palaukime, kol išmuš mūsų valanda. 

Toji valanda netruko išmušti. Išgirdę atidarant ir uždarant 
duris, mes dar toliau pasislinkome į tamsų kampą. Paskui mūsų 
klausą pasiekė aštrus metalinio užrakto spragtelėjimas, ir ame- 
rikietis įėjo vidun. Įdėmiu žvilgsniu apmetęs patalpą, ar netyko 
koks pavojus, nusimetė paltą ir energingai, kaip Žmogus, žinan- 
tis, ką ir kaip jam reikia veikti, priėjo prie kambario viduryje 
stovinčio stalo. Pastūmęs jį į šoną, pakėlė nuo grindų kilimą ir 
susuko jį į ritinį. Po to išsitraukė iš kišenės laužtuvėlį, atsiklaupė 
ir ėmė versti grindis. Netrukus išgirdome stumdant lentas, ir 
grindyse atsivėrė keturkampė skylė. Zudikas Evansas brūkštelėjo 
degtuką, užsidegė žvakigalį ir dingo iš akių. 

Dabar atėjo mūsų valanda. Holmsas davė ženklą — palietė 
mano ranką,—ir mudu nusėlinome prie kiaurymės. Nors sliūki- 
nome labai atsargiai, bet senos grindų lentos, matyt, bus sugirgž- 
dėjusios po mūsų kojomis, nes sunerimusio amerikiečio galva 
staiga kyštelėjo iš angos. Jis pasuko į mus savo veidą, iškreiptą 
bejėgiško pykčio, tačiau, kai išvydo į save nukreiptus dviejų pis- 
toletų vamzdžius, pamažu tūžmastis virto suglumusiu vypsniu. 

— Na, gana, baikit! — burbtelėjo įžūliai, ropšdamasis iš sky- 
lės.— Ką gi, matau, pone Holmsai, kad pergudravote mane. Atrodo, 
būsite perkandęs tą žaidimėlį iš pat pradžių ir paskui vedžiojote ma- 
ne už nosies. Pripažįstu — jūsų viršus, užkišote mane už juostos ir... 
Tą akimirką jis išsitraukė iš užančio revolverį ir dusyk iššovė. 
Staiga pajutau deginantį skausmą, tarsi kas įkaitintą iki raudo- 
nio geležį būtų prispaudęs man prie šlaunies. Pasigirdo smū- 
gis — Holmsas dėjo pistoletu amerikiečiui per galvą. Lyg ir 
mačiau jį išsikėtojusį ant grindų, krauju pasruvusiu veidu, o 
Holmsą pasilenkusį prie jo — matyt, ieškojo ginklo. Paskui paju- 
tau raumeningas draugo rankas mane apkabinant ir vedant prie 
krėslo. 

— Votsonai, tu nesužeistas? Dėl Dievo, sakyk, kad nesu- 
žeistas! 


Buvo verta ne vieną, o kažin kiek Žaizdų gauti, jei per tai 
sužinai, koks didelis prieraišumas bei meilė slypi po šalta tavo 
draugo kauke. Akimirką alškios, griežtos akys apsitraukė migla, 
tvirtos lūpos suvirpėjo. Tą vieną vienintelį kartą pajutau jį turint 
ne tik didžiulį protą, bet ir toklą pat širdį. Ta praregėjimo aki- 
mirka apvainikavo visą mūsų draugystę, kurioje man teko toks 
nuolankiai kuklus vaidmuo. 

— Nieko baisaus, Holmsai, kulka tik įdrėskė. 

Holmsas kišeniniu peiliu prapjovė mano klešnę. 

— Jūs teisus! — sušuko su palengvėjimu.— Grybštelėta tik 
paviršium.— Jo veidas virto akmeniniu, kai pasisuko į Evansą, 
kilstelėjusį apkvaitusią fizionomiją.— Dievas mato, tai jūsų lai- 
mė. Būtumėte nužudęs Votsoną, gyvas iš to kambario nebūtumėte 
išėjęs. Na, pone, ar galite kuo pasiteisinti? 

Ponas Evansas neturėjo kuo teisintis. Jis tik gulėjo ir raukėsi. 
Aš pasirėmiau į Holmso ranką, ir mudu drauge pažvelgėine į ne- 
diduką rūsį, kurį atvėrė anga grindyse. Evanso pasiimtas žva- 
kigalis dar tebedegė ir apšvietė aprūdijusią mašiną, didžiulius 
popieriaus rulonus, galybę buteliukų ir ant nedidelio stalelio tvar- 
kingai sudėliotus mažus paketėlius. 

— Spausdinimo mašina, visa pinigų padirbinėtojo įranga ir 
reikmenys,— pasakė Holmsas. 

— Taip, pone,— patvirtino mūsų belaisvis. Pamažu, svyruo- 
damas jis pakilo ant kojų ir sudribo į krėslą.— Tai didžiausio, 
kokį tik Londonas kada regėjo, pinigų padirbinėtojo darbo įran- 
kiai. Čia Preskoto mašina, o tie ryšulėliai ant stalo yra du tūks- 
tančiai Preskoto darbo banknotų, kiekvienas po 100 svarų, ir juos 
bet kur galima paleisti į apyvartą. Imkite juos, džentelmenai, ir 
reikalas užrauktas, tik leiskite man išnešti kudašių. 

Holmsas nusijuokė. 

— Iš tų šiaudų nebus grūdų, pone Evansai. Anglijoje jūs 
niekur nepasislėpsite. Tai jūs nušovėte Preskotą? 

— Taip, pone, ir už tai gavau penkerius metus, nors jis pir- 
mas šoko man į akis. Davė penkerius metus, o už. tai, po teisybei, 
turėjo mane apdovanoti medaliu didumo sulig lėkšte! Niekas pa- 
saulyje negalėjo atskirti Preskoto pinigų nuo Anglijos banko 
banknotų. Ir jei nebūčiau jo pribaigęs, Londonas būtų buvęs už- 
tvindytas tais pinigais. Aš vienintelis pasaulyje žinojau, kur jis 
dirba juos. Tai ko čia stebėtis, jei aš žūtbūtinai norėjau patekti 
čionai? Kas čia nuostabaus, jei aš tą nei šiokios, nei tokios pa- 
vardės pusprotį, vabalų mylėtoją, tupintį tiesiog ant pinigų ir 
nė žingsnio nesitraukiantį iš kambario, turėjau trūks plyš išgrūsti 
lauk? Gal būtų buvę gudriau jį tiesiog nupilti? Tai juk visai pa- 
prastas dalykas, bet aš minkštos širdies Žmogus, negaliu šauti į 
beginklį padarą. Taigi, pone Holmsai, ką aš padariau blogo? 
Pinigų nepadirbinėjau. To seno apuoko nenuskriaudžiau. Kuo jūs 
mane apkaltinsite? 

— Kol kas tik pasikėsinimu į žmogaus gyvybę,— atsakė Holm- 
sas.— Bet tai jau ne mūsų darbas. Tuo vėliau užsiims kiti. Mums 
dabar rūpi tik jūsų Žavi asmenybė. Votsonai, paskambinkite į 
Skotlend Jardą. Nemanau, kad jie labai nustebs. 

Tai va, tokie faktai apie Žudiką Evansą ir jo sukurtą nuosta- 
bią trijų Geridebų istoriją. Girdėjome vargšą mūsų draugą nie- 
kad neatsigavus po patirto smūgio: sugriuvusi senojo mokslinin- 
ko svajonių pilis palaidojo jį po savo griuvėsiais. Paskutinį kartą 
gavome apie jį žinių iš Brikstono psichiatrinės ligoninės. Skot- 
lend Jarde buvo tikra šventė, kai į dienos šviesą iškėlė Preskoto 
fabrikėlį; mat nors ir žinota tokį buvus, po pinigų padirbinėtojo 
mirties niekas negalėjo jo surasti. Evansas iš tiesų didžiai pasi- 
tarnavo kriminalinės paieškos skyriui — dabar jo šulai galės ra- 
miau miegoti, nes pinigų padirbinėtojai juk kelia ypatingą grės- 
mę visuomenei. Jie mielu noru būtų įteikę jam lėkštės didumo 
medalį, apie kurį užsiminė nusikaltėlis, bet nesupratingas teisėjas 
kitaip pažvelgė į šią bylą ir sugrąžino Žudiką Evansą į tą šešėlių 
pasaulį, iš kurio jis buvo neseniai išniręs. 


TORO TILTO MĮSLE 


Čering Krose, kažkur Kokso ir Ko banko rūsiuose, yra per ke- 
liones gerokai nukentėjusi, subraižyta metalinė dėžė, ant kurios 
dangčio dažais užrašyta: „Džonas H. Votsonas, M. D., Indijos 
armijos atsarginis“. Ji prigrūsta popierių — beveik visų Šerloko 
Holmso per daugelį metų tirtų įdomesnių nusikaltimų aprašymai. 
Kai kurių iš jų ir, sakyčiau, gana intriguojančių, nepavyko at- 
skleisti; tad negi pasakosi visuomenei apie įvykius be pabaigos? 
Neišspręsta problema galėtų sudominti nebent specialistą, o ei- 
linį skaitytoją tik suerzintų. Tarp tų nebaigtų aprašymų yra pono 
Džeimso Filimoro atvejis: jo, grįžusio namo tik skėčio pasiimti, 
daugiau gyvo niekas nebematė. Ne mažiau keista ir „Alicijos“ 
katerio istorija. Vieną pavasario rytą laivas išplaukė iš uosto į 
nedidelę rūko juostą, iš kurios niekad nebepasirodė, be pėdsakų 
dingo ir jo įgula. Trečia dėmesio verta istorija — žinomo žurna- 
Aisto ir dvikovų mėgėjo Aisedoro Persano atvejis: jis buvo rastas 
visiškai išprotėjęs ir spoksantis į degtukų dėžutę su keistu kir- 
minu, nepažįstamu mokslininkams. Be šių protu nesuvokiamų 


271 


atvejų, yra dar bylų, atskleidžiančių tokias žymių šeimų paslap- 
tis, kurios, patekusios į spaudą, sukeltų daugelio didžiūnų siaubą. 
Nėra ko ir sakyti, kad net užsiminti negalima apie tokį profesi- 
nės etikos pažeidimą, todėl dabar, kai mano draugas turi laiko 
ir jėgų atsidėti tam reikalui, daug kas iš tų užrašų bus atrinkta 
ir sunaikinta. Yra dar geras pluoštas daugiau ar mažiau įdomių 
atvejų, kurių aprašymus galėjau suredaguoti ir anksčiau, jei ne- 
būčiau bijojęs persotinti skaitytojus savo raštais ir tuo: sumen- 
kinti įvaizdį žmogaus, kurį gerbiu labiau už kitus. Tiriant. kai 
kuriuos nusikaltimus, aš pats irgi dalyvavau, todėl pasakoju apie 
juos kaip tiesioginis liudytojas; kitus, kurių man pačiam neteko 
stebėti arba tik probėgšmais mesdavau akį į tyrimo eigą, atpasa: 
koju trečiuoju asmeniu. O šis įvykis buvo tiriamas mano akyse. 

Aušo vėjuotas spalio rytas; rengdamasis žiūrėjau, kaip pasku- 
tiniai lapai sūkuriuoja nuo vienišo platano, puošiančio mūsų kie- 
mą už namo. Nulipau pusryčių, manydamas rasti savo bičiulį 
prislėgtą, nes, kaip ir visus tikrus menininkus, jį labai veikdavo 
aplinka. Bet, priešingai mano nuogąstavimams, jis, jau bebaigiąs 
pusryčiauti, buvo labai geros nuotaikos, netgi linksmas, bet tas 
jo linksmumas turėjo kažkokį nelemtą atspalvį, būdingą jo paki- 
lioms nuotaikoms. 

— Gavote darbo, Holmsai? 

— Dedukcija tikrai užkrečiamas dalykas, Votsonai,— atsakė 
jis.— Jos dėka atspėjote mano paslaptį. Taip, gavau. Po viso 
mėnesio nereikšmingų dalykėlių ir tūpčiojimo vietoje vežimas 
vėl pajudėjo. 

— Gal galėčiau jums patalkininkauti? 

— Kad dar nelabai kas yra veikti, nebent aptartume padėtį, 
kai prarysite tuos du kietai išvirtus kiaušinius, kuriais naujoji 
virėja mus šiandien apdovanojo. Kad jie tokie išėjo, kad ko, kal- 
tas „Femili Herald“ egzempliorius, kurį vakar mačiau ant prieš- 
kambario stalelio. Net tokiam paprastam dalykui kaip kiaušiniui 
išvirti reikia skirti dėmesio, neprarasti laiko pojūčio, taigi ši ope- 
racija nesuderinama su meilės romanu, spausdinamu tame pui- 
kiame žurnale. 

Po penkiolikos minučių stalas buvo nukraustytas, o mes sė- 
dėjome akis į akį. Holmsas išsitraukė iš kišenės laišką. 

— Ar esate girdėjęs apie Nilą Gibsoną, aukso kasyklų kara- 
lių? — paklausė jis. 

— Turite galvoje tą Amerikos senatorių? 

— Taip, jis yra buvęs kažkurios Vakarų valstijos senatoriu- 
mi, bet pasaulyje labiau žinomas kaip didžiausių aukso kasyklų 
savininkas. 

— A, šį tą žinau apie jį. Jau kuris laikas jis gyvena Angli- 
joje. Ir pavardė labai girdėta. 

— Prieš penkerius metus jis nusipirko dvarą Hempšyre. Gal 
skaitėte apie tragišką jo Žmonos mirtį? 

— Kur neskaitysi! Dabar prisimenu. Todėl ir jo pavardė tokia 
girdėta. Bet mirties smulkmenų nežinau. 

Holmsas mostelėjo ranka į šūsnį. laikraščių ant kėdės. 

— Nemaniau tą bylą pateksiant į mano rankas, o tai būčiau 
išsikirpęs reikiamus straipsnius,— pasakė jis.— Nors tas įvykis 
sukėlė sensaciją, bet, regis, nebus keblus tirti. Įdomi kaltinamo- 
sios asmenybė: ji nemėto pėdų, įkalčiai aiškūs. Tokios nuomonės 
ir kviestiniai, ir policijos tardytojai. Dabar byla perduota į Vin- 
česterį, išvažiuojamajai prisiekusiųjų teismo sesijai. Bijau, kad 
tai bus labai nedėkingas darbas. Faktus aš galiu atskleisti, Vot- 
sonai, bet pakeisti — ne. Nebent kas nors visiškai nauja ir netikėta 
iškiltų aikštėn, o šiaip nežinau, ko gali tikėtis mano klientas. 

— Jūsų klientas? 

— A, tiesa, juk aš nepasakiau jums. Atrodo, perimu jūsų, 
Votsonai, įmantrų įprotį pasakoti įvykį iš kito galo. Bet geriau 
perskaitykite tą laiškelį. 

Jis buvo parašytas drąsaus, valingo žmogaus ranka. 

Kleridžo viešbutis, 
: spalio 8 d. 
Gerb. pone Serlokai Holmsai, 

Aš negaliu ramiai žiūrėti, kaip geriausia iš Dievo sukurtų 
moterų žūsta, ir turiu padaryti viską, kas įmanoma, jai išgelbėti. 
Negaliu nieko paaiškinti nei mėginti aiškinti, bet tvirtai tikiu pa- 
nelę Danber esant nekaltą. Jūs žinote faktus — kas jų nežino? 
Apie tai kalba visa Anglija. Ir nė vienas balsas jos neužstoja! 
Tokia baisi neteisybė siutina mane. Tos moters auksinė širdis, ji 
nė musės nenuskriaustų. Tad aš ateisiu pas jus rytoj, vienuoliktą 
valandą, ir mes pažiūrėsim, ar jūs galėsite ką nors padaryti. Gal 
aš, to ir nežinodamas, turiu siūlo galą. Zodžiu, viskuo, ką žinau, 
turiu ir galiu padaryti, prašom pasinaudoti, tik gelbėkite ją. Pa- 
sitelkite tam visą savo protą ir sugebėjimus. 

Su pagarba, 
Dž. Nilas Gibsonas 

— Na va,— Šerlokas Holmsas iškratė pelenus iš pypkės, iš- 
rūkytos po pusryčių, ir lėtai vėl ėmė ją kimšti.— Tai šito džentel- 
meno aš ir laukiu. O pačios istorijos dabar nesuspėsite iš laikraš- 
čių sugraibyti, tai aš trumpai ją išguldysiu, jei ketinate įdėmiai 
klausytis. Tas Žmogus — didžiausia finansinė pasaulio jėga ir, 
pažiūrėti, grėsmingo, bjauraus būdo. Buvo vedęs moterį, šios 
tragedijos auką, apie kurią nieko nežinau, tik kad buvusi nebe 
pirmos jaunystės ir tą liūdną taktą dar labiau paryškinusi jau- 
nutė, dailutė guvernantė, auklėjusi du mažus jų vaikelius.. Toji 
trijulė yra pagrindiniai veikėjai, o vyksmo vieta — puikūs, seno- 
viški žemvaldžio namai istorinės Anglijos viduryje. Dabar apie 
pačią tragediją. Žmonos lavonas buvo rastas naktį parke, per 
pusmylę nuo namų, revolverio peršauta galva. Ji buvo apsirengusi 
vakarine suknele, apsisiautusi pečius skraiste. Nei prie jos, ne? 
aplink ginklo nerasta, įsidėmėkite, Votsonai. Nusikaltimas įvyk- 
dytas vėlai vakare, lavoną užtiko eigulys apie vienuoliktą valan- 
dą; policijai bei daktarui apžiūrėjus, jis buvo nuneštas į namus. 
Ar ne per daug glaustai pasakoju, gal kas neaišku? 

— Viskas kaip ant delno. Bet kodėl įtariama guvernantė? 

— Pirmiausia dėl to, kad yra tiesioginių įkalčių. Jos drabu- 
žių spintos apačioje rastas revolveris su vienu iššautu šoviniu. 
O kulka atitinka ginklo kalibrą.— Holmsas įbedė akis į vieną taš- 
ką ir pakartojo sakinio pradžią, atskirdamas žodžius:— Jos — 
drabužių — spintos — apačioje.— Paskui nutilo ir užsisklendė sa- 
vyje; mačiau kažką jam toptelėjus į galvą ir nebuvau toks kvai- 
las, kad trukdyčiau jo minčių eigą. Staigiai krūptelėjęs, jis vėl 
sugrįžo pas mane.— Taip, Votsonai, ėmė ir rado. Velniškai svarus 
įrodymas, ar ne? Tokios nuomonės dviejų sudėčių prisiekusieji. 
Nužudytos moters rankoje buvo raštelis, guvernantės parašytas 
ir skiriąs pasimatymą kaip tik toje vietoje. Na, kaip jums tai pa- 
tinka? Pagaliau yra ir motyvas. Senatorius Gibsonas — patraukli 
asmenybė. Kas gi daugiau užims mirusios žmonos vietą, jei ne 
jaunoji dama, kuriai, pasak žmonių, šeimininkas rodė ypatingą 
dėmesį. Į meilę, turtą, galią pastojo kelią tik vienut viena vidu- 
tinio amžiaus moterėlė. Bjauru, Votsonai, labai bjauru! 

— Šventa teisybė, Holmsai. | 

— Ir ji neturi jokio alibi. Priešingai, mergina prisipažino 
buvusi netoli Toro tilto — taip ta vieta vadinasi — maždaug tuo 
laiku. Negalinti nuneigti, nes ją matęs kažkoks kaimietis, ėjęs 
pro šalį. 

— Nors imk ir statyk jai kryžių! 

— Bet vis dėlto, Votsonai, vis dėlto... Tuo tiltu — vientisu 
akmens puslankiu su turėklais iš šonų — pervažiuojama per siau- 
riausią ištįsusio, gilaus, nendrėmis apžėlusio tvenkinio vietą, va- 
dinamą Toro sietuva. Moters lavoną rado prie pat prietilčio. To- 
kie pagrindiniai faktai. Ė, jei neklystu, mūsų klientas, gerokai pal 
siankstinęs, jau čia. 

Bilas atidarė duris, bet išgirdome ne tą pavardę, kurios tikė- 
jomės. Pono Marlou Beitso nepažinojo nei Holmsas, nei aš. Tai 
akimis, trūkčiojančiu veidu, pasimetęs; visa tai man, kaip profe- 
sionalui, bylojo apie jam gresiantį visišką nervų pakrikimą. 

— Jūs, pone Beitsai, atrodote susijaudinęs,— prabilo Holm- 
sas.— Prašom sėstis. Labai apgailestauju galįs skirti jums nedaug 
laiko, nes vienuoliktą valandą laukiu atvykstant kliento. 

— Žinau, pone Holmsai,— gaudydamas kvapą, kalbėjo mūsų 
svečias trumpais sakiniais.— Turi ateiti ponas Gibsonas. Aš dirbu 
pas poną Gibsoną, esu jo dvaro ekonomas. Pone Holmsai, jis — 
niekšas, baisus niekšas. 

— Stipriai pasakyta, pone Beitsai. 

— Turiu kalbėti trumpai drūtai, pone Holmsai, nes nėra laiko. 
Nė už ką pasaulyje jis neturi manęs čia rasti. Jis tuoj pasirodys 
pas jus. Bet taip išėjo, kad negalėjau anksčiau ateiti. Jo sekreto- 
rius ponas Fergusonas tik šį rytą pasakė man, kad šeimininkas 
šiandien susitiks su įumis. 

— Tai jūs — jo ekonomas? 

— Aš jau pranešiau daugiau nebedirbsiąs pas jį. Po dviejų 
savaičių aš nusimetu tos prakeiktos vergijos pančius. Tai beširdis 
žmogus, pone Holmsai. Visi mes patyrėme jo žiaurumą. Ta vieša 
jo labdara — tik skraistė privataus gyvenimo nedorybėms pri- 
dengti. Didžiausia jo auka — žmona. Jis buvo nuožmus jai, taip, 
pone, nuožmus! Kaip ji mirė, aš nežinau, bet kad jis pavertė jos 
gyvenimą pragaru — šventa teisybė! Ji buvo gimusi tropikuose, 
brazilų kilmės, ką jūs, be abejo, žinote. 

-— Ne, to neteko girdėti. 

— Pietietė ir kilme, ir visa savo esybe. Tikras saulės ir aistrų 
vaikas. Ji mylėjo Gibsoną kaip tik pietietės gali mylėti. Bet kai 
žmonos išorinis grožis nublanko, o pasakojama ją buvus nepa- 
prastai gražią, daugiau ji Gibsono nebetraukė. Mes visi mėgome 
ir užjautėme ją ir nekentėme Gibsono dėl jo šiurkštaus elgesio 

su žmona. Bet jis gudrus, moka įsiteikti bei sukelti pasitikėjimą. 
Stai ir viskas, ką aš norėjau jums pasakyti. Nespręskite apie jį iš 
pažiūros. Žvelkite giliau ir pamatysite, kad jis — netikras pini- 
gas. Na, man metas eiti. Ne, ne, tik nelaikykite manęs! Jis jau 
tuoj bus čia. 

Keistasis mūsų svečias išsigandusiomis akimis žvilgtelėjo į 
laikrodį ir tikra to žodžio prasme išbėgo pro duris. 

— Tokios tokelės...— prašneko kiek patylėjęs Holmsas.— Po- 
nas Gibsonas, atrodo, beturįs mielą bei atsidavusią jam šeimy- 
nėlę. Bet gerai, kad jis viską mums išdėjo. Ką gi, dabar palauk- 
sime paties šeimininko. 

Tiksliai sutartą valandą laiptuose išgirdome sunkius žingsnius, 
ir garsusis milijonierius įėjo į kambarį. Zvelgdamas į jį, supratau 
ne tik jo ūkvedžio baimę bei neapykantą savo darbdaviui, bet 
ir daugelio Gibsono verslo brolių prakeiksmus, liejamus jam ant 
galvos. Jei būčiau skulptorius ir norėčiau sukurti sėkmės paženk- 
lintą, be sąžinės skrupulų, geležinių nervų verslininką, modeliu 
pasirinkčiau poną Gibsoną. Ištįsusi, liesa, tvirta figūra priminė 
alkaną grobuonį arba Abraomą Linkolną, tik visą savo vidinę 
jėgą nukreipusį ne į aukštus idealus, o į daug žemiškesnius tiks- 
lus. Tarsi iš granito iškaltas ryškių bruožų veidas, atkaklus, net 
žiaurus, išvagotas gilių raukšlių, bylojančių apie audringą gyve- 
nimą. Po dideliais antakiais šaltos, pilkos akys įdėmiai žvelgė 
tai į Holmsą, tai į mane. Holmsui mus pažindinant, jis atsainiai 
linktelėjo man, o paskui, lyg būtų čia šeimininkas, prisitraukė 
kėdę prie pat mano draugo ir atsisėdo taip, kad jo aštrūs keliai 
bemaž siekė jį. | 

— Pone Holmsai, leiskite man iš karto pareikšti, — pradėjo 
jis, — kad pinigai šiuo atveju man neturi jokios reikšmės. Jūs ga- 
lite net deginti juos, jei jų liepsna padėtų nušviesti tiesą. Toji 
moteris — nekalta ir turi būti išteisinta, o tai pasiekti ir bus jūsų 
uždavinys. Sakykite savo kainą! 

— Už mano profesines paslaugas yra nustatytas honoraro dy- 
dis,— šaltai atsakė Holmsas.— Aš nekaitalioju jo, nebent visai 
atsisakau. 

— Na, jei doleriai neturi jums reikšmės, tai neužmirškite sa- 
vo reputacijos. Jei sėkmingai baigsite šią bylą, tapsite visų Ang- 
lijos ir Amerikos laikraščių sensacija. Apie jus kalbės du žemy- 
nal. 

— Labai ačiū, pone Gibsonai. Nemanau, kad man taip jau 
reiktų reklamos. Gal tai jus ir nustebins, bet aš bemeiliju dirbti 
anonimiškai, nes mane labiausiai domina pati problema, o ne 
kas kita. Bet mes gaištame laiką. Prašom išdėstyti faktus. 

— Pačius svarbiausius jūs žinote iš spaudos. Nežinau, ką 
daugiau galėčiau bepridėti, kad padėčiau jums. Bet jei norite ką 
nors patikslinti — aš tam čia ir esu. 

— Na, man yra svarbus tik vienas dalykas. 

— Koks? 

— Kokie iš tiesų yra jūsų santykiai su panele Danber? 

Smarkiai krūptelėjęs, aukso karalius kilstelėjo iš krėslo. Bet 
veikiai jis atgavo pusiausvyrą. 

— Manau, kad, vykdydamas savo užduotį, turite teisę to pa- 
klausti, pone Holmsai. 

— Tarkim. 

— Sakau jums, pone Holmsai, kad mūsų santykiai visad buvo 
tokie, kokie esti tarp darbdavio ir guvernantės, su kuria jis ma- 
tosi ir kalbasi tik savo vaikų akivaizdoje. 

Folmsas atsistojo. 

— Pone Gibsonai, esu darbais apsikrovęs žmogus,— tarė jis,— 
ir neturiu nei laiko, nei noro tuštiems pokalbiams. Linkiu jums 
viso geriausio. | 

Mūsų svečias taip pat atsistojo, ir, jam išsitiesus, aukšta it 
bokštas figūra iškilo virš Holmso. Po gauruotais antakiais sly- 
pinčiose akyse sužėrėjo pyktis, paraudo išblyškę skruostai. 

— Ką, po velnių, jūs tuo norite pasakyti, pone Holmsai? At- 
sisakote mano bylos? 

— Pone Gibsonai, aš atsisakau su jumis kalbėtis. Regis, gana 
aiškiai tai pasakiau. 

— Aiškumo tai aiškiai, bet ką visa tai reiškia? Branginatės 
ar bijotės imtis tos bylos, ar dar koks velnias? Turiu teisę išgirsti 
tiesų atsakymą! 

— Ko gero, turite,— atsiliepė Holmsas,— tai aš jums ir atsa- 
kysiu. Ta byla ir taip kebli, tai nėra ko jos dar labiau painioti 
netikslia informacija. 

— Tai ką, aš meluoju? 

— Na, bandžiau pasakyti kaip galima subtiliau, bet jei per- 
šate šitą Žodį, ką gi, neprieštarausiu jums. 

Aš pašokau ant kojų, nes milijonieriaus veide plykstelėjo 
šėtoniška tūžmastis, jis iškėlė didžiulį, gumbuotą kumštį. Holmsas 
vangiai nusišypsojo ir, ištiesęs ranką, pasiėmė pypkę. 

— Pone Gibsonai, tik nereikia triukšmauti. Esu pastebėjęs, 
kad po pusryčių net menkiausias ginčas išmuša žmogų iš vėžių. 
Jei pasivaikščiotumėte truputį gaiviame ryto ore, ramiai viską ap- 
svarstytumėte, tikrai išeitų jums į naudą. 

Aukso kasyklų karaliui prireikė daug pastangų itūžiui sutram- 
dyti. Galėjau tik gėrėtis, kaip puikiai jam pavyko suimti save 
į nagą, ir per minutę iš liepsnojančio pykčio teliko šaltas, pilnas 
paniekos abejingumas, 


— Na, čia jau jūsų reikalas, kokios bylos imtis, kokios ne. 
Aš negaliu jūsų priversti man dirbti, jei nenorite. Bet jūs, pone 
Holmsai, šįryt padarėte klaidą, nes esu ir stipresnius už jus už- 
sispyrėlius pažabojęs. Kas drįso atsistoti man skersai kelio, tam 
skaudžiai atsirūgo. 

— Taip ir žmonės kalba, tačiau ką jau padarysi, kad toks 
esu,— šypsodamasis atsakė Holmsas.— Na, tai sudieu, pone Gib- 
sonai. Jums reiktų dar daug ko išmokti. 

Mūsų svečias triukšmingai išėjo, o Holmsas netrikdomoje ty- 
loje ramiai rūkė, įbedęs mąslų žvilgsnį į lubas. 

— Kokią nuomonę susidarėte, Votsonai? — pagaliau paklausė. 

— Suprantate, Holmsai, kai žinai šitą žmogų tikrai sugebant 
nušluoti visas kliūtis nuo savo kelio ir prisimeni jo žmoną, kaip 
tik galėjusią būti tokia kliūtimi ir kėlusią jo nepasitenkinimą, 
kaip tas žmogelis Beitsas sakė, tai atrodo... 

— Man irgi taip atrodo. 

— Bet kokie ten jo santykiai su ta guvernante ir kaip jūs 
atskleidėte juos? 

— Tai blefas, Votsonai, gryniausias blefas! Jo jausmingą, biz- 
nieriui nebūdingą laišką sugretinęs su jo uždarumu bei išvaizda, 
suvokiau šioje istorijoje slypint stiprų jausmą, kurį vis dėlto 
sukėlė kaltinamoji, o ne auka. Mes turime žinoti tikrus tų trijų 
Žmonių santykius, jei norime atskleisti tiesą. Jūs matėte mano 
tiesioginį puolimą ir kaip šaltai jis reagavo į tai. Paskui ėmiau 
blefuoti, apsimečiau viską tikrai žinąs, o iš tiesų aš tik įtariu. 

— Gal jis sugrįš? 

— Žinoma, kad grįš. Privalo sugrįžti. Jis negali taip palikti 
to reikalo. Ė! Ar tik ne skambina? Be abejo, tai jo žingsniai. 

Zinote, pone Gibsonai, ką tik sakiau daktarui Votsonui, kad jūs 
kažkodėl delsiate. 

Aukso karalius įžengė į kambarį kur kas labiau susitvardęs 
negu išeidamas. Apie užgautą savimeilę bylojo dar piktai žvel- 
giančios akys, bet sveikas protas privertė jį nusileisti dėl sie- 
kiamo tikslo. 

— Aš viską apgalvojau, pone Holmsai, ir supratau pasikarš: 
čiavęs dėl to jūsų klausimo. Jūs turite teisę reikalauti visų, kad 
ir kokie jie būtų, faktų ir dėl to jūs tik pakilote mano akyse. 
Tačiau kartoju, kad mano santykiai su panele Danber neturi jokio 
ryšio su byla. 

— Tai jau man spręsti, pone Gibsonai. 

— Ką gi, jūs teisus. Jūs kaip daktaras — pirma norite suži- 
noti visus simptomus, o paskui jau nustatote diagnozę. 

— Kaip tik taip ir yra. Ir tik tas ligonis, kuris nori apgauti 
gydytoją, slepia savo ligos simptomus. 

— Jūsų teisybė, bet sutikite, pone Holmsai, jog dauguma vy- 
rų Uužsičiaups staigiai paklausti apie jų santykius su moterimi, 
ypač jei juos sieja rimtas jausmas. Manding, daugelis žmonių turi 
savo širdyje slaptą kampelį, į kurį pašalinių neįsileidžia. O jūs 
ėmėte tiesiog ten veržtis. Bet šiuo atveju tikslas pateisina prie- 
mones, nes jūs stengsitės ją gelbėti. Taigi tiltas nuleistas, vartai 
atkelti, ir galite klausti, ko tik norite. Ką jums svarbiausia Ži- 
noti? 

— Tiesą. 

Aukso karalius akimirką stabtelėjo — matyt, rikiavo savo min- 
tis. Jo niūrus, giliomis raukšlėmis išvagotas veidas pasidarė dar 
niūresnis ir liūdnesnis. 

— Aš galiu viską pasakyti keliais žodžiais, pone Holmsai,— 
pagaliau prabilo jis.— Yra skaudžių dalykų, apie kuriuos sunku 
kalbėti, tad į juos nesigilinsiu, paliesiu tik tiek, kiek būtina. Su 
savo žmona susipažinau ieškodamas Brazilijoje aukso. Marija 
Pinta, Manauso valdininko duktė, buvo labai graži. O aš tada 
buvau jaunas ir karštas vaikinas, bet net dabar, žvelgdamas į 
praeitį daug blaivesnėmis ir kritiškesnėmis akimis, turiu pripa- 
žinti ją buvus reto, nepaprasto grožio. Taip pat galingų jausmų, 
dosnios prigimties, nuoširdi, aistringa, be pusiausvyros, žodžiu, 
tropikų vaikas, ir labai skyrėsi 1muo mano pažįstamų Amerikos 
moterų. Na, trumpai kalbant, įsimylėjau ir vedžiau ją. Ir tik už- 
gesus romantiškam įkarščiui, o jis truko gana ilgai, aš suvokiau 

mus neturint nieko, visiškai nieko bendra. Mano meilė praėjo. 
Jei ir jos jausmai būtų atvėsę, viskas būtų buvę paprasčiau. Bet 
jūs žinote, kokios keistos esti moterys! Daryk ką nedaręs, o ji 
vis tiek nenusisuks nuo tavęs. Aš buvau jai ir šiurkštus, ir net 
žiaurus, kaip kiti sako, bet tik todėl, kad žinojau mums abiem 
būsiant lengviau, jei ji liausis mane mylėjusi arba net ims ne- 
apkęsti. Bet niekas negalėjo jos pakeisti. Ji garbino mane čia, 
Anglijos miškuose, lygiai taip pat kaip ir prieš dvidešimtį metų 
Amazonės pakrantėse. Kad ir ką dariau, ji vis tiek, kaip ir visada, 
buvo man atsidavusi. | 

Paskui pasirodė panelė Greisė Danber. Ji atėjo pas mus per- 
skaičiusi skelbimą ir tapo mūsų dviejų vaikų guvernante. Gal 
matėte jos nuotrauką laikraščiuose? Visi pripažins ją irgi esant 
tikrą gražuolę. Na, aš nesidėsiu padoresnis už savo artimą ir 
prisipažinsiu, kad, gyvendamas po vienu stogu ir kasdien bend- 
raudamas su tokia moterimi, aistringai ją įsimylėjau. Ar jūs už 
tai smerkiate mane, pone Holmsai? 

— Už jausmus aš nesmerkiu. Smerkčiau jus tik tada, jei pri- 
sipažintumėte jai mylįs, nes, šiaip ar taip, kaip darbdavys, esate 
atsakingas už tokią jauną mergaitę. 

— Na, gal ir taip,— atsakė milijonierius, nors priekaištas vėl 
įžiebė užgesusias pykčio ugneles jo akyse.— Aš nesidedu geresnis 
nei esu. Visą gyvenimą ėmiau tai, ko norėjau, ir kaip gyvas nie- 
kad nieko labiau nebuvau geidęs kaip tos moters ir jos meilės. 
Aš tai ir pasakiau jai. 

— A, pasakėte, neištvėrėte! — Kai Holmsas supykdavo, kartais 
atrodydavo baisus. 

— Aš pasakiau jai, kad vesčiau ją, jei būtų įmanoma, bet 
dabar tai ne mano galioje. Pasakiau, kad pinigai šiuo atveju nie- 
ko nereiškia ir, jei sugebėčiau kaip nors suteikti jai laimės bei 
aprūpinti jos ateitį, viską padaryčiau. 

— Jūs esate išties labai dosnus, — nusišaipė Holmsas. 

— Žinote ką, pone Holmsai, atėjau čia duoti parodymų, o ne 
moralų klausytis. Man jūsų pamokymų nereikial 

— Aš imuosi jūsų bylos tik dėl tos mergaitės, — griežtai atsa- 
kė Holmsas.— Dar kažin kas yra blogiau — ar tas jai pateiktas 
kaltinimas, ar jūsų ketinimas pražudyti gyvenančią po jūsų stogu 
ir negalinčią apsiginti mergaitę. Reikia jums, turčiams, kartą 
suprasti, kad ne viską pasaulyje galima pirkti bei už padarytas 
nuoskaudas atsimokėti pinigais. 

Mano nuostabai, aukso kasyklų karalius priekaištą išklausė 
ramiai. 

— Aš ir pats dabar tai jaučiu. Ačiū Dievui, kad mano norai 
neišsipildė. Ji su jais nesutiko ir iš karto norėjo iš mūsų išva- 
žiuoti. 

— Tai kodėl neišvažiavo? 

— Visų pirma ji turi išlaikytinių ir jai buvo sunku, atsisakius 
uždarbio, palikti juos likimo valiai. Kai aš prisiekiau, taip, prisie- 
kiau daugiau niekad nepristoti prie jos, ji sutiko pasilikti. Buvo 
ir kita priežastis. Ji žinojo, kad vienintelė pasaulyje turi man di- 
džiulę įtaką. Ji norėjo ją panaudoti gėriui. 

— Kaip? 

— Na, ji yra šiek tiek susipažinusi su mano reikalais. Jie to- 
kio masto, pone Holmsai, kad paprastam žmogui sunku net įsi- 
vaizduoti. Aš galiu iškelti ar sutriuškinti ne tik individus, bet 
ir ištisas bendruomenes, miestus, net tautas. Dažniausiai aš triuš- 
kinu. Biznis yra žiaurus žaidimas, ir silpnieji, priremti prie sienos, 
žūsta. Aš žaidžiau tą žaidimą nieko nepaisydamas. Pats aš niekad 
nedejuoju, ir man nė motais, jei kitas inkščia. Bet jai viskas atrodo 
kitaip. Ko gero, ji teisi. Ji įsitikinusi, kad vieno Žmogaus turtą, 
jei jis viršija jo poreikius, negalima didinti žlugdant tūkstančius 
žmonių, paliekant juos be pragyvenimo šaltinio. Tai tokios jos 
pažiūros, ir, man regis, ji tvirtai tiki daug didesnėmis ir patva- 
resnėmis už dolerius vertybėmis. Ji pastebėjo mane klausant jos 
žodžių ir todėl mano galinti padėti žmonėms, darydama įtakos 
mano veiksmams. Todėl ji ir pasiliko, o paskui įvyko toji nelaimė. 

— Ar galėtumėte kaip nors ją paaiškinti? 

Aukso kasyklų karalius nutilo, ranka užsidengė veidą ir didžiai 
susimąstė. 

— Viskas liudija jos nenaudai. Negaliu to nuneigti. Moterys 
turi savo vidinį gyvenimą ir savo logiką, kurios niekad nesupras 
vyrai. Iš pradžių aš buvau taip sukrėstas ir nustėręs, kad linkau 
manyti ją dėl kažkokių aplinkybių pametus pusiausvyrą, nors tai 
jai visiškai nebūdinga. Paskui kitas dalykas atėjo man į galvą. 
Aš išdėsiu jį jums, pone Holmsai, o jūs jau pats spręskite, ko 
jis vertas. Be abejo, mano žmoną kankino baisus pavydas. Yra ne 
tik kūniško, bet ir dvasinio bendravimo pavydas, kuris gali būti 
toks pat beprotiškas kaip ir pirmasis. Nors mano žmonai, manau 
ji tai suvokė, nebuvo pagrindo pavyduliauti dėl mano kūniškos 
neištikimybės, bet ji jautė tą jaunąją anglę turint man didžiulę 

įtaką, kurios ji pati niekad nėra turėjusi. O kad įtaka buvo tei- 
giama, nė kiek netaisė reikalo. Neapykanta vedė ją iš proto — 
jos karštas pietietiškas temperamentas niekad nebuvo išblėsęs. Gal 
ji ketino nužudyti panelę Danber, o gal norėjo tik pagrasinti 
ginklu ir taip ją išgąsdinti, kad šioji paliktų mus. Galėjo jos ir 
susiremti, ir ginklas iššovė į tą moterį, kuri jį laikė. 

— Tokia galimybė ir man jau buvo atėjusi į galvą, — pasakė 
Holmsas.— Tai vienintelis įmanomas paaiškinimas, jei atmesime 
tyčinę žmogžudystę. 

— Bet ji tai visiškai neigia. 

— Tai dar nieko nereiškia, ar ne? Galima gi suprasti moterį, 
kuri, patekusi į tokią baisią būklę, iš siaubo praranda nuovoką ir, 
laikydama revolverį rankoje, bėga namo. Nejausdama, ką daranti, 
ji galėjo net ir numesti jį į drabužių spintą, o ginklą suradus, 
gelbėdamasi iš bėdos, ima viską neigti, nes kito kelio nemato. 
Kas prieštarauja tai versijai? 

— Pati panelė Danber. 

— Na, jeigu taip... 

Holmsas žvilgtelėjo į laikrodį. 

— Tikriausiai dar šį rytą spėsime gauti reikiamus leidimus 
su ja pasimatyti ir vakariniu traukiniu pasieksime Vinčesterį. 
Pasikalbėjęs su mergina, galimas dalykas, būsiu jums naudinges- 
nis, nors negaliu pažadėti, kad mano išvados būtinai bus tokios, 
kokių jūs geidžiate. 

Tačiau dėl leidimų įstaigose užtrukome ir tą vakarą nuvykome 
ne į Vinčesterį, o į pono Nilo Gibsono valdas Hempšyre. Jis pats 
mūsų nelydėjo, bet mes turėjome vietinės policijos seržanto Ko- 
ventrio, pradėjusio tirti tą nusikaltimą, adresą. Aukštas, liesas, 
išbalęs kaip lavonas seržantas laikėsi taip mįslingai, tarsi žinotų 
ar įtartų daug daugiau negu drįsta pasakyti. Jis turėjo dar ir 
tokį nikį: kalbėdamas staiga pritildydavo balsą ir imdavo net 
šnabždėti, lyg norėtų pranešti nepaprastai svarbų dalyką, o, žiū- 
rėk, pasako kokį ganėtinai paprastą daiktą. Kad ir su tokiais keis- 
tumėliais, tačiau jis veikiai pasirodė esąs padorus, sąžiningas 
vaikinas ir nesigėdijo prisipažinti tą bylą būsiant jam per kietą 
riešutą ir paprašyti pagalbos. 

— Šiaip ar taip, man geriau dirbti su jumis negu su Skot- 
lend Jardu, pone Holmsai,— pasakė jis.— Jei pakviečiamas Skot- 
lend Jardas, pasisekus visos liaupsės tenka jam, o jei prakiša, 

galima kaltę suversti vietinei policijai. O jūs, girdėjau, elgiatės 
garbingai. 

— Man iš viso geriau netigūruoti byloje,— pasakė Holmsas, 
o nuo tų žodžių mūsų melancholiškam pažįstamui aiškiai pa- 
lengvėjo ant širdies.— Jei man pasisektų sėkmingai ją baigti, pra- 
šyčiau neminėti mano vardo. 

— Jūs labai taurus žmogus, pone Holmsai. Ir jūsų draugu 
daktaru Votsonu, girdėjau, galima pasikliauti. O dabar, pone 
Holmsai, prieš einant į nusikaltimo vietą, norėčiau užduoti jums 
vieną klausimą. Apie tai nė puse lūpų ničniekam nebuvau prasi- 
taręs, sakau tik jums.— Jis apsidairė aplink, sakytum nedrįso at- 
verti burnos.— Ar nemanote, kad gali tekti pačiam ponui Nilui 
Gibsonui iškelti bylą. 

— Aš ir apie tai galvojau. 

— Jūs nematėte panelės Danber. Ji puiki, nuostabi visais at- 
žvilgiais moteris. O žmona stovėjo jam skersai kelio; galėjo gi 
jis geisti ją pašalinti? Ir tie amerikiečiai daug greitesni griebtis 
pistoleto negu mūsų Žmonės. O šauta, Dievas mato, iš jo pisto- 
leto. 

— Ar tai tikrai nustatyta? 

— Taip, pone. Vienas iš jo turimos poros. 

— Poros? O kur kitas? 

-— Žinote, tas džentelmenas turi gyvą velnią visokiausių šau- 
namųjų ginklų. Mums nepavyko atrasti kito iš tos poros, bet yra 
dėžė dviem pistoletams. 

— Jei tai vienas iš komplekto, tai kitą jūs lengvai atpažin- 
tumėte. 

— Mes surinkome visus šaunamuosius ir išdėliojome vienoje 
vietoje. Jei įdomu, galėsite pasižiūrėti. 

— Gal vėliau. O dabar eime visi apžiūrėti tos vietos, kur 
įvyko tragedija. 

Mes kalbėjomės seržanto Koventrio kuklaus namelio prieki- 
niame kambaryje, paverstame vietinės policijos nuovada. Nupė- 
dinę kokią pusmylę per vėjo pustomą dykynę, nuo džiūstančių 
papartynų įgavusią sodrią auksinę spalvą, atėjome prie Toro 
dvaro parko šoninių vartelių. Takas ėjo per fazanų draustinį, o 
toliau, iš aikštelės, atsivėrė vaizdas į didžiulius, ant kalvos iš 
rąstų ir plytų pastatytus namus, pramaišiui turinčius ir Tiudorų, 
ir karaliaus Jurgio epochų elementų. O šalia tyvuliavo didžiulis, 
ilgas, nendrėmis apaugęs tvenkinys, tics viduriu daug siauresnis, 


283 


o iš abiejų pusių išplitęs į nedidelius ežeriukus. Toje siauresnėje 
vietoje buvo pastatytas akmeninis tiltas, per kurį ėjo kelias, va- 
žinėjo vežimai. Mūsų vedlys sustojo prietiltėje ir parodė į Žemę. 

— Čia gulėjo ponios Gibson lavonas. Aš pažymėjau tą vietą 
akmeniu. 

— Tai atvykote čia, kol niekas dar nebuvo negyvėlės pajudi- 
nęs? 

— Taip, jie tuoj pat iškvietė mane. 

— Kas iškvietė? 

— Pats ponas Gibsonas. Kai tik kilo triukšmas ir jis atbėgo 
drauge su kitais iš namų, tuoj liepė nejudinti, kol neatvyks po- 
licija. | 

— Protingai padarė. Kiek pamenu iš laikraščių reportažų, 
buvo šauta iš labai arti. 

— Taip, pone iš labai arti. 

— Į dešinį smilkinį? 

— Truputį už jo, pone. 

— Kaip gulėjo lavonas? 

— Ant nugaros, pone. Jokių susirėmimo pėdsakų. Jokio ginklo. 
Tik trumpas panelės Danber raštelis, sugniaužtas kairėje rankoje. 

— Sakote, sugniaužtas? 

— Taip, pone, vos galėjome atitiesti pirštus. 

— Tai labai svarbu. Niekas negalės sakyti raštelį buvus įkištą 
į ranką po mirties ir taip sumėtyti pėdas. Dieve mano! Kiek prisi- 
menu, raštelis buvo labai trumpas: „Būsiu prie Toro tilto devintą 
valandą. G. Danber“. Ar taip buvo parašyta? 

— Visiškai taip, pone. 

— Ar panelė Danber prisipažino jį rašiusi? 

— Taip, pone. 

— Kaip aiškina, kodėl jį rašiusi? 

— Gynybos parodymai buvo atidėti išvažiuojamajai prisieku- 
siųjų teismo sesijai. Dabar ji atsisakė kalbėti. 

— Problema tikrai labai įdomi. Laiško esmė miglota, ar ne? 

— Kaip čia pasakius, pone, — atsakė mūsų vedlys.— Mano galr 
va, jei atleisite už drąsą, tai vienintelis visoje byloje aiškus da- 
lykas. 

Holmsas papurtė galvą. | 

— Jei tarsim laišką esant nesuklastotą ir tikrai jos rašytą, 
jis buvo gautas prieš kokias porą valandų. Tai kodėl ta ponia 
tebelaikė jį kairėje rankoje? Kodėl taip rūpestingai nešiojosi jį 

su savimi? Jai gi nereikėjo dėl jo aiškintis susitikus? Ar tai ne- 
atrodo jums keista? 

— Kai jūs, pone, taip išguldėte, tai čia kažkas lyg ir ne taip. 

— Norėčiau truputį ramiai pasėdėti ir viską apgalvoti.— Jis 
atsisėdo ant akmeninio tilto turėklo, o aš mačiau, kaip mikliai 
jo žvitrios pilkos akys laksto įvairiomis kryptimis. Staiga jis 
pašoko ant kojų, metėsi prie kitos pusės turėklo, ištraukė iš ki- 
šenės lupą ir ėmė apžiūrinėti tą atramą. 

— Įdomu,— sumurmėjo jis. 

— Taip, pone, ir mes pastebėjome tą išdaužtą vietą ant tu- 
rėklo. Nutariau taip padarius kokį praeivį. 

Akmeniniai turėklai buvo pilki, bet toji špukė, ne didesnė už 
šešių pensų pinigėlį, baltavo. Atidžiai apžiūrėjus, buvo matyti 
turėklo paviršių nuskeltą stipraus smūgio. 

— Reikėjo geros jėgos išdaužti tą špukelę,— susimąstęs kal- 
bėjo Holmsas. Jis keletą kartų trenkė savo lazda per turėklus, 
bet nuo jo smūgių neliko nė ženklo.— Taip, čia reikėjo didelės 
jėgos ir sunkaus daikto. Ir keistoje vietoje išdaužta: trenkta ne 
iš viršaus, bet iš apačios, nes, matote, špukė yra turėklo pa- 
skliautėje. 

— Bet iki lavono mažiausiai penkiolika pėdų. 

— Taip, penkiolika pėdų iki lavono. Gal tai ir nieko bendra 
neturi su šiuo įvykiu, bet tos smulkmenos nereikia išleisti iš 
akių. Na, atrodo, daugiau nėra kas čia veikti. Sakote, jokių pėd- 
sakų nepastebėjote? 

— Žemė buvo kieta kaip titnagas, pone. Jokių pėdsakų nė 
padujų. 

— Tada galim grįžti. Iš pradžių traukime į namus apžiūrėti 
tų ginklų, apie kuriuos pasakojote. Paskui vyksime į Vinčesterį, 
nes pirmiau norėčiau pasimatyti su panele Danber, o paskui jau 
imtis kitų veiksmų. 

Ponas Nilas Gibsonas dar nebuvo grįžęs iš miesto, bet mes 
susitikome su nervinguoju ponu Beitsu, aplankiusiu mus iš ryto. 
Jis baisėdamasis parodė išdėstytą grėsmingą įvairiausių šauna- 
mųjų ginklų kolekciją, kurią surinko šeimininkas per savo nuoty- 
kių pilną gyvenimą. 

— Ponas Gibsonas turi priešų; ir nenuostabu, žinant jo būdą 
ir kaip jis bendrauja su žmonėmis, — porino ekonomas.— Jis miega 
pasidėjęs revolverį stalčiuke, šalia lovos. Jis, pone, pašėlęs Žmo- 
gus, ir mes visi bijome jo. Esu įsitikinęs, kad ir vargšei velionei 

poniai jis kėlė siaubą. 

— Ar jūs matėte kada nors jį pakėlus ranką prieš žmoną? 

— Ne, šito negaliu pasakyti. Bet esu girdėjęs, kaip jis iš 
aukšto, niekinamai kalbėdavosi su ja net tarnų akivaizdoje, o 
žodis gali nė kiek ne mažiau už veiksmą įskaudinti. 

— Mūsų milijonieriaus, matyt, ne itin subtilaus būta šeimyr 
niniame gyvenime,— pasakė Holmsas, mums einant į stotį.— Ži- 
note, Votsonai, aš sužinojau daug naujų faktų, bet anaiptol ne- 
pasivariau į priekį. Kad ir labai nepatinka šeimininkas ponui 
Beitsui, tačiau iš jo žodžių supratau poną Gibsoną tikrai buvus 
bibliotekoje, kai kilo tas triukšmas. Pietūs baigėsi aštuntą va- 
landą trisdešimt minučių, ir iki tol viskas ėjo įprasta vaga. Tiesa, 
kad visi buvo pakelti ant kojų vėlai vakare, bet tragedija įvyko 
apie tą valandą, nurodytą 'raštelyje. Niekas nematė poną Gibsoną 
išėjus iš namų po penktos valandos, kai jis sugrįžo iš miesto. 
O panelė Danber, kaip supratau, prisipažino, kad buvo susitarusi 
susitikti su ponia Gibson prie tilto. O daugiau įtariamoji, savo 
advokato patarta, kalbėti atsisakė. Mums reikia užduoti jaunajai 
damai kelis labai svarbius klausimus, ir aš nenurimsiu, kol su ja 
nepakalbėsiu. Turiu pasakyti, byla man atrodo visai beviltiška, 
jei ne vienas faktas. | 

— Koks? 

— Ogi tas pistoletas spintoje. 

— Viešpatie Dieve! — sušukau aš.— Holmsai, juk tai, mano 
galva, svarbiausias įkaltis jos nenaudai. 

— Tai jau ne, Votsonai. Net pirmą kartą paviršutiniškai skai- 
tant bylą, tai krito man į akis, o dabar, kai išsamiai su ja susi- 
pažinau, tas faktas liko mano vienintelė viltis. Visad reikia ieškoti 
logikos, o kur jos trūksta, reikia įtarti apgaulę. 

— Nesuprantu jūsų. 

— Na, Votsonai, įsivaizduokite save tos moters vietoje. Jūs 
šaltai, iš anksto, suplanuojate atsikratyti varžovės. Jūs viską ap- 
galvojate. Parašote raštelį. Auka ateina. Jūs turite ginklą, ir nu- 
sikaltimas atliktas. Viskas ėjo kaip per sviestą. Tai gal man sa- 
kysite, kad, įvykdęs gudriai sugalvotą žmogžudystę, jūs, kaip 
koks paskutinis žioplys, užuot metęs revolverį į čia pat esantį 
nendrėmis apžėlusį tvenkinį ir amžiams jį ten palaidojęs, rūpes- 
tingai nešitės jį namo ir pasidėsite į savo spintą, į pačią tą vietą, 
kur pirmiausia bus imta jo ieškoti? Artimiausi draugai vargu ar 
pavadintų Jus, Votsonai, specu pėdoms mėtyti, tačiau net ir jūsų 

neįsivaizduoju galint taip galvą pamesti. 

— Žinote, kai Žmogus susijaudina... 

— Eikit, jau eikit, Votsonai! Niekad nesutiksiu, kad taip būtų 
įmanoma pasielgti. Jei rūpestingai planuoji nusikaltimą, tai taip 
pat gerai apgalvoji, kaip panaikinsi jo pėdsakus. Todėl tikiuosi 
kažką čia gerokai pertempus stygą. 

— Bet reikės tiek daug ką išsiaiškinti. 

— Na, tai ir pradedame. Kai pakeiti požiūrį, pats didžiausias 
įkaltis pasirodo esąs siūlo galas. Pavyzdžiui, tas revolveris. Pa- 
nelė Danber tvirtina nieko apie jį nežinanti. Remiantis naująja 
mūsų teorija, ji sako tiesą. Vadinasi, ginklą kas nors pakišo jai 
į spintą. Kas pakišo? Tas, kuris nori suversti jai visą kaltę. Ar tas 
asmuo pats nėra tikrasis nusikaltėlis? Matote, kaip iš karto pal 
judėjome į priekį, — kiek kilo naujų klausimų. 

Nespėję atlikti visų formalumų, turėjome nakvoti Vinčesteryje, 
o kitą rytą, lydimi pono Džoiso Kamingso, kylančio advokato, 
kuriam buvo patikėta ginti panelę Danber, nuėjome į jaunosios 
damos kamerą. Po tiek visokių kalbų tikėjausi išvysti gražią 
moterį, bet panelė Danber padarė man tokį įspūdį, kurio niekad 
nepamiršiu. Nieko nuostabaus, kad net. visagalis milijonierius 
pakluso jos didžiulei vidinei jėgai ir leidosi jos patariamas bei 
vadovaujamas. Žvelgdamas į jos tvirtą, ryškių bruožų, tačiau 
švelnų veidą, jutai, kad net jos padarytą kokį neapgalvotą žings- 
nį vidinis kilnumas vis tiek paverstų geru darbu. Tamsiaplaukė, 
aukšta, tauraus stoto ir laikysenos, tačiau tamsiose akyse slypėjo 
jaudinantis į spąstus patekusio žvėrelio bejėgiškumas. Dabar, 
suvokus, kad jai į pagalbą atėjo mano garsusis draugas, jos blyš- 
kūs skruostai kiek parausvėjo, ir vilties spindulėlis ėmė šmėkš- 
čioti į mus žvelgiančiose akyse. 
 — Ponas Gibsonas turbūt papasakojo jums apie mudviejų 
santykius? — paklausė ji tykiu, susijaudinusiu balsu. 

— Taip,— patvirtino Holmsas,— todėl neskaudinkite savęs ta 
istorijos dalimi. Išvydęs jus, dabar aš visiškai patikėjau pono 
Gibsono pasakojimu tiek apie jūsų įtaką jam, tiek apie jūsų san- 
tykių nekaltumą. Bet kodėl visa padėtis nebuvo atskleista teisme 
per pirmąją apklausą? 

— Aš niekad nemaniau būsianti kaltinama įvykdžiusi tokį 
nusikaltimą. Atrodė, jei neskubant viskas savaime išsispręstų, 
tai nebūtume priversti atskleisti tų visų skausmingų šeimos gy- 
venimo pusių. Bet dabar matau, kad ne tik niekas neaiškėja, bet 

dar labiau viskas susipainiojo. 

— Gerbiamoji panele,— sušuko susirūpinęs Holmsas,— labai 
prašau neturėti daug iliuzijų. Va, ir ponas Kamingsas patvirtins, 
kad visi įkalčiai liudija jūsų nenaudai; mums reikės iš kailio 
išsinerti siekiant įrodyti jūsų nekaltumą. Būtų žiauri apgavystė 
apsimesti, kad jums negresia didžiulis pavojus. Todėl labai pra- 
šau, kiek tik galite, padėkite man atskleisti teisybę. 

— Aš nieko neslėpsiu nuo jūsų. 

— Tada papasakokite, kokie buvo jūsų ir pono Gibsono žmo- 
nos santykiai. 

— Ji nekentė manęs, pone Holmsai. Ji nekentė manęs visa 
savo pietietiška esybe. Ji buvo kraštutinumų moteris, nieko nedarė 
pusiau ir kiek mylėjo savo-vyrą, tiek nekentė manęs. Galimas da- 
lykas, ji nesuprato mūsų santykių. Aš nelinkėjau jai nieko blogo, 
bet, man rodos, ji taip aistringai mylėjo savo vyrą, kad negalėjo 
suvokti mus siejančių intelektualinių bei dvasinių ryšių ar įsivaiz- 
duoti, jog man rūpėjo tik nukreipti jo galią ir veiklą gėriui kurti, 
kas mane ir laikė po jo stogu. Dabar suprantu, kaip aš klydau. 
Niekas negali pateisinti manęs, pasilikusios toje šeimoje ir vien 
savo buvimu kursčiusios nesantaiką, nors esu visai įsitikinusi, 
kad ji nebūtų. išnykusi ir man išvažiavus. 

— Dabar, panele Danber,— pasakė Holmsas,— prašom mums 
tiksliai papasakoti, kas vyko tą vakarą. 

— Aš papasakosiu tik tai, ką žinau, pone Holmsai, bet nieko 
įrodyti negaliu, nors yra dalykų, labai svarbių dalykų, kurių nei 
paaiškinti, nei suvokti nesugebu. 

— Jei jūs iškeltumėte faktų, gal kiti galėtų juos paaiškinti. 

— Tada pradėsiu nuo to, kaip aš atsiradau vakare prie Toro 
tilto. Tą rytą aš gavau ponios Gibson' raštelį. Jis buvo padėtas ant 
mokymosi kambario stalo, matyt, pačios ponios Gibson. Ji tiesiog 
maldavo susitikti su ja po pietų — turinti kažką svarbaus man 
pasakyti — ir prašė palikti atsakymą ant saulės laikrodžio sode, 
nes nenorinti, kad kas nors sužinotų apie tą mūsų slaptą susi- 
tikimą. Aš nemačiau reikalo taip slėptis, bet padariau kaip pa- 
prašyta ir parašiau ateisianti į pasimatymą. Ji dar prašė sunai- 
kinti jos raštelį, ir aš sudeginau jį klasės židinyje. Ji labai bijojo 
vyro, kuris elgėsi su ja šiurkščiai, dėl ko dažnai jam priekaiš- 
tavau, todėl pamaniau ją taip slapukaujant iš baimės, kad jis 
nesužinotų apie būsimą mūsų susitikimą. 

— Tačiau jūsų atsakymą ji labai rūpestingai išsaugojo. 

— Taip. Nustebau išgirdusi ją mirus su mano rašteliu sau- 
joje. 

— Tai kas buvo toliau? 

— Aš nuėjau ten, kaip žadėjau. Prie tilto radau ją jau be- 
Žaukiančią. Iki tol net neįsivaizdavau, kaip toji vargšė moteris 
znanęs neapkenčia. Ji buvo kaip beprotė, tikrai, aš manau ją 
sirgus ir tą sunkiai pastebimą savo beprotybę dangsčius gudria 
apgaule, kuria dažnai naudojasi nesveiki žmonės. Kaip kitaip 
paaiškinti jos kasdienį abejingą elgesį su manimi, jei jos širdyje 
virė tokia baisi neapykanta? Aš nekartosiu, ką tada ji man sakė. 
Ji liejo savo laukinę tūžmastį siaubingais žodžiais. Aš net ne- 
atsakinėjau — negalėjau. Buvo baisu į ją žiūrėti. Aš užsidengiau 
sankomis ausis ir puoliau bėgti. O ji vis tebestovėjo prie tilto ir 
rėkdama plūdo mane. 

— Stovėjo ten, kur buvo paskui rasta? 

— Ji gulėjo už kelių jardų nuo tos vietos. 

— Tačiau šūvio jūs negirdėjote, nors, iš visko sprendžiant, 
netrukus ji atsisveikino su šiuo pasauliu? 

— Ne, negirdėjau. Bet, pone Holmsai, aš buvau taip susi- 
jaudinusi ir pašiurpusi nuo tokios siaubingos scenos, kad bėgau 
trokšdama kuo greičiausiai patekti į savo kambarį ir negalėjau 
nieko nei girdėti, nei regėti. 

— Sakote sugrįžusi į savo kambarį. Ar iki kito ryto buvote iš 
jo išėjusi? 

— Taip, kai kilo triukšmas dėl tos vargšės mirties, aš išbėgau 
Žauk kaip ir kiti. 

— Ar matėte poną Gibsoną? 

— Taip, jis buvo ką tik grįžęs nuo tilto, kai jį pamačiau. Jis 
pasiurtė pakviesti gydytojo ir policijos. 

Ar jis atrodė labai sukrėstas? 

Ponas Gibsonas yra labai tvirtas ir gebąs valdytis Žmogus. 
Neni nau, kad jis kada nors viešai reikštų savo jausmus. Bet, 
gers: pažindėma poną Gibsoną. supratau jį esant didžiai susi- 
jaudinusį. 

— Dabar priėjome prie svarbiousio dalyko. Tai jūsų kamba- 
xyje rastas pistoletas. Ar kada nors anksčiau buvote jį mačiusi? 

— Prisiekiu. niekad! 

— Kada jį rado? 

— Kitą rvt4 policijai padarius kratą. 

— Tarp jūsų drabužių? 

— Taip, spintos apačioje, po mano drabužiais. 

— Kaip manote, kiek laiko tas pistoletas ten išbuvo? 

— Praeitą rytą jo ten nebuvo. 

— Iš kur žinote? 

— Tada tvarkiau spintą. 

— Viskas aišku. Po to kažkas įėjo į jūsų kambarį ir pakišo 
pistoletą, kad visą kaltę suverstų jums. 

— Taip, matyt, ir buvo. 

— Bet kada? 

— Valgant arba kai buvau su vaikais klasėje. 

— Ten, kur radote raštelį? 

— Taip, ten, kur prabuvau visą rytmetį. 

— Ačiū, panele Danber. Gal dar ką galėtumėte pridurti, kas 
praverstų tiriant įvykį? 

— Kad, rodos, viską pasakiau. 

— Ant tilto atramos aptikome špukę, visiškai neseniai iš- 
daužtą, kaip tik prieš tą vietą, kur rastas lavonas. Kaip jums at- 
rodo, kas galėjo ją išmušti? 

— Tikriausiai tai tiesiog sutapimas. 

— Keista, labai keista, panele Danber. Kodėl ta špukė turėjo 
atsirasti kaip tik tragedijos vietoje ir kaip tik tuo pačiu metu? 

— Bet kaip galima nuskelti akmenį? Čia reikia didelės jėgos. 

Holmsas nieko neatsakė. Jo išblyškęs, veržlus veidas staiga 
sustingo, įgavo nutolusią nuo aplinkos išraišką, visad jam bū- 
dingą šovus į galvą genialiai minčiai. Taip aiškiai buvo matyti 
jį kažką nauja suvokus, kad niekas iš mūsų nedrįso nė -burnos 
atverti, ir mes visi — advokatas, kalinė ir aš — sėdėjome nuščiuvę 
ir įsmeigę į jį akis. Staiga jis pašoko virpėdamas nuo jį apėmusios 
nervinės įtampos ir įkarščio veikti. 

— Votsonai, eime! — sušuko jis. 

— Pone HRolmsai, kas nutiko? 

— Nesijaudinkite, gerbiamoji panele. Aš susisieksiu su jumis, 
pone Kamingsai. Dievo padedamas, aš perduosiu jums bylą, kuri 
nuskambės skersai išilgai visą Angliją. Jūs, panele Danber, rytoj 
išgirsite naujieną. Patikėkite manimi, panele Danber, debesys jau 
sklaidosi, ir tikrai tikiuosi pro juos prasiskverbsiant tiesos spin- 
dulius. 


Nuo Vinčesterio iki Toro dvaro kelias netolimas, bet man, 
nekantraujančiam, jis prailgo, o Holmsui, matyt, pasirodė tiesiog 

begalinis. Jis nervinosi, negalėjo nustygti vietoj, vaikščiojo iš- 
ilgai vagono ar barbeno savo ilgais, jautriais pirštais į minkšta- 
suolį. Į kelionės pabaigą staiga jis atsisėdo priešais mane (bu- 
vome nusipirkę pirmos klasės bilietus ir važiavome vieni), uždėjo 
rankas man ant kelių ir šelmiškai pažvelgė į akis, kas bylojo 
užėjus jam norą paišdykauti. 

— Votsonai, kiek menu, jūs visad išsiruošiat į tuos mūsų Žy- 
gius ginkluotas? — pasiteiravo jis. 

Tai tik išeidavo jam į naudą, nes jis, paniręs visa galva į 
savo problemą, pamiršdavo apie saugumą, todėl ne sykį mano re- 
volveris padėjo mums bėdoje. Tai aš ir priminiau jam. 

— Žinoma, žinoma. Aš tokiais atvejais esu truputį išsiblaškęs. 
Bet ar turite su savimi revolverį? 

Aš ištraukiau iš užpakalinės kišenės nedidelį, bet smagų ir 
patogų ginklą. Jis atlaužė saugiklį, išėmė iš lizdų šovinius ir 
ėmė atidžiai jį apžiūrinėti. 

— Koks sunkus, tikrai sunkus, — pasakė jis. 

— Taip, solidus daiktelis. 

Holmsas susimąstė. 

— Žinote ką, Votsonai? — pradėjo jis.— Ko gero, jūsų revol- 
veris padės mums atskleisti paslaptį, kurią dabar tiriame. 

— Juokaujate, ar ką? 

— Ne, Votsonai, aš kalbu visai rimtai. Mums reikia patikrinti 
vieną dalyką. Jei pasitvirtins mano spėjimai, paslaptis bus at- 
skleista. Ir visa patikrinimo sėkmė priklausys nuo šio mažo 
daiktelio. Vieną šovinį paimu. Visus kitus vėl įdedu, nuleidžiu 
saugiklį. Va! Tai padidina jo svorį, ir viskas bus taip, kaip buvo. 

Neturėjau jokio supratimo, kas jo sumanyta, o jis neapšvietė 
manęs, tik sėdėjo susimąstęs, kol traukinys atėjo į mažą Hemp- 
šyro stotelę. Išlipę nusisamdėme seną dviratį vežimaitį ir po 
penkiolikos minučių buvome savo patikimo draugo policijos ser: 
žanto namuose. 

— Tai radote siūlo galą, pone Holmsai. Kas gi tai? 

— Viskas priklausys nuo daktaro Votsono revolverio,— atsakė 
mano draugas.— Štai jis. Bet man, seržante, dar reikia dešimties 
jardų virvės. 

Kaimo krautuvėlėje radome tvirtos virvės kamuolį. 

— Na, turime viską, ko reikia,— pasakė Holmsas.— O dabar, 
ponai, pradėsime, tikiuosi, paskutinį mūsų kelionės etapą. 

Saulė leidosi, ir jos šviesoje kalvotas, viržiais apaugęs Hemp- 

šyro laukas suspindo stebuklingu rudens peizažu. Seržantas ris- 
nojo drauge, bet jo kritiški, nepasitikėjimo pilni žvilgsniai bylojo 
jį nuoširdžiai abejojant mano draugo sveiku protu. Mums artėjant 
prie nusikaltimo vietos, mačiau, kad įprastas Holmso santūrumas 
slepia didžiulį susijaudinimą. 

— Teisybė, — sutiko jis su mano ką tik išreikšta pastaba,— 
jūs, Votsonai, matėte mane ir anksčiau prašaunant pro šalį. Aš 
daug ką instinktyviai nujaučiu, bet kartais nuojauta -apgauna 
mane. Toji mintis, pirmą kartą toptelėjusi man į galvą Vinčes- 
terio kalėjime, tada pasirodė tikras raktas problemai išspręsti, bet 
aktyvus protas turi trūkumą: tuoj iškelia kitą variantą, neigiantį 
pirmąjį, ir taip išmuša iš vėžių. O vis dėlto... vis dėlto... reikia, 
Votsonai, vis tiek reikia pabandyti. 

Eidamas jis stipriai pririšo vieną virvės galą prie pistoleto 
rankenos. Pasiekus tragedijos vietą, jis, padedamas policininko, 
rūpestingai pasižymėjo, kur gulėjo lavonas. Paskui gana ilgai 
vaikštinėjo po viržynus ir papartynus, kol rado gerą akmenį. Tada 
jį pririšo prie kito virvės galo ir permetė per tilto atramą. Akmuo 
pakibo prie pat vandens paviršiaus. O paskui, laikydamas rankoje 
pistoletą, pats atsistojo lemtingoje vietoje per tokį atstumą nuo 
tilto, kad virvė būtų ištempta tarp pistoleto ir sunkaus akmens, 
kadaruojančio virš vandens. 

— Nagi! — sušuko jis. 

Sulig tais žodžiais pakėlė pistoletą prie galvos ir paleido įį 
iš rankų. Traukiamas akmens, ginklas prašvilpė oru, garsiai at- 
sitrenkė į atramą ir tėškėsi į vandenį. Akimirksniu Holmsas jau 
klūpėjo ant tilto, ir džiaugsmingas šūksnis sakė radus jį tai, ko 
tikėjosi. 

— Ar gali būti geresnis įrodymas! — sušuko jis.— Žiūrėkite, 
Votsonai, jūsų revolveris išsprendė problemą.— Kalbėdamas jis. 
parodė kita špukę, tokio pat dydžio ir formos kaip pirmoji, atsira- 
dusin1 akmeninės atramos apačioje. 

— Šianakt pernakvosime užeigos namuose,— pasakė jis, sto- 
da“ asis ir žiūrėdamas į apstulbusį seržantą.— Jūs, tikiuosi, pa- 
sir pinsite kabekliu ir lengvai sužvejosite mano draugo revolverį. 
S: jo taip pat rasit kitą ginklą, virvę ir kokį pasvarą — taip 
to' kerštinga moteris bandė nuslėpti savo savižudybę ir apkaltinti 
ne tą uką Žmogžudyste. Galite pranešti ponui Gibsonui, kad 
ry iš rvlo užeisiu pas jj ir imsimės priemonių panelei Danber 
re lituoti, 

Vėlai vakare mums sėdint ir pypkiuojant kaimo užeigos na- 
muose, Holmsas trumpai išdėjo įvykių raidą. | 

— Bijau, Votsonai, kad, įtraukęs į savo apybraižų rinkinį 
pasakojimą apie Toro tilto mįslę, mano reputacijos anaiptol ne- 
pakelsite. Tirdamas tą įvykį ir interpretuodamas konkrečius fak- 
tus, pademonstravau savo vangų mąstymą, vaizduotės stygių, 
žodžiu, šįkart man trūko pagrindinių seklio amato savybių. Pri- 
pažįstu tą tilto atramos špukę buvus pakankamai aiškią nuorodą, 
kur ieškoti siūlo galo, ir kaltinu save, kad taip ilgai nesupratau 
jos reikšmės. 

Reikia pasakyti, tai nelaimingai moteriai pakako ir proto, ir 
išradingumo, tad atskleisti šią kebeknę nebuvo lengvas dalykas. 
Man regis, kad, narpliodami įvairius nusikaltimus, mudu dar ne- 
buvome susidūrę su keistesniu pavyzdžiu, ką gali padaryti ne- 
normalios meilės apakinta moteris. Ar jos konkurentė panelė 
Danber — vyro meilužė, ar tik jam įdomi pašnekovė, jai buvo vis 
tiek, nes ir viena, ir kita poniai Gibson atrodė neatleistini dalykai. 
Be abejo, ji kaltino merginą dėl savo vyro šiurkštumo, kuriuo 
jis bandė numaldyti jos per daug rodomą meilę. Iš pradžių ji 
nusprendė nusižudyti. Paskui sumanė šitai padaryti taip, kad jos 
konkurentės likimas taptų daug baisesnis už staigią mirtį. 

Galima lengvai pasekti visus jos rengimosi kerštui etapus, ir 
pamatysime tos moters proto išradingumą. Ji labai gudriai iš-. 
traukė iš panelės Danber raštelį, turėjusį liudyti ją pačią pasi- 
rinkus susitikimo vietą. Besirūpindama, kad įį tikrai surastų, ji 
net kiek persistengė — laikė raštelį saujoje iki paskutiniosios. 
Vien tas faktas turėjo man iškart sukelti įtarimą. 

Paskui ji pasiėmė vyro revolverius — matėte, namuose visas 
arsenalas, — vieną pasiliko sau, o kitą, visai tokį pat, tą rytą pa- 
slėpė panelės Danber spintoje, pirma iššovusi vieną šovinį, ką 
lengvai galėjo padaryti miške, neatkreipdama niekieno dėmesio. 
Tada ji nuėjo prie tilto, kur pasiruošė taip gudriai atsikratyti 
ginklo. Kai panelė Danber atėjo, ponia Gibson paskutinį kartą 
išliejo jai visą savo neapykantą, -o šiai nubėgus, įvykdė baisųjį 
savo sumanymą. Dabar kiekviena tos istorijos grandis savo vie- 
toje, ir turime ištisą grandinę. Laikraščiai gali paklausti, kodėl 
iš pat pradžių nebuvo apžiūrėtas tvenkinys, bet po laiko kiekvie- 
nas gudrus, be to, nėra paprasta išgrėbstyti tokį nendrių prižėlusį 
ežerą, nebent tikrai žinai, kur ir ko ieškoti. Na, Votsonai, mes 
padėjome ne tik puikiai moteriai, bet ir galingam vyrui. Jei jie 

ateityje susijungs, kas, atrodo, visai įmanoma, finansų pasaulis, 
ko gero, pastebės, kad sielvartas, tas didis mūsų žemiškos išmin- 
ties mokytojas, bus šio to pamokęs ir poną Nilą Gibsoną. 


KETURPĖSČIAS ŽMOGUS 


Ponas Šerlokas Holmsas visad buvo nuomonės, jog turiu pa- 
skelbti nepaprastus faktus apie profesorių Presberį jau vien dėl 
to, kad visiems laikams išsklaidyčiau tuos bjaurius gandus, prieš 
dvidešimt metų sukrėtusius visą universitetą ir sklandžiusius 
Londono moksliniuose sluoksniuose. Tačiau rados šiokių tokių 
kliūčių, ir to keisto įvykio istorija tebebuvo palaidota skardinėje 
dėžėje, kurioje laikau daugybę savo draugo nuotykių aprašymų. 
Šiomis dienomis gavome pagaliau leidimą paskelbti to įvykio 
faktus, Holmso tirtus prieš jam paliekant seklio praktiką. Net ir 
dabar, atskleidžiant tą dalyką visuomenei, reikia laikytis tam tik- 
ro santūrumo bei atsargumo. 

1903 metų rugsėjo pradžioje, vieną sekmadienio vakarą, ga- 
vau iš Holmso trumpą raštelį: 


Jei galite, tuoj pat ateikite, jei negalite — vis tiek ateikite. 


S. H. 


Tuo metu tarp mūsų buvo nusistovėję keisti santykiai. Holm- 
sas iš tų žmonių, kurie tvirtai ir griežtai laikosi savo įpročių, ir 
aš tapau vienu iš jų. Aš buvau jam reikalingas kaip ir jo smui- 
kas, stiprus tabakas, sena, pajuodusi pypkė, įvairūs žinynai ir 
kiti, gal kiek mažiau būtini dalykai. Tais jo aktyvios veiklos lai- 
kais, kai jam reikdavo patikimo, tvirto bendražygio, mano vaid- 
muo buvo aiškus. Bet jis manimi dar ir kitaip naudojosi. Aš bu- 
vau jo proto galąstuvas, akindavau jo mąstymą. Jis mėgdavo 
garsiai samprotauti mano akivaizdoje. Nors vargu ar būtų gali- 
ma teigti jį savo pastabas išsakant man — daugelį jų būtų buvę 
galima taip pat adresuoti lovai — tačiau, per daugelį metų į tai 
įpratus, jam būdavo geriau, jei aš jo klausydavausi ir įterpda- 
vau savo nuomonę. Jei jį imdavo erzinti mano vangi galvosena, 
tas irzlumas tik dar labiau pakurstydavo jo vaizduotę, sukeldavo 

anuojautas, išryškindavo įspūdžius. Tai toks nuolankiai kuklus bu- 
ve mano vaidmuo mūsų draugystėje. 

Kai atėjau į Beikerio gatvę, radau Holmsą susirangiusį krėsle, 
vos ne prie smakro pritrauktais keliais, įsikandusį pypkę, raukš- 
lėmis išvagota kakta ir didžiai susimąsčiusį. Matyt, jį kankino 
itin nemaloni problema. Mostelėjęs sėstis į mano buvusį krėslą, 
gerą pusvalandį nekreipė į mane jokio dėmesio, tarsi manęs čia 
nė nebūtų. Paskui staiga krūptelėjo, sakytum pabudo iš savo 
susimąstymo, ir su jam būdinga ironiška šypsena pasveikino mane 
grįžus į kažkada buvusius savo namus. 

— Brangusis Votsonai, atleiskite man už šiokį tokį išsiblaš- 
kymą,— atsiprašė jis.— Prieš dvidešimt keturias valandas man 
pateikė keistų faktų, kurie savo ruožtu kelia bendresnio pobūdžio 
apmąstymus. Rimtai ketinu parašyti nedidelę monograiiją apie 
šunų panaudojimą seklių darbe. 

— Bet, Holmsai, kas gi čia naujo? — paklausiau aš.— Pėdse- 
kiai... 

— Ne, ne, Votsonai, čia ne tas. Toji klausimo pusė, be abejo, 
daug nagrinėta ir žinoma. Bet yra ir kita, daug subtilesnė. At- 
simenate, kad, tirdamas tą įvykį, kurį jūs pagal savo madą taip 
sensacingai susiejote su „Variniais bukais“, aš stebėjau vaiką 
ir dedukcijos būdu atskleidžiau nusikalstamus šiaip sakytum do- 
zovingo bei gerbiamo tėvo polinkius. 

— Taip, gerai prisimenu. 

— Analogiškai mąstau ir apie šunis. Suo atspindi šeimos gyr- 
venimą. Ar kas matė žvalų šunį paniurėlių šeimoje? Arba ne- 
smagų laiminguose namuose? Piktų žmonių — pikti šunys, klas- 
tingų — klastingi. Ir besikeičiančią šeimininkų nuotaiką gali 
atspindėti šunys. 

Aš papurčiau galvą. 

— Na, Holmsai, čia truputį jau perdedate,— pasakiau. 

Holmsas vėl prisikimšo pypkę ir atsisėdo į krėslą, nekreipda- 
amas dėmesio į mano pastabą. 

— Praktiškas tos teorijos pritaikymas labai sietųsi su mano 
dabar tiriama problema. Žinote, tai velniškai susiraizgęs kamuo- 
lys, ir aš ieškau siūlo galo. Vienas toks siūlgalis sutaptų su klau- 
simu: kodėl profesoriaus Presberio vilkšunis Rojus taikstosi jam 
įkąsti? 

Kiek nusivylęs vėl susmukau į krėslą. Ir tai dėl tokio nieknie- 
kio atitraukė mane nuo darbo? Holinsas žvilgtelėjo į mane. 

— Vis toks pat kaip visuomet mano senasis Votsonas! — pa- 
sakė jis.— Niekaip negalite suvokti, kad ir svarbiausius dalykus 
kartais gali nulemti smulkmenos. Argi ne keista, kad rimtą, vy- 
resnio amžiaus tilosofą,— aišku, jūs girdėjote apie Presberį, Ži- 
nomą Kemitordo fiziologą? — kad tokį žmogų nei iš šio, nei iš to 
puldinėtų jo mylimas šuo? Dukart puolė. Kaip tai paaiškinsite? 

— Šuo nesveikas. 

— Tai, žinoma, irgi reikia turėti galvoje. Bet kitų. šuo ne- 
puola ir šiaip šeimininkui dantų nerodo, išskyrus tuos ypatingus 
atvejus. Keista, Votsonai, labai keista. Bet jaunasis ponas Bene- 
tas ankstinasi, jei tai jo skambutis. Tikėjausi su jumis daugiau 
paplepėti iki jam ateisiant. 

Ant laiptų pasigirdo greiti žingsniai, paskui, smarkiai barkš- 
telėjęs į duris, į kambarį įžengė naujasis klientas. Aukštas, dailus, 
maždaug trisdešimties metų vyras, gražiai ir elegantiškai apsi- 
rengęs, bet iš laikysenos galėjai spėti greičiau jį esant drovų 
mokslininką negu savimi pasitikintį salonų liūtą. Jis paspaudė 
Holmsui ranką ir nustebęs žvilgtelėjo į mane. 

— Reikalas labai subtilus, pone Holmsai,— pasakė jis.— Pra- 
šom atsižvelgti į santykius, siejančius mane su profesoriumi Pres- 
beriu tiek privačiame, tiek visuomeniniame gyvenime. Aš negaliu 
sau leisti kalbėti apie tai esant trečiam asmeniui. 

— Nesibaiminkite, pone Benetai. Daktaras Votsonas labai dis- 
kretiškas žmogus, o be to, tai tokia problema, kurią spręsdamas 
turėsiu pasitelkti padėjėją. 

— Kaip žinote, pone Holmsai. Jums, be abejo, aišku, kodėl esiz 
toks atsargus. 

— Jūs, Votsonai, tai suprasite, kai pasakysiu, kad ponas Tre- 
voras Benetas yra didžiojo mokslininko asistentas, gyvena profe- 
soriaus namuose ir yra susižadėjęs su jo vienturte dukterimi. Visi 
sutiksime profesorių turint tvirtą pagrindą tikėtis jo ištikimybės 
ir paramos. O savo atsidavimą profesoriui ponas Benetas geriau- 
siai parodys padėdamas atskleisti tą keistą paslaptį. 

— Aš šito tikiuosi, pone Holmsai. Tai mano tikslas. Ar dak- 
taras Votsonas susipažinęs su padėtimi? 

-— Neturėjau laiko jam visko papasakoti. 

— Tai gal tada bus geriau man pirma paaiškinti dalyko es- 
mų, 0 paskui jau pasakoti naujus faktus? | 

- Aš pats tai padarysiu,— pasakė Holmsas,— ir pažiūrėsim, 
Ar gvral prisimenu įvykių eigą. Profesorius yra europinio masto 

mokslininkas, Votsonai. Visą gyvenimą skyrė mokslui. Jokių skan- 
dalų. Našlys, turi dukterį Editą. Tai labai energingas, labai pasi- 
tikįs savimi, nemėgstantis kompromisų bei prieštaravimų žmogus.. 
Bent taip buvo prieš keletą mėnesių. 

O paskui jo gyvenimo būdas pasikeitė. Jis šešiasdešimt vienų: 
metų susižiedavo su profesoriaus Mortio, savo kolegos iš lygina-- 
mosios anatomijos katedros, dukterimi. Ir tai, kiek supratau, ne-- 
buvo koks vyresnio žmogaus santūrus asistavimas damai, bet. 
aistringas, iš meilės pametusio galvą jaunuolio pakvaišimas, nes. 
taip karštai mylėti daugiau niekas nesugebėtų. Dama, Alisa Mor-- 
ii, — nuostabi: ir graži, ir protinga mergina, tad profesoriui yra. 
dėl ko iš proto eiti. Tačiau jo šeima anaiptol tuo nesidžiaugia. 

— Mums atrodo, kad viskas šiek tiek perdėta. 

— Teisybė. Perdėta, ir per daug to šėlsmo, tiesiog nenatū-- 
ralu. Profesorius Presberis turtingas, todėl damos tėvas neprieš-- 
tarauja vedyboms. Tiesa, damos turėta kitokių ketinimų, būta ir 
keleto kandidatų į jos širdį bei ranką, gal ne tiek geistinų pagal 
visuomeninę padėtį, bet bent daug tinkamesnio amžiaus. Tačiau. 
profesorius, kad ir ekscentriškas, merginai, atrodo, patinka. Vie- 
nintelė kliūtis — amžius. 

Kaip tik tuo metu keista paslaptis sudrumstė įprastą proteso-: 
riaus gyvenimo tėkmę. Jis pasielgė kaip niekad anksčiau: išėjo 
iš namų ir namiškiams nepasakė, kur vykstąs. Kažkur buvo dvi 
savaites ir grįžęs atrodė gerokai kelionės išvargintas. Nė žodžiu 
neužsiminė apie savo išvyką, nors šiaip yra pats atviriausias 
žmogus. Tačiau taip atsitiko, kad mūsų klientas ponas Benetas 
gavo iš savo kolegos Prahoje laišką, kuriame šis rašė turėjęs ma- 
lonumo matyti Prahoje profesorių Presberį, nors ir negalėjęs pa-- 
sikalbėti. Tai taip namiškiai sužinoję, kur buvo profesorius. 

O dabar — svarbiausias dalykas. Nuo to laiko profesorius ste- 
binamai pasikeitė. Jis ėmė gudrauti ir slapukauti. Profesorių su- 
pantys žmonės pajuto jį tapus kitu žmogumi, tarsi kažkokios tam-- 
sios jėgos nuslopino visas jo tauriąsias savybes. O protas liko 
nepasikeitęs, jo paskaitos tokios pat puikios kaip ir anksčiau. Tik 
jame pačiame rados kažko naujo, netikėto, kažko nelemto. Labai 
prie jo prisirišusi duktė visą laiką stengiasi atgaivinti senus san- 
tykius su tėvu ir prasiskverbli pro tą kaukę, kurią jis sakytum 
užsidėjo. Ir jūs, pone, bandėte tai daryti, bet viskas veltui. O 
dabar, pone Benetai, pats papasakokite apie tą atsitikimą su laiš- 
kais. 

— Turiu pasakyti, daktare Votsonai, kad profesorius nieko nuo 
manęs neslėpdavo. Vargu ar jis būtų labiau pasitikėjęs savo 
sūnumi ar jaunesniu broliu. Per mano, kaip jo sekretoriaus, ran- 
kas pereidavo visi jam adresuoti laiškai, kuriuos aš atplėšdavau 
ir sugrupuodavau. Netrukus po jo sugrįžimo toji tvarka pasikeitė. 
Jis pasakė, kad gal iš Londono ateisią laiškų, po pašto ženklu 
pažymėtų kryžiuku. Juos reiksią atidėti — tik jis juos skaitysiąs. 
Turiu pasakyti kelis tokius patekus į mano rankas. Jie buvę su 
Londono Ist Endo pašto spaudu ir rašyti bemaž neraštingo Žžmo- 
gaus. Ar jis atsakė į tuos laiškus, nežinau, nes ie tuo 
adresu bent aš nesu išsiuntęs. 

— Ir dar apie dėžutę, — paprašė Holmsas. 

— A, tiesa, dėžutė. Iš savo kelionės profesorius parsivežė ne- 
didelę medinę dėžutę. Vienintelis dalykas, bylojąs jį buvus Euro- 
poje, nes tokie išdrožinėti daiktai primena Vokietijos suvenyrus. 
Jis padėjo ją į savo įrankių spintą. Vieną dieną, ieškodamas kaž- 
kokios adatos, paėmiau į rankas tą dėžutę. Labai nustebino jo 
įtūžis: jis išplūdo mane paskutiniais žodžiais už smalsumą. Toks 
dalykas atsitiko pirmą kartą ir mane labai užgavo. Stengiausi 
paaiškinti visai atsitiktinai palietęs dėžutę, bet vis tiek jutau visą 
vakarą jį šnairuojant į mane ir negalint nusiraminti dėl to da- 
lyko.— Ponas Benetas išsitraukė iš kišenės nedidelę užrašų kny 
gelę.— Tai atsitiko liepos antrą dieną,— pasakė jis. 

— O kad visi liudytojai būtų tokie puikūs, — atsiduso Holm- 
sas.— Man gali prireikti tų jūsų pasižymėtų datų. 

— Iš savo didžiojo mokytojo, be visų kitų dalykų, išmokau 
ir metodiškumo. Kai atkreipiau dėmesį į jo keistą elgesį, nutariau, 
kad mano pareiga — stebėti šį reiškinį. Todėl štai vėl mano už- 
rašyta, kad tą pačią dieną, liepos antrąją, Rojus puolė iš ka- 
bineto išeinantį profesorių. Liepos vienuoliktąją toji scena pasi- 
kartojo, ir dar kartą pažymėta tai įvykus liepos dvidešimtąją. Po 
to mes ištrėmėme Rojų į arklidę. O buvo toks malonus, meilus 
šuo... Bet aš jus jau varginu... 

Ponas Benetas ištarė tai priekaištaudamas, nes buvo aišku, 
kad Holmsas nebesiklauso. Jo veidas buvo tarsi suakmenėjęs, o 
tuščias žvilgsnis įsmeigtas į lubas. Tik gerai susiėmęs jis atsito- 
kėjo. 

— Negirdėta! Tiesiog neįtikėtina! — murmėjo jis.— Man buvo 
dar nežinomos tos smulkmenos, pone Benetai. Regis, gana nuo- 

dugniai apžvelgėme tos istorijos pradžią. Bet jūs minėjote kažką 
nauja nutikus? 

Mūsų svečio malonus, atviras veidas apsiniaukė nuo niūrių 
prisiminimų. 

— Tai, ką minėjau, atsitiko užvakar,— pradėjo jis.— Buvo 
antra valanda nakties. Gulėjau nemiegodamas, kai išgirdau kaž- 
kokius duslius, prislopintus garsus, sklindančius iš koridoriaus. 
Atidariau duris ir pažvelgiau ton pusėn. Turiu paaiškinti, kad 
profesoriaus miegamasis yra koridoriaus gale... 

— Kada tai įvyko? — paklausė Holmsas. 

Svečias aiškiai suirzo nutrauktas tokio neesminio klausimo. 

— Juk sakiau, pone, tai buvo užvakar, rugsėjo ketvirtosios 
naktį. 

— Prašom tęsti, — paprašė jis. 

— Profesoriaus miegamasis yra koridoriaus gale, ir, norint 
pasiekti laiptus, reikia praeiti pro mano kambario duris. Pone 
Holmsai, aš išvydau klaikų dalyką. Maniau turįs ne blogesnius 
už kitų nervus, bet tas vaizdas mane baisiai sukrėtė. Koridorius 
tamsus, tik vienas per vidurį langas metė šviesos blyksnį. Pa- 
mačiau kažką besiartinant koridoriumi, kažką tamsų ropojant 
mano pusėn. Staiga tas keturkojis pateko į šviesos lopą, ir aš 
pažinau profesorių! Ne šliaužė rankomis, ir kojomis, o rėpliojo 
keturpėsčias — plaštakomis ir pėdomis, nukarusia tarp rankų 
galva. Ir atrodė, kad taip judėti jam buvo visiškai nesunku. Tas 
vaizdas taip pribloškė mane, kad, tik jam prirėpliojus prie mano 
durų, aš pajėgiau žengti žingsnį ir paklausti, gal galėčiau kuo 
padėti. Reakcija buvo neapsakoma. Jis pašoko ant kojų, staigiai 
išsitiesė, tėškė man kelis šlykščius žodžius ir nuskubėjo laiptais 
žemyn. Laukiau visą valandą, bet jis nebegrįžo. Ko gero, jau 
išaušus parėjo į savo miegamąjį. 

— Na, Votsonai, ką jūs pasakysite? — paklausė Holmsas, ne- 
dyginant koks patologas, demonstruojantis. retą pavyzdį. 

— Galimas lumbago atvejis. Žinau, kad sunkus priepuolis 
priverčia ligonį taip ropoti. Ir tai labai neigiamai veikia žmogaus 
charakterį. 

— Puiku, Votsonai, kad nueleidžiate mums nuklysti į lankas. 
Bet šį kartą vargu ar galima sutikti su jūsų nuomone, nes jis 
juk per akimirką išsitiesė stačias. 

— Pastaruoju metu prolesorius kaip niekad geros sveikatos, — 
pasakė Benetas.— Nepamenu, kada anksčiau jis taip gerai jau- 

tėsi. Bet, va, tokie faktai, pone Holmsai. Tai ne toks atvejis, kad 
galėtume kreiptis į policiją, o esame visai pasimetę, nežinome, 
ką daryti. Mus yra apėmusi keista artėjančios nelaimės nuojau- 
ta. Edita — panelė Presberi —- irgi mano, kad daugiau negalime: 
sėdėti sudėję rankas ir kažko laukti. 

— Jūsų atvejis tikrai labai keistas ir kelia ne vieną hipotezę. 
Kokia jūsų nuomonė, Votsonai? 

— Man, kaip medikui, atrodo, kad šis atvejis prašosi psichiat-- 
ro,— pasakiau.— Aistra, apėmusi senąjį profesorių, sutrikdė jo 
smegenų veiklą. Jis išvyko į užsienį, tikėdamasis numalšinti savo: 
jausmus. O laiškus ir dėžutę galima sieti su kokiu privačiu san-- 
doriu ar paskola, gal jis įsigijo akcijų, kurias laiko toje dėžutėje.. 

— O vilkšuniui tikriausiai buvo ne prie širdies tos finansinės: 
operacijos? Ne, Votsonai, reikalas daug keblesnis. Dabar aš galiu 
pasiūlyti tik... 

Niekad nesužinosime, ką Šerlokas Holmsas ruošėsi pasiūlyti, 
nes tą akimirką atsivėrė durys, ir į kambarį buvo įleista jauna 
dama. Jai pasirodžius, ponas Benetas šūktelėjęs pašoko, ištiesto- 
mis rankomis žengė prie damos ir suėmė jos taip pat ištiestas 
rankas. | 

— Edita, brangioji! Tikiuosi, nieko neatsitiko? 

— Aš negalėjau ištverti be tavęs, Džekai. Man taip baisu? 
Koks siaubas ten būti vienai! 

— Pone Holmsai, apie šią jauną damą aš jums jau kalbėjau.. 
Tai mano sužadėtinė. 

— Mes po truputį ėmėme susiprotėti, ar ne, Votsonai? — at- 
sakė šypsodamasis Holmsas.— Spėju, panele Presberi, kad kas 
nors naujo įvyko ir jūs nutarėte mus turint tai Žinoti? 

Mūsų viešnia, guvi, daili, grynai angliško tipo mergina, nu- 
sišypsojo Holmsui ir atsisėdo šalia pono Beneto. 

— Kai neužtikau pono Beneto jo darbo kambaryje, sumečiau 
tikriausiai jį rasianti čia. Žinoma, jis sakėsi ieškosiąs jūsų patari- 
mo. Pone Holmsai, ar galėsite padėti mano vargšui tėvui? 

— Turiu šiokių tokių vilčių, panele Presberi, bet tas dalykas 
dar gerokai miglotas. Gal kas daugiau paaiškės po jūsų pasako- 
jimo. 

— Tai įvyko praėjusią naktį, pone Holmsai. Visą dieną jis 
buvo labai keistas. Manau, kad tarpais jis visai nesuvokia, ką 
daro, gyvena kaip sapne. Vakar kaip tik buvo tokia diena. Taž 

mebuvo mano tėvas, su kuriuo aš gyvenau. Išorė ta pati, bet iš 
tiesų visai kitas Žmogus. 

— Papasakokite, kas įvyko. 

— Naktį mane pažadino pašėlęs šuns lojimas. Vargšas Rojus 
šiuo metu prirakintas grandine prie arklidės. Galiu pasakyti, kad 
«dabar visada miegu užsirakinusi duris, nes ir Džekas, tai yra 
ponas Benetas, pasakys, kad mes visi jaučiame kažkokį virš mūsų 
pakibusį pavojų. Mano kambarys yra trečiame aukšte. Taip at- 
sitiko, kad tą vakarą neužtraukiau nakčiai užuolaidos, ir iš lauko 
švietė aiški mėnesiena. Aš gulėjau įsmeigusi akis į šviesų langą, 
klausydama siaubingo šuns lojimo. Staiga lange išvydau tėvo 
veidą, žvelgiantį į mane. Aš nustėrau, pone Holmsai, ko nenu- 
aniriau iš siaubo ir nuostabos. Veidą jis buvo prispaudęs prie 
stiklo, o ranką pakėlęs — lyg siektų atidaryti langą. Jei būtų ati- 
daręs, ko gero, būčiau išprotėjusi. Pone Holmsai, tik nesakykite 
buvus kokią haliucinaciją! Neapsigaukite taip manydamas. Gal 
kokias dvidešimt sekundžių ar apie tiek gulėjau it suparaližuota 
ir stebėjau veidą. Paskui jis dingo, tačiau aš nepajėgiau, negalė- 
jau iššokti iš lovos ir pažvelgti pro langą. Gulėjau visa ledinė ir 
taip išdrebėjau iki pat ryto. Per pusryčius jis buvo irzlus, piktas, 
nieku neužsiminė apie nakties žygį. Tylėjau ir aš, tik prasimaniau 
«dingstį važiuoti į miestą. Ir štai aš čia. 

Panelės Presberi pasakojimas labai nustebino Holmsą. 

— Brangioji panele, sakėte, kad jūsų kambarys trečiame aukš- 
te. Ar yra sode ilgos kopėčios? 

— Ne, nėra, pone Holmsai, ir tai labiausiai stebina. Prie to 
4ango niekaip neprieisi, tačiau jis buvo ten. 

— Ir tai įvyko rugsėjo penktąją, — pasakė Holmsas.— Tai iš 
tiesų komplikuoja dalyką. 

Dabar jaunoji dama nustebo. 

— Jau antrą kartą jūs, pone Holmsai, minite tą datą,— pa- 
sakė Benetas.— Ar ji gali turėti kokį ryšį su įvykiu? 

— Gali, dar ir kaip gali, tačiau dabar dar neturiu surinkęs 
visų iaktų. 

— Jūs turbūt tariate esant ryšį tarp mėnulio fazių ir psichikos 
sutrikimų? 

— Ne, tikrai ne. Mano samprotavimai visai kitokio pobūdžio. 
Gal jūs galėtumėte palikti man savo užrašų knygelę — pasitikslin- 
čiau datas. Žinote, Votsonai, dabar manau, kad mūsų veikimo 
kryptis visiškai aiški. Si jauna dama sako — o aš labai pasitikiu jos 

nuojauta — jos tėvą nieko ar labai menkai prisimenant, kas vyks- 
ta tam tikromis dienomis. Mes kaip tik ir aplankysime jį tokią 
dieną ir pasakysime, esą jis paskyręs šį laiką mūsų vizitui. O jis 
pamanys, kad čia kaltas jo užmaršumas. Pradėsime kampaniją 
jį gerai, iš arti, apžiūrėję. 

— Puikiai sumanyta,-—- pasakė ponas Benetas.— Tik perspėju 
jus, kad profesorius kartais labaį greitai supyksta ir ima šėlti. 

Holmsas nusišypsojo. 

— Dėl tam tikrų priežasčių, sakyčiau, dėl labai svarbių prie- 
žasčių, mes aplankysime jį nedelsdami, jei mano spėjimai teisin- 
gi. Rytoj, pone Benetai, mes tikrai būsime Kemtforde. Ten yra, 
jei neklystu, viešbutukas „Šachmatų lenta“, kur ir portveinas ne 
per blogiausias, ir lovos skalbiniams nieko neprikiši. Dievaži, 
Votsonai, likimas mums maloningas, nes tas keletą dienų būtume 
galėję ir daug prastesnėje vietoje praleisti. 

Pirmadienio rytą mes jau keliavome į garsųjį universiteto 
miestelį. Holmsui, laisvam paukščiui, kelionės jokių keblumų ne- 
sudarydavo, bet man, tuo metu turėjusiam solidžią praktiką, rei- 
kėdavo per galvą verstis, kad sugebėčiau pakeisti savo dienotvar- 
kę ir galėčiau išsiplėšti iš namų. Apie kelionės tikslą Holmsas 
nė žodeliu neužsiminė, iki palikome savo lagaminus senoviškame 
jo minėtame viešbutyje. 

— Manau, Votsonai, kad galėtume pačiupti profesorių prieš. 
lančą. Jo paskaita prasideda vienuoliktą, ir per pertrauką jis turėtų. 
būti namie. 

— O ką sakysime atėję? 

Holmsas žvilgtelėjo į užrašų knygelę. 

— Rugpjūčio dvidešimt šeštąją jam buvo užėjęs tas jo jau- 
dulys. Tarkime, kad tokios būsenos metu jis miglotai prisimena, 
ką daro. Jei imsime tvirtinti čia atvažiavę, nes taip buvę sutarta, 
manau, vargu ar jis išdrįs prieštarauti. Ar jums užteks įžūlumo 
taip pasielgti? 

— Drąsiai bandyta — pusė padaryta. 

— Puiku, Votsonai! Mūsų firmos devizas: drąsiai bandyta — 
pusė padaryta. Koks nors draugiškas čiabuvis, be abejo, parodys: 
mums kelią. 

Kaip tik toks žmogus, prašmatnaus dviračio ekipažo vežikas, 
nulakino mus pro senų koledžų virtinę ir galop, pasukęs į me- 
džiais apsodintą kelią, sustojo prie žavingo namo, apjuosto pie- 
velėmis, apaugusio purpurine visterija. Viskas bylojo proiesorių 

Presberį gyvenant ne tik turtingai, bet ir prabangiai. Tik priva- 
žiavę prie durų, pamatėme priekiniame lange pasirodant praži- 
lusią galvą ir pajutome po gauruotais antakiais įdėmų žvilgsnį, 
stebintį mus pro didžiulius raginiais rėmais akinius. Po akimir- 
kos jau buvome jo kabinete, ir paslaptingasis mokslininkas, dėF 
kurio įmantrybių atvažiavome iš Londono, stovėjo prieš mus. Nei 
jo išorė, nei elgesys neturėjo jokių ekscentriškumo žymių; tai buvo 
solidus, stambių bruožų, aukšto ūgio, rimtas Žmogus, apsirengęs 
surdutu, orios laikysenos, kaip ir dera lektoriui. Ypač traukė 
dėmesį jo akys: budrios, įdėmios ir labai protingos, netgi gudrios. 

Jis pažvelgė į mūsų vizitines korteles. 

— Prašom sėstis, ponai. Kuo galiu patarnauti? 

Ponas Holmsas meiliai nusišypsojo. 

— Kaip tik tokį klausimą aš rengiausi jums, protesoriau, už- 
duoti. 

— Manu? 

— Gal įvyko koks nesusipratimas. Man buvo perduota, kad. 
profesoriui Presberiui iš Kemiordo reikia mano pagalbos. 

— Argi? — Man pasirodė, kad skvarbiose proiesoriaus akyse 
Žybtelėjo pykčio žiburėliai.— Jums buvo perduota, šit kaip? Gal 
galėčiau sužinoti to perdavėjo pavardę? 

— Labai atsiprašau, profesoriau, bet mūsų pokalbis buvo kon- 
ftidencialus. Jei aš apsirikau, nieko blogo neatsitiko. Man belieka 
tik išreikšti savo apgailestavimą. 

— O ne, pone. Norėčiau pasidomėti tuo reikalu. Jis žadina 
mano smalsumą. Ar turite kokį raštelį, laišką ar telegramą, kad 
galėtumėte patvirtinti savo teiginį? 

— Ne, neturiu, 

— Tikiuosi, dar tiek neįsismaginote, kad imtuniėte teigti ma- 
ne jus pasikvietus? 

— Aš nelinkęs atsakinėti į klausimus,— pasakė Holmsas. 

— Na kur jau ten atsakinėsite,— šiurkščiai dėjo protesorius.— 
Tačiau į tą klausimą lengvai galima rasti atsaką ir be jūsų pa- 
galbos. 

Jis nuėjo skersai kambario pric varpelio. Pasirodė mūsų pa- 
žįstamas ponas Benetas. 

— Prašom įeiti, pone Benelai. Tie du džentelmenai atvyko 
iš Londono įsitikinę esą pakviesti. Jūs tvarkote visą mano kores- 
pondenciją. Ar buvo kas nors siųsta asmeniui, pavarde Holm+ 
sas? 

> Ne, pone,— atsakė nuraudęs Benetas. 

— Viskas aišku, — pasakė profesorius, piktai dėbtelėjęs į mano 
draugą.— Na, pone,— jis palinko į priekį, pasirėmęs abiem ran- 
kom į stalą, — jūsų vizitas man kelia didelių dvejonių. 

Holmsas gūžtelėjo pečiais. 

— Galiu tik pakartoti, kad apgailestauju be reikalo jus su- 
+rukdęs. į 

— Taip lengvai neišsisuksite, pone Holmsai! — visu balsu 
„amė rėkti senis, o baisus pyktis iškreipė jo veidą. Saukdamas jis 
atsistojo tarp mūsų ir durų, įnirtingai grasindamas abiem kumš- 
„čiais.— Nemanykit, lengvai neišsisuksite! — Jo veidas ėmė trūk- 
„Čioti, o jis pats, apimtas šiurpios tūžmasties, liejo beprasmius 
prakeiksmus. Nė kiek neabejoju, kad mums būtų reikėję jėga 
'brautis iš kambario, jei nebūtų įsimaišęs ponas Benetas. 

— Gerbiamasis profesoriau,— sušuko jis,— nepamirškite savo 
„padėties! Koks skandalas kiltų universitete! Ponas Holmsas — 
„gerai žinomas žmogus. Negalima taip nemandagiai su juo elgtis. 

Mūsų įsiutęs šeimininkas, jei galiu jį taip pavadinti, nenorom 
leido mums išeiti. Buvom laimingi atsidūrę lauke, ramioje, me- 
„džiais apsodintoje alėjoje. Holmsą, atrodo, labai pralinksmino toji 
viešnagė. 

— Mūsų mokslingojo bičiulio nervai šiek tiek pašliję,— 
pasakė jis.— Gal kiek ir per mažai paisėme etiketo, tačiau susi- 
.dūrėme su juo akis į akį, ko man taip norėjosi. O Viešpatie! Tas 
pasiutėlis dar persekioja mus ir jau lipa ant kulnų! 

Užpakalyje buvo girdėti bėgančio žmogaus žingsniai, bet alė- 
jos posūkyje pasirodė, ačiū Dievui, ne grėsmingasis profesorius, 
„o jo asistentas. Smarkiai alsuodamas, priartėjo prie mūsų. 

— Man taip nemalonu, pone Holmsai. Aš tiesiog norėjau 
jūsų atsiprašyti. 

“ — Gerbiamasis pone, nėra už ką. Mano profesijos žmogui čia 
„nieko ypatingo neįvyko. 

— Niekad nebuvau matęs jo tokio įsiutusio. Jis darosi vis 
grėsmingesnis. Dabar suprasite, kodėl profesorius kelia tokį ne- 
rimą jo dukteriai ir man. Tačiau jis yra aiškaus proto. 

— Deja! — atsiduso Holmsas.— Čia aš ir prašoviau pro šikš- 
melę — jo atmintis kur kas geresnė negu maniau. Beje, kol mes 
dar čia, ar galėčiau pamatyti panelės Presberi kambario langą? 

Ponas Benetas nuvedė mus pro krūmus, ir mes išvydome namą 
Iš šono. . 

— Žiūrėkite, štai čia. Antras iš kairės. 

— Viešpatie, atrodo beveik nepasiekiamas. Tačiau, va, apax 
čioje auga. vijoklis, o nuo viršaus eina stogvamzdis — vis šiokia 
tokia atrama kojai. 

— Aš tai negalėčiau juo užkopti, — pasakė ponas Benetas. 

— Nieko nuostabaus. Kiekvienam normaliam žmogui tai būtų 
pavojingas žygis. 

— Noriu dar vieną dalyką jums pasakyti, pone Holinsai. Tu: 
riu adresą to žmogaus, kuriam profesorius siunčia į Londoną 
laiškus. Profesorius šį rytą, matyt, rašė jam, ir aš pastebėjau jį 
ant sugeriamojo popieriaus. Nors patikimam sekretoriui nederėtų 
taip elgtis, bet aš nurašiau tą adresą. 

Holmsas žvilgtelėjo į popieriaus skiautę ir įsidėjo į kišenę. 

— Dorakas, keista pavardė, sakyčiau, slaviška. Tai svarbi 
grandinės jungtis. Po pietų mes grįžtame į Londoną, pone Be- 
netai. Čia būdami, nieko doro nenuveiksime. Mes negalime nei 
areštuoti profesoriaus, nes nepadarė nieko blogo, nei jo izoliuo- 
ti — juk neįrodyta jį praradus protą. Kol kas neįmanoma griebtis 
jokių veiksmų. 

— Tai ką, po šimts, mums daryti? 

— Dar truputį pakentėti, pone Benetai. Tuoj turi viskas su- 
siklostyti. Jei neklystu, kitą antradienį gali vėl pasireikšti krizė. 
Aišku, tą dieną mes būsime Kemiforde. Padėtis jūsų namuose 
tikrai labai nemaloni, ir jei panelė Presberi galėtų užtęsti vizitą 
Londone... 

— Tai nesunku padaryti. 

— Tai tegul ir pasisvečiuoja, kol mes įsitikinsime, jog pavojus 
praėjo. O profesorius tedaro, ką nori, nekliudykite jam. Kol jis 
gerai nusiteikęs, bėdos nebus. 

— Štai jis, — krūptelėjęs sušnabždėjo Benetas. 

Pro šakas išvydome aukštą, tiesų profesorių, išeinantį iš namų 
ir besidairantį aplink. Jis stovėjo palinkęs į priekį, mosikavo ran- 
komis ir sukinėjo galvą tai į vieną, tai į kitą pusę. Sekretorius 
mostelėjo mums ir pradingo tarp medžių; netrukus jis jau buvo 
prie mokslininko, ir abu pasidavė į namus gyvai, net įsikarščiavę, 
šnekėdamiesi. 

— Ko gero, senasis džentelmenas perkando mūsų gudrybes,— 
pasakė Holmsas, mums einant į viešbutį. — Iš mūsų trumpo susi- 
tikimo susidariau įspūdį jį esant itin šviesaus, logiško proto. Be 
abejo, karštakošis, bet kaip tu, žmogau, nekunkuliuosi, jei tau 

ant sprando karia seklį ir dar tai daro tavo paties namiškiai. Man 
regis, kad profesorius užkūrė bičiuliui Benetui gerą pirtį. 

Pakeliui Holmsas užsuko į paštą ir išsiuntė telegramą. Va- 
kare atėjo atsakymas, kurį jis mestelėjo man per stalą: 


Buvau Komeršelo plente ir mačiau Doraką. Labai lipšnus, 
pagyvenęs ponas, kilimo iš Bohemijos. Laiko didelę universalinę 
parduotuvę. 


Merseris 


— Merseris dirba man nuo tada, kai mes, Votsonai, susipa- 
žinome,— pasakė Holmsas.— Tai mano parankinis menkesniems 
darbeliams atlikti. Buvo svarbu sužinoti, su kuo mūsų profeso- 
rius slaptai susirašinėja. Jo tautybė, matyt, turi ryšį su Presberio 
vizitu į Prahą. 

— Ačiū Dievui, kad jau kažkas su kažkuo turi ryšį — pasa- 
kiau aš.— Dabar mes vis susiduriame su aibe iaktų, kurių, atro- 
do, niekas nesieja. Pavyzdžiui, koks gali būti įsiutusio vilkšunio 
ryšys su kelione į Bohemiją arba su naktį koridoriumi ropojančiu 
žmogumi? O ką jau bekalbėti apie jūsų datas — tai man di- 
džiausia mįslė. 

Holmsas' šyptelėjo ir patrynė rankas. Reikia pasakyti, kad 
mudu sėdėjome senoviško viešbučio svečių salėje, pasistatę ant 
stalo garsiojo, Holmso jau minėto, portveino butelį. 

— Na, gerai, pirma pakalbėkime apie datas,— sudūręs pirštų 
galus, prabilo jis, nelyginant mokytojas prieš klasę.— Iš to jau- 
nuolio puikaus dienoraščio matyti, kad profesoriui priepuoliai pra- 
sidėjo liepos antrąją ir nuo tada kartojasi kas devynios dienos; 
kiek menu, ciklas buvo sutrikęs tik vieną kartą, tad paskutinį 
sykį priepuolis buvo penktadienį, rugsėjo trečiąją, 0 priešpasku- 
tinis jį ištiko rugpjūčio dvidešimt šeštąją. Taigi čia nėra jokių 
sutapimų. | 

Turėjau sutikti su tuo. 

— Tarkim, kad kas devynios dienos proiesorius geria kokius 
stiprius vaistus, laikinai sukeliančius kenksmingą poveikį, stimu- 
liuojantį grėsmingas jo prigimties savybes. Jis pradėjo tuos vais- 
tus vartoti Prahoje, o dabar gauna juos per tarpininką bohemietį 
iš Londono. Matote, Votsonai, viskas sueina! 

— Na, o šuo, veidas lange, koridoriumi ropojantis žmogus? 

- Neskubėkite, čia tik pradžia. Nemanau, kad kas nors dar 

atsitiktų iki antradienio. O tuo tarpu mes galime tik. palaikyti 
ryšį su bičiuliu Benetu ir pasidžiaugti to Žavaus miestelio grožiu 
bei teikiamais malonumais. 

Kitą rytą aplinkiniais keliais atsliūkino ponas Benetas ir pa- 
pasakojo, kas įvyko mums išėjus. Kaip Holmsas ir tarė, jam ge- 
rokai kliuvę nuo profesoriaus. Nors jis tiesiogiai nekaltinęs Be- 
neto dėl mūsų vakarykščio vizito, bet kalbėdamas su juo buvęs 
labai nemandagus, net šiurkštus, matyt, jautėsi labai užgautas. 
Tačiau šįryt vėl buvęs toks kaip ir pirmiau ir puikiai skaitęs pa- 
skaitą perpildytoje auditorijoje. 

— Jei ne tie priepuoliai — tęsė Benetas,— jis dabar daug 
energingesnis, gyvybingesnis nei kada nors anksčiau, o protas 
dar aštresnis. Bet tai ne jis, ne tas žmogus, kurį mes pažino- 
jome. 

— Nemanau, kad jums reiktų bent savaitę ko bijoti, — pasakė 
Holmsas.— Aš turiu daug darbo, daktaro Votsono laukia pacien- 
tai. Sutariam susitikti čia tą pačią valandą kitą antradienį, ir, 
dievaži, ne aš būsiu, jei, vėl išsiskirdamas su jumis, nesugebėsiu 
visko jums paaiškinti, kad ir nepasisektų išvaduoti jus iš jūsų 
vargų. O jūs rašykite į Beikerio gatvę, kaip čia klostysis rei 
kalai. 

Paskui keletą dienų nemačiau savo draugo, bet pirmadienio 
vakare gavau trumpą raštelį, kuriame jis prašė kitą dieną susi- 
tikti su juo prie traukinio. Pakeliui į Kemiordą Holmsas papasa- 
kojo man, kad profesoriaus namuose viskas gerai, niekas netrik- 
dęs jų ramybės, paties profesoriaus elgesys pats normaliausias. 
Tai patvirtino ponas Benetas, vakare atėjęs į „Šachmatų lentą“ 
mūsų aplankyti. 

— Šiandien jis gavo žinią iš Londono korespondento. Atėjo 
laiškas bei mažas paketėlis, ir po abiejų pašto ženklais buvo kry- 
žiukai, perspėjantys mane jų neliesti. O daugiau nieko naujo. 

— Ko gero, ir to gali būti per akis, — niūriai burbtelėjo Holm- 
sas.— Spėju, pone Benetai, kad šį vakarą sudėliosime taškus ant 
„i“. Jei mano išprotavimai teisingi, turėsime progą pagreitinti 
tos istorijos atomazgą. Bet reikia nenuleisti nuo profesoriaus 
akių. Todėl siūlau jums nemiegoti ir budėti. Jei išgirsite jį sė- 
linant pro duris, netrukdykite jain, bet sekite paskui kiek begalė- 
damas atsargiau. Daktaras Votsonas ir aš būsime netoliese. Beje, 
kur yra raktelis nuo tos dėžutės, apie kurią pasakojote? 

— Nešioja pasikabinęs ant laikrodžio grandinėlės. 

— Man regis, turime į ją sutelkti visą dėmesį. Blogiausiu 
atveju ne taip jau sunku bus susidoroti su jos užraktu. Ar yra 
dar koks tvirtas vyras namuose? 

— Vežėjas Makieilas. 

— Kur jis miega? 

— Kambaryje virš arklidės. 


— Gali jo prireikti. O dabar daugiau nieko nenuveiksime, kol 
nepamatysime, kaip viskas klostosi. Sudieu, bet greičiausiai mes 
dar susitiksime su jumis iki ryto. 

Beveik prieš vidurnaktį mudu įsitaisėme tarp krūmų priešais 
profesoriaus namo priekines duris. Naktis buvo graži, bet vėsi, 
todėl džiaugėmės apsivilkę šiltais paltais. Pūtė vėjelis, gindamas 
debesis, vis pridengiančius mėnulio pjautuvą. Būtų buvę labai 
grasu čia budėti, jei ne mus apėmęs viltingas jaudulys: mat, 
Holmso įsitikinimu, jau čia pat mums taip rūpimas tų keistų 
įvykių pynės galas. | 

— Jei devynių dienų ciklas nebus sutrikdytas, šiąnakt proie- 
sorius pasijus labai blogai,— pasakė Holmsas.— Faktas, kad tie 
keisti simptomai prasidėjo po jo vizito į Prahą, kad jis slapta 
susirašinėja su Londono prekybininkų bohemiečiu, matyt, kam 
nors Prahoje atstovaujančiu, ir kad gavo paketėlį iš jo kaip tik 
šiandien, byloja tik apie vieną dalyką. Mes kol kas dar nežinome, 
kokį preparatą ir kodėl vartoja, bet kad jis gaunamas iš Prahos, 
abejonių nekyla. Jis vartoja tuos vaistus laikydamasis griežtų 
nurodymų, kas devintą dieną,— tai pirmiausia ir krito man į akis. 
Bet preparato poveikis tiesiog nesuprantamas! Ar atkreipėte dė- 
mesį į jo pirštų sąnarius? 

Turėjau prisipažinti, kad ne. 

— Sustambėję ir suragėję — tokių man dar neteko matyti. 
Visada, Votsonai, pirmiausia žiūrėkite į rankas. Paskui į ranko- 
galius, kelnių kelius ir batus. Labai keisti sąnariai, tokie galėtų 
būti tik progresuojant...— Holmsas nutilo ir staiga pliaukštelėjo 
delnu sau į kaktą.— Ak, Votsonai, Votsonai, na koks gi aš kvai: 
Lys! Sakytum neįtikėtina, o vis dėlto yra taip! Viskas kaip tik tai 
ir liudija. Kaip aš galėjau pražiopsoti tokį loginį ryšį! Tie sąna- 
riai — kaip aš galėjau praleisti pro akis tuos krumplius? O šuo? 
O vijoklis? Tikrai jau man atėjo laikas atsisveikinti ir kraustytis 
į tą mažytę, mano išsvajotą fermą. Žiūrėkite, Votsonai! Štai jis! 
Turėsime progos patys viską pamatyti. 

Namo durims lėtai atsivėrus, mes išvydome aukštą profeso- 
riaus Presberio figūrą, koridoriaus lempos apšviestą. Jis vilkėjo 
chalatu, stovėjo tarpduryje kiek palinkęs į priekį, kadaruojančio- 
mis rankomis, lygiai taip kaip ir paskutinį kartą. Paskui jis Žen- 
gė į kelią, ir staiga atsitiko nepaprastas dalykas. Jis pasilenkė, 
stojo ant keturių ir ėmė mikliai keturpėsčias ropoti, retsykiais neš 
liuoktelėdamas, tarsi jo energija, gyvybinės jėgos veržtųsi per 
kraštus. Taip jis nukepurstojo palei namo fasadą ir pasuko už 
kampo. Jam dingus iš akių, pro duris šmurkštelėjo Benetas ir 
patyliukais nusėlino jam iš paskos. 

— Eime, Votsonai, eime! —sušnabždėjo Holmsas, ir mes nu- 
sliūkinome per krūmus taip tyliai, kaip tik galėjome, kol pasie- 
kėme vietą, iš kurios buvo matyti pusmėnulio apšviesta kita namo 
pusė. Aiškiai įžiūrėjome pagal gebene apaugusią sieną ropojantį 
profesorių. Mums stebint, staiga protesorius ėmė nepaprastai gu- 
viai kopti aukštyn. Jis korėsi šakomis, vikriai atsispirdamas kojo- 
mis, tvirtai kabindamasis rankomis, matyt, tiesiog smaginosi savo 
jėgomis be jokio ypatingo tikslo. Chalato skvernams iš abiejų 
pusių plevėsuojant, jis atrodė kaip koks milžiniškas šikšnosparnis, 
didžiulė keturkampė juoda dėmė, priklijuota prie mėnesienos ap- 
šviestos namo sienos. Bet, matyt, jam nusibodo šitaip smagintis, 
tad, sliuogdamas nuo šakos ant šakos, vėl atsidūrė ant žemės. ir 
ėmė keturpėsčias, kaip ir anksčiau, roplioti arklidžių link. Išlindęs 
lauk vilkšunis pašėlusiai lojo ir dar labiau pasiuto, kai išvydo 
savo šeimininką. Jis plėšėsi nuo grandinės, iš pasiutimo ir įtūžio 
visas tirtėdamas. Profesorius tyčia atsitūpė tokioje vietoje, kur 
šuo jo tik per plauką negalėjo pasiekti, ir ėmė visaip jį erzinti. 
Sauja sėmėsi nuo kelio žvyro ir svaidžiojo šuniui į snukį, baks- 
nojo jį čia pat rastu pagaliu, makalavo rankomis apie išsižioju- 
sius nasrus, kad tik dar labiau įsiutintų ir taip jau netveriantį 
savame kailyje gyvulį. Per visus mūsų nuotykius nebuvau re- 
gėjęs keistesnio vaizdo už tą bejausmę, bet vis dar orią figūrą, 
it varlę šokinėjančią prieš aviganį ir išradingai, apgalvotai, žiau- 
riai vedančią patrakusį šunį į didžiausią pasiutimą. 

Ir staiga tai įvyko! Ne grandinė trūko, o nusimovė antkaklis, 
nes buvo padarytas stainbiakakliui niufaundlendui. Pasigirdo me- 
talo žvangtelėjimas, ir kilą mirksnį šuo su žmogumi jau raičiojosi 
žeme, vienas riaumodamas iš pasiutimo, kitas, apimtas siaubo, 
spiegdamas ne savo balsu. Profesoriaus gyvybė kabojo ant plau- 
ko. Įsiutęs šuo griebė jam už gerklės ir giliai suleido dantis. Kai 

mes pribėgome ir atskyrėme juos, profesorius buvo be sąmonės. 
Mums irgi būtų galėję baigtis prastai, jei ne Beneto balsas ir jis 
pats, greit nuraminęs didžiulį šunį. Baisus triukšmas atvijo. iš 
arklidės pastogės mieguistą ir sutrikusį vežėją. 

— Aš nesistebiu, — pasakė jis, linguodamas galvą. — Mačiau 
jį ir anksčiau erzinant šunį. Žinojau, kad vieną gražią dieną taip 
baigsis. 

Pririšus šunį, visi nunešėme profesorių į jo miegamąjį, kur 
Benetas, turįs medicinos laipsnį, padėjo man aptvarstyti sumai- 
totą cerklę. Aštrios iltys vos nekliudė miego arterijos, ir profe- 
sorius neteko daug kraujo. Po pusvalandžio pavojus jo gyvybei 
įau nebegrėsė, suleidau mortijaus, ir jis užmigo sunkiu miegu. 
Tada, tik tada mes jau galėjome pažvelgti vienas į kitą ir aptarti 
padėtį. 
. -— Manau, kad įį turi apžiūrėti prityręs chirurgas, — pasakiau. 

— Saugok Dieve! — sušuko Benetas.— Dabar apie tą skanda- 
14 Žino tik namiškiai. Mes tylėsime. Bet jei paeis gandas už namų 
sienų, kalbų nebeužlaikysi. Pagalvokite apie jo autoritetą univer- 
sitete, europinę reputaciją, jo dukters jausmus. 

— Iš tiesų, — pasakė Holmsas.— Manau, galėtume nuslėpti tai 
nuo visuomenės ir neleisti pasikartoti, juoba kad turime laisvas 
rankas. Pone Benetai, duokite raktelį nuo profesoriaus grandinė- 
lės. Makteilas saugos ligonį ir, jeigu kas, praneš. Nagi pažvel- 
kime, kas yra toje paslaptingoje profesoriaus dėžutėje. 

Buvo ten ne kažin kas, bet vis dėlto šis tas — du buteliukai: 
vienas tuščias, kitas artipilnis, švirkštas, keli laiškai, rašyti sun- 
kiai įskaitoma svetimšalio rašysena. Ženklai ant vokų rodė juos 
esant tuos, kuriuos sekretoriui buvo uždrausta atplėšti; jie buvo 
siųsti iš Komeršelo plento ir pasirašyti A. Dorako. Jis rašė pro- 
fesoriui Presberiui tik išsiuntęs naują buteliuką ar gavęs pinigų. 
Tačiau buvo ten dar vienas vokas, adresuotas daug labiau išsila- 
vinusio žmogaus rankos, su Austrijos pašto ženklu, išsiųstas iš 
Prahos. 

— Štai ko mums reikia! — šūktelėjo Holmsas, traukdamas iš 
voko laišką, kuriame buvo parašyta: 

Gerbiamasis kolega, 

Jums apsilankius, aš daug galvojau apie jūsų atvejį. Esant 

tokioms aplinkybėms, yra svarbių priežasčių pradėti gydymo kur- 


są, bet vis dėlto, patarčiau dar kartą viską apsvarstyti, nes mano 
praktikoje yra pasitaikę ir ne visai pageidautinų rezultatų. 

Gal jums geriau tiktų antropoido serumas. Kaip jums jau 
aiškinau, aš naudojausi šunbeždžionių genties juodaveidžiu lan- 
gūru todėl, kad tik jis buvo prieinamas. Žinoma, langūras vaikšto 
keturiomis ir gyvena medžiuose, o antropoidas vis dėlto vaikšto 
stačias ir yra žmogui artimesnis. 

Labai prašau griebtis visų atsargumo priemonių, kad nebūtų 
pirma laiko atskleistas gydymas. Aš turiu dar vieną pacientą 
Anglijoje, ir mano agentas Dorakas aptarnaus jus abu. 
| Būčiau labai dėkingas už kas savaitę siunčiamą informaciją 
apie gydymo eigą. 


Su didžia pagarba, 
H. Liovenšteinas 


Liovenšteinas! Ta pavardė priminė man nuotrupas iš laikraš- 
čio straipsnio apie nežinomą mokslininką, dedantį pastangas kaž- 
kokiu paslaptingu būdu sukurti jaunystės ir gyvybės eliksyrą. Lio- 
venšteinas iš Prahos! Liovenšteino stebuklingas, jėgas grąžinantis 
serumas, kitų mokslininkų boikotuojamas už atsisakymą atskleisti 
preparato sudėtį. Ką prisiminiau, trumpai papasakojau. Benetas 
paėmė iš lentynos zoologijos atlasą. 

— Langūras,— skaitė jis,— didelė juodaveidė beždžionė, gy- 
venanti Himalajų pašlaitėse. Tai didžiausia ir panašiausia į žmo- 
gų iš medyje gyvenančių beždžionių. Čia ir daugiau visokių smulk- 
menų prirašyta. Pone Holmsai, tik jūsų dėka mes atskleidėme 
blogio šaltinį. 

— Tikrasis blogio šaltinis,— atsiliepė Holmsas, — yra, žinoma, 
pavėluota meilė, pakišusi agniam profesoriui mintį, kad tik atjau- 
nėjęs galėtų pasiekti trokštamą laimę. Kai stengiesi sutramdyti 
Gamtą, ji gali tave suriesti į ragą. Tobuliausias Žmonijos narys 
gali virsti gyvuliu, jei iškrypsta iš lemties jam skirto kelio.— 
Holmsas susimąstė žvelgdamas į rankoje laikomą buteliuką, pri- 
pildytą skaidraus skysčio.— Kai parašysiu tam žmogui, kad jis 
yra atsakingas įstatymams už pardavinėjamus nuodus, daugiau 
vargo su juo neturėsime. Bet tokic dalykai gali kartotis. Rasis 
kiti, kurie mokės apsukriau suktis. Čia glūdi pavojus, tikras, di- 
delis pavojus žmonijai. Įsivaizduokite, Votsonai, kad visi godi- 
šiai, gašlūnai, lėbautojai pratęsia savo menkučius gyvenimėlius. 
O dvasingieji paklūsta savo lemčiai. Sutriktų natūrali žmonijos 
atranka — liktų prasčiausieji. Kokia pamazgų duobe virstų varg- 

šas mūsų pasaulis! — Staiga mąstytojas dingo, ir veiksmo žmogus 
Holmsas pašoko nuo kėdės.— Na, pone Benetai, atrodo, kad šią 
problemą baigėme spręsti. Atskiri epizodai dabar darniai susiklosto 
į bendrą vaizdą. Šuo, aišku, savo uosle daug greičiau negu mes 
pajuto šeimininką pasikeitus. Rojus puolė ne profesorių, o bež- 
džionę, ir erzino jį taip pat beždžionė. Laipioti šakomis — vienas 
džiaugsmas langūrui ir, manding, profesorius, mėgaudamasis tuo 
malonumu, visai atsitiktinai atsirado prie merginos lango. Į Lon- 
doną anksti eina traukinys, bet tikiuosi, Votsonai, dar spėsimė 
prieš kelionę „Šachmatų lentoje“ išgerti po puodelį arbatos. | 


LIŪTO KARČIAI 


Keisčiausia, kad tas tikrai keblus ir nepaprastas įvykis, beje, 
kaip ir visi, su kuriais susidūriau per ilgą seklio karjerą, atsitiko 
man pačioje panosėje, pasitraukus iš aktyvaus profesionalo darbo. 
Aš buvau jau apsigyvenęs savo mažame namelyje Sasekse, mė- 
gavausi palaimingu gyvenimu gamtos prieglobstyje, kurio taip 
ilgėjausi dirbdamas ilgus metus niūriame Londone. Šiuo laiko- 
tarpiu gerasis Votsonas buvo beveik visai dingęs iš mano akiračio. 
Visas mūsų bendravimas apsiribodavo atsitiktiniu savaitgalio 
vizitu. Taigi esu priverstas pats eiti savo gyvenimo metraštininko 
pareigas. Jei jis būtų buvęs su manimi, kaip būtų galėjęs išpūsti 
tą nuostabų įvykį ir mano triumfą įveikiant kiekvieną sunkumą! 
Deja, deja! Dabar pačiam tenka viską pasakoti savais paprastais 
žodžiais, kaip sunkiai sekėsi atskleisti liūto karčių paslaptį. 

Mano vila stovi ant pietinio kreidinių kalvų skardžio, nuo kurio 
atsiveria puikus vaizdas į Lamanšo kanalą. Šioje vietoje kran- 
tas — vienų kreidinių uolų siena, ir nusileisti žemyn galima tik 
vieninteliu ilgu, stačiu ir slidžiu, žodžiu, labai pavojingu eiti taku. 
Jis veda į žvirgžduotą, akmenuotą gal šimto jardų pakrantę, kuri 
net potvynio valandomis neapsemiama. Joje pilna įlankėlių, įdu- 
bų — puikiausių pasiplaukioti baseinų, kuriuose per kiekvieną po- 
tvynį vanduo atsinaujina. Tas nuostabus paplūdimys ištįsęs į abi 
puses po keletą mylių, tik vienoje vietoje, prie nedidelės įlankos, 
yra Fulvorto miestelis. 

Mano namai čia vieniši. Su manimi gyvena tik sena namų 
šeimininkė ir mano bitės. Tačiau už pusmylio yra gerai žinoma 

Haroldo Stekhersto uždaroji mokykla, gana didelis pastatas, ku- 
riame gyvena ir mokosi keletas dešimčių moksleivių, besiruošian- 
čių įvairioms profesijoms. Pats Stekherstas, jaunystėje pasižymė- 
jęs irkluotojas, yra puikus, įvairiapusiškai išsilavinęs mokslo vy- 
ras. Aš susidraugavau su juo nuo tos dienos, kai atsikėliau gy- 
venti į tą pakrantę, ir jis — vienintelis žmogus, su kuriuo palai- 
kau tokius santykius, kad galime vakarais užeiti vienas pas kitą 
ir nekviesti. 

1907 metais, baigiantis liepai, kilo didžiulė audra, pūtė stip- 
rus vakaris vėjas, varydamas iki pat uolų papėdės bangas, kurios 
dar prieš potvynį paliko pakrantėje lagūną. Tą rytą, apie kurį 
pasakoju, vėjas jau buvo nurimęs, ir visa ką tik išprausta gamta 
kvepėjo šviežumu. Buvo neįmanoma dirbti tokį nuostabų rytą, 
tad išėjau prieš pusryčius pasivaikščioti ir pakvėpuoti puikiu oru. 
Žingsniavau pagal uolų taką, staigiai besileidžiantį į paplūdimį. 
Ūmai išgirdau mane šaukiant ir atsisukęs išvydau Haroldą Stek- 
herstą, kuris sveikinosi mosikuodamas ranka. 

— Kas per rytas, pone Holmsai! Taip ir maniau, kad sutiksiu 
jus. 

— Matau, susiruošėte maudytis. 

— Vis neapsieinate be savo senų pokštų,— juokėsi jis, tapš- 
nodamas per išsipūtusią kišenę.— Taip. Makfersonas kada jau 
išėjo, tačiau manau jį dar rasti ten. 

Fitsrojus Makiersonas, gamtos mokslų mokytojas, buvo dailus, 
išlakus jaunuolis, bet reumatas visai sugadino jam širdį. Būdamas 
gabus sportininkas, vis dėlto jis puikiai žaidė visus žaidimus, 
kuriems nereikia didelės įtampos. Jis maudydavosi žiemą vasarą, 
o kadangi ir aš didelis mėgėjas paplaukioti, dažnai palaikydavau 
jam kompaniją. 

Kaip tik tą akimirką išvydome jį patį. Jo galva kyštelėjo virš 
uolos, ties kuria baigiasi takas. Paskui ir visas pasirodė, tik 
svyravo it girtas. Staiga, iškėlęs rankas, klaikiai suriko ir krito 
kniūpsčias ant žemės. Mudu su Stekherstu metėmės prie jo — 
mus skyrė gal penkiasdešimt jardų — ir paguldėme ant nugaros. 
Buvo matyti, kad jis miršta. Tai bylojo ir giliai įkritusios, stiklė- 
jančios akys, ir bąlantys skruostai. Vieną mirksnį jo veide dar blyks- 
telėjo gyvybės žiburėlis, ir jis, sukaupęs visas jėgas, sušnabždėjo 
kelis žodžius, sakytum perspėjo. Juos prašvokštė labai neaiškiai, 
tyliai, bet paskutinius — „liūto karčiai“ — rikte suriko. Man jie 
nieko nesakė, su niekuo nesisiejo, tačiau aš tikrai negalėjau su- 

klysti ir suteikti ištartiems garsams kitą prasmę. Paskui kiek pa- 
sikėlė nuo Žemės, išmetė į viršų rankas ir, pavirtęs ant šono, mirė. 

Ką tik išgyventas siaubas mano bičiulį visai apstulbino, bet 
aš, kaip galite numanyti, iš karto pastačiau akis ir ausis. Ir visai 
pagrįstai, nes bemat paaiškėjo mus susidūrus su labai ypatingu 
atveju. Jaunuolis buvo užsimetęs ant pečių lietpaltį, mūvėjo kel- 
nėmis ir avėjo nesuvarstytais drobiniais bateliais. Kai jis par- 
griuvo, lietpaltis nuslydo ir apnuogino jo nugarą. Iš nuostabos 
mes išvertėme akis. Visa nugara buvo išraižyta tamsiai raudo- 
nais dryžiais, sakytum jį vieliniu rimbu kas būtų nuplakęs. Ir 
įnagio būta šmaikštaus, nes ilgi, skaudūs rėžiai toli per pečius 
ir šonus siekė. Netverdamas skausmu, matyt, buvo persikandęs 
apatinę lūpą, nes smakru tekėjo kraujas. Iškankintas, persikreipęs 
veidas aiškiai bylojo, kokias baisias kančias jis patyrė. 

Man klūpant prie vaikino, o Stekherstui stovint šalia, staiga 
ant mūsų krito šešėlis; atsisukę pamatėme čia pat išdygusį Janą 
Merdoką. Jis dėstė mokykloje matematiką, buvo aukštas, laibas, 
tamsaus gymio ir toks užsidaręs, taip šalinosi žmonių, kad niekas 
negalėjo pasisakyti esąs jo draugas. Jis gyveno tarsi kažkokioje 
abstrakčioje, iracionalių skaičių ir geometrinių iigūrų sferoje, ir 
maža kas jį siejo su kasdieniu gyvenimu. Moksleiviai laikė jį 
trenktu ir mielai būtų pavertę pajuokos objektu, jei ne ta jo keista 
svetimšalio prigimtis, kurią liudijo ne tik juodos it anglis akys 
ir tamsi oda, bet ir kartais prasiveržiantis laukinis įtūžis. Vieną 
sykį prie jo pristojo mažytis Makfersono šunytis, tai matematikas 
griebė jį ir trenkė pro uždaro lango stiklą lauk. Už tokį dalyką 
Stekherstas tikrai būtų atleidęs jį iš darbo, jei nebūtų toks geras 
mokytojas. Tai toks buvo tas keistas, sudėtingas žmogus, dabar 
priėjęs prie mūsų. Jis atrodė nuoširdžiai tokio reginio sukrėstas, 
nors įvykis su šuneliu galėtų byloti tarp jo ir mirusiojo didžiulės 
simpatijos nebuvus. | 

— Vargšas vaikinas! Vargšas vaikinas! Kuo galėčiau padėti? 

— Ar buvote su juo? Gal žinote, kas atsitiko? 

— Ne, ne, šį rytą aš vėlavausi. Pliaže nė būti nebuvau. Ateinu 
tiesiai iš mokyklos. Ką man daryti, kuo galėčiau padėti? 

-— Greitai eikitė į Fulvorto nuovadą. Praneškite, kas įvyko. 

Jis be Žodžių, kiek įkabindamas, nuskubėjo, tragedijos pri- 
trenktas Stekherstas liko prie lavono, o aš ėmiausi tirti įvykį. Pir- 
mas mano žingsnis buvo apžiūrėti paplūdimį, ar yra kas nors 
ten. Nuo skardžio, kuriuo vingiavo takas, mačiau visą pakrantę 

kaip ant delno: pliaže nė gyvos dvasios, tik toli dvi ar trys ti- 
gūros judėjo Fulvorto link. Tuo įsitikinęs ėmiau lėtai lipti taku 
žemyn. Gruntas čia molio ar minkšto, sumišusio su kreida mer- 
gelio, tad gerai mačiau ir žemyn, ir aukštyn ėjusio Žmogaus tas 
pačias pėdas. Šį rytą tuo taku į pliažą daugiau niekieno neita. 
Vienoje vietoje pastebėjau visos plaštakos, pirštais į skardžio 
viršūnę, atspaudą. Matyt, čia vargšo Makifersono, bekopiančio į 
viršų, pargriūta. Buvo ir apskritų įdubimų, bylojančių jį ne kartą 
parpuolus ant kelių. Tako apačioje, atsiskyrusi nuo jūros, tyvu- 
liavo geroka įlankėlė, likusi po potvynio. Čia Makfersono nusi- 
rengta, nes jos pakrantėje ant akmens buvo pasidėjęs rankšluostį. 
Jis tebebuvo sulankstytas ir sausas. Vadinasi, vaikino nespėta nė 
į vandenį įbristi. Apžiūrinėdamas žvyrą, užėjau kelis lopelius 
smėlio, kuriame buvo matyti ir drobinių batelių, ir. basos kojos 
pėdų. Tas faktas rodo, kad jis buvo susiruošęs lipti į vandenį, bet 
rankšluostis teigia jį to nepadarius. 

Ir štai iškilo viena keisčiausių iš mano spręstų problemų: 
žmogus išbuvo pliaže daugiausia penkiolika minučių. Dėl to nėra 
jokių abejonių, nes Stekherstas sekė jam iš paskos. Makfersonas 
atėjo nusimaudyti ir nusirengė, ką rodo basų kojų pėdos. Staiga 
jis paskubomis užsimeta drabužius — netvarkingai, nes rnesusi- 
segiojo, neužsirišo batų raištelių,— ir, nenusimaudęs arba bent 
nenusišluostęs rankšluosčiu, grįžta. Jis neįvykdė savo ketinimo, 
nes buvo baisiai, žvėriškai nuplaktas ir tiek kankintas, kad, ne- 
tverdamas skausmu, persikando lūpą. Jam pakako jėgų tik nu- 
šliaužti nuo vandens ir mirti. Kas taip barbariškai jį sudorojo? 
Tiesa, uolų papėdėje yra nedidelių grotų ir urvų, bet dar aukštai 
nepakilusi saulė švietė tiesiai į jas — ten nėra kur pasislėpti. O 
tos pliažu einančios figūros buvo per toli, kad galėtum jas sieti 
su nusikaltimu; be to, plati, uolas skalaujanti įlanka, kurioje Mak- 
tersonas ketino nusimaudyti, skyrė tuos žmones nuo jo. Atviroje 
jūroje, ne per toliausiai nuo kranto, buvo matyti dvi trys žvejų 
valtys. Suradus laiko, reiktų tuos žvejus paklausinėti. Taigi yra 
kelios kryptys tyrimą pradėti, bet nė viena nežada gerų rezul- 
tatų. 

Kai grįžau prie lavono, jį buvo apspites būrelis praeivių. Aišku, 
tebebuvo ir Stekherstas, ir ką tik sugrįžęs Janas Merdokas su 
miestelio policininku Andersonu, dideliu, šviesiai rudais ūsais 


vyru, kuris buvo iš tų lėtų, orių Sasekso čiagimių, po savo tykiu 

rambumu slepiančių daug sveiko proto. Jis viską, kas buvo sakyta, 
užsirašė ir galop pasivedė mane į šalį. 

— Pone Holmsai, būčiau labai dėkingas už patarimus. Ne 
mano nosiai susidoroti su tokia kebekne, o kai suklupsiu, Liujisas 
tuoj duos man pipirų. 

Aš patariau jam išsikviesti tiesioginį viršininką ir gydytoją, 
neleisti nieko judinti ir nepripėduoti naujų pėdsakų, kol jie neat- 
vyks. Paskui apieškojau mirusiojo kišenes. Radau nosinę, didelį 
kišeninį peilį ir dėkliuką vizitinėms kortelėms. Iš jo kyšojo 1a- 
pelis, kurį ištraukęs perskaičiau ir padaviau policininkui. Ant jo 
nerūpestinga moteriška ranka buvo parašyta: „Gali neabejoti, aš 
ten būsiu. Modė“. Lyg ir meilės laiškelis, skiriąs pasimatymą, 
nors nei kur, nei kada nenurodyta. Policininkas įkišo lapelį į 
dėkliuką ir jį su kitais daiktais vėl įdėjo į lietpalčio kišenę. O aš, 
kadangi daugiau nebuvo kas veikti, grįžau namo pusryčių, prieš 
tai patvarkęs nuodugniai apieškoti uolų papėdę. 

Po valandos kitos pas mane atėjo Stekherstas ir pasakė, kad 
kūnas jau nugabentas į mokyklą, kur bus surengta apklausa. Jis 
papasakojo svarbią, daug bylojančią naujieną. Kaip ir maniau, 
uolų urvuose nieko nebuvo aptikta, bet jis, apžiūrėjęs Makiersono 
rašomajame stale esančius popierius, surado keletą intymių laiš- 
kų, rašytų panelės Modės Belami iš Fulvorto. Taip mes nustatėme 
raštelio autorės tapatybę. 

— Laiškai policijoje,— dėstė jis,— todėl negalėjau atnešti. Be 
abejo, tai buvęs rimtas meilės romanas. Tačiau nematau pagrindo 
sieti romaną su tuo baisiu nusikaltimu, išskyrus, žinoma, tą taktą, 
kad dama paskyrė jam pasimatymą. 

— Bet kažin ar toje vietoje, kur jūs visi esate įnikę maudytis, — 
pasakiau. 

— Teisybė, gryniausias atsitiktinumas, kad jo nelydėjo keli 
mokiniai,— sutiko jis. 

— Ar tai tikrai atsitiktinumas? 

Stekherstas suraukė antakius galvodamas. 

— Juos sulaikė Janas Merdokas,— pasakė Stekherstas.— Jis 
užsimanė prieš pusryčius surengti algebros konsultaciją. Varg- 
šas vaikinas, jis taip graužiasi dėl to. 

— Tačiau, kaip supratau, jie nebuvo draugai? 

— Vienu laiku ne. Bet, va, metus ar daugiau Merdokas buvo 
taip prisirišęs prie Makfersono, kiek tai jam išvis įmanoma. Mat 
Iš prigimties jis nelabai linkęs draugauti. 

— Man tai sakė. Kiek menu, regis, jūs pasakojote juos susi- 
barus dėl žiauraus elgesio su šuneliu? 

— Na, tai jau senas dalykas. 

— Bet gal galėjo sukelti norą atkeršyti? 

— Ne, ne! Man rodos, kad jie buvo nuoširdūs draugai. 

— Tada reikia pasidomėti jo santykiais su ta mergina. Ar 
pažįstate ją? 

— Visi ją pažįsta. Ji — vietos gražuolė, tikra gražuolė, Holm: 
sai, kuri traukia kiekvieno dėmesį. Aš žinojau ją patinkant Mak- 
tersonui, bet man nė į galvą, kad jie būtų galėję nueiti taip toli, 
kaip rodo laiškai. 

— Kas ji per viena? 

— Senojo Tomo Belamio duktė. Jam priklauso visos Fulvorto 
valtys ir kitas pliažo inventorius. Pradėjo kaip žvejys, o dabar 
jau pasiturintis Žmogus. Savo biznį tvarko drauge su sūnumi 
Viljamu. 

— Eime į Fulvortą su jais susipažinti. 

— O kokia dingstimi? 

— Ką nors sugalvosime. Galų gale tas vargšas vaikinas ne 
pats save taip baisiai sumaitojo. Kažkieno ranka juk laikė rim- 
bo kotą, jei jis tikrai buvo nuplaktas bizūnu. Čia, taip retai ap- 
gyventoje vietoje, jis turėjo nedaug pažįstamų. Apeikime juos ir, 
žiūrėk, kaipmat užtiksime nusikaltimo motyvą, kuris savo ruožtu 
nuves mus pas nusikaltėlį. 

Jei mūsų nebūtų slėgusi ką tik akyse įvykusi tragedija, būtų 
buvę labai smagu eiti čiobreliais kvepiančiomis kalvomis. Ful- 
vorto miestelis išsidėstęs klonyje, pusračiu palei įlankos pakrantę. 
Už senoviško miestelio, jau klonio šlaituose, stovėjo keli šiuo- 
laikinės statybos namai. Stekherstas pasuko į vieną iš jų. 

— Štai ir „Prieplauka“, kaip Belamis vadina savo namus, 
tuos su kampiniu bokšteliu ir šiferio stogu. Neblogas namas žmo- 
gui, pradėjusiam gyventi be skatiko kišenėje... Viešpatie, tik pa- 
žiūrėkite, kas ten! 

„Prieplaukos“ sodo vartai atsivėrė, ir išėjo vyras. Na, žinoma, 
tas aukštas, kampuotas žmogus ne kas kitas kaip matematikas 
Janas Merdokas. Po akimirkos mes susidiirėme akis į akį. 

— Sveiki,— pasisveikino Stekherstas. 

Matematikas linktelėjo, šnalrai į mus žvilgtelėjo savo keisto- 
mis tamsiomis akimis ir būtų nuėjęs sau, bet jo viršininkas su- 
laikė jį. 

— Ką jūs čia veikėte? — paklausė jis. 

Merdokas paraudo iš pykčio. 

— Aš pavaldus jums, pone, jūsų mokykloje. Nemanau, kad 
turėčiau jums duoti savo privataus gyvenimo ataskaitą. 

Stekhersto nervai buvo labai įtempti po visų tų įvykių, nes 
šiaip tikriausiai nebūtų praradęs savitvardos. O dabar jis įsiuto. 

— Pone Merdokai, esamomis aplinkybėmis toks jūsų atsaky- 
mas — grynas ižūlumas. 

— Kaip tik taip būtų galima apibūdinti jūsų klausimą, pone. 

— Tai ne pirmas kartas, kai turiu kęsti jūsų akiplėšišką elgesį, 
bet bus paskutinis. Prašyčiau kaip galima greičiau pasiieškoti ki- 
tos tarnybos ir palikti mano mokyklą. 

— Aš ir ketinau taip padaryti. Šiandien praradau vienintelį 
žmogų, kurio dėka buvo įmanoma gyventi po jūsų stogu. 

Jis nužygiavo sau, o Stekherstas nulydėjo jį piktomis aki- 
mis. 

— Juk tai neįmanomas, nepakenčiamas žmogus! — šaukė jam 
įkandin. 

O man įsmigo į galvą vienui vienas dalykas: ponas Janas 
Merdokas naudojasi pirma proga pasprukti iš nusikaltimo vietos. 
Neapibrėžtas, miglotas įtarimas ėmė įgauti mano mintyse pavi- 
dalą. Aplankę Belamio šeimą, galbūt ką nors daugiau sužinosime. 
Stekherstas suėmė save į rankas, ir mudu nuėjome į namus. 

Ponas Belamis buvo vidutinio amžiaus, liepsningai ruda barz- 
da žmogus. Jis atrodė baisiai bjauriai nusiteikęs, ir netrukus jo 
veidas tapo toks pat raudonas kaip ir plaukai. 

— Ne, pone, man nereikia jokių smulkmenų. Va, mano sū- 
nus, — parodė į kampe sėdintį galinčių stambiu, paniurusiu vei- 
du,— ir aš esame vienos nuomonės, kad ponas Maktersonas, mėr- 
gindamas Modę, dergė mus. Taip, pone, žodis „vedybos“ niekad 
jam neišsprūdo, o laiškelius siuntinėjo, pasimatymus skyrė ir dar 
daugel ką išdarinėjo, o tam mes niekaip negalime pritarti. Ji 
neturi motinos, tik mes ją žiūrime. Mes nutarėme... 

Bet jam užčiaupė burną įėjusi pati mergina. Visi pasakys ją 
galint papuošti kiekvieną draugiją pasaulyje. Kas galėtų įsivaiz- 
duoti šią reto grožio gėlę užaugus iš tokių šaknų ir tokioje ap- 
linkoje? Moterys retai mane žavi, nes visad protas valdo mano 
širdį, bet, regėdamas tokių tobulų bruožų veidą, tokį jo spalvų 
skaistumą, beje, būdingą šiems kraštams, supratau, kad joks jau- 
nuolis neliks abejingas ją pamatęs. Tai tokia mergina stovėjo 

prieš Haroldą Stekherstą, didelėmis akimis įdėmiai žvelgdama 
1 JI 

— Aš jau žinau, kad Fitsrojus mirė,— pasakė ji.— Nebijokite 
papasakoti man apie jo mirtį smulkiau. 

.— Buvo tas kitas iš tavo džentelmenų ir pranešė naujieną,— 
paaiškino tėvas. 

— Nėra reikalo painioti seserį į tokį dalyką,— suurzgė jau- 
niklis. 

Sesuo piktai dėbtelėjo į jį. 

— Tai mano reikalas, Vilįamai. Būk toks geras ir leisk man 
pačiai su juo. susitvarkyti. Sprendžiant iš pasakojimo, įvykdytas 
nusikaltimas. Jei aš galiu padėti atskleisti nusikaltėlį, tai bent 
tuo pasitarnausiu mirusiajam. 

Ji išklausė trumpą mano palydovo pasakojimą didžiai susi- 
kaupusi, kas rodė gražuolę turint dar ir tvirtą būdą. Aš visad 
prisiminsiu Modę Belami kaip nuostabią, vieną iš tobuliausių 
moterų. Pasirodė, kad ji jau pažinojo mane iš matymo, nes galop 
pasisuko į mane. 

— Pone Holmsai, patraukite juos atsakomybėn. Kad ir kas 
pasirodytų esą nusikaltėliai, aš vis tiek būsiu su jumis ir padėsiu 
jums.— Man pasirodė ją kovingai žvilgtelėjus į tėvą ir brolį. 

— Ačiu, — padėkojau aš.— Vertinu moters nuojautą tokiuose 
dalykuose. Kalbėdama apie nusikaltėlius, jūs pasakėte „jie“. Ar 
manote, kad buvo ne vienas? 

„— Aš pažinojau poną Makiersoną kaip tvirtą ir drąsų vyrą. 
Vienas žmogus niekaip nebūtų galėjęs jį šitaip nukankinti. 

— Ar galėčiau su jumis pasikalbėti prie keturių akių? 

— Mode, sakau tau, nesivelk į tą reikalą! — piktai sušuko 
tėvas. 

Ji bejėgiškai pažvelgė į mane. 

— Ką man daryti? 

-  — Netrukus visas pasaulis sužinos faktus, tai gal nieko bai- 
saus, jei mes dabar aptarsime kai ką prie visų, — pasakiau aš.— 
Būčiau linkęs kalbėtis dviese, bet jei jūsų tėvas nesutinka, ką gi, 
tegul dalyvauja pokalbyjė.--- Aš paklausiau apie raštelį, rastą mi- 
rusiojo kišenėje.— Be jokios abejonės, jis bus svarstomas per 
kvotą. Gal galėtumėte smulkiau apie jį papasakoti? 

— Neturiu jokios priežasties ką nors slėpti, — atsakė ji— 
Mudu buvome susižadėję, bet laikėme tai paslaptyje, nes Fitsro- 
jaus dėdė, labai senas ir jau prie mirties, galėjo jam nieko nepa- 

likti, jei jis būtų vedęs prieš jo valią. Daugiau nebuvo jokios 
priežasties mums slėptis. 

— Galėjai mums pasisakyti, — suburbėjo ponas Belamis. 

— Būčiau pasisakius, tėve, jei nors kiek širdies būtum pa- 
rodęs. 

— Man nepatinka, kai mano duktė kažkur susitikinėja su sau 
nelygiais vyrais. 

— Kaip tik toks tavo nusistatymas ir neleido mums pasisakyti. 
O tas mano raštelis,— ji pasirausė savo kišenėje ir ištraukė su- 
glamžytą popierių, — buvo atsakymas į šitą jo laiškelį. 


Brangiausioji, 


ateik į mūsų seną vietą pliaže saulei nusileidus, antradienį. 
Tai vienintelis laikas, kai galėsiu ištrūkti. 


F. M. 


— Šiandien antradienis, ir aš ruošiausi šį vakarą su juo pa- 
simatyti. 

Aš pavarčiau lapelį. 

— Jis siųstas ne paštu. Kaip gavote jį? 

— Nenorėčiau atsakyti į šį klausimą. Tai tikrai neturi nieko 
bendra su įvykiu, kurį tiriate. Bet, kas siejasi su byla, viską iš- 
samiai paaiškinsiu. 

Savo žodį ji tesėjo, bet jos parodymai nieko naujo mums ne- 
atskleidė. Ji nemanė sužadėtinį turėjus slaptų priešų, bet prisi- 
pažino apie savo kelis aistringus gerbėjus. 

— Ar tarp jų yra ponas Janas Merdokas? 

Ji paraudo ir, atrodo, sumišo. 

— Kažkada taip maniau. Bet viskas pasikeitė jam perpratus 
Fitsrojaus ir mano santykius. 

Įtarimo šešėlis, krintąs ant to keisto Žmogaus, dar labiau su- 
tirštėjo. Būtina patikrinti jo praeitį. Reikia slapta apieškoti jo 
kambarius. Stekherstas mielai padės, nes ir jam kilo įtarimas. 
Po vizito „Prieplaukoje“ ėjome namo, vildamiesi jau turį rankose 
to suraizgyto kamuolio siūlo galą. 

Praėjo savaitė. Apklausa nieko naujo neatskleidė, reikėjo to- 
liau ieškoti įkalčių. Stekherstas atsargiai apsiklausinėjo apie savo 
valdinį, jo kambaryje buvo padaryta paviršutiniška krata, neda- 
vusi jokių rezultatų. Aš pats dar kartą perkračiau visą įvykį min- 

tyse, apėjau visas vietas, susijusias su tragedija, bet jokių naujų 
išvadų nepriėjau. Visuose užrašuose apie mano veiklą skaitytojas 
neras nė vieno atvejo, kad būčiau taip priremtas prie sienos. Net 
mano vaizduotė neįstengė įminti tos mįslės. Ir tada išgirdau 
pasakojimą apie šunį. 

Mano šeimininkė pirmoji jį išgirdo tuo keistu, bevieliu telegra- 
fu, kuriuo kaime tokie žmonės surenka žinias. 

— Ak, pone, koks liūdnas to mokytojo Makfersono šuns ga- 
las, — atsiduso ji vieną vakarą. 

Paprastai aš neakinu panašių pokalbių, bet tie žodžiai iškart 
patraukė mano dėmesį. 

— O kas jam atsitiko? 

— Nusibaigė, pone. Nusibaigė iš sielvarto dėl šeimininko mir- 
ties. 

— Kas jums sakė? 

— Tai dabar ir gana! Kas sakė? Visi apie tai kalba, pone. Jis 
baisiai liūdėjo, visą savaitę nieko neėdė. O šiandien du jauni 
ponaičiai iš mokyklos rado jį negyvą ant kranto, pone, lygiai 
toje pačioje vietoje, kur jo šeimininkas su gyvenimu atsisveiki- 
no. 

„Lygiai toje pačioje vietoje.“ Tie žodžiai įsmigo man į galvą. 
Ėmė rastis miglota nuojauta juos turint lemiamos reikšmės. Kad 
šuo nusibaigė, tai jau tokia jo tauri, ištikima šuniška prigimtis. 
Bet „lygiai toje pačioje vietoje“! Kodėl tas tuščias krantas neša 
mirtį? Argi ir šuo tapo kerštingos nesantaikos auka? Argi?.. Taip, 
nuojauta labai miglota, bet kažkas jau ėmė galvoje formuotis. Po 
kelių minučių aš jau drožiau į mokyklą ir nuėjęs susiradau Stek- 
herstą jo kabinete. Mano paprašytas, jis iškvietė Sadberį ir Blaun- 
tą, du mokinius, radusius negyvą šunį. 

— Taip, jis gulėjo ant paties įlankos kranto,— pasakė vienas 
jų.— Matyt, atsekė savo mirusio šeimininko pėdomis. 

Aš apžiūrėjau ištikimą, mažytį padarėlį, erdelterjerą, pagul- 
dytą koridoriuje ant demblio. Kūnas sustingęs, nelankstus, akys 
iššokusios, kojos išsukinėtos. Matyt, šuo nusibaigė žiauriai kan!- 
kindamasis. 

Iš mokyklos nuėjau tiesiai į pliažą. Saulė jau buvo nusileidusi, 
ir didžiosios uolos juodas šešėlis dengė visą it švino lakštas blan- 
kiai blizgančią įlanką. Vieta nyki, tuščia, aplink jokio gyvybės 
ženklo, išskyrus dvi virš galvos ratais sukančias ir klykiančias 
žuvėdras. Prietemoje vos įžiūrėjau smėlyje mažyčio šuns pėdsa- 

kus aplink akmenį, ant kurio jo šeimininkas buvo pasidėjęs rankš- 
luostį. Ilgai stovėjau didžiai susimąstęs, o šešėliai apie mane vis 
tirštėjo. Galvoje mintis vijo mintį. Tikriausiai žinote, kaip yra, 
kai tave kankina košmaras, kai junti patį svarbiausią dalyką esant 
čia pat, bet niekaip negali jo apčiuopti. Taip jaučiausi tą vakarą, 
vienas stovėdamas toje mirties vietoje. Pagaliau apsisukau ir 
lėtai nužingsniavau namo. 

Tik kai užlipau į skardžio viršūnę, man tai šovė į galvą. Kaip 
žaibas blykstelėjo tas daiktas, kurį taip ilgai ir nesėkmingai 
stengiausi prisiminti. Jūs žinote, jei Votsonas ne veltui gadino 
popierių, kad esu sukaupęs be jokios mokslinės sistemos daugybę 
visokiausių žinių, kurios man labai praversdavo darbe. Mano 
galva — nelyginant sandėliukas, prigrūstas visokiausių dėžučių, 
kurių tiek daug, kad aš pats nebesusigaudau, kas ten yra. Jutau 
ten turint būti kažką, kas siejasi su tuo įvykiu. Ta mintis buvo 
dar tik miglotas spėjimas, bet pagaliau aš jau žinojau, kur ieš- 
koti atsakymo. Baisu, neįtikėtina, bet ko nepasitaiko gyvenime! 
Patikrinsiu savo spėjimą iki pašaknių. 

Mano namelio didžiulė palėpė užversta knygomis. Ten aš ir 
nėriau, ten naršiausi visą valandą, kol galų gale suradau šoko- 
ladinės spalvos, sidabriniais aptaisais nedidelį tomelį. Paskubomis 
suieškojau skirsnį, kurį prisiminiau kaip per rūką. Taip, mano 
hipotezė išties neįtikėtina, gal ir pritempta, bet aš jau nenurimsiu, 
kol neįsitikinsiu, ar taip galėjo įvykti. Buvo jau vėlu, kai atsi- 
guliau nekantriai laukdamas rytdienos darbo. 

Bet tas darbas, mano didžiam susierzinimui, buvo nutrauktas. 
Maktelėjęs rytinį puodelį arbatos, jau susirengiau eiti į pliažą, 
kai atvyko inspektorius Bardlis iš Sasekso policijos — stambus, 
kresnas, jaučio sprandu vyras mąsliomis akimis, kuriose dabar 
glūdėjo didis rūpestis. 

— Gerbiamasis pone, aš girdėjau apie jūsų didžiulę patirtį — 
pradėjo jis.— Aš čia, žinoma, neoficialiai, ir tegu tai būna tarp 
mūsų. Su ta Makfersono byla aš priėjau liepto galą. Visai su- 
sipainiojau ir dabar nežinau, ar man areštuoti jį, ar ne. 

— Turit galvoje poną Janą Merdoką? 

— Taip, jį. Kai pagalvoji, daugiau nėra ką įtarti. Tai toks 
šios dykvietės pranašumas. Galime labai suglaudinti paieškos 
ribas. Jei ne jis, tai kas tai padarė? 

— Kokių įkalčių turite jam? 

Jis ėjo mano pėdomis ir buvo surinkęs tuos pačius trupinius 
kaip ir aš. Tai ir Merdoko būdas, ir. kažkokia sakytum jį supanti 
paslaptis, įtūžio protrūkiai, kuriuos liudija įvykis su šunimi, iš 
pradžių nesutarimai su Makfersonu ir kad yra pagrindo manyti 
jį pykus už Makfersono meilinimąsi panelei Belami. Žodžiu, pa- 
kartojo visus mano argumentus, naujo nieko nebuvo suradęs, 
gal tik tai, kad Merdokas ruošėsi išvykti. 

— Kokioje padėtyje galiu atsidurti, jei leisiu jam pasprukti 
su visais tais įkalčiais? — skausmingai laužė galvą apkūnus, ileg- 
matiškas inspektorius. 

— Atkreipkite dėmesį į pagrindines bylos spragas, — pasakiau. 
— Jis turi puikiausią alibi, nes tą rytą, kai įvyko nusikaltimas, 
buvo visą laiką su mokiniais ir atėjo pas mus tik keletas minučių 
prieš Maktersonui įkopiant į kalną. Paskui turėkite galvoje faktą, 
kad jis nėra stipresnis už Makfersoną ir vienas nebūtų valiojęs 
taip jį sudoroti. Pagaliau dar nežinome, kokiu įnagiu buvo nu- 
kankintas Makifersonas. 

— Kas gi daugiau galėtų būti, jei ne koks bizūnas ar liaunas 
rimbas? 

— Ar tyrėte rumbus? 

— Aš mačiau juos. Ir daktaras matė. 

— O aš tyriau juos su lupa. Jie turi keistų savybių. 

— Kokių, pone Holmsai? 

Priėjau prie rašomojo stalo ir išėmiau padidintą fotograiiją. 

— Tokiais atvejais aš dirbu taip,— paaiškinau jam. 

— Tikrai dirbate nuodugniai, pone Holmsai. 

— Kitaip dirbčiau, tai aš nebūčiau aš. Na, panagrinėkime tą 
rumbą apie dešinį petį. Ar nieko ypatingo nepastebite? 

— Lyg ir ne. 

— Aiškiai matyti, kad per visą ilgį rumbas yra nevienodas. 
Vietomis kraujosruva didesnė, matote, čia, toliau taip pat. Pa- 
našiai atrodo ir kiti rėžiai. Ką tai galėtų reikšti? 

— Neturiu jokio supratimo. O jūs žinote? 

— Gal žinau, o gal ir ne. Bet netrukus tikrai galėsiu šį tą 
daugiau pasakyti. Kai nustatysiu, nuo ko tos kraujosruvos, tada 
ir žudiką nesunkiai surasime. 

— Ko gero, aš visai nusikalbėsiu sakydamas, — prašneko po- 
licininkas,— kad jam prie nugaros buvo prispaustas įkaitintų vielų 
tinklas; ir kur kryžiavosi vielos, rumbai platesni. 

— Visai išradingai sugalvojote, inspektoriau. Arba buvo pa- 
leistas į darbą botagas su keliolika liaunų vielų, besibaigiančių 
tvirtais mazgais? 

— Dievaži, pone Holmsai, pataikėte kaip pirštu į akį! 

— Pone Bardli, galima ir dar kažin keliais būdais taip iš- 
znarginti nugarą. Bet jūs neturite pakankamai įkalčių žmogui 
areštuoti. Be to, tie paskutiniai jo žodžiai: „liūto karčiai“. 

— O gal, pone Holmsai, jūs blogai išgirdote... 

— Ar ne taip supratau? Ne, inspektoriau, aš girdėjau tai, ką 
jis beveik rėkte išrėkė —,liūto karčiai“. 

— Ar turite kitą versiją, pone Holmsai? 

— Gal ir turiu, bet nenoriu apie ją kalbėti, kol nėra svaresnių 
įrodymų. 

— O kada jų bus? 

— Po valandos, o gal ir anksčiau. 

Inspektorius patrynė smakrą ir dvejodamas pažvelgė į mane. 

— Kad aš galėčiau perprasti jūsų mintis, pone Holmsai. Gal 
jūs turite galvoje tuos žvejų laivelius jūroje? 

— O ne, jie buvo per toli. 

— Na, tada Belamį ir tą jo dičkį sūnų? Jie tai jau neturėjo 
akies ant pono Maktersono. Negi jie kaip šiltą vilną suraitė mo- 
kytoją? 

— Ne, ne, jūs nieko neišpešite iš manęs, kol neįsitikinsiu 
savo versijos tikrumu,— pasakiau šypsodamasis.— Dabar, inspek- 
toriau, ir jūs, ir aš turime kibti į savo darbus. Jei užeitumėte pas 
snane vidurdienį, tai gal tada... 

Mūsų šneką netikėtai nutraukė vienas įvykis, labai paspartinęs 
bylos atomazgą. Staiga išgirdau triukšmingai atsidarant namo 
išorines duris, koridoriuje kažką klupinėjant, ir į kambarį įvirto 
Janas Merdokas — visas suniurkytas, išblyškęs, apdraskytais dra- 
bužiais — ir savo kaulėtomis rankomis ėmė graibytis baldų, kad 
nenugriūtų. 

. — Brendžio, duokit brendžio! — sušvokštė jis ir dejuodamas nu- 
virto ant sotos. 

Atėjo jis ne vienas. Įkandin jo pasirodė Stekherstas, be kepu- 
rės, uždusęs, beveik taip pat susitaršęs kaip ir jo mokytojas. 

— Taip, duokit brendžio! — šaukė jis.— Tas Žmogus jau mir- 
timi vaduojasi. Vos atvilkau jį čia. Pakeliui du kartus apalpo. 

Pusė stiklo gryno spirito stebuklingai padėjo. Pasiremdamas 
viena ranka, Merdokas kilstelėjo nuo sofos ir nusimetė nuo pečių 
apsiaustą. | 

— Dėl Dievo, duokite aliejaus, opijaus, morfijaus! — šaukė 
jis.— Ką tik turite, tik numalšinkite tą pragarišką skausmą! 

Mudu su inspektoriumi šūktelėjome išvydę tokį reginį. Jo 
pliki pečiai, nugara buvo taip pat kryžmais raudonais rumbais 
nudeginti kaip ir Fitsrojaus Makfersono. 

Matyt, Merdoką kankino klaikūs skausmai ne tik sužalotose 
vietose, nes vis nutrūkdavo kvėpavimas, veidas tamsėjo, tarpais, 
garsiai Žiopčiodamas, griebdavosi už širdies, kaktą išmušė pra- 
kaitas. Atrodė, kad jam atėjo paskutinioji. Mes vis pylėme jam 
į gerklę brendį, ir kiekvienas gurkšnis tarsi suteikdavo daugiau 
jėgų. Regis, ir pateptos aliejumi keistosios žaizdos ėmė mažiau 
skaudėti. Pagaliau jo galva sunkiai nusviro ant pagalvės. Iškan- 
kintas kūnas ieškojo paspirties paskutiniame gyvasties šaltinyje: 
jis lyg užmigo, lyg apalpo ir taip bent nuo kančių išsigelbėjo. 

Klausinėti Merdoką buvo neįmanoma, bet kai pavojus jo gy- 
vybei nebegrėsė, Stekherstas pasisuko į mane. 

— Viešpatie Dieve! — sušuko jis.— Kas gi čia yra? Kas jį taip 
sudorojo? 

— Kur jūs jį radote? 

— Ant kranto. Lygiai ten pat, kur vargšas Makfersonas galą 
gavo. Jei Merdoko širdis būtų tokia pat silpna kaip Maktersono, 
jo čia jau nebeturėtume. Ne kartą pamaniau, kad gyvo jo jau 
neparvesiu. Atgabenau jį pas jus, nes į mokyklą buvo per toli. 

'-— Ar matėte jį pliaže? 

— Ėjau skardžio viršūne, kai išgirdau jį šaukiant. Jis svir- 
duliavo kaip girtas prie pat vandens. Nubėgęs Žemyn, užmečiau 
jam ant pečių drabužius ir šiaip taip užvedžiau aukštyn. Dėl Die- 
vo, Holmsai, sutelkite visas savo jėgas bei gabumus ir negailėkite 
pastangų išgelbėti mūsų pakrantę nuo to prakeikimo, nes gyve- 
nimas jau darosi nebepakeliamas. Nejaugi jūs, visame pasaulyje 
išgarsėjęs Žmogus, negalite mums padėti? 

— Manau, kad galiu, Stekherstai. Eime su manim. Ir jūs, 
inspektoriau, eikite drauge. Pažiūrėsime, gal pasiseks perduoti 
žudiką į jūsų rankas. 

Palikę nugrimzdusį į nebūtį ligonį šeimininkės globai, mes 
visi trys nusileidome prie mirtį nešančios įlankos. Ant Žvyro pūp- 
sojo nukentėjusiojo palikta rankšluosčių ir drabužių krūvelė. Lė- 

tai, vorele, vedžiau savo bendrus pakrante. Įlankos didžiuma visai 
sekli, bet po pačiu skardžiu bangos buvo išmušusios keturių pen- 
kių pėdų gylio duobes. Kaip tik į tą vietą plaukdavo žmonės mau- 
dytis, nes ten buvo pasidaręs skaidraus it kristalas, žalsvo van- 
dens baseinas. Virš jo kyšojo skardžio papėdės uolos, kuriomis 
eidamas atidžiai žvalgiau vandens duobes. Kai pasiekiau giliausią 
ir pačią tykiausią, išvydau tai, ko ieškojau. 

— Plaukuotoji medūza! — sušukau triumfuodamas.—-Plaukuo- 
toji medūza! Štai jie, tie „liūto karčiai!“ 

Mano rodomas keistas daiktas tikrai buvo panašus į nurautus 
ir susivėlusius į kamuolį liūto karčius. Tas tumulas tysojo ant 
akmens apie tris pėdas po vandeniu — keistas, vis vibruojantis, 
pulsuojantis, gauruotas padaras, tarp kurio geltonų karčių švy- 
tėjo sidabrinės sruogos. Pabaisa lėtai ir sunkiai tai susitraukdavo, 
tai išsiplėsdavo. 

— Gana pridirbo ji bėdų! — sušukau.— Atėjo ir jai galas! Pa- 
dėkite, Stekherstai, pribaikime tą žudikę! 

Ties akmeniu, ant kurio plastėjo pabaisa, pasitaikė didžiulis 
riedulys, kurį pastūmėjome, ir jis garsiai pliūkštelėjo į vandenį, 
sukeldamas galybę purslų. Kai baseino paviršius nurimo, pama- 
tėme jį riogsant ant to akmens vandenyje. Kad pataikėme į savo 
auką, bylojo iš po riedulio tirtanti geltona plėvė. Iš ten sunkėsi 
tirštos kaip aliejus putos, drumsčiančios vandenį ir lėtai kylančios 
į paviršių. 

— Tai bent! Net žadą atėmė! — sušuko inspektorius.— Kas gi 
tai, pone Holmsai? Gimiau, augau šiame krašte, bet kaip gyvas 
nesu regėjęs tokio daikto. Sasekse tokių baidyklių nebūna. 

— Sasekso laimei, — atsakiau.— Matyt, ją čia bus atnešęs piet- 
vakarių škvalas. Eime visi pas mane, ir aš parodysiu jums šiurpų 
pasakojimą žmogaus, kuris visam gyvenimui įsiminė savo susiti- 
kimą su ta jūrų pabaisa. 

Grįžę į mano kabinetą, radome Merdoką tiek atsitokėjusį, kad 
jau galėjo atsisėsti. Tačiau jis vis dar tebebuvo apkvaitęs ir to- 
lydžio krūpčiojo nuo vis užeinančių sopulių. Neaiškiai tardamas 
žodžius, jis sakėsi neturįs supratimo, kas jam atsitikę, nebent tai, 
kad staiga pajutęs neapsakomą, jį visą pervėrusį skausmą: jam 
vos užtekę jėgų išbristi į krantą. 

— Štai ši knyga, — pasakiau imdamas nedidelį šokoladinį to- 
melį,— pirmoji pakišo man mintį kitaip pažvelgti į tą paslaptį, 
kuri šiaip galėjo likti niekad neatskleista. Ji vadinasi „Gyveni- 

mas gamtoje“, parašyta garsaus gamtos tyrinėtojo Dž. G. Vudo. 
Jis pats ko galo negavo susidūręs su ta baidykle, tad aprašymas 
remiasi pirminiu šaltiniu. Mokslinis jos pavadinimas — Cyanea 
capillata, ji kelia tokią pat grėsmę kaip ir kobra, tik jos prisilie- 
timas daug skausmingesnis už tos gyvatės įkirtimą. Leiskite man 
paskaityti ištrauką iš tos knygos: „Jei besimaudantis jūroje žmo- 
gus pamatytų plūduriuojant padriką rusvai gelsvų plėvių ir skai- 
dulų gniužulą, panašų į liūto karčių kuokštą, kuriame švyti si- 
dabro sruogos, tepasisaugo jo: tai Cyanea capillata, baisus dil- 
giklis, sukeliantis Žmogui mirtiną alergiją“. 

Ar begalima tiksliau aprašyti mūsų slėpiningąją pažįstamą? 
Toliau jis pasakoja, kaip plaukydamas Kento pakrantėje susidūrė 
su ta pabaisa. Autorius teigia tą gyvūną skleidžiant beveik ne- 
matomus penkiasdešimties pėdų ilgio siūlus. Patekusiam į tą 
nuodingą tinklą gresia mirtis. Tad susitikimas, kad ir per atstu! 
mą, Vudui vos nesibaigė tragiškai. 

„Neapsakoma daugybė čiuptuvėlių palieka ant kūno šviesiai 
rausvus rėžius, kuriuos sudaro (tiriant matyti) mažyčiai taškeliai 
ar pūslytės, tarsi turintys įkaitintą geluonį, smingantį į aukos 
nervų skaidulas.“ 

Tačiau, pasak autoriaus, tų rėžių skausmas yra mažiausias, 
palyginti su viso organizmo sopuliais. 

„Mane pervėrė skausmas krūtinėje, aš nugriuvau it peršautas. 
Pulsas sustojo, paskui ėmė baisiai daužytis širdis, lyg norėdama 
išsiveržti iš krūtinės.“ 

Jis ko nenumirė, nors buvo susidūręs su ta baisybe banguo- 
jančiame vandenyne, o ne mažoje, ramioje įlankėlėje. Autorius 
rašo vos galėjęs save atpažinti — toks buvęs išbalęs, susiraukšlė- 
jęs ir išsekęs jo veidas. Jis ėmęs gerti brendį, visą butelį išgėręs, 
ir tai išgelbėjo jam gyvybę. Stai ta knyga, inspektoriau. Aš pa- 
lieku ją jums, ir jūs įsitikinsite, kad joje smulkiai aprašyta tra- 
giška vargšo Makfersono mirtis. 

— Ir įsitikinsite mano nekaltumu,— gaižiai šyptelėjo Janas 
Merdokas.— Aš nekaltinu nei jūsų, inspektoriau, nei pono Holmso, 
nes jūsų įtarimai kilo visai natūraliai. Jaučiu ant nosies kabėjusio 
arešto išvengęs lik todėl, kad spėjau lygiai taip pat nukentėti 
kaip ir vargšas mano draugas. 

— Ne, pone Merdokai. Aš jau buvau aptikęs siūlo galą, ir, 
įei būčiau galėjęs šįryt išeiti iš namų, kada ketinau, ko gero, man 
būtų pavykę išgelbėti jus nuo to siaubingo susidūrimo. 

— Bet kaip jums, pone Holmsai, galėjo tai ateiti į galvą? 

— Matote, aš ryte ryju įvairiausias knygas, ir, kas keisčiau- 
sia, atmintyje išlieka visokiausių smulkmenų. Žodžiai „liūto kar- 
čiai“ nedavė man ramybės. Žinojau juos jau matęs kažkokiame, 
man visai netikėtame kontekste. Matote, čia aprašytas tas pa- 
daras. Neabejoju jį plaukus vandens paviršiumi, kai Makfersonas 
išvydo tą čiuptuvėlių gniužulą ir tik tais žodžiais sugebėjo mus 
perspėti apie siaubūną, atėmusį jam gyvybę. 

— Na, pagaliau nuo manęs bent nuplauta įtarimo - dėmė,— 
pasakė Merdokas, lėtai keldamasis nuo sofos.— Norėčiau jums šį 
bei tą paaiškinti, nes žinau, kokia kryptimi ėjo tardymas. Aš tik- 
rai mylėjau panelę Belami, bet nuo tos dienos, kai ji pasirinko 
mano draugą Makfersoną, troškau tik padėti jai. Aš pasitraukiau 
į šalį ir pasitenkinau tarpininko vaidmeniu. Jie manimi pasitikėjo, 
ir aš dažnai nešiodavau jų laiškelius. Kadangi ji buvo man tokia 
brangi, aš nuskubėjau pirmas pranešti jai apie mūsų draugo mirtį, 
nes bijojau kitą tai padarysiant daug staigiau ir šiurkščiau. Ji 
nenorėjo pasakoti jums apie mūsų santykius, kurių galėjote nesu- 
prasti, bijojo ir mane įskaudinti. O dabar, jei leisite, norėčiau 
grįžti į savo kambarį ir kuo greičiausiai gulti į lovą. 

Stekherstas ištiesė ranką. 

— Visų mūsų nervai buvo įtempti kaip stygos,— pasakė jis.— 
Atleiskite man, Merdokai, už tai, kas įvyko tarp mūsų. Ateityje 
mes geriau suprasime vienas kitą.— Jie abu išėjo draugiškai 
apsikabinę. 

Inspektorius liko ir tylėdamas spoksojo į mane, išvertęs savo 
buliaus akis. 

— Tai bent galvelė žmogaus! — pagaliau pratrūko jis.— Aš 
skaičiau apie jūsų žygius, bet niekad netikėjau. Ir sumesk tu man 
taip viską! 

Aš tik papurčiau galvą: tokių liaupsių klausytis man neleido 
orumas. 

— Iš pradžių viskas ėjo vangiai, nedovanotinai vangiai. Jei 
lavoną būtume radę vandenyje, būčiau greičiau susigaudęs. Rankš- 
Žuostis suklaidino mane. Vargšui buvo ne galvoje šluostytis, to- 
dėl pamaniau jį nesimaudžius. Nė į galvą neatėjo apie kokią 
jūrų pabaisą, puolančią žmogų, todėl ir nuklydau į lankas. Zinote, 
inspektoriau, aš dažnai leisdavau sau pasišaipyti iš policijos džen- 
telmenų, tai, va, Cyanea capillata kone atkeršijo man už Skotlend 
Jardą. 

DAMA SU šYDU 


Ponas Šerlokas Holmsas aktyviai dirbo seklio darbą dvide- 
šimt trejus metus, iš jų septyniolika aš jam talkinau ir apraši- 
nėjau jo tiriamus nusikaltimus, tad galima įsivaizduoti, kokią 
galybę užrašų turėjau sukaupęs. Todėl visad vargau ne ieškoda- 
mas siužetų, o atsirinkdamas juos iš tos gausybės. Lentynose iš- 
rikiuota ilga mano dienynų eilė, aplankai su dokumentais — 
tikras laimikis studijuojančiam ne tik kriminalistiką, bet ir pas- 
kutinio Viktorijos laikotarpio visuomeninius bei politinius skan- 
dalus. Dėl pastarųjų esame gavę nemažai sunerimusių autorių 
laiškų, maldaujančių neplėšti jų šeimos garbės, netepti jų pro- 
tėvių gero vardo. Tie žmonės gali būti ramūs. Šerlokas Holmsas 
visad pasižymėjo diskretiškumu, visad rūpestingai saugojo savo 
profesinę garbę, ir tai daro įtaką, kai renkuosi jo tirtus įvykius 
savo atsiminimams, todėl tegul niekas nesijaudina dėl galimo 
piktnaudžiavimo jų pasitikėjimu. Tad aš griežtai smerkiu kai kie- 
no neseniai parodytas pastangas pagrobti ir sunaikinti tuos už- 
rašus. Šių neteisėtų veiksmų sumanytojas žinomas, ir jei jie pa- 
sikartos, ponas Holmsas įgaliojo mane pranešti visą tą istoriją 
apie suinteresuotą politiką, švyturį bei dresiruotą kormoraną 
būsiant paskelbtą visuomenei. Vienas skaitytojas tikrai supras, 
apie ką kalbu. 

Būtų klaidinga manyti, kad kiekviena Holmso tirta byla duo: 
davo galimybę pasireikšti jo stebuklingai nuojautai bei pastabu- 
mui, tom Dievo jam duotom dovanom, kurias stengiuosi iškelti 
savo atsiminimuose. Kartais kokia byla jam per pakaušį išeidavo, 
kol susidorodavo su ja, o sykiais, žiūrėk, viskas eina kaip iš 
pypkės. Bet pačios baisiausios Žmonių tragedijos dažnai siejosi 
su tokiomis bylomis, kurios mažiausiai teikė progos toms stul- 
binančioms Holmso savybėms atsiskleisti. Apie vieną tokį atsi- 
tikimą dabar aš ir papasakosiu; pakeisiu veikėjų pavardes, veiks- 
mo vietą, tik ne pačius faktus. 

Vieną rytmetį (tai įvyko baigiantis 1896 metams) aš gavau 
Holmso paskubomis brūkštelėtą raštelį — prašė užeiti pas jį. 
Atvykęs prirūkytame nors kirvį kabink kambaryje radau pagyve- 
nusią, itin apkūnią, moliniškos išvaizdos moteriškę, sėdinčią 
priešais mano draugą. 

— Čia ponia Merilou iš Saut Brikstono,— mostelėjęs ranka, su- 
pažindino mus.— Ponia Mcrilou leidžia rūkyti, tad galite mė- 

gautis savo bjauriu įpročiu, Votsonai. Ponia Merilou papasakojo 
įdomią istoriją, kuria užsiėmus gali prireikti ir jūsų pagalbos. 

— Jei tik galėsiu... 

— Matote, ponia Merilou, jei aš eisiu pas ponią Ronder, man 
bus geriau turėti liudytoją. Jūs perduokite tą mano pageidavimą 
prieš mums atvykstant. 

— Viešpatie Dieve! — sušuko mūsų viešnia.— Pone Holmsai, 
ji taip trokšta su jumis susitikti, kad dėl jos galite nors visą 
parapiją su savim atsivesti. 

— Tada mes ateisime tuoj po pusiaudienio. Bet pirmiau dar 
noriu pasitikslinti faktus. Jei pakartotumėte juos, tai ir daktaras 
Votsonas žinotų, kas ten pas jus dedasi. Sakėte, kad ponia Ron- 
der gyvenanti pas jus septynerius metus, o jūs tik vieną kartą 
regėjusi jos veidą. 

— Dievas mato, geriau būčiau neregėjusi! — vėl šūktelėjo po- 
nia Merilou. 

— Kiek supratau, jis baisiai sužalotas? 

— Zinote, pone Holmsai, kažin ar pasakytum ten išvis esant 
veidą — va, koks jis. Mūsų pienininkas sykį užmetė akį į ją, 
žiūrinčią pro antro aukšto langą, ir paleido iš nagų savo bidoną — 
užliejo pienu visą mano gėlyną prie gatvės. Va, koks jos veidas! 
Kai tąsyk pamačiau ją — netyčia užtikau be šydo,— tai toji iš 
karto užsidengė veidą ir pasakė: „Dabar, ponia Merilou, bent 
bus aišku, kodėl aš visad nešioju šydą“. 

— Ar jūs žinote ką nors apie jos ankstesnį gyvenimą? 

— Ničnieko. 

— Ar ji pateikė kokią rekomendaciją, kai atėjo pas jus nuo- 
motis kambario? 

— Ne, pone, bet ji pateikė gryną pinigą ir, teisybę sakant, 
nemažą. Dėjo ant stalo ketvirčio nuomą iš anksto ir nepradėjo 
jokių kalbų apie jokias sąlygas. Mūsų sunkiais laikais negi gali 
vargšė moteriškė kaip aš atsisakyti tokio nuomininko? 

— Ar ji sakė, kodėl pasirinko jūsų namą? 

— Manasis atokiau nuo kelio ir nuošalesnis už kitus. Be to, 
aš imu viengungius ir pati neturiu šeimos. Mano galva, ji dai- 
rėsi ir kitur, bet sumetė mano namą labiausiai jai tiksiant. Jai 
norisi vienatvės, ir ji moka už ją. 

— Tai sakote ją slepiant veidą visad, nuo pat pradžių po 
šiai dienai, išskyrus tą atsitiktinį kartą? Nieko sau istorija! Net 
labai įdomi, ir visai nesistebiu jus norint ją atskleisti. 

— Norėti tai aš nieko nenoriu, pone Holmsai, man viskas 
gerai, kol gaunu nuomą. Tai ramiausia iš visų nuomininkių, su 
ja nėra jokios bėdos. 

— Tai kas jums neduoda ramybės? 

— Jos sveikata, pone Holmsai. Pažiūrėti — kaip žvakė gęsta. 
Tr kažkas labai slegia jai širdį. Kartais kad sušuks: ,„Zmogžu- 
dystė!“ O sykį girdėjau va ką: „Tu — žvėris, beširdis žvėris! 
Pabaisa!“ Ji taip rėkė naktį, ir jos balsas ėjo skradžiai visą na- 
mą, mane net šiurpas nukratė. Tai rytą nueinu aš pas ją ir sakau: 
„Ponia Ronder, jei jums. guli koks sunkumas ant širdies, tai 
eikite pas kunigą, sakau, arba į policiją. Rasi, kas norint jums 
pagelbėtų“.—,,Dėl Dievo, tik ne policija! — surėkė ji.— Ir kuni- 
gas nieko nebepakeis, kas nutiko. Tačiau,— sako ji, — man labai 
palengvėtų, jei kas prieš mano mirtį sužinotų tiesą.“ Taip sakė ji. 
„Nagi, sakau, jei nenorite turėti reikalų su valdžios žmonėmis, 
tai yra tas seklys, apie kurį skaitėme.“ Persiprašau, pone Holmsai. 
O ji ir nusitvėrė to pasiūlymo. „Kaip tik tokio žmogaus man rei- 
kia,— sako ji.— Keista, kad anksčiau apie tai nepagalvojau. At- 
veskite jį čia, ponia Merilou, ir jei jis nenorės eiti, pasakykite, 
kad esu laukinių žvėrių tramdytojo Ronderio žmona. Pasakykite 
tai ir pridėkite vietovės Abas Parva pavadinimą.“ Štai ji dar už- 
rašė: „Abas Parva“. „Tada jis tikrai ateis, jei yra toks Žmogus, 
kokį manau jį esant.“ | 

— Zinoma, kad ateisiu,— atsakė Holmsas.— Labai ačiū, ponia 
Merilou. Dabar norėčiau truputį pasitarti su daktaru Votsonu. 
Būsime užsiėmę iki lančo. Pas jus į Brikstoną atvyksime apie 
trečią valandą. 

Vos tik mūsų viešnia iškrypavo iš kambario — kitaip ponios 
Merilou būdo judėti nepavadinsi,— Šerlokas Holmsas it tigras 
šoko prie laikraščių segtuvų krūvos, sudėtos kampe. Keliolika 
minučių girdėjau šlamant vartomus lapus, o paskui Holmsas šūk- 
telėjo iš pasitenkinimo, matyt, rado, ko ieškojo. Buvo taip įsi- 
karščiavęs, kad ir liko sėdėti ant grindų sukryžiuotomis kojomis 
kaip koks Buda tarp didelių segtuvų. Vieną jų turėjo atsivertęs 
ant kelių. 


— Toji byla anuomet man nedavė ramybės, Votsonai. Va, tai 
rodo mano pastabos paraštėse. Prisipažįstu, kad negalėjau joje 
susigaudyti, bet buvau įsitikinęs tardytoją klystant. Argi nepri- 
simenat Abas Parvos tragedijos? 

— Ne, neprisimenu. 


331 


— O tada jūs jau gyvenote su manimi. Bet, tiesą pasakius, 
mano žinios apie tą įvykį labai paviršutiniškos. Neturėjau jokių 
duomenų, ir niekas iš suinteresuotųjų neprašė mano paslaugų. 
Gal norėtumėte mesti akį į tuos tragedijos aprašymus? 

— O gal jūs trumpai drūtai papasakotumėte man? 

— Mielai. Man bepasakojant, gal ir pats prisiminsite. Tada 
Ronderio pavardė buvo žinoma. Jis buvo vieno populiariausio 
cirko savininkas, konkuravo su Vomveldu bei Sengeru: Tačiau 
yra įrodymų jį ėmus gerti ir kad tuo metu, kai įvyko tragedija, 
jis ir jo cirkas jau buvo palaida bala. Cirkui sustojus pernakvoti 
Abas Parvoje, mažame Berkšyro miestelyje, įvyko siaubingas da- 
lykas. Jie traukė į Vimbldoną, o čia: tik nakvojo, nes vaidinti to- 
kiame kaimelyje jiems neapsimokėjo. 

Be kitų Žvėrių, cirkas turėjo labai puikų Šiaurės Afrikos liūtą. 
Jį vadino Sacharos karaliumi. Abu Ronderiai, vyras ir žmona, 
rodė su juo visokius triukus narve. Va, čia yra vaidinimo nuo- 
trauka, kurioje matyti didžiulis, į kiaulę panašus Ronderis ir jo 
gražuolė žmona. Per kvotą liudytojai sakė liūtą kai kada imdavus 
siautėti, bet, kaip paprastai esti, kasdienis bendravimas baimę 
sumenkina, ir apie galimą pavojų niekas negalvojo. 

Visad vakare liūtą šėrė Ronderis arba jo žmona. Kartais jie 
maitindavo žvėrį drauge, kartais kuris vienas jų, bet kitiems ne- 
leisdavo, nes manė, jei jie nešiosią liūtui maistą, šis nieko pikto 
jiems nedarysiąs. Ir tą vakarą prieš septynerius metus jie abu 
nuėjo pas liūtą, kai atsitiko baisus dalykas, kurio detalės niekad 
nebuvo atskleistos. 

Apie vidurnaktį visą cirką pakėlė baisus liūto riaumojimas ir 
moters klyksmas. Artistai ir patarnautojai išbėgo iš savo palapi- 
nių su žibintais rankose ir išvydo baisų vaizdą. Per dešimtį jardų 
nuo atviro narvo gulėjo Ronderis giliais nagų rėžiais sumaitotu 
pakaušiu, o prie pat jo durų aukštielninka tysojo ponia Ronder, 
užgulta riaumojančio liūto. Zvėris taip sudraskė jai veidą, kad 
niekas nemanė ją išliksiant gyvą. Keletas cirkininkų, vadovauja- 
mų galiūno Leonardo ir klouno Grigso, kartimis nuvarė liūtą 
į narvą ir tuoj užrakino. Buvo manyta, kad žvėris metėsi ant 
Ronderių, jiems atidarius narvą. Daugiau nieko įdomaus per kvotą 
nesužinota, tik pridursiu, kad moteris, nešama į furgoną, kuriame 
gyveno su vyru, kliedėdama vis šaukusi: „Bailys! Bailys!“ Tik 
po šešių mėnesių ji galėjo duoti parodymus, ir per kvotą prisie- 

kusieji nedvejodami priėjo išvadą Ronderį žuvus dėl nelaimingo 
atsitikimo. 

— O argi galėjo jie ką kita nutarti? 

— Aišku, kad galima su tokia išvada sutikti. Tačiau jauna- 
jam Edmundsui iš Berkšyro policijos nedavė ramybės pora klau- 
simų. Tas vaikinas, dievaži, ne iš kelmo spirtas! Vėliau jį perkėlė 
į Alahabadą. Per jį aš ir susipažinau su ta byla, nes jaunuolis 
buvo užėjęs pas mane ir mudu išrūkėme keletą pypkių ją nagri- 
nėdami. 

— Toks liesas, šviesiaplaukis vyrukas? 

— Na, matote, sakiau, kad jūs anksčiau ar vėliau 'išgramdysit 
iš panagių tą įvykį. 

— Bet kas kėlė jam nerimą? 

— Mums abiem kilo daug klausimų. Buvo velniškai sunku 
atkurti visą įvykių eigą. Na kad ir į liūto kailį įlindus. Ką jis 
daro? Jis laisvas. Drykteli kelis šuolius į priekį Ronderio link. 
Tas apsisuka bėgti — nagų dryžiai jam ant pakaušio. Pasivijęs 
liūtas partrenkia jį ant žemės. Po to, užuot šuoliavęs sau toliau 
ir pabėgęs, jis grįžta ir puola prie pat narvo esančią moterį, par- 
verčia ją ir ima draskyti veidą. Paskui tie jos šūksniai lyg ir 
byloja Ronderį pametus ją bėdoje. Bet kaipgi galėjo tas vargšas 
jai padėti? Matote, išeina šiokia tokia painiava. 

— Kur nematysi! 

— Ir dar vienas dalykas. Tik dabar jį prisiminiau. Liudytojai 
sakė, kad, liūtui riaumojant, moteriai klykiant, pasigirdo ir siaubo 
apimto vyro riksmas. | 

— Aišku, rėkė Ronderis. 

— Bet kaip galėjo jis rėkti, jei jo galva buvo jau suknežinta? 
O kad girdėjo vyro ir moters sumišusius balsus, tvirtino, regis, 
bent du liudytojai. 

— Mano manymu, tuo metu jau šaukė visas cirkas. Galėčiau 
paaiškinti ir kitus dalykus. 

— Mielai paklausysiu. 

— Kai liūtas išsprūdo, jie buvo drauge per dešimtį jardų nuo 
narvo. Vyras apsisuko ir buvo partrenktas žemėn. Moteriai top- 
telėjo galvon užsidaryti nuo liūto narve. Vienintelė vieta apsi- 
saugoti nuo žvėries. Moteriai pribėgus prie durų, liūtas metėsi 
ant jos ir parbloškė žemėn. Ji pyko ant vyro, kam jis pasisuko 
bėgti ir tuo įsiutino Žvėrį. Jei jie būtų sutikę jį akis į akį, gal būtų 
galėję sutramdyti. Dėl to ji ir šaukė: „Bailys!“ 

— Puiku, Votsonai! Tik vieno dalyko nepersijosi per rėtį. 

— Kokio? | 

— Jei jie abu buvo per dešimtį žingsnių nuo narvo, tai kaip 
liūtas išsprūdo? 

— Gal jie turėjo priešų, ir tie paleido žvėrį. 

— O kodėl jis taip nuožmiai puolė Ronderius? Juk buvo pra- 
tęs Žaisti su jais, išdarinėti narve visokius triukus. 

— Galimas daiktas, kad tas pats priešas kaip nors įsiutino 
Jl. 

Holmsas susimąstė ir keletą minučių tylėjo. 

— Žinote, Votsonai, galiu šį tą pasakyti jūsų teorijos naudai. 
Ronderis tikrai turėjo daug priešų. Edmundsas man pasakojo 
Ronderį buvus baisų, kai užsipildavo akis. Didelis kaip trinka 
mušeika visus keikdavo, tuoj griebdavo kiekvienam už atlapų. 
Manau, kad tie mūsų viešnios minėti šūksniai: „Pabaisa, išsigi- 
mėlis!“ siejasi su naktį užėjusiais brangiojo velionio prisimini- 
mais. Tačiau visi mūsų spėliojimai yra tuščios kalbos, kol netu- 
rime visų faktų. Votsonai, ant bufeto yra šalta kurapka ir butelis 
vyno. Papildykime savo energijos išteklius prieš kelionę pas 
damas. 

. Kai privažiavome prie ponios Merilou namo, jo šeimininkė 
savo apskritučiu stotu jau buvo užtvėrusi tos kuklios buveinės 
tarpdurį. Be abejo, jai labiausiai rūpėjo neprarasti pelningos nuo- 
mininkės, tad, prieš vesdama mus pas ją, šeimininkė tiesiog mal- 
davo nesakyti ir nedaryti nieko, kas galėtų privesti prie taip ne- 
pageidaujamos baigties. Apraminę šeimininkę, nusekėme įkandin 
jos nušiurusiu taku užtiestais laiptais ir buvome atvesti į paslap- 
tingosios nuomininkės kambarį. 

Tai buvo mažas, pridvisęs, matyt, retai vėdinamas būstas, nes 
jo gyventoja beveik iš jo neišeidavo. Už tai, kad žvėris laikė už 
grotų, likimas sakytum ją nubaudė ir pačią uždarė į narvą. Ji 
sėdėjo suklypusiame krėsle tamsiausiame kambario kampe. Dau- 
gelį metų ji mažai judėjo, ir tai neigiamai atsiliepė jos figūrai, 
kuri kadaise, matyt, buvo puiki, nes ir dabar jos apvalios formos 
išliko patrauklios. Tankus, tamsus šydas dengė moters veidą iki 
viršutinės lūpos, tad buvo matyti tik nuostabiai graži burna ir 
švelniai apskritas smakras. Nė kiek neabejojau ją buvus gražuolę. 
Jos balsas taip pat buvo malonus. 

— Mano vardas jums, pone Holmsai, tikriausiai girdėtas, — 
prabilo ji, — tad pamaniau, gal dėl to jūs ir ateisite pas mane. 

— Jūs nesuklydote, gerbiamoji ponia, tik nesuprantu, iš kur 
žinote mane domintis jūsų byla. 

— Apie tai sužinojau, kai mane, jau pasveikusią, tardė Berk- 
šyro policijoje ponas Edmundsas. Deja, aš jam melavau. Ko gero, 
būtų buvę išmintingiau pasakius tiesą. 

— Paprastai visad išmintingiau yra sakyti tiesą. Bet kodėl 
jūs melavote? 

— Mat nuo mano žodžių priklausė kito Žmogaus likimas. Aš 
žinojau jį esant niekam tikusį, tačiau jo prapulties nenorėjau 
turėti ant savo sąžinės. Juk mes buvome tokie artimi. 

— O dabar jums niekas nekliudo sakyti tiesos? 

— Ne, pone. Minėtasis asmuo mirė. 

— Tai kodėl jums nepapasakojus visko, ką žinote, polici- 
jai? 

— Todėl, kad turiu skaitytis dar ir su kitu žmogumi. Tas ki- 
tas — tai aš pati. Aš negalėčiau pakelti viešumo bei skandalo, 
kuris po policijos apklausos garsiai nuskambėtų. Gyventi man 
liko neilgai, ir aš noriu ramiai numirti. Tačiau visą laiką ieško- 
jau išmintingo žmogaus, kuriam galėčiau papasakoti savo siau- 
bingą istoriją, kad, man mirus, viskas būtų suprantama. 

— Ponia, jūs liaupsinate mane. Antra vertus, esu pareigingas 
žmogus ir negaliu pažadėti, kad, išklausius jūsų pasakojimo, pa- 
reigos jausmas nevers manęs pranešti policijai ką tik sužinotų 
faktų. 

— Manau, kad nevers, pone Holmsai. Esu neblogai susipaži- 
nusi su jūsų charakteriu bei darbo metodais, nes keletą metų 
sekiau jūsų veiklą. Skaitymas — vienintelis man likimo paliktas 
malonumas, tad neblogai gaudausi, kas dedasi pasaulyje. Na, 
šiaip ar taip, aš vis dėlto pasinaudosiu proga išlieti širdį, o jūs 
žinokitės su tais mano tragedijos faktais. Man vis tiek bus leng- 
viau jums viską papasakojus. 

— Mudu su draugu mielai paklausysime jūsų istorijos. 

Moteris pakilo ir išėmė iš stalčiaus vyriškio nuotrauką. Be 
abejo, tai buvo profesionalus akrobatas, puikaus sudėjimo, nu- 
fotografuotas sukryžiuotomis didžiulėmis rankomis ant plačios 
krūtinės, o jo šypsena iš po tankių ūsų bylojo jį esant savimi 
pasitikintį, daugelio pergalių išlepintą vyrą. 

— Čia Leonardas, — pasakė ji. > 

— Tai tas galiūnas, davęs parodymus? 

— Tas pats. O čia —mano vyras. 

Jo veidas buvo baisus — kiaulės ne kiaulės, o gal greičiau 
nešė į šerno snukį, nes tiesiog baugino savo žvėriškumu. Leng- 
vai galėjai įsivaizduoti tą bjaurią burną čiaumojant ar putojant 
iš pasiutimo, mažas blogas akis piktai šaudant į visas puses. 
Niekšas, mušeika, galvijas -— visa tai atspindėjo ta stambių žiau- 
nų tizionomija. 

— Tos dvi nuotraukos padės jums, džentelmenai, suprasti 
visą istoriją. Aš buvau vargšė, cirko arenos pjuvenose augusi 
mergaitė. Nė dešimties metų neturėdama, jau šokinėjau pro lan- 
ką. Kai suaugau, tas Žmogus pamilo mane, jei gašlius jo geidų- 
lius galima vadinti meile, ir nelemtą dieną tapau jo žmona. Aš 
patekau į pragarą, ir tas šėtonas, mano vyras, kankino mane kaip 
išmanė. Cirke visi žinojo apie jo elgesį su manimi. Jis būdavo man 
neištikimas, o jei aš nusiskųsdavau, tai jis pririšęs plakdavo 
mane rimbu. Žmonės gailėjosi manęs ir nekentė Ronderio, bet 
ką jie galėjo padaryti? Visi bijojo jo, nes visad būdavo baisus, 
o kai nusigerdavo, galėjo ir žmogų užmušti. Jį nuolat traukdavo 
atsakomybėn dėl žmonių įžeidinėjimo bei grasinimo susidoroti 
jėga, dėl žiauraus elgesio su gyvuliais, bet jis turėjo daugybę 
pinigų ir jam buvo nusispjauti į baudas. Geriausi žmonės išėjo 
iš mūsų, cirkas ėmė krikti. Tik Leonardas ir aš palaikėme jį, pa- 
dedami mažojo klouno Džimo Grigso. Jam, vargšeliui, sunkiai 
sekėsi juokinti publiką, bet jis darė, ką galėjo, kad suvestume 
galą su galu. 

Paskui mudu su Leonardu pamažu suartėjome. Jūs matote, 
koks jis buvo. Dabar aš žinau, kas per menkystė slypėjo tame 
puikiame kūne, bet šalia mano vyro jis atrodė tikras angelas 
Gabrielius. Jis užjautė mane, padėjo man, kol galop mūsų drau- 
gystė virto meile, stipria, aistringa meile, apie kurią aš svajojau, 
bet niekad nesitikėjau patirti. Mano vyras įtarė mus, bet man 
atrodo, kad jis buvo ne tik mušeika, bet ir bailys, o Leonardo, 
vienintelio iš visų, jis bijojo. Jis keršydavo jam savaip —kan- 
kindavo mane labiau negu anksčiau. Vieną naktį Leonardas iš- 
girdo mano riksmą ir atbėgo prie mūsų iurgono. Tik per plauką 
tą naktį neįvyko tragedija, ir mudviem su Leonardu pasidarė aiš- 
ku — mums jos neišvengti. Mano vyras nemoka su žmonėmis 
gyventi. Mes nutarėme jį turint mirti. 

Leonardas turėjo gerą, išradingą galvą. Jis viską ir suplanavo. 
Tai sakau ne norėdama visą kaltę jam suversti, nes tada buvau 
pasiryžusi veikti su juo ranka rankon ir viskuo gyvenime dalytis. 

Man niekad nebūtų užtekę proto tokiam planui sugalvoti. Mes 
padarėme buožę — Leonardas padarė ją ir prie jos švininės gal- 
vos pritaisė penkias plienines vinis smaigaliais į priekį ir tokiais 
tarpais, kad panėšėtų į liūto leteną. Ja Leonardas turėjo nudėti 
mano vyrą ir sudaryti regimybę, esą mūsų išleistas liūtas nu- 
galabijęs šeimininką. 

Buvo tamsu, nors akį durk, kai ėjome su vyru, kaip paprastai, 
šerti liūto. Su savimi nešėmės žalios mėsos cinko kibire. Leo- 
nardas tykojo mūsų už didžiulio furgono, kurį turėjome aplenkti 
eidami į narvą. Tačiau kažko užgaišo, mes praėjome pro jį, bet 
jis pirštų galais ėmė sėlinti paskui mus, ir staiga išgirdau smūgį, 
sutraiškiusį vyro galvą. Mano širdis suspurdėjo iš džiaugsmo, 
Šokau į priekį ir atstūmiau liūto narvo velkę. 

Ir tada atsitiko baisus dalykas. Jūs turbūt esate girdėję, kaip 
greitai žvėrys užuodžia žmogaus kraują, kaip jis jaudina juos. 
Per akimirksnį liūtas instinktyviai pajuto užmuštą žmogų. Vos 
tik atvėriau narvą, žvėris pašoko ir dryktelėjo ant manęs. Leo- 
nardas galėjo išgelbėti mane, jei būtų pribėgęs ir, trenkdamas 
buože liūtui, nuvaręs jį nuo manęs. Bet jis pametė galvą. Iš 
siaubo jis ėmė rėkti ir apsisukęs nubėgo. Tą akimirką liūto iltys 
susmigo man į veidą. Aš jau buvau apkvaitusi nuo jo karštos, 
dvokiančios dvasios ir vos jutau skausmą. Bandžiau rankomis 
atstumti nuo savęs didžiulius, garuojančius, kruvinus nasrus, 
klykdama šaukiausi pagalbos. Kaip per sapną jutau sukrutus visą 
cirką, mačiau bėgant vyrus, Leonardą, Grigsą bei kitus plėšiant 
mane iš žvėries letenų. Toks paskutinis to šiurpaus įvykio pri- 
siminimas, o paskui slinko ilgi, be sąmonės mėnesiai. Kai atsi- 
tokėjau ir pamačiau save veidrodyje, keikiau liūtą iš visos širdies, 
bet ne už tai, kad mane sumaitojo, o kad nepribaigė manęs. Tada, 
pone Holmsai, aš troškau vienut vieno dalyko, ir man pakako 
pinigų tai įvykdyti. Aš norėjau savo veidą paslėpti nuo visų 
žmonių akių ir apsigyventi ten, kur niekas iš pažįstamų negalėtų 
manęs rasti. Daugiau neturėjau ko veikti ir tą savo troškimą įgy- 
vendinau. Vargšas sužeistas žvėris nušliaužė į urvą numirti. Tai 
toks Judžinijos Ronder galas. 

Nelaimingajai moteriai baigus pasakoti, visi sėdėjome nuš- 
čiuvę. Po kiek laiko Holmsas ištiesė savo ilgą ranką ir paglostė 
moteriai plaštaką su tokia nuoširdžia užuojauta, kokią retai kam 

— Vargšė,— prašneko jis,— vargšė moteris! Tikrai nežinomi 
pono Dievo keliai. Jei anapus nebus atlyginta už patirtas kančias, 
tai koks žiaurus pokštas tas mūsų gyvenimas... O kas nutiko Leo- 
nardui? 

— Aš daugiau nei mačiau, nei žinios gavau iš jo. Gal ir be 
reikalo mano širdis krauju užverda jį prisiminus. Dabar aš; liūto 
nuograuža, taip pat negaliu tikėtis jo meilės kaip ir tos neūžau- 
gos išsigimėlės, kurias cirkas vežioja po visą kraštą ir rodo žmo- 
nėms. Bet moters meilė taip greit neišblėsta. Jis paliko „mane 
liūto naguose, nelaimėje, tačiau aš negalėjau atiduoti jo į kar- 
tuves. Man buvo vis tiek, kas bus su manimi. Ar gali būti kas 
nors baisesnio už dabartinį mano gyvenimą? Bet aš išsaugojau 
Leonardą nuo jo užsitarnauto likimo. 

— O dabar jis miręs? 

— Praėjusį mėnesį maudydamasis nuskendo netoli Margito. 
Apie jo mirtį skaičiau laikraštyje. 

— O kur jis padėjo tą penkianagę buožę? Ir sugalvok tu man 
tokį įrankį! Pats išradingiausias dalykas šioje istorijoje. 

— Nežinau, pone Holmsai. Prie mūsų naktavietės buvo kalk- 
duobė, kurios apačioje žaliavo gili kūdra. Gal jos dugne... 

— Na, tiek to, dabar tai nesvarbu. Juk byla nutraukta. 

— Taip,— pakartojo moteris,— byla nutraukta. 

Mes pakilome eiti, bet kažkas moters balse privertė Holmsą 
sustoti. Jis mikliai atsisuko į ją. 

— Jūsų gyvenimas priklauso ne tik įums,— pasakė jis.— Ne- 
sumanykite kėsintis į jį. 

— O kam jis reikalingas? 

— Ką gali žmogus žinoti? Jau pats pavyzdys, kaip reikia 
kantriai nešti savo kryžių, yra puiki pamoka visam mūsų nekant- 
riam pasauliui. 

Moters atsakas buvo baisus. Ji pakėlė šydą ir žengė į šviesą. 

— Įdomu, ar galėtumėte tai pakelti? — paklausė ji. 

Mane apėmė siaubas. Jokiais žodžiais neapsakysi tokio veido, 
kurio iš esmės nebuvo. Dvi puikios, gyvybe virpančios akys liūd:- 
nai žvelgė iš baisių, randais išvarpytų griuvenų, dar labiau pa- 
brėždamos reginio šiurpumą. Holmsas kilstelėjo ranką, išreikš- 
damas gailestį bei užuojautą, ir mudu išėjome iš kambario. 

Kai po dviejų dienų aplankiau draugą, jis kiek išdidžiai pa- 
rodė mažutį melsvą ilakonėlį. Ant jo užklijuota raudona etiketė 

bylojo ten esant nuodus. Atidarius pasklido malonus migdolų 
kvapas. 

— Ciano rūgštis? 

— Taigi. Gavau paštu, taip pat ir šį raštelį: „Siunčiu jums 
savo pagundą. Paklausiau jūsų patarimo“. Manau, Votsonai, ga- 
lite atspėti jį atsiuntusios narsios moters vardą. 


ĮVYKIS SENAJAME SOSKUME 


Šerlokas Holmsas ilgam prigludo prie nedidelio mikroskopo. 
Dabar jis išsitiesė ir triumiuodamas atsisuko į mane. 

— Tai klijai, Votsonai,— pasakė jis.— Be jokios abejonės, 
klijai. Zvilgtelėkite pro mikroskopą į tuos paskleistus objektus. 

Aš pasilenkiau prie mikroskopo ir ėmiau jį fokusuoti pagal 
savo regėjimą. 

— Matote plaukelius? Tai pūkeliai nuo vilnonio švarko. Pil- 
kos dėmės — dulkės. Kairėje matyti epitelio žvyneliai. O tie rudi 
gumulėliai centre, aišku, — klijai. 

— Ką gi,— atsitiesdamas nusijuokiau,— turiu imti jūsų žo- 
džius už gryną pinigą. Ar tai ką nors nulems? 

— Ir dar kaip! Puikiausias įrodymas, — atsakė jis.— Atsime- 
nate įvykį Sent Pankrase? Šalia negyvo policininko buvo rasta 
kepurė. Kaltinamasis neigia ją esant jo. Bet jis daro rėmus pa- 
veikslams ir nuolat naudoja klijus. 

— „Ar jūs tiriat tą įvykį? 

— Ne. Mano draugas Meriveilis iš Skotlend Jardo prašė 
manęs užmesti akį į tą bylą. Kai aš susekiau pinigų padirbėją, 
atradęs jo rankogalių siūlėse cinko ir vario dulkelių, jie pradėjo 
suvokti mikroskopo svarbą. Turi ateiti naujas klientas, bet vė- 
luoja. Beje, Votsonai, ar išmanote ką nors apie lenktynes? 

— Turiu išmanyti. Joms išleidžiu pusę savo pensijos už su- 
žeidimą. 

— Tada atstositc man „Parankinį vadovą po hipodromą“. 
Kas per vienas seras Robertas Norbertas? Ar ką sako jums tas 
vardas? 


— Šį bei tą sako. Jis gyvena Senajame Soskume, tai aš gerai 
žinau, nes ten praleidau vieną vasarą. O pats Norbertas kartą vos 
nepateko į jūsų akiratį. 

— Kokiu būdu? “ 

— Ogi jis per arklių lenktynes Niumarkete rimbu išplakė 
gerai žinomą palūkininką Semą Bruerį iš Kerzono gatvės. Vos 
neužmušė žmogaus. 

— A, čia jau įdomiau. Ar jis dažnai taip smaginasi? 

— Jis turi pavojingo žmogaus reputaciją. Didžiausias Ang 
lijos nutrūktgalvis jojimo take. Prieš keletą metų buvo antras 
Grand nešonal lenktynėse su kliūtimis. Jis tiesiog pavėlavo gim- 
ti. Regentystės laikais būtų buvęs aukštuomenės pažiba: puikus 
sportininkas, azartiškas lošėjas lenktynėse, damų numylėtinis ir 
taip paskendęs skolose, kad, ko gero, jau niekad nebeišplauks 
į paviršių. 

— Nuostabu, Votsonai! Trumpai drūtai, bet puikiai apibūdi- 
note žmogų. Sakyčiau, kad jau pažįstu jį. Na, o dabar gal galė- 
tumėte pasakyti, kas tas Senasis Soskumas? 

— Tik tai, kad namas apsuptas Šoskumo parko, kuriame yra 
garsusis Soskumo žirgynas ir jojykla žirgams treniruoti. 

— O jo vyriausiasis treneris — Džonas Meisonas. Nesistebė- 
kite, Votsonai, kad jį žinau, nes mano rankose jo laiškas. Bet 
pakalbėkime dar apie Soskumą, juk jūs dabar man didžiausias 
informacijos šaltinis. 

— ŠSoskumas garsus savo spanieliais,— tęsiau.— Apie juos 
išgirsite kiekvienoje šunų parodoje. Ypatinga Anglijos veislė. Tie 
šunys — Senojo Šoskumo šeimininkės pasididžiavimas. 

— Tai sero Roberto Norberto žmona? | 

— Seras Robertas nevedęs, ir, manding, dėl to, turint „galvoje 
jo asmenines savybes, tik visiems geriau. Jis gyvena pas savo 
našlę seserį ledi Beatrisę Folder. 

— Jūs norite pasakyti ją gyvenant pas jį? 

— Ne, ne! Dvaras — jos velionio vyro sero Džeimso nuosa- 
vybė. Norbertas į jį ir nepretenduoja. Ledi Beatrisė gauna rentą 
iki gyvos galvos, o paskui valdos pereis vyro broliui. 

— O broliukas Robertas, ko gero, prašvilpia tą rentą? 

— Ko gero. Jis yra velnių priėdęs vaikinas ir gerokai nuodija 
jai gyvenimą. Tačiau girdėjau ją esant labai prisirišusią prie 
brolio. Bet ar kas nutiko Šoskume? 

— Tai ir aš norėčiau žinoti. E, rodos, pagaliau ateina tas 
vyrukas; jis viską ir papasakos mums. 

Durys atsivėrė, ir mūsų vaikinukas įvedė į kambarį aukštą, 
stropiai nusiskutusį vyrą griežto ir ryžtingo veido, būdingo Žžmo- 

nėms, treniruojantiems arklius ir berniukus. Ponas Džonas Mei- 
sonas, matyt, buvo sočiai ragavęs ir vienos, ir kitos duonos ir, 
sakytum, veltui jos nevalgė. Jis oriai nusilenkė ir atsisėdo į 
Holmso nurodytą kėdę. 

— Jūs, pone Holmsai, gavote mano laišką? 

— Taip, bet jis nieko man nesako. 

— Dalykas per daug subtilus, kad galėčiau jį išsamiai apra- 
šyti laiške. Ir per daug keblus. Todėl galiu iškloti jį tik prie 
keturių akių. 

— Prašom, mes jūsų paslaugoms. 

— Pirmiausia, pone Holmsai, aš manau mano šeimininką 
serą Robertą išėjus iš proto. 

Holmsas pakėlė antakius. 

— Čia Beikerio, o ne Harlėjaus * gatvė, — atsakė Holmsas.— 
Beje, kodėl jūs taip manote? 

— Matote, pone, žmogus, turėdamas savo sumetimų, gali 
keistai pasielgti kartą kitą, bet kai jis nuolat viską keistai ima 
daryti, tada pradeda lįsti galvon tokios mintys. Man regis, kad 
dėl Soskumo ristūno Princo ir Derbio lenktynių jam susisuko 
galva. 

— Jūs treniruojate tą žirgą? 

— Tai geriausias ristūnas Anglijoje, pone Holmsai. Jau aš 
žinau, ką sakau. O dabar norėčiau būti visai atviras, nes žinau 
jus esant garbingus Žmones ir tai, apie ką kalbėsime, neišeisiant 
už šio kambario sienų. Jis paskendęs iki ausų skolose, ir tos 
lenktynės — jo paskutinė viltis. Viską, ką jis susikrapštė ir susi- 
skolino, pastatė už tą žirgą pačiomis palankiausiomis sąlygomis. 
Kai seras Robertas pradėjo lažybas, už jį statė beveik šimtą, o 
dabar — keturiasdešimt. 

— Bet kodėl lažiniai krito, jei arklys toks geras? 

— Zmonės nežino, koks jis. Seras Robertas muilina agentams 
akis. Išveda apžiūrai Princo brolį. Siaip neįmanoma jų atskirti, 
bet, bėgdamas farlongą **, Princas aplenkia jį per du korpusus. 
Jis galvoja tik apie tą arklį ir lenktynes. Visa jo ateitis priklauso 
nuo jų sėkmės. Tik tomis lenktynėmis dar šiaip taip ginasi nuo 
žydų. Jei Princas nelaimės, jam galas. 

— Padėtis, atrodo, tikrai dramatiška, bet kaip pasireiškia čia 
jo beprotybė? 


* Londono gatvė, kurioje įsikūrę madingi gydytojai. 
** Anglų ilgio matas, lygus 201.17 m. 

-— Pirmiausia užtenka į jį pasižiūrėti. Jis nemiega naktimis. 
Jis kiaurą parą arklidėje. Jo akys paklaikusios. Matyt, nervai 
neatlaiko tokios įtampos. O kaip jis elgiasi su ledi Beatrisel. 

— O! Tai ką jis dafo? 

— Jie visad buvo geriausi draugai. Jųdviejų ir skoniai vie- 
nodi, ir ji myli arklius taip pat karštai kaip ir jis. Kas. rytą, tą 
pačią valandą, ji, būdavo, atvažiuoja pas mus pasidžiaugti jais. 
Ypač ji mylėjo Princą. Kai tik tas išgirsta per žvyrą atidardant 
ratus, tuoj pastato ausis ir išrisnoja laukan prie karietos savo 
cukraus atsiimti. Bet dabar tie apsilankymai liovėsi. 

— Kodėl? 

— Atrodo, kad dingo visa jos meilė arkliams. Jau kokia. sa- 
vaitė, kai ji pravažiuoja pro arklidę ir net nepasisveikina. 

— Tai gal jie susibarė? 

— Jie turėjo mirtinai susiėsti. Kaip kitaip jis būtų prieš ke- 
letą dienų atidavęs jos numylėtą nelyginant savo vaiką spa- 
nielį? Nuvežė jį už trijų mylių į Krendalį seniui Barnsui — jis 
laiko „Žaliojo drakono“ smuklę. 

— Tikrai keista. 

— Ir išvis, kaip ji, turėdama silpną širdį ir vandenligę, ga- 
lėjo tiek su juo bičiuliautis — jis kas vakarą praleisdavo:po porą 
valandų jos kambaryje. Jis galėjo daryti, kas įam tik ant seilės 
užeidavo, nes ji buvo jam tikrai gera ir atlaidi draugė. Bet toji 
jų draugystė irgi nutrūko. Dabar jis net į jos pusę nežiūri. Ji 
prislėgta, paniurusi, net gerti ėmė, pone Holmsai, beveik kas va- 
karas girta kaip dūmas. 

— Ar prieš tą jų susvetimėjimą ji negėrė? 

— Ne, kodėl, pakeldavo stiklą kitą, bet dabar visą butelį per 
vakarą ištuština. Tai man sakė Stivensas, vyresnysis liokajus. 
Viskas pasikeitė, pone Holmsai, ir čia bręsta kažkokia velniava. 
Va, kad ir šeimininkas. Ką jis daro naktimis senosios .koplyčios 
rūsyje? Ir kas per vienas tas tipas, su kuriuo jis ten susitinka? 

Holmsas patrynė rankas. 

— Teskite, pone Meisonai. Darosi vis įdomiau jūsų klausytis. 

— Vyresnysis liokajus pastebėjo jį ten einant, nors lijo kaip 
iš kibiro, buvo dvylikta nakties. Kitą vakarą aš nėjau gulti, ir, 
žiūriu, šeimininkas tikrai vėl kažkur susiruošė. Mudu su Stivensu 
jį pasekėm, tik labai nervinomės, nes jei būtų pastebėjęs, skau- 
džiai mums būtų atsirūgę. Kai įsiunta, jis pasidaro baisus Žžmo- 
gus, duoda rankoms valią neatsižvelgdamas į nieką. Todėl bi- 

jojome per daug prie jo prisiartinti, bet vis dėlto matėme, kur 
jis eina. Jis pasuko prie koplyčios griuvėsių, turinčių blogą šlo- 
vę, o ten jo laukė žmogus. 

— O kas tai per griuvėsiai su bloga šlove? 

- Matote, pone, parke stovi sena, sugriuvusi koplyčia. Ji 
tokiai sena, kad niekas negali pasakyti, kada statyta. O po ja 
yra rūsys, apie kurį paėjęs blogas gandas. Dieną tai apleista, 
niūri, drėgna vieta, o naktį retas mūsų apylinkės žmogus iš- 
drįstų prie jos prisiartinti. O šeimininkui niekas nebaisu, jis nieko 
gyvenime nebijo. Bet ką jam ten veikti vidurnaktį? 

— Palaukit! — atsiliepė Holmsas.— Jūs sakėte ten buvus ir 
kitą Žmogų. Tai galėjo būti kas nors iš jūsų arklininkų arba tar- 
nas iš namų. Jums reikėjo tik įsidėmėti jį ir paskui išklausinėti. 

— Ten buvo ne mūsiškis. 

— Iš kur žinote? 

— Todėl, kad mačiau jį, pone Holmsai, iš arti kitą naktį. Seras 
Robertas pasisuko ir praėjo pro mus — mane ir Stivensą, dreban- 
čius it triušių porelė krūmuose, nes tą naktį truputį švietė mė- 
nulis. Paskui girdim — eina tas kitas. Jo mes tai nebijojome. Kai 
seras Robertas atsitolino, mes išlindome iš krūmų ir apsimetėme, 
na, kad vaikštinėjame gėrėdamiesi mėnesiena ir jį užėję visiškai 
atsitiktinai ir netikėtai. „Sveikas, drauguži, iš kur toks nematy- 
tas?“— sakau jam. Matyt, jis mūsų nebus išgirdęs ateinant, tai 
atsigręžęs kad sužviegs ne savo balsu, tarsi patį velnią būtų iš 
pragaro išvydęs, ir davė į kojas, kiek tamsoje valiojo. O nešėsi 
gerai, reikia jam atiduoti duoklę. Per minutę jo jau nebuvo nei 
girdėti, nei regėti, tad, kas jis per vienas, taip ir nesužinojome. 

— Bet jūs gerai matėte jį mėnesienoje? 

— Taip, ir galėčiau prisiekti, kad tai buvo tikras šunsnukis, 
patamsių gaivalas. Ką toks tipas gali turėti bendro su seru Ro- 
bertu? 

Kurį laiką Holmsas sėdėjo susimąstęs. 

— Kas namuose daugiausia bendrauja su ledi Beatrise Fol- 
der? — pagaliau paklausė, 

— Jos kambarinė Kerė Evans. Jau penkerius metus ji tarnauja 
poniai, 

— Ir, be abejo, yra jai atsidavusi? 

Ponas Meisonas nesinagiai pasimuistė, | 

— Atsiduoti tai atsidavusi,— pagaliau pratarė,— tik negalė- 
čiau pasakyti kam, 

— O! — šūktelėjo Holmsas. | 

— Tiek to. Nenorėčiau teršti savo lizdo. 

— Suprantu, pone Meisonai. Padėtis ir taip ganėtinai aiški. 
Daktarui Votsonui apibūdinus serą Robertą, supratau, kad mote- 
rys negali jam atsispirti. O gal brolis su seseria dėl to ir šusi- 
barė? ų 
— Apie tuos skandalingus ryšius jau seniai visi kalbėjo. 

— Bet ji galėjo to ir nežinoti. Tarkim, ji visai neseniai tai 
pastebėjo. Sesuo nori atsikratyti tokios kambarinės, o brolis 
neleidžia. O ji, vargšė ligonė, nepajėgia pasipriešinti jo užma- 
čioms. Nekenčiama tarnaitė vis trinasi apie ją. Sesuo su broliu 
nesikalba, pykstasi, ima gerti. Įsiutęs seras Robertas atima iš 
jos mylimą šunį. Na, ar nepanašu į tiesą? 

— Gal ir panašu, bet čia dar ne viskas. 

— Teisybė, ne viskas. Kyla klausimas, kaip jų santykiai sie- 
jasi su naktiniais vizitais į senąją koplyčią. Va, tai ir nelimpa 
prie mūsų versijos. 

— Taigi kad nelimpa. Ir dar šis tas, kas man irgi nelimpa 
prie nieko. Kodėl serui Robertui prireikė atkasti lavoną? 

Holmsas kaipmat išsitiesė savo krėsle. 

— Mes aptikome tai tik vakar, po to, kai buvau jau parašęs 
jums. Vakar seras Robertas išvyko į Londoną, tai mudu su Sti- 
vensu nuėjome į tą rūsį. Viskas ten buvo po senovei, tik viename 
kampe pamatėme mirusiojo liekanas. 

— Tikiuosi, kad pranešėte policijai? 

Mūsų svečias kreivai šyptelėjo. 

— Kažin ar ją tai sudomintų.. Buvo tik kaukolė ir keli kau- 
lai. Gal kokio tūkstančio metų senumo. Bet anksčiau jų ten ne- 
buvo. Galiu prisiekti, ir Stivensas patvirtins. Kažkas sudėjo juos 
į kampą ir uždengė lenta; o iki tol tas kampas visad buvo tuščias. 

— Tai ką darėte? 

— Nieko. Palikome, kaip buvo. | 

— Išmintingai pasielgėte. Tai sakote, vakar seras Robertas 
buvo išvykęs. Ar jis jau grįžo? 

— Laukiame parvažiuojant šįvakar. 

— Kada seras Robertas atidavė sesers šunį? 

— Kaip tik šiandien bus savaitė, Vargšas padaras staugė prie 
senojo šulinio stoginės, o seras Robertas tą rytą vėl buvo pa- 
dūkęs. Tai jis kad čiups šunį, jau maniau, nugalabins jį. Bet jis 
įdavė spanielį mūsų žokėjui Sendžiui Beinui ir liepė nugabenti 

seniui Barnsui į „Žaliąjį drakoną“, kad jo akys daugiau čia to 
šuns nematytų. 

Užsidegęs pačią seniausią ir labiausiai pridvokusią pypkę, 
Holmsas susikaupęs sėdėjo ir tylėjo. 

— Pone Meisonai, man dar ne visai aišku, kuo galėčiau būti 
jums naudingas,— pagaliau pasakė jis.— Ar negalėtumėte sukon- 
kretinti savo prašymo? 

— Gal šitai labiau jį sukonkretins, pone Holmsai,— pasakė 
mūsų svečias. 

Jis išsiėmė iš kišenės kažką susuktą į popierių ir, atsargiai 
išvyniojęs, pakišo mums apdegusį kaulą. 

Holmsas dėmesingai apžiūrėjo jį. 

— Iš kur jį gavote? 

— Po ledi Beatrisės kambariu, rūsyje, yra centrinio šildymo 
krosnis. Kurį laiką jos nekūreno, bet neseniai seras Robertas pa- 
siskundė šaląs ir vėl ją užkūrė. Krosniakurys yra vienas mano 
vaikinų — Haris. Siandien rytą jis atėjo pas mane nešinas tuo 
daiktu, kurį rado semdamas pelenus. Jam iš karto nepatiko tas 
kaulas. | 

— Man jis irgi nepatinka,— pasakė Holmsas.— Ką jūs, Vot- 
sonai, apie jį pasakysite? 

Kaulas buvo labai apdegęs, bet man nė kiek nekėlė abejonių 
jo vieta Žmogaus kūne. 

— Čia žmogaus šlaunikaulio viršutinė galvutė, — pasakiau. 

— Taigi! Holmsas labai surimtėjo.— Kada tas vaikinas užkuria 
krosnį? 

— Kas vakarą ir užkūręs išeina. 

— Tai naktį ten gali užeiti, kas nori? 

— Teisybė, pone. 

— Ar galima ten įeiti iš lauko? 

— Iš kiemo yra vienos durys. Pro kitas duris pateksi laiptais 
į koridorių, kuris eina į ledi Beatrisės kambarį. 

— Pone Meisonai, atrodo, kad pas jus vyksta negražūs, sa- 
kyčiau, netgi bjaurus dalykai. Tai sakote, sero Roberto vakar 
vakare nebuvo namie? 

— Ne, nebuvo. 

— Taigi ne jis degino kaulus? 

— Ne, ne jis. 

— Kaip vadinasi ta jūsų minėta smuklė? 

— „Žaliasis drakonas“. 

— Ar galima toje jūsų Berkšyro pusėje gerai pažvejoti? 

Dabar dorojo trenerio veidas aiškiai bylojo jį manant sutikus 
dar vieną nevisprotį ir taip rūpesčių pilname jo gyvenime. 

— Girdėjau, pone, malūno upelyje esama upėtakių, o Holo 
ežere — lydekų. 

— Ką gi, neblogai. Mudu su Votsonu — apsigimę meškerio- 
tojai, ar ne, Votsonai? Ateityje galėsite mus rasti ,Žaliajame dra- 
kone“. Jau šį vakarą ten būsime. Gal nedera nė sakyti, kad mums, 
pone Meisonai, matytis nepageidautina, bet raštelį galite atsiųsti, 
ir. prireikus aš visad jus susirasiu. Kai nuodugniau susipažinsiu 
su padėtimi, pranešiu jums savo nuomonę. 

Štai kodėl gražų gegužės vakarą mudu su Holmsu važiavome 
pirmos klasės vagonu, ketindami išlipti mažytėje ŠSoskumo sto- 
telėje, kurioje traukinys sustodavo tik pareikalavus. Virš mūsų 
galvų regztis buvo įspūdingai nukrautas meškerėmis, ritėmis bei 
krepšiais. Išlipus Soskume, vežikas greitai mus nuvežė į senos 
mados užeigos namus, kur mus sutikęs smagus šeimininkas 
Džozaija Barnsas karštai įsitraukė į mūsų žvejybos planų jų apy- 
linkėje aptarimą. 

— Kaip tas jūsų Holo ežeras? Ar pagausim ten lydekų? — pa- 
klausė Holmsas. 

Smuklininko veidas apsiniaukė. 

— Ten nieko neišdegs, pone. Bemeškeriodami galite patys 
atsidurti vandenyje. 

— Kaip tai vandenyje? 

— Matote, seras Robertas baisiai nekenčia visokių šniukštinė- 
tojų apie savo jojyklą. Jei jūs, du svetimi žmonės, imsite trintis 
apie jo arklides, jis, aišku kaip dieną, griebs jus už pakarpos. 
Ir, Dievas mato, tikrai jūsų nepaglostys. Anas niekam į dantis 
nežiūrės, ne toks Žmogus. 

— Girdėjau, kad jo arklys dalyvaus Derbio lenktynėse? 

— Taip, ir tas jo kumeliukas velniškai geras. Mes, vietiniai, 
visi pastatėme už jį visus savo pinigus, seras Robertas taip pat. 
O jūs,— jis mus įdėmiai nužvelgė,— o jūs patys kartais nelošiate 
lenktynėse? 

— Oi, ne! Mes pavargę londoniečiai, ir mums reikia tik gero, 
tyro Berkšyro oro. 

— Na, tai pataikėte į pačią tą vietą. Ko ko, o šito mums ne- 
trūksta. Bet turėkite galvoje, ką sakiau apie serą Robertą. Jis iš 

tų, kurie pirmiau dės jums į sprandą, o paskui ims kalbėtis. Lai- 
kykitės atokiau nuo parko. 

— Būtinai, pone Barnsai! Mes iš tolo jo lenksimės. Beje, 
koks gražus jūsų spanielis, kurs inkščia priemenėje... 

— Kur nebus. Tikras Soskumo veislės. Nėra geresnės visoje 
Anglijoje. 

— Aš pats — didelis šunų mylėtojas, — prisipažino Holmsas.— 
Jei ne paslaptis, tai kiek toks gražuolis jums atsiėjo? 

— Pone, toks šuo — ne mano kišenei. Man jį dovanojo pats 
seras Robertas. Todėl ir turiu laikyti jį pririštą, nes, jei paleis- 
čiau nuo pavadėlio, tuoj pat nurūktų į savo buvusius namus. 

— Na, Votsonai, keli koziriai pateko į rankas, — pasakė Holm- 
sas, išėjus šeimininkui.— Nebus lengva mums čia suktis, bet per 
porą dienų vis tiek turėtume kai ką suuosti. Beje, seras Robertas, 
girdėjau, dar Londone. Tai šią naktį galėtume įsibrauti į jo, gink 
Dieve, nekliudomas valdas be baimės gauti į sprandą. Man reiktų 
kelis dalykus pasitikrinti. 

— Ar jau turite kokią versiją, Holmsai? 

— Tik tai, Votsonai, kad maždaug prieš savaitę kažkoks įvy- 
kis visiškai pakeitė visų ŠSoskumo namiškių gyvenimą. Kas tai 
per įvykis? Galima spėlioti tik iš jo padarinių. O jie labai keisti 
ir įvairūs. Bet jie turėtų mums padėti, nes pilka, be įvykių byla 
yra beveik neįkandama. Nagi, pasvarstykime duomenis. Brolis 
nustoja lankyti mylimą seserį ligonę. Atiduoda jos numylėtą šunį. 
Jos šunį, Votsonai! Ką jums tai rodo? 

— Nieko, išskyrus tai, kad brolis užsiuto. 

— Gali būti ir taip. Bet yra ir kita galimybė. Toliau nagri- 
nėkime padėtį nuo jų kivirčo, jei toks įvyko, pradžios. Ponia už- 
sidaro savo kambaryje, keičia įpročius, išvažiuoja tik tarnaitės 
lydima, nebesustoja prie arklidžių pasidžiaugti mylimu arkliu ir, 
matyt, ima stipriai gerti. Viską aprėpiau, teisybė? 

— O kur vizitai į koplyčią? 

— Čia jau bus kita mąstymo kryptis. Jos yra dvi, ir labai 
prašyčiau jų nepainioti! A kryptis, kurią sieju su ledi Beatrise, 
turi kažkokį miglotą, nelemtą atspalvį, ar ne? 

— Aš čia nieko nesusigaudau. 

— O dabar imkime B kryptį, kurią sieju su seru Robertu. Jis 
kraustosi iš galvos dėl tų Derbio lenktynių — jam būtina laimėti, 
nes yra žydų rankose, kiekvienu momentu gali bankrutuoti, ir 
tada visi jo lenktynių žirgai atitektų kreditoriams. Jis yra dabar 

įvarytas į kampą padūkėlis. Gyvena išlaikomas sesers. Jos tar- 
naitė — jam paklusnus įrankis. Kol kas neklystu, ar ne? 

— O rūsys? 

— Tiesa, tas rūsys... Tegul tai bus tik skandalingas spėji- 
mas, „diskutuotina hipotezė, bet, tarkim, Votsonai, serą Robertą 
nužudžius seserį... 

— Brangusis Holmsai, tai tiesiog neįmanomas dalykas. 

— Gal ir jūsų teisybė, Votsonai. Seras Robertas — garbingos 
šeimos atžala. Bet argi nepasitaiko tarp erelių maitvanagio? Nagi 
pasvarstykime šitą hipotezę. Jis negali bėgti iš Anglijos, nes 
plikas kaip tilvikas. Tik Soskumo Princui laimėjus Derbio lenk- 
tynių taurę, jis praturtėtų. Todėl jis negali kelti kojos iš ŠSosku- 
mo. Bet jam reikia atsikratyti savo aukos lavono ir surasti ledi 
Beatrisės pakaitalą. Kadangi tarnaitė — jo patikėtinė, tai padaryti 
nėra neįmanoma. Jie galėjo nugabenti lavoną į rūsį, kur niekas 
nesilanko, galėjo ir paslapčia naktį sudeginti krosnyje — juk liko 
mūsų jau matytas įkaltis. Ką pasakysite, Votsonai? 

— Na, viskas įmanoma, jei tarsim jūsų šiurpų spėjimą esant 
tiesą. 

— Rytoj reiktų atlikti mažutį eksperimentą, kuris patvirtintų 
arba paneigtų mano hipotezę. O tuo tarpu, Votsonai, idant pa- 
teisintume savo užkietėjusių Žvejų reputaciją, siūlau pasikviesti 
mūsų šeimininką stiklui jo paties vyno ir užvesti labai rimtą, 
išsamią kalbą apie ungurius bei kuojas, kas, atrodo, turėtų nu- 
tiesti kelią į jo širdį. O beplepant gali gi žmogui ant seilės užeiti 
kokia vietinė paskala, kuri ir mums praverstų. 

Kitą rytą Holmsas apsižiūrėjo mus pamiršus namie blizges 
jaunoms lydekaitėms gaudyti, dėl ko negalėjome tą dieną žvejoti. 
Apie vienuoliktą valandą išėjome pasivaikščioti, ir Holmsas pasi- 
prašė leidžiamas išsivesti juodąjį spanielį. 

— Štai ir atėjom,— pasakė jis, mums prisiartinus prie aukštų 
parko vartų, papuoštų heraldiniais grifais.— Apie vidurdienį, taip 
esu pono Barnso informuotas, senoji dama važiuoja pakvėpuoti 
tyru oru. Kol atkelia vartus, karieta turi sulėtinti greitį. Kai ji 
jau pravažiuos pro vartus, bet dar nebus įsibėgėjusi, norėčiau, 
kad jūs, Votsonai, sustabdytumėte vežėją ir ko nors jo paklaus- 
tumėte. Į mane nekreipkite dėmesio. Aš užeisiu, va, už to bugienio 
krūmo ir stebėsiu, kas man reikia pamatyti. 

Ilgai budėti neteko. Po penkiolikos minučių išvydome pa- 
grindine alėja atriedant didelę atvirą karietą, pakinkytą dviem 

puikiais, aukštai kojas metančiais palšiais. Holmsas su šunimi 
lindėjo už krūmo. O aš, nerūpestingai mosikuodamas lazdele, 
dairiausi ant kelio. Išbėgęs vartininkas atkėlė vartus. 

Arkliai sulėtino žingsnį, ir aš galėjau gerai apžiūrėti ka- 
rietos keleives. Kairėje sėdėjo lino plaukais raudonskruostė jauna 
moteris įžūliomis akimis. Dešinėje kūpsojo pagyvenusi, gunkte- 
lėjusi persona, apsimuturiavusi pečius ir galvą skaromis bei ša- 
likais — jau iš tolo galėjai suprasti ją esant ligonę. Kai arkliai 
įsuko į kelią, aš ryžtingai pakėliau ranką ir, vežėjui sustojus, 
pasiklausiau, ar seras Robertas Soskume. 

Tuo metu iš krūmų išlindo Holmsas ir paleido spanielį. 
Džiaugsmingai lodamas, jis metėsi prie karietos ir stryktelėjo 
ant jos laiptelių. Tada per akimojį audringas šuns džiaugsmas 
virto įsiūčiu, ir jis piktai grybštelėjo už ponios sijono. 

— Važiuok, važiuok! — pasigirdo šiurkštus balsas. 

Vežėjas suplakė arklius, o mes likome stovėti ant kelio. 

— Na, Votsonai, viskas aišku kaip ant delno, — kalbėjo Holm- 
sas, segdamas pavadėlį prie spanielio antkaklio.— Vargšas apsi- 
džiaugė pamatęs šeimininkę, o pasirodė ten svetimą žmogų esant. 
Sunys neapsirinka. Ė 

— Ir balsas vyriškas! — šūktelėjau. | 

— Taigi. Dar vieną kozirį gavome į rankas, bet vis tiek, Vot- 
sonai, reikia labai atsargiai lošti. 

Mano draugo numatyti tai dienai darbai, ko gero, buvo at- 
likti, ir pagaliau mes išbandėm savo žvejybos reikmenis malūno 
upelyje, tad vakarienei valgėme upėtakius. Ir tik tuomet Holmsas 
vėl ėmė nerimti. Ir vėl mes atsidūrėme tame pačiame kaip ir 
rytą kelyje, einančiame į parko vartus. Prie jų juodavo aukšta ti- 
gūra — mūsų laukė treneris Džonas Meisonas, su kuriuo susipa- 
žinome Londone. 

— Labas vakaras, džentelmenai,— pasisveikino jis.— Gavau 
jūsų, pone Holmsai, raštelį. Seras Robertas dar negrįžo, bet gir- 
dėjau jo laukiant šį vakarą. 

— Ar ta koplyčia toli nuo namų? — paklausė Holmsas. 

— Geras mylios ketvirtis. 

— Tada dėl jo galime būti ramūs. 

— Tik ne aš, pone Ilolinsal. Kai tik jis grįš, tuoj ims manęs 
ieškoti ir klausinėti apie Princą. 

— Aišku. Ką gi, mums reiks apsleiti be jūsų, pone Meisonai. 
Tik nuveskite mus prie tos koplyčios ir tada galėsite eiti sau. 

Be mėnulio buvo tamsu, nors akį durk, bet Meisonas tvirtai 
vedė mus per prižėlusią pievą, kol priešais išdygo dar tamsesnis 
juodulys — senoviška koplyčia. Mes jėjome pro apgriuvusią an- 
gą — buvusį portiką, ir mūsų vedlys, klupinėdamas ant plytgalių, 
nuėjo į vieną kampą, kur statūs laiptai leidosi į rūsį. Uždegęs 
degtuką, jis apšvietė gūdų reginį — niūrų, pelėsiais bei drėgme 
trenkiantį, griūvančiomis sienomis rūsį, išmūrytą iš vos ap- 
ir akmeniniais, o vienoje pusėje jie siekė net tamsoje vos įžiū- 
rimą kryžminį skliautą. Holmsas užsidegė savo žibintą, kurio 
ryški geltona šviesa apšvietė liūdną vaizdą. Žibinto spinduliai 
atsimušė į karstų plokšteles, papuoštas grifiu ir karūna — šios 
senos šeimos herbu, su kuriuo jos nariai nesiskyrė net mirę. 

— Pone Meisonai, jūs minėjote kažkokius kaulus. Gal paro- 
dytumėte juos prieš išeidamas? 

— Jie čia, šiame kampe.— Treneris nuėjo skersai rūsį ir stai- 
ga nustebęs sustojo prie žibinto nušviesto kampo.— Bet jų jau 
nėra, — išstenėjo jis. 

— Taip ir maniau, kad neberasime,— nusijuokęs pasakė Holm- 
sas,— kaulų pelenus, kad kaip, dar ir dabar rastume toje krosnyje, 
kurioje jų dalis jau sudegė. 

— Bet kodėl, po šimts, kažkam prireikė deginti kaulus žmio- 
gaus, mirusio prieš kokį tūkstantį metų? — paklausė Džonas Mei- 
sonas. 

— Tam mes čia ir atėjome, kad tai sužinotume,— atsakė 
Holmsas.— Gali prireikti mums ilgiau pasidarbuoti, tad prašom 
daugiau negaišti ir grįžti namo. Tikiuosi, kad iki ryto įminsime 
tą mįslę. 

Džonui Meisonui išėjus, Holmsas ėmė labai atidžiai apžiū- 
rinėti karstus, kurių patys seniausi, centre, buvo dar saksų, pas- 
kui stovėjo ilga eilė su normanų Hiugų ir Odų vardais, kol ga- 
lop pasiekėme serą Viljamą ir serą Denisą Folderį. Tik po geros 
valandos Holmsas aptiko švininį karstą, stovintį eilės gale, prie 
įėjimo į rūsį. Išgirdau jį šūktelėjus iš pasitenkinimo, o iš skubotų, 
ryžtingų veiksmų supratau Holmsą radus tai, ko ieškojo. Jis 
labai rūpestingai su lupa apžiūrėjo sunkaus antvožo kraštus. 
Paskui išsitraukė iš kišenės trumpą laužtuvėlį dėžėms atidaryti, 
įkišo jį į plyšį ir ėmė kelti dangčio priekį, kurį prilaikė vos ke- 
letas veržlių. Traškėdamas braškėdamas jis pakilo, bet kojūgalis 
laikėsi, tad vidaus buvo matyti dar labai mažai, kai įvyko ne- 

numatytas dalykas. 

Kažkas viršuje ėjo per koplyčią. Tvirtais, greitais žingsniais 
žengė Žmogus, žinąs, ko atėjo, ir kelią, kuriuo ėjo. Zibintas nu- 
švietė laiptus, o po akimirkos gotikinėje angoje pasirodė vyras. 
arklidžių žibintas, kurį laikė priešais save, metė šviesą į jo val- 
dingą, dideliais ūsais veidą piktomis akimis, žaibuojančiomis po 
visus rūsio kampus, kol pagaliau, degdamos mirtina neapykanta, 
jos įsmigo į mus. 

— Kas, po velniais, tokie esate? — sugriaudėjo jis.— Ką čia 
veikiate mano valdose? — Neišgirdęs iš mūsų atsakymo, jis porą 
laiptelių palypėjo žemyn ir užsimojo didžiule lazda, kurią turėjo 
su savimi.— Ko tylite?! — riaumojo jis.— Kas jūs? Ką čia daro- 
te? — Jis ėmė sukti iškeltą lazdą. 

Užuot pasitraukęs, Holmsas žengė prie jo. 

— Sere Robertai, aš taip pat turiu jus kai ko paklausti,— 
pasakė griežčiausiu balsu.— Kas gi čia? Ir kaip pateko čionai? 

Jis apsisuko ir atplėšė karsto antvožą. Zibinto šviesoje išvy:+ 
dau senos moters lavoną, suvyniotą nuo galvos iki kojų į paklo- 
dę. Bespalviame, jau irstančiame veide styrojo raganiška, kumpa 
nosis ir aštrus smakras, o į mus žvelgė migloto stiklo akys. 

„ Baronetas šūktelėjo, susvyravo ir atsirėmė į akmeninį sarko- 
fagą. | 

— Kaip jūs sužinojote? — žioptelėjo jis. O paskui vėl griebėsi 
savo šiurkščios ir agresyvios laikysenos:— O kas jums darbo?! 

— Mano pavardė — Holmsas, Serlokas Holmsas, — pasakė ma- 
no draugas.— Gal teko girdėti? Na, šiaip ar taip, aš, kaip ir visi 
dori piliečiai, laikau savo pareiga ginti įstatymus. Man regis, 
turėsite už daug ką atsakyti. 

Seras Robertas vėl užsiplieskė pykčiu, bet ramus Holmso bal- 
sas, santūri laikysena jį greitai numaldė. 

— Pone Holmsai, kaip prieš Dievą galiu prisiekti, kad čia 
nieko blogo,—pasakė jis.— Aplinkybės liudija mano nenaudai, aš 
tai suprantu, bet kitaip pasielgti negalėjau. 

— Būčiau laimingas, Jei galėčiau jums pritarti, bet bijau, kad 
jums reiks pasiaiškinti policijal. 

Seras Robertas gūžtielėjo savo galingais pečiais. 

— Na, jei reiks, tai reiks, nieko nepadarysi. Bet dabar eime 
į namus, ir, man papasakojus visą istoriją, patys galėsite spręsti. 

Po penkiolikos minučių mes jau buvome, sprendžiant iš nu- 
blizgintų šaunamųjų ginklų, išdėliotų po stiklu, senojo namo 
ginklinėje. Tame patogiai apstatytame kambaryje seras Robertas 
trumpam mus paliko. Sugrįžo vedinas dviem žmonėmis: mums 
jau karietoje matyta raudonskruoste jauna moterimi ir nediduku, 
žiurkės fizionomija vyruku, kuris sliūkino vis vogčiomis į mus 
pasižvalgydamas. Abu jie atrodė visiškai suglumę — matyt, baro- 
netui nebuvo kada jiems aiškinti, kokie nauji vėjai papūtė. 

— Čia,— seras Robertas mostelėjo į juos ranka,— ponas ir 
ponia Norletai. Ponia Norlet, kurios mergautinė pavardė Evans, 
pastaruosius keletą metų tarnavo mano seseriai ir buvo jos -pa- 
tikėtinė. Aš atsivedžiau juos, nutaręs būsiant geriausia pasakyti 
jums visą tiesą, ir jie — vieninteliai žmonės pasaulyje, galintys 
patvirtinti mano žodžius. 

— Sere Robertai, argi tai būtina? Ar apgalvojote, ką darote? — 
sušuko moteris. | 

— Aš už nieką neprisiimu atsakomybės, — pareiškė jos vyras. 

Seras Robertas niekinamai nužvelgė jį. | 

— Aš už viską atsakau,— pasakė jis.— O dabar, pone Holm- 
sai, paklausykite, kas čia pas mus įvyko. Jūs esate pakankamai 
susipažinęs su mano reikalais, kitaip nebūčiau radęs jūsų kop- 
lyčioje. Tad jūs, aišku, girdėjote mane ruošiantis išleisti į Derbio 
lenktynes niekam nežinomą arklį ir kad nuo jo sėkmės priklausys 
visa mano ateitis. Jei laimėsiu, viskas bus gerai, jei ne, na, ne- 
drįstu apie tai ir galvoti. 

— Jūsų padėtis aiški, — pasakė Holmsas. 

. — Aš esu visiškai priklausomas nuo savo sesers ledi Be- 
atrisės. Visiems žinoma, kad ji valdo Senąjį Šoskumą tik iki 
savo mirties. Aš pats esu kiaurai prasiskolinęs žydams. Visad 
žinojau, kad, seseriai mirus, mano kreditoriai tą pačią akimirką 
kaip .maitvanagiai pultų mane. Visa būtų parduota — mano arkli- 
dės, arkliai, viskas. Tai va, pone Holmsai, praėjusią savaitę mano 
sesuo kaip tik ir pasimirė. 

— O jūs — niekam nė žodžio! 

— Kitaip negalėjau. Mat būčiau buvęs visiškai sunaikintas. 
Bet, nuslėpęs tą faktą trims savaitėms, galėjau išsikapanoti iš 
bėdos. Sesers tarnaitės vyras — tas žmogus — yra aktorius. Mes 
sugalvojome, tai yra aš sugalvojau jį galėsiant tas kelias savaites 
vaidinti mano seserį. Jam reikėjo kasdien tik pasivažinėti karieta, 
nes į sesers kambarį, be tarnaitės, daugiau niekas nevaikšto. Tai- 

gi nebuvo keblu viską sutvarkyti. Mano sesuo mirė nuo ilgai 
ją kankinusios.vandenligės. 

— Tai nuspręs teismo ekspertizė. 

— Sesers gydytojas patvirtins jos ligos simptomus pastaruoju 
metu rodžius tokią baigtį. 

— Tai ką darėte jai mirus? 

— Kūno nebuvo galima palikti kambaryje. Pirmąją naktį mu- 
du su Norletu pernešėme jį į senojo, dabar nenaudojamo šulinio 
stoginę. Tačiau mus pasekė jos spanielis ir visą laiką prie durų 
kiauksėjo, tad nutariau ieškoti patikimesnės vietos. Pirmiausia 
nusikračiau šuns, o paskui nugabenome kūną į koplyčios rūsį. 
Nemanau, pone Holmsai, kad, taip padaręs, aš paniekinau, įžei- 
džiau mirusiąją ar šiaip nepagarbiai su ja pasielgiau. 

— Man atrodo, kad jūsų elgesys nepateisinamas, sere Ro- 
bertai. 

Baronetas nekantriai papurtė galvą. 

— Bepig jums pamokslauti, — burbtelėjo jis.— Pabuvęs mano 
kailyje, kitaip kalbėtumėte. Kai visos tavo viltys ir visi planai 
griūva paskutinę minutę, negali į tokią nelaimę žiūrėti nuleidęs 
rankas ir nesistengti gelbėtis. Man atrodo, kad jos vyro protėvio 
karstas, ir dar pašventintoje vietoje, yra pakankamai garbinga 
vieta laikinai prisiglausti. Mes atidarėme vieną tokį sarkotagą, 
išėmėme, kas ten dar buvo, ir paguldėme į jį, kaip matėte, miru- 
siąją. O senolio palaikų taip pat negalėjome palikti rūsio kampe. 
Tad mudu su Norletu parnešėme tuos kaulus namo ir naktį su- 
deginome centrinio šildymo krosnyje. Štai ir viskas, pone Holm- 
sai, tik aš nesuprantu, kaip jūs sugebėjote taip priremti mane, 
kad aš viską jums išpasakojau. 

Holmsas sėdėjo susimąstęs. 

— Sere Robertai, jūsų pasakojime man užkliuvo vienas da- 
lykas,— pagaliau pratarė jis.— Jūs galite laimėti lažybas lenk- 
tynėse bei tvarkyti savo ateitį ir tuo atveju, jei skolininkai būtų 
užvaldę jūsų turtą. | 

— Arklys — mano turto dalis. O jiems nusispjauti į mano la- 
žybas. Jie išvis galėtų neleisti Princo į lenktynes. Mano pagrin- 
dinis skolintojas, deja, yra mano pikčiausias priešas, toks niek- 
šas Semas Brueris. Kartą Niumarkete buvau priverstas net rimbu 
jį apraminti. Tai gal manote jį norėsiant mane gelbėti? 

„ — Siaip ar taip, sere Robertai, apie tą įvykį turi būti pranešta 
policijai, — stodamasis pasakė Holmsas.— Mano pareiga buvo 

iškelti faktus aikštėn, ir dabar aš nusiplaunu rankas. O dėl jūsų 
elgesio padorumo ar moralumo man nebūtina reikšti savo nuo- 
monės. Votsonai, jau greitai vidurnaktis, pats laikas mums grįžti 
į savo kuklią buveinę. 


Visi žino, kad tas sero Roberto gyvenimo epizodas. baigėsi 
jam daug geriau, negu jis užsitarnavo. Šoskumo Princas vis 
dėlto laimėjo Derbio lenktynes, jo šaunusis savininkas susišlavė 
į kišenę aštuoniasdešimt tūkstančių svarų, ir kreditoriai negriebė 
jo nagan, kol nepasibaigė lenktynės. Tada buvo jiems viskas 
sumokėta, ir dar liko tiek, kad seras Robertas galėjo vėl užimti 
jam prideramą vietą visuomenėje. Ir policija, ir teismo tardytojas 
pro pirštus pažiūrėjo į tas jo veikas ir tik švelniai papeikė už 
pavėluotą sesers mirties registravimą. Taip laimingasis Princo sa- 
vininkas nenukentėjęs išsisuko iš tos keistos istorijos ir dabar, 
po visų rūpesčių, žada gražiai nugyventi savo amželį. 


DAZŲ PIRKLYS ISĖJO POILSIO... 


Tą rytą Šerlokas Holmsas buvo filosofiškai, netgi melancho- 
liškai nusiteikęs. Jo budriai, veikliai prigimčiai buvo būdinga 
tokia atoveika. 

— Matėte įį? 

— Turit galvoje tą ką tik išėjusį senioką? 

— Taigi. 

— Mačiau. Susidūriau su juo tarpduryje. 

— Koks jis jums pasirodė? 

— Gailus, menkas, palūžęs žmogelis. 

— Tiksliai apibūdinote, Votsonai. Gailus ir menkas. Bet ar 
visas gyvenimas nėra gailus ir menkas? Argi jo dalia neatspindi 
visos žmonijos likimo? Ko nors siekiame. Ką nors griebiame. 
Ir kas galų gale mums lieka? Šešėlis. Arba dar blogiau už šešėlį — 
kančia. 

— Ar jis jūsų klientas? 

— Ko gero, gal ir galima jį taip pavadinti. Jį čia atsiuntė 
Skotlend Jardas. Lygiai kaip kartais daktaras siunčia savo ne- 
pagydomą ligonį pas žiniuonis. Jis taip mano: nieko daugiau 
padaryti negaliu, o ligoniui, kad ir kaip jį gydysi, jau vis tiek 
blogiau nebus. 

— Tai kas jam nutiko? 

Holmsas pakėlė nuo stalo gana nučiupinėtą vizitinę kortelę. 

— Džozaija Emberlis. Sakosi buvęs Briktolo ir Emberlio fir- 
mos „Viskas dailininkams“ jaunesnysis partneris. Jų pavardės 
yra ant dažų dėžučių. Susikrovė šiokį tokį turtą. Būdamas še- 
šiasdešimt vienų, pasitraukė iš biznio, nusipirko Luišeme namą 
ir ten apsigyveno trokšdamas poilsio po viso gyvenimo neper- 
traukiamo triūso. Sakytum, kad žmogaus senatvė buvo ganėtinai 
aprūpinta. 

— Taip atrodo. 

Holmsas žvilgtelėjo į kitą voko pusę, kur buvo brūkštelėjęs 
kai kuriuos duomenis. 

— Iš firmos pasitraukė 1896 metais, Votsonai. 1897 metų pra- 
džioje vedė dvidešimčia metų už save jaunesnę dailią moterį, 
jei nuotrauka jos nepagražino. Gera materialinė padėtis, žmona, 
darai sau, ką nori — regis, gyvenk ir norėk. Tačiau po dvejų metų 
jis, kaip matėte, toks gailus ir nelaimingas kaip musė ant lip- 
džiaus. 

— Tai kas nutiko? 

— Sena istorija, Votsonai. Klastingas draugas ir neištikima 
žmona. Emberlis, kiek supratau, turi vienintelį gyvenime pomė- 
gį — šachmatus. Luišeme, netoli nuo jo, gyveno jaunas daktaras, 
taip pat šachmatų mėgėjas. Užsirašiau pavardę — dr. Rėjus Er- 
nestas. Taigi tas daktaras Ernestas dažnai lankydavosi namuose, 
ir dėl intymių ryšių, ilgainiui užsimezgusių tarp jo bei ponios - 
Emberli, nėra ko stebėtis, nes mūsų nelaimingasis klientas, ką 
ir sakyti, nelabai gali pasigirti patrauklia išore, kad ir kokios 
dorybės po ja slėptųsi. Praėjusią savaitę toji porelė paspruko 
nežinoma kryptimi. Negana to, neištikimoji žmonelė išsinešė kaip 
savo lagaminą senio dėžę su ten buvusia didesne viso jo gyve 
nimo santaupų dalimi. Ar galime surasti tą damą? Išgelbėti 
pinigus? Iš esmės pats banaliausias dalykas, o Džozaijai Ember- 
liui — gyvybiškai svarbus reikalas. 

— Tai ką darysite? 

— Matote, brangusis Votsonai, taip susiklostė aplinkybės, kad 
reiktų klausti, ką jūs darysite, jeigu, žinoma, būsite toks geras 
ir pavaduosite mane. Jūs gi žinote, kad esu iki ausų pasinėręs 
į tą dviejų koptų patriarchų bylą, kurios atomazgos kaip tik 
šiandien laukiu. Tikrai neturiu laiko važiuoti į Luišemą, o ką tik 
po įvykio surinkti įkalčiai yra patys patikimiausi. Senis spirte 


355 


spyrė mane važiuoti, bet aš jam paaiškinau, kokioje kebeknėje 
sėdžiu. Taigi jis lauks jūsų. 

— Aš pasiruošęs jums padėti,— atsakiau,— bet, dievaži, ne- 
manau, kad iš manęs bus daug naudos. 

Ir štai tą vasaros popietę aš pasidaviau į Luišemą, ir man 
nė į galvą, kad šis įvykis, į kurį įsimaišiau, per savaitę taip 
pagarsės, jog apie jį kalbės skersai išilgai visa Anglija. 

Kai grįžau į Beikerio gatvę ir ėmiau duoti savo kelionės ata- 
skaitą, buvo jau visai vėlu. Liesa Holmso figūra tysojo giliame 
krėsle ir lėtai leido aitraus tabako dūmų ratilus; jis buvo tingiai 
prisimerkęs, sakytum snaudė, bet man stabtelėjus ar painesnėje 
pasakojimo vietoje tuoj atsimerkdavo, ir jo aštrios it durklas 
pilkos akys perverdavo mane klausiamu žvilgsniu. 

— Pono Džozaijos Emberlio namai vadinasi „Prieglobstis“, — 
pasakojau.— Manau, kad jie sudomintų jus, Holmsai. Primena 
nusigyvenusį aristokratą prasčiokų šutvėje. Jūs gi žinote tokius 
kvartalus: vienodi plytų namai, nykios priemiesčio gatvės. Ir 
staiga tarp jų senoviškas kelių šimtmečių pastatas, mažytė, jauki 
senos kultūros salelė, apsupta aukšta, nuo saulės ir laiko su- 
skeldėjusia, samanomis ir kerpėmis išmarginta siena, kokią te- 
pamatysi... 

— Votsonai, tik be poezijos! — griežtai nutraukė mane Holm- 
sas.— Žodžiu, ten yra aukšta plytų siena. 

— Taigi. Nebūčiau susiprotėjęs, kuris yra man reikiamas na- 
mas, bet gatvėje pasitaikė rūkantis dykūnas, tai pasiklausiau jo. 
Ne be reikalo užsimenu apie jį. Tai buvo aukštas, tamsaus gymio, 
vešlių ūsų, gana karingos išvaizdos vyriškis. Paklaustas moste- 
lėjo namo pusėn ir įdėmiai nužvelgė mane. Tą jo žvilgsnį pri- 
siminiau kiek vėliau. 

Įėjęs pro vartus, išvydau alėja ateinantį poną Emberlį. Šį rytą, 
tik metęs į jį akį, pamaniau tą Žmogų esant nei šiokį, nei tokį, 
bet dabar, kai geriau įsižiūrėjau, jis pasirodė dar keistesnis tipas. 

— Aš, žinoma, domėjausi jo išvaizda, bet man įdomu, kokį 
įspūdį jis padarė jums. 

— Man jis neša į žmogų, kurį rūpesčiai tikrąja tų Žodžių 
prasme prispaudė prie žemės. Jo nugara taip sulinkusi, tarsi jis 
vilktų sunkiausią naštą. Tačiau jis ne iš tų palūžusių bestuburių, 
kaip man iš karto pasirodė, nes jo pečiai ir krūtinės 1ąsta — ne- 
lyginant milžino, nors liemuo nutįsta į išstypusias kojas. 

— Kairysis batas susiraukšlėjęs, dešinysis — lygus. 

— Sito tai nepastebėjau. 

— Kur ten pastebėsite. Bet aš pamačiau tą jo dirbtinę koją. 
Teskite. 

— Man krito į akis jo širmų plaukų sruogos, nudrykusios iš 
po senos šiaudinės skrybėlės, ir nuožmus, nerimastingas, gilių 
raukšlių išvagotas veidas. 

— Puiku, Votsonai! Ką jis sakė? 

— Pradėjo lieti savo širdgėlą. Mes ėjome alėja drauge, ir 
aš, žinoma, išpūtęs akis, dairiausi aplinkui. Kaip gyvas nebuvau 
žolėmis, visa augalija vešėjo paklusdama gamtos dėsniams, o ne 
sodininko valiai. Namuose taip pat viešpatavo netvarka ir ne- 
švara; vargšas Žmogus ir pats tai, atrodo, matė ir stengėsi kiek 
įmanydamas pasitvarkyti, nes didžiulis žalsvų dažų indas sto- 
vėjo koridoriaus viduryje, o jis kairėje rankoje turėjo tankų tep- 
tuką — dažė duris ir langų rėmus. 

Jis nusivedė mane į savo nutriušusį kabinetą, kur mes ilgokai 
kalbėjomės. Aišku, jis buvo nusivylęs, kad negalėjote atvykti jūs. 
„Nebuvo ko ir tikėtis, kad aš, kuklus žmogus, ypač patyręs dabar 
didelių finansinių nuostolių, galėčiau sulaukti tokios garsenybės 
kaip ponas Šerlokas Holmsas deramo dėmesio.“ 

Aš patikinau jį, kad finansinė pusė čia neturi reikšmės. „Na, 
žinoma, jis dirba laikydamasis menas menui nuostatos, — kalbėjo 
Eberlis,— bet tas nusikaltimas gali pateikti kai ką įdomaus stu- 
dijoms. Daktare Votsonai, kad ir toji žmogaus prigimtis, tas jos. 
bjaurus nedėkingumas! Ar aš bent kartą nepatenkinau jos kokio 
prašymo? Kur daugiau rastum taip lepintą moterį! O tas jau- 
nuolis! Elgiausi su juo kaip su sūnumi, jis darė mano namuose, 
ką norėjo. O kaip jis man atsidėkojo? O, daktare Votsonai, koks 
baisus, koks žiaurus tas pasaulis!“ 

Toks buvo pagrindinis jo giesmės, trukusios valandą, o gal 
ir ilgiau, motyvas. Atrodo, kad jis neįtarė apie užsimezgusį ro- 
maną. Namuose gyveno tik jiedu su Žmona, o kasdien patarnauti 
ateinanti moteris iškakdavo šeštą valandą. Tą ypatingą vakarą, 
norėdamas suteikti Žmonai malonumo, senis Emberlis nupirko du 
bilietus į Heimarketo teatro ložę. Paskutinę minutę ji ėmusi skųs- 
tis galvos skausmu ir atsisakiusi citi. Dėl to nėra reikalo abejoti, 
nes jis parodė nepanaudotą žimonos bilietą. 


— Įdomu, labai įdomu,— pratarė Holmsas, kurį, regis, vis 
labiau patraukė įvykis.— Prašom tęsti, Votsonai, jūsų pasakoji- 

mas žadina mano smalsumą. Ar jūs pats apžiūrėjote bilietą? 
Aišku, neįsidėmėjote bilieto numerio? 

— Atsitiktinai įsiminiau,— išdidžiai atsakiau.— Tokį patį nu- 
merį — trisdešimt pirmą — turėjau mokykloje, tai ir įstrigo gal- 
von. 

— Puiku, Votsonai! Vadinasi, jo paties kėdė buvo trisdešimta 
arba trisdešimt antra. | 

— Na taip. Ir B eilėje, — atsakiau vis stebindamas Holmsą. 

— Nuostabu! Ką jis dar sakė? 

— Parodė savo saugyklą — taip jis vadina tą savo kambarį. 
Tai tikrų tikriausia saugykla, kaip banke, geležinėmis durimis ir 
langinėmis — jokie vagys neįsilaužtų, kaip sakė jis. Tačiau žmo- 
na, pasirodo, turėjusi antrą raktą, ir abu išnešę apie septynis 
tūkstančius svarų sterlingų grynais bei vertybiniais popieriais. 

— Vertybiniais popieriais? Kaip jie galės juos realizuoti? 

— Sakė davęs policijai jų sąrašą ir tikisi, kad jiems nepavyks 
tų popierių parduoti. Apie vidurnaktį parėjęs iš teatro, rado sau- 
gyklą apiplėštą, duris ir langines atidarytas, o bėglių — nė kvapo. 
Jokio laiško, jokio raštelio ar žinios iki šiol — dingo kaip į van- 
denį. Jis iš karto pranešęs apie tai policijai. 

Kelias minutes Holmsas galvojo. 

— Sakėte jį dažius. Ką jis dažė? 

— Tada koridorių dažė. O buvo jau nudažęs duris ir langų 
rėmus to kambario, apie kurį pasakojau. 

— Ar neatrodo jums tas dažymas, esant tokioms aplinkybėms, 
keistas užsiėmimas? 

— Kai dirbi ką nors, ne taip jauti širdies skausmą — tai jo 
paties Žodžiai. Be abejo, gana keistas būdas širdperšai malšinti, 
bet kad ir jis pats keistuolis. Mano akyse suplėšė žmonos nuo- 
trauką, draskė baisiausiai įsiutęs, rėkdamas: „Kad mano akys 
to prakeikto veido daugiau nematytų!“ 

— Kas dar, Votsonai? 

— Vienas dalykas, kuris įstrigo man labiau už kitus, Aš 
važiavau iki Blekhito stoties ir ten įsėdau į traukinį; tik jam pa- 
judėjus, į gretimą vagoną įšoko vyras. Jūs žinote, Holmsai, kaip 
gerai įsimenu veidus. Tai va, ten buvo tas aukštas, tamsiaplaukis 
vyriškis, į kurį kreipiausi gatvėje. Dar kartą jį mačiau prie Lon- 
dono tilto, paskui pamečiau minioje. Esu įsitikinęs, kad jis seka 
mane. 

— Be abejo! Be abejo! — sutiko Holmsas.— Aukštas, juoda- 
plaukis, dideliais ūsais ir tamsiais akiniais. 

— Holmsai, jūs — burtininkas! Aš gi neužsiminiau jums apie 
tamsius akinius. 

— Ir įsismeigęs į kaklaraištį masonų smeigtuką? 

— Holmsai?! 

— Brangusis Votsonai, viskas labai paprasta. Bet grįžkime 
prie kitų dalykų. Turiu prisipažinti, jog įvykis, man pasirodęs 
toks paprastas ir nevertas dėmesio, tolydžio įgauna visiškai kitokį 
pobūdį. Nors ten nuvykęs, į svarbiausius dalykus neatkreipėte 
dėmesio, tačiau ir tai, kas jums krito į akis, verčia rimtai susi- 
mąstyti. 

— Į ką aš neatkreipiau dėmesio? 

— Mielasis Votsonai, nereikia užsigauti. Jūs gi žinote mane 
viską vertinant nešališkai. Vargu ar kas būtų ten geriau už jus 
apsisukęs. O daugelis — daug prasčiau. Bet kai ko labai svar- 
baus jūs tikrai nepadarėte. Kokios nuomonės kaimynai apie Em- 
berlį ir jo žmoną? Juk tai labai svarbu! Kas per paukštis tas dak- 
taras Ernestas! Ar tikrai jis toks smailus mergišius, kaip buvo 
nupasakota? Tokiam iš prigimties lipšniam ir patraukliam vy- 
riškiui kaip jūs visos pakalbintos damos būtų atsivėrusios ir 
tapusios jūsų padėjėjomis. Ar pašnekinote pašto panelę ar krau- 
tuvininko žmoną? Visai nesunkiai įsivaizduoju jus šnabždant 
mielus niekelius „Žydrojo inkaro“ padavėjai, o iš jos būtumėte 
išgirdęs šį bei tą svarbesnio. Va, viso to jūs ir nepadarėte. 

— Dar galima tai padaryti. 

— Tai jau padaryta. Telefono ir Skotlend Jardo padedamas, 
aš paprastai surenku visas man reikiamas žinias sėdėdamas ši- 
tame kambaryje. Beje, mano sukaupta informacija patvirtina Em- 
berlio pasakojimą. Tarp vietinių Žmonių jis turi šykštuolio ir kieto, 
priekabaus vyro reputaciją. Taip pat teisybė, kad jis toje savo 
saugykloje laikė daug pinigų. Tiesa ir tai, kad jaunasis daktaras 
Ernestas, nevedęs vyras, su Emberliu žaisdavo šachmatais, o su jo 
žmona, matyt, meile. Viskas, atrodo, aišku kaip ant delno, tačiau... 
tačiau... 

— Tai kas jums neduoda ramybės? 

— Turbūt mano valzduotė. Na, velniai nematę tos vaizduotės, 
Votsonai. Geriau sprunkam nuo juodo, kasdienio darbo į muzikos 
pasaulį. Šiandien Alberthole dainuoja Karina, o mes dar turime 
laiko persirengti, papietauti Ir Ja pasidžiaugti. 

Kitą rytą atsikėliau anksti, bet skrebučių trupiniai ir dviejų 
kiaušinių lukštai bylojo mano kompanioną buvus dar ankstyvesnį. 
Ant stalo radau raštelį: 


Mielasis Votsonai, 


Turiu sužinoti kelis dalykus, susijusius su pono Džozaijos 
Emberlio reikalu. Po to spręsime, ar paliksime tą bylą, ar ne. 
Tik prašau būti po ranka apie trečią valandą, nes tada man gali 
jūsų prireikti. 

S. H. 


Visą pusdienį nemačiau Holmso, bet minėtą valandą jis grįžo 
paniuręs, susimąstęs, užsisklendęs savyje. Kai jis toks, išmintin- 
giau palikti jį ramybėje. 

— Ar Emberlis buvo? 

— Ne. 

— A! Aš laukiu jo. 

Seniokas nenuvylė Holmso, nes tuoj pat išvydome asketišką 
Emberlio veidą, labai nustebusį ir susirūpinusį. 

„— Gavau telegramą, pone Holmsai. Nieko nesuprantu, ką ji 
reiškia.— Jis padavė ja Holmsui, o tas garsiai perskaitė: 


Būtinai atvažiuokite. Galiu suteikti žinių apie jūsų patirtus 
praradimus. 

Elmaras, 

klebonija. 


— Išsiųsta iš Litl Perlingtono antrą valandą dešimt minu- 
čių, — pasakė Holmsas.— Litl Perlingtonas yra Esekse, regis, ne- 
toli Frintono. Žinoma, reikia tuoj pat vykti. Telegrama solidaus 
žmogaus, vietos klebono. Kur mano Krokiordas? Taip, va jis. 
DŽ.K. Elmaras, humanitarinių mokslų magistras, gyvena Mus- 
muro ir Litl Perlingtono parapijoje. Votsonai, pažiūrėkite, kaip 
eina traukiniai. | 

— Iš Liverpulio gatvės išeina penktą valandą dvidešimt mi- 
nučių. 

— Puiku. Geriausia būtų, jei jūs, Votsonai, važiuotumėte 
drauge su juo. Jam gali prireikti pagalbos ar patarimo. Aišku, 
kad mes artėjame prie tos istorijos atomazgos. 

Bet mūsų klientas nerodė nė mažiausio noro važiuoti. 

— Pone Holmsai, čia kažkokia nesąmonė,— kalbėjo jis.— Ką 

gali tas žmogus žinoti, kas- atsitiko? Tik veltui sugaišime laiką 
ir išleisima pinigus. 

— Jis nebūtų siuntęs jums telegramos, jei nieko nežinotų. 
Tuojau telegraiuokite, kad atvykstate. 

— O vis dėlto aš nevažiuosiu. 

Holmsas nutaisė pačią griežčiausią miną. 

— Kaip tai nevažiuosite? Tai padarytų patį blogiausią įspūdį 
ir policijai, ir man, pone Emberli, jei jūs taip akivaizdžiai atsi- 
sakysite padėti tirti bylą. Tada peršasi išvada, kad jums iš viso 
nelabai rūpi sėkminga tos bylos baigtis. 

Tokia nuomonė, atrodo, sukėlė mūsų klientui šiurpą. 

— Viešpatie, jei jūs taip žiūrite į tą dalyką, tai aš, žinoma, 
važiuosiu,— pasakė jis.— Iš visko sprendžiant, yra nesąmonė 
manyti tą pastorių ką nors žinant, bet jei jūs tokios nuomonės... 

— Taip, aš tokios nuomonės, — pabrėžtinai atsakė Holmsas, ir 
taip mudu buvome išgarbinti į kelionę. 

Prieš išeinant Holmsas pasivedė mane į šalį keliems žodžiams, 
iš kurių supratau įį laikant tą išvyką labai svarbia. 

— Neišleiskite jo iš akių, žiūrėkite, kad jis važiuotų,— pasakė 
Holmsas.— Jei paspruktų ar grįžtų, tuoj eikite į artimiausią te- 
letono būdelę ir pasakykite man vienintelį Žodį: „Paspruko“. Aš 
čia taip susitvarkysiu, kad, nors ir kur būčiau, tą žinią gaučiau. 

„Ne taip pigu pasiekti Litl Perlingtoną, nes pro jį eina tik 
geležinkelio atšaka. Tos kelionės prisiminimai nėra malonūs, nes 
lauke buvo karšta, traukinys lėtas, o mano bendrakeleivis visą 
laiką paniuręs tylėjo, tik retkarčiais iškošdamas kokią pašaipėlę 
dėl tos beprasmiškos užmačios. Pagaliau traukiniui atėjus į mažą 
stotelę, reikėjo dar dvi mylias dardėti ratais iki klebonijos, kur 
mus savo kabinete priėmė aukštas, rimtas, gerokai pasipūtęs 
dvasininkas. Prieš jį ant stalo buvo mūsų telegrama. 

— Kuo galiu jums patarnauti, džentelmenai? 

— Mes atvykome gavę jūsų telegramą,— paaiškinau jam. 

— Mano telegramą? Aš nesiunčiau jokių telegramų! 

— Turiu galvoje telegramą, kurią siuntėte ponui Džozaijai 
Emberliui dėl jo Žmonos Ir pinigų. 

— Jei jūs juokaujate, pone, tal jūsų Juokai visai ne vietoje, — 
piktai atrėžė pastorius.-- Niekad nesu girdėjęs apie džentelmeną 
tokia pavarde ir niekam nesu siuntęs jokios telegramos. 

Didžiai nustebę, mudu su klientu susižvalgėme. 

— Gal įsivėlė kokia klaida,— ėmiau spėlioti.— Gal čia yra kita 


361 


klebonija? Štai ta telegrama, pasirašyta Elmaro, va ir adresas — 
klebonija. 

— Čia tik viena klebonija, pone, ir tik vienas pastorius, o ši 
jūsų telegrama yra klastotė, kurią turėtų patyrinėti policija. O 
tuo tarpu nematau jokio reikalo tęsti šį pokalbį. 

Taip ponas Emberlis ir aš radomės ant kelio, einančio, mano 
galva, per patį atkampiausią ir sumaučiausią Anglijos kaimelį. 
Mes pasidavėme į telegrafą, bet paštas jau buvo uždarytas. Te- 
lefoną susiradau geležinkelio stotelėje ir šiaip taip prisiskambinau 
Holmsui. Jis taip pat labai nustebo dėl tokios mūsų kelionės baig- 
ties. 

— Neįtikėtina! — stebėjosi tolimas balsas.— Kas galėjo pa- 
manyti? Bijausi, brangusis Votsonai, kad jau nėra nė traukinio 
sugrįžti. Visai nenorėdamas, pasmerkiau jus kankintis per naktį 
kaimo viešbutyje. Tačiau, Votsonai, jūs būsite gamtos prieglobs- 
tyje! Gamta ir Džozaija Emberlis! Galėsite abiem iki soties pasi- 
džiaugti.— Dėdamas ragelį, išgirdau jį prunkštelint. 

Netrukau įsitikinti, kad mano bendrakeleivis šykštuolio vardą 
užsitarnavo ne šiaip sau. Jis vis burbėjo dėl kelionės išlaidų, 
užsimetė važiuoti trečia klase, ginčijosi dėl viešbučio sąskaitos. 
Kitą rytą, kai grįžome į Londoną, kažin katras mūsų buvo bjau- 
riau nusiteikęs. į 

— Patarčiau pakeliui užsukti į Beikerio gatvę,— pasakiau.— 
Gal ponas Holmsas turės kokių naujų nurodymų. 

— Jei iš jų bus tiek naudos kaip iš pastarojo, tai kam man 
tokie nurodymai,— piktai burbėjo Emberlis. 

Vis dėlto jis ėjo drauge su manimi. Aš pranešiau Hoimsui 
telegrama, kad atvykstame, bet namie radome raštelį, kad jis esąs 
Luišeme ir ten mūsų laukiąs. Tai mane nustebino, bet tiesiog ap- 
stulbau mūsų kliento svetainėje išvydęs Holmsą ne vieną. Šalia 
įo sėdėjo griežtos išvaizdos, neįskaitomo veido, tamsaus gymio 
vyriškis tamsiais akiniais ir su dideliu masonišku smeigtuku 
kaklaraištyje. 

— Mano draugas ponas Barkeris,— supažindino Holmsas.— 
Jis taip pat domisi jūsų, pone Emberli, reikalu, nors mes dirbame 
atskirai. Tačiau mudu abu norime užduoti jums tą patį klau- 
simą. 

Polės Emberlis sunkiai susmuko į krėslą. Jis pajuto kažką 
negera. Aš tai išskaičiau iš sunerimusių jo akių ir ėmusių virp- 
čioti Iūpų bei skruostų, 

— Ko jūs norite paklausti, pone Holmsai? 

— Tiktai tiek: ką jūs padarėte su lavonais? 

Kimiai riktelėjęs, žmogus pašoko. Ėmė savo kaulėtomis plaš- 
takomis graibstyti orą, burna prasižiojo, ir dabar jis atrodė kaip 
baisus, plėšrus paukštis. Akimirksnį prieš mus atsiskleidė tik- 
rasis Džozaija Emberlis — šlykštus demonas, išsigimęs tiek dva- 
sia, tiek kūnu. Vėl susmukęs į krėslą, jis prisidengė ranka burną, 
tarsi morėdamas nuslopinti kosulį. Holmsas it tigras šoko prie 
Emberlio, stvėrė jam už gerklės ir palenkė galvą žemyn. Iš žiop- 
čiojančių lūpų iškrito balta tabletė. 

— Nesutrumpinsite sau kelio, Džozaija Emberli! Viskas turi 
būti padaryta padoriai, nustatyta tvarka. Tai kaip, Barkeri? 

— Prie durų laukia kebas,— pasakė nekalbusis kompanionas. 

— Tik keli šimtai jardų iki nuovados. Vyksime drauge. Jūs, 
Votsonai, pabūkite čia. Grįšiu po pusvalandžio. 

Galingoje senio krūtinėje slypėjo liūto jėga, bet iš tokių pri--. 
tyrusių palydovų rankų jis nevaliojo ištrūkti, nors, vedamas į 
kebą, rangėsi, plėšėsi kiek įmanydamas. O aš likau vienas budėti 
tame nelemtame name. Nepraėjus nė pusvalandžiui, Holmsas 
sugrįžo lydimas dabitiško jauno inspektoriaus. | 

— Barkerį palikau formalumų tvarkyti, — pasakė Holmsas.— 
Jūs, Votsonai, nepažinojote jo. Jis — mano nekenčiamas varžovas 
Sario pusėje. Kai jūs nupasakojote jo išvaizdą — aukštas, tamsaus 
gymio ir t.t., man buvo nesunku pabaigti piešti jo paveikslą. Jis 
yra išnarpliojęs kelias painias bylas, ar ne, inspektoriau? 

— Jis tikrai yra pridėjęs ranką prie kelių bylų,— santūriai 
atsiliepė inspektorius. 

— Be abejo, jo darbo metodai, kaip ir mano, neatitinka nu- 
statytų taisyklių. Bet kartais tokie savavaliautojai, kaip žinoma, 
labai parankūs. Pavyzdžiui, jums su savo būtinu perspėjimu: 
„Viskas, ką jūs pasakysite, gali būti panaudota prieš jus“ niekad 
nebūtų pavykę išprovokuoti šitą nenaudėlį. 

— Gal ir ne. Bet mes, pone Holmsai, vis tiek savo darome. 
Nemanykite, kad mes nebuvome susidarę savo nuomonės apie tą 
įvykį ir nebūtume pajėgę stugauti nusikaltėlį. Jūs jau atleiskite 
mums už nepasitenkinimą, bet, įsitėrpę su savo metodais, kuriais 
mums neleistina naudotis, jūs Išsišaunate į priekį, ir taip nu- 
kenčia mūsų reputacija. 

— Šį kartą jūsų reputacija nenukentės, Makinonai. Nuo šios 

minutės aš dingstu iš arenos, o Barkeris darys tai, ką jam pa- 
sakysiu. 

Inspektoriui, atrodo, akys nušvito. 

— Labai malonu tai girdėti, pone Holmsai. Liaupsės ar prie- 
kaištai gal jums ir mažai ką reiškia, bet mums būna itin karšta, 
kai laikraštininkai savo klausimais ima remti prie sienos. 

— Savaime suprantama. Bet, šiaip ar taip, jie vis tiek jus 
klausinės, tai būtų geriau iš anksto apgalvoti atsakymus. Pa- 
vyzdžiui, ką jūs atsakysite paklaustas guvaus ir sumanaus re- 
porterio, kas pirmiausia sukėlė jums įtarimą ir galop įtikino esant 
nenuginčijamų taktų, įrodančių įvykus nusikaltimą? 

Inspektorius suglumo. 

— Matote, pone Holmsai, mes kol kas lyg ir neturime tų ne- 
nuginčijamų taktų. Jūs sakote, kad sulaikytasis, bandydamas nu- 
sižudyti prie trijų liudytojų, faktiškai prisipažino nužudęs žmoną 
ir jos meilužį. O kokių kitų įrodymų jūs turite? 

— Ar gavote leidimą kratai? 

— Tuoj atvyks trys policininkai. 

— Tad greit ir turėsite pačius svarbiausius faktus. Lavonai 
turi būti kur nors čia pat. Nuodugniai apžiūrėkite rūsius ir sodą. 
Ilgai netruks pakasinėti įtartiniausias vietas. Namas senesnis už 
vandentiekį. Vadinasi, kur nors turi būti nenaudojamas šulinys. 
Pabandykite laimę ten. 

— Bet kaip jums tai atėjo į galvą? Kaip jis nužudė juos? 

— Pirmiau papasakosiu, kaip jis įvykdė nusikaltimą, o paskui 
viską paaiškinsiu atlikdamas savo priedermę jums, ypač tiek 
vargusiam ir taip daug man padėjusiam draugui. Bet pirmiausia 
apibūdinsiu to žmogaus galvoseną. Ji tokia keista, tokia neįpras- 
ta, jog manau, kad Emberliui tinkamesnė vieta baigti gyvenimą 
būtų Brodmuras *, o ne kartuvės. Jo mąstysena kur kas artimes- 
nė mūsų įsivaizduojamo viduramžių italo prigimčiai negu šian- 
dieniniam britui. Jis yra pasigailėtinas šykštuolis ir dėl kiekvieno 
trupinio taip graužė savo nelaimingą žmoną, kad toji buvo gata- 
va pakibti ant kaklo pirmam pasitaikiusiam avantiūristui. Kaip 
tik toks ir buvo daktaras, šachmatų mėgėjas. Emberlis — puikus 
šachmatininkas, o tai vienas požymių proto, sugebančio kurti šė- 
toniškus planus. Kaip ir visi šykštuoliai, jis labai pavydus, ir jo 
pavydas virto siaubinga manija. Turėdamas tam pagrindo ar ne, 
jis įtarė užsimezgus romaną. Nutaręs atsikeršyti, velniškai gud- 


* Psichiatrinė nusikaltėlių ligoninė. 

riai suplanavo, kaip tai padaryti. Eime! 

Holmsas nusivedė mus koridoriumi nė kiek nedvejodamas, tarsi 
būtų gyvenęs tame name, ir sustojo prie atvirų saugyklos durų. 
— Fe! Koks bjaurus dažų kvapas! — šūktelėjo inspektorius. 

— Ta smarvė ir buvo mūsų siūlo galas, — aiškino Holmsas.— 
Galite padėkoti daktarui Votsonui, atkreipusiam į tai dėmesį, tik 
jis nesugebėjo padaryti reikiamos išvados. Ji ir užvedė mane 
ant tikrųjų pėdsakų. Kodėl tas žmogus susimanė taip ne laiku 
užsmardinti visą namą? Gal norėdamas užmušti kitą kvapą, 
galintį sukelti įtarimą? Tada man į galvą atėjo mintis apie kam- 
barį, va, šitą patį, geležinėmis durimis ir langinėmis, hermetiškai 
uždaromą buveinę. Sugretinkime tuos du faktus. Ką jie byloja? 
Tai galėjau nuspręsti tik pats apžiūrėjęs namą. Neabejojau šį 
reikalą esant rimtą, nes jau buvau susipažinęs su Heimarketo 
teatro kasos parodymais ir vėl daktaro Votsono vanagiškų akių 
dėka įsitikinau, kad balkone B eilės nei trisdešimta, nei trisdešimt 
antra vieta tą vakarą nebuvo užimtos. Vadinasi, Emberlis nebuvo 
teatre, ir jo alibi nuėjo šuniui ant uodegos. Jis smarkiai prašovė 
pro šalį, parodęs mano akylam draugui žmonai pirktą bilietą ir 
leidęs įsidėmėti vietos numerį. Dabar iškilo klausimas, kaip ga- 
lėčiau apžiūrėti namą. Aš pasiunčiau savo agentą į patį bai 
siausią, kokį tik galėjau sugalvoti, užkampį ir taip iškviečiau 
klientą nuvykti ten tokiu laiku, kad nespėtų tą patį vakarą grįžti. 
Kad nekiltų kokių nesusipratimų, daktaras Votsonas lydėjo jį. 
Garbingojo klebono pavardę susiieškojau; žinoma, savo Kroktorde. 
Ar viskas aišku? 

— Tai bent specas! — pagarbos kupinu balsu pratarė inspek- 
torius. 

— Nebijodamas biti užkluptas, aš įsibroviau į namą. Vagies 
įsilaužėlio profesija visad buvo man prie širdies, ir, jei būčiau 
ją pasirinkęs, neabejoju, kad pirmaučiau tarp savo kolegų. Žiū- 
rėkite, ką aš atradau. Matote tą dujų vamzdį palei grindjuostę? 
Labai gerai. Kampe jis kyla siena, ir štai jo čiaupas. Vamzdis 
toliau eina į tą saugyklų ir baigiasi lubų centre, paslėptas toje iš 
gipso nulipdytoje rožėje. Sis vamzdžio galas platus. Atsukus 
čiaupą koridoriuje, saugykla bemalant prisipildo dujų. Uždarius 
duris bei langinės ir paleidus dujas, po dviejų minučių kiekvienas 
toje mažoje kameroje praras sąmonę. Kokiomis velniškomis gud- 
rybėmis jis įsiviliojo tą porų į saugyklą, aš nežinau, bet, - kartą 
patekę į vidų, jie jau buvo jo rankose. 

Inspektorius didžiai susidomėjęs apžiūrėjo dujų vamzdį. 

— Vienas mūsiškių minėjo dujų kvapą, — pasakė jis,—-bet“ ta- 
da jau buvo-atidarytos durys, langinės ir pradėta dažyti. Pasak 
Emberlio, jis ėmęsis dažymo dieną prieš įvykį. Na, o kas toliau, 
pone Holmsai? 

— O paskui įvyko visiškai man netikėtas dalykas. Jau po 
truputį aušo, kai lipau lauk pro sandėliuko langą. Staiga kažkas 
nutvėrė mane už apykaklės ir riktelėjo: ,,Ką čia veiki, nenaudėli?!“ 
Šiaip taip pasukęs galvą, išvydau savo draugo ir varžovo tamsius 
akinius. Toks netikėtas susidūrimas privertė mus nusišypsoti. 
Pasirodo, kad jis, pasamdytas daktaro Rėjaus Ernesto giminių 
tirti įvykį, buvo irgi priėjęs išvadą čia įvykus juodą darbą. Jis 
kelias dienas stebėjo namą ir nutarė daktarą Votsoną esant patį 
įtartiniausią iš visų ten apsilankiusiųjų. Aišku, jis negalėjo jo 
areštuoti, bet, kai išvydo kažkokį tipą lendant pro podėlio langą, 
nebeišlaikė. Žinoma, aš jam viską, ką žinojau, papasakojau, ir 
mudu tesėme darbą drauge. 

— Kodėl su juo? Kodėl ne su mumis? 

— Todėl, kad buvau sumanęs tą mažytį eksperimentą, kuris 
taip gražiai pavyko. Bijojau, kad jūs nebūtumėte sau leidę tokiu 
dalykų. 

Inspektorius šyptelėjo. 

— Ko gero, ne. Kiek supratau, pone Holmsai, jūs savo darbą 
toje byloje baigėte ir visus surinktus duomenis perduodate mums? 

— Teisybė. Aš taip darau visuomet. 

— Dėkoju policijos vardu. Byla, atrodo, jau aiški, kaip jūs 
sakote, ir gal neteks daug vargti, kol surasime lavonus. 

— Aš dar parodysiu jums vieną nedidelį, bet šiurpų, to nusi- 
kaltimo įrodymą,— pasakė Holmsas.— Manau, kad ir pats Ember- 
lis jo nepastebėjo. Jūs, inspektoriau, norėdamas ko pasiekti, visad 
pagalvokite, kaip jūs pats pasielgtumėte kito žmogaus vietoje. 
Reikia įtempti vaizduotę, bet tai apsimoka. Na, tarkim, jus už- 
daro į tą kambariūkštį, jums belieka gyventi minutę, dvi, bet 
norite bent kiek atsiskaityti su niekšu, kuris už durų gal dar ir 
tyčiojasi iš jūsų. Ką jūs darytumėte? 

— Parašyčiau, ką jis padarė. 

— Teisybė. Norėtumėte pranešti, kaip buvote nužudytas. Ra- 
šyti ant popieriaus neverta. Jis pamatys. Bet jei parašysite ant 
sienos, gal kas nors pastebės. Žiūrėkite čia! Virš grindjuostės vio- 
"etiniu cheminiu pieštuku, va, iškeverzota: „Mus nu...“ Ir viskas. 


— Ką tai reiškia? 

— Matote, užrašas per pėdą nuo grindų. Vargšas, as jau 
gulėdamas, iš paskutiniųjų rašė. Ir nebaigęs prarado sąmonę. 

— Jis norėjo parašyti: „Mus nužudė“. 

— Man taip atrodo. Jei jūs dar rasite sustingusioje lavono 
saujoje cheminį pieštuką... 

— Būkit ramus, mes visur ir viską išieškosime. Bet tie ver- 
tybiniai popieriai? Aišku, kad niekas nieko nepavogė. Tačiau jis 
gi turėjo tų obligacijų. Mes patikrinome. 

— Galite neabejoti, kad jis paslėpė jas saugioje vietoje. Kai 
visa ta bėglių istorija būtų nuplaukus užmarštin, jis būtų pasi- 
ėmęs jas ir paskelbęs porelę ėmus atgailauti ir atsiuntus pagrobtą 
jo gerą arba pametus pakeliui. 

— Jūs tikrai, atrodo, turite kiekvienai skylei kamštį, — pasakė 
inspektorius.— Bet aš niekaip nesuprantu vieno dalyko: ko jis ėjo 
pas jus? Į policiją turėjo kreiptis, niekur nesidėsi, bet pas jus? 

— Mat labai didžiu nešėsi, — atsakė Holmsas.— Jis jautėsi 
toks gudrus, taip pasitikėjo savimi, kad. manė visus apič pirštą 
apvesiąs. Kad paskui sakytų kokiam įtariam kaimynui: „Ko tik 
aš nedariau! Kreipiausi ne tik į policiją, bet net į Šerloką Holm!- 
są“. 
Inspektorius nusijuokė. 

— Mes turime atleisti jums, pone Holmsai, už tą žodelį „net“, 
nes tikrai meistriškai atskleidėte nusikaltimą. 

Po kelių dienų mano draugas švystelėjo man per stalą dvi- 
savaitinį „Nort Sari observer“ numerį. Po rėksmingų antraščių, 
pradedant „Prieglobsčio“ siaubas“ ir baigiant „Stulbinanti poli- 
cijos sėkmė“, buvo išspausdintas nuoseklus įvykio atpasakojimas. 
Visą straipsnį apibendrino baigiamoji pastraipa. Štai ji: 


Stebinantis įžvalgumu inspektorius Makinonas, priėjeęs išva- 
dą, kad stipriai trenkiančiais dažais buvo dažyta norint nustelb- 
ti kitą — dujų — kvapą, ir drąsiai spėjęs vadinamąją saugyklą 
galėjus būti mirties kamera bei taip sumaniai tyręs įvykį, jog ga- 
lop rado lavonus apleistame šulinyje, gudriai užmaskuotame šuns 
būda, išliks kriminalistikos istorijoje kaip mūsų seklių profesio- 
nalumo bei sumanumo pavyzdys. 

— Na, nieko, Makinonas neblogas vaikinas,— pasakė Holm- 
sas, atlaidžiai šypsodamasis.— Įsekitė lai į mūsų archyvus, Vot- 
sonai. Gal kada nors bus atskleista ir tikroji to įvykio istorija. 

